
LA  CHRONIQUE 

D'ENGUERRAN 

DE    MONSTRELET 

EN  DEUX  LIVRES 

AVEC   PIÈCES   JUSTIFICATIVES 

1400  —   1444' 

PUBLIÉE 

POUR  LA  SOCIÉTÉ  DE  L'HISTOIRE  DE  FRANCE 
PAR  L.  DOUËT-D'ARCQ 

TOME  CINQUIÈME 


A  PARIS 


CHEZ  M""  Y"  JULES  RENOUARD 

LIBRAIRE    DE    LA    SOCIÉTÉ    DE    l'hISTOIRE    DE    FRANCE 
RCE    DE   TODRNON,    N°   6 

H  DCCC  LXI 


'o<r 


EXTRAIT    DU    REGLEMENT. 

AaT.  44.  Le  Conseil  désigne  les  ouvrages  à  publier,  el  choisit 
les  personnes  les  plus  capables  d'en  préparer  et  d'en  suivre  la 
publication. 

Il  nomme,  pour  chaque  ouvrage  à  publier,  un  Commissaire 
responsable  ,  chargé  d'en  surveiller  l'exécution. 

Le  nom  de  l'Éditeur  sera  placé  à  la  tète  de  chaque  volume. 

Aucun  volume  ne  pourra  paraître  sous  le  nom  de  la  Société  sans 
l'autorisation  du  Conseil ,  et  s'il  n'est  accompagné  d'une  déclara- 
tion du  Commissaire  responsable,  portant  que  le  ti*avail  lui  a  paru 
mériter  d'être  publié. 


Le  Commissaire  responsable  soussigné  déclare  que 
r Edition  de  la  Chronique  d'Enguerran  de  Monstrelet, 
préparée  par  M.  Douët-d'Arcq,  lui  a  paru  digne  d'être 
publiée  par  la  Société  de  l'Histoire  de  Frange. 

Fait  à  Paris  ^  le  1"  mai  1861. 


Signé  L.  BELLAGTJET. 

Certifie  y 
Le  Secrétaire  de  la  Société  de  l'Histoire  de  France , 
J..  DESNOYERS. 

SUITE    DE  L'AN  MCCCCXXXI. 

[Du  mois  de  novembre  1431,  au  20  avril  1432.] 


CHAPITRE  GIX. 

Comment  le  jeune  roy  Henri  d'Angleterre  vint  à  Paris  à  grand 
compaignie,  pour  estre  consacré  à  roy  de  France. 

Environ  l'issue  du  mois  de  novembre,  vint  le  josne 
roy  Henry,  de  Pontoise  à  Saint-Denis  en  France,  sur 
l'intencion  d'aler  à  Paris  pour  lui  faire  enoindre ,  sa- 
crer et  couronner  du  royaume  de  France.  Si  estoient 
avec  lui,  de  lanacion  d'Angleterre,  son  oncle  lecardi- 
▼  1 

liai  de  Wincestre  et  l'ëvesque  de  Nyorc  ',  son  oncle, 
le  duc  de  Bethfort,  et  le  riche  duc  d'Yorch,  les  contes 
de  Warwich,  de  Salsebery  et  de  StafTort,  et  aulcuns 
aultres  notables  chevaliers  et  escuyers.  De  la  nacion 
de  France  y  estoient,  les  évesque  de  Terwane,  nommé 
Loys  de  Luxembourg,  deBeauvais,  maistre  Pierre  Co- 
chon, de  INoyon,  maistre  Jehan  de  Mailly,  de  Paris  et 
d'Evreux,  messire  Jehan,  bastardde  Saint-Pol,  messire 
Gui  le  Boutillier,  le  seigneur  de  Courcelles,  messire 
Gille  de  Clamesy,  messire  Jaque  Paniel,  messire  Jehan 
de  Pressy ,  le  seigneur  de  Passy  ,  le  bastard  de  Thian 
et  aulcuns  aultres.  Si  povoit  avoir,  ledit  roy  Henri, 
tant  en  sa  compaignie  comme  ou  pays ,  assez  près  à 
l'environ  de  deux  à  trois  mille  combatans,  pour  la  seu- 
reté  de  sa  personne.  Et  se  partit  dudit  lieu  de  Saint- 
Denis  pour  aler  à  Paris,  environ  ix  heures  au  matin. 
Si  vindrent  au  devant  de  lui  jusques  à  la  Chapelle 
d'entre  Paris  et  Saint-Denis,  messire  Simon  Morbier, 
prévost  de  Paris,  pour  lui  faire  révérence  et  honneur, 
tous  vestus  de  samit  vermeil  et  chaperons  de  bleu. 
Avec  lesquelx  estoient  grand  nombre  des  plus  nota- 
bles bourgois  de  Paris,  vestus  et  affublés  de  vermeil. 
Et  après  que  ilz  eurent  faite  la  révérence ,  vin- 
drent au  devant  dudit  roy  les  ix  preux  et  les  ix 
preuses,  à  cheval ,  chascun  et  chascune  armés  et 
armées  des  armes  à  lui  appertenans.  En  après  vin- 
drent le  Chevalier  du  Guet,  le  Prévost  des  Marchans, 
avec  eulx  les  officiers  de  la  court,  tous  vestus  de 
pers  et  chapperons  vermaulx.  Et  ung  petit  après 
ensuivant ,   vint  maistre   Phelippes    de    Morvillers , 

i .  Lis.  l'évêque  d'York. 

premier  président,  en  habit  royal,  et  tous  les  sei- 
gneurs de  parlement  vestus  de  longs  abis  vermaulx 
jusques  aux  pies.  Et  après  suivoient  les  seigneurs  de 
la  chambre  des  comptes,  les  gens  des  finances,  les 
maistres  des  requesles  et  les  secrétaires  ;  et  avoient 
robes  vermeilles.  Et  ainsi  comme  ilz  venoient  l'un 
après  l'aultre  chascun  selon  son  estât,  ilz  faisoient  au 
roy  la  révérence  et  aux  seigneurs  estant  *avec  lui.  Et 
quant  est  du  commun,  il  y  en  avoit  sans  nombre.  Et 
quant  le  roy  vint  à  l'entrée  de  la  porte  Saint-Denis, 
les  armes  de  la  ville  y  estoient  si  grandes  qu'en  la  nef 
d'ycelles  avoit  six  hommes,  l'un  en  guise  d'évesque, 
le  second  l'Université,  et  le  tiers  les  bourgois,  et  les 
trois  autres   estoient  comme  sergans.    Lesquelz,    à 
l'entrée  de  ladite    porte ,  présentèrent  au  roy  trois 
cuers  vermaulx,  dont  ou  premier  avoit  deux  coulons 
blancs,  et  ou  second  des  petis  oyseletz,  qu'ilz  laissiè- 
rent  voler  par  desus  le  chief  du  roy,  et  le  tiers  cuer 
estoit  plain  de  violettes  et  autres  fleurs,  qu'ilz  jettè- 
rent  sur  les  seigneurs.  Et  là  tantost ,  le  Prévost  des 
Marchans   et  lesdiz  eschevins  apportèrent  ung  ciel 
d'azur  semé  de  fleurs  de  lis  d'or,   et  le   mirent  et 
portèrent  tout  parmi  la  ville  par  desus  le  roy.  Si 
avoit  au  poncelet  Saint-Denis  ung  eschaffault,  sur 
lequel  estoit  comme  une  manière  de  bois,   où   es- 
toient trois  hommes  sauvages  et  une  femme,  qui  ne 
cessèrent  de  combatre  l'un  contre  l'aultre,  tant  que 
le   roy   et   les  seigneurs  furent.    Et  avoit   desoubz 
ledit  eschaffault  une  fontaine  jettant  ypocras,  et  trois 
seraines  dedens  ;  et  estoit  ledit  ypocras  habandonné 
à  chascun.  Et  depuis  ledit  poncelet,  en  tirant  vers  la 
seconde  porte  de  la  rue  Saint-Denis,  avoit  person- 

nage,  sans  parler',  de  la  Nativité  Nostre-Dame,  de 
son  mariage,  et  l'Annunciacion,  des  Trois  Rois,  des 
Innocens,  et  du  bon  homme  qui  semoit  son  bled.  Et 
furent  ces  personnages  très  bien  joués.  Et  sur  la 
porte  fut  jouée  la  légende  de  Saint  Denis;  et  fut 
voulentiers  veue  des  Anglois.  En  oultre,  devant  les 
Innocens  avoit  une  manière  de  forest  en  la  rue,  de- 
dens  laquelle  estoit  ung  cerf  vif,  et  quand  le  roy 
passa  devant,  on  fist  coure  ledit  cerf  et  des  chiens  et 
veneurs  après  fut  grand  pièce  chacié  à  force,  et  se 
vint  rendre  emprès  les  pies  du  cheval  du  roy.  Lequel 
roy  lui  fist  sauver  la  vie.  Et  à  l'entrée  de  la  porte  de 
Chastelet  avoit  encore  ung  eschafault  sur  lequel  avoit 
en  personnage  ung  petit  enfant  en  samblance  du  roy, 
vestu  de  fleurs  de  lis,  deux  couronnes  sur  son  chief. 
Et  à  son  costé  dextre  estoit,  en  personnage,  le  duc  de 
Bourgongne  et  le  conte  de  Nevers,  qui  lui  présen- 
toient  l'escu  de  France.  Et  au  costé  senestre,  le  duc 
de  Bethfort,  son  oncle,  et  les  contes  de  Warwich  et  de 
Salsebéry,  qui  lui  présentoient  Tescu  d'Angleterre.  Et 
estoienttous  vestus,  par  personnages,  des  cotes  d'ar- 
mes des  desusdiz  seigneurs.  Et  de  là,  s'en  ala  au  Pa- 
lais, où  lui  furent  moustrées  les  sainctes  reliques,  et  à 
ceulx  qui  estoient  avec  lui.  Et  puis  fut  mené  à  l'ostel 
aux  Tournelles,  pour  prendre  son  repos.  Et  quand  il 
eust  disné,  il  ala  veoir  la  Royne,  sa  grand  mère*,  à 
l'ostel  de  Saint- Pol.  Et  lendemain  fut  mené  au  Bois 
de  Vicennes ,  où  il  fut  jusques  au  xv*  jour  du  dit  mois 
de  décembre,  qu'il  retourna  au  Palais.  Et  le  xvn*  jour, 


1 .  C'est-à-dire  une  pantomime. 

2.  Isabeau  de  Bavière. 

se  partit  de  là,  à  tout  grand  seigneurie,  tant  de  gens 
d'église  comme  de  séculiers,  et  s'en  vint  en  l'église  de 
Nostre-Dame  de  Paris  pour  estre  sacré.  Auquel  lieu 
de  Nostre-Dame  de  Paris,  avoit  ou  milieu  ung  grand 
eschafault  de  bois  de  quatre  vins  pies  de  long,  et  hault 
jusques  au  crucifis.  Si  montoit  dedens  ycelui  par  la  nef, 
et  descendoit'On  par  autre  lieu  dedens  le  cuer.  Et  fut 
ledit  roy  sacré  par  le  cardinal  de  Wincestre,  qui  chanta 
la  messe.  Dont  l'évesque  de  Paris  ne  fut  point  bien 
content,  et  dist  qu'à  lui  appertenoit  à  faire  ycelui  of- 
fice. Et  quand  ce  vint  à  l'offertoire,  ledit  roy  offri 
pain  et  vin,  ainsi  qu'il  est  acoustumé  de  faire  en  tel 
cas.  Lequel  vin  estoit  en  ung  grand  pot  d'argent  doré, 
lequel  pot  fut  reprins  et  osté  de  ladite  église  par  les 
officiers  du  roy,  dont  grandement  despleut  aux  cha- 
noines d'ycelle  église,  pour  tant  qu'ilz  disoient  ce  ap- 
partenir à  eulx  de  droit.  Si  en  firent  grand  poursuite 
envers  ycelui  roy  en  son  conseil,  et  en  conclusion, 
après  ce  qu'il  leur  eust  beaucoup  cousté  à  faire  ladicte 
poursuite,  leur  fut  rendu.  Si  furent  faites  en  ycelui 
jour  toutes  les  besongnes  appartenans  audit  sacre,  le 
plus  en  suivant  les  coustumes  d'Angleterre  que  de 
France.  Et  tousjours  les  seigneurs  desusnommés  es- 
toient  au  plus  près  du  roy  en  ladicte  église ,  chascun 
servant  de  son  office.  Et  après  que  la  messe  fut  finée, 
le  roy  retourna  ou  Palais,  et  disna  et  sist  à  la  table  de 
marbre,  environ  le  milieu  d'ycelle.  Et  au  costé  de  la 
chambre  de  parlement,  à  celle  table,  séoit  ledit  cardi- 
nal de  Wincestre,  et  maistre  Pierre  Cauchon,  évesque 
de  Beauvais ,  et  maistre  Jehan  de  Mailly,  évesque  de 
Noyon,  comme  pers  de  France,  estoient  ensuivans;  et 
à  l'aultre  costé,  les  contes  de  Staffort,  de  Mortaing  et 

de  Salsebéri.  Si  estoit  grand  maistre  d'ostel,  messire 
Jehan,  bastard  de  Saint-Pol,  et  avec  lui  estoit,  devant 
la  viande,  messire  Gui  le  Boutillier,  messire  Gille  de 
Clamecy,  et  messire  Jehan  de  Persy.  Le  seigneur  de 
Courcelles  fut  pour  ce  jour  grand  eschanson,  et  mes- 
sire Jaques  Paniel  fut  pour  ce  jour  grand  panetier,  et 
ung  chevalier  anglois,  nommé  messire  Watier  de  Hon- 
grefort,  trancha  devant  le  roy.  auquel  disner  furent 
présentés  par  devant  la  table  quatre  entremès.  Est  as- 
savoir, le  premier  d'une  ymage  de  Nostre-Dame  et  ung 
petit  roy  couronné  emprès  ;  le  second  fut  une  fleur 
de  lis  d'or  couronnée,  tenue  de  deux  angles;  le  tiers, 
une  dame  et  ung  paon,  et  le  quart,  une  dame  et  ung 
cisne*.  Et  quand  est  à  parler  des  divers  mes,  de  vins 
et  de  viandes ,  dont  on  y  fut  servi ,  ilz  seroient  trop 
longz  à  racompter.  Car  il  y  en  eut  sans  nombre.  Et 
pareillement  y  fut  joué  de  pluiseurs  instrumens  de 
musique.  Et  lendemain  furent  faites  belles  joustes  en 
l'ostel  de  Saint- Pol,  desquelles  emportèrent  le  cry  et 
eurent  la  voix  des  dames,  le  conte  d'Arondel  et  mes- 
sire Jehan,  bastard  de  Saint-Pol,  comme  les  mieulx 
joustans.  En  après,  le  dessusdit  roy  séjourna  en  ladicte 
ville  de  Paris  aucun  peu  de  jours,  et  puis  s'en  retourna 
à  Rouen. 

i.  Cigne, 

CHAPITRE  GX. 

Comment  ceulx  que  le  duc  de  Bar  avoit  laissiés  devant  Vaudémont 
se  départirent  après  la  bataille  desusdite. 

Item,  après  ce  que  la  bataille  du  duc  de  Bar  fut  du 
tout  tournée  à  desconfiture,  ainsi  et  par  la  manière  que 
plus  à  plain  a  esté  déclairé,  les  François  qui  esloient 
demourés  devant  la  ville  de  Vaudémont,  furent  assés 
brief  advertis  par  les  ftiians  qui  estoient  eschappés 
d'ycelle  journée,  de  la  perte  et  maie  adventure  que 
leurs  gens  avoient  eue.  Et  pour  ce,  tout  soubdaine- 
ment  eurent  si  grand  doubte  et  paour  de  leurs  enne- 
mis, que  briefment  se  départirent  sans  ordonnance, 
en  fuiant  la  plus  grand  partie  vers  leur  pays,  ou  là 
[oii]  ilz  peurent  le  mieulx,  pour  sauver  leurs  vies.  Et 
laissèrent  audit  siège  tous  leurs  vivres  et  habillemens 
de  guerre,  dont  il  y  avoit  en  grand  nombre.  Pour  la- 
quelle esmuette  et  département,  lesdiz  asségiés  ce 
véans,  furent  assez  advertis  que  la  journée  avoit  esté 
contre  yceulx  Barrois.  Et  pour  tant,  très  hastivement 
saillirent  de  pied  et  de  cheval  après  eulx.  Si  en  prin- 
rent  et  occirent  très  grand  nombre,  et  avec  ce  ga- 
gnièrent  infinis  biens,  dont  ilz  furent  grandement 
enrichis.  Si  fut,  tost  après,  publié  parmi  le  pays  de 
Barrois  et  de  Lohorainne,  la  perte  que  avoit  faite  leur 
seigneur,  le  duc  de  Bar,  dont  ilz  furent  en  grand 
doubte,  et  eurent  au  cuer  très  grand  tristesce.  Et  fut 
de  ce  jour  en  avant  ycelle  bataille  nommée  la  bataille 
de  Willeman.  Si  estoitle  lieu  où  elle  fut  faite,  ainsi 
que  entre  Barrois  et  Lohorainne.  Et  le  conte  de  Vau- 

démont  remercia  le  mareschal  de  Bourgongne  et  les 
seigneurs  et  gentilz  hommes  qui  estoient  avec  lui,  du 
service  qu'ilz  lui  avoient  fait,  et  puis  retourna  en 
sadicte  contée.  Et  ledit  mareschal,  à  tout  les  Bour- 
guignons et  Picars  desusdiz,  s'en  ala  en  Bourgongne, 
et  mena  le  desusdit  duc  de  Bar  à  Digon,  oii  il  fut 
mis  en  bonne  seure  garde. 


CHAPITRE  GXl. 

Comment  messire  Jehan  de  Luxembourg  assambla,  et  s'en  ala  en  Cham- 
paigne  contre  les  François,  où  il  conquist  pluiseurs  forteresces;  Et 
aultres  matières. 

Ou  mois  de  juUet  en  l'an  desusdit,  messire  Jehan 
de  Luxembourg,  conte  de  Ligney,  assambla  jusques  à 
mil  combatans  ou  environ,  par  l'ordonnance  du  roy 
Henry  et  du  duc  de  Bourgongne,  lesquelz  il  condui- 
sit et  mena  ou  pays  de  Champaigne  et  vers  Rethe- 
lois,  pour  combattre  et  subjuguer  aucunes  forteresces 
que  tenoient  les  gens  du  roy  Charles  en  yceulx  pays 
et  à  Tenviron,  et  qui  moult  oppressoient  ledit  pays. 
Avec  lequel  de  Luxembourg,  se  mist  le  seigneur  de 
Tornant,  qui  lors  estoit  capitaine  de  Rethers  *.  Et  de 
première  venue  fist  logier  ses  gens  autour  d'une 
forteresce  nommée  Guieron  ,  en  laquelle  estoient  de 
soixante  à  quatrevins  combatans  tenans  le  parti  du  roy 

Charles.  Desquelx  estoit  le  capitaine  ung  nommé *. 

Lesquelz,  en  assez  brief  terme,  quant  ilz  perceurent 

i .  Rethel. 

2.  Un  blanc  dans  le  Ms.  83i6.  Vérard  passe  la  phrase. 

la  force  de  leurs  ennemis,  furent  moult  esbahis  et  ef- 
fraés ,  et  sans  grand  deffence  laissèrent  prendre  leur 
basse  court.  Et  assés  brief  ensuivant  commencèrent  à 
yjarlementer ,  ofirans  de  rendre  ladicte  forteresce  et 
eulx  en  aler,  sauf  leurs  corps  et  leurs  biens.  A  laquelle 
offre  ilz  ne  peurent  estre  reçeus,  et  leur  fut  dit  qu'ilz 
se  rendissent  à  voulenté.  Et,  en  conclusion,  le  capi- 
taine fist  traictié  avec  les  commis  de  messire  Jeban  de 
Luxembourg,  par  telle  condicion  que  lui  quatriesme 
ou  sixiesme  demouroient  prisonniers,  sauf  leurs  vies, 
et  tous  les  autres  demourroient  à  voulenté.  Après  le- 
quel traictié  conclud  et  que  les  promesses  d'ycelui 
entretenir  furent  faictes,  le  capitaine  retourna  dedens 
son  fort.  Mais  il  ne  dist  pas  à  ses  compaignons  la  vé- 
rité dudit  traictié,  ains  leur  donna  à  entendre  que  ilz 
s'en  yroient  tous  sauf  leurs  vies.  Et  quand  ce  vint  au 
livrer  ladicte  forteresce,  tous  ceulx  là  estans  furent 
mis  prisonniers.   Et  lendemain,   par  la  sentence  et 
commandement  de  messire  Jehan  de  Luxembourg, 
furent  tous  pendus  et  estranglés  à  plusieurs  arbres, 
excepté  les  quatre  ou  six  desusdiz.  Et  fut  le  bourel, 
pour  eulx  exécuter,  l'un  de  leurs  compaignons.  Si  ad- 
vint à  l'un  d'yceulx  une  adventure  qui  fait  bien  à  ra- 
mentevoir.  Car  depuis  qu'il  fust  bouté  jus  de  l'eschelle, 
la  corde  qui  estoit  ataché  à  l'arbre  se  féri  contre  le 
menton  d'ycelui,  par  quoy  il  ne  se  povoit  en  haste 
estrangler,  et  entretant  le  bourel  en  pendit  aulcuns 
'  autres.  Durant  lequel  temps,  ycelui  desusdit  fut  advisé 
d'aulcuns  gentilz  hommes  là  estans ,  auxquelz  il  en 
print  grant  pitié.  Si  en  eut  ung  qui  copa  la  corde, 
d'une  ghisarme;  et  chey  à  terre.  Si  fut  assez  brief  res- 
passé  et  revint  à  sa  bonne  mémoire.  Et  depuis,  par 

yceulx  gentilz  hommes,  fut  faite  requeste  audit  de 
Luxembourg  que,  pour  Dieu  et  pour  pitié,  il  peust 
avoir  la  vie  sauvée.  Lequel  en  fin  Faccorda,  et  par 
ainsi  il  s'en  ala  franchement. 

En  oultre,  après  ce  que  ledit  messire  Jehan  de 
Luxembourg  eust  fait  l'exécucion  desusdicte ,  il  se 
partit  de  là,  à  tout  son  armée.  Mais  premiers  fist  dé- 
molir ladicte  forteresce  de  Guieron,  et  s'en  ala  devers 
le  fort  de  Tours  en  Porcien,  où  il  fut  par  aulcuns 
jours.  Durans  lesquelz,  ceulx  de  dedens  traictèrent, 
par  condicion  qu'ilz  renderoient  ledit  fort  et  s'en 
yroient  sauf  leurs  vies,  sans  emporter  nulz  de  leurs 
biens,  réservés  les  cannoniers,  et  ceulx  qui  aultrefois 
avoient  fait  sairement  pour  le  partie  du  roy  Henry. 
Et  en  y  eust  d'aulcuns  pendus.  Et  ladicte  forteresce 
fut  démolie  de  fons  en  comble. 

Et  delà  ledit  messire  Jehan  de  Luxembourg  s'en  ala 
devant  Baleheus ,  où  estoit  ung  capitaine  nommé  Ba- 
ratte, lequel,  en  assés  brief  terme,  traicta  avec  ledit 
Luxembourg  par  sy  qu'en  lui  rendant  ladicte  ville,  lui 
et  les  siens  s'en  yroient  sauf  leurs  vies,  corps  et  biens. 
Et  par  ainsi  se  partirent. 

Si  vint  en  ce  temps  devant  messire  Jehan  de  Luxem- 
bourg pour  lui  faire  ayde  s'il  en  avoit  besoing,  l'en- 
fant de  Warewich,  anglois,  et  messire  Jehan  de  Cla- 
messi,  à  tout  quatre  cens  combatans.  Mais  pour  tant 
que  les  François  n'estoient  point  ou  pays  de  Champai- 
gne  ne  là  environ ,  à  puissance  pour  résister  contre 
ledit  de  Luxembourg  et  les  deux  desusdiz,  s'en  retour- 
nèrent en  assés  brief  terme  à  Meaulx  en  Brie ,  et  es 
garnisons  dont  ilz  estoient  venus. 

Etadonc,  de  ce  mesme  voiage  furent  mis  en  l'obéys- 

sance  du  desusdit  messire  Jehan  de  Luxembourg,  plui- 
seurs  villes  et  forteresces  qui  tenoient  le  parti  du  roy 
Charles  a\ec  celles  desus  nommées,  les  unes  par  traic- 
tié,  et  les  aultres  par  force. 

En  ce  temps,  le  seigneur  de  l'Isle-Adam,  qui  portoit 
l'ordre  du  duc  de  Bourgongne,  [fut]  reconstitué  ma- 
reschal  de  France  de  par  le  roy  Henry  d'Angleterre  et 
ceulx  de  son  conseil.  Si  assambla  jusques  au  nombre 
de  ....  *  combatans ,  dont  il  y  avoit  une  partie  an- 
glois.  Et  avec  lui  estoit  messire  Jehan,  bastard  de 
Saint-Pol ,  et  ung  sien  frère ,  lesquelz  il  conduisit  et 
mena  jusques  emprès  de  Laigny-sur-Marne,  que  te- 
noient les  gens  du  roy  Charles.  Laquelle  ville  il  cuida 
prendre  par  soubdain  assault,  mais  elle  lui  fut  bien 
deffendue  par  ceulx  qui  estoient  dedens. 

CHAPITRE  GXII. 

Comment  le  duc  d'Alençon  prinst  prisonnier  le  chancelier  de  Bretagne. 

En  cest  an,  le  duc  d'Alençon  prinst  le  chancelier 
du  duc  de  Bretaigne,  son  oncle,  pour  ce  que  sondit 
oncle  ne  lui  avoit  point  voulu  aidier  de  finance  à  son 
plaisir,  pour  sa  prinse  de  la  bataille  de  Verneuil  ou 
Perche,  laquelle  finance  il  vouloit  avoir  et  recouvrer 
dudit  chancelier.  Si  le  mena  en  sa  ville  de  Poussay. 
Mais  assez  brief  ensuivant,  ledit  duc  de  Bretaigne,  de  ce 
non  content,  assambla  aulcuns  de  ses  barons  et  grand 
puissance  de  gens  d'armes,  et  avec  lui  aulcuns  capi- 

\.  Le  chifire  est  resté  en  blanc  dans  le  Ms.  8346.  Vérard  met 
six  cens. 

taines  anglois.  Si  ala  asséger  ladicte  ville  de  Pous- 
say  tout  à  Tenviron.  De  laquelle  ville  le  duc  d'Alençon 
s'estoit  parti  pour  la  doubte  de  ses  ennemis,  et  y  avoit 
laissié  la  duchesse  sa  femme,  fille  au  duc  d'Orléans 
prisonnier  en  Angleterre.  Lequel  temps  durant,  la- 
dicte duchesse  gisoit  d'enfant,  moult  ennuyée  en  cuer 
de  veoir  telles  tribulacions.  Si  y  fut  ledit  siège  par 

l'espace  de *.  Au  bout  duquel  terme  ycelui 

duc  d'Alençon,  tant  pour  sadicte  femme,  comme  sa 
ville  et  subjectz  oster  des  dangiers  desusdiz,  s'appaisa 
avec  sondit  oncle,  et  lui  rendit  son  chancelier  et  aul- 
tres  prisonniers  qu'il  avoit.  Et  par  ainsi  se  départit 
ledit  siège. 

Ledit  chancelier  de  Bretaigne  fut  prins  en  une  mai- 
son de  plaisance  qu'il  avoit  emprès  Nantes.  Et  la  cause 
de  sa  prinse  fut,  pour  ce  que  le  duc  d'Alençon  enten- 
doit  par  ce  moyen  estre  payé  de  certaine  somme  d'ar- 
gent que  lui  debvoit  le  desusdit  duc  de  Bretaigne,  son 
oncle. 


CHAPITRE  GXIII. 

Comment  les  François  Guidèrent  prendre  le  chastel  de  Rouen. 

Le  III*  jour  de  février  en  cest  an,  par  l'entreprise 
du  niareschal  de  Bousach,  s'assamblèrent  le  seigneur 
de  Fontaines  et  le  seigneur  de  Moy  et  aultres,  jusques 
au  nombre  de  six  cens  combatans  ou  environ,  en  la 
cité  de  Beauvais.  Et  s'en  alèrent  jusques  à  une  lieue 

1 .  Un  blanc  est  resté  dans  le  Ms.  8346.  Vérard  met  :  Si  y  fut 
ledit  siège  par  certaine  espace  de  temps,  au  bout,  etc. 

près  de  Rouen,  et  là  se  mirent  en  embusche  dedens  le 
bois.  Et  envoia  secrètement,  ledit  mareschal,  ung 
homme  nommé  Ricarville,  avec  lui  de  cent  à  six  vins 
combatans,  tous  de  pied,  excepté  quatre  ou  cinq  qui 
estoient  sur  petis  chevaulx,  jusque  au  chastel  de 
Rouen.  Dedens  lequel,  y  celui  mareschal  par  avant 
avoit  fait  moyens  certains  d'un  saquemant  nomme 
Pierre  Andebeuf,  biernois,  qui  tenoit  le  parti  des  An- 
glois,  mais  par  moyens  avoit  fait  traictié  avec  lui  de 
livrer  ledit  chastel.  Laquelle  chose  il  fist,  et  entretint 
sa  promesse  quand  ad  ce.  Car  le  desusdit  Ricarville 
et  ceulx  qui  estoient  avec  lui  le  trouvèrent  tout  prest. 
Et  de  fait  entrèrent  tous  dedens,  excepté  deux  ou  trois 
qui  gardèrent  les  chevaulx.  Si  conquirent  tantost  la 
plus  grand  partie  dudit  chastel,  et  par  espécial  la 
grosse  tour,  qui  estoit  moult  bien  garnie.  Dedens  le- 
quel chastel  estoit  couché  le  conte  d'Arondel  et  plui- 
seurs  anglois ,  lesquelz,  pour  la  plus  grand  partie ,  se 
sauvèrent  au  mieulx  qu'ilz  porent  par  desus  la  mu- 
raille, si  non  aulcuns  qui  se  retraisent  vers  la  ville,  et 
là  se  tindrent.  Et  si  en  eut  aucuns  mors  par  lesdiz 
François.  Et  après  que  les  besongnes  furent  ainsi  ad- 
vancées,  le  desusdit  Ricarville  remonta  assez  tost  à 
cheval,  et  retourna  où  il  avoit  laissié  ledit  mareschal 
et  ses  gens.  Auquel  il  racompta  toute  l'entreprise  de- 
susdite,  disant  qu'ilz  che  va  nichassent  songneusement 
et  en  haste  pour  secourir  leurs  gens,  et  que  sans 
double  le  chastel  seroit  tantost  parconquis.  Mais  par 
brief  dire,  pour  choses  qu'il  leur  sceust  remoustrer, 
oncques  ne  polt  tant  faire  qu'ilz  se  volsissent  conclure, 
ne  mettre  en  voie  pour  y  aler,  jà  soit  chose  que  le 
mareschal  et  grand  partie  des  plus  notables  de  ceulx 

qui  estoient  avec  lui  leur  eussent  promis  de  leur  foy  à 
leur  département,  qu'ilz  les  secourroient  sans  point 
de  doubte,  s'il  advenoit  que  la  desusdite  entreprinse 
Venist  à  bien.  Nienlmains  ilz  n'en  volrent  riens  faire. 
Car,  quand  ilz  furent  ainsi  qu'à  mie  lieue  près  de 
Beauvais,  à  tout  leur  gens,  ilz  se  commencèrent  à 
débattre  l'un  contre  l'aultre  pour  avoir  la  plus  grand 
partie  du  butin,  qui  pomt  n'estoit  encore  gaignié,  et 
à  cause  de  ce,  retournèrent  sans  aler  plus  avant,  et 
laissèrent  leurs  gens  en  ce  dangier.  Pour  quoy,  quand 
ledit  Ricarville,  qui  vaillamment  avoit  achevé  son  en- 
treprinse, fut  retourné,  leur  dist  pluiseurs  injures  et 
reprouches,  lesquelles  ils  souffrirent  assez  paciam- 
ment;  et  se  départirent  de  là  assés  hastivement.  Si 
s'en  retournèrent  à  Beauvais  et  es  autres  lieux  dont  ilz 
estoient  venus.  Lequel  retour  despleut  grandement  à 
ycelui  Ricarville,  pour  tant  qu'il  avoit  esté  meneur 
des  desusdiz  entreprenans.  Et  aussi  fist-il  à  aulcuns 
aultres,  qui  y  avoient  de  leurs  prochains  parens.  Pour 
tant,  ne  demoura  il  mie  qu'ilz  ne  s'en  retournassent 
audit  lieu  de  Beauvais,  comme  les  autres.  Et  entretant, 
les  desusdiz,  qui  estoient  en  ycelui  chastel,  conten- 
doient  de  tout  leur  povoir  à  pardébouter  les  Anglois 
leurs  ennemis,  hors  de  la  porte  dudit  chastel,  qu'ilz 
tenoient  vers  les  champs.  Et  quand  ce  vint  vers  le 
jour  qu'ilz  n'oyoient  point  nouvelles  de  leurs  gens, 
ilz  apperceurent  bien  qu'ilz  n'auroient  point  de  sous- 
cours  et  qu'ilz  estoient  fraudés  de  la  promesse  qui 
leur  avoit  esté  faite.  Si  en  furent  moult  esmerveilliés 
et  esbahis.  Et  d'aultre  part ,  les  Anglois  s'assamblè- 
rent  de  tous  lez  en  grand  diligence  ;  qui  les  assailli- 
rent moult  asprement.  Si  vinrent  avec  eulx  grand 


[4431]  D'ENGUERRAN  DE  MONSTRELET.  15 

nombre  de  combatans  de  Rouen,  pour  double  qu'ilz 
ne  feussent  souspeconnés  d'yceulx  Ânglois  qu'ilz  ne 
feussent  favourables  à  yceulx  François.  Lesquelz  Fran- 
çois, voians  que.  bonnement  n'estoient  point  assez 
puissans  pour  garder  tout  ce  qu'ilz  avoient  conquis, 
tout  d'un  commun  accord  [marchèrent]  vers  ladicte 
tour,  à  tout  ce  qu'ilz  povoient  avoir  de  vivres,  eulx 
veuillant  mettre  là  dedens,  et  le  tenir  jusques  à  la 
mort.  Laquelle  chose  ilz  firent.  Mais  assez  brief  en- 
suivant ilz  furent  de  toutes  pars  avironnés,  et  très  fort 
combatus  de  plusieurs  gros  engiens  que  lesdiz  Anglois 
firent  asseoir  contre  ladicte  tour,  et  tant  en  ce  conti- 
nuèrent qu'elle  fut  moult  endommagié  en  plusieurs 
lieux.  Et  avec  ce,  ceulx  de  dedens  avoient  assez  peti- 
tement vivres  et  autres  choses  à  eulx  nécessaires.  Pour 
lesquelles  affaires,  et  aussi  qu'ilz  n'avoient  nulle  espé- 
rance d'avoir  souscours,  furent  contrains  de  eulx  ren- 
dre en  la  voulenté  du  roy  Henry  et  de  son  conseil,  en 
la  fin  de  douze  jours  après  la  prinse  dessusdicte. 
Toutefois,  avant  qu'ilz  fussent  conquis,  ilz  firent  de 
grans  dommages  aux  Anglois  par  les  engiens  et  artil- 
leries qu'ilz  avoient  attrait  en  ladicte  tour.  Si  furent 
tous  prins  prisonniers  et  mis  en  bonne  garde.  Et  de- 
puis, brief  ensuivant ,  en  y  eut  cent  et  cinquante  qui 
eurent  les  testes  coppées  dedens  la  ville  de  Rouen.  Et 
le  dessusdit  Pierre  Andebeuf,  biernois,  fut  esquartelé 
et  mis  es  lieux  acoustumés. 

En  ces  jours,  le  duc  de  Bourgongne  se  partit  de 
son  pays  d'Artois,  à  tout  mil  combatans  ou  environ, 
qu'il  mena  en  son  pays  de  Bourgongne,  et  là  sé- 
journa l'espace  de  trois  mois  ou  environ,  pour  visi- 
ter le  pays,  qui  estoit  moult  oppressé  de  ses  enne- 

mis.  Si  vindrent  là  devers  lui  l'arcevesque  de  Rains 
et  autres  notables  ambassadeurs,  envoyés  de  par  le 
roy  Charles  pour  traictier  de  paix  entre  ycelles  par- 
ties. Mais  en  fin  ne  porent  rien  concorder,  et  s'en 
retournèrent  devers  ledit  roy  Charles.  Et  après  que 
ledit  duc  eust  ordonné  gouverneurs  en  la  marche  de 
Bourgongne,  il  s'en  retourna  en  Artois,  Flandres  et 
Braibant. 


CHAPITRE   GXIV. 

Comment  les  François  prinrent  le  chastel  de  Dommart  en  Ponthieu 
et  emmenèrent  le  seigneur  prisonnier. 

Ou  mois  de  février ,  les  gens  du  roy  Charles , 
en  nombre  de  quatre  vins  combatans  ou  environ, 
lesquelz  conduisoit  ung  chevalier  nommé  messire 
Rigault  de  Verseilles,  et  les  avoit  prins  à  Beauvais,  à 
Breteuil  et  aultres  lieux  à  l'environ ,  alèrent  passer 
l'eaue  de  Somme  en  ung  petit  batel,  assez  près  de  Pi- 
queny',  et  delà  furent  conduis  et  menés  jusques  au 
chastel  de  Dommart  en  Ponthieu.  Lequel,  sans  ce 
qu'ilz  fussent  du  guet  apperceus,  ils  prinrent,  eschel- 
lèrent  et  montèrent  dedens.  Si  commencèrent  tantost 
à  crier  forterescegaignié  !  et  à  abatre  huis  et  fenestres 
en  pluiseurs  lieux.  Auquel  cry  et  noise  s'esveillèrent 
ceulx  de  layens.  Et  par  espécial.  Jaques  de  Craon, 
seigneur  dudit  lieu ,  qui  estoit  couchié  en  sa  chambre 
emprès  sa  femme,  se  leva  soubdainement,  cuidant 
trouver  aucun  remède  à  son  fait.  Mais  ce  riens  ne  lui 

4 ,  Picquigny  (Somme).  , 

valu.  Car  ses  ennemis  estoient  trop  fors,  et  ses  gens , 
dont  il  n'avoit  mie  gramment,  ne  se  povoient  mettre 
ensamble.  Si  fut  tantost  prins  prisonnier  etaulcunsde 
ses  gens  avec  lui,  et  les  aultres,  au  mieulx  qu'ilz  po- 
rent,  se  saulvèrent  par  dessus  la  muraille.  Après  la- 
quelle prinse,  lesdiz  François  assamblèrent  tous  les 
biens  portatifz  qu'ilz  porent  trouver  dedens  ycelui 
chaslel,  comme  vaisselle,  or  et  argent,  pennes,  draps, 
linges  et  autres  besongnes,  lesquelz,  quant  ilz  furent 
en  haste  un  peu  repeus,  troussèrent  et  chargèrent  tout, 
et  se  mirent  en  voie ,  à  tout  leurs  prisonniers ,  pour 
retourner  au  passaige  par  où  ilz  estoient  venus,  dé- 
laissant ledit  chastel  tout  entier,  ainsi  qu'ilz  l'avoient 
trouvé.  Et  entretant,  ceulx  de  la  ville  de  Dommart', 
oyans  cest  effroy,  se  assamblèrent  et  envoyèrent  has- 
tivement  à  Piquegnyet  en  aulcuns  aultres  lieux,  signi- 
fier ceste  besongne.  Si  ne  demoura  point  gramment 
que  les  desusdiz  ne  se  trouvassent  en  nombre  de  deux 
cens  ou  environ,  de  toutes  tires  de  gens.  Lesquelz 
suivirent  bien  et  radement  yceulx  François  et  les  ra- 
consuivirent  au  passage  de  l'yaue,  où  desjà  estoit  re- 
passé ledit  messire  Rigault  et  aulcuns  de  ses  gens  avec 
lui,  et  le  desusdit  Jaques  de  Craon  prisonnier.  Si  les 
assaillirent  et  desconfirent  prestement,  et  en  y  eut  une 
partie  prins  prisonniers  et  les  aultres  mors,  et  aulcuns 
qui  se  noyèrent,  à  saillir  en  la  rivière  de  Somme.  Et 
ycelui  messire  Rigault,  à  tout  son  prisonnier,  s'en  ala 
franchement  à  Biauvais,  sans  trouver  quelque  des- 
tourbier  ou  empeschement.  Et  depuis  ledit  prisonnier 
retourna  en  payant  très  grand  somme  de  pécune. 

i .  Dommartin  (Somme). 

CHAPITRE  GXV. 

Comment  messire  Thomas  Kyriel  angloîs  fut  nommé  capitaine  du  chastel 
de  Clermont  en  Beauvoisis. 

En  cest  an,  par  la  subtilité  et  pourchas  de  messire 
Jehan  de  Luxembourg,  le  fort  chastel  de  Clermont  en 
Beauvoisis  fut  mis  et  transporté  en  la  main  et  gouver- 
nement de  messire  Thomas  Kyriel,  anglois.  Lequel 
chastel  avoit  longuement  tenu  et  encore  tenoit,  de  par 
le  duc  de  Bourgongne,  le  seigneur  de  Crièvecuer.  Et 
consentit  ledit  duc,  ycelui  transport,  par  si,  que  ledit 
Thomas  lui  promist,  et  audit  de  Luxembourg,  et  de  ce 
lui  bailla  son  seel,  à  rendre  à  certain  temps  quand  il  en 
seroit  requis.  Si  assambla  ledit  messire  Thomas,  brief 
ensuivant,  grand  compaignie  d' Anglois,  lesquelz  il 
bouta  dedens  ycelui  chastel.  Et  commença  à  faire  très 
forte  guerre  aux  François  qui  estoient  sur  les  frontiè- 
res auprès  de  lui,  comme  Creil,  Beauvais,  Compien- 
gne,  Ressons,  Breteul  et  autres  lieux.  Et  pareillement 
firent  grands  dommages  es  chastellenies  de  Montdi- 
dier  et  ault^es  marclies  de  l'obéyssance  d'ycelui  duc  de 
Bourgongne.  Et  pour  vérité,  durant  les  tribulacions 
desusdictes,  prinrent  prisonniers  et  emmenèrent  plui- 
seurs  femmes,  tant  de  noble  lignié  comme  d'aultres, 
lesquelles  ilz  tenoient  estroittement  enfermées,  en  pre- 
nant d'elles  grand  finance,  comme  on  a  acoustumé 
de  faire  aux  hommes.  Desquelles  les  pluiseurs,  qui 
estoient  ençaintes  d'enfant,  très  piteusement  et  très 
inhumainement  s'en  acouchoient.  Dont  le  desusdit 
duc  de  Bourgongne,  de  tant  que  toucher  lui  povoit 

pour  ceulx  de  sadicte  obéyssance,  en  fut  très  mal 
content.  Mais  il  n'en  povoit  avoir  autre  chose.  Car 
quand  ce  vint  qu'il  fist  requerre  ledit  messire  Thomas 
qu'il  remesist  ledit  chastel  en  sa  main,  ainsi  que  pro- 
mis lui  avoit,  il  fut  de  ce  délaiant  et  refusant  par  très 
long  temps,  en  aléguant  aulcunes  raisons  de  sa  partie, 
telles  que  bien  le  scèvent  faire  gens  de  guerre,  qui 
souvent  en  aucuns  lieux  usent  de  voulenté  plus  que  de 
raison.  Finablement,  après  pluiseurs  délais,  le  duc  de 
Bethfort,  pour  et  en  faveur  de  son  beau  frère  le  duc 
de  Bourgongne,  fist  rendre  par  ledit  messire  Thomas, 
ycelui  chastel  de  Clermont  en  la  main  du  seigneur 
d'Aufemont*. 


CHAPITRE  CXVI. 

Comment  les  habitans  de  Chauny  sur  Oise  destruirent  et  désolèrent 
le  chastel  de  leur  ville. 

En  ce  mesme  temps,  messire  Colard  de  Mailly,  qui 
lors  estoit  bailli  de  Vermendois  de  par  le  roy  d'An- 
gleterre, et  avec  lui  messire  Ferry  de  Mailly,  tous 
deux  demourans  ou  chastel  de  Chauny  sur  Oise ,  ap- 
pertenant  héritablement  à  Charles,  duc  d'Orléans,  qui 
alors  estoit  prisonnier  en  Angleterre,  pour  aulcunes 
paroles  non  amiables  qui  avoient  esté  dictes  par  ledit 
messire  Ferry  à  l'encontre  des  habitans  de  la  ville, 
yceulx  habitans,  doubtans  que  par  la  porte  derrière 
dudit  chastel  les  deux  dessusdiz  ne  meissent  garnison 
d'Anglois  ou  d'autres  gens  de  guerre  dedens  leur  ville, 

1.  Le  seigneur  d'Offemont,  près  Compiègne. 

plus  forte  qu'il  ne  leur  plairoit,  par  quoy  ilz  peussent 
estre  constrains  et  mis  en  subjeclion,  se  conclurent 
tout  secrètement  ensamble  aulcuns  desdiz  habitans , 
desquelz  furent  les  principaulx  Jehan  de  Longueval, 
Mabieu,  son  frère,  Pierre  Piat,  lesquelz  firent  sereraent 
l'un  à  l'autre,  quand  les  dessusdiz  messire  Colard  et 
messire  Ferry  de  Mailly  seroient  en  la  ville,  de  prendre 
ycelle  forleresce  et  le  démolir.  Après  lesquelles  con- 
clusions et  seremens  par  eux  fais,  ung  certain  jour 
mirent  secrètement  aulcuns  compaignonsadventuriers 
en  petit  nombre  emprès  la  porte  du  chastel,  tous  in- 
struis et  advisés  de  ce  qu'ilz  avoientà  faire.  Lesquelz, 
quand  ilz  veirent  les  deux  chevaliers  et  aulcuns  de 
leurs  gens  yssus  de  ycelui  chastel,  ainsi  que  ilz  avoient 
acoustumé,  pour  venir  jouer  en  la  ville,  saillirent 
hors  du  lieu  où  ilz  estoient  et  entrèrent  dedens  le 
chastel,  parce  qu'on  ne  se  gardoit  point  d'eux.  Si  le- 
vèrent tantost  le  pont  contre  la  ville,  et  se  tinrent  de- 
dens. Laquelle  prinse  venue  à  la  congnoissance  desdiz 
frères,  leur  fut  très  desplaisant.  Mais  ilz  n'en  porent 
avoir  aultre  chose.  Car  tout  incontinent,  ceulx  qui  es- 
toient du  serement  dessusdit  firent  sonner  la  cloche 
du  commun.  Et  se  assamblèrent  en  très  grand  nom- 
bre, armés  et  embastonnés ,  et  s'en  alèrent  devers 
ycelui  fort,  qui  tantost  leur  fut  ouvert.  Et  adonc  aul- 
cuns des  plus  notables  de  la  ville  alèrent  devant  les 
dessusdiz  chevaliers,  ausquelz  ilz  dirent  qu'ilz  ne  fus- 
sent en  aucune  doubte  de  leurs  personnes,  ne  aussi 
de  leur  chevance,  et  qu'on  ne  leur  mesferoit  riens, 
disant  que  ce  qui  se  faisoit  estoit  pour  le  bien  et 
prouffit  de  la  ville.  Lesquelz ,  non  puissans  de  ad  ce 
remédier,  respondirent  que  puis  que  aultrement  ne 


[1431]  D'ENGUERRAN  DE  MONSTRELET.  21 

povoient  estre,  qu'ilz  feissent  ce  que  bon  leur  samble- 
roit.  Et  adonc,  tous  troublés  de  veoir  les  manières 
dessusdictes,  se  retrayrent  en  ung  hostel  en  la  ville, 
et  avec  eulx  tous- leurs  familiers.  Si  leur  furent  déli- 
vrés tous  leurs  biens.  Et  brief  ensuivant,  tous  lesdiz 
habitans,  d'un  commun  accord,  commencèrent  à  dé- 
soler et  abatre  ladicte  forteresce,  et  tant  en  ce  conti- 
nuèrent et  par  pluiseurs  jours,  qu'elle  fut  du  tout  ara- 
sée, et  démolie  de  fons  en  comble.  Et  aulcuns  briefz 
jours  ensuivans,  le  dessusdit  bailli  de  Vermendois  et 
son  frère,  à  tout  leurs  gens,  se  départirent  de  ladicte 
ville  de  Chauny.  Ou  lieu  desquelz  leur  fut  envoie  pour 
gouverner,  de  par  ledit  messire  Jehan  de  Luxem- 
bourg, messire  Hector  de  Flavy,  et  depuis,  Waleran 
de  Moreul.  Lesquelz,  pour  l'entreprinse  desusdicte, 
les  trouvèrent  plus  rigoreux  et  desobéyssans  qu'ilz 
n'avoient  acoustumé  d'estre  devant  la  désolacion  d'y- 
celui  chastel. 


CHAPITRE  GXVII. 

Comment  la  cité  de  Chartres  fu  prinse  par  les  gens  du  roy  Charles. 

Le  xx'  jour  d'avril  de  cest  an,  par  la  force  des  gens 
du  roy  Charles  fut  prinse  la  noble  cité  de  Chartres, 
qui  avoit  tenu  le  parti  des  ducs  Jehan  et  Phelippe  de 
Bourgongne  depuis  l'an  mil  quatre  cens  dix  sept, 
qu'elle  avoit  faite  obéyssance  au  dessusdit  duc  Jehan. 
Et  pareillement  avoit  tenu  le  parti  des  Anglois.  Et  fu- 
rent cause  d'ycelle  prinse  deux  habitans  d'ycelle  ville, 
dont  l'un  estoit  nommé  Jehan  Ansel,  et  l'autre  le 
Petit  Guillemin.  Lesquelz  autrefois  avoient  esté  pri- 

sonniers  aux  François,  lesquelz  les  avoient  eus  en 
gouvernement  par  longue  espace,  et  par  saufconduit 
avoient  aie  à  Blois,  à  Orléans  et  aultres  lieux  de  l'o- 
béyssance  d'yceulx  François,  mener  pluiseurs  mar- 
chandises et  ramener  aultres  audit  lieu  de  Chartres. 
Si  les  avoient ,  lesdiz  François,  tellement  instruits , 
qu'ilz  s'estoient  tournés  à  leur  voulenté.  Et  avoient 
avec  eulx  dedens  ladicte  ville  de  Chartres,  de  leur  ac- 
cord et  aliance,  ung  jacopin,  docteur  en  théologie, 
nommé  frère  Jehan  Sarrasin ,  lequel  estoit  principal 
conducteur  de  toute  la  machinacion  dessusdicte,  et 
avoient  les  autres  du  tout  leur  retour  à  lui.  Et  quant 
ce  vint  au  jour  qu'ilz  avoient  conclud  de  achever  leur 
emprise,  les  François  s'estoient  assamblés  de  plui- 
seurs parties  jusques  au  nombre  de  quatre  mil  com- 
batans,  desquelz  estoient  les  principaulx,  le  bastard 
d'Orléans,  le  seigneur  de  Gaucourt,  Blanchet  d'Es- 
touteville,  messire  Florent  de  Lers,  Lahire,  Girauit  de 
la  Puillerie,  et  aulcuns  aultres  de  moyen  estât.  Si  se 
mirent  à  chemin  pour  venir  devers  la  ville  de  Char- 
tres. Si  se  embuschèrent  la  plus  grand  partie  à  ung 
quart  de  lieue  près,  et  aucuns  autres,  jusques  à  qua- 
rante ou  cinquante,  furent  mis  plus  près.  Et  les 
deux  dessus  nommés,  qui  conduisoient  la  besongne, 
amenoient  chars  et  charretes  de  vins  et  d'autres  vi- 
vres, et  avec  ce  y  avoit  une  quantité  d'alozes.  Si 
estoient  pour  conduire  les  chars  et  charretes  et  che- 
vaulx,  à  guise  de  charetons,  aulcuns  expers  saque- 
mans,  armés  à  la  couverte'.  Lesquelz,  assez  tost  après 
que  la  porte  vers  Blois  fut  ouverte,  vinrent,  à  tout 

i .  Portant  des  armes  sous  leur  habit. 

leur  charroy,  pour  entrer  dedens.  Et  aloient  devant, 
Jehan  Ansel  et  le  Petit  Guillemin  dessusdiz.  Aus- 
quelz  les  portiers,  qui  bien  les  congnoissoient,  de- 
mandèrent des  nouvelles,  et  ilz  respondirent  qu'ilz 
ne  sçavoient  que  bien.  Et  lors,  les  portiers  leur  dirent 
qu'ilz  fussent  les  bien  venus.  Et  adonc ,  pour  les 
mieulx  abuser,  l'un  des  deux  dessusdiz  prinst  une 
paire  desdictes  aloses  et  les  bailla  à  yceulx  portiers, 
en  leur  disant  :  «  Vêla  pour  vostre  disner,  prenés  en 
gré;  nous  vous  faisons  souvent  des  paines  beaucop, 
aulcunes  fois  de  atargier  à  la  porte  pour  nous  atten- 
dre ,  et  aultre  pour  ouvrir  les  barrières.  »  Entre  les- 
quelles paroles  et  abusemens  que  yceulx  faisoient,  les 
dessusdiz  charetons  contrefais,  se  assamblèrent  à  cop 
et  commencèrent  à  férir  sur  lesdiz  portiers.  Si  en  oc- 
cirent  une  partie,  et  gaignièrent  prestement  la  porte 
et  l'entrée  d'ycelle.  Auquel  lieu  vindrent  soubdaine- 
ment,  à  certain  signe  que  les  dessusdiz  leur  firent,  la 
première  embusche,  et  de  rechief  la  seconde.  Si  se 
mirent  à  entrer  en  ycelle  ville  par  bonne  ordonnance, 
tout  à  pied,  armés  de  plaines  armes,  leurs  bannières 
et  estandars  desployés  avec  eulx.  Et  adonc,  par  au- 
cuns des  dessusdiz  portiers  qui  estoient  eschappés  et 
entrés  en  la  ville, et  aussi  par  aulcuns  aultres  babitans 
qui  apperçurent  ceste  besongne,  fut  tantost  en  plui- 
seurs  et  divers  lieux  crié  alarme.  Prestement  auquel 
cry,  toute  la  bourgoisie  et  communaullé  fut  esmeute. 
Mais,  qui  pis  estoit  pour  eulx,  le  jacopin  dessusdit,  à 
aulcuns  praichemens  qu'il  avoit  fais  par  avant  en  pu- 
blique, les  avoit  très  amiablement  instruis  et  admo- 
nestés qu'il  leur  pleust  à  estre  ce  propre  jour,  au  ma- 
tin, à  ung  sien  praichement  qu'il  devoit  faire  moult 

solempnel  et  autentique  et  qui  moult  proufïiteroit, 
comme  il  disoit,  pour  le  salut  de  leurs  âmes,  se  ilz 
le  vouloient  oyr  et  retenir.  Mais  le  dessusdit  jacopin 
a  voit  à  certain  propos  esleu  lieu  pour  assambler  ledit 
commun  à  son  praichement,  tout  à  l'autre  bout  de 
ladicte  cité,  le  plus  loing  que  il  avoit  peu  de  ladicte 
porte  par  où  elle  fut  prinse.  Et  à  celle  mesme  heure 
que  le  dolereus  cry  fust  oy  parmi  la  ville ,  estoient  à 
l'environ  d'ycelui  jacopin  la  plus  grand  partie  de  la 
communaullé  et  bourgoisie  dessusdictes ,  lesquelz, 
sans  délay,  tous  efiraés,  se  mirent  à  fuir  devers  leurs 
habitacions.  Si  en  y  eut  très  grand  nombre  qui  se  ar- 
mèrent et  embastonnèrent  et  se  traisent  devers  leur 
évesque  et  les  gouverneurs  de  ladicte  ville,  qui  les 
menèrent  le  plus  tost  que  ilz  porent  devers  où  ilz  sca- 
voient  lesdiz  François ,  tendans  yceulx  rebouter  hors 
de  leurdicte  ville.  Mais  à  brief  comprendre,  ilz  ne  po- 
rent ce  faire ,  pour  ce  que  lesdiz  François  estoient  en 
trop  grand  nombre,  bien  armés  et  existes  en  fait  de 
guerre.  Et  desjà  estoient  bien  avant  en  ladicte  ville, 
quand  ceulx  de  dedens  vinrent  vers  eulx.  Et  de  re- 
chief,  pour  les  mieulx  abuser,  commencèrent  yceulx 
François  à  crier  la  paix  !  la  paix  !  et  marchèrent  en 
bonne  ordonnance  en  alant  vers  eulx.  Si  y  eut  trait, 
tant  d'un  costé  comme  d'autre,  mais  ce  dura  assez 
petit.   Car ,  avec  toutes  ces  maies  adventures ,  ung 
nommé  Guillaume  de  Villenoefve,  qui  estoit  capitaine 
de  la  garnison,  lequel  les  debvoit  conduire  et  mener, 
quand  il  perçut  la  besongne  estre  si  avancée,  il  monta 
à  cheval ,  et  avec  lui  environ  cent  combatans  de  ses 
gens  ;  si  se  parti  sans  délay  par  une  autre  porte,  et 
avec  lui  grand  multitude  de  peuple.  Et  par  ainsi  tout 

le  seurplus  fut  tantost  mis  en  desroy,  sans  ce  qu'ilz 
feissent  quelque  résistence.  Pour  quoy  les  François, 
ce  véans,  se  advancèrent  de  plus  en  plus  et  alèrent 
jusques  au  marchié.  Et  quand  ilz  veirent  que  nul  n'ar- 
restoient  devant  eulx  pour  eulx  grever,  une  partie 
des  chiefs  se  tinrent  ensamble  et  envoyèrent  partie  de 
leurs  gens  par  les  rues  veoir  s'ilz  trouveroient  qui 
riens  leur  contredesist.  Mais  tout  fuioit  devant  eulx, 
et  se  saulvoient  où  ilz  poVoient  le  mieulx.  Durant  la- 
quelle tribulacion  furent  mors,  de  ceulx  de  la  ville, 
environ  soixante  ou  quatre  vins.  Desquelz  fut  le  prin- 
cipal, maistre  Jehan  de  Festigni ,  natif  de  Bourgon- 
gne,  leur  évesque.  Et  si  furent  prins  prisonniers,  de 
cinq  à  siz  cens,  dont  maistre  Gille  de  l'Aubespine, 
qui  gouvernoit  pour  les  Anglois,  fut  le  principal.  Et 
à  brief  comprendre,  tant  gens  d'église  comme  bour- 
gois  et  auitres  habitans  qui  peurent  estre  prins  et 
atains,  furent  mis  à  finance ,  et  avec  ce  généralment 
tous  les  biens  qu'ilz  porent  trouver,  à  cui  qu'ilz  fus- 
sent, puis  qu'on  ne  povoit  faire  argent,  tout  fut  prins 
et  ravi.  Quand  est  à  parler  de  ravissemens,  de  viola- 
cions  et  auitres  besongnes  extraordinaires,  il  en  fut 
fait  selon  les  coustumes  de  la  guerre,  comme  en  ville 
conquise.  Et  lendemain  furent  copées  les  testes  à  au- 
cuns de  ceulx  qui  avoient  gouverné  pour  les  Anglois. 
Et  furent  de  par  le  roy  de  France,  dedens  ycelle  cité, 
reconstitués  tous  nouveaulx  capitaines  de  gens  d'ar- 
mes et  gouverneurs.  Et  y  demoura  très  puissant  gar- 
nison, pour  les  frontière  des  Anglois.  Desquelz  fut  le 
principal  chief  par  dessus  tous  les  autres  le  dessusdit 
bastard  d'Orléans. 

CHAPITRE  CXVIII. 

Comment  le  cardinal  de  Sainte-Croix  vint  en  France  de  parle  Saint  Père, 
pour  appaiser  la  guerre  des  parties  dessusdictes. 

En  ce  temps,  fut  envoyé  de  par  nostre  saint  père  le 
pape  es  partie  de  France  le  cardinal  de  Sainte-Croix, 
pour  appaisier  le  descord  qui  estoit  entre  le  roy  de 
France  d'une  part,  et  le  roy  Henry  d'Angleterre  et  le 
duc  de  Bourgongne  ensamble,  d'aultre  part.  Pour  le- 
quel traictié  ledit  cardinal  fist  de  grans  diligences  entre 
les  parties.  Mais,  en  fin,  ne  povoit  rien  concorder  à 
paix.  Par  son  travail  et  moyen,  furent  accordées  unes 
trêves,  à  durer  l'espace  de  six  ans,  entre  le  dessusdit 
roy  Charles  et  le  duc  de  Bourgongne,  et  baillèrent 
chascun  d'eulx  pour  la  seureté  et  entretenement  des- 
dictes trêves,  lettres  scellées  de  leurs  seaulx,  devisées 
par  le  meilleur  forme  et  manière  que  faire  se  povoit. 
Par  le  moyen  desquelles,  en  aulcuns  lieux,  sur  les 
frontières,  le  peuple  eut  grande  consolacion,  espérans 
que  ce  se  deust  entretenir.  Et,  à  l'occasion  d'ycelles, 
se  commencèrent  aulcuns  des  pays  sur  lesdictes  fron- 
tières à  remplir  de  laboureurs,  bestail  et  aultres  choses. 
Mais  ceste  léesce  ne  leur  dura  point  gramment.  Car 
en  dedens  le  premier  demi  an,  les  parties  furent  si 
restives  et  entretoulliées  ensamble,  qu'ilz  commencè- 
rent comme  devant  à  démener  très  forte  guerre  l'un 
contre  l'autre.  Si  fut  la  principale  cause  de  ceste  res- 
muette,  pour  ce  que  les  François  prenoient  aulcuns  du 
parti  de  Bourgongne  comme  Anglois.  Et  pareillement 
lesdiz  Bourguignons,  est  assavoir  les  povres  sacque- 

mans,  vueillans  vivre  de  la  guerre,  se  boutoient  avec 
les  Ânglois,  et,  en  portant  la  croix  rouge  ,  prenoient 
les  François  et  leur  faisoient  guerre.  Par  lequel  moyen 
y  celles  trêves  devant  dictes  furent  du  tout  mises  à 
nient.  Si  n'estoit  lors  en  nulles  des  trois  parties  jus- 
tice ,  ne  raison  entretenue.  Ains  régnoit  contre  le 
peuple  et  gens  d'église  très  innumérable  et  tirannicque 
pillerie.  Et  combien  que  pour  vivre  en  paiz  au  dés- 
soubz  de  ceulx  qui  faisoient  la  guerre,  ilz  donnassent 
et  promeissent  du  leur  très  largement,  en  prenant 
d'yceulx  ou  de  leurs  capitaines  saufconduits,  lettres 
de  garde  ou  seelleez  d'apatifz,  nientmains  peu  ou 
nient  leur  en  estoit  entretenu.  Et  par  ainsi  n'avoient 
ilz  autre  recours,  sinon  de  crier  misérablement  à  Dieu 
vengance. 

CHAPITRE  GXIX. 

Comment  le  boulevert  de  Laigny  sur  Marne  fat  prins  des  Anglois. 

Environ  le  mois  de  mars  de  cest  an,  furent  ordon- 
nés par  le  duc  de  Bethfort  et  le  conseil  du  roy  Henry 
estant  à  Paris,  certain  nombre  de  gens  d'armes  pour 
aler  mettre  en  l'obéyssance  dudit  roy  aulcunes  forle- 
resces  que  tenoient  les  François ,  ses  ennemis,  sur  les 
marches  de  l'Isle  de  France,  comme  Montgay,  Gour- 
nay  et  aultres,  et  avec  ce,  rompre  et  démolir  le  pont 
de  Laigny,  qui  vient  de  la  ville  par  desus  l'eaue  vers 
risle  de  France.  De  laquelle  armée  furent  chiefs  et 
conducteurs,  le  conte  d'Arondel,  l'enfant  de  War- 
wich,  le  seigneur  de  l'Isle-Adam,  mareschal  de  France, 
pour  le  roy  Henry,  inessire  Jehan ,  bastard  de  Saint 

Pol,  le  Galois  d'Aunay,  chevalier,  seigneur  d'Orville, 
et  aulcuns  aultres.  Lesquelz  tous  ensarable  partans 
de  Paris,  à  tout  douze  cens  eombatans  ou  environ, 
et  foison  de  chars  et  de  charrettes,  canons,  artille- 
ries et  aultres  instrumens  de  guerre,  vindrent  par 
aulcuns  jours  devers  lesdictes  forteresces.  Lesquelles 
en  assés  briefs  jours,  par  contrainte  d'iceulx  Anglois, 
furent  mises  en  l'obéyssance  d'eulx.  Et  se  départirent 
aulcuns  desdiz  François,  saulves  leurs  vies  et  partie  de 
leurs  biens,  et  les  aultres  demourèrent  à  voulenté.  Si 
en  eut  aussi  aulcuns  exécutés  par  justice,  et  les  aultres 
mis  à  finance. 

Après  lesquelles  reddicions,  les  dessusdiz  Anglois 
prinrent  leur  chemin  vers  Laigni  sur  Marne  et  se  lo- 
gèrent devant.  Si  fist  le  conte  d'Arondel  asseoir  une 
grosse  bonbarde  contre  l'arche  du  pont-levis  de  la 
ville,  laquelle,  du  premier  cop  qu'elle  jetta,  rompit 
ladicte  arche  par  telle  manière,  que  ceux  de  dedens 
ne  povoient  bonnement  venir  à  leur  bolevert,  qui  es- 
toit  à  l'autre  costé  du  pont  qui  passe  pardessus  l'eaue. 
Et  adonc,  ledit  conte  d'Arondel  et  les  autres  capitai- 
nes avec  leurs  gens,  assaillirent  hastivement  ycelui 
bolevert  et  le  prinrent  sans  délay,  non  obstant  que 
ceulx  du  dedens  qui  y  estoient,  en  bien  petit  nombre, 
le  deffendoient  puissamment  et  vaillamment.  Auquel 
assault  fut  mort  Jehan  de  Luxembourg,  l'un  des  bas- 
tars  de  Saint-Pol ,  et  aulcuns  aultres ,  avec  pluiseurs 
navrés.  Et,  en  fin,  les  dessusdiz  Anglois  rompirent  le 
pont  en  pluiseurs  lieux ,  et  après  ardirent  ledit  bole- 
vert, puis  se  relraisent  en  leurs  logis.  Si  conclurent 
dedens  briefz  jours  ensuivans  de  assaillir  la  ville  en 
pluiseurs  lieux.  Laquelle  chose  ilz  firent.  Si  demeura 

ledit  conte  d'Arondel,  à  tout  certain  nombre  de  gens, 
sans  aler  audit  assault.  Et  quant  ce  vint  que  le  ma- 
reschal  et  les  aultres  capitaines  se  départirent  pour 
aler  audit  assault,  ledit  messire  Jehan  de  Luxembourg, 
bastard  de  Saint-Pol ,  qui  portoit  en  sa  devise  en  son 
estendart  le  soleil,  dist  tout  hault,  qu'il  faisoit  veu  à 
Dieu  que  se  le  soleil  entroit  en  la  ville,  il  y  entreroit 
aussi.  Laquelle  parole  fut  de  pluiseurs  entendue  par 
divers  propos.  Nientmains,  ilz  alèrent  à  l'assault  et  se 
y  portèrent  assez  vaillamment.  Mais  par  la  diligence 
de  Huchon  Queue,  escossois,  messire  Jehan  Foucault 
et  aultres  capitaines  de  la  ville,  ilz  furent  bien  et  vail- 
lamment receus.  Et  en  y  eut  pluiseurs,  desdiz  assail- 
lans,  mors  et  griefment  navrés,  et  avec  ce  perdirent 
quatre  ou  cinq  de  leurs  estandars  et  pignons*,  qui 
furent  tirés  à  force  de  bras  dedens  la  ville  par  les  de- 
bous.  Desquelles  furent  la  bannière  de  l'Isle-Adam, 
mareschal,  et  l'estandart  et  enseigne  du  souleil,  ap- 
partenant audit  messire  Jehan,  bastard  de  Saint-Pol, 
qui  avoit  voué  d'entrer  en  ycelle  ville.  Si  convint 
qu'ilz  se  retrayssent  à  grand  honte  et  confusion  en 
leurs  logis.  Et  au  bout  de  trois  jours  ensuivans,  s'em- 
blèrent  et  s'en  alèrent  secrètement  grand  partie  d'y- 
ceulx  compaignons  de  guerre,  sans  le  congié  de  leurs 
capitaines,  véans  qu'ilz  perdoient  leur  temps  de  là 
plus  sousjourner.  Car  ilz  y  povoient  plus  perdre  que 
gagner.  Si  retournèrent  à  Paris  devers  le  duc  de 
Bethfort.  Avant  que  yceulx  Anglois  et  Bourgui- 
gnons feissent  ycelui  assault,  avoit  bien  esté  huit 
jours  logiés  devant  la  ville,  et  y  assis  grosses  bom- 

i.  Pennons. 

bardes,    dont  ilz  avoient   fait  battre  et  travillier  la 
muraille  d'y  celle. 


CHAPITRE  CXX. 

Comment  Philebert  de  Vandre,  gouverneur  de  Tonnoire,  et  le  seigneur 
d'Omont  alèreut  servir  le  duc  de  Bethfort. 

Vérité  est  qu'en  ces  jours,  Philebert  de  Vandre  et 
le  seigneur  d'Omont  se  partirent  du  pays  de  Bour- 
gongne,  à  tout  cinq  cens  combatans  ou  environ,  par 
l'ordonnance  de  leur  seigneur  le  duc  de  Bourgon- 
gne ,  servir  son  beau  frère  le  duc  de  Bethfort.  Si 
prinrent  leur  chemin  parmi  le  pays  de  Champaigne 
pour  aler  en  Picardie.  Duquel  pays,  se  assamblè- 
rent  les  François,  de  sept  à  huit  cens  combatans, 
pour  combatre  et  ruer  jus  les  dessusdiz.  Desquelz 
estoient  les  principaulx,  \von  du  Puis,  le  bastard  de 
Dampierre,  le  Borgne  de  Remon  et  aulcuns  aultres, 
qui  se  mirent  en  bataille  contre  leurs  ennemis,  qui 
s'estoient  tous  mis  à  pied  pour  eulx  deffendre.  Mais  à 
brief  dire,  quand  ce  vint  qu'ilz  deubrent  commencier 
à  férir  l'un  dedens  l'autre,  les  dessusdiz  François,  qui 
estoient  la  plus  grand  partie  à  cheval,  se  départirent 
hastivement  à  grand  confusion.  Si  en  y  eut  aulcuns 
mors  et  prins,  en  petit  nombre.  Et  après,  yceulx 
Bourguignons,  par  pluiseurs  journées  clievaulchèrent, 
à  tout  leurs  gens,  en  Picardie,  où  ilz  séjournèrent 
certaine  espace  de  temps,  en  mengant  le  pays.  Et  de 
là ,  s'en  alèrent  à  Paris  devers  le  duc  de  Bethfort. 

En  ce  temps  le,  roy  de  Cyppre,  par  longue  maladie 
qu'il  avoit  eue  depuis  son  retour  de  la  prison  des 

Sarrasins,  après  qu'il  eust  dévotement  receus  tous  les 
sacremens  de  sainte  église ,  il  trespassa  de  ce  siècle  \ 
Ou  lieu  duquel  fut  couronné  et  sacré  en  la  maistre 
église  de  Nicossie,  Jehan  de  Lusignen,  seul  filz  du 
dessusdit  roy  et  de  la  royne  Charlotte  de  Bourbon*, 
par  le  consentement  de  tous  les  trois  estas  d'ycelui 
royaume. 


DE  L'AIV  MCGCGXXXII. 

[Du  20  avril  4432  au  42  avril  4433.] 


CHAPITRE  CXXI. 

Comment  le  duc  de  Bethfort  vint  à  grand  puissance  devant  la  ville  de 
Laigni  sur  Marne,  pour  aidier  et  conforter  les  Anglois  et  Bourguignons 
qui  l'avoient  asségié  ;  lesquelz  en&n  s'en  partirent  sans  nul  conquest. 

Au  commencement  de  cest  an,  le  duc  de  Bethfort 
qui  se  disoit  régent  de  France,  convoqua  de  pluiseurs 
parties  de  son  obéyssance  jusques  au  nombre  de  six 
mille  combatans  ou  environ ,  lesquelz  il  conduist  et 
mena  devant  la  ville  de  Laigni  sur  Marne,  que  te- 
noient  les  gens  du  roy  Charles.  Et  povoient  estre 
dedens  ladicte  ville,  de  huit  à  mil  combatans,  droi- 

4.  Jean  II  ou  Janus,  mourut  le  19  juin  4432. 

2.  Ceci  ne  s'accorde  pas  avec  PJrt  de  vér.  les  dates,  qui  donne 
à  Jean  II,  deux  fils,  Jean  IIÏ,  son  successeur,  et  Jacques,  conné- 
table de  Chypre. 

tes  gens  d'armes  d'eslite,  acoustumés  de  guerre.  Des- 
quelz  estoient  les  principaulx  capitaines,  le  capitaine 
escoçois,  messire  Anthoine  de  Loreil,  et  messire  Jehan 
Foucault,  qui  bien  et  vaillamment  se  maintinrent  et 
gouvernèrent  ceulx  qui  estoient  soubz  leurs  banniè- 
res. Avec  le  duc  de  Bethfort  estoient,  de  la  langue 
de  France,  le  seigneur  de  l'Isle-Âdam,  mareschal, 
messire  Jehan,  bastard  de  Saint-Pol,  le  bastard  d'Au- 
nay,  chevalier,  seigneur  d'Orville,  Philebert  de  Van- 
dre,  le  seigneur  d'Omont  et  pluiseurs  aullres  de  bon 
et  notable  estât ,  qui  très  longue  espace  de  temps 
continuèrent  le  siège  devant  ladicte  ville  de  Laigni, 
pour  ycelle  réduire  en  l'obéyssance  du  roy  Henry. 
Si  furent  assis  pluiseurs  engiens,  grans  et  pelis,  con- 
tre les  portes  et  murailles;  qui  en  divers  lieux  les 
cravantèrent  et  abatirent.  Dont  les  dessusdiz  assé- 
giés,  tant  par  lesdiz  engiens,  comme  pour  ce  qu'ilz 
avoient  vivres  à  grand  dangier,  furent  moult  cons- 
Irains  et  eurent  de  grandes  tribulacions  et  meschiefz. 
INientmains,  jà  soit  que  par  le  dessusdit  duc  de  Beth- 
fort fussent  par  pluiseurs  fois  sommés  d'eulx  rendre, 
ne  se  volrent-il  à  ce  consentir,  pour  ce  que  tous  jours 
avoient  espérance  d'estre  souscourus  et  aidiés  par 
ceulx  de  leur  parti ,  comme  ilz  furent  depuis.  Et 
avoient,  lesdiz  asségans,  fait  un  pont  sur  la  rivière  de 
Marne,  de  bateaux,  pour  passer  à  leur  aise  de  l'un 
des  costés  à  l'autre.  Et  à  chascun  des  debous  dudit 
pont  avoient  fait  bolevers  pour  la  garde  d'ycelui,  de- 
dens  lesquelz  estoient  commis  gens  d'armes  en  certain 
nombre,  pour  les  garder. 

Durant  lequel  temps,  Charles,  le  roy  de  France,  fist 
assambler  de  six  à  huit  cens  combatans,  lesquelz,  soubz 


[1432]  D*EN(JUERRAN  DE  MONSTRELET.  33 

la  conduicte  du  mareschal  de  Boussach ,  du  bastard 
d'Orléans ,  du  seigneur  de  Gaucourt,  de  Rodigbe  de 
Villandras,  du  seigneur  de  Sainte-Treille  et  pluiseurs 
aultres  capitaines,  gens  de  grand  façon  et  vaillans 
hommes  de  guerre,  il  envoia  devers  Orléans  pour 
bailler  souscours  aux  asségiés  de  la  ville  de  Laigny. 
Et  tous  ensamble  par  pluiseurs  journées  se  tirèrent  à 
Melun,  où  ilz  passèrent  la  rivière  de  Saine,  et  de  là, 
parmy  le  pays  de  Brie,  approuchèrent  ladicte  ville  de 
Laigni.  Et  leur  venoient  de  jour  des  garnisons,  gens 
de  leur  party. 

Et  entretant ,  ledit  duc  de  Bethfort  et  ses  gens 
avoient  si  fort  destraint  les  asségiés,  que  yceulx,  sur 
la  venue  des  François,  commencèrent  à  traictier. 
Nientmains,  ledit  duc  se  prépara  diligamment  pour 
combatre  les  François  qui  venoient  sur  lui,  et  pour  ce 
faire  manda  encore  gens  de  pluiseurs  lieux  de  son 
obéyssance,  puis  envoia  aulcuns  de  ses  officiers  d'ar- 
mes devers  yceulx  François,  pour  eulx  signifier  qu'il 
estoit  prest  d'eulx  combatre  avec  tous  leurs  aidans,  se 
ilz  vouloient  prendre  jour  et  lieu  de  ce  faire.  A  quoy 
ilz  ne  firent  nulle  responce,  si  non  :  à  leur  bel  advan- 
taige  et  quand  bon  leur  sembleroit,  au  plaisir  de  Dieu, 
ilz  menroient  à  fin  leur  emprise.  Et  sur  ce  approu- 
chèrent et  vinrent  en  très  bonne  ordonnance ,  en  trois 
compaignies,  jusques  à  une  petite  rivière  qui  est  à  ung 
quart  de  lieue  de  la  ville.  Et  d'aultre  part ,  le  duc  de 
Bethfort  avoit  ordonné  faire  trois  batailles  pour  gar- 
der le  passage  d'ycelle  petite  rivière.  Et  quand  ce  vint 
qu'ilz  furent  approuchés  assés  près  l'un  de  l'autre,  en 
pluiseurs  lieux  se  commencèrent  de  grands  et  dures 
escarmuches.  Et  par  espécial,  au  costé  où  estoit  l'en- 
V  3 

fant  de  Warwich  et  le  seigneur  de  l'Isle-Adam  vin- 
rent à  grand  puissance,  Rodighe  de  Vilandras,  le  sei- 
gneur de  Sainte-Treille  et  aulcuns  aultres  chefz  de 
guerre,  qui  conduisoient  les  vivres  pour  ravitailler 
ycelle  ville.  Et  de  fait,  par  force  et  malgré  tous  leurs 
adversaires,  se  boutèrent  avant.  Et  en  y  passa  certain 
nombre,  qui  alèrent  jusques  à  la  porte,  et  boutèrent 
dedens  de  vint  à  trente  buefz,  et  aulcune  quantité 
de  sacs  de  farine.  Et  si  entrèrent  dedens,  environ 
quatre  vins  combatans.  Mais  ceste  besongne  ne  fut 
pas  faite  sans  grand  effusion  de  sang,  car  de  tous 
costés  en  y  eut  plusieurs  mors  et  navrés.  Entre  les- 
quelz,  de  la  partie  des  François,  ledit  seigneur  de 
Sainte-Treille,  frère  ainsné  à  Pothon.  Et  pareillement, 
à  l'autre  côté,  où  estoit  messire  Jehan,  bastard  de 
Saint-Pol,  messire  Thomas  Kiriel,  le  seigneur  d'Omont 
et  Philibert  de  Vandre ,  furent  fort  approuchés ,  et  y 
eut  fait  maint  haulx  fais  d'armes  et  vaillandises.  Si 
furent  mors  et  navrés  pluiseurs  des  deux  costés.  Des- 
quelz,  de  la  partie  des  Anglois,  y  fut  mort  un  gentil 
homme,  nommé  Oudart  de  Renty.  Et  durèrent  ces 
escarmuches  jusques  assés  près  de  vespres.  Et  fut  par 
un  jour  de  saint  Lorens  en  aoust',  qu'il  faisoit  moult 
grande  chaleur  de  souleil,  dont  les  deux  parties  furent 
moult  traveillées  et  oppressées.  Et  lors,  les  François, 
véans  que  bonnement  ne  povoient  aultre  chose  faire, 
par  ce  principalment  que  les  Anglois  et  Bourguignons 
estoient  en  très  fort  lieu,  se  retraisent  tous  ensamble, 
et  s'en  alèrent  logier  à  Cressy  en  Brie,  et  delà  se  tirè- 
rent vers  Chasteau-Thierri,  et  puis  à  Vitry  en  France, 

i.  Le  1 0  août. 

OÙ  ilz  furent  l'espace  de  quatre  jours.  Et  adonc,  ledit 
duc  de  Betbfort,  sachant  que  les  François  se  traioient 
vers  risle  de  France,  doublant  qu'ilz  ne  prenissent 
aulcunes  bonnes  villes,  se  desloga  de  devant  ladicte 
ville  de  Laigni,  en  assez  meschant  ordonnance,  car 
ses  gens  y  laissèrent  pluiseurs  biens.  Si  se  tira  vers 
Paris.  Et  depuis  rassambla  gens,  et  ala  envers  où  es- 
toient  lesdiz  François,  pour  de  rechief  eulx  offrir  la 
bataille.  Mais,  comme  avant,  ilz  firent  responce  qu'ilz 
avoient  fait  ce  pour  quoy  ilz  estoient  venus.  Et  estoit 
avec  eulx  le  seigneur  de  Gaucourt,  qui  bien  servoit  à 
la  besongne,  car  moult  estoit  sage  et  prudent. 

Et  tost  après  se  deslogèrent  dudit  lieu  de  Vitri  yceulx 
François,  et  s'en  retournèrent  devers  ladicte  ville  de 
Laigni,  où  denioura  ledit  seigneur  de  Gaucourt.  Et 
les  aultres  capitaines,  à  tout  leurs  gens,  s'en  retournè- 
rent es  pays  dont  ilz  estoient  venus.  Et  quant  aux  as- 
ségiez,  ilz  furent  tous  resjoys,  et  non  point  sans  cause, 
quand  ainsi  se  veirent  délivrés  de  leurs  ennemis.  Car 
moult  avoient  esté  oppressés,  tant  de  famine,  comme 
d'autres  mésaises.  Car  le  siège  y  avoit  bien  esté  par 
l'espace  de  quatre  mois  ou  environ,  qu'ilz  n'avoient 
peu  avoir  aucuns  vivres  pour  eulx  rafreschir. 

En  ce  mesme  temps  fut  prins  chastel  de  Montclias 
en  Normandie',  appartenant  au  conte  d'Eu,  prison- 
nier en  Angleterre.  lequel,  long  temps  par  avant,  te- 
noient  les  Ânglois.  Et  en  estoit  capitaine  ung  nommé 
Brunelay,  lequel,  pour  ce  temps,  se  lenoit  avec  le  duc 
de  Betbfort  au  siège  de  Laigni  sur  Marne.  Et  le  prin- 
rent,  leurs  prisonniers,  qui  estoient  layens  de  la  partie 

1 .  Moncheaux  (Seine-Inférieure). 

du  roy  Charles.  Si  mandèrent  tantost,  pour  estre  leur 
capitaine,  messire  Rigault  de  Fontaine,  qui  se  tenoit 
à  Beauvais.  Lequel  incontinent  y  ala,  à  tout  quatre 
vins  coHibatans  ou  environ.  Et  par  le  moyen  d'ycelle 
forteresce,  fut  faicte  forte  guerre  es  marches  de  Vimeu 
et  environ,  à  ceulx  qui  tenoient  le  parti  du  roy  Henri 
et  du  duc  de  Bourgongne. 


CHAPITRE  CXXÏI. 

Comment  les  Gantois  s'esmeurent  contre  aulcuns  des  gouverneurs 
de  leur  ville. 

En  ce  temps,  se  resmeurent  en  armes  les  commu- 
nes gens  de  la  ville  de  Gand,  jusques  à  cinquante 
mille  ou  environ,  contre  les  gouverneurs  d'ycelle.  Et 
tous  ensamble,  environ  dix  heures  devant  miedi*,  s'en 
alèrent  sur  le  grand  mârchié  devant  l'ostel  de  re- 
moustrances ',  où  ceulx  de  là  estoient  assamblés.  Si 
convint  qu'ilz  venissent  parler  à  eulx  incontinent,  ou 
ilz  eussent  en  brief  abatu  huis  et  fenestres  pour  y 
entrer.  Et  quand  ilz  furent  venus  à  eulx,  de  prime 
face  ilz  occirent  cruelment  le  Grand  doyen  des  menus 
mestiers,  nommé  Jehan  Boelle,  et  ung  eschevin, 
nommé  Daniel  van  Zeuere,  avec  un  homme  de  con- 
seil, qui  se  nommoit  Jazon  Abit.  Pour  la  mort  des- 
quelz,  tous  les  autres  gouverneurs  là  estans  furent 
en   grand  doubte  de  leurs  vies ,  pour   la  cruaulté 

i.  Dix  heures  devant  miedi ,  c'est-à-dire  dix  heures  du  matin. 
Monstrelet  compte  le  jour,  non  pas  à  partir  de  minuit ,  mais  à 
partir  de  midi,  comme  les  astronomes, 

2.  L'Hôtel  de  ville. 

qu'ilz  veoient  desdictes  communes.  Mais  pour  lors 
ilz  se  tinreot  à  tant.  Et  tous  ensamble  se  partirent 
de  là,  et  alèrent  à  Vabbeye  de  Saint-Pierre  abalre 
ung  petit  bois  qui  estoit  emprès,  et  puis  se  mirent 
en  chemin,  et  s'en  alèrent  à  Saint-Bavon,  pour  les 
aulcuns  estre  récompensés  de  pluiseurs  rentes  héri- 
tables  qu'ilz  debvoient  à  ladicte  église,  lesquelles  ilz 
avoient  par  avant  payées.  Mais ,  par  le  sens  et  les 
doulces  parolles  de  l'abbé  dudit  lieu,  ilz  furent  con- 
tentés et  rafrenés.  Et  leur  délivra  prestement  tout 
ce  qu'ilz  demandoient,  et  avec  ce  leur  fist  donner 
des  vivres  de  l'église  très  habondamment  Si  se 
partirent  de  là  assez  contens  d'icelui  abbé,  et  alè- 
rent rompre  trois  ou  quatre  maisons  de  la  ville  très 
notables,  et  dedens  ycelles  prendre  des  biens  large- 
ment, et  les  aultres  despecer  et  ruer  emmi  les  rues. 
En  après,  alèrent  aux  prisons  du  prince.  Si  les  rom- 
pirent et  laissièrent  aler  tous  les  prisonniers.  Et  entre 
les  aultres  en  délivrèrent  ung  nommé  Jorge  Gotscalt, 
qui  moult  estoit  en  leur  grâce,  pour  ce  qu'il  estoit  de 
leur  parti  contre  les  dessusdiz  gouverneurs.  Après  les- 
quelles besongnes,  ycelles  communes  devant  dictes,  au 
bout  de  deux  jours  ensuivans,  par  le  moyen  d'aulcuns 
notables  hommes ,  se  retrayrent  en  leurs  lieux  et  fu- 
rent rapaisiés.  Nientmains ,  durant  icelle  cruaulté , 
tous  les  officiers  du  prince  se  départirent  de  ladicte 
ville  de  Gand ,  doubtans  que  par  yceulx  communes 
ne  fussent  mis  à  mort  comme  les  aultres.  Toutefois,  le 
duc  de  Bourgongne,  pour  les  grans  affaires  que  pour 
lors  avoit ,  ne  fut  point  conseillé  de  les  corriger ,  ne 
constraindre  de  faire  amendises  par  sa  puissance. 
Mais  traictié  fut  faict  avec  eulx  par  ceulx  de  son  con- 

seil ,  qu'en  lui  requérant  merci  et  paiant  aucune 
finance,  il  leur  pardonna.  Et  par  ainsi  ilz  demeurè- 
rent paisibles. 


CHAPITRE  GXXIII. 

Comment  messire  Jehan,  bastard  de  Saint-Pol,  et  le  seigneur  de  Uumières, 
furent  prins  des  François. 

Durant  le  temps  dessusdit,  se  partirent  du  pays 
d'Artois,  messire  Jehan,  bastard  de  Saint-Pol,  et  le 
seigneur  de  Humières,  avecques  eulx  sexante  comba- 
lans  ou  environ,  pour  aler  à  Paris  avec  le  duc  de 
Betbfort.  Si  alèrent  par  Montdidier  à  l'isle  Adam,  et 
de  là,  cuidans  aler  seurement  audit  lieu  de  Paris,  fu- 
rent rencontrés  de  ceulx  de  la  garnison  de  Creil,  qui 
de  leur  alée  estoient  tous  advertis.  Et  de  fait,  non  ob- 
stant  leur  deffence,  furent  tous  deux  prins  prisonniers 
et  menés  audit  lieu  de  Creil  avecques  grand  partie  de 
leurs  gens,  et  les  aulcuns  se  saulvèrent  par  force  d& 
bien  fuyr.  Et  depuis,  les  deux  chevaliers  dessusdiz , 
parmi  paiant  grand  finance  à  ceulx  qui  les  avoient 
prins,  furent  délivrés  de  la  prison  desdiz  François. 


CHAPITRE  GXXIV. 

Comment  pluiseurs  maléfices  furent  fais  et  perpétrés  es  pays  d'Amiennois, 
Santers  et  Vimeu. 

Item,  durant  les  tribulations  dessusdictes.  Blanche- 
fort,  qui  se  tenoit  ou  chastel  de  Breteul  tenant  le  parti 
du  roy  Charles  de  France,  fist  moult  de  dommage 

aux  pays  de  Santers,  Amiennois,  Vimeu  et  aultres 
lieux,  par  feu,  pillages  et  par  espée.  Par  quoy  yceulx 
pays  furent,  pour  la  plus  grande  partie,  tous  perdus 
et  inhabités,  si  non  auprès  des  bonnes  villes  et  forte- 
resces.  Et  n'en  povoient  plus  souffrir  et  payer  les 
grans  tribus  qu'ilz  avoieut  acoustumés  de  livrer  pour 
leurs  appatis.  Et  d'aultre  part,  furent  réparées  par 
ceulx  de  ce  mesme  parti,  aulcunes  forteresces  ou  pays 
de  Vimeu,  est  assavoir  Araines,  Hornoy  et  .  .  .  .\ 
esquelles  se  boutèrent  pluiseurs  gens  de  guerre,  dont 
le  pays  fut  moult  oppressé,  et  pareillement  de  ceulx 
qui  tenoient  le  parti  du  roy  Henry  et  du  duc  de 
Bourgongne.  Si  ne  se  sçavoient,  les  povres  labou- 
reurs, où  bouter,  ne  aler  à  sauveté,  et  n'estoient  ai- 
diés  ne  souscourus  de  nul  seigneur,  de  quelque  parti 
qu'il  fust.  Et ,  que  pis  fut  pour  eulx ,  en  la  marche 
dessusdicte,  Philebert  de  Vandre  et  le  seigneur  d'O- 
mont,  qui  estoient  retournés  des  marches  de  France 
de  servir  le  duc  de  Bethfort ,  se  boutèrent ,  à  tout 
leurs  gens,  dedens  l'isle  de  Pont  Saint-Remy,  et  en 
déboutèrent  les  gens  du  seigneur  de  Saveuses  qui  l'a- 
voient  eu  en  garde.  Pour  laquelle  prinse,  ycelui  sei- 
gneur de  Saveuses  fut  très  mal  content,  et  pour  yceulx 
débouter  hors  de  la  dessusdicte  isle,  assambla  grand 
partie  de  ses  parens  et  féables  amis.  Mais,  en  fin, 
pour  ce  que  les  dessusdiz  estoient  trop  fors  dedens 
l'isle  dessusdicte,  il  n'eut  point  conseil  de  les  aler  en- 
vayr.  Et  pour  tant,  demourèrent  là  certaine  espace  de 
temps,  au  grand  dommage  et  préjudice  de  tout  le  pays. 


1 .  Il  y  a  ici  dans  le  Ms.  8346  un  root  en  blanc.  Vérard  met  : 
Et  autres. 

CHAPITRE  GXXV. 

Comment  le  damoiseau  de  Commarciprînst  la  ville  de  Ligney  en  Barrois, 
appertenant  à  messire  Jehan  de  Luxembourg. 

Item,  ou  mois  de  septembre  oudit  an,  le  damoiseau 
de  Commarci  *,  qui  long  temps  par  avant  avoit  grant 
hayne  envers  messire  Jehan  de  Luxembourg,  tant 
pour  sa  forteresce  de  Montagu  qu'il  lui  détenoit,  que 
pour  pluiseurs  autres  discencions  qu'ilz  avoient  eu 
l'un  envers  l'autre,  assambla  en  pluiseurs  lieux,  de 
quatre  à  cinq  cens  combatans  ou  environ,  lesquelz  il 
mena  secrètement  auprès  de  Ligney  en  Barrois.  Et 
ycelle,  par  faulte  de  guet,  prinst,  et  entra  dedens,  et 
tous  ceulx  qu'il  avoit  amenez,  par  eschelles.  A  laquelle 
prinse  ceulx  de  la  ville  furent  tous  esmeus  soubdaine- 
ment,  et  en  y  eut  une  partie  qui  se  retrayrent  liastive- 
ment  dedens  le  chastel,  qui  point  ne  fut  conquis, 
mais  se  deffendirent  bien  et  hardiement  contre  leurs 
ennemis,  qui  par  pluiseurs  foiz  les  sommèrent  et  ad- 
monestèrent d'eulx  rendre.  A  quoy  ilz  ne  volrent 
nullement  entendre,  ains  sans  délay  envoyèrent  de- 
vers messire  Jehan  de  Luxembourg  lui  racompter  la 
besongne  dessusdicte,  en  lui  requérant  humblement 
qu'à  ce  besoing  les  volsist  souscourir.  Lequel  de 
Luxembourg,  sachant  ces  nouvelles,  mist  incontinent 
clercz  en  œuvre,  et  en  grand  diligence  fist  escripre  à 
tous  ses  amis,  alyés  et  bien  voellans ,  eulx  requérant 
très  amoureusement  qu'il  le  venissent  aidier  à  déli- 

i .  Cornmercy  (Meuse). 

vrer  sa  ville  et  ses  gens  du  dangier  où  ilz  estoient, 
sur  tous  les  plaisirs  que  jamais  lui  désiroient  à  faire. 
Au  mandement  duquel,  pour  lui  acompaigner,  se 
commencèrent  à  préparer  diligamment  pluiseurs  no- 
bles hommes  et  aultres  gens  de  guerre  en  grand  nom- 
bre. Mais  entretant,  le  dessusdict  damoiseau,  \éant 
que  bonnement  ne  povoit  conquerre  ycelle  forteresce 
de  Ligney,  doubtant  aussi  le  souscours  qui  leur  po- 
voit venir  de  par  messire  Jehan  de  Luxembourg,  du- 
quel il  congnoissoit  assés  la  puissance  et  la  voulenté, 
se  conclud,  avec  aulcuns  de  ses  plus  féables ,  qu'ilz 
se  retrairoient  es  lieux  dont  ilz  estoient  venus.  Après 
laquelle  conclusion,  fist  prendre,  ravir  et  trousser 
tous  les  biens  d'ycelle  ville,  c'est  assavoir  ceulx  qui  se 
povoient  porter,  puis  fist  bouter  les  feux  et  embraser 
toutes  les  maisons  d'ycelle  ville,  dont  les  habitans  eu- 
rent au  ceur  très  grand  tristresce.  Et  ledit  damoiseau 
de  Sallebrusse  s'en  retourna  à  Commarcis,  en  emme- 
nant avec  lui  pluiseurs  prisonniers.  Si  furent  de  re- 
chief  mandées  ces  nouvelles  audit  messire  Jehan  de 
Luxembourg,  lequel,  de  ce  très  dolent,  fist  contre- 
mander  ceulx  qu'il  avoit  mandés,  et  délaissa  son  en- 
treprinse. 

CHAPITRE  GXXVI. 

Comment  la  forteresce  de  la  Boue  vers  Laon  fu  prînse  des  Bourguignons, 
lesquels  se  contrefirent  anglois.  Et  aultres  matières. 

Item  en  ce  mesme  temps  les  gens  du  seigneur  de 
Ternant,  qui  se  tenoient  à  Rethers*,  prinrent  la  rouge 

1.  Rethel. 

croix  des  Anglois,  faignans  du  tout  tenir  leur  parti. 
Et  en  ung  certain  jour,  en  larecin,  prinrent  la  forte- 
resce  de  la  Boue  à  deux  lieues  près  de  Laon.  Et  estoit 
chief  et  conducteur  desdiz  preneurs ,  ung  homme 
d'armes  nommé  Nicolas,  chevalier.  Par  le  moyen  de 
laquelle  prinse,  ceulx  de  la  ville  de  Laon  et  aultres 
lieux,  tenans  le  parti  du  roy  Charles,  eurent  moult  à 
souffrir.  Si  fu  la  cause  de  prendre  la  rouge  croix  des- 
susdicte ,  pour  ce  que  les  trêves,  dont  par  avant  est 
faicte  mencion  n'estoient  point  encore  du  tout  rom- 
pues entre  le  dessusdit  roy  Charles  et  le  duc  de  Bour- 
gongne.  Car  yceulx  avoient  toujours  tenu  le  parti  du 
duc  de  Bpurgongne.  Si  se  faisoient  lors  entre  les  trois 
parties  pluiseurs  telles  besongnes,  qui  point  n'estoient 
sans  mal  engien. 

En  ces  propres  jours,  le  conte  de  Vaudémont  fist 
assambler  de  trois  à  quatre  cens  combatans  ou  envi- 
ron ,  es  pays  de  Picardie.  Lesquelx  il  fist  mener  en  sa 
ville  de  Vezelise  *.  Et  estoit  l'un  des  chiefz  qui  le  con- 
duisoit  le  bastard  de  Humières.  Si  commencèrent  à 
mener  forte  guerre  au  pays  de  Barrois  et  de  Lohe- 
rainne ,  et  y  firent  très  grand  dommage  par  feu ,  pil- 
lage et  par  espée.  Dont  le  povre  peuple  d'yceulx  pays 
fu  moult  fort  travillié. 

Ou  mois  d'octobre ,  ala  le  duc  de  Bourgongne  ou 
pays  de  Holande,  et  avecques  lui  la  duchesse,  sa 
femme.  Si  avoit  avec  lui  six  cens  combatans  Picars 
ou  environ.  Et  demoura  pour  visiter  ycelui  pays  en- 
viron ung  mois.  Duquel  voiage  fu  traictié  par  les  con- 
silliers  du  duc  et  de  la  duchesse  Jaqueline  de  Bavière, 

i.  Vezelay  (Yonne). 

que  ycelui  duc  de  Bourgongne  auroit  de  présent  le  nom, 
joyssance  et  profTit  des  pays  de  Haynau,  Holande  et 
Zeelande,  et  Frise,  avec  les  appertenances,  pour  en 
uzer  comme  de  son  propre  héritaige  à  tousjours  hé- 
ritablement.  Moyenant  lequel  accord  fut  devisé,  que, 
se  ledit  duc  aloit  de  vie  par  trespas  devant  ladicte  du- 
chesse, les  pays  dessusdiz  retourneroient  à  elle  comme 
vraie  héritière.  Et  avec  ce,  ly  furent  ordonnés  plui- 
seurs  nobles  signouries  et  prouffitables ,  dont  elle 
debvoit  joyr  avec  la  contée  d'Ostrevant.  De  laquelle 
contée  tant  seulement  elle  se  debvoit  escripre  con- 
tesse ,  en  délaissant  les  tiltres  d'yceulx  pays  dessus 
nommés.  Après  lesquelz  traictiés  passés  et  promis  de 
l'une  partie  à  l'autre,  ledit  duc  consenti  à  parconclure 
le  mariage  d'ycelle  duchesse,  sa  cousine,  et  de  mes- 
sire  Franque  de  Versèle,  lequel  paravant  avoit  esté 
pourparlé  secrètement  entre  ycelles  parties.  Et  de  ce 
jour  en  avant,  s'escripvi  ledit  duc  de  Bourgongne, 
avec  ses  aultres  tiltres  qu'il  avoit  par  avant,  conte  de 
Haynau,  de  Holande  et  Zeelande,  seigneur  de  Frise. 
Après  lequel  traictié  il  retourna  en  son  pays  de 
Flandre. 


CHAPITRE  GXXVII. 

Comment  frère  Thomas  Cornette  ala  à  Romme,  où  il  fut  ars. 

En  ce  temps,  ycelui  praicheur  dessusdit  de  l'ordre 
des  Carmes,  nommé  frère  Thomas  Comette,  dont 
pieçà  par  avant  ay  parlé  en  cest  livre',  comme  plus  à 


i.  Tome  IV,  page  302. 


44  CHRONIQUE  [1432] 

plain  est  déclaré ,  avoit  fait  pluiseurs  prédicacions  ou 
province  de  Rains ,  par  lesquelles  prédicacions  plui- 
seurs nobles  femmes  et  de  haulte  lignié  avoient  osté 
leurs  atours.  Après  vint-il  en  la  ville  de  Romme,  où 
lors  se  tenoit  notre  saint  père  le  pape  Eugène,  et  y 
arriva  avec  les  ambassadeurs  des  Vénissiens.  Si  se 
loga  à  Saint  Pol.  Auquel  lieu,  le  dessusdit  pape  le 
manda  à  venir  devers  luy,  non  mie  pour  mal  qu'il  luy 
volsist ,  mais  pour  le  veyr  et  oyr  parler ,  pour  ce  que 
aultre  fois  les  nouvelles  de  ses  prédicacions  avoient 
esté  rapportées  jusques  à  luy.  Si  refusa  par  deux  foix 
à  y  aler,  faingnant  qu'il  fust  mal  disposé.  Et  à  la 
tierce  foix  le  pape  y  envoia  son  trésorier  pour  le  ame- 
ner. Et  quand  ycelui  trésorier  vint  jusques  à  l'uis  de  sa 
chambre,  ledit  frère  Thomas,  ce  véant,  sailli  hors  par 
une  fenestre  pour  lui  sauver.  Mais  il  fut  ysnellement 
poursievy  et  prins.  Et  de  là  fu  mené  devant  nostre 
dict  saint  père  le  pape ,  en  son  palais.  Lequel  le 
charga,  pour  le  examiner,  aux  cardinaulx  de  Rouen 
et  de  Navarre.  Lesquelx ,  en  fin  ,  le  trouvèrent  hé- 
rèze  et  coulpable  de  mort.  Et  après  que  son  procès  fu 
fait,  fu  condempné  à  mort.  Et  fut  ars  devant  le  peu- 
ple en  la  ville  de  Romme. 

CHAPITRE  GXXVIII. 

Comment  la  duchesse  de  Bethfort  raorut. 

Item ,  en  ce  temps ,  Anne ,  femme  au  duc  de  Beth- 
fort et  seur  au  duc  de  Bourgongne ,  acoucha  malade 
en  l'ostel  des  Tournelles  à  Paris.  Si  fu  par  très  longue 
espace  travillié  d'ycelle  maladie  et  tant  qu'en  fin,  non 

obstant  qu'elle  eust  esté  très  diligamment  visiîée  de 
pluiseurs  médecins,  rendi  son  esprit.  Et  fu  enterrée 
aux  Célestins  en  la  chapelle  où  jadis  fu  mis  Loys,  duc 
d'Orléans,  derrain  trespassé.  Pour  la  mort  de  laquelle, 
le  duc  de  Bethfort,  son  mari,  eut  au  ceur  très  grand 
tristresce,  et  pareillement  pluiseurs  aultres  de  son 
parti,  doubtansque,  pour  la  mort  dessusdicte,  l'amour 
et  l'aliance,  qui  s'estoit  entretenue  grande  espace  par 
le  moyen  de  celle  duchesse  entre  son  dict  mari  et  son 
frère  le  duc  de  Bourgongne,  ne  se  refroidast  aulcune- 
ment. 

Et  pour  lors  les  ambassadeurs  des  trois  parties,  est 
assavoir  du  roy  Charles ,  du  roy  Henry  et  du  duc  de 
Bourgongne,  furent  ensamble  en  la  cité  d'Aussoire  et 
à  Melun,  pour  traictier  de  paix.  Mais,  en  fin,  ne  po- 
rent  riens  conclure.  Et  par  ainsy  se  départirent  re- 
tournans  chascun  devers  leurs  seigneurs. 


CHAPITRE    CXXIX. 

Comment  aulcuns  capitaines  François  passèrent  la  rivière  de  Somme 
pour  courir  en  Artois. 

Item,  environ  l'entrée  du  mois  de  décembre,  Blan- 
chefort  le  capitaine ,  messire  Anthoine  de  Chaban- 
nes ,  le  seigneur  de  Longueval ,  messire  Karados  des 
Quesnes  et  aulcuns  aultres  de  la  partie  du  roy  Char- 
les, se  assamblèrent  et  avecques  eulx  de  huit  cens  à 
mil  combatans  de  entour  Breteul.  Et  de  là  alèrent 
passer  la  rivière  de  Somme  à  Cappi,  et  puis  che- 
vaulchèrent  toute  nuit  jusques  emprès  la  ville  de 
Dourlens,  qu'ilz  avoient  pourgettée  par  leurs  espies 

pour  le  prendre  et  escheller.  Mais  le  seigneur  de  Hu- 

mières  qui  ceste  nuit  estoit  à *,  fut  advertis  de 

ceste  chevaulchié.  Si  envoia  hasti\ement  certains 
mesages  au  maire  et  aux  jurés  de  Dourlens,  eulx  signi- 
fier que  les  François  estoient  sur  les  champs  et  avoient 
intencion  d'eulx  porter  dommage,  et  qu'ilz  fussent  sur 
leur  garde.  Lesquelx,  oyans  ces  nouvelles,  se  prépa- 
rèrent diligamment  pour  eulx  deffendre ,  et  avec  ce 
mirent  dehors  leur  ville  ung  mésage  pour  aler  au 
cliaslel  de  Beauval  dire  à  ceulx  qui  le  gardoient  les 
nouvelles  dessusdictes.  Lequel  mésage  encontra  à  ung 
quart  de  lieue  d'ycelle  ville,  environ  le  point  du  jour, 
les  coureurs  d'yceulx  François,  desquelx  il  fut  prins 
et  tantost  examiné.  Sy  leur  congneut  ce  pour  quoy  il 
aloit.  Et  adonc,  se  relrayrent  vers  leurs  gens,  qui  les 
sievyrent  de  assés  près.  Lesquelz ,  sachans  par  les 
moyens  dessusdiz  leur  entreprinse  rompue,  retournè- 
rent tout  ensamble  en  la  ville  de  Beauquesne.  Et  après 
qu'ilz  se  feurent  repeus  et  rafraischis  longuement, 
courans  une  partie  de  leurs  gens  parmi  le  pays,  s'en 
râlèrent  audit  passage  de  la  rivière  de  Somme,  et  de 
là ,  à  tout  foison  de  biens ,  prisonniers,  chevaulx  et 
aultres  bagages,  retournèrent  en  leurs  garnisons, 

1.  Il  y  a  ici  un  blanc  dons  le  Ms.  8346.  Vérard  met  simple- 
ment :  «  Mais  le  seigneur  de  Humières  fut  adverty  de  ceste  che- 
vauchée. » 

CHAPITRE  CXXX. 

Comment  ung  moisne  de  l'ordre  Saint  Benoit  volt  prendre  le  chastel 
de  Saint- Angle  à  Romme. 

En  ce  temps  ung  nommé  le  Petit  Moisne,  qui  avoit 
esté  moult  amé  du  pape  Martin  et  eut  grant  gouver- 
nement durant  sa  seignorie ,  après  le  trespas  d'ycelui 
se  traist  devers  le  pape  Eugène*  et  trouva  manière 
d'estre  très  bien  de  luy,  tant  qu'il  fut  en  sa  grâce 
comme,  pour  en  partie  avoir  gouvernement,  comme 
il  avoit  eu  ou  temps  de  son  devancier.  Durant  lequel 
temps,  par  tentation  dyabolique  comme  on  puet  sup- 
poser, il  eut  voulenté  de  faire  trayson  contre  ycelui 
pape  Eugène,  et  pour  ycelle  mener  à  effect  et  de  tous 
poins  acomplir ,  avoit  parlé  au  prince  de  Salerne  ou 
à  ses  commis,  pour  le  mettre  à  puissance  de  gens  de- 
dans le  chastel  de  Saint- Angle*,  et  de  là  dedens 
Romme.  Si  estoit  venu  ung  certain  jour  devers  ledict 
pape  pour  prendre  congié  de  luy,  disant  qu'il  s'en 
vouloit  aler  demourer  en  Avignon  aulcune  espace  de 
temps,  et  entretant  requist  au  chastelain  de  Saint- An- 
gle qu'il  lui  volsist  garder  ses  coffres  où  estoient  ses 
biens,  jusques  à  son  retour.  Lequel  lui  accorda,  non 
doubtant  que  ce  fust  pour  quelque  malvaistié  faire. 
Si  fist  ledit  Petit  Moisne  faire  douze  coffres,  dedens 
lesquelx  debvoit  avoir  douze  hommes,  et  à  chascun 
coffre  encore  deux  hommes  pour  le  porter.  Et  quant 

i .  Eugène  IV,  qui  succéda  à  Martin  V,  en  1 431 . 
2.  Le  château  Saint- Ange. 

ce  vint  que  toutes  ces  besongnes  furent  prestes,  pour 
mieulx  fournir  son  entreprinse,  il  envoia  par  ung  petit 
paige  qui  estoit  son  nepveu,  porter  unes  lettres  à  ung 
prisonnier  dedens  ledit  chastei,  lesquelles  furent  d'a- 
venture trouvées  du  dessusdit  chastelain,  lequel  par  le 
moyen  d'ycelles  sceut  et  perçut  ladicte  trayson.  Si  les 
porta  sans  délay  devers  le  pape,  lequel  fist  inconti- 
nent par  la  justice  séculière  prendre  ledit  moisne.  Le 
quel  fu  jehiné,  et  congneut  tout  son  fait.  Après  laquelle 
congnoissance ,  il  fut  pendu  à  ung  gibet,  et  fu  mis  à 
mort  dedens  la  cité  de  Romme,  lequel  gibet  y  fut 
pour  ce  fait  tout  propice,  et  puis  fut  esquartelé  ou 
marclîié.  Et  par  ainsy  ledit  prince  de  Salerne  failly  à 
son  intencion.  Mais  pour  ce  ne  demoura  mie  qu'il  ne 
feist  depuis  forte  guerre  au  dessusdit  pape. 

En  ces  jours,  ung  saquement  nommé  Thomelaire , 
qui  estoit  prévost  de  Laon  de  par  le  roy  Charles, 
prinst  le  chastei  de  Passavant,  par  certains  moyens 
qu'il  avoit  dedens  la  forteresce.  Laquelle  prinse  des- 
pleut moult  au  duc  de  Bar,  doubtant  que  par  ce 
moyen  son  pays  ne  fust  en  guerre.  Sy  le  fist  tantost 
asségier  par  ses  gens,  et  en  fin  furent  les  dessusdiz 
preneurs  constrains  par  telle  manière  qu'il  leur  con- 
vint rendre  ladicte  fortesesce.  Et  avecques  ce,  fut  le- 
dit Thomelaire  exécuté  et  mis  à  mort,  et  aulcuns 
aultres  avecques  luy.  Et  si  fut  ycelle  forteresce  dé- 
molie. 

CHAPITRE  GXXXl. 

Comment  la  paix  fu  traitlé  entre  le  duc  de  Bar  et  le  conte 
de  Waudémont. 

Item,  en  cest  an,  par  le  moyen  du  duc  de  Bour- 
gongne  fu  faicte  la  paix  et  traictié  entre  le  duc  de  Bar 
d'une  part,  et  le  conte  de  Waudémont  d'aultre,  par 
tel  sy  que  les  deux  parties  promisrent  de  bonne  foy 
rendre  et  restituer  toutes  les  villes  et  forteresces  qu'ilz 
tenoient  l'un  de  l'autre.  Et  avecques  ce  fut  accordé 
que  l'aisné  filz  dudit  conte  prenderoit  en  mariage 
l'aisnée  fille  du  duc  de  Bar,  et  lui  feroit  avecques  elle, 
chascun  an,  vi'^  frans  de  rente,  et  certainne  somme 
pour  une  fois.  Lesquelx  traictiés  conclus  et  scellés 
d'eulx  et  d'aulcuns  de  leurs  plus  féables  consilliers, 
pardonnèrent  l'un  à  l'autre  tout  ce  quMlz  se  povoient 
estre  entremesfais.  Et  depuis  fut  ladicte  fille  délivrée 
à  ycelui  conte,  entretenant  les  promesses  dessusdictes. 
Dont  les  subjetz  de  chascune  partie  eurent  au  cuer 
très  grant  joie,  espérans  par  le  traictié  dessusdit  de- 
mourer  paisibles  et  estre  hors  de  la  grande  tribula- 
cion  où  ilz  avoient  long  temps  esté  par  la  guerre  et 
descord  des  deux  princes  dessusdiz. 


CHAPITRE   CXXXIl. 

Comment  la  duchesse  de  Bourgongne  s'accoucha  d'un  filz  en  la  ville 
de  Gand. 

En  ce  temps ,  le  xnif  jour  d'avril ,  la  duchesse  de 
Bourgongne  s'acoucha  d'un  filz  en  la  ville  de  Gand, 

Y  4 

le  quel  fu  levé  par  le  cardinal  de  Wincestre,  auglois, 
et  les  contes  de  Saint  Pol  et  de  Ligney ,  frères.  Kt  la 
contesse  de  Meaulx  fu  marine'.  Et  fut  ycelui  filz  sur 
les  fons  nommé  Josse ,  jà  soit  ce  que  nulz  desdiz  pa- 
rins  et  marines  n'eussent  ainsy  en  nom.  Mais  ainsy  l'a- 
voient  ordonné  ledit  duc  et  duchesse.  Si  donnèrent, 
chascunen  droit  soy,  moult  riches  dons  à  ycelui  enfant. 

En  celle  mesme  année,  fut  la  monnoie  renouvelée 
par  ledit  duc  de  Bourgongne,  en  ses  pays,  par  le  con- 
sentement d'yceulx.  Si  fut  faite  nouvelle  monnoie 
d'or  nommée  ridres,  lesquelz  valoient  xxnn  solz  en 
blanche  monnoye  nommée  virelans.  Et  fut_,  toute  aul- 
tre  monnoie  ayant  cours  en  yceulx  pays,  condempnée 
et  ramenuisié ,  le  inf  ou  v*  partie  mains  qu'elles  ne 
valoient 

Durant  lequel  temps ,  fu  grande  discencion  entre 
la  ville  de  Bruxelles  d'une  part,  et  la  ville  de  Ma- 
lines  d'aultre.  Et  menèrent  très  grand  guerre  les  ungs 
aux  aultres. 

Et  pareillement  furent  ceulx  de  Gand  en  grand  dis- 
cencion l'un  contre  l'aultre,  et  en  furent  pluiseurs  offi- 
ciers bannis  de  ladicte  ville. 


CHAPITRE  GXXXIIi. 

Comment  la  paix  fu  traictié   entre  le  duc  de  Bar,  d'une  part, 
et  les  contes  de  Saint-Pol  et  de  Ligney,  d'aultre  part. 

Item ,  durant  le  temps  dessusdit,  fu  fait  le  traictié 
de  paix  entre  le  duc  de  Bar  d'une  part,  et  les  contes 

i .  Fut  la  marraine. 

de  Saint-Pol  et  de  Ligney  d'aultre  part,  à  cause  de  la 
guerre  et  hayne  qui  par  ung  temps  avoit  esté  entre 
eulx.  Par  la  fin  de  laquelle,  toute  la  contée  de  Guise 
jà  pieça  conquise  par  messire  Jehan  de  Luxembourg 
conte  de  Ligney  dessusdit,  et  laquelle  appartenoit  lié- 
ritablement  au  dessusdit  duc  de  Bar,  demoura  par 
ledit  traictié  à  ycelui  messire  Jehan  de  Luxembourg, 
pour  en  joyr,  lui  et  ses  hoirs,  à  perpétuité.  Et  pour 
en  avoir  plus  grande  seureté,  s'en  dessaisi  le  dessus- 
dit duc  de  Bar  dedens  le  chastel  de  Bohaing,  sans 
constrainte ,  présens  pluiseurs  de  ses  hommes  qui 
avoient  esté  mandés  avec  aulcuns  olTiciers  d'ycelle 
contée  et  aultres  notaires  impériaulx  et  apostoliques, 
qui  pour  ce  y  estoient  appelés.  Et  avecques  ce,  fut 
projecté  ung  aultre  appointement  touchant  à  Jehenne 
de  Bar,  fille  à  mesire  Robert  de  Bar,  conte  de  Marie. 
C'estassavoir  pour  sa  part  et  porcion  qu'elle  ten- 
doit  à  avoir,  à  cause  de  sondit  feu  père,  sur  le  duché 
de  Bar,  Et  pareillement  fut  pourparlé  entre  ycelles 
parties  du  mariage  d'une  des  filles  mainsnée  dudit 
duc,  et  du  second  filz  dudit  conte  de  Saint-Pol.  Si  de- 
morent  les  deux  articles  dessusdiz  à  parconclure  du 
tout  jusques  à  une  aultre  fois,  qu'ilz  dévoient  rassam- 
bler l'un  avecques  l'aultre.  Après  lesquelx  traictiés,  qui 
durèrent  pluiseurs  jours,  et  que  ledit  duc  eut  par  les 
deux  frères  dessusdiz  esté  grandement  et  honnoura- 
blement  receu  et  festoyé  dedens  ycelui  chastel  de 
Bohaing,  il  se  départi  de  là  très  bien  content  d'eulx, 
comme  il  moustroit  par  samblant,  et  s'en  retourna  en 
sa  duchée  de  Bar. 

CHAPITRE    CXXXIV. 

Comment  la  guerre  s'esmeut  entre  mesire  Jehan  et  mesire  Antoine  de 
Vergi,  d'une  part,  et  le  segneur  de  Chasteau-Vilain,  d'autre  part. 

Item,  en  cest  an,  s'esmut  grand  descord  entre  mesire 
Jehan  et  mesire  Antoine  de  Vergi,  chevaliers  de  Bour- 
gongne,  d'une  part,  et  le  seigneur  de  Chasteau-Vilain 
d'aultre  part.  Par  le  moyen  duquel,  ilz  commencèrent  à 
faire  guerre  ouverte  l'un  contre  l'autre.  Et  le  seigneur 
de  Chasteau-Vilain,  adfm  qu'il  peuist  estre  plus  fort 
pour  grever  les  dessusdiz,  il  se  tourna  du  parti  du  roy 
Charles ,  avecques  lui  mesire  Légier  de  Tinteville , 
Jehan  de  Werpelleirs,  et  aulcuns  aultres  gentiizliom- 
mes ,  qui  long  temps  par  avant  estoient  ses  alyés  et 
bien  veuillans,  et  en  enfraignant  le  serement  qu'ilz 
avoient  au  duc  de  Bourgongne ,  leur  naturel  sei- 
gneur. Duquel  auparavant  ycelui  seigneur  de  Chas- 
teau-Vilain avoit  esté  moult  familier.  Et  avecques  ce, 
renvoya  au  duc  de  Bethfort  son  ordre,  qu'il  avoit 
porté  longue  espace.  Pour  lequel  renvoy  ycellui  duc 
fu  moult  indigné  vers  luy ,  et  le  blasma  grandement 
en  présence  de  celui  qui  ledit  ordre  rapporta ,  pour 
ce  que  ainsy  avoit  faulsé  son  serement  vers  luy.  Et 
pareillement  en  fut  ledit  duc  de  Bourgongne  très 
mal  content,  quand  ce  vint  à  sa  congnoissance.  Si  es- 
cripvi  aux  gouverneurs  de  ses  pays  de  Bourgongne , 
que  par  tous  les  moyens  que  faire  se  povoit  ilz  meis- 
sent  paine  de  les  grever  et  subjuguer.  Lesquelx ,  en 
obéyssant  audit  duc,  mirent  son  mandement  à  exécu- 
cion.  Toutefois,  à  l'occasion  d'ycelle  guerre,  les  pays 

de  Boiirgongne  eurent  de  grans  afTaires,  parce  que  le 
seigneur  de  Chasteau-Vilain  avoit  pluiseurs  forteres- 
ces,  lesquelles  il  garny  de  ses  aliés,  qui  moult  fort  les 
grevèrent.  Nientmains,  par  la  puissance  dudit  duc 
de  Bourgongne  et  l'aide  des  dessusdiz  seigneurs  de 
Vergi  et  aultres  nobles  du  pays,  fut  constraint  par 
telle  manière  que  la  plus  grand  partie  de  ses  forteres- 
ces  furent  conquises  et  démolies.  Cest  assavoir  Granssi, 
Slongi,  Challansi ,  Vilers  le  Magnet,  Milly  le  Chastel 
Saint-Urbain,  Biaise,  Saint- Vorge,  Esclaren,  Verville, 
Cussoy,  Romay,  Waudumont  et  Basoncourt.  Devant 
lequel  chastel  de  Granssi  le  siège  y  fut  trois  mois  ou 
environ.  Lequel  tenoit  mesire  Jehan  de  Vergi,  chief 
principal  de  ceste  querelle,  et  avecques  lui  mesire  Guil- 
laume de  Bauffremont,  Guillaume  de  Vienne,  et  me- 
sire Charles  de  Vergy,  avecques  eulx  douze  cens  com- 
batans.  Auquel  siège  vint  pour  le  lever,  ledit  seigneur 
de  Chasteau-Vilain,  le  damoiseau  de  Commarcis  et 
Robert  de  Wandricourt,  à  tout  seize  cens  combatans. 
Et  y  eut  très  grande  escarmuche,  en  laquelle  fut  mort 
ung  seul  homme  tant  seulement.  ISientmains,  le  des- 
susdit seigneur  de  Chasteau-Vilain,  véant  que  bonne- 
ment ne  povoit  lever  ledit  siège  sans  grand  péril,  pour 
la  bonne  ordonnance  et  assistence  que  y  mettoient 
ses  ennemis,  s'en  retourna  avec  les  siens  là  dont  il 
estoil  venu.  Et  brief  ensuivant,  mesire  Denis  de  Saint- 
Fleur,  qui  tenoit  ycelui  fort,  fist  traictié  avec  les 
commis  dudit  seigneur  de  Vergi ,  par  condicion 
qu'en  lui  rendant  ycelui  chastel ,  lui  et  ses  gens 
s'en  yroient  sauvement  à  tout  leurs  bagaiges.  Et 
ce  conclud,  retourna  vers  le  Roy,  qui  lui  fist  copper 
le  haterel  pour  aulcunes  raisons  dont  il  fut   accusé 

vers  luy,  et  aussi  pour  ce  qu'il  avoit  fait   morir  sa 
femme. 

Item,  ce  meisme  temps,  aulcuns  capitaines  tenans 
le  parti  du  duc  de  Bourgongne  prinrent  d'emblée  par 
eschielles  la  ville  d'Esprenay  *,  appertenant  héritable- 
ment  à  Charles  duc  d'Orléans,  prisonnier  en  Angle- 
terre. Dedens  laquelle  furent  faites  tous  grandes  des- 
risions  comme  en  ville  conquise. 

CHAPITRE   CXXXV. 

Comment  la  paix  fut  traictié  entre  le  duc  de  Bourgongne  et  les  Liégois. 

Item,  à  l'issue  de  cest  an,  fut  faite  et  confermée  la 
paix  entre  le  duc  de  Bourgongne  et  les  Liégois  ;  pour 
laquelle  pluiseurs  journées  avoient  esté  tenues  entre 
les  parties  sans  eulx  povoir  concorder.  Nientmains, 
pour  les  dommages  et  intérestz  que  le  duc  avoit  eu 
en  sa  contée  de  Namur  par  yceulx  Liégois,  si  accor- 
dèrent de  payer  audit  duc,  de  ses  forteresces  qu'ilz 
avoient  abatues  et  son  pays  désolé,  c  et  l**  nobles, 
avec  amendes.  Et  avec  ce,  parmy  le  traictié,  promi- 
rent, lesdiz  Liégois,  de  abatre  et  démolir  de  fons  en 
comble  la  tour  de  Montorgueil  emprès  Bouvines ,  la- 
quelle ilz  tenoient ,  par  laquelle  en  partie  le  discord 
estoit  meu  entre  ycelle  parties.  Laquelle  promesse  ilz 
entretinrent  brief  ensievant,  et  la  démolirent  du  tout. 
Et  furent  respondans  pour  yceulx  Liégois,  adfin  que 
mieulx  entretenissent  ledit  traictié,  Jehan  de  Hains- 
berghe,  leur  évesque,  Jaques  de  Fosseux  et  aulcuns 

1 .  Épemay. 

aukres  nobles  du  pays  de  Liège.  Après  lequel  Iraictié 
fini,  pour  plus  grand  seurté,  furent  faictes  lettres  et 
baillées  de  chascune  partie.  Et  par  ainsy ,  les  dessus- 
diz  Liégois,  qui  par  avant  esloient  en  très  grant  doubte 
et  créraeur,  eurent  grand  joie  et  furent  rapaisiés ,  et 
en  grand  seurté  demourèrent  en  leur  pays. 


DE  L'AIV  MCCCCXXXm. 

[Du  12  avril  1433  au  28  mars  1434.] 


CHAPITRE  GXXXVI. 

Comment  le  duc  de  Bethfort,  qui  se  disoit  régent  de  France,  espousa 
la  fille  du  conte  de  Saint-Pol. 

Au  commencement  de  cest  an,  Jehan  de  Lancastre, 
duc  de  Bethfort,  espousa  en  la  ville  de  Terrewane  Ja- 
queline  fille  ainsnée  de  Pierre  de  Luxembourg,  conte 
de  Saint-Pol,  et  niepce  de  Loys  de  Luxembourg, 
évesque  de  Terrewane,  chancelier  de  France  pour  le 
roy  Henri ,  et  aussi  de  mesire  Jehan  de  Luxembourg. 
.Si  avoit  cestui  mariage  esté  traictié  certaine  espace  de 
temps  par  avant,  en  partie  par  le  moyen  et  solicitude 
du  dessusdit  évesque ,  qui  pour  ce  temps  estoit  ung 
des  principaulx  gouverneur  et  conseiller  dudit  duc  de 
Bethfort.  Duquel  mariage  le  duc  de  Bourgongne , 
quand  il  fut  retourné  de  ses  pays  de  Bourgongne  où 
il  estoit  pour  lors,  n'en  fut  point  bien  content  dudit 

conte  de  Saint-Pol,  pour  ce  que  sans  son  sceu  et  con- 
seil il  avoit  ainsy  alié  sadicte  fille.  Et  toutefois  la  feste 
et  les  neupces  furent  faites  sollempnelment  en  l'ostel 
épiscopal  de  ladicte  ville  de  Terrewane.  Et  pour  la 
joie  et  plaisir  que  ycelui  duc  de  Bethfort  eut  et  print 
d'ycelui  mariage,  car  sadicte  femme  estoit  frisque, 
belle  et  gracieuse,  éagié  de  xvii  ans  ou  environ,  et  ad- 
fin  que  de  lui  il  fust  perpetuelment  mémoire ,  il 
donna  à  l'église  de  Terrewane  deux  cloches  moult  ri- 
ches, notables  et  de  grand  valeur,  lesquelles  il  fist 
amener  à  ses  propres  coustz  et  despens  du  pays  d'An- 
gleterre. Et  aulcuns  jours  après ,  ladicte  feste  fmée ,  il 
s'en  parti. 

CHAPITRE  GXXXVli. 

Comment  la  ville  de  Saint-Walerl  en  Ponthieu  fu  prinse  des  François, 

En  ce  temps ,  mesire  Loys  de  Waucourt  et  mesire 
Rigault  de  Verseilles,  tenans  le  parti  du  roy  Charles, 
acompaignié  de  trois  cens  combatans  ou  environ,  prin- 
rent  à  ung  point  du  jour  la  ville  de  Saint- Waleri  en 
Ponthieu,  par  eschielles.  Laquelle  ville,  de  par  le  duc 
de  Bourgongne ,  estoit  ou  gouvernement  de  Jehan 
de  Brimeu.  Si  y  furent  fait  de  grans  maulx  par 
yceulx  François,  seloncq  la  coustume  de  la  guerre , 
comme  en  ville  conquise.  Par  le  moyen  de  laquelle 
prinse  furent  les  pays  à  l'environ  en  très  grand  double, 
et  non  point  sans  cause.  Car  briefz  jours  ensievans  , 
yceulx  François  se  fortifièrent  de  gens  puissamment, 
et  commencèrent  à  courir  et  faire  forte  guerre  aux 
pays  qui  se  tenoient  du   parti  des   Anglois   et  des 

Bourguignons.  Lesquelx  pays,  pour  la  grigneur  par- 
tie, se  apatirent  à  eulx.  Dont  ilz  receurent  grandes 
finances. 

En  ce  mesme  temps,  par  la  diligence  de  Perrinet 
Grasset,  capitaine  de  La  Charité  sur  la  rivière  de 
Loire,  lequel  tenoit  le  parti  du  roi  Henri,  fut  prinse 
la  ville  et  forteresce  de  Montargis,  non  point  d'assault, 
ne  par  force,  mais  par  emblée.  Laquelle  ville  et  forte- 
resce dessusdicte  estoit  assise  en  fort  lieu  ,  et  n'avoit 
esté  prinse  ne  conquise  en  toute  la  guerre. 

CHAPITRE  CXXXVllI. 

Comment  les  ducz  de  Bethfort  et  de  Bourgogne  ■vinrent  à  Saint-Omer, 

A  l'issue  du  mois  de  may ,  vinrent  à  Saint-Omer 
les  ducz  de  Bethfort  et  de  Bourgongne ,  par  certains 
moyens  qui  avoient  esté  pourparlés  entre  eulx  parties, 
adfin  de  eulx  réconcilier  l'un  avecques  l'aultre  d'aul- 
cunes  parolles  hayneuses  qui  avoient  esté  rapportées, 
tant  d'un  costé  que  d'aultre.  Avec  lequel  duc  de  Beth- 
fort estoit  son  oncle  le  cardinal  d'Angleterre,  qui  es- 
toit  moult  désirant  de  yceulx  deux  ducz  remettre  en 
bonne  concorde.  JNientmains,  jà  soit-il  que  pour  ce 
faire  fussent  les  dessusdiz  deux  ducz  venus  audit  Saint- 
Omer,  et  qu'il  eust  esté  ordonné  qu'ilz  assambleroient 
l'un  avecques  l'aultre  en  ung  certain  lieu,  sans  ce  que 
l'un  d'eulx  fust  tenu  d'aler  devers  l'autre,  toutefois 
quand  ilz  furent  à  leurs  logis,  ledit  duc  de  Bethfort 
entendoit  que  le  duc  de  Bourgongne  alast  devers  luy. 
Ce  que  point  faire  ne  volt.  Si  furent  sur  ce  pluiseurs 
seigneurs  envoyés  d'un  costé  et  d'aultre,  tendant  y 

mettre  moyen.  Mais  riens  n'y  valu.  Et,  en  fin,  le  dessus 
dit  cardinal  vint  vers  le  duc  de  Bourgongne  et  parla 
à  lui  à  part  en  sa  chambre ,  en  lui  remonstrant 
amiablement,  en  lui  disant  :  «  Comment  biau  nepveu, 
lairrez-vous  ainsy  retourner  ung  tel  prince  qui  est  filz 
et  frère  de  roy,  qui  pour  vous  veoir  s'est  traveillié  de 
venir  en  vostre  ville,  sans  parler  à  lui,  ne  le  aler 
veoir?  »  Auquel  cardinal  le  dessusdit  duc  de  Bour- 
gongne respondi,  qu'il  estoit  prest  d'aler  au  lieu  qui 
estoit  ordonné  pour  eulx  convenir  ensamble.  Et  fina- 
blement,  après  ces  paroUes  et  pluiseurs  aultres,  le 
cardinal  dessusdit  se  départi,  et  retourna  pardevers 
sondit  nepveu  de  Bethfort.  Et  brief  ensievant  se  dé- 
partirent dudit  lieu  de  Saint-Omer,  sans  aultre  chose 
sur  ce  besongnier,  yceulx  deux  ducz,  mains  contens 
l'un  de  l'aultre  qu'ilz  n'estoient  par  avant. 


CHAPITRE   GXXXIX. 

Comment  en  la  cité  de  Tournay  eut  grani  trouble  et  discencion  pour 
l'évesque  d'ycelle,  à  cause  de  la  mort  de  l'évesque  dudict  lieu,  mestre 
Jehan  de  Toysi. 

Item,  en  cest  an,  raorut  en  la  ville  de  Lille  maistre 
Jehan  de  Thoisi,  moult  ancien,  évesque  de  Tournay 
et  chief  du  conseil  du  duc  de  Bourgongne.  Ou  lieu 
duquel  fut  constitué  évesque  de  ladicte  cité  par  nostre 
saint  père  le  pape,  Jehan  de  Harcourt,  qui  estoit  éves- 
que d'Amiens.  Pour  laquelle  constitucion,  ledit  duc 
de  Bourgongne  ne  fut  point  bien  content,  pour  ce 
que  de  celle  éveschié  vouloit  pourveoir  ung  sien  con- 
seiller, nommé  maistre  Jehan  Chevrot,  archidiacre  de 

Vulguessin  en  l'église  de  Rouen.  Et  mesmemenl  avoit 
auUre  fois  parlé  audit  de  Harcourt,  adfin  que  se  cely 
éveschié  estoit  vacant,  qu'il  ne  le  volsist  impétrer. 
Lequel,  comme  disoit  ledit  duc,  lui  avoit  accordé  de 
le  non  prendre.  Toutefois,  après  ce  que  le  dessusdit 
de  Harcourt  en  fut  en  possession,  le  dessusdit  duc 
fist  deffendre  par  tous  ses  pays,  tant  en  Flandres 
comme  ailleurs,  qu'on  ne  feist  aulcune  obéyssance  au- 
dit de  Harcourt.  Et  avecques  ce,  lui  furent  arrestées 
toutes  les  rentes  et  revenus  d'yceli  éveschié,  qui  en  la 
plus  grand  partie  estoient  es  pays  dessusdiz,  et  furent 
données  à  aulcuns  des  serviteurs  du  dessusdit  duc. 
Dont  ycelui  de  Harcourt  eut  grand  deul  en  son  cuer. 
Nientmains,  espérant  trouver  ses  moyens,  demoura 
longue  espace  dedens  la  ville  de  Tournay ,  où  il  ves- 
qui  à  simple  estât ,  et  y  estoit  obéy  et  très  bien  amé 
des  bourgois  et  habitans  d'ycelle  cité.  Durant  lequel 
temps  vacqua  l'archevesché  de  Narbonne,  lequel, 
pour  l'amour  et  faveur  d'icelui  duc  de  Bourgongne , 
fiit  donné  par  notre  saint  père  le  pape ,  à  Jehan  de 
Harcourt ,  et  ledict  éveschié  de  Tournay  fut  octroyé 
audit  maistre  Jehan  Chevrot.  Si  fist  le  pape  ceste 
translacion  pour  contenter  les  deux  parties,  et  par  es- 
pécial  ledit  duc.  Dont  ledit  de  Harcourt  ne  fut  point 
bien  content ,  et  y  mist  plusieurs  opposicions ,  disant 
que  le  pape  luy  faisoit  tort  de  le  destituer  dudit  éves- 
chié de  Tournay.  Et  par  ainsy ,  ycelui  duc  de  Bour- 
gongne ,  véant  qu'il  ne  vouloit  obéyr  au  mandement 
du  pape,  fut  de  luy  et  de  ceulx  de  Tournay  plus  mal 
content  que  devant.  Si  fist  de  rechief  deffendre  par 
tous  ses  pays,  que  nul  ne  porlast  vivres  en  ycelle  ville 
de  Tournay,  sur  confiscacion  de  corps  et  de  biens,  et 

avecques  ce,  que  loul  homme  qui  pourroit  sçavoir  les 
biens  d'aulcuns  des  habitans,  les  nonciassent  aux 
officiers  du  duc  et  ilz  seroient  prins  comme  confis- 
qués. Si  furent  à  la  faveur  de  ceste  tribulacion  ,  fais 
pluiseurs  maulx,  bien  par  l'espace  de  quatre  ou  cinq 
ans.  Durant  lequel,  fut  de  par  le  duc  envoyé  le  conte 
d'Estampes,  acompaignié  de  pluiseurs  chevaliers  et 
escuyers,  en  ladite  ville  de  Tournay ,  où  estoit  le  des- 
susdit de  Harcourt,  pour  prendre  possession  pour  le- 
dict  maistre  Jehan  Chevrot.  Si  advint  que  quand  le 
desusdit  conte  d'Estampes  fut  en  la  ville  de  Tournay, 
et  qu'il  eust  ordonné  à  prendre  possession  à  ung 
nommé  maistre  Estievene  Vivien,  une  grand  partie 
de  ceulx  de  la  ville  ne  furent  point  de  ce  contens  et 
se  assamblèrent  en  grand  nombre  par  manière  de 
commocion.  Si  alèrent  en  l'église  où  estoit  ledit  Vi- 
vien, assis  en  la  chayère  de  l'évesque,  faisant  les  céré- 
monies et  appréhencions*  qui  lui  avoient  esté  commi- 
ses à  faire  ou  nom  d'ycelui  Chevrot ,  en  prenant  la 
possession  de  l'éveschié.  Si  le  tirèrent  jus  de  ladicte 
chayère  très  rudement,  en  lui  desrompant  son  sour- 
plis  et  aultres  habillemens.  Et  en  y  eut  pluiseurs  qui 
en  celle  fureur  le  vouloient  mettre  à  mort.  Mais,  pour 
les  apaisier,  la  justice  de  la  ville  le  fist  prendre  et 
mettre  prisonnier,  en  donnant  à  entendre  à  ces  com- 
munes qu'il  seroit  puny  par  ladicte  justice ,  et  qu'ilz 
fussent  contens.  Et  aussy,  ledit  Jehan  de  Harcourt, 
pour  qui  ladicte  commocion  se  faisoit,  les  refréna  par 
doulces  paroUes  et  amodérées,  en  eulx  remoustrant 
amiablement  qu'ilz  se  retrayssent  en  leurs  maisons, 

1.  Jppréhencions,  c'est-à-dire  prise  de  possession. 

disant  que  tout  se  feroit  bien ,  et  qu'il  garderoit  son 
droit  par  justice.  Après  lesquelles  besongnes  et  plui- 
seurs  autres,  lesdictes  communes  se  retrayrent.  Et 
s'excusèrent  les  officiers,  c'estassavoir  ceulx  de  la  loy 
et  aultres  des  plus  notables,  envers  le  conte  d'Estam- 
pes, de  ladicte  commocion.  Car  ilz  en  doubtoient 
grandement  pis  valoir  en  temps  advenir.  Et  après  tou- 
tes ces  besongnes,  ledit  conte  d'Estampes  et  ceulx  de 
son  conseil,  voyans  que  aultre  cbose  n'en  pourroient 
faire,  se  départirent  de  là  et  s'en  retournèrent  à  Ar 
ras  devers  le  duc  de  Bourgongne.  Auquel  il  racompta 
Testât  et  la  manière  de  ce  qui  avoit  esté  fait  en  ladicle 
ville  de  Tournay.  Dont  ledit  duc,  en  poursievant  de 
mal  en  pis,  fut  très  mal  content  de  ceulx  d'ycelle  cité. 
Et  finablement,  pour  et  à  la  cause  de  la  division  d'y- 
ceulx  deux  évesques,  advinrent  à  pluiseurs  gens  de 
grandes  tribulacions  et  misères.  Et  mesmement,  après 
la  paix  faicte  à  Arras  entre  le  roy  Cbarles  et  le  duc  de 
Bourgongne,  fut  le  dessusdit  roy  très  mal  content 
des  manières  que  tenoit  ycelui  duc  contre  ceulx  de 
Tournay,  voullant  soustenir  ycelui  de  Harcourt.  Le- 
quel de  Harcourt ,  sachant  (|ue  ledit  duc  de  Bour- 
gongne s'estoit  du  tout  conclut  et  obstiné  de  sous- 
tenir  maistre  Jehan  Chevrot,  et  aussi  véant  que  par 
nul  moyen  il  ne  povoit  joyr  paisiblement  des  biens  et 
fruis  d' ycelui  éveschié,  et  avec  ce  que  ses  terres  de 
Haynau  estoient  arrestées  et  mises  en  la  main  du  des- 
susdit duc,  il  se  départi  de  la  dessusdicte  ville  de 
Tournay,  et  s'en  ala,  à  privée  maisnie,  devers  le  Roy, 
qui  lui  fit  grande  récepcion.  Et  de  là  se  retraist  en 
son  éveschié  de  ^■erbonne.  Et  par  ainsy,  ycelui  mais- 
tre Jehan  Chevrot  demoura  paisible  en  son  éveschié 

de  Tournay.  Et  fist  prendre  la  possession  par  ung 
chanoine  de  Cambray ,  nommé  maislre  Robert  au 
Clau,  qui,  pour  le  dessusdit,  y  fut  assés  courtoisement 
receu  et  obéy  comme  son  procureur. 

CHAPITRE   GXL. 

Comment  les  François  firent  pluiseurs  conquestes  sur  les  marches 
de  Bourgogne. 

En  cest  an,  vinrent  devers  le  duc  de  Bourgongne 
certains  ambassadeurs,  envoyés  par  les  trois  Estats  de 
la  duchée  et  contée  de  Bourgongne.  Lesquelx  luy  dé- 
posèrent les  grans  desrois  et  excercions  que  les  gens 
du  roy  Charles  faisoient  par  feu  et  par  espée  en  sesdiz 
pays,  et  par  espécial  ceulx  de  son  beaufrère,  le  duc 
de  Bourbon.  Disans  que  desjà  avoient  prins  par  force 
pluiseurs  bonnes  villes  et  forteresces,  et  chascun  jour 
s'esforçoient  de  conquerre  plus  avant.  Par  quoy  le 
pays  esloit  en  voie  d'estre  destruit,  se  briève  provision 
n'y  estoit  mise.  Lui  requérant  très  humblement,  que 
de  se  grâce  il  y  volsist  remédier  de  sa  puissance  ma- 
gnifique, et  y  aler  personnellement,  à  tout  ses  gens 
d'armes.  Lequel  duc,  ceste  requeste  oye ,  fist  assam- 
bler  son  conseil,  et  avec  ycelui  conclud  que  brief  en- 
sievant  il  feroit  assambler  toutes  les  gens  de  guerre 
de  ses  pays  de  Brabant,  de  Flandres,  d'Artois,  de 
Haynau  et  aultres  marches  à  lui  obéissans.  Et  lors 
furent  mis  clercz  en  œuvre  à  escripre  lettres,  adréçans 
à  tous  capitainnes  et  aussy  aux  chevaliers  et  es- 
cuyers  et  aultres  gens  de  guerre  qui  avoient  acou- 
stume  d'eulx  armer,  contenans  que  sans  délay  se 

meyssent  sus  pour  estre  pretz  à  l'entrée  du  mois  de 
may,  a  tout  ce  que  chascun  pourroit  finer  de  gens 
d'armes,  tant  hommes  d'armes  comme  archiers,  a 
aler  en  sa  compaignie  là  où  il  les  vouldroit  conduire 
et  mener.  Lesquelx  capitaines,  oy  le  mandement  de 
leur  prince  et  seigneur,  firent  leur  assamblée  diligam- 
ment,  et  en  y  eut  grand  partie  qui  mirent  leurs  gens 
sur  les  champs,  dont  les  pays  de  Picardie,  Artois, 
Ponthieu,  Tournesis,  Ostrevant,  Cambrésis,  Verman- 
dois  et  les  marches  à  Tenviron,  furent  fort  traveilliés, 
pour  tant  que  ledit  duc  de  Bourgongne  n'eust  point 
si  en  haste  aprestées  ses  besongnes  pour  partir  et  faire 
son  voiage.  Et  demourèrent  yceulx  gens  d'armes  par 
l'espace  d'un  mois  ou  plus,  en  mengant  les  pays  des- 
susdiz.  En  la  fin  duquel  mois,  ledit  duc  de  Bourgon- 
gne, qui  de  pluiseurs  parties  de  ses  pays  avoit  fait 
grans  préparacions  de  charroix ,  artilleries  et  aultres 
habillemens  de  guerre,  se  parti  de  sa  ville  d'Arras,  le 
XIX*  jour  de  juing,  avec  lui  pluiseurs  capitaines.  Et  sy 
y  fust  sa  femme  la  duchesse,  qui  avoit  avec  ly  tant  de 
dames  et  de  damoiselles  et  aultres  femmes  servans,  tant 
qu'elles  estoient  bien  jusques  à  quarante  et  au  desus. 
Et  vint  au  giste  à  Cambray,  en  laquelle  se  traist  vers 
ly  messire  Jehan  de  Luxembourg,  qui  ly  requist  d'aler 
en  son  chasteau  de  Bohaing.  Laquelle  lui  accorda.  Et 
après,  lendemain  qu'il  eut  oy  messe  à  Nostre-Dame 
de  Cambray ,  et  sa  femme  la  duchesse ,  et  qu'ilz  eu- 
rent prins  leur  réfection,  ilz  s'en  alèrent  audit  lieu  de 
Bohaing,  où  ilz  furent  joieusement  receus  d'ycelui 
messire  Jehan  de  Luxembourg ,  conte  de  Ligney ,  et 
de  la  contesse  sa  femme.  Si  furent,  eulx  et  leurs  gens, 
servis  très  habondamment  de  pluiseurs  vivres  à  eulx 

nécessaires  et  convenables,  selonc  le  temps.  Et  de- 
mourèrent  là  par  deux  jours ,  en  prenant  leurs  esba- 
temens,  en  chaces  et  aultres  déduis.  Et  entretant,  les 
capitaines,  à  tout  leurs  gens  d'armes,  se  traisent  vers 
le  pays  de  Rélbelois.  En  après,  le  duc  de  Bourgon- 
gne  et  la  duchesse  sa  femme,  partans  dudit  lieu  de 
Bohaiug ,  s'en  alèrent  à  Prouvins,  et  de  là,  parmi  la 
Cbampaigue,  passèrent  assés  près  de  la  ville  de  Rains. 
Si  avoit  en  sa  compaignie  jusques  à  six  mille  comba- 
tans,  tant  d'hommes  d'armes  comme  d'archiers.  Des- 
quelx  estoientlesprincipaulx  conducteurs,  le  seigneur 
de  Croy,  messire  Jehan  de  Croy  son  frère,  messire 
Jehan  de  Hornes,  séneschal  de  Brabant,  le  seigneur 
de  Gréqui,  Raoul  de  Créqui  son  frère,  messire  Jehan, 
bastard  de  Saint-Pol,  et  Loys  son  frère,  le  seigneur 
de  Humières,  messire  Baude  de  Noyelle ,  le  seigneur 
de  Crevecueur ,  Robert  de  INeufville  ,  Lamelot  de 
Dours,  Harpin  de  Richaumes  et  pluiseurs  aultres  che- 
valiers et  escuyers.  Et  lors,  ledit  duc  de  Bourgongne, 
chevaulchant  parmi  le  pays  de  Champaigne,  avoit 
avant  garde,  bataille  et  arrière  garde.  Laquelle  avant 
garde  conduisoit  messire  Jehan  de  Croy  au  dessoubz 
de  son  frère ,  et  avec  lui  estoit  le  dessusdit  Harpin  de 
Richaumes.  Si  esloit  chascun  jour  mis  le  charroy  en- 
tre l'avant  garde  et  la  bataille.  Et  la  duchesse,  qui 
lors  estoit  bien  ençainte  d'enfant,  aloit  avec  ses  fem- 
mes près  de  ladicte  bataille  où  estoit  le  duc.  Et  che- 
minèrent tenant  telle  ordonnance,  jusques  devant 
Troyes.  Devant  laquelle  ville,  qui  tenoit  le  parti  du 
roy  Charles,  passa  ledit  duc,  et  de  là  prist  son  che- 
min vers  Cappes,  tirant  vers  Bourgongne,  à  tout  grant 
nombre  de  combatans.  Et  adonc  vinrent  devers  lui 

les  seigneurs  de  Bourgongne,  à  lout  grant  nombre  de 
combatans.   Auxquelx    il  fist  joieuse  rëcepcion.   Et 
brief  ensievant,  prist  conclusion  avec  ceulx  de  son 
conseil,  de  ce  qu'ilz  avoient  à  faire.  Si  fut  ordonné 
que  la   duchesse   et  sa   compaignie  s'en  yroient   à 
Chaslillon-sur-Sainne  sousjourner.  Et  ledit  duc  mena 
ses  gens  devant  Mussi-l'Evesque,   que  tenoient  les 
François  ses  adversaires ,  et  mist  le  siège  tout  à  l'eu- 
viron.  Si  furent  des  assiégans  faites  grans  préparacions 
pour  grever  leurs  ennemis.  Est  assavoir,  firent  asseoir 
devant  les  portes  et  murailles  pluiseurs  engiens  pour 
y  ceulx  confondre  et  abatre.  Et  d'aultre  pari,  Içs  as- 
siégés firent  très  grande  diligence  d'eulx  deflendre. 
Nientmains,  eulx  véans  la  puissance  du  duc  de  Bour- 
gongne estre  si  grande ,  et  aussi  qu'ilz  n'avoient  mie 
espérance  d'avoir  aulcun  souscours ,   firent  traictié 
avec  les  commis  d'ycelui  duc  dedens  les  huit  jours 
après  ledit  siège  mis,  par  tel  si  qu'ilz  s'en  yroient  sauf 
leurs  vies  corps  et  biens,  en  rendant  ladicte  forteresce. 
Lequel  traictié  conclud ,  se  partirent  soubz  bon  saut 
conduit  et  s'en  alèrent  à  Saint-Flourentin.  Et  après 
que  ycelui  duc  eut,  de  par  lui,  commis  capitaine  en 
ycelle  ville,  il  s'en  ala  à  Chastillon ,  où  estoit  la  du- 
chesse sa  femme  ;  et  ses  gens  d'armes  se  départirent, 
et  tirèrent  vers  la  contée  de  Tonnoire. 

CHAPITRE    GXLI. 

Comment  le  duc  de  Bourgongne  reconquist  pluiseurs  forteresces  que  les 
François  avoient  conquises  en  ses  pays  de  Bourgongne, 

En  ce  mesme  temps,  après  que  le  dessusdit  due  de 
Bourgongne  eut  sousjourné  aulcuus  peu  de  jours  à 
Cbastillon,  il  ordonna  sa  femme,  la  duchesse,  à  aler  à 
Digon,  où  elle  fu  joieusement  receue  de  ceulx  de  la 
ville  et  du  pays.  Et  il  s'en  ala  après  ses  gens.  Si  fist 
asségier  Lussignies  et  Passi ,  que  tenoient  ses  adver- 
saires. Laquelle  forteresce  de  Lussignies  fut  si  rigou- 
reusement constrainte,  que  ceulx  qui  le  tenoient  le 
rendirent  audit  duc,  par  telle  condicion  qu'ilz  s'en 
yroient  saves  leurs  vies  en  délaissant  leurs  biens.  Et 
les  dessusdiz  de  Passi  baillèrent  liostaiges  de  rendre 
leur  fort  le  premier  jour  de  septembre  ensievant,  en 
cas  que  ycelui  duc  ou  ses  commis  ne  seroient  comba- 
tus  par  ceulx  de  leur  parti  au  jour  dessusdit.  Et  adonc, 
pluiseurs  aultres  forteresces  que  tenoient  lesdiz  Fran- 
çois, doubtans  la  grand  puissance  que  avoit  le  des- 
susdit duc  de  Bourgongne  ou  pays,  se  rendirent  à  luy, 
avec  celles  dessusdictes,  est  assavoir,  d'Anlermonne, 
Hervi ,  Coursain ,  Sequalo ,  Flong  ,  Malegni ,  Saint- 
Pbale,  Sitri,  Sabelli  et  aultres  forteresces,  jusques  à 
vingt  quatre  et  au  dessus.  Après  lesquelles  reddicions, 
ledit  duc  s'en  ala  à  Digon ,  et  ses  capitaines ,  à  tout 
leurs  gens  d'armes,  se  retrayrent  vers  leurs  marches. 
Desquelx,  durant  ce  voiage,  fut  le  chief  messire  Jehan 
deCroy,  à  tous  ces  sièges  qui  se  mirent  en  l'obéyssance 
du  dessusdit  duc  de  Bourgongne. 

CHAPITRE  CXLII. 

Comment  Gilles  de  Postellesfut  accusé  de  trayson,  dont  il  fut  décapité. 

En  cest  an ,  fut  accusé  de  trayson  envers  le  duc  de 
Bourgongne  ung  gentilhomme  de  Haynau,  nommé 
Gille  de  Postelles,  lequel  avoit  long  temps  esté  nouri 
et  serviteur  en  l'ostel  de  la  contesse  de  Haynâu  doa- 
gière,  ante  dudil  duc  de  Bourgongne.  Et  fut  la  cause 
de  ladicte  accusacion ,  pour  ce  qu'il  avoit  pourparlé 
avec  aulcuns  aultres  nobles  du  pays  de  mettre  à  mort 
le  dessusdit  duc,  par  trait  ou  aulcune  aultre  manière, 
en  alant  avec  lui  au  bois,  à  la  cbace.  Si  fut  pour  ceste 
cause  prins  en  l'ostel  de  celle  dame,  au  Quesnoy,  par 
messire  Guillaume,  bailli  dudit  pays  de  Haynau.  Et 
puis,  après  qu'il  eut  esté  diligamment  questionné  et 
examiné,  il  fut  décapité  et  esquartelé  ou  marcbié  de 
Mons  en  Haynau ,  et  les  quartiers  mis  au  dehors  de 
quatre  bonnes  villes  du  pays.  Avec  lequel  aussy  fut 
décapité  ung  sien  serviteur.  Et  Jehan  de  Vendegies, 
à  cui  ycelui  Gilles  de  Postelles  s'en  estoit  descouvert, 
se  rendi  fugitif  du  pays.  Et  depuis,  par  divers  moyens 
quist  pluiseurs  fois  ses  excusacions  devers  ledit  duc. 
Si  fut  pour  ceste  cause  mise  aulcune  souspeçon  con- 
tre  ladicte  contesse  de  Haynau  doagière.  Mais  en  con- 
clusion riens  n'en  vint  à  clarté. 

CHAPITRE  GXLIII. 

Comment  les  François  eschiellèrent  la  ville  de  Crespi  en  Valois.  — 
Et  aultres  matières. 

Durant  ces  tribulacions ,  les  gens  du  roy  Charles 
prinrent  par  eschiellement,  à  ung  point  du  jour,  la 
ville  de  Crespi  en  Valois,  tenant  le  parti  des  Anglois. 
Et  en  estoit  capitaine  le  bastard  de  Thian.  Lequel, 
avec  grand  partie  de  la  garnison  et  des  habitans,  fut 
prins  et  tous  les  biens  pilliés  et  ravis ,  avec  pluiseurs 
aultres  maulx  grans  et  innumérables  qui  y  furent  fais, 
ainsy  et  par  la  manière  qu'il  est  acoustumé  de  faire 
en  ville  conquise. 

La  nuit  de  l'Acencion  de  cest  an,  se  resmeurent  les 
Gantois  contre  les  ofticiers  du  prince  et  les  gouver- 
neurs de  la  ville.  Mais  le  souverain  eschevin  de  la 
ville  se  mit  sur  le  grand  marchié,  à  tout  la  bannière 
du  conte  de  Flandres ,  grandement  acompaiguié , 
avant  que  les  esmouvans  fussent  assamblés.  Lesquelx, 
vëans  qu'ilz  ne  povoient  mener  leur  inlencion  à  fin, 
se  retrayrent.  Desquelz  il  y  en  eut  une  partie  qui  se 
rendirent  fugitifz.  Et  les  aulcuns  furent  depuis  prins 
et  punis  par  les  souverains  gouverneurs  de  la  ville  de 
Gand. 

En  ces  jours,  fut  prinse  la  ville  de  Bruyères  en 
Laonnais  sur  les  gens  du  roy  Charles,  par  aulcuns  des 
gens  de  messire  Jehan  de  Luxembourg,  conte  de  Li- 
gney.  Desquelx  estoit  l'un  des  meneurs,  Willemet  de 
Haynau,  capitaine  de  Montagu.  Pour  laquelle  prinse, 
ceulx  de  la  ville  de  Laon  furent  en  grand  effroy, 

doubtans  qu'en  ycelle  ne  fust  en  brief  mise  puissante 
garnison  contre  eulx.  Et  pour  tant,  se  gardèrent  de 
gens  de  guerre  au  mieulxque  bonnement  faire  le  peu- 
rent,  pour  y  résister. 


CHAPITRE   CXLIV. 

Comment  le  duc  de  Bourgongne  tint  la  journée  de  Passy.  Et  comment 
il  fist  asségier  la  forteresce  d'Ayalon. 

Item,  le  premier  jour  de  septembre  venu,  le  duc 
de  Bourgongne,  qui  par  avant  avoit  mandé  es  parties 
de  Bourgongne  tous  ceulx  qui  l'avoient  acoustumé 
de  servir,  tint  la  journée  pour  la  reddicion  de  Passi 
dont  desus  est  faicte  mencion.  A  laquelle  journée 
vindrent  en  son  ayde  le  seigneur  de  l'Isle-Adam  , 
mareschal  de  France  de  par  le  roy  Henri,  et  mesire 
Jehan  de  Thalebot,  anglois,  à  tout  seize  cens  comba- 
tans  ou  environ.  Lequelz  furent  dudit  duc  receus 
moult  joieusement,  et  fist  de  très  beaulx  dons  à  yceulx 
seigneurs  et  à  leurs  [gens].  Toutefois ,  lesdiz  François 
ne  coniparurent  pas  à  ladicte  journée.  Pour  quoy 
ceulx  de  ladicte  forteresce  de  Passy,  si  comme  promis 
l'avoient,  le  rendirent  en  la  main  du  dessusdit  duc  de 
Bourgongne,  et  se  départirent  sur  bon  sauf  conduict. 

Et  après,  ledit  duc  envoia  aulcuns  de  ses  capitaines 
mettre  le  siège  entour  Avalon.  Dedens  laquelle  forte- 
resce estoit  capitaine  ung  nommé  Forte-Espice,  à  tout 
deux  cens  combatans ,  fleurs  de  gens  d'armes ,  rades 
et  bien  instruis  en  la  guerre,  qui  moult  vaillamment 
se  deffendirent.  Et  estoit  les  principaulx  asségans,  est 
assavoir  de  Bourgongne ,    le   seigneurs  de  Charni , 

Philebert  de  Vandre  et  aulcuns  aultres.  Et  de  Picar- 
die y  estoient  messire  Jehan,  bastard  de  Saint-Pol,  le 
seigneur  de  Humières  et  pluiseurs  aultres  nobles  hom- 
mes. Lesquelz,  en  grand  hardiesce  approchèrent  leurs 
ennemis,  et  se  logèrent  grand  partie  au  plus  près  des 
fossés.  Si  firent  drécier  pluiseurs  engiens,  dont  la  mu- 
raille d'icelle  ville  fut  fort  traveillié  et  en  moult  de 
lieux  abatue.  Et  tant,  que  yceulx  asségans,  espérans 
ycelle  prendre  de  force,  y  livrèrent  ung  grand  assault. 
Duquel  ilz  furent  par  force  reboutés  des  asségiés.  Mais 
finablement,  lesdiz  asségiés,  doubtans  qu'enfin  ne 
fussent  pris  de  force,  et  non  ayans  espérance  de  sous- 
cours,  s'effraèrent  si  fort,  que,  par  nuit,  se  départi- 
rent d'ileuc,  en  desroy,  par  une  posterne,  qui  point 
n'estoit  gardée.  Mais,  ains  qu'ilz  fussent  tous  hors,  fu- 
rent aperceus  de  leurs  ennemis,  lesquelx  se  armèrent 
viguereusement  et  se  férirent  en  eulx.  Si  en  prinrent 
et  occirent  pluiseurs.  Et  le  dessusdit  Forte-Espice, 
et  aulcuns  des  principaulx ,  se  sauvèrent  par  fuite. 
Et  adonc  fu  ladicte  ville  soubdainement  assaillie  et 
prinse,  sans  trouver  quelque  deffence.  Dedens  laquelle 
fu  prinse  la  femme  d'ycelui  Forte-Espice  et  pluiseurs 
de  ses  gens ,  avec  aulcuns  paysans ,  et  tous  les  biens 
d'ycelle  prins  et  ravis. 


CHAPITRE  CXLV. 

Comment  Pierre  de  Luxembourg,  conte  de  Saint-Pol,  asséga  la  ville 
de  Saint- Walery  ;  ouquel  voiage  il  moru. 

Ou  mois  de  juillet,  Pierre  de  Luxembourg,  conte 
de  Saint-Pol,  acompaignié  du  seigneur  de  Willebi, 

anglois,  et  douze  cens  combatans  des  deux  nacions, 
mist  siège  tout  à  l'environ  de  la  ville  de  Saint-Waleri. 
Dedens  laquelle  estoit,  de  par  le  roy  Charles,  messire 
Loys  de  Waucourt,  Philippe  de  La  Tour  et  messire 
Rigault  de  Verseilles ,  à  tout  trois  cens  combatans.  Si 
firent  de  rechief  drécier  contre  les  portes  et  les  mu- 
railles aulcuns  engiens  pour  les  grever.  Et  après  que 
ledit  siège  eut  duré  par  l'espace  de  trois  sepmaines, 
les  dessusdiz  chevaliers  asségiés  firent  traictié  avec 
Robert  de  Saveuses,  à  ce  commis  de  par  ledit  conte 
de  Saint-Pol,  par  si,  qu'ilz  debvoient  avoir  certaine 
somme  de  raonnoie  et  emporter  tous  leurs  biens ,  et 
aussy  emmener  tous  leurs  prisonniers.  Et  avec  ce,  eu- 
rent jour  de  partir  de  ladicte  ville  en  cas  que  lesdiz 
asségans  ne  seroient  combatus  de  ceulx  de  leur  parti. 
Auquel  jour  ne  comparu  homme  tenant  leur  parti.  Et 
par  ainsy,  se  départirent  de  là  et  s'en  alèrent  à  Beau- 
vais  sous  bon  sauf  conduict.  Et  de  là  brief  ensievant, 
les  dessusdit  messire  Loys  et  messire  Rigauld  furent 
rencontrés  de  ung  nommé  Le  petit  Roland,  tenant 
leur  parti,  lequel,  pour  aulcune  hayne  particulière, 
sur  le  chemin  de  Senlis,  leur  couru  sus  avec  ses  gens 
qu'il  avoit  amené  de  Chantili,  et  en  conclusion  les 
conquist  et  destroussa.  Et  mesmement  y  fut  mort  le- 
dit messire  Rigauld  de  Verseilles.  En  après,  le  dessus- 
dit  conte  de  Saint-Pol  refurni  de  ses  gens  ladicte  ville 
de  Saint-Walleri,  et  les  bailla  en  garde  à  messire  Ro- 
bert de  Saveuses.  Et  de  là,  partant  de  sondit  siège, 
s'en  ala  logier  à  ung  grand  vilaige  nommé  Blangi,  en 
la  conté  d'Eu,  en  entencion  d'aller  asségier  le  chastel 
de  Montchas,  que  tenoit  pour  le  parti  du  roy  Charles 
messire   Rigauld   de  Fontaines.   Lequel  messire  Ri- 

gault,  non  veulant  attendre  ledit  siège,  fist  traictié 
avec  les  commis  dudit  conte ,  par  tel  si  qu'il  lui  ren- 
deroit  ladicle  forteresce  le  xv^  jour  d'octobre  ensie- 
■vant,  en  cas  que  à  ce  jour  les  gens  du  roy  Charles  ne 
seroient  puissans  pour  combatre  ledit  conte  audit 
jour,  devant  le  chastel  de  Monchas,  ou  es  pays  de 
Santbers  emprès  Villers-le-Carbonnel,  à  une  lieue  de 
Haplaincourt.  Et  pour  la  seureté  de  ce ,  traictié  fait 
et  confirmé  par  les  parties,  le  xxvi®  jour  d'aoust. 

Et  le  darrain  jour  d'ycelui  raesme  mois,  ycelui 
conte  estant  en  ses  tentes  emprès  ladicte  ville  de 
Blangi,  faisant  ses  ordonnances  pour  aler  asségier  le 
chastel  de  Rambures ,  luy  prist  la  maladie  de  l'impé- 
dimie,  de  laquelle  il  moru  assés  soubdainement.  Pour 
la  mort  duquel  toutes  ses  gens,  et  aussi  les  capitaines 
anglois  là  estans,  furent  fort  troublés  et  ennoyeux 
au  cueur,  et  se  retournèrent  assés  brief,  chascun  en 
leurs  places  et  propres  lieux  dont  ilz  estoient  venus. 
Et  ceulx  de  sa  famille  emportèrent  son  corps  en  sa 
ville  de  Saint-Pol.  Et  depuis  fut  enterré  devant  le 
grand  autel  du  monastère  de  Clerchamp  l'abéie ,  de 
laquelle  ses  prédécesseurs  estoient  fondateurs.  Et  as- 
sés brief  ensievant ,  Loys  de  Luxembourg ,  filz  aisné 
dudit  conte,  éagié  de  xxv  ans  ou  environ  ,  prinst  et 
appréhenda  toutes  les  seigneuries  que  avoit  tenu  son- 
dit  feu  père.  Et  de  là  en  avant  se  fist  nommer  conte 
de  Saint-Pol. 

CHAPITRE    GXLVL 

€k>mment  le  seigneur  de  La  Trimoulle  fu  prins  en  Tostel  du  roy  Charles, 
et  rendi  le  visconté  de  Towars. 

Item,  durant  le  temps  dessusdit ,  le  roy  Charles  de 
France  se  tenoit  moult  souvent  ou  chastel  de  Chinon. 
Avec  lequel  estoit  le  seigneur  de  La  Trimoulle,  par 
qui  toutes  besongnes  se  conduisoient  quant  à  Testât 
du  roy.  Dont  n'estoit  pas  bien  contens  Charles  d'An- 
gou  et  aulcuns  autres  grans  seigneurs,  qui  l'avoient  en 
hayne  pour  l'amour  du  seigneur  d'Amboise,  visconté 
de  Towars*,  lequel  il  faisoit  tenir  prisonnier  dès  le 
temps  que  le  seigneur  de  Lessay  et  Antoine  de  Vi- 
vonne  avoient  esté  décapités  en  la  cité  de  Poitiers,  par 
son  pourchas,  et  aussi,  parce  que  par  lui,  le  connesta- 
ble  ne  povoit  retourner  en  la  grâce  du  Roy ,  comme 
yceulx  entendoient  estre  vrai.  Si  advint  un  certain 
jour  que,  ou  content  des  choses  dessusdictes,  entrèrent 
dedens  ycelui  chastel  de  Chinon  le  seigneur  de  Bueil, 
messire  Pierre  de  Breseil,  Prigent  de  Coltivi  et  aul- 
cuns aultres  grans  barons,  jusques  au  nombre  de  vingt 
six.  Lesquelx  alèrent  jusques  à  la  chambre  d'ycelui  sei- 
gneur de  La  Trimoulle,  qui  encore  estoit  en  son  lit.  Si 
le  prinrent  prisonnier  et  l'emmenèrent.  Et  lui  fu  lors 
osté  tout  le  gouvernement  du  dessusdit  roy.  Et  de- 
puis, par  traictié  qu'il  fist  avec  les  dessusdiz  et  aultres 
leurs  alyés ,  rendi  le  seigneur  d'Amboise ,  et  avec  ce 
promist  de  non  plus  retourner  devers  le  Roy  ;  et  si 

i .  Thouars. 

rendi  pluiseurs  forteresces  qu'il  lenoit.  Et  assës  brief 
ensievant,  retourna  ledit  connestable  devers  le  Roy. 
Lequel  Roy  fut  assés  content  de  luy ,  jà  soit  ce  qu'il 
lui  despleut  grandement  du  désapointement  dudit 
seigneur  de  la  Trimoulle.  INientmains  lui  furent  bail- 
lés nouveaulx  gouverneurs. 

Ou  temps  dessusdit ,  Phelippe ,  le  seigneur  de  Sa- 
veuse ,  se  tenoit  en  la  ville  de  Mondidier,  à  tout  cer- 
tain nombre  de  combatans,  pour  deffendre  le  pays  et 
résister  contre  les  François  de  Compiengne ,  Ressons 
sur  le  Mas,  Mortemer,  Breteuil,  Rainneval  et  aultres 
places.  Si  rencontra  la  garnison  dudit  lieu  de  Rainne- 
val, lesquelx  estoient  aies  courre  vers  le  pays  de  San- 
thers ,  environ  eulx  cinquante  combatans.  Lesquelx 
furent  tantost  envays,  et  la  plus  grand  partie  prins  pri- 
sonniers, et  les  aultres  se  sauvèrent  par  fuite. 

En  cest  an  moru  le  conte  de  Pointièvre  en  sa  ville 
d'Avesnes  en  Haynau.  Lequel  long  temps  par  avant 
avoit'esté  décbacié  de  Bretaigne,  comme  en  aultres 
lieux  est  assés  déclaré. 

Et  alors,  regnoit  sur  la  plus  grand  partie  des  mar- 
ches de  France  grande  mortalité ,  tant  es  bonnes  vil- 
les, comme  es  plains  pays.  Et  d'aultre  part  estoient 
les  seigneurs  fort  divisés  les  ungs  contre  les  aultres. 
Et  n'estoientDieu,  l'Eglise  ne  Justice,  obéys,  ne  cré- 
mus.  Et  par  ainsi  le  povre  peuple  estoit  en  plusieurs 
manières  offencé. 

CHAPITRE   CXLVIl. 

Comment  Guillaume  de  Coroam  rua  jus  Jehan  de  Biaurain,  Et  comment 
la  forteresce  de  Haplaincourt  fu  reconquise  par  messire  Jehan  de 
Luxembourg. 

Item,  en  cest  an,  Guillaume  de  Coroam,  anglois,  et 
avec  lui  Willemet  de  Haynau  et  aulcuns  aultres  des 
gens  de  messire  Jehan  de  Luxembourg,  acompaigniés 
de  trois  à  quatre  cens  combatans  ou  environ,  ruèrent 
jus  et  destroussèrent  entre  Ârdenne  et  Champaigne , 
assés  près  de  Yvois,  de  cinq  à  six  cens  combatans  que 
avoit  assamblé  Jehan  de  Biaurain  et  auhres  capitai- 
nes, pour  conibatre  les  dessusdiz  qui  là  estoient  aies 
courir.  Toutefois,  ledit  Jehan  de  Biaurain  se  sauva,  et 
grand  partie  de  ses  gens. 

En  après,  ou  mois  de  septembre,  fut  prins  le  chas- 
tel  de  Happlaiucourt ,  séant  sur  la  rivière  de  Somme 
à  deux  lieues  de  Péronne,  par  ung,  tenant  le  parti  du 
roy  Charles,  nommé  Martin  le  Lombart,  et  ses  compli- 
ces. Dedens  lequel  estoit  messire  Pierre  de  Beausault, 
chevalier  moult  ancien,  et  sa  femme,  mère  de  mes- 
sire Corrados  des  Quesnes.  Pour  laquelle  prinse,  le 
pays  de  Vermendois  et  aultres  à  l'environ  furent  en 
très  grand  effroy,  doubtans  que  par  le  moyen  d'ycelle 
prinse  leurs  ennemis  n'eussent  grand  entrée  en  yceulx 
pays.  Et  pour  tant,  sans  délay,  furent  mandées  ces 
nouvelles  à  messire  Jehan  de  Luxembourg.  Lequel, 
dedens  briefz  jours,  assambla  bien  huit  cens  comba- 
tans Picars.  Et,  avec  lui  le  josne  conte  de  Saint-Pol , 
son  nepveu ,  le  seigneur  de  Saveuses ,  messire  Simon 

de  Lalaing  et  aulcuns  aultres  capitaines ,  s'en  ala  de- 
vant le  chasteau  de  Happlaincourt.  Devant  lequel  il 
fist  drécier  aulcuns  engiens^  lesquelx  avec  les  assaulx 
que  y  firent  ses  gens,  constraindirent  tellement  ceulx 
de  dedens,  que  ilz  se  rendirent  en  la  voulenté  dudil 
messire  Jehan  de  Luxembourg.  Dont  les  aulcuns  furent 
pendus.  Et  ledit  Martin,  Jacotin  Clamas  et  aulcuns 
aultres,  furent  depuis  délivrés  par  finance.  Et  ycelui 
chastel  fut  remis  en  la  main  de  Jehan  de  Haplain- 
court  (sic).  Et  en  furent  du  tout  déboutés  les  dessus- 
diz  chevalier  et  dame.  Après  lequel  exploit ,  s'en 
retournèrent  les  dessusdiz  conte  de  Ligney  et  de  Saint- 
Pol  avec  leurs  gens,  es  lieux  dont  ilz  estoient  venus. 


CHAPITRE   CXLVIII. 

Comment  les  contes  de  Saint-Pol  et  de  Ligney  tinrent  la  journée  de 
Villers-le-Carbonnel,  et  depuis  ruèrent  jus  les  François  de  la  garnison 
de  Laon. 

Le  XV*  jour  du  mois  d'octobre ,  le  josne  conte  de 
Saint  Pol  et  messire  Jehan  de  Luxembourg ,  conte  de 
Ligney,  son  oncle,  avec  de  quatre  à  cinq  mille  com- 
batans,  que  paravant  ils  avoient  évocquié  des  pays  de 
Picardie  et  de  Haynau,  entre  lesquelx  estoient  messire 
Guillaume  de  Lalaing,  messire  Simon,  son  frère,  le 
seigneur  de  Mailly,  messire  Alard  de  Mailly,  le  sei- 
gneur de  Saveuses,  Walerand  de  Moreul,  Gui  de  Roie 
et  plusieurs  aultres  hommes  de  guerre  expers  et  re- 
nommés en  armes,  avec  ce  aussy  douze  cens  Anglois 
ou  environ ,  que  conduisoient  le  seigneur  de  Willebi 
et  messire  Thomas  Quiriel,  tindrent  la  journée  ou 

pays  de  Santhères  emprès  Villers-le-Carbonnel ,  pour 
la  composition  du  chastel  de  Mouchas  en  Normandie, 
faicte  par  messire  Rigauld  de  Fontaines  avec  le  feu 
conte  Pierre  de  Luxembourg,  comme  en  aultre  lieu  est 
plus  à  plain  déclairié.  A  laquelle  journée,  messire  Ri- 
gauld, ne  aultres  de  la  partie  du  roy  Charles  ne  vin- 
drent,  ne  comparurent,  ains  délaissièrent  leurs  hos- 
taiges  en  ce  dangier.  Nientmains ,  les  deux  contes 
dessusdiz  se  tinrent  en  bataille  au  lieu  qui  avoit  esté 
devisé  par  lesdicles  parties,  grand  partie  du  jour.  Et 
après,  véans  qu'ilz  ne  véoient  nulle  apparence  de 
leurs  adversaires,  se  logèrent,  à  tout  leurs  gens,  ceste 
nuit,  en  aulcuns  villages  près  de  ladicte  place.  Et  len- 
demain s'en  retournèrent  es  lieux  dont  ilz  estoient  ve- 
nus, par  pluiseurs  journées.  En  oultre ,  dedens  briefz 
jours  ensievans,  les  dessusdiz  contes  estans  à  Guise, 
leur  furent  apportées  nouvelles  que  le  seigneur  de 
Pennesacq ,  alors  capitaine  de  Laon,  avec  lui  quatre 
cens  combatans  ou  environ,  des  garnisons  de  la  mar- 
che de  Laonnois,  estoient  venus  coure  vers  Marie,  et 
venoient  de  cuidier  prendre  Vrevins',  appartenant 
héritablement  à  Jehanne  de  Bar,  sa  belle  fille.  Et 
desjà  avoient  bouté  les  feus  es  faulxbourgz  d'ycelle 
ville  de  Marie.  Pour  lesquelles  nouvelles ,  messire 
Jehan  de  Luxembourg,  tout  troublé,  monta  à  cheval, 
ledit  conte  de  Saint-Pol  en  sa  compaignie,  messire 
Simon  de  Lalaing,  et  les  gens  de  son  hostel.  Si  manda 
hastivement  à  toutes  ses  gens  qui  estoient  en  ses  for- 
teresces  près  d'illec,  qu'ilz  le  sievissent  sans  délay.  Et 
avec  ce,  ledit  messire  Simon  manda  ses  gens,  qui  es- 

1 .  Vervins. 

toient  logés  en  ung  village  assés  près  de  là.  Finable- 
ment,  ledit  conte  de  Ligney  misl  ensamble  trois  cens 
combatans  de  pluiseurs  tires,  et  chevaulcha  viguereu- 
sement  vers  ses  ennemis.  Si  les  trouva  qu'ilz  se  re- 
traioient  vers  Laon  assés  près  de  d'Aissy  \  et  jà  soit 
qu'ilz  fussent  en  plus  grand  nombre  de  lui,  toutefois, 
tantost  qu'il  les  apperceul,  se  féri  des  premiers  dedens 
eulx,  sans  plus  attendre  après  ses  gens.  Et  pour  vray 
il  y  fist  de  grans  merveilles  et  fais  d'armes  de  sa  per- 
sonne. Et  finablement  les  François  se  mirent  en  fuite, 
en  la  veue  de  leur  capitaine  dessusdiz ,  et  les  aultres 
furent  prestement  desconfis  et  mis  à  mort,  jusques  au 
nombre  de  viii^''^  ou  environ.  Dont  estoient  les  prin- 
cipaulx ,  Gaillart  de  Lille  ,  Anthoine  de  Bellegarde  , 
Gadifer  de  Moy,  Le  Borgne  de  Vi,  Henri  Quenof,  du 
pays  de  Brabant,  et  aulcuns  aultres  jusques  au  nombre 
dessusdit.  Et  si  en  y  eut  de  pris  de  soixante  à  quatre 
//  vins.  Desquelx  la  plus  grand  partie  furent  à  lendemain 

tous  pendus.  Desquelx  en  fut,  ung  nommé  Rousselel, 
prévost  de  Laon.  Et  si  fut  mort  en  la  bataille  ung 
gentil  homme  d'armes  nommé  l'Arc-en-Ciel,  qui  s'es- 
toil  rendu  à  raessire  Simon  de  Lalaing  dessus  nommé. 
Lequel  Arc-en-Ciel  lui  avoit  aultre  fois  sauvé  la  vie  à 
Saint-Vincent,  comme  dit  est  ailleurs.  Et  pareillement 
lui  vouloit,  ledit  messire  Simon,  sauver  la  vie.  Ce  que 
faire  ne  peut,  car  messire  Jehan  de  Luxembourg  le 
'  fist  occire.  Dont  ledit  messire  Simon  fut  moult  cour- 
roucié  ;  mais  aultre  chose  n'en  peut  avoir. 

En  après,  les  François  furent  chaciés  jusques  assés 
près  de  la  ville  de  Laon.  Si  en  y  eut  en  ladicte  chace, 

i.  Acy  (Aisne). 

pluiseurs  mors  et  prins.  Si  fut  ce  jour  le  josne  conte 
de  Saint-Pol  mis  en  voie  de  guerre.  Car  le  conte 
de  Ligney ,  son  oncle ,  lui  en  fîst  occire  aulcuns  ;  le- 
quel y  prenoit  grand  plaisir.  Après  laquelle  destrousse, . 
s'en  retournèrent  très  joieux  en  ladicte  ville  de  Guise 
pour  la  victoire  qu'ils  avoient  obtenue. 


CHAPITRE  CXLIX. 

Comment  La  Hire  et  pluiseurs  aultres  François  coururent  en  Artois 
et  en  Cambrésis.  Mais  ce  fu  devant  l'aventure  dessusdicte. 

Ou  mois  de  septembre,  Lahire,  acompaignié  de 
pluiseurs  capitaines  du  roy  Charles,  est  assavoir  An- 
thoine  de  Chabannes ,  Blancbefort ,  Charles  de  Flavi , 
Regnauld  de  Longueval  et  aulcuns  aultres,  avec  bien 
quinze  cens  combatans  ou  environ,  qu'ilz  avoient  as- 
samblés  es  marches  de  Beauvoisis ,  passèrent  l'eaue 
de  Somme  à  Cappi  ou  pays  d'Artois.  Si  prinrent  yce- 
lui  à  fourer,  et  de  première  venue  prinrent  grand  nom- 
bre de  paysans  qui  de  ce  ne  se  donnoient  garde.  Les- 
quelx  ilz  emmenèrent  en  la  ville  de  Beauvaix  en 
Cambrésis  (sic)  ;  où  ils  se  logèrent  tous  ensamble.  Et 
de  rechief,  comme  ils  avoient  fait  ailleurs,  prinrent  la 
plus  grand  partie  des  hommes  d'ycelle ,  lesquelx  ils 
composèrent  à  grand  finance.  Et  lendemain  se  mirent 
aux  champs ,  tous  à  une  compaignie ,  et  après  qu'ilz 
eurent  ung  petit  chevaulchié  ensamble,  ilz  se  parti- 
rent pour  aler  en  deux  lieux  :  est  assavoir,  Anthoine 
de  Chabannes  et  Blancbefort ,  à  tout  leurs  gens ,  s'en 
alèrent  passer  devant  Cambray  et  prinrent  leur  che- 
min droit  à  Haspre ,  où  la  franche  feste  avoit  esté  le 

jour,  devant  la  tour  d'Ywis.  Et  pour  ce  que  ceulx  de 
dedens  ne  se  volrent  composer  à  leur  plaisir,  ardirent 
la  plus  grand  partie  de  la  ville  et  du  molin ,  et  après 
s'en  alèrent  devant  ladicle  ville  de  Haspre,  où  il  avoit 
très  grand  nombre  de  peuple  et  des  biens  habondam- 
ment.  Si  se  fërirent  ens,  sans  ce  que  ceulx  de  Haspre 
en  fussent  de  riens  advertis.  Si  en  prinrent  pluiseurs. 
Mais  les  aultres  se  retrayrent  en  une  forte  tour  avec 
les  moines,  où  ilz  furent  par  yceulx  François  longue- 
ment assaillis.  Et  pour  ce  qu'ilz  ne  les  porent  avoir, 
après  qu'ilz  eurent  prins  et  ravi  des  biens  d'ycelle 
ville  tout  à  leur  plaisir,  boutèrent  le  feu  en  pluiseurs 
maisons,  et  aussy  en  l'église  Saint  Akaire  et  en  l'ab- 
béye.  Si  y  firent  dommage  inréparable.  Et  après  ce, 
se  remirent  aux  champs,  à  tout  leurs  bagues,  et  tra- 
versèrent le  pays  de  Cambrésis.  Si  prinrent  pluiseurs 
hommes  prisonniers  et  ardirent  pluiseurs  maisons,  et 
puis  s'en  alèrent  logier  au  Mont  Saint-Martin  avec  La- 
hire,  qui  là  les  attendoit. 

Et  en  ce  mesme  jour,  ledit  Lahire  avoit  fait  ardoir 
et  embraser  la  ville  de  Beaurevoir ,  le  molin ,  et  aussy 
une  très  belle  maison  de  plaisance  nommée  la  Motte, 
séant  assés  près  d'ycelle  ville.  Laquelle  estoit  à  la 
contesse  de  Ligney.  Si  coururent  lors  en  pluiseurs 
parties,  par  petites  compaignies,  en  faisant  grans 
maulx  et  innumérables  dommages  sur  le  pays ,  sans 
estre  occupés  de  leurs  ennemis.  Car  messire  Jehan  de 
Luxembourg  estoit  encore  avec  le  josne  conte  de 
Saint-Pol  son  nepveu,  à  Lucheu,  pour  les  affaires  qui 
lui  estoient  survenus  à  cause  de  la  mort  du  conte 
Pierre,  son  frère.  Et  pour  ceste  cause,  les  dessusdiz 
François  ne  trouvèrent  quelque  destourbier  ne  résis- 

tence  par  tout  où  ilz  alèrent  durant  ceste  emprise.  Et 
en  après,  du  Mont  Saint-Martin  prinrent  leur  chemin 
vers  Laon ,  et  en  acueillant  grans  proies  de  bétail  et 
menant  grand  multitude  de  prisonniers ,  s'en  alèrent 
logier  à  Cressi  sur  Serre.  Et  de  là,  sans  perte  de  leurs 
gens  faire,  retournèrent  à  Laon,  où  ilz  départirent 
leur  butin.  Et  puis  s'en  alèrent  en  leurs  garnisons, 
chascuns  dont  ils  estoient  venus. 

Environ  le  temps  dessusdit ,  retournèrent  des  pays 
de  Bourgongne  les  seigneurs  de  Croy  et  de  Humières, 
à  tout  deux  mille  chevaulx.  Lesquelx,  par  longue  es- 
pace, avoient  esté  avec  Phelippe  de  Bourgongne  pour 
faire  plusieurs  conquestes ,  oudit  pays,  sur  les  Fran- 
çois. 

Duquel  temps,  la  duchesse  de  Bourgongne  se  déli- 
vra d'un  filz,  en  la  ville  de  Digon,  lequel  fu  fait  che- 
valier sur  les  fons,  et  furent  ses  parins,  Charles,  conte 
de  Nevers,  qui  lui  donna  son  nom,  et  le  dessusdit 
seigneur  de  Croy  avec  lui.  Et  avant  son  département, 
fut  dès  lors  constitué  de  l'ordre  et  confraternité  de  la 
Toison  d'or,  et  avec  ce,  par  le  dessusdit  duc  de  Bour- 
gongne ,  son  père ,  lui  fut  donnée  la  contée  de  Cha- 
rolais. 

CHAPITRE  CL. 

Comment  le  duc  de  Bourgongne  tint  la  feste  de  la  Toison  d'Or  en  la  ville 
de  Digon.  Et  comment  il  ala  aux  nopces  du  filz  au  duc  de  Savoie. 

En  ce  temps,  le  duc  de  Bourgongne  tint  sa  feste  de 

la  Toison  d'or  en  sa  ville  de  Digon  en  Bourgongne. 

Et  brief  ensuivant  vinrent  devers  lui  les  gens  du  duc 

de  Savoie,  lui  requerre  qu'il  volsist  aler  aux  nopces 

Y  6 

de  son  nepveu  le  conte  de  Genève ,  lequel  prenoit  à 
femme  la  fille  au  roy  de  Cyppre.  Et  se  debvoit  tenir 
la  feste  d'ycelles  nopces  à  Cambray  (sic)  ^  en  Savoie. 
Lequel  duc  de  Bourgongne  acorda  de  y  aler.  Et  après 
qu'il  eut  ordonne  ses  besongnes,  environ  la  Chande- 
1er,  laissa  sa  femme  la  duchesse  à  Chaalons  en  Bour- 
gongne, et  son  armée  là  environ.  Sy  se  parti ,  à  tout 
deux  cens  chevaliers  et  escuyers,  et  chevaulcha  par 
pluiseurs  journées  tant  qu'il  vint  en  ladicte  ville  de 
Cambray  en  Savoie.  Et  là  vinrent  au  devant  de  lui  le 
duc  de  Savoie,  et  son  cousin  germain  le  conte  de  Ge- 
nève. Lesquelx  les  receurent  moult  liement.  Et  len- 
demain furent  faites  les  nopces,  moult  solempnelles  et 
plentiveuses.  Et  seyrent  à  la  grand  table ,  le  cardinal 
de  Cyppre,  oncle  de  l'espousée,  la  royne  de  Sezille, 
femme  du  roy  Loys,  fille  dudit  duc  de  Savoie,  et  puis 
ledit  duc  de  Bourgongne,  tous  trois  au  droit  lez.  Et 
ou  milieu  fut  assise  l'espousée,  et  après,  le  duc  de  Bar, 
le  conte  de  Nevers  et  le  damoiseau  de  Clèves.  Et  à  la 
seconde  table  séoient  le  duc  de  Savoie ,  le  conte  de 
Fribourg,  le  marquis  de  Saluse,  le  marquis  de  Fri- 
bourg,  le  prince  d'Orange,  le  chancelier  de  Savoie,  et 
autres  seigneurs  et  dames.  Aux  aultres  tables  furent 
assis  pluiseurs  chevaliers  et  escuyers,  dames  et  da- 
moiselles,  de  diverses  contrées,  moult  richement  ha- 
bituées {sic).  Lesquelx,  chascun  selonc  son  estât,  fu- 
rent moult  haultement  et  richement  servis.  Et  dura 
ladicte  feste  par  trois  jours,  moult  plentiveuse.  Durant 
laquelle  furent  faites  moult  de  joieusetés  en  dansses 
et  aultres  esbatemens.  Et  après,  ledit  duc  de  Bour- 

4.  Lis,  Chambéri. 

gongne  donna  à  Fespousée  ung  moult  riche  fremail 
de  la  valeur  de  trois  mille  francs.  Et  puis,  les  trois 
jours  dessusdiz  passés,  prinst  congié  à  toute  la  sei- 
gneurie qui  là  estoit,  et  s'en  retourna  en  Bourgongne. 
Si  fut ,  à  son  département ,  grandement  remercié  du 
duc  de  Savoie  et  de  son  filz. 


CHAPITRE  GLI. 

Comment  le  concile  de  Basic  fust  cest  an  en  grand  estât. 

En  ce  temps  dessusdit,  estoit  le  concile  de  Basle  en 
grand  estât.  Et  y  estoit  venu  l'empereur  Sigismont, 
roy  des  Rommains,  et  pluiseurs  autres  seigneurs  de 
divers  nacions,  tant  ecclésiastiques  comme  séculiers* 
Lesquelx  entendoient  diligemment  à  mettre  ambaxa- 
des  sus  pour  apaisier  les  discors  d'entre  le  roy  de 
France  d'une  part,  et  le  roy  d'Engleterre  et  le  duc  de 
Bourgongne,  d'aultre  part.  Et  entretant  vindrent  nou- 
velles audit  concile  qui  leur  furent  moult  plaisans. 
Est  assavoir  que  les  Pragois  avoient  esté  desconfis, 
et  mors  de  huit  à  dix  mille  personnes,  par  les  nobles 
du  pays  de  Bohaigne,  et  par  avec  eulx  six  mille  hom- 
mes de  guerre,  que  ceulx  dudit  concile  avoient  en- 
voyé en  leur  ayde.  Et  brief  ensuivant  furent  occis 
deux  prestres  qui  estoient  capitaines  des  errans*,  dont 
l'ung  estoit  nommé  Protextus  du  Tabouret,  et  l'autre 
Lupus,  et  avec  eulx  six  mille  de  leur  secte.  Si  fut  lors 
conquise  la  grand  cité  de  Prague  et  nettoiée  de  mes- 
créans,  et  grand  partie  du  pays.  Si  envoyèrent,  ceulx 

o 

de  Behaigne,  leur  ambaxade  au  concile,  pour  avoir 
absolucion  et  confirmacion  de  la  foy  catholique.  Et 
adonc  fut  pour  le  concile  levé  ung  demi  dixième  sur 
le  clergié.  Et  de  rechief,  vindrent  les  ambaxadeurs  du 
roy  de  Castille  et  des  Espaignols,  en  très  grand  estât, 
audit  lieu  de  Basle.  Et  estoient  bien  quatre  cens  per- 
sonnes et  deux  cens  mules,  sans  les  chevaulx.  Et  fu- 
rent envoyés  de  par  ycelui  concile  les  cardinaulx  de 
Sainte  Croix  et  de  Saint  Pierre,  devers  Phelippe  Maria, 
duc  de  Milan,  pour  ravoir  la  terre  de  l'Eglise,  qu'il 
tenoit.  Mais  ce  fut  paine  perdue. 


CHAPITRE  GLU. 

Comment  la  ville  et  le  chastel  de  Prouvins  en  Brie  que  tenoient  les  Fran- 
çois, furent  prins  des  Anglois  et  Bourguignons.  Et  aussi  comment  la 
ville  et  forteresce  de  Saint- Waleri  fu  reprinse  des  François. 

En  ce  temps,  furent  prins  d'eschelle  la  ville  et  le 
chastel  de  Prouvins  en  Brie ,  que  tenoient  les  Fran- 
çois, par  les  Anglois  et  Bourguignons,  desquelx  es- 
toient les  chiefz,  messire  Jehan  Raillart,  Mando  de 
Lanssach,  Thomas  Gérard,  capitaine  de  Monstreau- 
Fault- Yonne,  Richard  Huçon  et  aulcuns  aultres.  Les- 
quelxpovoient  avoir  environ  quatre  cens  combatans.  Et 
furent  les  eschelleurs  ung  nommé  Grosse  Teste  (sic).  Si 
fut  prise  par  le  chastel,  environ  cinq  heures  après  mie- 
nuit.  Et  estoient  dedens  environ  cinq  cens  hommes  de 
guerre,  dont  le  principal  estoit  le  commandant  de  Gé- 
râmes, qui,  avec  ses  gens,  très  vaillamment  se  deffen- 
dit  bien  l'espace  de  huit  heures  ou  environ,  et  tant 
que  lesdiz  entrepreneurs  en  raorurent  largement  sept 

vingts  ou  mieulx.  Entre  lesquelx  en  fut  l'un ,  ung 
nommé  Henri  de  Hongrefort,  anglois,  très  vaillant 
homme  d'armes.  INientmains  ladicte  ville  et  forteresce 
furent  conquises  et  du  tout  mises  à  saqueman.  Et  fu- 
rent mors  et  prins  grand  partie  desdiz  François  def- 
fendeurs.  Mais  ledit  cammandeur,  voiant  que  nul  re- 
mède ne  s'y  povoit  mettre,  se  sauva  avec  aulcuns 
aultres.  Et  depuis  en  demoura  capitaine  le  seigneur 
de  La  Grange. 

Item ,  à  l'entrée  du  mois  de  janvier ,  reprinrent 
les  gens  du  roy  Charles,  est  assavoir  Chariot  de  Ma- 
res, capitaine  de  Rambures,  la  ville  et  forteresce  de 
Saint-Waleri ,  par  faulte  de  guet.  Laquelle  Robert 
de  Saveuses  avoit  en  sa  garde ,  mais  pour  lors  n'y 
estoit  pas  ;  et  y  avoit  eu  si  grand  mortalité  que  peu 
de  gens  se  y  osoient  tenir.  INientmains  le  bastard  de 
Fiennes,  son  lieutenant,  fu  prins,  et  aulcuns  autres 
avec  lui.  Pour  laquelle  prinse,  ceulx  de  Ponthieu  et 
aultres  furent  en  moult  grand  double.  Phelippe  de 
Latour  fut  le  principal  chief  à  prendre  ceste  ville  de 
Saint-Waleri,  avec  le  dessusdit  Chariot  de  Mares. 

DE  L'AN  MCCCCXXXIV. 

[Du  28  mars  d434  au  17  avril  1435,] 


CHAPITRE  GLIII. 

Comment  le  duc  de  Bourgongne  retourna  de  ses  pays  de  Bourgongne 
en  Flandres  et  en  Artois,  et  amena  avec  luy  Jehan  fîlz  du  conte  de  Ne- 
vers,  —  Et  aultres  matières. 

Au  commencement  de  cest  an,  Phelippe,  duc  de 
Bourgongne,  retourna  de  ses  pays  de  Bourgongne  en 
Artois,  en  Flandres  et  en  ses  aultres  pays,  six  cens 
combatans  avec  lui,  ou  environ.  Et  laissa  oudit  pays 
de  Bourgongne  la  duchesse  sa  femme,  et  son  petit 
filz  ;  et  avec  ce,  ses  forteresces  garnies  de  gens  d'armes. 
Auquel  retour  amena  avec  lui  Jehan,  filz  au  conte  de 
Ne  vers,  son  cousin  germain  et  filz  de  sa  femme  pré- 
cédente. Si  visita  ses  pays  et  bonnes  villes,  et  prépara 
pour  avoir  gens  et  argent  pour  retourner  ou  dict  pays 
de  Bourgongne. 

Et  entre  tant,  les  gens  de  messire  Jehan  de  Luxem- 
bourg, tenans  les  frontières  de  Laonnois,  prinrent  le 
fort  de  l'abbaye  de  Saint- Vincent  lez  Laon,  que  te- 
noient  les  gens  du  roy  Charles.  Dedens  lequel  fort  fut 
prins  ung  notable  gentil  homme,  nommé  Pierre  de 
Cramailles.  Auquel  le  dessusdit  de  Luxembourg  fist 
coper  le  chief  et  son  corps  esquarteler,  à  Ripelmonde. 
Et  demourèrent  mors  à  la  prinse  dudit  fort  de  Saint- 
Vincent,  Jaraet  de  Pennesach  et  Eustace  Wande.  Et 

après,  ledit  messire  Jehan  de  Luxembourg  garni  yce- 
lui  fort  de  ses  gens  d'armes.  Pour  quoy  ceulx  de  la 
ville  furent  en  très  grand  double,  et  pour  y  mieulx 
résister  garnirent  leur  ville  de  droites  gens  d'armes. 
Et  par  ainsy,  les  parties  chascun  jour  livroient  l'un 
contre  l'autre  de  grandes  escarmouches ,  aux  quelles 
souvent  advenoit  qu'il  y  en  avoit  de  chascune  partie 
des  mors  et  des  navrés.  Et  entre  les  aultres,  de  la  par- 
tie du  dessusdit  messire  Jehan  de  Luxembourg  y  fut 
mort  ung  vaillant  chevalier,  nommé  Colard  de  Forges, 
par  ung  traict  dont  il  fut  féru  au  travers  de  la  gambe, 
aux  dessusdictes  escarmouches. 


CHAPITRE  CLIV. 

Comment  ledit  Jehan  de  Nevers  fut  ordonné  à  mettre  le  siège  devant 
Moreul.  Et  lui  fut  donnée  la  contée  d'Estampes. 

Item,  après  ce  que  le  duc  de  Bourgongne  eust  ra- 
mené es  pays  de  Picardie  Jehan,  filz  du  conte  de  Ne- 
vers,  comme  dit  est  dessus,  lui  fut  par  ledit  duc  de 
Bourgongne  donnée  la  contée  d'Estampes,  et  en  porta 
le  nom  de  ce  jour  en  avant,  grand  espace  de  temps. 
Et  avec  ce  fut  ordonné  capitaine  de  Picardie,  pour 
avoir  la  charge  des  frontières.  Sy  assambla  gens  d'ar- 
mes pour  aler  asségier  le  chastel  de  Moreul,  que  te- 
noient  les  François.  Avec  lequel  se  mit  le  seigneur 
d'Antoing,  messire  Jehan  de  Croy,  le  visdame  d'A- 
mienSjWalerant  de  Moreul,  le  seigneur  de  Humières,  le 
seigneur  de  Saveuses,  le  seigneur  de  Neufville,  messire 
Baudo  de  Noyelle,  gouverneur  de  Péronne,  Mondidier 
et  Roie,  et  pluiseurs  aultres  nobles  hommes  et  gens 

de  guerre,  jusques  au  nombre  de  mil  combatans,  qui, 
par  ledit  conte  d'Estampes  et  capitaines  dessusdiz,  fu- 
rent conduis  et  menés  jusques  audit  lieu  de  Moreul. 
Et  là  se  logèrent  devant  la  forteresce,  où  estoient  en- 
viron cent  combatans,  qui  dedens  le  terme  de  liuit 
jours  furent  par  les  asségans  constrains  d'eulx  ren- 
dre, sauves  leurs  vies  tant  seulement,  en  délaissant 
tous  leurs  biens  en  la  voulenté  dudit  conte  d'Estampes 
et  de  ses  commis.  Après  lequel  traictié  fini  et  que 
yceulx  François  se  furent  de  là  partis  soubz  bon  sauf 
conduict,  ladicte  forteresce  fut  remise  en  la  main  du 
dessusdit  Walerant  de  Moreul. 

Et  le  dessusdit  conte  d'Estampes  mena  ses  gens  de- 
vant le  chastel  de  Mortemer  emprès  Ressons  sur  le 
Mas.  Lequel  chastel  dedens  briefz  jours  ensuivans  lui 
fut  rendu,  et  fut  du  tout  démoli.  Et  briefz  jours  après 
s'en  retourna  le  dessusdit  conte,  à  tout  ses  gens,  es 
pays  dessusdiz. 

CHAPITRE  CLV. 

Comment  le  pape  Eugène  fu  en  discord  contre  les  Rommains 
qui  le  volrent  tenir  à  Rome  oultre  son  gré. 

En  ce  temps,  nostre  saint  père  le  pape  Eugène,  qui 
se  tenoit  à  Rome,  eut  voulenté  d'aler  demourer  à 
Flourence.  Et  quand  ce  vint  à  la  cognoissance  des 
Rommains,  ilz  en  furent  moult  troublés,  et  alèrent  en 
grande  multitude  devers  ledit  pape,  et  lui  firent  dirent 
que  point  ne  se  partiroit  de  là,  et  que  mieulx  ne  po- 
voit  estre  qu'en  y  celle  ville  de  Romme  qui  estoit  la 
fontaine  de  chrestienté.  Et  lors  ledit  pape  et  sescar- 
dinaulx,  véans  la  rudesce  et  folie  d'yceulx  Rommains, 

monstrèrent  samblant  de  non  vouloir  partir.  Nient- 
mains,  yceulx  Rommains  firent  diligamment  garder 
leurs  portes  adfin  qu'ilz  ne  se  peussent  partir  sans  leur 
sceu.  Toutefois,  par  le  moyen  de  la  vielle  royne  de 
Sezille*,  qui  envoya  au  saint  père  aulcunes  navires 
garnies  de  gens  d'armes,  se  départi,  ledit  pape,  de 
Rome,  secrètement,  et  s'en  ala  demourer  à  Flourence. 
Pour  lequel  partement  les  Rommains  furent  fort  trou- 
blés. Et  incontinent  tout  ce  que  ledit  pape  avoit  laissié 
en  leur  ville  {sicy,  avec  aulcuns  de  leurs  gens  qu'ilz 
arrestèrent.  Desquelz  en  estoit  l'un,  le  cardinal  de  Ve- 
nise, son  nepveu,  et  fist  son  département  en  guise  de 
moisne  et  ainsi  habitué. 


CHAPITRE   CLVI. 

Comment  le  fort  de  Saint- Vincent  emprès  Laon  fut  démoli,  et  comment 
pluiseurs  forteresces  furent  reconquises  par  les  Bourguignons. 

En  ce  raesme  temps,  le  duc  de  Bourgongne  se  parti 
de  ses  pays  de  Picardie,  à  tout  deux  mille  combatans, 
pour  retourner  en  ses  pays  de  Bourgongne.  A.vec  le- 
quel assamblèrent  messire  Simon  de  Lalaing  et  Robert 
de  Saveuses.  Si  prinst  son  chemin  parmi  Cambrésis, 
et  de  là  à  Cressi  sur  Serre,  et  à  Prouvins.  Et  lors,  les 
François  estoient  en  grand  nombre  à  Laon,  venus  en 
intencion  de  asségier  le  fort  de  Saint- Vincent,  où  es- 
toient les  gens  de  messire  Jehan  de  Luxembourg, 
comme  dit  est  dessus.  Lequel  conte,  de  ce  adverti,  en- 


i .  Jeanne  II. 

2.  Il  manque  un  mot  tel  que  :  pillèrent,  ou  autre  semblable. 

voia  ses  messagers  à  Vrevins,  devers  ledit  duc,  lui  re- 
quérant qu'il  voulsist  retourner,  à  tout  ses  gens  d'ar- 
mes, jusques  audit  lieu  de  Cressi,  et  illec  sousjourner 
deux  ou  trois  jours,  adfm  que  les  dessusdiz  François 
estans  à  Laon  se  départissent.  Laquelle  requeste  ledit 
duc  accorda,  et  revint  logier  audit  lieu  de  Cressi.  Et 
entretant,  traictiés  se  commencèrent  à  faire  entre  le- 
dit conte  de  Ligney  et  çeulx  de  la  ville  de  Laon.  Les 
quelx  en  fin  furent  conclus,  par  condicion  que  ceulx 
qui  estoient  dedens  ledit  fort  de  Saint-Vincent  se  dé- 
partiroient  sauves  leurs  vies  et  leurs  biens,  et  le  des- 
susdit fort  seroit  démoly. 

Lesquelles  besongnes  faites  et  accordées ,  ledit  duc 
s'en  ala  parmi  la  Champaigne  en  son  pays  de  Bour- 
gongne.  Et  rassambla  de  rechief  avec  ceulx  qu'il  avoit 
amenés,  grand  nombre  de  ses  Bourguignons  et  Picars, 
là  estans.  Si  les  envoia  asségier  la  ville  et  forteresce  de 
Chaumont  en  Charolois,  que  tenoient  les  gens  du  duc 
de  Bourbon.  Lesquelx,  en  assésbrief  temps  ensuivant, 
furent  par  lesdiz  asségans  si  fort  traveilliés  et  con- 
strains,  qu'ils  se  rendirent  en  la  voulenté  d'ycelui  duc 
de  Bourgongne.  Lequel  en  fîst  pendre  cent  ou  au 
dessus.  Estoit  lors  le  chief  pour  les  Picars,  en  l'absence 
dudit  duc,  messire  Jehan,  bastard  de  Saint-Pol.  Et  est 
assavoir  de  ceulx  qui  furent  pendus  estoit  l'un,  le  nep- 
veu  de  Rodighe  de  Villandras.  Et  après  se  rendirent 
aux  capitaines  d'ycelui  duc  ceulx  du  fort  de....*  et 
furent  pendus  comme  les  aultres.  Après  asségèrent 
Benain.  Si  se  rendirent  ceulx  de  dedens,  sauves  leurs 


1.  Il  y  a  un  blanc  dans  le  Ms.  8346.  Vérard  met  :  Ceulx  dudit 
fort. 

vies,  eulx  départans  le  baston  ou  poing.  Et  de  là,  tant 
par  sièges  comme  par  assaulx,  mirent  en  leur  obéys- 
sance  pluiseurs  villes  et  forteresces  que  tenoient  les 

François. 

> 

CHAPITRE   CLVII. 

Comment  le  seigneur  de  Talebot  vint  en  France,  où  il  conquist 
•  pluiseurs  villes  et  forteresces. 

En  cest  an,  messire  Jehan  de  Talebot  retourna  du 
pays  d'Angleterre  en  France ,  et  amena  avec  lui  huit 
cens  combatans  anglois,  lequel  (sic)  il  mena  à  Rouen. 
Et  de  là,  prenant  son  chemin  vers  Paris,  prinst  et  mist 
en  son  obéyssance  le  fort  de  Joingny,  séant  entre 
Beauvais  et  Gisors,  et  furent  pendus  les  François  qui 
estoient  dedens.  En  après,  ycelui  messire  Jehan  de  Ta- 
labot  s'en  ala,  à  tout  ses  gens,  audit  lieu  de  Paris,  où 
il  fu  conclud  par  le  conseil  du  roy  Henri,  là  estant, 
que  lui ,  le  seigneur  de  l'Isle-Adam ,  mareschal  de 
France,  et  le  Galois  d'Aunay,  chevalier,  seigneur 
d'Orville,  avec  eulx  l'évesque  de  Trowane,  chance- 
lier de  France  pour  le  roy  Henri,  à  tout  leurs  gens, 
yroient  asségier  le  chastel  de  Beaumont-sur-Oise,  le- 
quel avoit  réparé  Amado  de  Vignolles,  frère  de  Lahire. 
Si  se  mirent  sus,  à  tout  bien  seize  cens  combatans, 
gens  de  bonne  estoffe,  les  trois  chevaliers  dessusdiz, 
et  alèrent  devers  le  chastel  dessusdit ,  lequel  ilz  trou- 
vèrent tout  vuide.  Car,  desjà  par  avant  leur  venue,  le- 
dit Amado  de  Vignolles  et  ses  gens  l'avoient  haban- 
donné,  et  s'estoient  retrais  à  Creil,  à  tout  leurs  biens. 
Auquel  lieu  les  suivirent  les  dessusdiz,  après  que  du 
tout  ilz  eurent  désolé  ycelui  chastel  de  Beaumont.  Si 

se  logèrent  autour  de  la  ville,  tant  d'un  costé  comme 
d'aultre,  et  y  livrèrent  pluiseurs  grandes  escarmu- 
ches,  aux  quelles  les  asségiés  se  deffendirent  viguereu- 
sement.  Mais  à  l'une  d'ycelles  ledit  Amado  fut  féru  de 
trait,  dont  il  moru.  Dontceulx  de  dedens  furent  moult 
anoyeux.  Car  ilz  le  tenoient  de  grand  conduite  et  vail- 
lant homme  de  guerre.  Durant  lequel  siège,  vint,  avec 
lesdiz  asségans,  le  dessusdit  évesque  de  Trowane, 
chancelier  de  France.  Après  laquelle  venue,  au  bout 
de  six  sepraaines  que  ledict  siège  avoit  esté  mis,  se 
rendirent  lesdiz  asségiés,  par  condicion  qu'ilz  s'en 
yroient  sauf  leurs  corps  et  leurs  biens.  Et  après  que 
lesdiz  Anglois  eurent  regarni  ladicte  ville  et  chastel  de 
Creil  de  leurs  gens,  ilz  s'en  alèrent  asségier  le  Pont- 
Sainte-Maxence,  que  tenoit  Guillon  de  Ferrières,  nep- 
veu  de  Pothon  de  Sainte-Treille.  Lequel,  en  assés 
briefz  jours,  leur  rendi,  et  s'en  ala,  lui  et  les  siens, 
sauf  leurs  corps  et  leurs  bagues.  En  après,  se  rendi- 
rent à  yceulx  Anglois,  le  Noefville  en  Esmoy  et  la 
Rouge  Maison.  Et  puis  s'en  alèrent  à  Crespi  en  Valois, 
qui  fu  prinse  d'assault  et  y....  *  bien  trente  François, 
desquelx  Pothon  le  Bourguignon  en  estoit  le  chief.  Et 
de  là  retournèrent  à  Clermont  en  Beauvoisis ,  qui  se 
rendi  à  eulx.  Et  le  tenoit,  Le  Borgne  de  VignoUes. 
Puis  s'en  alèrent  devant  Beauvais,  mais  ilz  ne  voyrent 
point  qu'ilz  y  peussent  proffiter  aulcune  chose,  et  pour 
ce,  s'en  retournèrent  à  Paris  ;  et  les  aultres  en  leurs 
garnisons,  dont  ilz  estoient  venus. 


i.  ïl  y  a  ici  un  blanc  dans  le  Ms.  8346.  Vérard  met  :  Et  y 
avoit  bien  trente  François. 

CHAPITRE  GLVni. 

Comment  le  conte  d'Estampes  reconquist  la  ■ville  de  Saint- Waleri. 

En  ce  mesme  temps,  le  conte  d'Estampes,  acompai- 
gné  du  seigneur  d'Antoing,  du  visdame  d'Amiens,  de 
messire  Jehan  de  Croy  et  de  pluiseurs  aultres  seigneurs 
qui  par  avant  avoient  esté  avec  lui  devant  Moreul,  ala 
asségier  la  ville  et  forleresce  de  Saint-Waleri,  devant 
lesquelles  ilz  furent  environ  ung  mois.  Au  bout  du- 
quel, Jehan  des  Mares  et  Philippe  de  La  Tour,  capi- 
taine et  qui  avoit  esté  principal  cliief  à  prendre  ycelle 
ville  de  Saint-Waleri,  et  avoit  ycelui  Phelippe  des- 
soubz  lui  la  plus  grand  partie  des  gens  d'armes  estans 
en  ladicte  ville,  tenant  le  parti  du  roy  Charles,  si  firent 
traictié  avec  les  commis  dudit  conte  par  tel  si,  que 
eulx  et  les  leurs  s'en  yroient  sauvement  avec  leurs 
biens,  et  avec  ce  auroient  une  certaine  somme  d'ar- 
gent au  jour  qu'ilz  se  partiroient  de  ladicte  ville.  Et 
prinrent  terme  de  eulx  partir  au  bout  de  huit  jours, 
en  cas  que  les  François  ne  seroient  la  puissans  assés 
pour  combatre  ledit  conte  d'Estanpes.  Auquel  jour 
ne  vindrent,  ne  comparurent  lesdiz  François.  Ains,  au 
jour  qui  leur  estoit  ordonné  pour  partir,  vint  pour 
souscourir  ycelui  conte  d'Estampes,  se  besoing  lui  en 
eust  esté,  le  dessusdit  Loys  de  Luxembourg ,  évesque 
de  Trowane,  chancelier  de  France  pour  le  roy  d'En- 
gleterre,  à  tout  cinq  cens  Anglois  que  conduisoient  le 
sire  de  Willebi,  messire  Gui  le  Boutillier,  et  Brunelay, 
capitaine  d'Eu.  Lequel  chancelier  et  les  dessusdiz  fu- 
rent joieuseraent  receus  dudit  conte  d'Estampes  et  des 

seigneurs  estan s  avec  lui.  Si  se  partirent  le  mesme  jour, 
les  François,  avec  Charles  des  Mares  leur  capitaine, 
qui  les  mena  à  Rambures.  Durant  lequel  partement, 
arriva  au  havène  dudit  lieu  de  Saint-Walery,  une 
barge  chargië  de  vins  qui  venoit  de  Saint-Mâlo  pour 
la  prouvision  desdiz  François.  Laquelle  fut  prestement 
prinse  par  les  maronniers  desdiz  asségans.  Et  après, 
ledit  chancelier  et  ses  Anglois  retournèrent  au  giste  à 
Eu.  Et  le  conte  d'Estampes  se  logea  ceste  nuit  en  la- 
dicte  ville  de  Saint-Walery.  Et  lendemain,  après  qu'il 
eut  commis  Jehan  de  Brimeu  capitaine  d'yceulx  ville 
et  chastel,  il  se  départi  et  retourna  en  Artois  à  tout  ses 
gens,  lesquelx  il  congia.  En  oultre,  de  la  ville  d'Eu  le 
chancelier  dessusdit,  à  tout  yceulx  Anglois,  ala  mettre 
le  siège  devant  le  chastel  de  Monchas.  Lequel  dedens 
briefz  jours  lui  fut  rendu  moyennant  certaine  somme 
d'argent  que  en  receut  messire  Rigault  de  Fontaines 
qui  en  estoit  capitaine.  Et  fut  ycelui  chastel  du  tout 
désolé  et  abatu,  jà  soit-il  que  ce  fust  la  plus  belle  for- 
teresce  de  toute  la  contée  d'Eu. 

Durant  lequel  temps ,  le  conte  d'Arondel  se  tenoit 
s-ouvent  à  Mante  et  en  pays  devers  Chartres.  Si  prinst 
et  gaigna  pour  cest  an  plusieurs  forteresces  sur  les 
François,  tant  oudit  pays  de  Chartain ,  comme  ou 
pays  de  Perche.  Et  lors,  le  duc  de  Bethfort  retourna 
d'Engleterre  à  Rouen,  et  de  là  à  Paris,  où  il  se  tint 
longue  espace  de  temps. 

CHAPITRE  GLIX. 

Comment  les  François  prinrent  la  ville  de  Hem  sur  Somme 
en  Vermendois. 

Environ  le  mois  d'aoust,  prinrent ,  les  gens  du  roy 
Charles,  la  ville  de  Han  sur  Somme,  que  tenoient  les 
gens  messire  Jehan  de  Luxembourg,  conte  de  Li- 
gney.  Et  le  rendirent  leurs  habitans,  pour  ce  que  leur 
garnison,  sachans  la  venue  d'yceulx  François,  s'es- 
tèrent partis  d'eulx  et  les  laissièrent  en  dangier.  En 
laquelle  ville  vinrent  le  conte  de  Richemont,  connes- 
table  de  France,  le  bastard  d'Orléans,  Lahire,  et  plui- 
seurs  aultres  capitaines,  et  avec  eulx  grand  nombre  de 
combatans. 

Pour  laquelle  prinse  le  pays  de  Vermandois,  Artois, 
Cambrésis  et  pluiseurs  aultres  marches  d'environ  fu- 
rent en  très  grand  doubte,  véans  leurs  ennemis  ainsi 
estre  logiés  en  fort  lieu  sur  le  passage  de  l'eaue,  et 
aussi  sachant  leur  prince  estre  hors  du  pays.  Nient- 
mains,  les  contes  de  Saint-Pol,  d'Estampes  et  de  Li- 
gney,  firent  grande  diligence  d'assambler  gens  pour 
résister  aux  entreprinses  desdiz  François.  Mais  entre- 
tant  que  ycelles  assamblées  se  faisoient,  se  commencè- 
rent aulcuns  traictiés  entre  les  parties,  lesquelx  en 
conclusion  vinrent  à  bonne  fin.  Car,  moyennant  cer- 
taine somme  d'argent,  montant  à  quarante  mille  es- 
cus,  que  eurent  les  François,  rendirent  ycelle  ville  de 
Hen  en  la  main  de  messire  Jehan  de  Luxembourg,  à 
cui  elle  estoit.  Et  la  cause  pour  quoy  lesdiz  traictiés 
furent  conduis  en  doulceur,  si  fut  sur  l'espérance  de 


96  CHRONIQXJE  [1^34] 

venir  à  paix  finable  entre  le  roy  Charles  de  France  et 
le  duc  de  Bourgongne.  Car  desjà  y  en  avoit  pluiseurs 
moyens  commenciés  entre  les  parties.  Avec  laquelle 
ville  de  Hem,  promirent  lesdiz  François  de  rendre  la 
ville  de  Bretuel  en  la  main  dudit  conte  d'Estampes, 
que  Blanchefort  avoit  tenu  long  temps. 

En  ce  mesme  temps,  le  duc  de  Bourgongne  fist 
mettre  le  siège  devant  Coulongne  lez  Vigneuses,  par 
messire  Guillaume  de  Rocliefort  et  Philebert  de  Van- 
dre,  à  tout  huit  cens  combatans  ou  environ,  lesquelx 
se  logèrent  en  une  bastille.  Et  au  bout  de  trois  mois  se 
rendirent  ceulx  de  dedens,  par  condicion  qu'ils  s'en 
yroient,  sauf  leurs  corps  et  leurs  biens. 


CHAPITRE   GLX. 

Comment  la  ville  et  chastel  de  Chasteau-Vilain  furent  mises 
en  l'obéissance  du  duc  de  Bourgongne. 

Item,  après  ce  que  le  duc  de  Bourgongne  fu  retourné 
en  son  pays  de  Bourgongne,  comme  dit  est,  il  ala  de- 
vant GratsiS  lequel  long  temps  par  avant  avoit  este 
asségié  par  Jehan  de  Vergy  et  ses  alyés.  Et  lors,  ceulx 
de  dedens,  non  ayans  espérance  de  avoir  aulcun  sous- 
cours,  firent  traitié  de  rendre  ycelui  fort  en  l'obéys- 
sance  d'yceluiduc.  Lequel  fort,  sans  estre  désolé,  fut 
mis  en  la  main  du  seigneur  de  Thy,  frère  au  seigneur 
de  Chasteauvilain. 

Après  laquelle  reddicion,  furent  par  ledit  duc  en- 
voyés messire  Jehan  de  Vergi  et  pluiseurs  aultres  ca- 

i .  Grancey  (Côte-d'Or). 

pîtaines,  tant  du  pays  de  Bourgongne  comme  de  Pi- 
cardie, coure  devant  la  cité  de  Lengres,  et  yceulx 
sommer  qu'ilz  se  rendissent  en  son  obéissance.  La- 
quelle chose  point  ne  volrent  faire.  Ains  retinrent  le 
héraut  qui  de  par  yceulx  capitaines  leur  a  voit  fait  ce 
message.  Lequel  estoit  nommé  Germole.  Et  pour  tant, 
les  dessusdiz  capitaines,  véans  que  riens  ne  povoient 
exploitier,  s'en  retournèrent  devers  ledit  duc,  en  de- 
gastant  le  pays. 


CHAPITRE  GLXI. 

Comment,  à  l'occasion  de  la  guerre,  grandes  tailles  furent  faites  et  cueillies 
sur  les  pays  d'Artois  et  aultres  à  l'en-viron. 

En  ces  propres  jours,  par  tous  les  pays  d'Artois, 
Vermendois,  Ponthieu,  Amiennois  et  aultres  à  l'envi- 
ron,  furent  levées  grans  tailles  pour  payer  la  composi- 
cion  derrenièrement  faite  pour  la  ville  de  Hem,  au 
connestable  de  France.  Dont  le  povre  peuple  fut  gran- 
dement esmervillié.  Si  commencèrent  à  murmurer  et 
estre  mal  contens  des  gouverneurs  et  conseilliers  que 
le  duc  de  Bourgongne  avoit  laissiés  en  yceulx  pays. 
Mais  ce  riens  ne  leur  valu.  Car,  ceulx  qui  furent  refu- 
sans  de  ce  payer,  on  les  constraint  par  voie  de  fait, 
sans  tenir  nulz  termes  de  justice,  en  prenant  leurs 
corps  et  leurs  biens  jusques  à  l'accomplissement  du 
payement  dessusdit. 

Durant  lequel  temps,  le  Bon  de  Saveuses,  qui  ad  ce 
avoit  esté  commis  par  le  conte  d'Estampes,  fist  démo- 
lir et  abalre  la  ville  et  forteresce  de  Bretueil  en  Beau- 
voisis,  laquelle  lui  avoit  esté  délivrée  par  Blancheforl 

qui  en  estoit  capitaine,  ainsi  que  promis  l'avoit  audit 
traictié  de  Hem.  Et  avoit  pour  ce  faire  grand  nombre 
de  manouvriers  d'Amiens,  de  Corbie  etd'aultres  lieux. 
Lesquelx  en  ycelle  oeuvre  tant  continuèrent,  que  tout 
fut  mis  au  bas,  réservé  une  forte  place  qui  estoit  au- 
dit cbastel,  laquelle  estoit  fortifiée.  Et  après  que  ledit 
Bon  de  Saveuses  l'eust  garnie  de  vivres  et  d'artillerie, 
il  y  laissa  de  vingt  à  trente  de  ses  gens  pour  la  garder. 
Et  pareillement  fist  démolir  la  tour  de  Vendeuil  et 
aulcunes  aultres  meschans  places  es  pays  à  Tenviron. 


CHAPITRE  GLXII. 

Comment  les  capitaines  du  duc  de  Bourgongne  vinrent  devant  Ville- 
franche  où  estoit  le  duc  de  Bourbon.  Et  comment  après  ilz  asségièrent 
Belleville,  laquelle  se  rendi. 

Environ  le  temps  dessusdit,  le  duc  de  Bourgongne 
envoia  grand  partie  de  ses  capitaines  bourguignons 
coure  devant  Villefranche,  où  lors  se  tenoit  Charles, 
duc  de  Bourbon.  Entre  lesquelx  coureurs  estoit  le 
seigneur  de  Charny,  messire  Simon  de  Lalain, 
messire  Baudo  de  Noyelle,  le  seigneur  d'Auxi , 
Robert  de  Saveuses,  Lanselot  de  Dours,  Harpin  de 
Richaumes  et  aulcuns  aultres ,  accompaigniés  de 
seize  cens  combatans  gens  d'eslite,  qui  tous  ensam- 
ble,  en  bonne  ordonnance,  chevaulchèrent  en  train 
de  tire  vers  les  parties  où  ils  tendoient  aler.  Et 
sur  la  brune  rencontrèrent  sur  leur  chemin  de  cinq  à 
six  cens  combatans  de  leurs  ennemis,  qui  tantost  se 
mirent  à  fuite,  en  retournant  vers  leur  seigneur  le  duc 
de  Bourbon.  Et  en  y  eut  prins  aulcuns  des  pis  montés, 

par  lesdiz  Bourguignons  et  Picars.  Lesquelx,  comme 
dessus,  chevaulchèrent  tant,  qu'ilz  vindrent  devers 
Villefranche,  et  là  se  mirent  en  bataille.  Et  puis,  par 
un  poursuivant,  envoyèrent  signifier  leur  venue  au 
dessusdit  duc  de  Bourbon,  et  qu'il  les  venist  com- 
batre.  Lequel, -non  sachant  quel  puissance  ilz  povoient 
avoir,  n'eut  point  conseil  de  ce  faire.  Mais  il  fist  dire  à 
ycelui  qui  lui  avoit  apporté  le  message  et  les  nou- 
velles, que  puisque  le  duc  de  Bourgongne  n'y  estoit 
en  sa  personne,  il  ne  les  combateroit  point.  Si  fist  sail- 
lir hors  de  sa  ville  pluiseurs  de  ses  gens,  à  pied  et  à 
cheval.  Et  mesmement,  le  duc  de  Bourbon  sailli  hors, 
monté  sur  ung  bon  coursier,  sans  armeures,  vestu 
d'une  longue  robe,  ung  baston  en  son  puing,  pour 
faire  traire  ses  gens  et  tenir  ordonnance  auprès  des 
barrières.  Durant  lequel  temps  y  eut  grande  escarmu- 
che,  non  mie  à  grand  perte  de  nulles  des  parties.  Et 
après  que  les  Bourguignons  et  Picars  eurent  là  esté  en 
bataille  par  l'espace  de  quatre  heures  ou  environ ,  voiant 
que  riens  ne  pouvoient  proufiter,  se  mirent  en  chemin 
par  bonne  ordonnance,  laissant  de  leurs  meilleurs 
gens  derrière  eulx  par  manière  d'arrière  garde,  et  s'en 
retournèrent  par  où  ilz  estoient  venus  devers  leur  sei- 
gneur, le  duc  de  Bourgongne. 

Lequel  duc,  brief  ensuivant,  fist  par  yceulx  et  aul- 
tres  de  ses  gens  asségier  Belleville..  Dedens  laquelle 
estoit,  de  par  ycelui  duc  de  Bourbon,  messire  Jacques 
de  Chabennes  et  le  bailly  de  Beaujelois,  à  tout  trois 
cens  combatans.  Lesquelz,  en  grande  diligence,  jse 
mirent  à  deffence.  Nientmains ,  par  les  engiens  que 
avoient  lesdiz  asségans,  et  aussi  par  les  approches  qui 
faites  y  furent,  furent  tellement  constrains,  que  au 

bout  d'un  mois  ou  environ ,  ilz  se  rendirent,  saulves 
leurs  vies  tant  seulement,  en  délaissant  tous  leurs 
biens.  Et  se  départirent  tous  de  pied,  le  baston  ou 
puing,  et  retournèrent  devers  le  dessusdit  duc,  leur 
seigneur.  Lequel  en  eut  au  cueur  grand  desplaisance. 
Mais  pour  lors  il  n'en  povoit  avoir  aultre  chose.  Après 
lequel  département,  le  duc  de  Bourgongne  fist  demou- 
rer  en  garnison  pluiseurs  de  ses  capitaines  Picards  en 
ladicte  ville.  Lesquelx,  en  continuant  la  guerre,  firent 
maulx  inextimables  ou  pays  de  Bourbonnois  et  aultres 
à  l'environ. 

Et  d'autre  costé,  ledit  duc  de  Bourgongne  envoia 
une  aultre  armée  de  ses  pays,  gens  de  doine,  en  tirant 
vers  Lion  sur  le  Rosne.  Lesquelx  prinrent  ou  pays 
moult  de  forteresces  et  degastèrent  ycelui  par  feu  et 
par  espée,  et  après  en  emmenèrent  très  grand  proie.  Et 
furent  conduicteurs  d'ycelle  armée,  le  conte  de  Fri- 
bourg,  le  bastard  de  Saint-Pol,  le  seigneur  de  Waurin 
et  aulcuns  autres. 


CHAPITRE  GLXIII. 

Comment  le  seigneur  de  Willebi  et  Mathago ,  anglols ,  mirent  siège  de- 
vant Saint  Sellerin.  Et  comment  premiers  les  François,  et  depuis  yceulx 
Anglois,  furent  rués  jus  et  desconfis. 

En  cest  an,  mil  un"  et  xxxiiii ,  le  seigneur  de  Wil- 
leby,  acompaignié  de  Mathago  et  aulcuns  aultres  capi- 
taines, qui  tous  ensamble  povoient  avoir  de  huit  cens 
à  mil  combatans,  mirent  siège  devant  une  forte  place 
nommée  Saint-Sellerin,  ou  pays  du  Maine,  à  deux 
lieues  près  d'Alençon.  Dedens  laquelle  place  estoient 

les  François.  Et  avoient  à  capitaine  ung  gentil  cheva- 
lier nommé  messire  Ânthoine  de  Lorel.  Lequel,  de 
prime  venue,  à  l'ayde  de  ses  gens  se  deffendit  vigueu- 
reusement  contre  ses  ennemis.  Mais  non  obstant  ce, 
les  Anglois  dessusdiz  les  avironnèrent  puissamment 
tout  entour.  Et  furent  là  environ  six  sepmaines.  Du- 
rant lequel  temps,  le  seigneur  de  Bueil,  messire  Guil- 
laume Blesset  et  le  seigneur  de  La  Varaine  et  aulcuns 
autres  capitaines  François,  se  assamblèrent  environ 
quatorze  cens  combatans,  sur  espérance  de  baillier 
souscours  à  leurs  gens ,  se  tinrent  par  pluiseurs  jours 
à  Beaumont  la  Visconte;  et  là  se  logèrent  une  partie, 
et  l'autre  partie  se  loga  en  une  autre  ville  nommée 
Vinan,  à  quatre  lieues  de  leurs  ennemis.  Et  quand  ilz 
furent  logiés  audit  Beaumont,  si  se  assamblèrent  tous 
les  capitaines  et  aultres  des  plus  experts  de  leur  com- 
paignie,  pour  avoir  advis  sur  ce  qu'ilz  avoient  à  faire. 
Si  fut  conclud,  après  pluiseurs  débas,  qu'ilz  n'estoient 
point  fors  ne  puissans  assés  pour  combatre  yceulx 
Anglois,  entendu  le  lieu  où  ilz  estoient,  mais  conclu- 
rent d'hier  par  derrière  tirer  hors  leurs  gens  qui  es- 
toient asségiés.  Après  laquelle  conclusion,  lesdiz  capi- 
taines se  i^trayrent  à  leur  logis  et  ordonnèrent  leur  guet 
pour  la  nuit,  tant  de  cheval  comme  de  pied.  Et  estoit, 
le  seigneur  de  Beuil,  en  ceste  besongne  lieutenant  de 
messire  Charle  d'Anjou  et  avoit  en  charge  son  estan- 
dart.  Et  en  ceste  mesme  nuit,  les  Anglois,  qui  bien 
scavoient  la  venue  de  leurs  adversaires,  se  mirent  aux 
champs  grand  partie,  et  se  tirèrent  tout  quoiement  de 
nuit  jusques  assés  près  dudit  logis  de  Vinam,  et  pour 
espier  lesdiz  François  envoyèrent  aulcuns  de  leurs 
gens  par  deux  fois  jusques  dedens  leurs  logis  pour 

veoir  la  manière.  Lesquelx  ilz  trouvèrent  assés  bien  en 
point.  Et  ce  fait,  se  retrayrent  arrière  vers  leurs  gens. 
Lesquelx ,  de  rechief  tous  ensamble  les  alèrent  assail- 
lir au  point  du  jour,  et  à  petite  perte  les  ruèrent  jus 
et  desconfirent  et  en  prinrent  pluiseurs,  et  si  en  y  eut 
aulcuns  mors.  Entre  lesquelx  le  fut  ung  très  vaillant 
homme  d'armes,  nommé  Jehan  de  Belloy,  qui  estoit 
d'Auvergne.  Après  laquelle  destrousse,  se  remirent  aux 
champs  yceulx  Anglois,  à  tout  leurs  prisonniers.  Et 
lors,  lesdiz  seigneurs  de  Bueil  et  de  la  Varaine,  qui 
estoient  audict  lieu  de  Biaumont,  comme  dict  est,  ssl- 
chans  les  nouvelles  dessusdictes  par  aulcuns  de  leurs 
gens  qui  estoient  eschapés  et  fuis  aux  logis,  se  mirent 
aux  champs  et  inconfinent  tous  ensamble  tirèrent  vers 
où  estoient  leurs  adversaires.  Lesquelx,  quand  ilz  les 
veyrent  venir,  furent  bien  joieux,  espérans  de  les  ruer 
jus  comme  ilz  avoient  fait  les  aultres.  Si  se  férirent  ces 
deux  compaignies  de  grand  voulenté  l'un  dedens 
l'autre.  Et  y  eut  fait  de  moult  belles  proesces  entre  les 
deux  parties.  Mais  finablement  les  Anglois  furent  tour- 
nés en  desconfiture  ,  en  partie  par  l'ayde  des  prison- 
niers qu'ilz  avoient.  Et  y  furent  mors  de  leur  partie 
ung  vaillant  chevalier,  nommé  messire  Jehan  Artus. 
Mais  le  bastard  de  Salseberi  s'enfuy.  Et  y  furent,  que 
mors  que  prins,  quatre  cens  Anglois,  ou  plus.  Et  de- 
meurèrent les  dessusdiz  François  maistres  et  victorieus. 
Lesquelx  furent  très  joieux  de  leur  victoire.  Et  quand 
ceulx  qui  estoient  demourés  au  siège  devant  Saint-Sel- 
lerin,  sçeurent  la  perte  de  leurs  compaigons,  ilz  se  le- 
vèrent du  siège  et  se  retrayrent  en  leurs  garnisons. 

CHAPITRE  GLXIV. 

Comment  La  Hire  prist  malicieusement  le  seigneur  d'Aoffemont, 

Durant  ces  tribulacioiis,  La  Hire,  acompaignié  de 
Anthoine  de  Chabennes,  du  Bourc  de  Vignolles,  son 
frère,  et  aultres,  jusques  à  deux  cens  combatans  ou 
environ,  passa  par  devant  le  chastel  de  Clermont  en 
Beauvoisis,  où  estoit  le  seigneur  d'Aufemont  qui  en  es- 
toit  capitaine,  lequel  ne  sedefFioit  en  riens,  ou  bien  peu, 
des  dessusdiz.  Et  pour  ce,  sachant  leur  venue,  pour 
eulx  complaire  et  faire  le  bien  venant,  fist  tirer  du  vin 
et  le  porter  dehors  la  poterne  de  la  tour;  et  vindrent 
yceulx  boire.  Et  là,  contre  eulx  yssi  le  seigneur  d'Auf- 
femont ,  avec  lui  trois  ou  quatre  de  ses  gens  tant  seu- 
lement, et  commencèrent  à  parler  à  La  Hire  et  aux 
aultres,  en  eulx  faisant  courtoisie  et  récepcion,  pen- 
sant qu'ilz  ne  lui  voulsissent  que  bien.  Mais  ils  estoient 
de  ce  vastement  abusés.  Car  leur  malicieuse  voulenté 
estoit  bien  aultre,  comme  ilz  le  monstrèrent  preste- 
ment. Car,  en  parlant  audit  seigneur  d'Offemont,  La 
Hire  le  prist  prestement,  et  de  fait  le  constraint  incon- 
tinent de  lui  rendre  ledit  chastel.  Et  avec  ce  le  fist 
mettre  en  fers  et  avaler  en  la  fosse.  Si  le  tint  ung  mois 
en  prison  moult  durement  et  en  grand  traveil,  tant 
qu'il  eut  le  corps  et  les  membres  moult  travilliés ,  et 
fu  plain  de  poux  et  de  vermine.  Et  en  fin  paia  pour 
sa  rançon  quatorze  mille  salus  d'or,  ung  cheval  de  pris, 
et  vingt  queues  de  vin.  Et  non  obslant  que  le  roy 
Charles  escripvi  par  pluiseurs  fois  à  La  Hire  dessusdit 

qu'il  le  délivrast  sans  en  prendre  finance,  et  qu'il  estoit 
bien  content  de  son  service,  il  n'en  volt  riens  faire 
pour luy. 

CHAPITRE  GLXV. 

Comment  les  Communes  de  Normendie  s'eslevèrent  contre  les  Anglois 
et  leurs  garnisons. 

En  cest  an,  les  communes  gens  du  pays  de  Nor- 
mendie, et  par  espécial  ceulx  du  pays  de  Caux,  s'asam- 
blèrent,  bien  deux  mille,  en  une  compaignie,  pour 
combatre  et  eulx  deffendre  contre  les  Anglois  estans 
ou  pays,  lesquelz,  alant  contre  les  deffences  et  édictz 
royaulx,  avoient  esté  pillier  et  fouragier  les  biens  d'aul- 
cuns  d'yceulx  communes,  jà  soit  ce  que  par  avant  les 
dessusdiz  avoient  esté  constrains  par  les  baillis  et  of- 
ficiers du  pays,  d'estre  armés  et  embastonnés  cbascun 
selonc  son  estât  pour  résister  contre  tous  pillars  et 
aultres  qui  leursdiz  biens  vouloient  prendre  de  force. 
A  l'occasion  duquel  commandement,  ilz  se  assamblè- 
rent  comme  dit  est,  et  de  fait  reboutèrent  les  dessus- 
dictes  garnisons  hors  de  leurs  villes,  et  en  prinrent  et 
occirent  aulcuns.  Dont  les  capitaines  d'yceulx  ne  fu- 
rent point  bien  contens.  Nientmains  ilz  monstrèrent 
samblant  de  les  vouloir  rapaisier,  et  par  certains 
moyens  furent  les  traictiés  fais  entre  eulx  parties.  Si  se 
commencèrent  lesdictes  communes  à  retraire  assés 
follement,  sans  ordonnance,  non  doubtans  la  malice 
d'yceulx  Anglois.  Lesquelx  secrètement  les  poursuivi- 
rent jusques  assés  près  de  Saint- Pierre  sur  Dive  em- 
près  Tancarville,  et  là  leur  coururent  sus,  et  sans  y 
trouver  grand  deffence,  en  tuèrent  bien  de  mil  à  douze 

cens,  et  les  aultres  se  saulvèrent  par  les  bois,  ou  là  ilz 
porent  le  mieulx.  Pour  laquelle  offence  fut  faite  grand 
plainte  à  Rouen,  qui  pour  ceste  cause  firent  bannir 
pluiseurs  de  ceulx  qui  avoient  fait  ceste  emprise.  Mais 
assés  brief  ensuivant  fut  la  besongne  apaisiée,  pour  les 
grans  affaires  qui  estoient  ou  pays. 


CHAPITRE   GLXVI. 

Comment  La  Hire  prinst  le  fort  de  Breteul  en  Beauvoisis 
par  force  d'assault. 

Item,  après  ce  que  La  Hire  eut  prins  le  chastel  de 
Clermont,  comme  dit  est,  il  assambla  cinq  cens  com- 
batans  des  garnisons  de  Beauvoisis,  lesquelz  il  mena 
devant  la  porte  du  chastel  de  Breteul,  que  tenoient  les 
gens  de  Bon  de  Saveuse.  Lesquelz  il  fist  assaillir  très 
asprement  par  ses  gens.  Et  ceulx  dedens  se  deffendi- 
rent  très  viguereusement.  Si  navrèrent  et  occirent  plui- 
seurs des  assaîUans.  Toutefois  l'assault  fut  tant  conti- 
nué, que  ceulx  dedens,  véans  partie  de  leurs  gens  estre 
mors  et  navrés  et  leur  fortificacion  toute  dérompue, 
se  rendirent  en  la  voulenté  de  La  Hire,  lequel  en  fist 
aulcuns  pendre  et  les  aultres  mener  prisonniers  ou 
chastel  de  Clermont,  et  puis  regarnir  ledit  fort  de  ses 
gens.  Lesquelz  de  rechief  firent  de  grans  maulx  et  in- 
numérables  es  pays  de  Santers,  et  vers  Amiens,  Gorbie, 
Mondidier,  et  ailleurs  à  l'environ. 

CHAPITRE    GLXVII. 

Comment  les  ducz  de  Bpurgongne  et  de  Nevers  convindrent  ensamble 
en  la  cité  de  Nevers  sur  traictié  et  convencion  de  paix. 

Item,  après  ce  que  la  guerre  eust  long  temps  duré 
moult  cruelle  et  mervilleuse  entre  le  duc  de  Bour- 
gongne  d'une  part,  et  son  beau  frère  le  duc  de  Bour- 
bon d'aultre  part,  y  eut  aulcuns  moyens  ouvers  secrè- 
tement entre  ycelles  deux  parties,  sur  l'espérance  de 
les  appaisier.  Et  pour  le  premier  commencement  fu- 
rent envoyés  aulcuns  ambassadeurs  d'un  costé  et 
d'aultre,  soubz  bon  sauf  conduit,  en  la  ville  de  Mas- 
cons,  et  là  furent  par  pluiseurs  journées.  Si  y  eut  entre 
eulx  de  première  venue  aulcuns  différens  pour  sçavoir 
lequel  d'yceulx  deux  ducs  auroit  l'honneur  et  préro- 
gative d'estre  nommé  devant.  Et  en  fin,  considérées 
pluiseurs  raisons  qui  furent  alléguées  d'ycelles  parties, 
fut  conclud  que  ledit  duc  de  Bourgongne  seroit  pre- 
mier nommé  et  auroit  la  prévencion  de  toutes  hon- 
neurs devant  le  duc  de  Bourbon.  Et  ce  fixé,  pourpar- 
lèrent  par  diverses  manières  de  les  appaisier,  et  de 
fait  firent  pluiseurs  approuches  etadvis  sur  ce.  Et  avec 
ce  prinrent  aultre  jour  pour  eulx  rassambler  ou  lieu 
où  dévoient  convenir  ensamble  les  deux  ducz  dessus- 
diz  en  leurs  personnes,  est  assavoir  en  la  ville  Dizise, 
ou  en  la  cité  de  Nevers.  Et  prinrent  jour  d'eulx  assam- 
bler  ou  mois  de  jenvier.  Si  se  départirent  de  là  et  re- 
tournèrent chascun  desdiz  ambassadeurs  devers  son 
prince.  Et  lors,  ledit  duc  de  Bourgongne  solempnisa 
la  feste  de  Noël  et  des  Rois  en  sa  ville  de  Digon,  et 

tint  moult  puissant  et  noble  estât.  Et  après  ces  jours 
passés,  lui,  très  grandement  accompaignié  du  conte  de 
Nevers,  du  marquis  de  Rostelin,  de  son  nepveu  de 
Clèves,  et  de  pluiseurs  aultres  notables  chevaliers  et 
escuyers,  avec  grand  nombre  de  gens  de  guerre,  si  tira 

à *  et  de  là  à  Nevers.  Si  se  loga  en  l'ostel  de  l'éves- 

que,  attendant  aulcuns  jours  le  dessusdit  duc  de  Bour- 
bon et  sa  seur  la  duchesse.  Si  vinrent  sa  seur  la  du- 
chesse et  deux  de  ses  filz,  très  honourablement  acom- 
paigniés  de  chevaliers  et  d'escuyers,  de  dames  et  de 
damoiselles,  audit  lieu  de  Nevers,  devers  son  frère  le 
duc  de  Bourgongne.  Lequel  ala  audevant  d'elle  hors 
de  son  hostel,  et  la  receut  et  conjoy  très  joieusement 
et  amoureusement.  Car  piecà  ne  l'avoit  veue.  Et  pa- 
reillement fist  ses  deux  nepveux,  jà  soit  il  qu'ilz  fus- 
sent de  bien  joesne  eage.  Si  descendi  ladicte  duchesse 
de  son  chariot,  et  le  duc  son  frère  le  mena  par  la  main 
jusques  à  son  hostel,  où  il  prinst  congié  d'elle  et  le 
laissa  reposer  pour  celle  nuit.  Et  lendemain,  ladicte 
duchesse  vint  à  l'ostel  du  duc  son  frère,  où  elle  fut  re- 
ceue  à  grand  joie,  et  y  eut  de  très  beaux  esbatemens. 
Si  y  fist  on  les  danses  par  longue  espace,  et  y  eut  foi- 
son de  momeurs  de  la  partie  du  duc  de  Bourgongne. 
Et  ce  fait,  après  qu'on  eust  prins  vin  et  espices,  chas- 
cun  se  retraist  à  son  ostel,  jusques  à  lendemain  que 
on  tint  conseil,  où  il  fut  ordonné  qu'on  manderoit  Ar- 
tus  de  Bretagne,  connestable  de  France,  et  l'archeves- 
que  de  Bains.  Et  assés  brief  ensuivant  vint  le  duc  de 
Bourbon,  accompaignié  de  messire  Christofle  de  Har- 
court,  du  seigneur  de  La  Faiette,  mareschal  de  France, 

4 .  Il  y  a  ici  un  mot  dépassé  dans  leMs.  8346.  Vér.  met  :  Dizèse. 

el  de  pluiseurs  aultres  notables  chevaliers  et  escuyers. 
Au  devant  duquel  le  dessusdit  duc  de  Bourgongne  en- 
voia  aux  champs  les  seigneurs  de  son  hostel.  Et  quand 
il  approucha ,  ledit  duc  de  Bourgongne  ala  contre  lui 
au  dehors  de  la  ville,  et  là  s'enlrecontrèrent  les  deux 
ducz  et  firent  l'un  à  l'autre  très  grand  honneur  et  ré- 
vérence, en  monstrant  samblance  d'avoir  l'un  envers 
l'autre  très  fraternelle  amour.  Et  lors,  ung  chevalier 
de  Bourgongne,  là  estant,  dist  hault  et  cler  :  «  Entre 
nous  aultres,  sommes  bien  mal  conseillés  de  nous  ad- 
venturer  et  mettre  en  péril  de  corps  et  de  ame  pour  les 
singulières  voulentés  des  princes  et  grans  seigneurs, 
lesquelz,  quand  il  leur  plaist,  se  réconcilient  l'un  avec 
l'autre,  et  souvent  en  advient  que  nous  en  demourons 
povres  et  détruis.  «  Si  fut  ceste  parole  bien  notée  et 
entendue  des  pluiseurs,  là  estans,  de  toutes  les  deux 
parties.  Et  bien  y  avoit  raison.  Car  très  souvent  en 
advient  ainsy.  Nientmains,  après  ceste. recongnois- 
sance,  le  duc  de  Bourgongne  convoia  son  beau  frère 
jusques  à  son  hostel,  et  de  là  se  retraist  au  sien.  Et 
après  ce  que  le  duc  de  Bourbon  eut  soupe,  lui  et  sa 
femme  vinrent  voir  le  duc  de  Bourgongne  en  son  hos- 
tel, et  là  de  rechief  furent  faictes  pluiseurs  joieusetez 
des  ungs  avec  les  aultres.  Et  lendemain,  les  deux  ducz 
et  la  duchesse,  tous  trois,  oyrent  messe  en  un  oratoire. 
Et  après  disner  se  tint  ung  conseil  en  l'ostel  du  conte 
de  Nevers,  ouquel  la  paix  fut  du  tout  conclue  entre 
yceulx  deux  seigneurs,  est  assavoir  le  duc  de  Bour- 
gongne et  le  duc  de  Bourbon.  Lequel  traictié  fut  si 
bien  conclud  qu'à  tous  les  deux  fut  très  agréable.  Et 
pour  tant,  incontinent,  de  mieulx  en  mieulx,  fut  par 
eulx  et  toutes  leurs  gens  généralement  faite  plus  grand 

joie  et  samblant  de  grand  amour  les  ungs  avec  les  aul- 
tres  que  paravant  n'avoit  esté.  Et  se  faisoient  toutes 
ces  festes  et  esbatemens,  pour  la  plus  grande  partie, 
aux  despens  du  duc  de  Bourgongne.  Car  bien  le  vou- 
loit  ainsy  estre  fait. 

En  oultre,  durant  les  besongnes  dessusdictes,  vin- 
drent  audit  lieu  de  Nevers,  le  conte  de  Ricliemont, 
connestable  de  France,  qui  aussi  avoit  espousé  la  seur 
au  duc  de  Bourgongne,  et  avec  lui  vint  Regnault  de 
Chartres,  archevesque  et  duc  de  Bains,  grand  chance- 
lier de  France,  acompaigniés  de  pluiseurs  notables 
gens  de  conseil  et  de  pluiseurs  chevaliers  et  escuyers. 
Au  devant  desquels  alèrent  les  deux  ducz  et  grand 
partie  de  leurs  gens.  Et  quand  ilz  se  entre  assamblè- 
rent,  ilz  firent  l'un  à  l'autre  très  grande  révérence  et 
honneur.  Et  tous  ensamble  alèrent  moult  cordialment 
jusques  dans  la  ville,  où  ilz  furent  logiés,  chascun  à 
son  estât,  au  mieulx  que  faire  se  povoit.  Et  briefz 
jours  ensuivans  furent  tenus  pluiseurs  estrois  consaulz 
sur  la  paix  et  réconciliacion  entre  le  roy  de  France  et 
le  duc  de  Bourgongne.  Et  mesmement,  par  ces  am- 
bassadeurs dessusdiz  furent  faites  plusieurs  offres  au 
duc  de  Bourgongne  pour  l'intérêt  de  la  mort  du  duc 
Jehan  son  père.  Lesquelles  offres  lui  furent  assés 
agréables.  Et  tellement  fut  traictié  en  ce  mesme  lieu 
de  Nevers,  qu'il  fut  content  de  prendre  et  accepter  la 
journée  de  la  convencion  qui  depuis  se  tint  à  Arras, 
sur  intencion  de  paracomplir  le  surplus. 

Et  ces  besongnes  ainsi  achevées ,  les  parties  se  dé- 
partirent très  amoureusement.  Et  le  fist  on  sçavoir  en 
pluiseurs  lieux  et  en  divers  royaumes  et  contrées,  et 
mesmement  à  nostre  saint  père  le  Pape  et  au  concilie 

de  Basle,  adfin  que  ung  cliascun  d'eulx  envoiast  ses 
ambassadeurs  pour  le  bien  et  entretenement  de  la 
besongne.  Et  depuis  ceste  journée  de  Nevers  et  que 
ledit  duc  de  Bourgongne  fut  retourné  à  Digon,  se  pré- 
para de  tous  pains  de  retourner  en  son  pays  d'Artois, 
adfin  de  apprester  ses  besongnes  pour  estre  à  la  des- 
susdicte  convencion  d'Arras.  Et  ainsi,  de  ce  jour  en 
avant^  les  frontières  des  marches  de  Bourgongne  com- 
mencèrent à  estre  assés  paisiblement  l'un  contre  l'au- 
tre, plus  que  paravant  n'avoient  esté. 

En  ce  temps,  le  damoisel  d'Orcbimont,  à  tout  sept 
ou  huit  cens  Anglois  et  Picars  que  messire  Jehan  de 
Luxembourg  lui  avoit  envoyés,  ala  ou  pays  d' Ardenne, 
ardoir  et  coure  plusieurs  villes  du  damoisel  Evrard  de 
La  Marche,  et  ycelles  du  tout  mettre  à  saqueman. 
Et  après  que  oudit  pays  eurent  fait  moult  de  domma- 
ges par  feu  et  par  espée,  ilz  s'en  retournèrent  sans 
perte,  à  tout  grans  proies. 

Item,  en  cest  an,  Renier,  duc  de  Bar,  fist  asségier 
la  ville  et  forteresce  de  Commarchis  ou  pays  de  Bar- 
rois,  sur  intencion  de  subjuguer  ycelle,  pour  aulcune 
obéissance  que  ledit  duc  disoit  lui  debvoir  estre  faite 
par  ledit  seigneur  de  Commarchis.  Mais,  en  fin,  par 
le  moyen  du  connestable  de  France  qui  pour  lors  es- 
toit  en  la  marche  d'environ,  fut  l'accord  fait  entre 
ycelles  parties,  par  si  que  ledit  de  Commarchis  pro- 
mist  à  faire  toute  obéyssance  à  ycelui  duc  de  Bar.  Et 
par  ainsy  fist  départir  ses  gens  dudit  siège. 

Durant  lequel  temps  ledit  connestable  mist  en  son 
obéyssance,  ou  pays  de  Champaigne,  pluiseurs  forte- 
resces ,  tant  par  siège  et  composicion ,  comme  par 
soubdain  assault. 

CHAPITRE    GLXVIII. 

Comment  Amé,  duc  de  Savoie,  se  rendi  hermite  en  ung  manoîr 
nommé  Ripaille. 

En  cest  an,  Âraé,  duc  de  Savoie,  qui  estoit  eagié  de 
Lvi  ans  ou  environ,  s'en  ala  rendre  hermite  en  ung 
sien  manoir  nommé  Ripaille,  à  demi  lieue  près  de 
Tonnon ,  où ,  par  coustume ,  par  avant  son  départe- 
ment ,  il  tenoit  son  estât.  Lequel  manoir  de  Ripaille 
ledit  duc  avoit  fait  édifier  grandement.  Et  y  avoit  une 
abéye  et  priorée  de  l'ordre  Saint-Maurice,  fondée  de 
très  long  temps  par  les  prédécesseurs  d'ycelui  duc.  Si 
avoit,  bien  dix  ans  par  avant,  eu  voulentéetintencion 
de  lui  là  rendre  et  devenir  hermite  par  la  manière 
qu'il  fist.  Et  pour  y  estre  acompaignié,  avoit  demandé 
à  deux  nobles  hommes  de  ses  plus  féables  et  princi- 
paulx  gouverneurs,  se  ilz  lui  vouloient  tenir  compai- 
gnie  à  y  estre  avec  lui  quant  son  plaisir  seroit  de  y 
entrer.  Lesquelz,  ayans  considéracion  que  ceste  vou- 
lenté  lui  pourroit  muer,  lui  accordèrent  de  y  entrer. 
Et  en  estoit  l'un  messire  Claude  de  Sexte,  et  l'autre 
ung  vaillant  escuyer,  nommé  Henri  de  Coulombiers. 
Et  lors  ycelui  duc,  qui  desjà  avoit  fait  édifier,  comme 
dit  est,  sa  maison  et  encommencié  celles  de  ceulx  qui 
vouldroient  estre  en  sa  compaignie,  se  party  par  nuit 
de  son  liostel  de  Thonnon,  à  privée  maisnie',  et  ala  à 
ycelle  place  de  Ripaille,  où  il  prist  l'habit  d'ermite 
selon c  l'ordre  de  Saint  Maurice,  c'estassavoir  grise 

i .  Avec  une  suite  peu  nombreuse. 

robe,  longue  raantel  et  chaperon  gris  à  courle  cor- 
nette d'un  pied  ou  environ,  et  ung  bonnet  vermeil 
par  dessoubz  son  chaperon,  et  par  dessus  ladicte  robe, 
ceinture  dorée,  et  par  dessus  le  manlel,  une  croix 
d'or,  assés  pareille  que  les  portent  les  empereurs  d'A- 
lemaigne.  Et  lors  brief  ensuivant,  vindrent  devers  lui 
les  deux  nobles  hommes  dessusdiz.  Lesquelz  lui  re- 
monstrèrent  aulcunement  la  manière  de  son  départe- 
ment, qui  n'estoit  point  bien  licite  comme  il  leur  sam- 
bloit,  en  lui  disant  qu'il  pourroit  estre  desagréable 
aux  Trois  Estas  de  son  pays,  pour  ce  que  par  avant  ne 
les  avoit  mandés  et  eulx  signifié  son  intencion.  Si 
leur  respondi  qu'il  n'estoit  mie  loing  ne  amenri  de 
son  sens,  ne  de  sa  puissance,  et  que  bien  y  pourver- 
roit  à  tout;  mais  advisassent  eulx  mesmes  de  lui  en- 
tretenir ce  que  promis  lui  avoient,  c'estassavoir  de  de- 
mourer  avec  lui,  Lesquelz,  véans  que  bonnement 
aultrement  ne  se  povoit  faire ,  en  furent  contens.  Si 
les  fist  prestement  vestir  de  tous  paraulx  habillemens 
comme  lui.  Et  après,  manda  les  Trois  Estas  de  son 
pays,  avec  son  filz,  qui  estoit  conte  de  Genève,  le- 
quel il  fist  prince  de  Pimont,  et  lui  bailla,  présens  les 
dessusdiz,  le  gouvernement  et  administracion  de  ses 
pays,  en  retenant  plaine  puissance  de  lui  oster  et  de 
le  remettre  à  son  plaisir,  se  mal  se  gouvernoit.  Et  son 
second  filz  fist  conte  de  Genève.  Toutefois,  nonob- 
stant que  ledit  duc  de  Savoie  eust  prins  l'abit  dessus- 
dit et  baillié  le  gouvernement  de  ses  pays  à  ses  enfans 
comme  dit  est ,  si  ne  se  passoit  riens  en  ses  pays  de 
grosses  besongnes  que  ce  ne  feust  de  son  sceu  et  li- 
cence. Et  quant  à  la  gouverne  de  sa  personne,  il  retint 
environ  vingt  personnes  de  ses  serviteurs  pour  lui  ser- 

vir.  Et  les  aultres,  qui  se  mirent  prestement  avec  lui, 
en  firent  depuis  pareillement,  chascun  selonc  son 
estât.  Et  se  faisoient,  lui  et  les  siens,  en  lieu  de  raci- 
nes et  de  fontaine,  du  meilleur  vin  et  des  meilleures 
viandes  qu'on  povoit  recovrer*. 


CHAPITRE  GLXIX. 

Comment  les  communes  de  Normandie  se  rassemblèrent  en  grand 
nombre  et  alèrent  devant  la  ville  de  Kan*. 

En  après,  les  communes  de  Normendie,  qui  n'es- 
toient  point  encore  bien  rapaisiées  du  tort  et  du 
malengien  que  les  Anglois  leur  avoient  fait,  se  mirent 
ensamble  de  rechief,  par  l'exortacion  du  seigneur  de 
Merville  et  de  aulcuns  aultres  gentilz  hommes,  qui  les 
entreprinrent  à  conduire.  Et  de  fait  se  trouvèrent  bien 
douze  mille,  ou  pays  de  Besin  vers  Bayeux.  Si  les  me- 
nèrent devers  la  ville  de  Caen,  laquelle  ilz  cuidèrent 
prendre  d'assault.  Mais  elle  leur  fut  bien  deffendue 
par  les  garnisons  et  communes  de  ladicte  ville.  Et, 
pour  tant,  yceulx  véans  qu'ilz  ne  povoient  rien  be- 
songnier,  se  départirent  de  là,  en  faisant  pluiseurs 
desrisions  sur  le  pays.  Et  s'en  alèrent  devant  Avran- 
ches,  où  ilz  furent  huit  jours,  espérans  que  le  duc 
d'Alençon  venist  à  eulx  à  tout  grand  puissance  de  gens 
de  guerre,  ce  que  point  ne  fist.  Et  entretant,  les  An- 
glois se  assamblèrent  en  grand  nombre  pour  yceulx 
combattre.  Laquelle  assamblée  venue  à  la  congnois- 

i .  De  là  notre  mot  :  faire  ripaille. 
2.  Lis.  Caen. 

sance  des  capitaines  des  dessusdictes  communes,  se 
départirent  et  s'en  alèrent  vers  Bretaigne  et  à  Fou- 
gières.  Et  brief  ensuivant  se  départirent  l'un  de  l'au- 
tre par  pluiseurs  parties,  sans  riens  faire.  Pour  la- 
quelle assamblée  desdiz  capitaines,  toutes  leurs  terres 
et  seigneuries  [furent  saisies] ,  et  avec  ce  furent  banis 
du  pays  avec  tous  leurs  complices. 

Duquel  temps  Guillaume  Coroan,  Anglois,  capi- 
taine de  Nièvre,  ala  coure  devant  Ywis  en  la  contée 
Ligney.  Et  n'avok  avec  lui  que  trois  cens  combatans, 
ou  environ.  Si  vint  pour  le  combatre,  Jehan  deBeau- 
rain,  à  tout  une  grosse  compaignie,  c'est  assavoir  à 
tout  six  cens  combatans.  Mais  il  fut  rué  jus  et  la  plus 
grand  partie  de  ses  gens  mors  et  prins,  desconfis  et 
mis  à  grand  meschief. 

Et  en  ce  mesme  temps,  La  Hire  prist  d'emblée  la 
vieze  fremeté  d'Amiens,  et  y  fut  environ  de  huit  à 
dix  heures,  et  après  qu'il  eust  pillié  les  biens  qui 
estoient  dedens,  s'en  ala  à  Bretheul  dont  il  estoit 
venu. 

DE  L'AN  MCCCCXXXV. 

[Du  17  avril  1435  au  8  avril  1436.] 


CHAPITRE    GLXX. 

Comment  le  duc  Phelippe  de  Bourgongne,  avec  la  duchesse  sa  femme , 
retourna,  des  pays  de  Bourgongne,  en  Flandres  et  en  Artois. 

Au  commencement  de  cest  an,  après  que  le  duc  de 
Bourgongne  eust  délivré  ses  pays  de  ses  ennemis,  à 
grand  labeur,  et  aussi  que  le  duc  de  Bourbon,  son 
beau  frère,  fut  pacifié  avec  lui ,  et  que  la  journée  du 
grand  parlement  fut  entreprinse  et  assignée  avec  les  am- 
bassadeurs du  roy  Charles,  il  fist  préparer  son  estât  et 
celui  de  la  duchesse  sa  femme  et  de  leur  petit  filz,  pour 
s'en  retourner  en  ses  pays  de  Flandres  et  d'Artois.  Le- 
quel parlement  fut  assigné  à  estre  tenu  en  la  ville  d'Ar- 
ras  le  deuxiesme  jour  de  juillet  ensuivant.  Si  se  dé- 
parti, à  tout  son  armée,  de  sa  ville  de  Digon,  laissant 
pour  gouverner  ycelui  pays  de  Bourgongne  messire 
Jehan  de  Vergi;  et  s'en  vint  jusques  vers  Auçoire'. 
Duquel  lieu,  ou  assés  près,  il  trouva  mil  combatans 
ou  environ,  Picars,  lesquelz  par  avant  il  avoit  mandés 
pour  lui  acompaignier  à  son  retour.  Et  les  conduisoient 
messire  Jehan  de  Croy,  bailli  de  Haynau,  le  seigneur 
de  Saveuses,  messire  Jaques  de  Brimeu,  Jehan  de  Bri- 
meu  et  aulcuns  aultres  seigneurs.  Et  de  là  ledit  duc 

i.  Auxerre. 

prinst  son  chemin  vers  Paris,  et  passa  la  rivière  de 
Sainne  à  Monstreau-fault- Yonne ,  et  puis  vint  à  la- 
dicte  ville  de  Paris,  où  il  fut  des  Parisiens  très  joieu- 
sement  receu ,  et  furent  à  luy  et  à  la  duchesse  sa 
femme  fais  de  moult  beaulx  présens.  Et  quand  il  eust 
sousjourné  en  ladicte  ville  aulcuns  peu  de  jours,  il 
chevaucha  par  pluiseurs  journées  jusques  à  sa  ville 
d'Arras  dessus  nommée.  Et  lors  congia  tous  ses  gens 
d'armes  tantost  qu'il  eiist  passé  l'eaue  de  Somme.  Si 
ala  assés  brief  ense  ivant  visiter  ses  pays  de  Flandres 
et  de  Brabant,  où  il  délibéra  avec  son  conseil  de  con- 
voquer par  tous  ses  pays  les  nobles  et  gens  d'estat, 
pour  estre  et  venir  à  ladicte  journée  d'Arras.  Et  avec 
ce  envoia  une  ambassade  en  Angleterre  devers  le  roy 
et  son  grand  conseil,  eulx  signifier  la  dessusdicte 
journée.  Laquelle  estoit  entreprinse  en  intencion  de 
traictier  paix  généralle  entre  les  deux  royaumes  de 
France  et  d'Angleterre.  Et  furent  les  principaulx  à 
faire  ladicte  ambassade,  messire  Hue  de  Lannoy,  le 
seigneur  de  Crevecuer ,  et  maistre  Quentin  Mainart , 
prévosl  de  Saint-Omer.  Auxquelz ,  par  le  roy  d'An- 
gleterre et  ceulx  de  son  conseil ,  fut  faicte  grande  ré- 
ception. Et  en  conclusion  leur  fut  dit  que  le  roy  en- 
voieroit  à  ladicte  journée  sollempnelle  ambassade. 
Après  laquelle  responce,  s'en  retournèrent  vers  le  duc 
de  Bourgongne. 

CHAPITRE    GLXXI. 

Comment  les  François  prinrent  la  ville  de  Rue  sur  les  Anglois. 

A  l'entrée  du  mois  de  may,  se  assamblèrent  messire 
JebaD  de  Bressay ,  lieutenant  du  mareschal  de  Rieu , 
Bertran  Martel,  Guillaume  Braquemont,  le  seigneur 
de  Longueval ,  Charles  des  Mares  et  aulcuns  aultres 
tenans  le  parti  du  roy  Charles  de  France ,  jusques  au 
nombre  de  trois  cens  combatans ,  droites  gens  d'ar- 
mes et  vaillans  gens  d'eslite.  Lesquelz  alèrent  passer 
l'eaue  de  Somme ,  par  nuit,  à  la  Blanquetaque ,  et  de 
là  vinrent  à  la  ville  de  Rue,  que  tenoient  les  Anglois. 
Si  entrèrent  ens  secrètement  par  eschelles,  et  de  fait, 
avant  qu'ilz  s'en  fussent  apperceus,  prinrent  ladicte 
ville  sans  y  trouver  quelque  deffence.  Etadonc,  quand 
l'effroy  se  commença,  se  retrayrent  sept  ou  huit  An- 
glois en  ung  bolevert,  ouquel  ilz  se  deffendirent  aul- 
cune  espace.  Mais  en  conclusion  ilz  furent  constrains 
d'eulx  rendre  à  la  voulentè  des  François,  par  force 
d'assault.  Si  en  eut  partie  prestement  mis  à  mort,  et 
les  autres  depuis  furent  renvoyés ,  parmy  tant  qu'ilz 
payeroient  grand  finance.  Si  furent  aussi  prins  grand 
nombre  de  ceulx  de  la  ville ,  et  les  aultres  se  sauvè- 
rent par  dessus  la  muraille.  Après  laquelle  prinse,  la 
grigneur  partie  des  habitans  furent  prins,  pilliés  et 
robes.  Et  pour  la  prinse  d'ycelle  ville  furent  les  pays 
de  Ponthieu ,  Marquenterre,  Artois,  Boulenois  et  aul- 
cunes  aultres  terres  à  l'environ,  en  grand  doubte,  sa- 
chans  leurs  ennemis  estre  logiés  si  près  d'eulx  et  bien 
garnis  de  vivres.  Et  point  n'estoit  sans  cause  se  yceulx 

paysans  avoient  double  et  paour.  Car  brief  ensievant 
ilz  commencèrent  à  coure  en  pluiseurs  lieux  et  faire 
forte  guerre,  en  portant  grand  dommage  par  feu  et 
par  espée  aux  pays  dessusdiz.  Si  multiplièrent  de  gens 
en  grand  nombre  et,  comme  dit  est,  firent  moult  de 
maulx.  Et  mesmement,  ung  certain  jour  alèrent  à 
grand  puissance  en  tirant  vers  Boulongne  jusques 
assés  près  de  Saumer  ou  Bois,  où  ilz'prinrent  plui- 
seurs prisonniers  et  foison  de  cbevaulx  et  aultre  bes- 
tail.  Et  à  leur  retour  ardirent  la  ville  et  le  port  d'Esta- 
ples ,  où  il  avoit  grand  nombre  de  belles  maisons  et 
édifices.  Et  depuis  qu'ilz  furent  retournés  audit  lieu 
de  Rue,  à  tout  grans  proyes,  râlèrent  par  pluiseurs 
fois  coure  le  pays ,  où  ilz  firent  innumérables  maulx 
et  dommages,  par  feu  et  par  espée.  Mais,  en  aulcunes 
d'ycelles  courses,  assés  près  de  Montreul,  fut  prins 
messire  Jeban  de  Bressay  de  Harpin  de  Ricbaumes.  Et 
en  aultre  lieu  fut  pareillement  prins  le  petit  Blanche- 
fort  d'un  des  bastars  de  Renti.  Si  estoit  à  ceste  cause 
ledit  pays  malement  tra veillé. 


CHAPITRE   CLXXII. 

Comment  La  Hire,  Pothon,  Phelippe  de  la  Tour  et  le  seigneur  de  Fon- 
taines, desconfirent  le  conte  d'Arondel,  anglois,  devant  le  cliastel  de 
Gerberoy. 

Item,  durant  le  temps  dessusdit,  le  duc  de  Bethfort 
estant  à  Rouen,  sachant  la  prinse  de  ladicte  ville  de 
Rue,  laquelle  comme  il  lui  fut  remonstré  pouvoit  por- 
ter trop  grand  préjudice  aux  pays  de  là  environ  te- 
nans  leur  parly,  et  par  espécial  à  la  ville  et  forteresce 

du  Crotoy,  pour  tant,  adfin  de  y  parvenir,  escripvi 
devers  le  conte  d'Arondel,  qui  lors  se  tenoit  à  Nante  et 
en  la  marche  de  là  entour,  et  lui  manda  destroitement 
que,  à  tout  ses  gens,  il  se  treyst  à  Gournay  en  Nor- 
mendie  et  de  là  au  Nuefchastel  de  Nicourt*,  et  puis  à 
Abbe ville  en  Ponthieu,  pour  brief  ensievant  asségier 
ladicte  ville  de  Rue.  Lequel  conte  d'Arondel,  en  obéys- 
sant  au  commandement  du  dessusdit  duc,  se  parti  de 
là  où  il  estoit,  à  tout  huit  cens  combatans  de  ses  gens, 
et  vint  audit  lieu  de  Gournay,  en  intencion  de  faire 
le  voiage  dessusdit.  Mais  il  mua  propos  pour  ce  que 
nouvelles  luy  vinrent  que  les  François  réparoient  une 
grande  vielle  forteresce  nommée  Gerberoy ,  entre 
Beauvais  et  Gournay ,  laquelle ,  comme  on  luy  dist , 
seroit  moult  dommageable  pour  le  parti  des  Anglois , 
se  ainsi  estoit  qu'on  leur  laissast  fortifier,  et  n'y  pou  r- 
roit  on  mieulx  pourveoir  que  de  y  aler  chaudement. 
Et  pour  tant ,  yceluy  conte  d'Arondel ,  par  le  ennort 
de  ceulx  de  Gournay  et  de  Gisors  et  d'aultres  lieux 
de  leur  obéyssance  près  desdiz  lieux ,  se  conclud  de 
aler  audit  lieu  de  Gerberoy  et  assaillir  et  prendre 
tous  ceulx  qu'il  y  pourroit  trouver,  se  prendre  se  po- 
voit  de  force.  Si  fist  audit  lieu  de  Gournay  chargier 
vivres,  artilleries  et  pluiseurs  aultres  instrumens  de 
guerre,  à  tout  lesquelz  il  se  mist  à  chemin  à  tout 
ceulx  qu'il  avoit  amenés,  et  aulcuns  autres  de  la  gar- 
nison. Et  se  parti  de  là  tantost  après  minuit,  et  vint 
envers  huit  heures  du  matin  devant  ledit  chastel  de 
Gerberoy ,  à  tout  partie  de  ses  gens ,  et  les  autres  le 
suivoient  à  tout  leur  charroy.  Et  pour  vray,  il  ne  cui- 

1.  Neufchâtel-en-Bray. 

doit  pas  que  dedens  y  eust  tant  de  gens  comme  il 
avoit,  ne  telz  capitaines.  Si  se  loga  en  ung  clos  de 
hayes  et  fist  mettre  cent  ou  six  vins  de  ses  gens  assés 
près  de  la  barrière  dudit  chastel,  pour  garder  qu'ilzne 
saillissent  sur  eulx.  Et  entretant  qu'ilz  se  logèrent, 
Pothon,LaHire,  messire  Rigaut  de  Fontaines  et  Phe- 
lippe  de  Latour,  et  aulcuns  autres  vaillans  hommes  de 
guerre,  qui  estoient  là  venus  la  nuit  devant,  et  avoient 
avec  eùlx  de  quatre  à  six  cens  combatans,  sachans  la 
venue  de  leurs  adversaires,  prinrent  conseil  ensamble 
sçavoir  qu'ilz  avoient  à  faire  sur  ce,  et  se  ilz  les  atten- 
droient,  ou  non.  Si  fut  la  chose  moult  durement  dé- 
batue  d' aulcuns ,  lesquelz  metoient  en  avant  qu'ilz  es- 
toient mal  pourveusde  vivres  et  habillement  de  guerre, 
pour  quoy,  se  ilz  se  laissoient  enfermer,  ilz  se  boute- 
roient  en  trop  grand  dangier.  Les  aultres  disoient 
qu'ilz  îi'attendroient  point  le  siège,  mais  conseil- 
loient  qu'à  leur  venue  on  les  combatesist  à  leur  ad- 
vantage.  Et  fmablement  ilz  se  conclurent  tous  à  une 
mesme  voulenté,  et  promirent  l'un  à  l'autre  de  les 
combatre.  Et  adonc  ordonnèrent  que  les  trois  capi- 
taines dessusdiz  seroient  à  cheval,  cestassavoir  LaHire, 
Pothon  et  messire  Rigauld  de  Fontaines ,  à  tout 
soixante  fustz  de  lance,  tous  les  mieulx  montés  et 
les  plus  expers;  et  les  autres  hommes  d'armes,  ar- 
chiers  et  guisarmiers,  seroient  à  pied.  Et  aulcuns  en 
petit  nombre,  des  moindres,  demourroient  dedens  le 
fort  pour  le  garder.  Ordonnèrent  pareillement  qu'à  la 
venue  de  leurs  ennemis  se  monstreroient  peu,  adfin 
qu'ilz  ne  perceussent  que  layens  euist  foison,  ne  plenté 
de  gens.  Lesquelles  ordonnances  furent  par  yceulx 
sagement  entretenues.  Si  se  armèrent  et  mirent  leurs 

besongnes  en  point.  Et  alors ,  après  que  le  dessusdit 
conte  d'Arondel  fut,  comme  dit  est,  venu  devant  eulx, 
à  tout  seize  vins  combatans  ou  environ,  et  qu'il  eust 
assis  son  gait  contre  la  saillie  de  ses  adversaires,  ses 
gens  commencèrent  à  faire  leurs  logis,  en  actendant 
leurs  gens  qui  venoient  derrière.  Durant  lequel  temps, 
le  gait,  que  les  François  avoient  liault  en  leur  chas- 
tel,  vey  venir  une  aultre  compaignie  d'Anglois,  plus 
grande  et  plus  espesse  que  la  première  venue,  et  en- 
core plus  loing  suivoient  aultres  gens  avec  le  charroy. 
Si  en  advertirent  lesdiz  François.   Lesquelz,  véans 
qu'il  estoit   droite   heure  de  besongnier  avant  que 
léursdiz  adversaires  fussent  assamblés,  firent  saillir 
hors  leur  gent  de  pied,  le  plus  coiement  que  faire  se 
peut.  Desquelz  leurs  adversaires  furent  viguereuse- 
ment  assaillis,  quand  ilz  les  veyrent  devant  eulx.  Et 
furent  yceulx  Anglois  ainsi  comme  demi  souspris,  et 
en  brief  desconfîs  ,  et  la  plus  grant  partie  mis  à  mort 
et  tournés  à  grand  meschief.  Et  adonc,  ceulx  de  che- 
val qui  esloient  saillis  pour  garder  que  ycelui  conte 
d'Arondel  ne  souscourust  à  ses  gens,  veirent  venir  et 
approuchier  moult  fort  la  seconde  compaignie  dont 
dessus  est  faicte  mencion,  qui  desjà  estoit  assés  près, 
et  ne  se  donnoit  garde  de  leurs  ennemis,  pour  ce  que 
leur  chief  estoit  devant.  Si  furent  par  les  dessusdiz 
incontinent  envays ,  et  à  force  tresperciés  et  dérom- 
pus par  pluiseurs  fois.  Par  quoy  ilz  ne  se  peurent  ras- 
sambler,  mais  en  y  eut  grand  partie  qui  se  prinrent  à 
retourner  et  à  fuyr  vers  Gournay,  et  les  aultres  furent 
assés  tost  mors,  prins  et  tournés  à  grand  meschief. 
Et  adonc,  La  Hire,  à  tout  une  partie  de  ses  gens,  chassa 
les  fuians,  bien  deux  lieues.  En  laquelle  chasse  plui- 

seurs  des  Ânglois  furent  mors  et  prins.  Et  d'aultre 
part,  les  gens  de  pied  avoient  fort  approuchié  le  conte 
d'Arondel,  lequel,  à  tout  ses  gens,  s'estoit  retrait  au 
coing  d'un  encloz  où  il  s'estoit  logié.  Si  estoit  adossé 
de  hayes  et  pardevant  fortifié  de  penchons,  par  quoy 
yceulx  gens  de  pied  ne  pouvoient  bonnement  entrer 
en  lui,  pour  celle  fortificacion.  Si  firent  apporter  une 
culevrine  qu'ilz  avoient  en  leurdit  fort.  Laquelle,  au 
second  cop  qu'ilz  le  firent  getter,  féri  ledit  conte  d'A- 
rondel parmi  la  janibe  vers  la  cheville  du  pied,  dont 
il  fut  moult  durement  biécié ,  et  à  grand  peine  se  po- 
voit  soustenir.  Et  après,  LaHire  retourna  à  la  dessus- 
dicte  chace  où  il  estoit  aie,  amenant  avec  lui  pluiseurs 
prisonniers.  Mais  quand  il  aperçut  la  compaignie  du 
conte  d'Arondel  estre  encore  entière ,  il  rassambla  sa 
force  et  ses  gens,  et  ala  de  rechief  combatrele  dessus- 
dit conte  et  ses  gens,  qui  en  assés  brief  terme,  comme 
les  aultres,  furent  tournés  à  desconfiture,  et  furent 
tous  mors  et  prins,  sans  nul  remède.  Entre  lesquelz 
furent  prins,  des  gens  de  renom,  premiers  ledit  conte 
d'Arondel,  messire  Richard  de  Doudeville,  Mondo  de 
Montferrat,  Retandif,  et  aultres  jusques  à  six  vins 
hommes  ou  mieulx,  qui  tous  furent  prisonniers  es 
mains  des  François.  Et  en  eut  de  mors  largement, 
jusques  à  douze  vins,  et  le  remanant  se  sauva  par  bien 
fuir,  là  où  ilz  porent  le  mieulx. 

Après  laquelle  destrousse  et  desconfiture,  les  capitai- 
nes de  France  rassamblèrent  leurs  gens.  Si  trouvèrent 
qu'ilz  n'avoient  point  perdu  vint  hommes  de  leur  com- 
paignie. Si  furent  moult  joyeux  de  ceste  victoire  et 
noble  aventure,  et  en  regracièrent  dévotement  leur 
créateur,  et  puis  s'en  retournèrent  en  leur  place.  Et 

de  là,  le  conte  d'Ârondel  fut  mené  à  Beauvais ,  où  il 
moru  de  sa  bléceure.  Si  fut  enterré  aux  Cordeliers.  Et 
les  aultres  prisonniers  anglois  furent  depuis  délivrés 
par  finance.  Et  par  ainsi ,  les  François  qui  estoient  à 
Rue,  demourèrent  asseurs  et  paisibles  quand  alors ,  et 
se  commencèrent  de  plus  en  plus  à  eulx  garnir  et  for- 
tifier.' 

CHAPITRE  GLXXIII. 

Comment  le  duc  de  Bourgongne  fut  mal  content  et  indigné  sur  ceulx 
de  la  ville  d'Anvers. 

En  ce  temps,  Phelippe,  duc  de  Bourgongne,  estant 
en  sa  duché  de  Brabant,  fist  assambler  très  grand 
nombre  de  gens  d'armes  du  pays  de  Picardie  et  aul- 
tres contrées  de  son  obéyssance ,  lesquelz  il  avoit  en 
propos  de  bouter  en  la  ville  d'Anvers ,  par  certains 
moyens  qu'il  avoit  en  ycelle ,  adfin  de  punir  aulcuns 
des  gouverneurs  et  habitans  d'ycelle  ville  qui  estoient 
en  son  indignacion,  pour  tant  que  long  temps  par 
avant  ilz  avoient  prins  ou  souffert  prendre  de  force 
par  leurs  subjectz  un  grand  navire,  qui  estoit  audit 
duc  de  Bourgongne,  garni  de  ses  gens,  lequel  il  avoit 
fait  mettre  à  l'embusche  de  l'entrée  du  havre,  par  où 
les  marcheans  de  pluiseurs  pays  venoient  par  mer  au- 
dit lieu  d'Anvers.  Et  là,  les  gens  du  duc  estans  dedens 
ycelui  navire,  cueilloient  sur  les  marchans  là  passans 
aulcuns  tribus,  qui  grandement  estoient  au  préjudice 
de  ladicte  ville,  comme  ilz  disoient,  et  aussi  contre  le 
serement  que  leur  avoit  fait,  passé  long  temps,  les 
ducz  de  Brabant  defunctz  à  l'entrée  de  leur  seigneu- 
rie, et  mesmement  ycelui  duc  de  présent.  Pour  quoy, 

comme  dit  est  dessus,  sans  faire  sommacion  à  leur 
prince  ou  à  ses  officiers,  furent  tous  contens  de  ce 
prendre,  est  assavoir  y  celui  navire,  et  amener  dedens 
leur  ville,  et  mettre  prisonniers  ceulx  de  dedens.  A 
l'occasion  de  laquelle  besongne,  le  duc  dessusdit,  de 
ce  non  content,  avoit  fait  l'assamblée  dessus  déclarée, 
pour  entrer  dedens  ycelle  ville  secrètement,  et  les  pu- 
nir. Mais  entretant  son  intencion  fut  sceue  et  descou- 
verte par  aulcuns  saclians  sa  voulenté,  et  furent  ceulx 
d'Anvers  advertis  de  ce  qu'on  leur  vouloit  faire,  dont 
grandement  furent  esmerveillés.  Et  lors,  sans  délay, 
ilz  se  mirent  en  armes  en  grand  nombre  pour  eulx 
deffendre  se  aulcunement  on  les  vouloit  assaillir.  Et 
de  fait  alèrent  à  l'abbéye  de  Saint-Michel  séant  dedens 
leur  ville,  où  se  logoit  ledit  duc  de  Bourgongne  quand 
il  venoit  en  leur  dicte  ville.  Et  pour  ce  qu'ilz  avoient 
l'abbé  dudit  lieu  en  souspeçon  ,  fustèrent ,  cherchè- 
rent par  tous  les  lieux  de  layens,  hault  et  bas,  assavoir 
se  ilz  y  trouveroient  nulz  de  leurs  adversaires.  El 
après  qu'ilz  veirent  qu'il  n'y  avoit  homme  qui  mal 
leur  volsist,  rompirent  les  murs  de  ladicte  abbéye  en 
pluiseurs  lieux,  adfin  que  de  la  ville  on  peust  garder, 
et  passer  pour  faire  leurs  deffences  aux  murs  qui 
estoient  à  Pencontre  de  ladicte  abbéye.  Après  laquelle 
besongne,  se  retrayrent  de  là  et  firent  grandes  prépa- 
rations pour  eulx  bien  garder.  Si  fut  ledit  duc ,  brief 
ensievant,  bien  adcertené  que  yceulx  sçavoient  son 
entreprinse.  Et  pour  ce ,  véant  que  ycelle  ne  povoit 
mettre  à  exécution,  licencia  ses  gens  d'armes.  Et  fist 
deffendre  sur  paine  capitale  aux  bonnes  villes  de  Flan- 
dres, Brabant  et  aultres  ses  pays  à  l'environ ,  que  nul 
ne  portast,ne  menast  vivres  ou  aultres  biens  quelcon- 

ques  en  ladicte  ville  d'Anvers,  ne  qu'on  leur  donnast 
conseil ,  confort  ne  ayde.  Et  adonc ,  ceulx  de  cette 
ville  sachans  ycelle  publicacion  estre  faicte  contre 
eiilx,  furent  en  grande  tristesse,  et  gardèrent  leur 
ville  moult  diligemment.  Si  demourèrent  une  bonne 
espace  en  ce  dangier,  et  après,  se  firent  traictiés  entre 
ycelles  parties.  Et,  parmi  ce  que  le  duc  en  eut  grand 
somme  de  deniers,  retournèrent  les  gouverneurs  de 
ladicte  ville  d'Anvers  en  sa  grâce. 


CHAPITRE  GLXXIV. 

Comment  les  François  prinrent  sur  les  Anglois  la  Tille  de  Saint-Denis 
en  France. 

Durant  le  temps  dessùsdit,  prinrent  les  François 
la  ville  de  Saint-Denis,  tant  de  force  comme  d'emblée. 
Et  estoient  pn  nombre  de  douze  cens  combatans,  ou 
environ.  Desquelz  estoient  les  principaulx  messire 
Jehan  Foucault,  messire  Loys  de  Waucourt ,  messire 
Rigault  de  Saint-Jehan  et  aulcuns  autres  capitaines, 
lesquelz  mirent  à  mort  aulcuns  Anglois  là  estans.  Pour 
laquelle  prinse,  les  Parisiens  se  commencèrent  fort  à 
esbahir  et  à  doubter,  pour  ce  que  yceulx  François 
couroient  souvent  devant  leur  ville ,  par  quoy  vivres 
n'y  povoient  venir.  Et  adfin  que  yceulx  vivres,  en  fin, 
ne  leur  fussent  ostès  par  la  rivière  de  Saine  en  venant 
'de  Normendie,  envoyèrent  à  Rouen  devers  le  duc  de 
Bethfort,  et  pareillement  à  Loys  de  Terrewane,  chan- 
celier de  France  de  par  le  roy  Henry,  requérir  qu'ilz 
leur  volsissent  envoyer  certain  nombre  de  gens 
d'armes  pour  les  secourir  et  aidier  à  résister  contre 

les  François  dessusdiz.  Desquelz,  par  le  pourchas  et 
solicitude  dudit  chancelier,  leur  fut  envoyé  messire 
Jehan ,  bastard  de  Saint-Pol,  Loys,  son  frère,  Wale- 
rant  de  Moreul,  messire  Ferri  de  Mailly,  Robert  de 
Neufville  et  aulcuns  aultres  gentilshommes,  avec  cincj 
cens  combatans  des  marches  de  Picardie.  Lesquelz, 
prenant  leur  chemin  par  Rouen ,  alèrent  sauvement 
audit  lieu  de  Paris,  où  ilz  furent  joieusement  receus 
desdiz  Parisiens.  Et  par  le  conseil  du  seigneur  de 
risle-Adam,  mareschal  de  France  de  par  le  roy  Henri 
et  capitaine  d'ycelle  ville  de  Paris,  commencèrent  à 
faire  forte  guerre  à  yceulx  François  de  Saint-Denis. 
Toutefois,  yceulx  François,  non  obstant  la  résistence 
des  dessusdiz,  couroient  très  souvent  à  puissance  de- 
vant ycelle  ville  de  Paris.  Auquel  lieu ,  durant  ce 
temps,  furent  faites  pluiseurs  dures  escarmuches  par 
les  parties,  entre  Paris  et  Saint-Denis.  Et  aussi  prin- 
rent,  les  François,  le  fort  de  Escouan  auprès  de  Mo- 
morency,  que  tenoient  les  Anglois.  Si  prinrent  et  oc- 
cirent  ceulx  de  dedens,  qui  estoient  environ  trente 
Anglois  sur  tout.  Et  puis  alèrent  devers  le  chastel  d'Or- 
ville  emprès  Louvres,  appartenant  au  Galoisd'Aunay, 
chevalier,  tenant  le  parti  du  roy  Henri  de  Lancastre. 
Lequel ,  au  bout  de  deux  jours  qu'ilz  y  furent  venus , 
fist  traictié  avec  eulx,  par  condicion  qu'il  leur  déli- 
vreroit  ladicte  forteresce  en  cas  qu'à  ung  jour,  qui  fut 
prins,  ceulx  de  son  parti  ne  seroient  puissans  audit 
lieu  pour  les  combatre.  Et  entretant  que  ce  se  faisoit,' 
les  seigneurs  de  Thalebot ,  d'Escalles  et  de  Warwich , 
et  avec  eulx  George  de  Richaumes,  le  bastard  de  Thian, 
messire  François  L'Arraganois,  et  aulcuns  autres  jus- 
ques  au  nombre  de  trois  mille  combatans  ou  au  dessus, 

se  mirent  ensamble  et  vinrent  à  Paris  et  en  ycelle  mar- 
che ,  eulx  joindre  avec  le  seigneur  de  Lisle-Adam  et 
les  aultres  devant diz.  Lesquelz,  tous  ensamble,  alèrent 
tenir  la  journée  que  ledit  chastel  se  debvoit  rendre 
auxdiz  François,  lesquelz  n'y  alèrent,  ne  envoyèrent. 
Et  par  ainsi  ycelle  forteresce  demoura  paisible  au  sei- 
gneur dessusdit.  Et  de  là  en  avant,  les  Anglois  tin- 
drent  les  champs  à  puissance,  et  mirent  en  leur  obéys- 
sance  en  la  marche  de  l'Isle  de  France  aulcunes 
forteresces  que  tenoient  les  François. 


CHAPITRE   GLXXY. 

Comment  les  François,  après  ce  qu'Us  eurent  fait  unes  trêves  aux  Bour- 
guignons sur  les  marches  de  Beauvoisis ,  alèrent  coure  le  pays  de 
Boulenois  et  autres. 

Item,  en  cest  temps,  furent  faites  unes  trêves  parles 
gens  du  duc  de  Bourgongne  sur  les  marches  de  San- 
ters  et  de  Mondidier,  avec  La  Hii^  et  les  siens,  par  si 
qu'ilz  feroient  du  tout  abatre  et  démolir  le  fort  de  Bre- 
teul  en  Beauvoisis,  et  pour  ce  faire  en  eut  grand  somme 
de  monnoie,  qu'il  prinst  voulentiers.  Après  lesquelles 
trêves,  se  partirent  de  la  marche  vers  Beau  vais,  le 
grand  Blanfort  et  le  petit,  et  Pothon  le  Bourguignon, 
avec  eulx  six  cens  combatans,  et  s'en  alèrent  en  la 
ville  de  Rue.  Lesquelx,  là  venus,  avec  eulx  et  ceulx 
qui  là  piecà  avoient  esté,  alèrent  tous  ensamble  coure 
le  pays  de  Boulenois.  Et  en  passant  tout  quoiement 
sans  faire  effroy  devant  Estaples,  alèrent  jusques  à 
Desverne,  et  de  là  à  Saumer  ou  Bois.  Esquelz  lieux, 
ne  par  tout  le  pays,  on  ne  se  doubtoit  en  riens  de 

leur  venue,  et  y  trouvèrent  les  liommes  et  habitans 
avec  leurs  biens  et  mansions,  lesquelz  tous,  ou  au 
mains  le  plus  grand  partie,  furent  prins  et  loyés  par 
yceulz  François  et  amenés  prisonniers.  Et  aussi  em- 
portèrent la  plus  grand  partie  de  leurs  meilleurs  meu- 
bles. Et  mesmement  rançonnèrent  à  grand  somme 
d'argent  la  ville  et  abbaye  de  Saumer.  Et  de  là,  en 
retournant,  se  espandirent  en  pluiseurs  et  divers  lieux 
du  pays ,  ycelui  desgatant  par  feu  et  par  espée ,  sans 
avoir  quelque  empeschement  et  destourbier  de  leurs 
adversaires.  Et  après  qu'ilz  eurent  ars  pluiseurs  mai- 
sons en  la  ville  de  Frencq,  et  fais  innumérables  maulx 
et  dommages  oudit  pays  de  Boulenois ,  ilz  retournè- 
rent tous  ensamble ,  à  tout  grand  nombre  de  prison- 
niers et  aultres  biens,  en  la  ville  d'Estaples,  et  là  se 
rafreschirent,  Et  pour  tant  que  les  babilans  de  la  vilJe 
qui  s'estoient  retiais  ou  cliastel ,  ne  volrent  payer 
raençon  de  leur  ville,  à  leur  département  embrasè- 
rent toutes  les  maisons  d'ycelle  et  y  firent  très  grand 
dommage.  Car  c'esleit  une  ville  bien  peuplée  et  nota- 
blement édifiée.  Et  de  là  s'en  retournèrent  seurement 
jusques  en  ladicte  ville  de  Rue,  jà  soit-il  que  messire 
Jeban  de  Groy,  le  seigneur  de  Créqui,  le  seigneur  de 
Humières  et  aulcuns  aultres  du  pays,  assamblèrent 
environ  trois  cens  combatans,  espérans  yceulx  aulcu" 
nement  envayr.  Mais  ce  fut  pour  nient.  Car  les  François 
dessusdiz  chevaulchèrent  en  si  bonne  ordonnance, 
qu'ilz  n'y  veirent  point  leur  advantaige  sur  eulx.  Pour 
quoy  ilz  se  retrayrent  es  lieux  dont  ilz  estoient  venus . 
En  après,  lesdiz  François  retournés  en  la  ville  de 
Rue  comme  dit  est,  ilz  participèrent  leur  butin,  et 
quand  ilz  furent  reposés  et  rafrescbis  ung  peu  de  jours, 

ilz  se  remirent  sus  et  coururent  le  pays  vers  Dourlens 
et  Hesdin.  Si  y  ardirent  en  pluiseurs  lieux,  et  prinrent 
foison  de  bons  prisonniers  et  aultres  proies  et  biens 
meubles  portatifz.  Et  puis  après  s'en  retournèrent  par 
Labroie,  où  ilz  assaillirent  rudement  la  forteresce. 
Mais  elle  fut  si  bien  deffendue  par  ceulx  que  y  avoit 
mis  le  vidame  d'Amiens,  à  cui  elle  estoit,  qu'ilz  eurent 
pluiseurs  de  leurs  gens  bléciés.  Pour  quoy,  véans 
qu'ilz  y  perdoient  leurs  temps ,  se  retrayrent ,  à  tout 
leur  pillage,  à  Rue. 

Et  depuis,  par  pluiseurs  fois,  firent  de  telles  courses 
sur  les  pays  du  duc  de  Bourgongne.  Dont,  à  l'une 
d'ycelles  courses,  fut  prins  ung  de  leurs  gens,  c'est- 
assavoir  messirè  Jehan  de  Bressay,  lieutenant  du  ma- 
reschal  de  Rieu.  Et  le  print  Richard  de  Richaumes, 
vers  Moustreul.  Et  une  aultre  fois  fut  aussi  prins  le 
petit  Blanchefort  par  l'un  des  bastars  de  Renty.  Ainsi 
donc  les  François  dessusdiz  dommagèrent  moult  le 
pays  à  l'environ  de  ladite  ville  de  Rue.  Et  mesmement 
ardirent  et  embrasèrent  la  ville  de  Cressi  sur  Authie, 
laquelle  estoit  de  la  propre  domaine  du  Roy. 


CHAPITRE    GLXXVÏ. 

I  Comment  les  cardinaux  de  Sainte-Croix  et  de  Cyppre  vinrent  à  Arras 

pour  estre  au  grand  parlement. 

Ou  mois  de  juillet,  vindrent  en  la  ville  d' Arras 
deux  cardinaulx  envoyés  de  par  nostre  saint  père  et 
par  le  concilie  de  Basle ,  avec  eulx  pluiseurs  notables 
ambassadeurs  de  diverses  nacions ,  pour  estre  au 
grand  parlement  qui  se  debvoit  faire  et  tenir  audit 
y  9 

lieu  d'Ârras  pour  la  paix  de  France.  C'estassavoir,  de 
par  nostre  saint  père  le  pape,  le  cardinal  de  Sainte 
Croix,  l'archidiacre  de  Mes,  et  aulcuns  docteurs  en 
théologie,  et  de  par  le  concilie,  le  cardinal  de  Cyppre 
et  avec  lui  l'évesque  d'Ache,  et  ung  docteur  nommé 
raaistre  NichoUe  .  .  .  .  *,  ambassadeur  de  Poulane,  et 
de  par  le  duc  de  Milan,  l'évesque  de  Albignie.  Avec 
lesquelz  ambassadeurs  vindrent  l'évesque  de  Ussès  et 
l'évesque  de  Vezelay,  envoyés  par  les  deux  parties,  et 
pluiseurs  aultres  notables  ambassadeurs  de  pluiseurs 
seigneurs  de  loingtains  pays  et  marches.  Et  povoient 
tous  ensamble  estre  jusques  au  nombre  de  huit  vins 
chevaulcheurs,  ou  environ.  Auxquelzfut  faicte  grande 
et  honnourable  récepcion,  tant  de  l'évesque  d'Arras, 
de  son  clergé  et  bourgois  de  la  ville,  comme  des  gens 
du  duc  qui  estoient  à  ce  commis.  Et  tous  ensamble 
alèrent  au  devant  d'eux  aux  champs,  avec  grand  com- 
paignie  du  peuple,  et  les  amenèrent  ens  et  conduirent 
en  faisant  grand  joie,  de  ci  jusques  à  leurs  hostelz.  Et 
là  leur  furent  fais  plusieurs  beaulx  présens,  dont  ilz 
se  tinrent  bien  contens. 


CHAPITRE  GLXXVII. 

Comment  Loys  de  Luxembourg,  conte  de  Saint-Pol,  espousa  Jehenne  de 
Bar,  contesse  de  Marie  et  de  Soissons. 

.  Le  dimanche  xvi^  jour  de  juillet,  Loys  de  Luxem- 
bourg, conte  de  Saint-Pol ,  de  Conversan  ,  de  Braine 
et  seigneur  d'Enghien,  espousa  Jehenne  de  Bar,  seiille 

1.  Ici  dans  le  ms.  8340  un  nom  en  blanc,  que  Véraid  passe. 

fille  de  messire  Robert  de  Bar,  contesse  de  Marie  et  de 
Soissons,  dame  de  Dunekerque,  de  Warneston  et  de 
moult  grandes  et  notables  seigneuries,  niepce  de  mes- 
sire Jehan  de  Luxembourg,  conte  de  Ligney,  oncle 
dudit  conte  de  Saint-Pol.  Et  furent  les  nopces  faites 
dedens  le  chastel  de  Bohaing.  Auquel  lieu  furent  en- 
viron cent  chevaliers  et  escuyers  de  la  famille  et  amis- 
tié  des  deux  parties,  sans  y  avoir  nulz  princes  des 
fleurs  de  lis,  dont  ycelle  contesse  estoit  issue  moult 
prouchaine.  A  laquelle  feste  fut  la  contesse  de  Saint- 
Pol  douagière,  mère  d'ycelui  conte  Loys,  et  pluiseurs 
de  ses  enfans.  Le  dessusdit  conte  de  Ligney,  comme  il 
fut  commune  renommée,  soustint  les  frais  et  despens 
d'ycelle  feste.  Si  y  fut  on  servi  très  habondarament, 
et  avec  ce  y  fut  faite  très  joieuse  chière  de  tous  ceulx 
là  estans,  en  boires,  mangiers,  danses,  joustes  et  aul- 
tres  esbatemens. 


CHAPITRE  GLXXVIII. 

Gomment  les  François  furent  rués  jus  vers  Rethaix*,  du  bastard 
de  Humières. 

Item,  en  ces  propres  jours,  les  gens  du  roy  Charles 
tenans  la  frontière  vers  Rains,  s'assamblèrent  avec 
quatre  cens  combatans,  pour  aler  coure  devant  Re- 
thers  et  aultres  lieux  ou  pays  tenans  la  partie  de  Bour- 
gongne.  Et  de  fait,  accueillirent  grand  nombre  de 
paysans,  vaches,  chevaulx  et  aultre  bestail,  à  tout  les- 
quelz  s'en  cuidèrent  retourner  sauvement  en  leurs 

1.  BethaiXf  et  plus  bas  Rethers,  c'est  Rethel. 

garnisons.  Si  estoit  leur  chef  Y  von  du  Puis.  Et  entre- 
tant  qu'ilz  faisoient  leurs  courses,  vindrent  les  nou- 
velles au  bastard  de  Humières,  capitaine  de  Herqueri. 
Si  assambla  gens,  à  tout  lesquelz  il  poursievy  moult 
viguereusement  yceulx  François.  Et  en  conclusion  les 
assailli  par  si  bon  arroy ,  qu'il  les  tourna  à  desconfi- 
ture ,  et  en  y  eut ,  que  mors  que  prins ,  environ  qua- 
rante ,  et  les  aultres  se  saulvèrent  par  fuite ,  avec  leur 
capitaine ,  chascun  où  ils  porent  le  mieulx.  Et  de  la 
partie  dudit  bastard,  y  furent  mors  environ  dix  hom- 
mes. 

CHAPITRE   GLXXIX. 

Comment  les  ambassadeurs  du  roy  Henri  d'Angleterre  vinrent  à  Arras 
pour  estre  au  grand  parlement  avec  le  duc  de  Bourgongne. 

En  ce  temps ,  vindrent  en  la  ville  d' Arras  les  am- 
bassadeurs du  roy  Henry  d'Angleterre,  pour  estre  au 
grand  parlement  avec  le  conseil  du  duc  de  Bourgon- 
gne. Si  po voient  estre  environ  deux  cens  chevaul- 
cheurs.  Desquelz  estoient  les  principaulx,  l'archeves- 
que  d'Yorck,  le  conte  de  Suffort,  l'évesque  de  Saint- 
David,  messire  Jehan  Redeclif,  garde  du  scel  privé 
d'ycelui  roy,  le  seigneur  de  Houguefort,  maistre  Raoul 
le  Saige,  l' officiai  de  Gantorbie  et  aulcuns  aultres  doc- 
teurs en  théologie.  Si  se  logèrent  dedens  ladicte  cité 
lès  Arras,  et  furent  joieusement  receus  et  administrés 
de  ce  que  besoing  leur  estoit,  par  les  gens  du  duc  de 
Bourgongne.  Et  pareillement ,  vindrent  en  ces  jours 
pluiseurs  notables  ambassadeurs  de  diverses  nacions 
pour  les  trois  parties.  Entre  lesquelz  y  vindrent  pour 
ycelui  duc  de  Bourgongne,  le  duc  de  Gueldres,  le 

conte  de  Nassau,  l'évesque  de  Cambray,  le  conte  de 
Vernembourg,  l'évesque  de  Liège  ,  le  conte  de  Wau- 
démont ,  le  conte  de  Nevers ,  le  conte  de  Salmes ,  le 
conte  de  Wart.  Et  généralment,  la  plus  grand  partie 
de  tous  les  nobles  des  pays  dudit  duc,  y  furent  en 
noble  appareil  et  grand  estât.  Et  depuis  y  vindrent 
les  contes  de  Saint-Pol  et  de  Ligney,  à  belle  com- 
paignie. 

En  après,  le  xxvni"  jour  de  jullet,  vint  audit  lieu 
d'Arras  le  duc  de  Bourgongne ,  lequel  avoit  couchié 
en  sa  ville  de  Lens  en  Artois.  Et  alèrent  audevant  de 
lui,  bien  une  lieue  loing,  généralment  tous  les  sei- 
gneurs qui  estoient  là  venus  pour  les  dessusdictes  am- 
bassades, tant  de  France  comme  d'Angleterre  et  aul- 
tres  pays,  et  mesmement  y  alèrent  les  gens  desdiz 
cardinaulx  dessusnommez.  Lesquelz,  venans  devers 
ycelui  duc,  furent  de  lui  moult  honorablement  re- 
ceus,  chascun  à  son  tour.  Si  entra  ledit  duc  en  la 
ville  d'Arras  en  moult  belle  ordonnance.  Et  avoit  de- 
vant lui  cinquante  archiers  pour  la  garde  de  son 
corps,  tous  vestus  d'une  parure.  A  l'entrée  duquel 
fut  faite  moult  grand  joie  de  son  peuple,  en  criant 
haultement  Noë  !  de  quarefour  à  aultre ,  pour  sa  ve- 
nue. Et  en  cest  estât  ala  faire  la  révérence  au  cardinal 
de  Sainte-Croix  et  puis  au  cardinal  de  Cyppre.  Et  de 
là,  ala  logier  à  son  hoste,  à  la  Court  le  Conte. 

CHAPITRE  CLXXX. 

Comment  les  ambassadeurs  de  France  yindrent  en  grand  nombre 
en  la  ville  d'Arras  pour  estre  au  parlement  dessusdit. 

Le  diemanche  ensievant  darrain  jour  dudit  mois 
de  jullet,  \indrent  audit  lieu  d'Arras  l'ambaxade  du 
roy  Charles  de  France.  Lesquelz  ambaxadeurs  estoient 
venus  de  Rains,  par  Laon,  à  Saint-Quentin  en  Ver- 
mendois,  auquel  lieu  leur  avoit  esté  faite  joieuse  ré- 
cepcion  par  les  gouverneurs  et  habitans  d'ycelle  ville. 
Et  là  avoit  esté  envoyé  de  par  le  duc  de  Bourgongne^ 
le  conte  d'Estampes,  acompaignié  de  pluiseurs  cheva- 
liers et  escuyers,  pour  yceulx  conduire  jusques  audit 
lieu  d'Arras.  De  laquelle  ville  de  Saint-Quentin,  par 
aulcuns  briefz  jours ,  chevaulchèrent  tous  ensamble  à 
Cambray ,  et  de  là  assès  près  du  bois  de  Mouflaines  , 
qui  est  à  demie  lieue  près  de  la  ville  d'Arras.  Entre 
lesquelz  estoit  de  par  le  dessusdiz  roy  Charles,  Charles, 
duc  de  Bourbon,  le  conte  de  Richemont,  connétable 
de  France,  lesquelz  avoient  espousé  deux  seurs  au  duc 
de  Bourgongne,  le  conte  de  Vendosme,  l'archevesque 
et  duc  de  Rains,  chancelier  de  France,  messire  Chris- 
tofle  de  Harcourt,  messire  Théolde  de  Walperghe,  le 
seigneur  de  La  Faièle,  mareschal  de  France,  le  sei- 
gneur de  Saint-Pierre,  le  seigneur  du  Chastel,  messire 
Jaques  du  Bois,  messire  Jehan  de  Chastillon ,  bastard 
de  Dampierre,  messire  Paillart  d'Uffle,  le  seigneur  de 
Raillicq,  le  seigneur  de  Roumant,  le  seigneur  de  Cour- 
celles,  maistre  Adam  de  Cambray  premier  président, 
le  doyen  de  Paris  nommé  maistre  Jehan  Tudart,  le 


[1435]  D'ENGUERRAN  DE  MONSTRELET.  135 

trésorier  d'Angou,  Le  Borgne  Blosset,  maistre  Guil- 
laume Charetier,  le  seigneur  de  Cletel,  le  seigneur  de 
La  Motte,  maistre  Alain  le  Koux,  maistre  Jehan  de 
Thaisy  et  pluiseurs  aultres  notables  hommes,  tant  no- 
bles comme  aulcuns  acompaigniés  en  tout  de  quatre 
à  cinq  cens  chevaulcheurs,  à  compter  ceulx  qui  es- 
toient  alez  devant  pour  prendre  les  hostelz.  A  rencon- 
tre desquelz  yssi  le  duc  de  Bourgongne,  acompaignié 
du  duc  de  Gueldres  et  de  tous  les  aultres  princes  qui 
paravant  estoient  venus,  et  aussi  des  chevaliers  et  es- 
cuyers  de  son  hostel  et  de  ses  pays ,  réservé  les  An- 
glois,  qui  n'y  furent  pas.  Si  encontra  les  dessusdiz  à 
ung  quart  de  lieue  près  de  la  ville  d'Arras.  Et  là,  à 
l'assamblée  d'yceulx  princes  fut  monstre  grand  signe 
d'amour  les  ungs  aux  aultres,  et  par  espécial  le  duc 
de  Bourgongne  au  duc  de  Bourbon  et  au  conte  de  Ri- 
chemont,  connestable  de  France,  dessusdiz,  sesbeaulx 
frères ,  et  eulx  à  lui ,  en  monstrant  signe  d'estre  très 
joieux,  et  par  grand  humilité  embrassèrent  l'un  prince 
l'autre;  et  d'aultre  part,  les  autres  des  plus  notables 
de  toutes  les  deux  parties ,  faisant  très  grande  révé- 
rence les  ungs  aux  aultres,  en  monstrant  samblant  de 
toutes  joies.  Et  après  tout,  par  belle  ordonnance  che- 
vauchèrent tout  le  petit  pas  jusques  à  Arras.  Et  là 
chevaulchoient  de  front  l'un  d'alès  l'aultre  les  trois 
ducz ,  est  assavoir  de  Bourgongne ,  de  Bourbon  et  de 
Gueldres.  Et  devant  eulx,  avoit  sept  trompettes  son- 
nans  très  mélodieusement ,  et  grand  nombre  de  rois- 
d'armes,  héraux  et  poursuivans,  vestus  des  armes  des 
princes  là  estans,  avec  lesquelz  estoit  comme  chef, 
Montjoie,  roy-d'armes  du  roy  Charles  de  France.  Et 
ung  petit  devant  chevaulchèrent  le  connestable  des- 

susdit,  le  conte  de  Yendosme,  le  conte  d'Estampes , 
le  damoisiau  de  Clèves  et  aulcuns  aultres  grans  sei- 
gneurs. Et  derrière  les  trois  ducz  dessusnommez , 
estoient  la  plus  grand  partie  de  leurs  chevaliers.  Si 
alèrent  tenant  ceste  ordonnance  devant  la  maison  de 
la  ville  ou  petit  marchié.  Et  y  avoit  par  toutes  les  rues 
et  sur  les  maisons,  très-grande  multitude  de  gens  qui 
crioient  souvent  Noë  !  à  haulte  voix.  Et  là  se  départi 
le  duc  de  Bourgongne  et  ceulx  qu'il  avoit  amenés  avec 
lui,  pour  retourner  en  son  hostel.  Si  le  vouloient  con- 
voyer ses  deux  beaulx  frères,  mais  il  les  fist  retourner, 
et  s'en  alèrent  vers  les  cardinaulx.  Et  de  là  s'en  alè- 
rent en  leurs  logis ,  où  leur  furent  fais  pluiseurs 
présens ,  tant  par  ceulx  de  l'église ,  que  par  les  sé- 
culiers. 

En  après ,  le  troisiesme  jour  ensuivant  vint  la  du- 
chesse de  Bourgongne  audit  lieu  d'Arras.  A l' encontre 
de  laquelle  alèrent  pour  ly  honnourer,  les  ambaxa- 
deurs  du  roy  de  France  et  ceulx  du  roy  d'Angleterre, 
et  général  ment  avec  ce ,  tous  les  seigneurs  là  estans 
en  ycelle  ville,  et  les  gens  des  cardinaulx.  Si  estoit  en 
moult  noble  et  riche  estât,  et  le  portoit  en  dedens  en 
une  litière,  vestue  et  aournée  moult  précieusement  de 
draps  et  joyaus.  Et  derrière  ly,  clievaulchoient  sur 
haquenées  six  de  ses  dames  et  damoiselles,  moult  no- 
blement habilliés  d'une  parure*,  leurs  robes  et  cha- 
perons chargiés  et  couvers  d'orfaverie.  Et  après  sui- 
voient  trois  chars  de  parement  où  estoient,  premiers 
la  contesse  de  Namur  et  aulcunes  autres  nobles  dames 
et  damoiselles  de  la  dessusdicte  duchesse,   vestues 

1 .  D'une  parure,  c'est-à-dire  toutes  vêtues  de  même. 

aussi  de  pareilles  robes  et  chaperons  que  estoienl 
celles  sur  lesdictes  haquenées.  Si  estoient  auprès  de  la 
dessusdicte  litière,  les  ducz  de  Bourbon  et  de  Guel- 
dres,  le  connestable  de  France,  le  conte  de  Vendosme. 
Et  généralment ,  toute  la  seigneurie  de  ces  deux  par- 
ties, chevaulchèrent  devant  et  derrière.  Car  les  An- 
glois  prinrent  congié  à  elle  aux  champs ,  et  se  retray- 
rent  en  la  cité  lez  la  dessusdicte  ville  d'Ârras,  où  ils 
estoient  logiés.  Et  la  dessusdicte  duchesse,  accompai- 
gniée  comme  dit  est,  ala  faire  révérence  aux  cardi- 
naulx,  et  de  là  s'en  retourna  en  l'hostel  du  dessusdit 
duc  de  Bourgongne^  son  mari.  Lequel  duc  le  reçut 
moult  joieusement,  et  fist  aux  deux  ducz  dessusdiz  et 
aux  aultres  seigneurs  là  estans ,  très  joieuse  chière  en 
son  hosteL 

Et  d'aultre  part  venoient  en  ces  mesmes  jours  au 
dessusdit  lieu  d'Arras,  aulcuns  ambaxadeurs  de  plui- 
seurs  et  diverses  places  et  contrées,  tant  pour  les 
princes ,  églises ,  universités ,  comme  pour  les  bonnes 
villes.  Et  entre  les  aultres  y  vindrent,  de  par  la  ville 
de  Paris,  l'abbé  du  Mont  de  Sainte-Katherine  de 
Rouen ,  maistre  Guillaume  Breton ,  maistre  Jehan  le 
Moustardier,  maistre  Thomas  de  Courcelles  ,  maistre 
Robert  Poitevin  et  pluiseurs  aultres  notables  gens. 
Aussi  y  vindrent  les  ambaxadeurs  des  roys  de  Sézille, 
d'Espaigne,  de  Navarre,  de  Poulane  et  d'Arse,  et  les 
Romains.  Et  pareillement  les  communes  des  bonnes 
villes  de  Holande,  de  Zéelande,  de  Flandres,  de  Bra- 
bant ,  de  Haynau ,  de  Namur,  de  Bourgongne  et 
d'aullres  pluiseurs  parties,  qui  trop  longues  seroient  à 
escripre.  Lesquelz  assés  près,  chascun  selonc  son 
estât,  furent  logiés  assés  souffisamment,  par  les  fou- 

riers  dudit  duc  de  Bourgongne  et  aultres  à  ce  commis 
par  lui.  Et  avec  ce  furent,  durant  la  convencion , 
servis  habondamment  de  tous  vivres  ,  telz  que  pour 
lors  on  les  povoit  recouvrer,  laquelle  dura  environ 
trois  mois,  en  paiant  leurs  deniers.  Et  si  ne  fu  quelque 
nouvelle  durant  ycelle,  qu'il  y  eust  grand  effroy  en 
ladicte  ville  d'Arras,  tant  par  feu  de  meschief,  comme 
par  débas  mouvans  entre  les  parties.  Et  y  avoit  cer- 
tains commis  de  par  la  ville  à  visiter  de  jour  et  de 
nuit  les  besongnes  nécessaires  à  garder  que  nulles  ex- 
torcions  ne  se  feissent.  En  après  fut  ordonné  de  par 
le  dessusdit  duc  de  Bourgongne,  qu'il  y  auroit  environ 
cent  gentilz  hommes  et  deux  cens  archiers  pour  la 
seureté  de  sa  personne,  armés  et  enbastonnés ,  avec 
aulcuns  seigneurs  de  son  liostel,  telz  comme  le  sei- 
gneur de  Croy,  messire  Jehan  de  Hornes  ,  le  chance- 
lier, le  seigneur  de  Crievecuer,  le  seigneur  de  Charni, 
Jehan  de  Brimeu  et  aulcuns  aultres,  lesquelz  fussent 
prestz,  sa  aulcun  besoing  avenist,  à  résister,  avec  les 
gentilz  hommes  et  cinquante  archiers,  qui  estoient 
commis  pour  la  seureté  de  la  personne  dudit  duc. 


CHAPITRE   GLXXXI. 

Comment  messire  Jehan  de  Merle,  chevalier  d'Espaigne,  et  le  seigneur 
de  Chargni,  firent  armes  Tun  contre  l'autre. 

Le  jeudi,  xi"  jour  d'aoust  de  cest  an,  furent  faictes 
armes  en  ycelle  ville  d'Arras,  en  la  présence  du  duc 
de  Bourgongne,  juge  en  ceste  partie.  Avec  lequel  es- 
toient dedens  son  eschafault,  sur  le  grand  marchié, 
les  ducz  de  Bourbon  et  de  Gueldres ,  le  conte  de  Ri- 

chemont,  connestable,  le  conte  de  Vendosme,  d'Es- 
tampes, et  pluiseurs  aultres  grans  seigneurs.  Si  furent 
lesdictes  armes  entreprinses,  de  messire  Jehan  de 
Merle,  chevalier  banneret  très  renommé,  natif  du 
royaume  d'Espaigne  ,  apellant ,  sans  querelle  diffama- 
toire, pour  acquérir  honneur,  contre  Pierre  de  Bau- 
fremont,  chevalier,  seigneur  de  Chargni,  aussi  ban- 
neret et  natif  de  Bourgongne,  portant  l'ordre  dudit 
duc.  Et  estoient  seulement  pour  rompre  trois  lances 
l'un  sur  l'autre.  Et  après  ceste  requeste  accordée  par 
ledit  seigneur  de  Chargni,  ledit  seigneur  de  Chargni 
avoit  requis  audit  chevalier  d'Espaigne,  à  combatre  à 
pied,  de  haches,  d'espées  et  de  dagues,  si  longuement 
que  l'un  des  deux  perdesist  ses  bastons  ou  meyst  main 
au  genou  ou  à  terre,  sauf  en  tout  la  voulenté  du  juge. 
Lesquelles  requestes  des  deux  chevaliers  dessusdiz , 
longtemps  par  avant  estoient  accordées  l'un  à  l'autre, 
comme  dit  est.  Et  pour  tant,  à  ce  mesmes  jeudi,  en- 
tre IX  et  X  heures  du  matin,  vint  l'espaignol  au  champ, 
acompaignié  de  quatre  chevaliers  que  le  duc  de  Bour- 
gongne lui  avoit  baillié  pour  lui  honnourer,  est  assa- 
voir le  seigneur  de  Lor,  gouverneur  de  Rethelois,  le 
seigneur  de  Ligne,  le  seigneur  de  Saveuses,  et  le  sei- 
gneur de  Sainzelles,  avec  quatre  ou  cinq  de  ses  gens. 
Desquelz,  l'un  portoit  au  bout  d'une  lance  une  petite 
bannière  armoiée  de  ses  armes,  et  les  chevaliers  des- 
susdiz portoient  ses  lances.  Et  ainsi ,  sans  faire  grand 
beubaut,  ala  faire  la  révérence  au  duc  de  Bourgongne, 
et  puis  se  retraist  de  ses  lices  par  oii  il  estoit  entré , 
au  senestre  costé  dudit  duc.  Et  assés  longue  espace 
actendi  son  adversaire.  Lequel  vient,  grandement 
acompaignié  des  contes  d'Estampes,  de  Saint-Pol  et 

de  Ligney,  avec  eulx  le  conte  de  Suffort,  anglois,  qui 
portoient  ses  lances,  et  derrière  lui  estoîent  quatre 
coursiers  moult  richement  couverts  de  ses  devises,  et 
les  paiges  chargiés  d'orfaverie.  Et  ainsy  comme  avoit 
fait  l'espaignol,  ala  faire  la  révérence  au  dessusdit  duc 
de  Bourgongne,  et  puis  se  retraist  à  son  costé,  au 
droit  lez.  Finablement,  après  ce  qu'ilz  furent  tous  deux 
prestz,  coururent  pîuiseurs  cops  de  fer  de  lance  l'un 
contre  l'autre,  sans  eulx  entre  attaindre.  Et  adonc  » 
ledit  espaignol  monta  sur  ung  coursier  que  lui  presta 
le  duc  de  Bourbon,  pour  ce  que  le  sien  fuioitla  lance. 
Et  assés  brief  après  rompirent  leurs  lances  l'un  sur 
l'autre  très  puissamment.  Et  depuis  continuèrent  tant, 
que  les  trois  cops  de  lances  qu'ilz  avoient  entreprins 
à  faire  furent  forcés  sans  ce  que  nulz  des  deux  fussent 
bléciés.  Toutefois  l'armet  de  l'espaignol  fut  ung  petit 
cassé.  Si  se  partirent  par  la  licence  du  duc,  et  retour- 
nèrent en  leurs  hostelz,  chascun  par  où  il  estoit  entré, 
acompaignié  comme  dit  est.  Et  avoit,  ledit  espaignol, 
sur  son  barnas,  une  beucque  de  drap  vermeil,  la- 
quelle avoit  une  croix  blanche,  telle  ou  pareille  que 
portent  les  François,  de  laquelle  aulcuns  seigneurs  de 
la  partie  de  Bourgongne  n'estoit  point  bien  contens , 
pour  ce  qu'il  leur  sembloit  qu'il  se  monstroit  parcial 
d'ycelle  partie  des  François.  Mais  depuis,  quand  il  en 
fut  adverti,  s'en  excusa,  disant  que  pour  la  confédé- 
racion  que  avoient  de  long  temps  l'un  avec  l'autre 
les  royaumes  de  France  et  d'Espaigne,  ilz  ne  po- 
voient  porter  en  ycelui  aultre  en  saigne  que  celle  de 
France. 

Et  landemain  qui  fut  le  vendredi ,  entre  viii  et  ix 
heures  du  matin,  vint  le  duc  de  Bourgongne  en  son 

eschafault,  grandement  acompaignië  de  sa  chevalerie. 
Avec  lequel  entrèrent  ens,  les  princes  qui  le  jour  de- 
vant y  avoient  esté.  Et  brief  ensuivant  vint  le  seigneur 
de  Chargni,  appellant,  acompaignië  des  seigneurs  qui 
le  jour  devant  avoient  servi,  lesquelzportoient  les  bas- 
tons  de  quoy  ilz  dévoient  combatre.  Et  sëoit  sur  ung 
cheval  couvert  de  ses  armes,  et  derrière  lui  estoient  les 
quatre  paiges  dessusdiz  sur  quatre  coursiers  houciés  de 
sa  devise,  avec  la  plus  grande  partie  des  chevaliers  et 
escuyers  de  l'ostel  dudit  duc  et  aulcuns  aultres  nobles 
hommes,  à  tous  lesquelz  il  entra  dedans  les  lices.  Si 
s'en  ala  descendre  droit  *à  son  pavillon.  Et  tantost 
s'en  ala,  tout  à  pied ,  faire  la  révérence  au  dessusdit 
duc,  et  puis  se  retraist  en  sa  chayère ,  où  il  fut  bien 
l'espace  d'une  heure  avant  que  son  adversaire  venist. 
Lequel  vint,  acompaignië  comme  il  avoit  esté  le  jour 
devant,  tout  à  pied,  depuis  son  hostel  jusques  à  l'en- 
trée des  lices.  Et  portoient  les  chevaliers  que  le  duc 
lui  avoit  baillié,  ses  basions,  de  quoy  il  debvoit  com- 
batre. Et  derrière  lui  estoient  ses  gens,  dont  l'un 
d'eulx  portoit  la  petite  banière  au  bout  d'une  lance 
ferrée.  Et  quand  il  fut  venu  aux  lices,  il  ala  faire  la 
révérence  au  duc  de  Bourgongne  dessusdit,  et  de  là  se 
retraist  en  son  pavillon.  Et  jà  soit-il  que  par  les  des- 
susdiz chevaliers  qui  l'acompagnoient  fust  par  plui- 
seurs  fois  admonesté  en  lui  donnant  conseil  à  leur 
povoir,  toute  fois  ne  leur  volt  descouvrir  son  secret, 
ne  uzer  de  leur  conseil.  Ains  leur  disoit  qu'ilz  ne  fus- 
sent point  en  soing  de  lui,  et  que  au  plaisir  de  Dieu  il 
feroit  bien  son  debvoir.  Et  après,  le  roy-d'armes, 
nommé  Thoison-d'Or,  cria  en  trois  lieux  sur  les  lices, 
que  tout  homme    qui   n'estoit  commis  à  la  garde 

d'ycelles,  vuidast  sans  délay ,  et  que  nul  ne  baillast 
empeschement  aux  champions,  sur  la  hart,  de  par  le 
duc  de  Bourgongne,  Si  estoient  dedans,  huit  genlilz 
hommes  armés,  pour  prendre  et  lever  les  deux  cham- 
pions dessusdiz  quand  ilz  en  auroient  le  commande- 
ment. Après  lequel  cry,   yssi  de  son  pavillon  ledit 
seigneur  de  Chargni,  à  tout  ses  deux  basions,  et  tenoit 
sa  hache  de  la  droite  main,  le  fer  vers  son  adversaire. 
Et  ainsy  marcha  ung  petit  avant.  Et  adonc  yssi  l'espai- 
gnol,  embastonné  comme  dit  est.  Et  avoit  sur  son 
bacinet  jette  un  cuevrechief  qui  couvroit  sa  visière, 
laquelle  estoit  demie  levée.  Et  quand  il  fut  yssu,  ung  de 
ses  gens  osta  ledit  cuevrechief.  Si  commencèrent  vigue- 
reusement  à  marcher  l'un  contre  l'autre,  leurs  lances 
palmant.  Et  tousjours  avoit,  ledit  espaignol,  et  eut 
durant  ceste  besongne,  la  arsière  levée.  Et  lors,   à 
l'approcher,  le  seigneur  de  Chargni  jetta  premier  sa 
lance  et  n'atendit  point  son  homme.  Mais  ycelui  es- 
paignol l'aprocha  en  lui  jettant  la  sienne.  Sy  le  féry 
ou  bracelet  devers  le  keute  *,  duquel  cop  il  fut  percié 
et  ung  petit  navré  ou  bras ,  tant  que  la  lance  se  tint 
dedans  ycelui  bracelet.  Mais  ledit  seigneur  de  Chargni 
Tescoust  tantost  sur  le  sablon,  et  lors  les  deux  cham- 
pions approuchèrent  vigueureusement  l'un  près  de 
l'autre.  Si  commencèrent  à  combatre  de  leurs  lances 
gentement.  Si  avoit  ycelui  seigneur  de  Chargni  grand 
desplaisance  de  ce  que  son  adversaire  ne  fermoit  point 
sa  visière.  Durant  lequel  temps,  le  duc  de  Bourgongne 
ordonna  qu'on  les  fesist  cesser,  et  commanda  à  ceulx 
qui  gardoient  le  champ  qu'ilz  les  prenissent.  Laquelle 

i,  le  coude. 

chose  ils  firent ,  et  furent  amenés  devant  le  duc.  Si 
esloient  tous  deux  moult  troublés,  au  semblant  qu'ils 
monslroient,  de  ce  qu'on  les  avoit  si  tost  pris  sus.  Et 
par  espécial,  Tespaignol  venu  devant  ledit  duc,  répéta 
par  deux  fois  qu'il  n'estoit  pas  content  pour  si  peu  de 
chose  faire ,  entendu  que  à  grans  despens  et  à  grand 
travail  de  son  corps  il  estoit  venu  de  loingtain  pays 
par  mer  et  par  terre  pour  acquérir  honneur.  A  quoy 
lui  fut  respondu  que  bien  et  honnourablement  il  avoit 
fait  son  debvoir  et  acompli  ses  armes.  Après  lesquelles 
parolles,  furent  ramenés  à  leurs  hostelz,  et  yssèrent 
des  lices  chascun  par  son  costé ,  aussi  tost  l'un  que 
l'autre.  Toutefois  ledit  chevalier  d'Espaigne  fut  là  noté 
de  pluiseurs  nobles  hommes  là  estans,  de  avoir  en- 
treprins  une  grand  hardiesce  et  habilité  de  combatre 
par  ceste  manière  sa  visière  levée ,  pour  ce  que  le  pa- 
reil cas  avoit  peu  esté  veu.  Et  après  ceste  besogne,  le 
diemanche  et  aultres  jours  ensuivans,  ycelui  duc  de 
Bourgongne  fist  grand  honneur  et  révérence  en  son 
hostel  au  dessusdit  chevalier  d'Espaigne,  et  lui  donna 
grand  dons  pour  payer  plainement  ses  despens.  Et 
briefz  jours  ensuivans  print  congié  audit  duc  et  aux 
siens.  Si  se  parti  d'Arras  pour  retourner  en  son  pays. 


CHAPITRE  GLXXXII. 

Comment  les  François  et  les  Bourguignons  estant  dans  la  ville  d'Arras 
estoient  cordialement  ensamble  l'un  avec  l'autre. 

Le  lundi,  qui  fut  le  jour  Nostre-Dame  mi  aoust,  les 
ducz  de  Bourgongne,  de  Bourbon  et  de  Gueldres,  les 
contes  d'Estampes,  de  Richement,  de  Vendosme ,  de 

Saint-Pol,  de  Ligney,  de  Meurs,  et  de  Nasau,  avec  la 
plus  grand  partie  des  chevaliers  et  escuyers  des  deux 
parties,  alèrent  tous  à  cheval,  en  grand  concorde,  à 
l'ostel  d'ycelui  duc  de  Bourgongne  oyr  la  messe  à 
Nostre-Dame  en  la  cité ,  veslus  et  aournés  de  moult 
riches  vestements.  Dont  le  povre  peuple  là  estant  en 
grand  multitude,  avoit  grand  léesce,  espérans  brief 
avoir  consolacion  de  paix,  que  tant  et  si  longuement 
avoit  attendu.  Après  laquelle  messe  retournèrent  en 
l'ostel  du  duc  de  Bourgongne,  et  là  disnèrent,  la  plus 
grand  partie.  Si  furent  moult  richement  servis  de  plui- 
seurs  et  divers  mes.  Pour  lesquelz  convives  et  assam- 
blées  ainsi  faites  par  ycelles  parties,  les  ambaxadeurs 
d'Angleterre  n'estoient  point  bien  contens,  pour  ce 
que  desjà  le  duc  de  Bourgongne  et  ceulx  de  son  parti 
avoient  si  grande  communicacion  avec  yceulx  Fran- 
çois, leurs  ennemis.  Et  avoient  souspeçon  et  doubte 
que  entre  eulx  parties,  de  France  et  de  Bourgongne, 
ne  se  machinast  aucun  traictié  qui  fust  aulcunement 
à  leur  préjudice. 


CHAPITRE  GLXXXIÎI. 

Comment  le  cardinal  de  Wincestre  vint  à  Arras  pour  astre 
à  la  convencion  qui  là  estoit  assamblée. 

Le  xxix®  jour  d'aoust  ensuivant ,  vint  le  cardinal  de 
Wincestre  en  la  ville  d' Arras,  pour  estre  au  parlement 
là  estant.  Et  estoient  en  sa  compagnie  le  conte  de 
Hontiton  et  aullres  nottables  chevaliers  et  escuyers 
d'Angleterre ,  jusques  au  nombre  de  trois  cens  che- 
vaulcheurs.  A  l'encontre  duquel  alèrent  les  ducz  de 

Bourgoiigne  et  de  Gueldres,  les  contes  de  Saint-Pol,  de 
Ligney  et  de  Meurs,  et  la  plus  grand  partie  des  nobles 
hommes  estans  avec  ledit  duc  de  Bourgongne.  Si  fut 
faite  par  le  cardinal  et  duc  dessusdit,  grand  honneur 
et  récepcion  l'un  à  l'autre,  et  pareillement  des  aultres 
seigneurs.  Si  retournèrent  tous  ensamble  avec  ycelui 
cardinal  jusques  au  près  de  la  porte  d'Ârras,  où  ils 
prinrent  congiè  l'un  à  l'autre.  Si  s'en  ala  ledit  cardi- 
nal logier  en  l'ostel  de  l'évesque,  et  ses  gens. 

Si  venoient  chascun  jour  ambaxadeurs  envoyés  de 
diverses  nacions.  Et  avoit  esté  ordonné  le  lieu  où  la 
convencion  se  debvoit  tenir  en  l'abbéye  de  Saint- Vas 
d'Arras,  où  il  y  avoit  sales,  chambres  et  notables  édi- 
fices moult  propices  pour  toutes  les  parties.  Si  assam- 
blèrent  au  lieu  dessusdit  les  trois  parties,  en  la  pré- 
sence des  deux  cardinaulx  premiers  venus.  Lesquelx, 
et  par  espécial  le  cardinal  de  Sainte-Croix,  remous- 
trèrent  moult  autentiquement  à  ycelles  trois  parties 
les  grans  maulx  et  inconvéniens  qui  estoient  advenus 
par  toute  chrestienté  à  l'occasion  des  guerres  qu'ilz 
avoient  si  longuement  maintenues,  eulx  admonestant 
moult  doulcement  et  saigement  que,  pour  l'amour  de 
Dieu  principalment,  ils  volsissent  entendre  au  bien 
de  paix  en  tant  qu'ils  estoient  ensamble,  et  que  chas- 
cun d'eulx  feist  requestes  si  courtoises  et  si  raisonna- 
bles que  ilz  se  peussent  concorder  les  ungs  avec  les 
aultres.  Après  lesquelles  remoustrances,  se  assamblè- 
rent  au  lieu  de  ladicte  convencion  par  pluiseurs  jour- 
nées. Et  furent  par  lesdictes  parties  mis  avant  pluiseurs 
traictiés,  lesquelx  estoient  moult  contraires  et  difficiles 
les  ungs  aux  aultres.  Entre  lesquelx  requirent  ceulx 
de  la  partie  du  roy  Charles,  que  le  roy  Henri  d'Angle- 
V  10 

terre  se  volsist  déporter  et  désister  de  soy  nommer 
roy  de  France,  moyennant  que  par  certaines  condi- 
cions  lui  seroient  accordées  les  seigneuries  deGuienne 
et  de  Normendie.  Laquelle  chose  lesdiz  Anglois  ne 
A^olrent  point  accorder. 


CHAPITRE  GLXXXIV. 

Comment  durant  le  temps  du  parlement  d'Arras  La  Hire  et  Pothon 
vinrent  courir  et  fourer  le  pays  du  duc  de  Bourgongne. 

Le  XXV®  jour  dudit  mois  d'aoust,  le  parlement  estant 
à  Arras,  comme  dit  est,  Lahire  et  Pothon  de  Saincte- 
Treille,  à  tout  six  cens  cornbatans,  dont  il  y  avoit  six 
vingts  lances  ou  environ,  qu'ilz  avoient  assamblées 
des  frontières  vers  Beauvais,  chevaulchèrent  toute  nuit 
jusques  à  la  rivière  de  Somme,  qu'ilz  passèrent  à  Capy, 
et  de  là  se  tirèrent  vers  Dourlens  et  Beauquesne,  pour 
fourer  le  pays.  Si  se  partirent  en  pluiseurs  lieux  et 
assamblèrent  grand  nombre  de  paysans,  chevaulx, 
vaches  et  brebis,  à  tout  lesquelx  se  retrairent  vers  le 
passaige  de  l'eaue  par  où  ils  estoient  venus.  Durant 
lequel  temps,  les  nouvelles  furent  portées  à  Arras  de- 
vers le  duc  de  Bourgongne  par  le  seigneur  de  Saveu- 
ses.  Lequel  duc  de  Bourgongne  en  fut  grandement 
troublé,  véant  que,  par  telles  manières  tenir,  les  be- 
songnes  que  on  traictoit  audit  lieu  d'Arras  se  pour- 
roient  atarder.  Et  adfin  de  y  pourveoir,  fist  sans  délay 
monter  à  cheval  les  contes  d'Estampes,  de  Saint-Pol 
et  de  Ligney,  avec  eulx  la  plus  grand  partie  des  cheva- 
liers et  escuiers  qui  là  estoient  et  ceulx  de  son  hostel, 
pour  combatre  et  rebouter  iceulx  François.  Avec  les- 

quelx  alèrent  aulcuns  seigneurs  d'Angleterre,  à  tout 
trois  cens  combalansou  environ.  Et  povoient  estre  en 
tout,  de  douze  à  seize  cens,  mais  la  plus  grand  partie 
estoit  sans  harnas.  Si  chevaulchèrent  hastivement 
tous  ensamble  jusques  vers  Mailly  et  Acbeu.  Et  avoit 
paravant  envoyé  ledit  seigneur  de  Saveuses  et  aultres 
coureurs,  pour  enquerre  nouvelles  de  leurs  ennemis. 
Lesquelx  coureurs  sceurent  pour  vray  qu'ilz  retour- 
noient à  tout  grans  proies  vers  le  passaige  de  i'eaue. 
Si  le  firent  sçavoir  aux  seigneurs  dessusdiz.  Lesquelx 
se  hastèrenl  pour  les  ataindre,  et  firent  si  bonne  dili- 
gence qu'ilz  les  trouvèrent  auprès  de  Corbie,  à  une 
ville  nommée  Bonnay,  sur  I'eaue  de  Helly.  Et  lors,  les 
François,  d'ycelle  poursuite  advertis,  ordonnèrent  aul- 
cuns de  leurs  gens  à  garder  le  passaige  de  ladicte  ri- 
vière. Si  se  alèrent  mectre  en  bataille  sur  une  baulte 
montaigne  entre  Corbie  et  Helly.  Et  entretant,  messire 
Jeban  de  Croy  fut  envoyé  devant,  avec  lui  certain 
nombre  de  gens,  pour  gagnier  ledit  passage.  Lequel 
fut  assés  briefment  conquis.  Et  y  eut  mors,  de  dix  à 
douze  d'yceulx  François,  et  les  autres  se  retrayrent 
avec  leurs  gens  sur  ladicte  montaigne.  Et  adonc, 
ceulx  de  la  partie  de  Bourgongne  et  les  Anglois,  pas- 
sèrent I'eaue  et  se  mirent  en  bataille  au-dessoubz  de 
la  montaigne  dessusdicte  contre  leurs  ennemis.  Et  y 
furent  bien  demi  lieure.  Toutefois  ilz  n'eurent  point 
conseil  de  les  aler  combatre,  car  ilz  estoienl  trop  peti- 
tement atournés  de  harnois.  Et  d'aultre  part,  le  duc 
de  Bourgongne  et  le  conte  de  Ricbemont,  connestable, 
qui  estoient  audit  lieu  d'Arras,  avoient  envoyé  aul- 
cuns de  leurs  gens  devers  les  dessusdiz  François  pour 
les  faire  retraire,  et  rendre  ce  qu'ilz  avoient  prins. 

Finablement,  après  ce  que  les  deux  parties  eurent  esté 
grand  espace  en  bataille  l'un  contre  l'aultre,  ilz  s'en 
retournèrent  chascun  dont  ilz  estoient  venus.  Et  ren- 
dirent lesdiz  François  grand  partie  des  prisonniers 
qu'ilz  avoient  prins,  par  le  moyen  et  pourchas  de 
ceulx  que  les  ambassadeurs  dessusdiz  avoient  envoyés, 
et  aussi  le  bestail  qu'ilz  avoient  accueillie.  Mais  ce  fut 
moult  envis.  Si  perdirent  de  leurs  gens,  environ  vingt 
hommes,  tant  mors  que  prins. 


CHAPITRE   CLXXXV. 

Comment  les  rois  d'Arragon  et  de  Navarre  furent  prins  et  desconfîs 
devant  Gaiette  par  l'armée  du  duc  de  Milan. 

Le  vi"  jour  d'aoust  de  cest  an,  furent  prins  devant 
Gaiette,  ou  royaume  de  Naples,  les  roys  d'Arragon  et 
de  Navarre,  le  Grand  maistre  de  Saint-Jaque,  leur 
frère  le  duc  de  Cesse,  et  son  filz  le  conte  de  Fondes, 
le  prince  de  Tarente,  le  filz  messire  Christofle  Garga- 
ney,  Mercuriun  de  Laigle,  le  viseroy  de  Sézille,  et  bien 
quatre  cens  chevaliers  et  escuyers  qui  avoient  avec 
eulx  bien  trois  mille  soldoyers,  qui  tous  furent  descon- 
fis. Et  tenoient  le  siège  devant  la  dessusdicte  ville  de 
Gaiette  par  mer  et  par  terre  pour  ycelle  conquerre, 
à  la  desplaisance  de  Phelippe  Maria,  duc  de  Milan. 
Pour  tant,  ycelui  duc  fist  préparer  son  armée  en  la 
ville  de  Gènes  pour  souscourir  et  mener  vivres  à  la- 
dicte  ville  de  Gaiette.  Si  fut  principal  conducteur 
d'ycelle  armée  duditduc  de  Milan,  l'amiral  de  la  cité 
de  Gènes.  Lequel,  ayant  entencion  d'entrer  en  ycelle 
ville  ainsy  asségié  par  mer,  si  s'approucha  d'ycelle  tant 

que  les  asségans  alèrent  pour  le  combatre  et  subju- 
guer. Toutes  fois,  non  obstant  que  l'admirai  dessus- 
dit ne  fust  point  en  si  grand  nombre  comme  les 
Napolitains  et  les  Arragonois  ses  ennemis,  la  fortune 
fut  pour  luy.  Et  desconfit  pour  ce  jour  tous  ceulx  qui 
estoient  audit  lieu  tenans  le  siège  par  mer  et  par  terre. 
Mais  non  obstant  que  les  dessusdiz  roys  d'Arragon  et 
de  Navarre,  avec  les  aultres  seigneurs  dessusnomraez, 
eussent  estes  prins  devant  le  port  de  Gaiette,  comme 
dit  est,  si  furent-ils  menés  à  Gènes,  qui  lors  se  tenoit 
en  l'obéissance  du  duc  de  Milan.  Mais  brief  ensuivant, 
par  certains  moyens  et  promesses  qu'il  fist  aux  Gene- 
vois, lui  furent  yceulx  seigneurs  délivrés  et  mis  en  sa 
main,  moyennant  qu'il  leur  promist  de  non  les  déli- 
vrer, sinon  du  sceu  et  consentement  desdiz  Genevois. 
Laquelle  promesse  il  n'entretint  point.  Car  tantost 
après  qu'ilz  furent  amenés  devant  lui,  et  qu'il  les  eust 
grandement  festoyé  et  conjoys  en  sa  ville  de  Milan,  il 
les  mist  à  plaine  délivrance,  sans  paier  finance,  ne 
retenir  d'eux  aulcune  chose,  ne  promesse.  Et  mesme- 
ment  leur  donna  de  grans  et  précieux  dons.  Dont, 
quand  ce  fust  venu  à  la  congnoissance  desdiz  Gene- 
vois, ilz  en  furent  très  mal  contens,  et  non  sans  cause, 
car  ils  estoient  leurs  ennemis  capitaulx.  Pour  quoy 
ils  se  départirent  du  tout  de  l'aliance  et  obéissance 
duditduc  de  Milan. 

CHAPITRE  GLXXXVI. 

Comment  le  cardinal  de  Wincestre  et  toute  l'ambassade  des  Anglois  se 
despartirent  de  la  ville  d'Arras,  et  comment  aultres  ambassadeurs  de 
pluiseurs  lieux  vinrent  en  ladicle  ville. 

Le  vi^  jour  de  septembre,  le  cardinal  de  Wincestre 
se  parti  de  la  convencion  d'Arras,  et  avec  lui  toute 
l'ambassade  de  la  partie  d'Angleterre,  sans  ce  qu'ilz 
eussent  aulcune  concorde  avec  les  François,  non  obs- 
tant  qu'ilz  eussent  par  pluiseurs  jours  esté  ensamble 
et  que  à  ycelles  journées  pluiseurs  traictiés  eussent 
esté  mis  avant,  comme  dit  est,  qui  point  n'avoient  esté 
mis  à  effect.  Jà  soit  que  le  duc  de  Bourgongne  et  ceulx 
de  son  conseil  eussent  fais  pluiseurs  diligences  pour 
appaisier  ycelles  deux  parties  de  France  et  d'Angle- 
terre. Nientmains  yceulx  Anglois  s'en  retournèrent  à 
Calais  et  de  là  en  Angleterre.  Et  se  doubloient  bien  de 
ce  qui  advint  assés  tost  ensuivant,  c'est  assavoir  que  le 
roy  Charles  et  le  duc  de  Bourgongne  ne  se  concor- 
dassent l'un  avec  l'autre.  Car  ils  perceurent  bien  dès 
devant  leur  département,  que  ycelles  deux  parties 
avoient  l'un  avec  l'autre  très  grand  amour  etrepairoient 
ensamble  comme  se  dès  lors  eussent  esté  en  concor- 
diale  union.  Dont  ilz  n'estoient  point  bien  contens. 

Item,  encore  vindrent  audit  parlement  d'Arras  plui- 
seurs ambassadeurs  de  pluiseurs  royaulmes  et  nacions, 
tant  ecclésiastiques  comme  séculières.  Est  assavoir,  de 
par  les  roys  de  Navarre,  de  Dache,  d'Espaigne,  de 
Cyppre,  de  Portingal,  le  connestable  du  roy  de  Pou- 
laue,  de  par  le  duc  de  Milan,  de  par  le  roi  de  Sezille, 

de  par  le  roy  de  Norwègue,  de  par  le  duc  de  Breta- 
gne. Si  y  vindrent  aussi  l'archevesque  d'Ausc,  l'ar- 
chevesque  Dasque,  l'évesque  de  Albigne,  Tévesque 
de  Lisses,  l'évesque  d'Aussenne,  l'évesque  d'Albanie, 
l'évesque  de  Vinsenne,  l'abbé  de  Verselay,  l'arcbi- 
diacre  de  Mes  en  Lohoraine,  procureur  du  saint  con- 
cile de  Basle,  l'archidiacre  de  Poulaine  et  moult  d'au- 
tres gens  de  grand  auctorité. 


CHAPITRE  GLXXXVII. 

Comment  la  paix  fut  faicte  et  confermée  entre  le  roy  Charles  de  France 
et  le  duc  de  Bourgongne,  t-ii  la  -ville  d'Arras. 

Item,  après  ce  que  les  ambassadeurs  du  roy  Henri 
d'Angleterre  se  furent  partis  de  la  ville  d'Arras, 
comme  dessus  est  dict,  et  qu'ilz  furent  retournés  en 
Angleterre  sans  prendre  conclusion  de  paix  avec  les 
François,  les  deux  aultres  parties  qui  estoient  demou- 
rées  au  dessusdit  lieu  d'Arras,  c'est  assavoir  de  France 
et  de  Bourgongne,  se  rassamblèrent  l'un  avec  l'autre 
au  parlement  ou  lieu  acoustumé,  par  aulcun  peu  de 
jours.  Et  là  eurent  ensamble  grand  délibéracion  et 
advis  sur  pluiseurs  besongnes.  Et  aussi  par  l'exor- 
tacion  des  deux  cardinaux  de  Sainte-Croix  et  de  Cy- 
pre,  de  pluiseurs  prélatz  et  aultres  notables  hommes 
de  conseil  là  estans  de  chacune  partie,  conclurent  à 
faire  paix  finalle  entre  le  roy  Charles  d'une  part,  et  le 
duc  de  Bourgongne  d'aultre.  De  laquelle  la  teneur 
s'ensuit  : 

TRAITÉ   d'aRRAS. 

«  Phelippe,  par  la  grâce  de  Dieu,  duc  de  Bourgon- 

gne,  de  Lotriche,  de  Brabant  et  de  Lembourg,  conte  de 
Flandres,  d'Artois  et  de  Bourgongne  palatin ,  de  Hay- 
nau,  de  Hollande,  de  Zéelande  et  de  Namur,  mar- 
quis du  Saint-Empire,  seigneur  de  Frise,  de  Salins  et 
de  Malines.  Sçavoir  faisons  à  tous  présens  et  advenir. 
Que  comme,  pour  parvenir  à  paix  généralle  en  ce 
royaume,  ayant  esté  tenues  pluiseurs  convencions  et 
assamblées,  et  mesmement  en  nostre  ville  et  cité 
d'Auçoirre  et  en  la  ville  de  Corbueil,  et  derrenière- 
ment  ait  esté  accordé  de  tenir  en  ceste  nostre  ville 
d'Arras  certaine  journée  etconvencion  sur  le  faict  de 
ladicte  paix  généralle,  à  laquelle  mon  très-redoubté 
seigneur,  le  roy  Charles,  ait  envoyés,  et  y  sont  venus, 
nos  très  chiers  et  très  amés  frères  et  cousins,  duc  de 
Bourbon  et  d'Auvergne,  le  conte  de  Richemont, 
connestable  de  France,  le  conte  de  Vendosme,  grand 
maistre  d'ostel,  et  très  révérend  père  en  Dieu,  l'arche- 
vesque  et  duc  de  Rains,  grand  chancelier  de  France, 
Christofle  de  Harcourt,  Guillebert,  seigneur  de  La- 
faiette,  mareschal  de  France,  maistre  Adam  de  Cam- 
bray,  premier  président  en  parlement,  et  maistre 
Jehan  Tudart,  doyen  de  Paris,  conseiller  et  maistre 
des  requestes  de  l'ostel  du  roy,  Guillaume  Charetier, 
Estiénne  Moreau,  aussy  les  conseillers,  Jehan  Castai- 
gnier  et  Robert  Marlière,  secrétaires  de  mondit  sei- 
gneur le  roy,  et  tous  ses  secrétaires.  Et  de  la  part  mon 
très  chier  sire  et  cousin  le  roy  d'Angleterre  y  sont 
venus,  très  révérend  père  en  Dieu  le  cardinal  de 
Wincestre,  l'archevesque  d'Yorch,  noz  amés  cousins 
le  contes  de  Hontiton  et  de  Sufibrt,  noz  révérends 
pères  en  Dieu  les  évesques  de  Norwich,  de  Saint- 
David  et  de  Lisieux,  et  pluiseurs  aultres  gens  d'église 

et  ambassadeurs  de  mon  très  chier  frère  et  cousin  le 
roy  d'Angleterre.  Et  aussy  y  sommes  venus  et  com- 
parus en  nostre  personne,  accompaignié  de  pluiseurs 
de  nostre  sang  et  aultres  noz  féaulx  et  subgects  en 
grand  nombre.  Â  laquelle  journée  et  convencion,  de 
par  nostre  saint  père  le  pape,  ait  esté  envoyé  très 
révérend  père  en  Dieu,  nostre  très  chier  et  très  espé- 
cial  amy  le  cardinal  de  Sainte-Croix,  à  tout  bon  et 
souffisant  povoir  de  nostredit  saint  père.  Et  de  par  le 
saint  concilie  de  Basle,  samblablementayent  estes  en- 
voyés et  soient  venus,  très  révérend  père  en  Dieu, 
nostre  très  chier  et  très  amé  cousin,  le  cardinal  de 
Cyppre,  très  révérends  pères  en  Dieu,  les  évesque  de 
Véronne,  d'Albine,  Nicolas,  prévost  de  Calcoine, 
Hugue,  archidiacre  de  Mes  en  Lohoraine,  ambassa- 
deurs d'ycellui  concilie  et  ayans  povoirs  sur  ce  soufïi- 
samment  dudit  concilie.  Par  devant  lesquelz  cardi- 
naulx,  légaulz  et  ambassadeurs  de  nostre  saint  père 
et  du  saint  concilie,  sont  venus  et  comparus  lesdiz 
ambassadeurs  de  France  d'une  part,  et  ceulx  d'An- 
gleterre d'aultre,  et  nous  aussy  en  nostre  personne, 
toutes  foiz  qu'il  a  esté  besoing.  Et  par  yceulx  ambas- 
sadeurs ayent  esté  faictes  pluiseurs  ouvertures  et 
oblacions,  d'un  costé  et  d'aultre.  Et  combien  que 
finablement,  de  la  part  de  mons'  le  Roy,  par  ses- 
diz  ambassadeurs  ayent  esté  faites  aux  gens  et  aux 
ambassadeurs  d'Angleterre  grandes  et  notables  offres 
adfin  de  parvenir  à  ladicte  paix  généralle,  lesquelz, 
comme  il  samble  auxdiz  cardinaulx  et  aultres  légaulz 
et  ambassadeurs  de  nostredit  saint  père  et  du  concilie, 
estre  justes  et  raisonnables,  et  ne  les  povoient  ou  deb- 
voient  raisonnablement  refuser  lesdiz  ambassadeurs 


1S4  CHRONIQUE  [1435] 

d'Angleterre,  etquelesdiz  cardinaulx  de  Sainte-Croix, 
de  Cyppre,  et  aultres  ambassadeurs  du  saint  concilie, 
eussent  pryé  et  requis  à  yceulx  ambassadeurs  de  les 
accepter,  en  leur  disant  et  remoustrant  que  aultre- 
ment,  et  ou  cas  qu'ilz  ne  vouldroient  entendre  à  l'ef- 
fect  de  ladicte  paix  généralle,  ilz  avoient  charge  et 
commandement  de  nostre  saint  père  le  pape  et  du 
concilie,  de  nous  exorter,  requérir  et  sommer  de  en- 
tendre avec  mondit  seigneur  le  Roy  à  paix  particu- 
lière et  réunion  avec  lui,  en  tant  que  toucliier  nous 
povoit.  Toutefois,  lesdiz  ambassadeurs  d'Angleterre, 
n'ont  voulu  accepter  lesdictes  offres  à  eulx  faites. 
Mais  se  sont  départis  de  nostre  ville  d'Arras,  sans 
aulcune  conclusion,  et  sans  vouloir  prendre,  ne  ac- 
cepter jour  certain  ne  compétent,  de  retourner.  Pour 
quoy,  après  leur  partement,  par  lesdiz  cardinaulx, 
légaulz  et  ambassadeurs  de  nostredit  saint  père  et  du 
concilie,  ayons  estes  exortés,  requis  et  sommés  à  vou- 
loir entendre  par  effect  à  ladicte  paix  particulière  et 
réunion  avec  mondit  seigneur  le  Roy,  moyennant  que 
pour  le  cas  de  la  mort  de  feu  nostre  très  chier  seigneur 
et  père,  cui  Dieu  pardoinst,  et  pour  nostre  intérest 
en  ceste  partie ,  nous  seroit  par  mondit  seigneur  le 
Roy  et  par  ses  ambassadeurs  dessusnommés,  ad  ce 
souffisamment  fondés  pour  lui  et  en  son  nom,  faites 
offres  raisonnables,  ad  fin  de  satisfaction,  récompen- 
sacion  et  aultrement,  que  nous  en  debverions  estre 
content.  Lesquelles  offres ,  faites  par  lesdiz  ambassa- 
deurs de  mondit  seigneur  le  Roy,  ayent  esté  baillées 
par  escript  en  ung  rôle  de  papier  auxdiz  cardinaulx  et 
ambassadeurs  de  nostre  saint  père  et  du  concilie,  et  par 
yceulx  à  nous  présenté.  Duquel  roUe  la  teneur  s'ensuit. 


[1435]  D'ENGUERRAIN  DE  MONSTRELET.  im 

«  Ce  sont  les  offres  que  nous  Charles,  duc  de  Bour- 
bonnois  et  d'Auvergne,  Artus,  conte  de  Richemont, 
connestable  de  France,  Loys  de  Bourbon,  conte  de 
Vendosme,  Renauld  de  Chartres,  archevesque  et  duc 
de  Rains,  grand  chancelier  de  France,  Guillebert,  sei- 
gneur de  Lafayette,  mareschal  de  France,  Adam  de 
Cambray,  président  en  parlement,  et  Jehan  Tudart, 
doyen  de  Paris,  conseiller  et  maistre  des  requestes  de 
l'ostel,  Guillaume  Charretier  et  Estievène  Moreau, 
conseillers,  Jehan  de  Castaignier  et  Robert  Marlière, 
secrétaires,  et  tous  ambassadeurs  de  Charles,  roy  de 
France,  nostre  souverain  seigneur,  eslans  présente- 
ment en  la  ville  d'Ârras,  faisons ,  pour  et  ou  nom  dudit 
Roy,  à  monseigneur  le  duc  de  Bourgongne  et  de  Bra- 
bant,  pour  son  intérest  et  querelle  qu'il  a  et  puet  avoir 
à  rencontre  du  Roy,  tant  à  cause  de  la  mort  de  feu 
monseigneur  le  duc  Jehan  de  Bourgongne,  son  père, 
comme  aultrement,  adfin  de  parvenir  à  traictié  de 
paix  et  concorde. 

Premièrement.  Que  le  Roy  dira,  ou  par  ses  gens 
notables  souffisamment  fondés  fera  dire,  à  raondit 
seigneur  le  duc  de  Bourgongne,  que  la  mort  de  feu 
monseigneur  le  duc  Jehan  son  père,  que  Dieux  ab- 
soille,  fut  iniquement  et  malvaisement  faite  par  ceulx 
qui  perpétrèrent  ledit  cas  et  par  mal  vais  conseil,  et  lui 
en  a  tousjours  despieu  et  à  présent  desplait  de  tout 
son  cueur,  et  que  se  il  eust  sceu  ledit  cas ,  et  en  tel 
eage  qu'il  a  de  présent,  il  y  eust  obvié  à  son  povoir. 
Mais  il  estoit  bien  josne  et  avoit  lors  petite  congnois- 
sance,  et  ne  fut  point  si  advisé  que  de  y  pourveoir.  Et 
priera  à  mondit  seigneur  de  Bourgongne  que  toute 
hayne  et  rancune  qu'il  puet  avoir  à  l'encontre  de  luy 

à  cause  de  ce,  il  oste  de  son  cueiir  et  que  entre  eulx 
ait  bonne  paix  et  amour.  Et  se  fera  de  ce,  expresse 
mencion  es  lettres  qui  seront  faites  de  l'accord  et 
traictié  d'eulx. 

Item,  Que  tous  ceulx  qui  perpétrèrent  ledit  malvais 
cas  ou  furent  consentans,  le  Roy  les  habandonnera,  et 
fera  toutes  diligences  à  lui  possibles  de  les  faire  pren- 
dre et  appréhender  quelque  part  où  ils  pourront 
estre  trouvés,  pour  estre  punis  en  corps  et  en  biens. 
Et  se  appréhendés  ilz  ne  pueent  estre,  il  les  bannira 
et  fera  bannir  à  tous  jours  et  sans  rapel,  hors  du 
royaulme  et  du  Daulphiné,  avec  confiscacion  de  tous 
leurs  biens.  Et  seront  hors  de  tous  traictiés. 

Item.  Ne  soufferra  le  Roy,  aulcun  d'eulx  estre 
recepté  ou  favourisé  en  aulcun  lieu  de  son  obéissance 
et  puissance,  et  fera  crier  et  publier  par  tous  les  lieux 
desdiz  royaulme  et  Daulphiné  acoustumés  à  faire  cris 
et  publicacions,  que  aulcun  ne  les  recepte  ou  favou- 
risé, sur  paine  de  confiscacions  de  corps  et  de  biens. 

Item,  Et  que  mondit  seigneur  de  Bourgongne,  le 
plus  tost  qu'il  pourra  bonnement  après  ledit  accord 
passé,  nommera  ceulx  dont  il  est  ou  sera  lors  informé, 
qui  perpétrèrent  ledit  malvais  cas  ou  en  furent  con- 
sentans, adtln  que  incontinent  et  diligamment  soit 
procédé  contre  eulx  de  la  part  du  Roy,  comme  dit  est. 
Et  en  oultre,  pour  ce  que  mondit  seigneur  de  Bour- 
gongne n'a  encore  peu  avoir  congnoissance  vraie  de 
ceulx  qui  perpétrèrent  ledit  malvais  cas  ou  en  furent 
consentans,  toutes  les  fois  que  ci  après  en  sera  informé 
deuement  d'aulcuns  autres,  il  les  pourra  nommer  et 
signifier  par  ses  lettres  patentes,  ou  aultrement  souf- 
fissamment,  au  Roy,  lequel,  en  ce  cas,  sera  tenu  de 

faire  procéder  tantost  et  diligamment  à  Vencontre 
d'eulx,  par  la  manière  dessusdicte. 

Item.  Que  pour  l'âme  de  feu  monseigneur  le  duc 
Jehan  de  Bourgongne,  de  feu  messire  Archenbault  de 
Foix,  conte  de  INoailles,  qui  fu  mort  avec  lui,  et  de 
tous  aultres  trespassés  à  cause  des  divisions  et  guerres 
de  ce  royaume,  seront  faites  les  fondacions  et  édifices 
qui  s'ensuivent  :  C'est  assavoir,  en  l'église  de  Mous- 
treau,  en  laquelle  fut  premièrement  enterré  le  corps 
dudit  feu  monseigneur  le  duc  Jehan,  sera  fondée  une 
chapelle  et  chapellenie  perpétuelle  d'une  messe  basse 
de  Requiem  chascun  jour  perpétuelment,  laquelle  sera 
rentée  et  douée  convenablement  de  rentes  amorties 
jusques  à  lx  livres  par  an ,  et  aussi  garnie  de  calice  et 
aournemens  d'église,  bien  et  souffisamment ,  et  tout 
aux  despens  du  Roy.  Et  laquelle  chapelle  sera  à  la 
collacion  de  mondit  seigneur  de  Bourgongne  et  des 
ducs  de  Bourgongne  ses  successeurs,  à  tousjours. 

Item.  Qu'en  la  dicte  ville  de  Moustreau,  ou  au  plus 
près  d'ycelle  que  faire  se  pourra  bonnement,  sera  fait, 
construit  et  institué  par  ledit  Roy  et  à  ses  frais  et  des- 
pens, une  église,  couvent  et  monastère  de  Chartreux, 
c'est  assavoir  pour  un  prieur  et  douze  religieux,  avec 
les  cloistres,  sales  et  réfrotours  *,  granges  et  aultres 
édifices  qui  y  seront 'nécessaires  et  convenables.  Et 
lesquelz  Chartreux,  c'est  assavoir  le  prieur  et  douze 
religieux,  seront  fondés  par  le  Roy,  de  bonnes  rentes 
et  revenues  annuelles  et  perpétuelles  et  bien  amorties 
souffisamment  et  convenablement,  tant  pour  le  vivre 
desdiz  religieux  et  entretenement  du  divin  service, 

1.  Lis.  réfectoires. 

comme  pour  les  soustenemens  desdiz  édefices,  dudit 
monastère  et  aultrement,  et  jusques  à  la  somme  de 
huit  cens  livres  parisis  par  an,  à  l'ordonnance  et  par 
l'advis  de  très  révérend  père  en  Dieu,  monseigneur  le 
cardinal  de  Sainte-Croix,  ou  de  celuy  ou  ceulx  qu'il 
vouldra  ad  ce  commettre. 

Item,  Que  sur  le  pont  de  Moustreau,  ou  lieu  où  fut 
commis  ledit  malvais  cas,  sera  faite  et  édifiée  et  bien 
entaillié  et  bien  entretenue  à  tous  jours  aux  dépens  du 
Roy,  une  belle  croix,  de  telle  façon  et  ainsi  qu'il  sera 
devisé  JDar  ledit  monseigneur  de  Sainte-Croix  ou  ses 
commis. 

Item.  Qu'en  l'église  des  Chartreux  lez  Digon ,  en 
laquelle  gist  et  repose  à  présent  le  corps  dudit  mon- 
seigneur le  duc  Jehan,  sera  fondée  par  le  Roy  et  à  ses 
despens,  une  haulte  messe  de  Requiem,  qui  se  dira 
chascun  jour  perpétuelment  au  grand  autel  de  ladicte 
éghse  à  tel  heure  qu'il  sera  devisé.  Et  laquelle  fonda- 
cion  sera  douée  et  assignée  de  bonnes  rentes  amorties, 
jusques  à  la  somme  de  cent  livres  parisis  par  an ,  et 
aussi  garnie  de  calice  et  aournemens  comme  dessus. 

Item.  Que  lesdictes  fondacions  et  édifices  seront 
commenciés  à  faire  le  plus  tost  que  faire  se  poura.  En 
espécial  commencera  on  à  dire  et  célébrer  lesdictes 
messes  incontinent  après  ledit  accord  passé.  Et  au  re- 
gard des  édifices  qui  se  doibvent  faire  en  ladicte  ville 
de  [Monstreau]  ou  au  plus  près  d'ycelle,  on  y  com- 
mencera à  ouvrer  dedens  trois  mois  après  que  ladicte 
ville  sera  réduicte  en  l'obéyssance  du  Roy,  et  y  con- 
tinuera on  diligamment  et  sans  intercupacion,  telle- 
ment que  yceulx  édifices  seront  tous  parfais  et  assou- 
vis dedens  cinq  ans  ensuivans.  Et  quand  aux  dictes 

fondacions,  on  y  besongnera  sans  délay  le  plus  tost 
que  se  faire  se  pora.  Et  pour  ces  causes,  tantost  après 
ledit  accord  passé,  sera  faite  et  assignée  la  haulte 
messe  aux  Chartreux  de  Digon  dont  dessus  est  faicte 
mencion,  avec  ce  qui  en  dépend,  c'est  assavoir  de 
livre,  calice,  et  auhres  choses  ad  ce  nécessaires.  Et 
aussy  y  sera  dicte  et  célébrée  aux  despens  du  Roy  la 
basse  messe  cotidienne  qui  doibt  estre  fondée  en  l'é- 
glise de  Monstreau  si  tost  qu'elle  sera  réduicte  en 
l'obéissance  du  Roy.  Et  ausourplus,  touchant  les  édi- 
fices et  fondacions  qui  se  doib vent  faire  en  la  ville  dudit 
Moustreau  et  auprès  d'ycelle  de  la  part  du  Roy,  sera 
mise  dedens  lesdiz  trois  mois  après  que  ycelle  ville 
sera  réduicte  en  l'obéissance  du  Roy,  es  mains  d'ycelui 
ou  de  ceulx  que  y  vouldra  commettre  monseigneur  le 
cardinal  de  Sainte-Croix ,  certaine  somme  d'argent 
souffisant  pour  commencier  à  faire  lesdiz  édifices  et 
acheter  les  calices,  livres,  aournemens  et  aultres 
choses  à  ce  nécessaires  et  convenables.  Et  d'aultre 
part  seront  aussi  lors  advisées,  assises  et  délivrées  les 
rentes  dessus  déclarées,  montans  pour  ledit  lieu  de 
Monstreau  huit  cens  et  soixante  livres  parisis  de  rente 
par  an,  bien  revenans  et  seurement  amorties,  et  assises 
au  plus  près  que  bonnement  faire  se  pourra  dudit  lieu 
de  Moustreau,  sans  y  comprendre  les  cent  livres  parisis 
de  rente  qui  doibvent  estre  assises  pour  la  fondacion 
de  ladicte  haulte  messe  des  Chartreux  à  Digon. 

Item.  Que  pour,  et  en  compensacion  des  joyaulx  et 
aultres  biens  meubles  que  avoit  feu  mondit  seigneur 
le  duc  Jehan  ou  temps  de  son  décès,  qui  furent  prins 
et  perdus ,  et  pour  en  avoir  et  acheter  des  aultres  et 
en  lieu  d'yceulx ,  le  Roy  paiera  et  fera  baillier  réaile- 

ment  et  de  fait  à  mondit  seigneur  le  duc  de  Bour- 
gongne,  la  somme  de  cinquante  mille  escus  d'or  viez, 
du  poix  de  LXIÏII  ou  marc  de  Troies,  huit  onces  pour 
le  marc  et  à  vingt  quatre  karas  d'aloy,  ou  aultres,  or 
coursable ,  de  la  valeur ,  aux  termes  qui  s'ensuivent  : 
C'est  assavoir,  quinze  mille  ou  terme  de  pasques  prou- 
chain  venant  en  ung  an,  qui  commencera  l'an  mil  llir 
XXXVII,  et  quinze  mille  aux  pasques  ensuivans,  qui 
sera  l'an  mil  IllF  XXXVIII.  Et  les  vingt  mille  qui  res- 
teront, aux  pasques  ensuivans,  qui  sera  l'an  mil  Ilir 
XXXIX.  Et  avec  ce  sera  sauve  et  réservé  à  mondit 
seigneur  le  duc  de  Bourgongne  son  action  et  pour- 
suite au  regard  du  biau  collier  de  feu  mondit  seigneur 
son  père,  à  l'encontre  de  tous  ceulx  qui  l'ont  eu  et  le 
ont,  pour  le  avoir  et  recouvrer,  pour  ledit  colier  et 
joyaulz  avoir  à  son  prouffit,  en  oultre  et  par  dessus  les- 
diz  cinquante  mille  escus. 

Item.  Et  que  de  la  part  du  Roy  à  mondit  seigneur 
de  Bourgongne,  pour  partie  de  son  intérest,  seront 
délaissiés  et  avec  ce  bailliés  et  transportés  de  nouvel , 
pour  lui  et  ses  hoirs  procrées  de  son  corps  et  les  hoirs 
de  ses  hoirs  en  descendant  tousjours  de  droite  lignié , 
soit  mâles  ou  femelles,  les  terres  et  seigneuries  qui 
s'ensyiivent  :  C'est  assavoir  la  cité  et  contée  de  Mascon 
et  Saint-Jangon  et  es  mettes  d'yceulx.  Et  avec  ce  en- 
samble  toutes  les  villes,  villages,  terres,  censés,  rentes 
et  revenues  quelconques  qui  sont  et  appartiennent  et 
doibvent  compéter  et  appartenir  en  demaine  au  Roy 
et  à  la  couronne  de  France ,  et  par  tous  les  villages 
royaux  de  Mascon  et  de  Saint-Jangon  et  es  mettes 
d'yceulx,  avec  toutes  les  appertenances  d'ycelle  con- 
tée de  Mascon  et  aultres  seigneuries  que  tient  et  doibt 

tenir  le  Roy  en  demaine  et  de  demaine  ancien ,  en  et 
par  tout  lesdiz  villages  de  Mascon  et  de  Saint-Jangon, 
tant  en  fief,  arrière  fief,  confiscacions,  patronnages 
d'églises,  collacions  de  bénéfices,  comme  en  aultres 
drois  et  prouiïis  quelconques,  sans  y  riens  retenir  de 
la  part  du  Roy.de  ce  qui  touche  et  puet  touchier  le 
demaine  de  la  seigneurie,  la  juridiction  ordinaire  des 
contée  et  lieux  dessusdiz.  Et  est  sauve  et  réservé  au 
Roy  samblablement,  les  fîefz  et  hommages  des  choses 
dessusdictes  et  le  ressort  et  souveraineté,  ensamble  la 
garde  et  souveraineté  des  églises  et  subgectz  d'ycelles 
de  fondacions  royaulx  estant  es  dictz  bailliages  et  es 
mettes  enclavés  en  yceulx ,  et  le  droit  de  régale  là  où 
il  a  eu  lieu,  et  aultres  drois  royaulx  appartenans  d'an- 
cienneté à  la  couronne  de  France  et  bailliages  dessus- 
diz. Pour,  de  ladicte  contée  de  Mascon,  ensamble  des 
villes,  villages,  terres  et  demaines  dessusdiz,  joyr  et 
user  par  mondit  seigneur  de  Bourgongne  et  ses  diz 
hoirs  à  tousjours,  et  les  tenir  en  foy  et  hommage  du 
Roy  et  de  la  couronne  de  France,  et  en  partie  soubz  le 
ressort  du  Roy  et  de  sa  court  de  parlement,  sans  moyen, 
pareillement  et  en  telles  franchises,  drois  et  préro- 
gatives ,  comme  les  aultres  pers  de  France. 

Item,  Avec  ce,  de  la  part  du  Roy  seront  transportés 
et  bailliés  à  mondit  seigneur  de  Bourgongne  et  à  celui 
de  sesdiz  hoirs  légitimes  procrées  de  son  corps  auquel 
il  délaissera  après  son  décès  ladicte  contée  de  Mascon, 
tous  les  prouffis  et  émolumens  quelconques  qui 
escherront  es  diz  villages  royaulx  de  Mascon  et  de 
Saint-Jangon  à  cause  des  drois  royaulx  et  de  souve- 
raineté appartenans  au  Roy  en  yceulx  bailliages,  soient 
par  le  moyen  de  la  garde  et  souveraineté  des  églises 
y  41 

qui  sont  de  fondacion  royale  et  des  subgectz  d'ycelle, 
drois  de  régale  et  aultrement,  tant  en  confiscacions 
pour  quelque  cas  que  ce  soit,  amendes,  drois,  explois, 
justice  et  les  prouffis,  émolumens  de  la  monnoie  , 
comme  aultres  prouffis  quelconques,  pour  en  joyr  par 
mondit  seigneur  de  Bourgongne  et  sondit  hoir  durant 
leurs  vies  et  du  sourvivant  d'eulx  tant  seulement,  en 
et  par  la  manière  qui  s'ensuit.  C'est  assavoir ,  qu'à  la 
nominacion  de  monditseigneur  de  Bourgongne  et  de 
sondit  hoir  après  lui,  le  Roy  commettera  et  ordonnera 
celui  qui  sera  bailly  de  Mascon  pour  monditseigneur 
de  Bourgongne,  juge  royal  et  commis  de  par  luy  à 
congnoistre  de  tous  cas  royaulx  et  aultres  choses  pro- 
cédans  des  bailliage,  pays,  lieux  et  enclavures  des- 
susdiz,  aussy  avant  et  tout  en  la  manière  et  forme  que 
l'ont  fait  et  acoustumé  de  faire  payer  les  baillis  royaulx 
de  Mascon  et  de  Saint-Jangon  qui  ont  esté  le  temps 
passé.  Ouquel  bailliage  de  Saint-Jangon,  est  et  sera 
aboly  par  ce  moyen  et  samblablement  sera  commis 
de  par  le  Roy,  à  la  nomination  de  monditseigneur  de 
Bourgongne  et  de  son  dit  hoir,  tous  aultres  officiers  né- 
cessaires pour  ladicte  juridiction  et  drois  royaulx,  tant 
capitaines,  chastelains,  prévosts,  sergans, .  comme 
recepveurs  et  aultres,  qui  exerceront  leurs  offices  ou 
nom  du  Roy,  au  prouffit  de  monditseigneur  de  Bour- 
gongne et  de  son  hoir  après  luy,  comme  dit  est, 
dessus. 

Item,  Samblablement ,  de  la  part  du  Roy  seront 
transportées  et  bailliées  à  monditseigneur  de  Bour- 
gongne et  à  son  hoir  dessusdit  après  luy,  tous  les 
prouffis  des  aydes.  C'est  assavoir  des  greniers  à  sel, 
quatriesmes  de  vins  vendus  à  détail,  imposicions  de 

toutes  denrées ,  tailles,  fouages,  aydes  et  siibvencioiis 
quelconques  qui  ont  ou  auront  cours,  et  qui  sont  ou 
seront  inaposées  es  élections  de  Mascon,  Chalon, 
Eston  *  et  Langres,  si  avant  que  ycelles  élections  se 
estendent  en  et  par  toute  la  duchée  de  Bourgongne  et 
la  contée  de  Charolois  et  ladicte  contée  de  Mascon, 
tout  le  pays  de  Masconois,  et  es  villes  et  terres  quel- 
conques enclavées  en  ycelle  duché ,  contée  et  pays , 
pour  joyr  de  la  part  de  monditseigneur  de  Bourgon- 
gne et  de  sondit  hoir  après  luy,  de  toutes  lesdictes 
aydes,  tailles  et  aultres  subvencions  ;  en  avoir  le  prouf- 
fit  durant  le  cours  de  leurs  vies  et  du  survivant 
d'eulx.  Auquel  monditseigneur  de  Bourgongne  et  à 
sondit  hoir  appartiendra  la  nominacion  de  tous  les 
officiers  ad  ce  nécessaires,  soient  esleuz,  clers,  recep- 
veurs,  sergens  et  aultres,  et  au  Roy,  la  commission  et 
institution,  comme  dessus. 

Item.  Et  aussi  sera  par  le  Roy  à  monditseigneur  de 
Bourgongne ,  transporté  et  baillié  à  tousjours  et  ses 
hoirs  légitimes  procréés  de  son  corps  et  les  hoirs  de 
ses  hoirs,  soient  mâles  ou  femelles,  descendans  de 
droite  ligne,  en  héritage  perpétuel ,  la  cité  et  contée 
d'Aucoirre  *,  avec  toutes  les  appartenances  et  appen- 
dances  quelconques,  tant  en  justice,  demaine,  fiefz, 
patronages  d'églises,  coUacions  de  bénéfices,  comme 
aultrement  ^  à  les  tenir  du  Roy  et  de  la  couronne  de 
France  et  de  sa  court  de  parlement  sans  moyen,  et  en 
telles  franchises,  drois  et  prérogatives  comme  les 
aultres  pers  de  France. 

1.  Eston,  lis.  Autun. 

2.  Le  comlé  d'Auxerre. 

Item,  Et  avec  ce  seront  transportées  et  bailliés  par 
le  Roy  à  mondilseigneur  de  Bourgongne  et  à  ycelui  de 
ses  hoirs  à  cuy  il  délaissera  après  son  décès  ladicte 
contée  d'Auçoirre  ,  tous  les  prouffis  et  émolumens 
quelconques  qui  escberront  en  ladicte  contée  et  cité 
d'Auçoirre  et  en  toutes  les  villes  et  terres  enclavées 
en  ycelle,  qui  ne  sont  point  de  ladicte  contée,  soient 
églises  ou  aultres,  à  cause  des  drois  royaulx  en  quel- 
que manière  que  ce  soit,  tant  en  régailes,  confisca- 
cions  amendes  et  exploix  de  justice,  le  prouffît  et 
émolument    de   la    monnoie,    comme     aultrement, 
durant  leurs  vies  et  du  survivant  d'eulx  tant  seule- 
ment, en  et  par  la  manière  dessus  déclarée.    C'est 
assavoir  qu'à  la  nominacion   de  monditseigneur  de 
Bourgongne  et  de  son  hoir  après  luy,  le  Roy  commet- 
tera  et  ordonnera  celui    qui  sera  bailly   d'Auçoirre 
pour  monditseigneur  de  Bourgongne ,  juge  royal  et 
commis  de  par  luy  à  congnoistre  de  tous  cas  royaulx  et 
aultres  choses  es  mettes  de  la  contée  d'Auçoirre  et  es 
enclavemens  d' ycelle,  aussy  avant  et  tout  en  la  forme 
et  manière  que  l'ont  fait  et  acoustumé  de  faire  par  ci- 
devant  les  baillis  de  Sens  audit  lieu  d'Auçoirre.  Et 
lequel  bailly  de  Sens  ne  s'en  entremettera  aulcunement 
durant  les  vies  de  monditseigneur  le  duc  de  Bour- 
gongne et  de  son  hoir.  Mais  on  en  laissera  convenir 
le  bailly  d'Auçoirre,  qui  sera  commis  de  par  le  Roy,  à 
la  nominacion  de  mondit  seigneur  de  Bourgongne  et 
de  son  dit  hoir.  Et  samblablement  seront  commis  de 
par  le  Roy,  à  la  nominacion  de  monditseigneur  de 
Bourgongne  et  de  son  dit  hoir,  tous  aultres  officiers 
nécessaires  pour  l'exercice  de  ladicte  juridiction  et 
drois  royaulx  en  ladicte  contée  d'Auçoirre,  tous  chas- 

telains,  capitaines,  provostz  et  aultres,  comme  ser- 
gens  et  recepveurs,  qui  exerceront  leurs  offices  ou  nom 
du  Roy,  au  prouiïit  de  mondit  seigneur  de  Bourgon- 
gne  et  de  son  hoir  après  luy. 

Ilem,  D'aultre  part ,  de  la  part  du  Roy  seront  trans- 
portés et  bailliés  à  mondilseigneur  de  Bourgongne  et 
son  dit  hoir  après  luy,  tous  les  prouffîs  des  aydes. 
C'est  assavoir  des  greniers  à  sel ,  quatriesmes  des  yins 
vendus  à  détail,  imposicions  de  toutes  denrées,  tailles, 
fouages  et  aultres  aydes  et  subvencions  quelconques 
qui  ont  et  auront  cours ,  et  qui  sont  ou  seront  en  la- 
dicte  cité ,  contée  et  élection  d'Auçoirre ,  si  avant  que 
ycelle  élection  s'estent  en  la  dessusdicte  contée  et  au 
pays  de  l'Âucerrois  et  es  villes  enclavées  en  yceulx , 
pour  en  joyr  par  mondilseigneur  de  Bourgongne  et 
de  son  dit  hoir  après  luy  et  en  avoir  les  prouffis  les 
cours  de  leurs  vies  durant  et  du  survivant  d'eulx  tant 
seulement.  Auquel  mondilseigneur  le  duc  de  Bour- 
gongne et  à  son  dit  hoir,  appartendra  la  nominacion 
de  tous  les  officiers  ad  ce  nécessaires,  soient  esleuz, 
clercz,  sergens  ou  aultres,  et  au  Roy  la  commission  et 
institucion ,  comme  dessus  est  dit. 

Item,  Et  aussy  seront  par  le  Roy  bailliés  et  trans- 
portées à  mondilseigneur  de  Bourgongne  pour  luy  et 
ses  hoirs  légitismes  procréés  de  son  corps  et  les  hoirs 
de  ses  hoirs,  soient  mâles  ou  femelles,  descendans  en 
directe  ligné ,  à  toujours  et  en  héritaige  perpétuel ,  les 
chastel,  ville  et  chaslellenie  de  Bar-sur-Seine,  ensamble 
toutes  les  appartenances  et  appendances  d' ycelle  chas- 
lellenie, tant  en  demaine ,  justice ,  juridicion,  fiefz, 
patronages  d'églises ,  collacions  de  bénéfices ,  comme 
aultres  prouffis  et  éraolumens  quelconques,  à  les  tenir 

du  Roy  en  foy  et  en  hommage  et  en  parrie  de  France , 
soubz  le  ressort  et  souveraineté  du  Roy  et  de  sa  court 
de  parlement  sans  moyen. 

Item.  Et  avec  ce,  appartendra  à  monditseigneur 
le  duc  de  Bourgongne ,  et  de  la  partie  du  Roy  luy  se- 
ront bailliés  et  transportés  pour  luy  et  celuy  de  ses 
hoirs  à  cuy  il  le  délaissera  après  son  décès,  ladicte 
seigneurie  de  Bar,  tous  les  proufïîs  des  aydes  tant  du 
grenier  à  sel,  se  grenier  y  a  acoustumé  d'avoir,  etqua- 
triesmes  des  vins  vendus  à  détail,  imposicions  de 
toutes  denrées,  tailles,  fouages  et  aultres  aydes  et 
subvencions  quelconques,  qui  ont  et  auront  cours,  ou 
sont  et  seront  imposées  en  la  ville  et  cbastellenie  de 
Bar-sur-Saine  et  es  villes  et  villages  subgectz  et  res- 
sortissans  à  ycelle  chastellenie ,  pour  joyr  de  la  part 
de  mondit  seigneur  le  duc  de  Bourgongne  et  sondit 
hoir  après  luy,  d'yceulx  aydes,  tailles  et  subvencions, 
et  avoir  les  prouffis  de  la  main  des  grenetiers  et  re- 
cepveurs  royaulx  qui  seront  à  ce  commis  par  le  Roy  à 
la  nominacion  de  monditseigneur  de  Bourgongne, 
durant  les  vies  de  luy  et  de  son  dit  hoir  après  lui  et  le 
survivant  d'eulx. 

Item.  Et  aussy,  de  la  partie  du  Roy  sera  transporté 
et  baillié  à  mondit  seigneur  le  duc  de  Bourgongne 
pour  luy  et  ses  hoirs ,  la  contée  de  Bourgongne ,  pour 
tousjours ,  en  héritaige  perpétuel  ;  la  garde  de  l'église 
et  abbaye  de  Luxeul,  ensamble  tous  les  drois,  proufïîs 
et  émolumens  quelconques  appartenans  à  la  dessus- 
dicte  garde,  laquelle,  comme  conte,  à  cause  de  sa  con- 
tée de  Champaigne,  dist  et  maintient  à  lui  appartenir. 
Combien  que  les  contes  de  Bourgongne  prédécesseurs 
à  monditseigneur  ayent  par  ci-devant  prétendu   en 

querelle  au  contraire ,  disans  et  maintenaus  ycelle  ab- 
baye, qui  est  bors  du  royaume  et  es  mettes  de  la  con- 
tée de  Bourgongne,  debvoir  estre  de  leur  garde.  Et  pour 
ce,  pour  le  bien  de  paix  et  pour  obvyer  à  tous  débas, 
sera  dëlaissié  de  par  le  Roy  à  monditseigneur  de 
Bourgongne,  et  lui  en  demourra  ladicte  garde  tout  en- 
tièrement. 

Item.  Aussy  seront  par  le  Roy  transportés  à  mon- 
ditseigneur de  Bourgongne  pour  luy  et  ses  hoirs 
masles  légistimes  procrées  de  son  corps,  et  les  hoirs  de 
ses  hoirs  masles  tant  seulement ,  procrées  de  leurs 
corps  et  descendans  d'eulx  en  lignié  directe,  à  tous- 
jours  ,  en  héritaige  perpétuel ,  les  chasteaulx ,  villes  et 
chastellenies  et  prévostez  foraines  de  Péronne ,  Mon- 
didier  et  Roie ,  avec  toutes  leurs  appartenances  et  ap- 
pendances  quelconques,  tant  en  demaine,  justice  et 
juridicions ,  fiefz  et  arrièrefiefz ,  patronages  d'églises , 
collacions  de  bénéfices,  comme  aultres  drois ,  prouffis 
et  émolumens  quelconques,  à  les  tenir  du  Roy  et  de 
la  couronne  de  France  en  foy  et  en  hommage,  et  en 
parrie  de  France ,  soubz  le  ressort  et  souveraineté  de 
sa  court  de  parlement,  sans  moyen. 

Item,  Et  avec  ce  baillera  et  transportera  le  Roy,  à 
monditseigneur  le  duc  de  Bourgongne  et  à  celuy  de 
ses  hoirs  dessusdiz  masles  au  quel  il  délaissera  après 
son  décès  lesdictes  villes  et  chastellenies  de  Péronne, 
Mondidier  et  Roie,  tous  les  prouflis  et  émolumens 
quelconques  qui  escherront  en  y  celles  villes  chastel- 
lenies et  prévostez  foraines  à  cause  des  drois  royaulx, 
en  quelque  manière  que  ce  soit,  tant  en  régalles,  con- 
fiscacions,  amendes,  exploix  de  justice  comme  aul- 
trement,  pour  en  joyr  par  mondit  seigneur  le  duc  de 

Bpurgongne  et  son  dit  hoir  après,  leurs  vies  et  du  sur- 
vivant d'eulx  tant  seulement,  en  et  par  la  manière 
dessus  déclarée.  C'est  assavoir  qu'à  la  nominacion  de 
mondit  seigneur  de  Bourgongne  et  de  son  hoir  masle 
après  luy,  le  Roy  commettera  et  ordonnera  celuy  qui 
sera  gouverneur  et  bailly  desdictes  villes  et  chastelle- 
nies  pour  monditseigneur  le  duc  de  Bourgongne , 
juge  royal  et  commis  de  par  lui  à  congnoistre  de  tous 
cas  et  aultres  choses  procédans  desdictes  villes,  chas- 
tellenies  et  prévostés  foraines  et  es  villes  subgectes  et 
ressortissans  à  ycelles,  aussy  avant  et  par  la  manière 
que  l'ont  fait  et  acoustumé  de  faire  par  ci  devant  les 
baillis  royaulx  de  Vermendois  et  d'Amiens.  Et  en 
oultre  seront  commis,  se  meslier  est,  par  le  Roy,  à  la 
nominacion  de  mondit  seigneur  de  Bourgongne  et  de 
sondit  hoir  masle,  tous  aultres  officiers  nécessaires 
pour  l'exercice  de  ladicte  juridicion  et  drois  royaulx, 
comme  chastelains,  capitaines,  prévostz,  sergens,  re- 
cepveurs  et  aultres  ;  exerceront  leurs  offices  ou  nom 
du  Roy,  au  prouffit  de  monditseigneur  le  duc  de 
Bourgongne  et  de  son  dit  hoir  masle  après  lui,  comme 
dit  est. 

Item.  Et  samblablement ,  par  le  Roy  seront  trans- 
portées et  baillées  à  monditseigneur  le  duc  de  Bour- 
gongne et  à  son  dit  hoir  masle  après  lui ,  tous  les 
prouffis  des  aydes.  C'est  assavoir  du  grenier  du  sel, 
quatriesmes  des  vins  vendus  à  détail ,  imposicions  de 
toutes  denrées,  tailles,  fouages  et  aultres  aydes  et 
subvencions  quelconques  qui  ont  ou  auront  cours,  et 
qui  sont  ou  seront  composées  es  dictes  villes,  chastel- 
lenies  et  prévostez  foraines  de  Péronne,  Mondidier  et 
Roie  et  terres  subgectes  et  ressortissantes  à  ycelles 

villes,  chastellenies  et  prëvostez  foraines,  pour  en  joyr 
par  monditseigneur  de  Bourgongne  et  de  son  hoir 
masie  durant  le  cours  de  leurs  vies  et  du  survivant 
d'eulx.  Auquel  mondit  seigneur  de  Bourgongne  et 
son  dit  hoir  masle  après  luy,  appartendra  la  nomina- 
cion  de  tous  les  officiers  ad  ce  nécessaires,  soient 
esleuz,  clercz,  receveurs,  sergens  ou  aultres,  et  au 
Roy  leur  commission  et  institucion,  comme  dessus. 

Item.  En  oultre  de  la  part  du  Roy  sera  délaissié  à 
monditseigneur  le  duc  de  Bourgongne ,  à  celui  de 
ses  héritiers  auquel  après  son  décès  il  laissera  la  contée 
d'Artois ,  la  compensacion  des  aydes  en  ladicte  contée 
d'Artois,  ressors  et  enclavemens  d'ycelle,  montans  à 
présent  ycelles  composicions ,  à  quatorze  mille  francs 
par  an  ou  environ,  sans  ce  que  mon  dit  seigneur  ou 
son  dit  hoir  après  lui  durant  leurs  vies,  soient  ahstrains 
d'en  avoir  aultre  don ,  ne  octroy,  du  Roy,  ne  de  ses 
successeurs.  Et  nommeront ,  mon  dit  seigneur  et  son 
dit  hoir  après  lui,  telz  officiers  que  bon  leur  samblera, 
pour  le  fait  de  ladicte  composicion,  tant  esleuz,  recep- 
veurs,  sergens,  comme  aultres.  Lesquels  ainsy  nommez, 
le  Roy  sera  tenu  de  instituer  et  commettre  lesdiz  offi- 
ciers, et  leur  en  faire  baillier  ses  lettres. 

Item,  Que  le  Roy  baillera  et  transportera  à  mondit 
seigneur  le  duc  de  Bourgongne  pour  luy,  ses  hoirs  et 
et  aianscause,à  tousjours,  toutes  les  cité,  villes,  forte- 
resces,  terres  et  seigneuries  appartenans  à  la  couronne 
de  France  dessus  la  rivière  de  Somme  de  l'un  coslé  et 
de  l'autre,  comme  Saint-Quentin,  Corbie,  Amiens, 
Abbeville  et  aultres,  ensamble  toute  la  contée  de  Pon- 
thieu  deçà  et  delà  la  dessusdicte  rivière  de  Somme, 
Dourlens,  Saint-Riquier,  Crièvecuer,  Arleux,  Mortaigne 

avec  les  appartenances  et  appendances  quelconques,  et 
toutes  aultres  terres  qui  pueent  appartenir  à  la  couronne 
de  France  depuis  ladicte  rivière  de  Somme  inclusive- 
ment. Comprenant  aussy  au  regard  des  villes  entrant 
d'encoste  d'Artois,  de  Flandres,  de  Haynau,  tant  du 
royaume  comme  de  l'Empire.  En  y  comprenant  aussy, 
au  regard  des  villes  séans  sur  ladicte  rivière  de  Somme 
du  costé  de  France,  les  banlieux  et  eschevinages  d'y- 
celles  villes,  pour  en  joyr  par  mondit  seigneur  de 
Bourgongne,  sesdiz  hoirs  et  ayans  cause,  à  tousjours, 
desdictes  cités,  villes,  forteresces,  terres  et  seigneuries, 
en  tous  prouffis  et  revenus,  tant  de  demaines  comme 
des  aydes  ordonnés  pour  la  guerre,  et  aussy  tailles  et 
émolumens  quelconques.  Et  sans  y  retenir,  de  la  part 
du  Roy,  fors  les  foy  et  hommaige  et  souveraineté.  Et 
lequel  transport  et  bail  se  fera,  comme  dit  est,  par  le 
Roy,  au  rachat  de  la  somme  de  quatre  cens  mil  escus 
d'or  vies,  de  soixante  quatre  au  marc  de  ïroyes,  huit 
onces  pour  le  marc ,  et  d'aloy  à  xxiiii  karas  et  ung 
quart  de  karat  de  remède,  ou  aultre  monnoie  d'or  cou- 
rant, à  la  valeur.  Duquel  rachat,  de  monditseigneur 
de  Bourgongne  seront  bailliés  lettres  bonnes  et  souffi- 
sans,  par  lesquelles  il  lui  promettera  pour  lui  et  les  siens, 
que  toutes  et  quantes  fois  qu'il  plaira  au  Roy  et  aux 
siens  faire  ledit  rachat,  mondit  seigneur  de  Bourgongne 
et  les  siens  seront  tenus,  en  recepvant  ladicte  somme 
d'or,  de  rendre  et  laissier  au  Roy  et  aux  siens  toutes 
lesdictes  cités ,  villes ,  forteresces  et  seigneuries  com- 
prinses  en  ce  présent  traie tié  tant  seulement.  Et  sera 
content  en  oultre,  mondit  seigneur  de  Bourgongne,  de 
recepvoir  le  payement  desdiz  quatre  cens  mil  escus 
d'or  à  deux  fois.  C'est  assavoir  à  chascune  fois  la  moi- 

tié.  Pourveu  qu'il  ne  sera  tenu  de  rendre  lesdictes 
villes ,  cités ,  forteresces ,  terres  et  seigneuries  ne  aul- 
cunes  d'ycelles,  jusques  ad  ce  que  ledit  payement  soit 
acompli  et  qu'il  ait  receu  le  derrenier  denier  desdiz 
quatre  cens  mil  escus  d'or.  Et,  ce  pendant,  sera  à 
mondit  seigneur  de  Bourgongne  les  fruis  siens  de  toutes 
lesdictes  cités ,  villes ,  forteresces  et  seigneuries ,  tant 
des  demaines  comme  des  aydes  et  aultrement,  sans  en 
riens  déduire  ne  rabatre  du  principal.  Et  est  à  entendre 
que  oudit  transport  et  bail  que  fera  le  Roy  comme  dit 
est,  ne  seront  point  comprins  les  cités  de  Tournay, 
Tournésis  etSaint-Âmand,  mais  demorront  es  mains  du 
Roy,  réservé  Mortaigne,  qui  est  comprise  et  demeure  es 
mains  de  mondit  seigneur  le  duc  de  Bourgongne,  ainsi 
que  dessus  est  dit.  Et  combien  que  ladicte  cité  de  Tour- 
nay ne  doibve  point  estre  baillié  à  mondit  seigneur  de 
Bourgongne,  ce  non  obstant  est  réservé  à  mondit  sei- 
gneur de  Bourgongne  l'argent  à  lui  accordé  par  ceulx 
de  Tournay  par  certain  traictié  et  accord  qu'il  a  avec 
eulx  durant  jusques  à  certain  temps  et  années  advenir. 
Et  lequel  argent  lesdiz  de  Tournay  paieront  plainement 
à  mondit  seigneur  de  Bourgongne. 

Item  Et  pour  ce  que  mondit  seigneur  de  Bourgongne 
prêtent  à  avoir  droit  en  la  contée  de  Boulongne  sur  la 
Mer,  laquelle  il  tient  et  possède,  et  pour  bien  de  paix, 
ycelle  contée  de  Boulongne  sera  et  demourra  à  mondit 
seigneur  de  Bourgongne,  et  en  joyra  en  tous  prouffis  et 
émolumens  pour  lui ,  ses  enfans  et  hoirs  masles  pro- 
crées de  son  corps,  seulement.  Et  en  après  demourra 
ycelle  contée  à  ceulx  qui  droit  y  ont  ou  auront.  Et  sera 
tenu  le  Roy  de  apaisier  et  contenter  lesdictes  parties 
prétendans  avoir  droit  en  ycelle   contée ,   tellement 

qu'en  ce  pendant  ilz  ne  demandent  ne  quièrent  riens, 
ne  fassent  aulcune  poursuite  en  l'encontre  de  mondit 
seigneur  de  Bourgongne  et  sesdiz  enfans  masles. 

Jtem.  Et  que  les  chaste! ,  ville ,  contée  et  seigneurie 
deGien-sur-Loire,  qu'on  dit  avoir  esté  données  et  trans- 
portées avec  la  contée  d'Estampes  et  la  seigneurie  de 
Dourdan,  par  feu  monseigneur  le  duc  de  Berry  et  feu 
monseigneur  le  duc  Jehan,  père  de  mondit  seigneur  de 
Bourgongne ,  seront,  de  la  part  du  Roy  mises  et  bail- 
liés  réaiment  et  de  fait  es  mains  de  nous,  duc  de  Bour- 
bonnois  et  d'Auvergne,  et  tantost  après  ledit  accord 
passé,  pour  le  tenir  et  gouverner  l'espace  d'un  an  en- 
suivant. Et  jusques  ad  ce  que  durant  ledit  an ,  Jehan 
de  Bourgongne,  conte  d'Estampes,  ou  monditseigneur 
de  Bourgongne  pour  lui,  auront  moustré  ou  fait  mous- 
trer  au  Roy  ou  à  son  conseil ,  les  lettres  dudit  don  fait 
à  monditseigneur  de  Bourgongne  par  feu  monditsei- 
gneur de  Berry.  Lesquelles  veues ,  scelles  sont  trou- 
vées souffisans  et  vaillables,  sommièrement  et  de  plain, 
et  sans  quelconques  procès,  nous,  duc  de  Bourbonnois 
et  d'Auvergne,  serons  tenus  de  les  baillier  et  délivrer 
audit  conte  d'Estampes  ou  à  monditseigneur  de  Bour- 
gogne pour  lui,  lesdiz  chastel*,  ville  et  chastel  de  Gien- 
sur  Loire,  comme  à  lui  appartenans  par  le  moyen  et 
transport  que  lui  en  a  fait  monditseigneur  de  Bour- 
gogne, sans  ce  que  de  la  part  du  Roy  l'en  puist  ne 
doibve  alléguier  au  contraire  aulcune  prescripcion  ou 
laps,  depuis  le  décès  de  feu  monditseigneur  de  Berry. 
Et  aussi,  non  obstant  quelconques  condicions  ou  op- 
posicions  d'aultres  qui  vouldroient  prétendre  droit  en 

1 .  Cluxslel  (sic)^  lis.  chastellerie. 

ladicte  contée  de  Gien,  auxquelz,  se  aulcuns  en  y  a, 
sera  réserve  leur  droit,  pour  le  poursuivir  par  droit  de 
justice  quand  bon  leur  ^amblera ,  contre  ledit  conle 
d'Estanapes. 

Item.  Que  le  Roy  fera  restituer  et  payer  à  monsei- 
gneur le  conte  de  Nevers  et  audit  monseigneur  le  conte 
d'Estampes,  son  frère,  la  somme  de  trente  deux  mil  huit 
cens  escus  d'or,  que  feu  le  roy  Charles,  derrenièrement 
trespassé  ,  fist ,  comme  on  dit,  prendre  en  l'église  de 
Rouen,  où  ycelle  somme  estoit  en  dépost  comme  de- 
niers de  mariage  appartenans  à  feue  ma  dame  Bonne 
d'Artois,  mère  desdiz  seigneurs,  ou  cas  qu'on  en  fera 
directement  apparoir  que  telle  somme  soit  et  ait  esté 
allouée  ou  compte  et  au  prouffit  dudit  roy  Charles.  A 
payer  ycelle  somme  de  trente  deux  mil  huit  cens  escus, 
à  telz  termes  raisonnables  qui  seroient  advisés,  après 
le  paiement  fait  et  accompli  à  mondit  seigneur  de  cin- 
quante mil  escus,  dont  dessus  est  faicte  mencion.  Et 
au  regard  des  debtes  que  mondit  seigneur  de  Bour- 
gongne  dist  et  maintient  à  lui  estre  tenues  et  deues 
par  feu  ledit  roy  Charles,  tant  à  cause  des  dons,  pen- 
dons ,  comme  aultrement ,  montans  à  moult  grand 
somme  de  deniers,  son  droit,  tel  qu'il  a  et  doibt  avoir 
pour  la  recouvrance  d'ycelles  debtes,  lui  demourra 
sauf  et  entier. 

Item  Que  mondit  seigneur  de  Bourgongne  ne  sera 
tenu  de  faire  foy  ne  hommage,  ne  service  au  Roy,  des 
terres  et  seigneuries  qu'il  tient  à  présent  ou  royaume 
de  France ,  ne  de  celles  qui  lui  pourroient  escheoir  ci 
après  par  succession  oudit  royaume.  Mais  sera  et  de- 
mourra exempt  de  sa  personne  en  tous  cas  de  subj ce- 
lions, hommages,  ressors,  souverainetez  et  aultres  du 

royaume,  durant  la  vie  de  lui.  Mais  après  son  décès, 
mondit  seigneur  de  Bourgongne  fera  à  son  filz  et  suc- 
cesseurs en  la  couronne  de  France,  les  hommages,  fi- 
délitez  et  services  qui  ad  ce  sont  appartenans.  Et  aussi, 
se  mondit  seigneur  de  Bourgongne  aloit  de  vie  à  très- 
pas  devant  le  Roy ,  ses  héritiers  et  ayans  cause  feront 
au  Roy  lesdiz  hommages,  fidélités  et  services,  ainsi 
comme  il  appartiendra. 

Item  Et  pour  ce  que  ci-après  mondit  seigneur  de 
Bourgongne,  tant  ès-lettres  qui  se  feront  de  la  paix 
comme  en  aultres  lettres  et  escriptures ,  et  aussi  de 
bouche,  recongnoistera  et  nommera,  et  pourra  nom- 
mer et  recongnoistre  le  Roy,  son  souverain.  Offrant  et 
présentant  lesdiz  ambassadeurs  du  Roy,  que  lesdictes 
nominacions  et  recongnoissances ,  tant  par  escript 
comme  de  bouche ,  ne  portent  aulcun  préjudice  à  la- 
dicte  exempcion  personnelle  de  mondit  seigneur  de 
Bourgongne ,  sa  vie  durant,  et  que  ladicte  exempcion 
demeure  en  sa  vertu,  selon  le  contenu  en  l'article  pré- 
cédent. Et  aussi  que  ycelle  nominacion  et  recongnois- 
sance  ne  s'estendent  que  aux  terres  et  seigneuries  que 
ycelui  monseigneur  de  Bourgongne  tient  et  tendra  en 
ce  royaume. 

Item  Au  regard  des  féaulx  et  subgects  de  mondit 
seigneur  de  Bourgongne  des  seigneuries  qu'il  tient  et 
doibt  avoir  par  ce  présent  traictié  et  qui  lui  pourront 
escheoir  par  succession  ou  royaume  de  France  durant 
les  vies  du  Roy  et  de  lui,  ils  ne  seront  point  constrains 
de  eulx  armer  au  commandement  du  Roy  ne  de  ses 
officiers,  supposé  ores  qu'ils  tiennent  avec  ce  du  Roy 
aulcunes  seigneuries  et  terres.  Mais  est  content  le  Roy, 
que  toutes  les  fois  qu'il  plaira  à  mondit  seigneur  de 


[1435]  D'ENGUERRAN  DE  MONSTRELET.  175 

Bourgoiigne  mander  ses  fëaulx  et  subjectz  pour  ses 
guerres,  soit  ou  royaume  ou  dehors,  ils  seront  cons- 
trains  de  y  aler,  sans  povoir  ne  debvoir  venir  au  man- 
dement du  Roy,  se  lors  il  les  y  mandoit.  Et  pareille- 
ment fut  fait  au  regard  des  services  de  mondit  seigneur 
de  Bpurgongne,  qui  sont  ses  familiers  et  serviteurs  de 
son  liostel,  supposé  qu'ilz  soient  point  ses  subjects. 

Item  Et  toutefois,  s'il  advenoit  que  les  Anglois  ou 
aultres  leurs  alyés  facent  guerre  ci  après  à  mondit  sei- 
gneur de  Bourgongne  ou  à  ses  pays  et  subjects  à  l'oc- 
casion de  ce  présent  traictié  ou  aultrement,  le  Roy  sera 
tenu  de  souscourir  et  aidier  mondit  seigneur  de  Bour- 
gongne et  ses  pays  ou  subgects  aux  quelz  on  feroit 
guerre  soit  par  mer  ou  par  terre,  à  toute  puissance  ou 
aultrement,  selon  que  le  cas  le  requerra,  et  tout  ainsi 
comme  pour  son  propre  fait. 

Item  Et  que  de  la  part  du  Roy  et  de  ses  successeurs 
rois  de  France,  ne  sera  faite  ne  promise ,  ne  souffert 
faite  par  les  princes  et  seigneurs  dessusdiz ,  aulcune 
paix  ,  traictié  ou  accord  avec  son  adversaire  et  ceulx 
de  la  part  d'Angleterre,  sans  le  signifier  à  mondit  sei- 
gneur de  Bourgongne  et  à  son  héritier  principal  après 
lui,  et  sans  leur  exprès  consentement,  et  les  y  appeller 
et  comprendre,  se  comprins  y  volent  estre ,  pourveu 
que  pareillement  soit  fait  du  costé  de  mondit  seigneur 
de  Bourgongne  et  de  son  héritier  principal,  au  regard 
et  en  tant  qu'il  lui  touche  la  guerre  d'Angleterre. 

It£m^  Et  que  mondit  seigneur  de  Bourgongne  et 
tous  ses  féaulx  subgectz  et  aultres ,  qui  par  ci  devant 
ont  porté  en  armes  l'ensaigne  de  monditseigneur, 
c'estassavoir  la  croix  saint  Andrieu,  ne  seront  point 
constrains  de  prendre  aultre  ensaigne  en  quelconques 

mandement  ou  armées  qu'ilz  soient  ou  royaume  ou 
dehors,  soit  en  la  présence  du  Roy,  ou  de  ses  connes- 
tables,  et  soient  à  ses  gaiges  ou  soldées,  ou  aultre- 
ment. 

Item^  Que  le  Roy  fera  restituer  et  dédomagier  de 
leurs  perlez  raisonnables  et  aussi  de  leurs  rançons, 
ceulx  qui  furent  prins  le  jour  de  la  mort  dudit  feu 
monseigneur  le  duc  Jehan,  cui  Dieu  pardoinst,  et  qui 
y  perdirent  leurs  biens  et  furent  grandement  ran- 
çonnés. 

Item^  Que,  au  surplus,  abolicion  générale  soit  faite 
de  tous  cas  advenus  et  de  toutes  choses  dictes,  pas- 
sées et  faictes,  à  l'occasion  des  divisions  de  ce  royaume, 
excepté  ceulx  qui  perpétrèrent  ledit  malvais  cas,  ou  fu- 
rent consentans  de  la  mort  dudit  feu  monseigneur  le 
duc  Jehan  de  Bourgongne,  lesquelz  seront  et  demour- 
ront  hors  de  tout  traictié.  Et  que ,  au  surplus  ,  chas- 
cun  de  son  costé  retourne  au  sien  ;  c'estassavoir,  les 
gens  d'église  à  leurs  églises  et  bénéfices ,  et  les  sécu- 
liers à  leurs  terres,  rentes,  héritaiges,  possessions  et 
biens  immeubles,  en  Testât  qu'ilz  sont,  réservé  des 
terres  et  seigneuries  estant  en  la  contée  de  Bourgon- 
gne, lesquelles  monditseigneur  de  Bourgongne  ou  feu 
monseigneur  son  père  ont  eues  et  retenues  et  ont 
données  à  aultrui,  comme  confiscacions  et  confisquées 
à  eulx  à  cause  desdictes  guerres  et  divisions,  lesquelles 
seront  et  demourront ,  non  obstant  ladicte  abolicion 
et  accord,  à  ceulx  qui  les  tiennent  et  possèdent.  Mais, 
par  tout  ailleurs,  chascun  revendra  à  ses  terres  et  hé- 
ritaiges, comme  dit  est,  sans  ce  que  pour  démolicion 
ou  empiremens,  gardes  de  place  ou  réparacions  quel- 
conques ,  ou  puist  riens  demander  l'un  à  l'autre.  Et 

sera  chascun  tout  quitte  de  charges  de  renies  escheues 
du  temps  qu'il  n'aura  joy  de  ses  terres  et  héritaiges, 
mais,  au  regard  des  meubles  prins  ou  eus  d'un  costé 
ou  d'aultre,  jamais,  n'en  pourra  estre  aulcune  chose 
poursuite ,  querelle  ou  question  faite  d'un  costé  ou 
d'aultre. 

Item^  Et  que  en  ce  présent  traictié  soient  estaintes 
et  abolies  toutes  injures,  maveillances  et  rancunes, 
tant  de  parolles  et  de  fait  comme  aultrement ,  adve- 
nues ci-devant  à  l'occasion  des  divisions ,  parcialités 
et  guerres,  tant  d'une  part  comme  d'aultre,  sans  ce  que 
nul  en  puist  aucune  chose  demander  ne  faire  ques- 
tion, ne  poursuite,  par  prochaineté  ne  aultrement,  ne 
le  reprocher,  ne  le  donner  blasme  pour  avoir  tenu 
aulcun  parti.  Et  que  ceulx  qui  diront  ou  feront  le 
contraire,  soient  punis  comme  transgresseurs  de  paix, 
selon  la  qualité  du  fait. 

Item^  Et  en  ce  présent  traitié  seront  comprins,  de  la 
part  mondit  seigneur  de  Bourgongne ,  toutes  les  gens 
d'église,  nobles,  bonnes  villes  et  aultres,  de  quelque 
estât  qu'ilz  soient,  qui  ont  tenu  son  parti,  et  de  feu 
monseigneur  son  père.  Et  joyront  du  bénéfice  de  ce 
présent  traictié,  tant  au  regard  de  l'abolicion,  comme 
de  recouvrer  et  avoir  tous  leurs  héritaiges  et  biens 
immeubles  à  eulx  empeschiés,  tant  ou  royaume 
comme  ou  Daulphiné ,  à  l'occasion  desdictes  divi- 
sions, pourveu  qu'ilz  accepteront  ce  présent  traictié 
et  en  vouldront  joyr. 

Ilem^  Et  renoncera  le  Roy  à  l'alliance  qu'il  a  faite 
avec  l'Empereur  contre  monditseigneur  de  Bourgon- 
gne, et  à  toutes  aultres  alliances  par  lui  faites  avec 
quelconques  aultres  princes  ou  seigneurs  quelz  qu'ilz 
v  12 

soient,  à  Tencontre  de  mondit  seigneur  de  Bourgon- 
gne,  pourveu  que  monditseigneur  de  Bourgongne  le 
face  pareillement.  Et  sera  tenu  en  oultre,  et  le  promet- 
tera  à  monditseigneur  de  Bourgongne,  de  le  soustenir 
et  aidier  à  Tencontre  de  tous  ceulx  qui  le  vouldroient 
guerroyer  ou  faire  domage,  par  voie  de  guerre  ou  aul- 
trement.  Et  pareillement  fera  et  promettera  mondit 
seigneur  de  Bourgongne,  sauve  toutefois  l'exempcion 
de  sa  personne,  à  sa  vie,  comme  dessus  et  déclairé. 

Item^  Et  consentera  le  Roy ,  et  de  ce  baillera  ses 
lettres,  que  se  il  advenoit  ci-après,  que  de  sa  part 
fust  enfraint  ce  présent  traictié  ,  ses  vassaulx ,  féaulx, 
subgectz,  présens  et  advenir ,  ne  soient  plus  tenus  de 
le  obéyr  ne  servir ,  mais  soient  tenus  dès  lors  de  ser- 
vir monditseigneur  de  Bourgongne  et  ses  successeurs 
à  rencontre  de  lui.  Et  que,  oudit  cas,  tous  lesdiz 
féaulx,  vassaulx,  subgectz  et  serviteurs  soient  absolz  et 
quittes  de  tous  seremens  de  fidélité  et  aultres  et  de 
toutes  promesses  de  obligacions  de  services  en  quoy 
ils  pourroient  estre  tenus  par  avant  envers  le  Roy, 
sans  ce  que  pour  le  temps  après  advenir  il  leur  peust 
estre  imputé  à  charge,  et  qu'on  leur  puist  riens  de- 
mander. Et  que  dès  maintenant  pour  lors  le  Roy  leur 
commande  de  ainsy  faire,  et  les  quitte  et  descbarge  de 
toutes  obligacions  et  seremens  ou  cas  dessusdit.  Et  que 
pareillement  soit  fait  et  consenti  du  costé  de  mondit 
seigneur  le  duc  de  Bourgongne,  au  regard  de  ses  vas- 
saulx et  féaulx,  subgectz  et  serviteurs. 

Item,  Et  seront,  de  la  part  du  Roy,  faites  les  pro- 
messes, obligacions  et  submicions  touchant  l'entrete- 
nement  de  ce  présent  traictié,  es  mains  de  monsei- 
gneur le  cardinal  de  Sainte-Croix ,  légat  de  nostre 

saint  père  le  pape ,  et  de  monseigneur  le  cardinal  de 
Cyppre,  et  aultres  ambassadeurs  du  saint  concilie  de 
Basle,  le  plus  ample  qu'on  pourra  adviser,  et  sur  les 
paines  d'excommeniement,  agravacion,  réagravacion, 
interdict  en  ses  terres  et  seigneuries,  et  aultrement,  le 
plus  avant  que  la  censure  de  l'église  pourra  estendre 
en  ceste  partie,  selonc  la  puissance  que  ont  mesdiz 
seigneurs  les  cardinaux  de  nostre  saint  père  le  pape  et 
du  saint  concilie,  pourveu  que  pareillement  soit  fait 
du  costé  de  monditseigneur  de  Bourgongne. 

Iterri^  Avec  ce,  fera  le  Roy,  avec  son  scellé,  baillier 
à  monditseigneur  de  Bourgongne  les  sellés  des  princes 
et  seigneurs  de  son  sang  de  son  obéyssance ,  comme 
monseigneur  le  duc  d'Angou,  Charles,  son  frère, 
monseigneur  le  duc  de  Bourbon,  monseigneur  le  conte 
de  Ricbemont,  monseigneur  le  conte  de  Vendosme, 
le  conte  de  Foix,  le  conte  d'Auvergne,  le  conte  de 
Perdriac ,  et  aultres  qu'on  advisera.  Esquelz  scellez 
desdiz  princes,  sera  incorporé  le  scellé  du  Roy,  et 
prometteront  de  entretenir  de  leur  part  ledit  scellé. 
Et  s'il  estoit  enfraint  de  la  part  du  Roy,  de,  en  ce  cas, 
estre  aidans  et  confortans  monditseigneur  de  Bour- 
gongne et  les  siens  à  l'encontre  du  Roy.  Et  pareille- 
ment sera  fait  du  costé  de  mondit  seigneur  de  Bour- 
gongne. 

Iterriy  Et  que  pareillement  le  Roy  fera  baillier  sam- 
blables  scellés  de  gens  d'église,  des  aullres  nobles  et 
bonnes  villes  de  ce  royaume  de  son  obéyssance. 
C'estassavoir,  ceulx  desdictes  gens  d'église  et  bonnes 
villes  que  monditseigneur  vouldra  nommer ,  avec 
seurté  de  paines  corporelles  et  pécunielles,  et  aultres 
seurtés,   que  messeigneurs  les   cardinaulx  et  autres 

prélatz  cy  envoyés  de  par  nostre  saint  père  le  pape  et 
le  saint  concilie,  adviseront  appartenir. 

Item^  Et  s'il  advenoit  cy  après  qu'il  y  eust  aulcune 
faulte  ou  obmission,  ou  aulcune  infraction  ou  attentas 
fais  sur  le  contenu  desdiz  articles  d'une  part  et  d'aul- 
tre,  ce,  non  obstant,  à  ceste  présente  paix,  traictié, 
et  accord,  seront  et  demourront  vertuables  et  en  leur 
plaine  force,  vertu  et  vigueur,  et  ne  sera  pour  tant 
ycelle  paix  réputée  cassée,  ne  adnullée,  mais  les  atten- 
tas seront  réparées  et  amendées,  et  aussi  les  défaultes  et 
obmissions  accomplies  et  exécutées  deuement  tont  se- 
lonc  que  desus  est  escript,  et  ad  ce  constrains  ceulx  qu'il 
appartendra,  par  la  forme  et  manière  et  sur  les  paines 
desus  déclarées,  par  la  forme  et  manière  que  dit  est. 

Item.  Ayons  derechiefesté  très  instamment  exortés, 
requis  et  sommés  par  lesdiz  cardinaulx,  ambassadeurs 
du  saint  concilie,  de  vouloir  entendre  et  de  nous  in- 
cliner et  condescendre,  moyennant  les  offres  dessus- 
dictes,  qui  leur  samblent  estre  raisonnables,  et  ne  les 
poyens,  ne  debviens  par  raison  refuser,  ainsy  qu'il 
nous  ont  dit,  à  paix  et  réunion  avec  mondit  seigneur 
le  Roy,  en  nous  disant  et  remoustrant  en  oultre 
que  ainsy  le  debviens  faire  selon  Dieu,  raison  et  tout 
honneur,  non  obstant  les  seremens,  alliances,  et  pro- 
messes pièça  faites  entre  feu  mon  très  cliier  seigneur 
le  roy  d'Angleterre  darrain  passé,  et  nous.  Pour  plui- 
seurs  grans  causes  et  raisons  à  nous  remoustrées  et 
alléguées  par  lesdiz  cardinaulx  et  aultres  ambassa- 
deurs dessusdiz  de  par  nostre  saint  père  le  pape  et  du 
saint  concilie,  nous,  pour  révérence  de  Dieu,  princi- 
palment  pour  la  pitié  et  grande  compacion  que  nous 
avons  du  povre  peuple  de  ce  royaume,  qui  tant  a 

souffert  en  tous  estas,  et  aux  prières,  requestes  et  som- 
macions  à  nous  faites  par  lesdiz  cardinaulx  el  ambas- 
sadeurs de  nostre  saint  père  le  pape  et  le  saint  concilie 
de  Basle,  que  nous  tenons  et  réputons  pour  comman- 
dement, et  comme  prince  catholique  et  obéyssant  filz 
de  l'Église,  eu  sur  ce  grand  advis  et  délibéracion  de 
conseil  avec  pluiseurs  grans  seigneurs  de  nostre  sang 
et  linage  et  aultres  nos  féaulx,  vassaulx,  subgects  et 
aultres  gens  de  conseil,  en  grand  nombre,  avons,  pour 
nous  et  noz  successeurs,  féaulx,  vassaulx,  subgects  et 
aultres  gens  de  conseil  adhéiens  en  ceste  partie,  fait  et 
faisons,  bonne  et  loyale,  sceure  et  entière  paix  et  réu- 
nion, avec  mondit  seigneur  le  roy  et  ses  successeurs, 
moyennant  les  offres  et  aultres  choses  dessus  escriptes, 
qui  de  la  part  de  mondit  seigneur  le  Roy  nous  doib- 
vent  estre  faites  et  accomplies.  Et  lesquelles  offres,  de 
nostre  part  et  en  tant  qu'il  nous  touche,  avons  agréables 
et  les  acceptons,  et  dès  maintenant  consentons  et  faisons 
les  renonciacions,  promesses  et  choses  desus  décla- 
rées, qui  sont  à  faire  de  nostre  part.  Et  recongnois- 
sons  mondit  seigneur  le  roy  Charles,  nostre  souverain 
seigneur,  au  regard  des  terres  et  seigneuries  que  nous 
avons  en  ce  royaume.  Prometons  pour  nous  et  noz 
hoirs,  par  le  foy  et  sairement  de  nostre  corps,  en  pa- 
roUe  de  prince,  sur  nostre  honneur  et  obligacion  de 
tous  noz  biens  présens  et  advenir  quelconques,  ladicte 
paix  et  réunion,  et  toutes  et  singulières  choses  cy-des- 
sus  transcriptes,  tenir  de  nostre  part  et  en  tant  que 
touchier  nous  puet,  inviolablement  et  à  toujours,  de 
point  en  point,  tout  par  la  forme  et  manière  desus 
escripte,  sans  faire  ou  venir,  ou  souffrir  faire  au  con- 
traire, couvertemenl  ou  en  appert,  ou  aultremenl  en 

quelque  manière  que  ce  soit.  Et  pour  les  choses  des- 
susdictes  et  cliascun  d'ycelles  tenir,  entretenir  et  ac- 
complir, nous  submettons  à  la  cohercion,  conclusion 
et  constrainte,  de  nostredit  saint  père,  dudit  saint 
concilie,  et  des  dessusdiz  cardinaulx,  légalz  et  aultres 
ambassadeurs  du  concilie,  et  à  tous  cours,  tant  d'é- 
glise comme  séculiers.  Voellans  et  oltroians  par  ycelles 
et  chascune  d'ycelles,  estre  constraint  etcompellé  par 
la  censure  de  l'Eglise,  tant  et  si  avant  qu'il  samblera 
expédient  auxdiz  cardinaulx  et  ambassadeurs  de  nos- 
dit  saint  père  et  du  concilie,  ou  cas  que  faulte  auroit 
de  nostre  part  es  choses  dessusdictes  ou  aulcunes 
d'ycelles,  renonçons  à  toutes  alégacions  et  exempcions, 
tant  de  droit  comme  de  fait,  que  pourrions  dire  ou 
aléguier  au  contraire,  et  par  espécial  au  droit  disant 
que  généralle  révocacion  ne  vault  se  l'espécial  ne  pré- 
cède ,  et  tout  sans  fraude,  barat  ou  mal  engin.  Et  adfin 
que  ce  soit  chose  ferme  et  estable  à  tousjours,  nous 
avons  fait  mettre  nostre  séel  à  ces  présentes.  Donné  en 
nostre  ville  d'Aras,  le  xxf  jour  de  septembre,  l'an 
mil  un"  XXXV,  Ainsy  signée  :  Par  monseigneur  le  Duc 
en  son  conseil,  etc.  w 

Item,  après  que  les  deux  parties  dessusdictes  furent 
venues  à  conclusion  de  paix  l'un  avec  l'autre,  et  que 
toutes  les  besongnes  furent  escriptes  et  seelées,  tant 
du  conseil  comme  d'aultre,  brief  ensievant  fut  ycelle 
paix  publiée  en  ladicte  ville  d'Aras.  Pour  laquelle  ne 
fault  point  demander  se  le  peuple  eut  grand  léesce. 
Mais  généralment  le  plus  grand  partie  des  gens  d'é- 
glise, les  nobles  et  bourgois,  avec  grand  multitude 
des  populaires  qui  là  estoient  venus,  entendirent,  non 
m  ie  ung  jour  seulement,  mais  pluiseurs,  à  faire  joie 

l'un  avec  l'autre,  chascuii  selonc  son  estai,  en  criant  à 
haulte  voix  Noël  !  en  pluiseurs  et  divers  lieux  de  la 
ville.  Et  par  espécial  fut  faite  en  l'ostel  dudit  duc  de 
Bourgongne  moult  grand  feste ,  de  pluiseurs  cheva- 
liers, escuyers,  dames  et  damoiselles  des  deux  parties, 
tant  en  boires,  mengiers  et  dansses,  comme  aultres 
pluiseurs  esbatemens.  Et  meismement,  ou  propre  lieu 
où  ycelle  paix  se  traictoit,  fut  mis  par  le  cardinal  de 
Sainte-Croix  le  saint  sacrement  de  l'autel  et  une  croix 
d'or  sur  ung  coussin,  sur  lesquelz  ledit  cardinal  fist 
jurer  et  promettre  audit  duc  de  Bourgongne,    que 
jamais  ne  ramenteveroit  la  mort  de  feu  son  père,  et 
qu'il  entretenroit  bonne  paix  et  union  avec  le  roy 
Charles,  son  souverain  seigneur,  et  les  siens.  Et  après, 
le  duc  de  Bourbon  et  le  connestable,  tenans  la  main 
sur  ycelle  croix,  prièrent  mercy  audit  duc  de  Bourgon- 
gne, de  parle  Roy,  pour  la  mortdessusdicte.  Lequel  le 
pardonna  pour  l'amour  de  Dieu.  Et  lors,  les  deux 
cardinaulx  mirent  les  mains  sur  ycelui  duc,  et  le  ab- 
soldrent  du  sairement  que  il  avoit  fait  aux  Anglois  \ 
Et  pareillement  furent  absolz  pluiseurs  seigneurs  de 
son   parti.  Et  adonc  firent  sairement  de  entretenir 
ycelle  paix,  les  seigneurs  de  la  partie  du  Roy,  et  plui- 
seurs aultres  de  la  partie  du   duc  de  Bourgongne. 
Entre  lesquelz  le  fist  le  seigneur  de  Lannoy,  lequel 
dist  hault  et  cler  :  «  Vées  cy  la  propre,  qui  aultre  fois 
a  fait  les  sairemens  pour  cinq  paix  faites  durant  ceste 
guerre,  desquelles  nulles  n'ont  esté  entretenues.  Mais 
je  promès  à  Dieu  que  ceste  sera  entretenue  de  ma 
partie,  et  que  jamais  ne  l'enfraindrai.  » 

1 .  Le  ms.  8346  écrit  Engtes. 

CHAPITRE  GLXXXVIII. 

Comment  les  Anglols  asségèrent  la  ville  de  Saint-Denis  en  France, 
laquelle  en  fin  leur  fu  rendue. 

Item,  durant  le  temps  dessusdit,  les  Angloiset  leurs 
alyés,  qui  estoient  en  Tlsle-de-France,  asségèrent  très 
puissamment  la  ville  de  Saint-Denis  tout  à  l'environ. 
Et  estoient  comme  chiefz  et  conduiseurs  desdiz  assé- 
gans,  le  mareschal  de  l'Isle-Adam,  le  seigneur  de  Tha- 
lebot,  le  seigneur  d'Escalles,  Georges  de  Richaumes, 
Waleran  de  Moreul,  messire  Jehan,  bastart  de  Saint- 
Pol,  Loys  de  Luxembourg,  son  frère,  messire  Ferry 
de  Mailly,  Robert  de  Noefville,  le  baslard  de  Thian, 
chevalier  françois,  l'Arragonois,  et  aultres  notables 
et  expers  hommes  de  guerre  de  la  nacion  de  France 
et  de  celle  d'Angleterre,  accompaigniés  de  six  mille 
combatans  ou  environ ,  qui  en  grand  diligence  ap- 
prouchèrent  leurs  ennemis  et  drecèrent  contre  les 
portes  et  murailles  d'ycelle  ville  de  Saint-Denis  plui- 
seurs  engiens  pour  yceulx  confondre  et  abatre.  Si 
estoient  souvent  visités  et  administrés  de  ce  que  be- 
soing  leur  estoit  par  Loys  de  Luxembourg,  évesque 
de  Terewane,  chancelier  du  roy  Henry,  lequel  estoit 
principal  gouverneur  dedens  Paris  et  es  mettes  de 
risle-de-France  pour  le  dessusdit  roy  Henry.  Dedens 
laquelle  ville  de  Saint-Denis  estoient  de  la  partie  du 
roy  Charles,  le  mareschal  du  Rieu,  messire  Jehan 
Foucault,  messire  Loys  de  Waucourt,  messire  Regnault 
de  Saint-Jehan,  Artus  de  la  Tour  et  pluiseurs  aultres 
vaillans  hommes  de  guerre,  avec   eulx  jusques  au 

nombre  de  seize  cens  combalans.  Lesquelz,  en  très 
grand  hardiesse,  eulx  véans  ainsy  estre  approuchiés 
de  leurs  ennemis,  se  préparèrent  à  résister  de  toutes 
leurs  forces  contre  eulx.  Et  de  fait  grand  partie  d'eulx 
se  logèrent  sur  la  muraille,  et  là  se  tenoient  de  jour  et 
de  nuit  pour  estre  plus  près  de  leur  deffense.  Toute- 
fois, les  dessusdictes  portes  et  murailles  furent  fort 
empiriés  en  pluiseurs  lieux  par  les  engiens  d'yceulx 
asségans.  Et  tant,  qu'à  l'occasion  desdiz  empiremens, 
les  capitaines  prinrent  conclusion  l'un  avec  l'autre 
d'assalir  la  ville  en  pluiseurs  parties,  espérans  prendre 
et  gaignier  ycelle  ville  de  force.  Si  firent  ung  certain  jour 
armer  leurs  gens,  et  devisèrent  auquel  costé  chascun 
desdiz  capitaine  debvoir  assaillir.  Et,  par  une  ordon- 
nance, à  tout  eschielles  et  pluiseurs  aultres  instrumens 
de  guerre,  alèrent  yceulx  jusques  aux  fossés,  qui  estoient 
garnis  d'eaue.  Sy  peussiez  là  veoir  gens  d'armes  eulx 
employer  à  passer  ladicte  eaue  jusques  au  col,  et  por- 
ter lesdictes  eschielles,  et  monter  amont  en  pluiseurs 
et  divers  lieux  jusques  aux  murs,  sans  moustrer  sam- 
blant  de  paour.  Et  lors  les  asségiés ,  considérans  que 
se  ilz  estoient  prins  de  force,  ne  seroient  point  quictes 
pour  seulement  perdre  la  ville,  mais  touchoit  à  leurs 
vies,  se  mirent  à  deffense  très  vaillamment.  Et  avoient 
ordonné  à  chescunes  de  leurs  gardes,  aulcuns  de  leurs 
capitaines,  à  tout  certain  nombre  de  gens.  Lesquelz, 
pour  chose  qu'ilz  oyssent  ne  veyssent,  ne  se  debvoient 
partir  d'ycelle.  Et  le  dessusdit  mareschal  du  Rieu  avoit 
certain  nombre  de  gens  d'armes  alant  d'un  lez  à  l'au- 
tre, pour  aidier  et  souscourir  ceulx  qui  en  auroient 
besoing.  Si  commença  l'assault  dur,  mervilleus  et 
cruel,  par  l'espace  de  deux  heures  ou  environ.  Ou- 

quel,  tant  des  assaillans  comme  des  deffendans  furent 
faites  de  grans  vaillances.  Et  furent  à  ycelui  assault 
fais  nouveaulx  chevaliers,  Loys  de  Luxembourg,  bas- 
tard  de  Saint-Pol,  lequel  se  y  gouverna  vaillamment, 
Jehan  de  Humières,  Robert  de  Noefville  et  aulcuns 
aultres.  Toutefois,  après  que  yceulx  assaillans  eurent 
audit  assault  bien  perdu  quatrevins  hommes  ou 
mieulx,  de  leurs  gens,  qui  furent  mors  es  fosses  et  au 
près  des  murs,  véans  que  bonnement  ne  pourroient 
venir  à  chief  de  cette  besongne  sans  recepvoir  trop 
grand  exil  et  perte  de  leurs  gens,  les  capitaines  firent 
sonner  la  retraicte  et  emportèrent  et  emmenèrent 
pluiseurs  de  leurs  gens  qui  estoient  mors  et  navrés. 
Et  pareillement  les  deffendeurs  firent  grand  perte  de 
leurs  gens,  et  furent  en  grand  doubte  que  leurs  enne- 
mis ne  les  constraindissent  de  rechief  par  continuacion 
de  nouveaulx  assaulx.  ISientmains,  espérans  avoir 
souscours  par  le  connestable  qui  estoit  à  la  conven- 
cion  d'Arras,  et  aultres  François  de  leurs  gens,  ils  ren- 
forcièrent  leurs  portes  et  murailles,  qui  estoient  rom- 
pues en  pluiseurs  lieux,  et  se  apprestèrent  de  nouvel 
pour  eulx  deffendre  au  mieulx  que  faire  le  porent. 
Lequel  connestable,  après  que  la  paix  fu  conclute  à 
Aras,  comme  dict  est  dessus,  se  parti  de  là,  à  tout 
grand  partie  des  nobles  hommes  qui  estoient  à  ladicte 
convencion,etala  àSenlis,  et  là  manda  à  venir  devers  lui 
les  François  de  pluiseurs  parties,  en  intencion  de  lever 
ledit  siège.  Mais  àbrief  dire,  il  ne  trouva  point  en  son 
conseil  qu'il  euyst  puissance  pour  ce  faire.  Et  pour 
tant,  ledit  mareschal  et  les  siens,  qui  assés  furent  ad- 
vertis  de  non  avoir  souscours,  traitièrent  avec  les 
capitaines  des  Anglois,  par  si  qu'ilz  leur  renderoient 

la  ville  de  Saint-Denis,  et  s'en  yroient  sauf  leurs  corps 
et  leurs  biens,  en  rendant  aussy  les  prisonniers  qu'ilz 
avoient  prins  durant  le  siège.  Desquelz  en  estoit  ung, 
messire  Jehan  de  Humières  dessusdict.  Lequel  traic- 
tié  conclud,  se  partirent  yceulx  François  soubz  bon 
saufconduict  ;  qui  estoient  bien  seize  cens  cbevaulx, 
et  y  avoit  de  très  expers  et  vaillans  hommes  de  guerre. 
Si  s'en  alèrent  es  places  de  leur  obéyssance.  Et  lais- 
sièrent  en  ycelle  ville  de  Saint-Denis  aulcuns  de  leurs 
capitaines  mors.  C'estassavoir  messire  Loys  de  Wau- 
court,  messire  Rignault  de  Saint- Jehan,  Archade  de 
la  Tour,  ung  nommé  Joselin,  et  aulcuns  aultres.  Dont 
ilz  estoient  moult  dolans.  Après  lequel  département, 
ladicte  ville  de  Saint-Denis  fut  regarnie  de  par  le  roy 
Henry.  Et  brief  ensievant,  les  Picars,  qui  déjà  estoient 
advertis  de  la  paix  faite  à  Aras  entre  le  roy  Charles  et 
le  duc  de  Bourgongne,  prinrent  congié  au  plus  tôt 
qu'ilz  porent  aux  dessusdiz  capitaines  anglois,  et  s'en 
retournèrent  sans  perte  en  leur  pays. 

Et  entretant,  les  François  prinrent  d'emblée  le  pont 
de  Meulent,  et  mirent  à  mort  environ  vingt  Anglois 
qui  le  gardoient.  Pour  laquelle  prinse,  les  Parisiens 
furent  fort  troublés,  pour  ce  que  le  passaige  par  où 
ilz  venoient  à  tout  leurs  vivres  de  Normendie ,  estoit 
cloz. 

CHAPITRE   CLXXXIX. 

Comment  Ysabel  la  royne  de  France  trespassa  en  la  ville  de  Paris. 

En  cest  an ,  ou  mois  de  septembre ,  Ysabel,  royne 
de  France,  mère  au  roy  Charles  pour  lors  régnant, 
laquelle  estoit  logié  à  l'ostel  du  roy  à  Saint-Pol  de- 
dans la  cité  de  Paris ,  où  par  long  temps  elle  avoit 
vescu  en  grand  povreté  par  les  tribulacions  des  guerres 
de  ce  royaume,  acoucha  malade,  et  brief  ensievant  tres- 
passa de  ce  siècle.  Sy  fut  enterrée  en  Téglise  de  Saint- 
Denis  en  France,  non  mie  en  telle  sollempnité  et  grand 
estât  qu'on  a  acoustumé  à  faire  aux  aultres  roynes  de 
France.  Laquelle  mort  venue  à  la  cognoissance  du 
duc  de  Bourgongne,  ly  fist  faire  ung  service  très  révé- 
rend et  notable  en  l'église  de  Saint- Vast  d'Aras,  au- 
quel il  fut  présent,  vestu  de  noir.  Et  faisoient  dueil 
avec  lui  le  duc  de  Bourbon,  le  conte  d'Estampes,  le 
conte  de  Vendosme ,  le  damoiseau  de  Clèves ,  avec 
pluiseurs  aultres  seigneurs,  ecclésiastiques  et  séculiers. 
Et  l'évesque  d'Arras  prit  le  service  cedit  jour. 

CHAPITRE   CLXXXX. 

Comment  les  cardinaulx  et  pluiseurs  aultres  ambassadeurs  se  départirent 
de  la  -ville  d'Arras.  Et  comment  le  duc  de  Bourgongne  constitua  ses 
officiers  es  bonnes  villes  et  forteresces  à  lui  données  et  accordées  par 
le  traitié  dessusdit. 

Item,  assés  brief  ensievant  que  la  dessusdicte  paix 
d'Arras  fut  publiée  comme  dict  est  dessus,  se  départi- 

rent  d'ycelle  ville  lesdiz  cardinaulx  et  ceulx  qui  avec 
eulx  estoient  venus.  Lesquelx  par  le  duc  de  Bour- 
gongne  avoient  esté  honnourablement  receus  et  fes- 
toyés.  Et  pareillement,  se  départirent  les  ambassadeurs 
du  roy  Charles,  et  tous  aultres  qui  là  estoient  venus 
de  pluiseurs  pays.  Et  adonc  ledit  duc  de  Bourgongne, 
estant  en  ycelle  ville  d'Arras ,  constitua  pluiseurs 
nouveaulx  officiers  es  bonnes  villes  et  forteresces  du 
Roy,  tant  sur  la  rivière  de  Somme  comme  ailleurs, 
sur  les  mettes  de  Picardie.  Lesquelz,  de  long  temps,  es- 
toient delà  demaine  du  royaume;  et  estoient  par  avant 
ycelle  paix  d'Arras  dans  les  mains  du  roy  Henry.  Et  y 
mist  gens  en  son  plaisir,  en  destituant  ceulx  qui  y  es- 
toient commis  de  par  ledit  roy  Henri ,  commetant 
aussy  recepveurs  en  son  plaisir,  et  prenant  tous  les 
deniers  et  prouffîs,  et  les  sairemens  des  habilans  d'y- 
celles  villes  et  forteresces.  Pour  lesquelles  besongnes 
dessusdites,  yceulx  officiers  tenans  le  parti  des  Anglois 
furent  fort  esmervilliés  des  manières  que  ledit  duc 
tenoit  envers  eulx,  actendu  que  par  ses  moyens  en 
avoiteu,  ycelui  roy  Henri,  la  possession  et  la  saisine. 
Et  avec  ce  nagaires  le  tenoit  et  avoit  tenu  pour  son 
naturel  et  souverain  seigneur.  Nientmains,  eulx  véans 
qu'il  n'y  povoient  mettre  provision,  le  souffrirent  pa- 
ciamment.  Et  entre  les  aultres,  maistre  Robert  le 
Josne,  qui  longtemps  avoit  esté  bailly  d'Amiens ,  et 
gouverné  haultement  pour  yceulx  Anglois  sur  les 
marches  de  Picardie;  et  meysmement  à  ycelui  darrain 
parlement  d'Arras  avoit  esté  de  leur  conseil  et  à  toutes 
leurs  conclusions,  quand  il  perceust  les  besongnes 
estreainsy  retournées  contre  eulx,  paraulcuns  moyens 
qu'il  trouva,  pour  son  argent,  comme  on  dist,  fist 

tant  qu'il  demoura  en  la  grâce  dudit  duc  de  Bour- 
gongne  et  fu  retenu  de  son  conseil .  Et  avec  ce ,  fu 
retenu  et  mis  à  estre  gouverneur  d'A.rras,  ou  lieu  de 
messire  David  de  Brimeu ,  qui  par  avant  l'estoit.  Et 
par  ainsy,  en  assés  briefz  jours,  les|  besongnes  furent 
retournées  au  contraire  que  par  avant  avoient  esté. 


CHAPITRE    GLXXXXI. 

Comment,  après  la  paix  d'Arras,  le  duc  de  Bourgongne  envoia  aulcuns 
de  ses  officiers  d'armes  devers  le  roy  d'Angleterre  et  son  conseil,  pour 
remoustrer  les  causes  de  la  paix  qu'il  avoit  faite  au  roy  de  France. 

Item,  après  le  département  de  la  paix  d'Â.rras,  le  duc 
de  Bourgongne  envoia  son  roy-d'armes  de  la  Thoison 
et  un  sien  hérault  avec  lui,  nommé  Franche-Conté, 
en  Angleterre  ,  devers  le  roy  Henri ,  à  tout  lettres  de 
par  ledit  duc,  esquelles  estoient  contenues  pluiseurs 
remoustrances  pour,  ycelui  roy  et  son  conseil,  attraire 
au  bien  de  paix  finalle  avec  le  roy  Charles,  lui  signi- 
fiant aussy  comment  par  l'exortacion  des  légales  de 
notre  saint  père  le  pape  et  du  concilie  de  Basle,  et 
avec  ceux  des  trois  Estais  de  tous  ses  pays,  il  avoit 
fait  paix  et  réunion  avec  le  dessusdict  roy  Charles, 
son  souverain  seigneur,  en  délaissant  celle  de  jadix, 
qu'il  avoit  faite  avec  le  roy  Henri  son  père.  Avec  les- 
quelz  ala  ung  frère  mandiant,  docteur  en  théologie, 
qui  avoit  charge  de  par  les  deux  cardinaulx  qui  avoient 
esté  à  ladicte  paix  d'Arras,  de  proposer  en  la  pré- 
sence dudit  roy  d'Angleterre  et  de  son  conseil,  en 
eulx  remoustrant  les  grans  cruaultés  et  innumérables 
tirannies  qui  se  faisoient  par  la  chrestienté  à  l'occa- 

sion  de  la  guerre,  et  les  biens  qui  povoient  advenir  se 
la  paix  finale  se  faisoit  entre  les  deux  roys  de  France 
et  d'Angleterre.  Si  s'en  alèrent  les  trois  dessusdis  à 
Calais,  et  de  là  passèrent  la  mer  et  arrivèrent  à  Dou- 
vres, où  on  leur  fistdeflence  de  par  le  roy  Henry  qu'ils 
ne  se  partissent  de  leurs  hostels.  Si  leur  furent  deman- 
dées leurs  lettres ,  lesquelles  ilz  baillèrent  ;  et  furent 
portées  à  Londres  devers  le  roy  Henri.  Et  depuis, 
furent  conduis  par  divers  lieus  jusques  à  Londres. 
Si  encontrèrent  en  leur  chemin  ung  officier  d'armes 
et  le  clerc  du  trésorier  d'Angleterre,  qui  les  menèrent 
logier  dedens  ycelle  ville,  en  l'ostel  d'un  cordouanier, 
où  ils  furent  par  aulcuns  jours.  Et  n'aloient,  sinon 
oyr  messe  soubz  la  conduicte  d'aulcuns  héraults  ou 
poursievans,  qui  là  les  visitoient  souvent.  Car,  on 
leur  fist  deffence  qu'ilz  ne  se  partissent  de  leurs  hos- 
tels sans  congié  ni  licence.  Si  estoient  en  très  doubte 
qu'on  ne  leur  feyst  aulcune  mauvaise  compaignie  de 
leurs  personnes  pour  les  nouvelles  qu'ilz  avoient  ap- 
portées. Et  jà  soit  que  le  docteur  dessusdit  envoyé 
de  par  les  deux  cardinaulx ,  et  yceux  deux  officiers 
d'armes,  feyssent  pluiseurs  requestes  à  ceulx  qui  leur 
administroient,  qu'ilz  les  feyssent  parler  au  roy  et  à 
son  conseil,  pour  dire  et  démoustrer  la  charge  qu'ils 
avoient  de  leurs  seigneurs  et  maistres,  nientmains 
oncques  ne  povoient  avoir  audience  de  parler  à  eulx. 
Toutefois,  le  trésorier  d'Angleterre,  à  cuy  les  lettres 
dessusdictes  avoient  esté  baillés,  assambla  devant  le 
roy,  le  cardinal  de  Wincestre,  le  duc  de  Glocestre,  et 
pluiseurs  aultres  princes  et  prélats ,  avec  le  conseil 
royal  là  estant,  et  grand  nombre  de  nobles  hommes 
aussy  là  estans,  et  là  moustra  les  lettres  que  le  duc  de 

Bourgongne  avoit  envoyé  au  roy  et  h  son  conseil. 
Desquelles  Tintitulure  et  suscripcion  n'estoit  pas  pa- 
reille aux  aultres  que  par  avant  de  long  temps  par 
pluiseurs  fois  lui  avoit  envoyé,  pour  ce  que  par  ycelles 
nommoit  le  roy  d'Angleterre,  hault  et  puissant  prince, 
son  très  chier  seigneur  et  cousin ,  en  délaissant  à  le 
recongnoistre  son  souverain  seigneur,  ainsy  et  par  la 
manière  que  tousjours  l'avoit  fait  par  avant  en  ses 
aultres  lettres,  que  par  moult  de  fois  lui  avoit  escriptes. 
Delà  lecture  desquelles,  sans  y  faire  quelque  responce, 
tous  ceulx  qui  estoient  au  conseil  généralement  furent 
moult  esmervilliés,  quant  ilz  les  oyrent.  Et  meisme- 
ment,  le  josne  roy  Henri  print  en  ce  si  grande  desplai- 
sance, que  les  larmes  luy  saillirent  hors  des  yeulx,  et 
dist  à  aulcuns  de  ses  privés  consilliers,  qu'il  véoit  bien 
puis  que  le  duc  de  Bourgongne  s'estoit  ainsy  des- 
loiauté  devers  lui  et  reconcilié  avec  le  roy  Charles, 
son  ennemi,  ses  signeuries  du  royaume  de  France  en 
vauldroit  biaucop  pis.  En  oultre ,  le  dessusdit  cardi- 
nal et  le  duc  de  Glocestre,  se  partirent  du  conseil  tous 
confus  et  troublés ,  et  aussy  firent  pluiseurs  aultres, 
sans  là  prendre  aulcune  conclusion,  sinon  d'eulx  as- 
sambler  par  pluiseurs  tropeaux,  et  dire  l'un  à  l'autre 
pluiseurs  injures  et  reproches  du  dessusdict  duc  de 
Bourgongne  et  de  ceulx  de  son  conseil.  Et  assés  brief 
ensievant,  furent  les  nouvelles  toutes  communes  avant 
la  ville  de  Londres.  Si  n'estoit  pas  filz  de  bonne  mère 
qui  ne  disoit  de  grans  maulx  et  vilonnies  d'ycelui  duc 
et  de  tous  ceux  de  ses  pays.  Si  se  mirent  ensamble 
pluiseurs  du  commun,  et  alèrenten  divers  lieux  parmy 
ladicte  ville  pour  quérir  aulcuns  Flamanz,  HoUandois, 
Braibençons ,  Picars ,  Haynuyers  et  aultres  des  pays 

dudit  duc,  qui  là  estoient  pour  faire  leur  marchau- 
dise,  non  eulx  doublans  de  ceste  adventure.  Et  en 
ceste  fureur,  en  prirent  et  occirent  aulcuns  soubdai- 
nement.  Mais  brief  ensievant  on  les  fist  cesser,  de  par 
le  roy  Henry,  et  mettre  les  desssudiz  en  justice.  Et 
aulcuns  jours  après,  le  roy  et  son  conseil  se  remirent 
ensamble  pour  a^^oir  advis  sur  la  responce  qu'ilz  deb- 
voient  faire  aux  lettres  dessusdictes  ;  et  y  eut  de  di- 
verses opinions.  Car  les  uns  vouloient  qu'on  lesist 
guerre  soubdainement  au  duc  de  Bourgongne,  et  les 
aultres  conseilloient  pour  le  mieulx,  qu'on  le  som- 
mast  par  lettres  ou  aultrement.  Et  entrelant  que  les- 
diz  consaulx  s'entretenoient ,  vinrent  devers  le  roy 
nouvelles  comment  le  duc  de  Bourgongne,  en  lui  pa- 
cifiant avec  le  roy  Charles,  debvoit  avoir  les  villes , 
forteresces,  signouries  et  appertenances  de  Saint- 
Quentin,  Corbie,  Amiens,  Saint-Riquier ,  Abbeville, 
Dourlens  et  Montroel,  lesquelles  estoient  par  avant 
de  la  demaine  et  possession  du  roy  Henry  d'Angle- 
terre ,  et  que  desjà  en  avoit  prins  les  sairemens  d'y- 
celles,  et  y  avoit  commis  tous  nouveaus  officiers.  Et 
pour  tant,  en  alant  de  mal  en  pis,  furent  de  ce  plus 
mal  content  que  devant.  Et,  en  fin  conclurent  qu'ilz 
ne  rescripveroient  point.  Et  adonc  le  dessusdict  tre'so- 
rier  ala  devers  les  trois  dessus  nommé,  et  dist  à  Thoison- 
d'or  et  à  Franche-Conté ,  son  compaignon  ,  comment 
le  roy ,  accompaignié  d'aulcuns  de  son  sang  et  sei- 
gneurs de  son  conseil,  avoientveues  et  visitées  les  lettres 
qu'ilz  avoient  apportées,  desquelles  et  du  contenu  en 
y  celles  ilz  avoient  grosses  merveilles,  et  avec  ce  des 
manières  que  tenoit  ledit  duc  de  Bourgongne  envers 
le  roy,  à  quoy  il  avoit  intencion  de  y  pourveoir  sur 
V  13 

tout,  quand  à  Dieu  plairoit.  Et  non  obstant  que  lesdiz 
officiers  d'armes,  de  par  ledict  duc  de  Bourgongne, 
feyssent  pluiseurs  fois  requeste  d'avoir  responce  par 
escript,  oncques  ne  la  porent  obtenir.  Mais  leur  fust  dit 
qu'ilz  s'en  retournassent  dans  leur  pays.  Lesquelx, 
voians  que  aultre  chose  n'en  povoient  avoir,  repas- 
sèrent la  mer,  et  rapportèrent  de  boche  au  duc  de 
Bourgongne,  leur  seigneur,  ce  qu'ilz  avoient  trouvé. 
Et  le  docteur  s'en  retourna  aussy  devers  ceulx  qui  les 
avoient  envoyé ,  sans  rien  besongner.  Si  eurent  du- 
rant ce  voyage  de  grans  doubtes  qu'en  ne  leur  feyst 
desplaisir,  pour  ce  que  en  pluiseurs  lieux  d'Angleterre 
oyrent  de  grans  murmures  et  blasphèmes  faire  contre 
ledict  duc  de  Bourgongne.  Et  ne  leur  fu  point  faite 
celle,  ni  si  aimable  récepcion ,  comme  ils  avoient 
acoustumé  qu'on  leur  feyt. 


CHAPITRE  GLXXXXH. 

Comment  Je  commun  peuple  de  la  cité  d'Amiens  s'csmut  pour 
les  imposicions  qu'on  voulolt  remettre  sus. 

En  ces  propres  jours ,  fut  envoyé  devers  le  duc  de 
Bourgongne  ung  advocat  de  par  ceulx  de  la  ville  d'A- 
miens, lequel  advocat  estoit  appelé  maistre  Tristran 
de  Fontaines,  pour  impétrer  grâce  pour  ycelle  ville 
d'aulcune  somme  d'argent  en  quoy  ilz  étoient  redeb- 
vables  envers  ledict  duc,  ou  aulcuns  de  sa  partie.  La- 
quelle grâce  ledict  advocat  ne  povoit  obtenir.  Ains 
lui  fu  baillié  nouvel  mandement  de  par  le  roy  Char- 
les ,  et  aultre  de  par  le  dessusdit  duc ,  contenans  que 
les  imposicions   et  aultres  subsides,   anciennement 

acoustumées   de  payer,  fussent  remises  sus  comme 
aultre  fois  avoient  esté.  Lesquelx  mandemens  le  des- 
susdit maistre  Tristran  feyst  publier  quand  il  fut  re- 
tourné à  Amiens,  ou  lieu  acoustumé.  A  roccasion  de 
laquelle  publicacion   grand  partie  des  bouchiers  et 
aultres  de  la  ville,  et  aultres  grand  nombre  de  com- 
mun, de  ce  non  contens,  s'esmeurent  soubdainement 
et  se  mirent  ensamble,  armés  et  embastonnés  selonc 
leur  estât.  Et  alèrent  devant  leur  mayeur,  nommé 
Jehan  de  Conty  ,  auquel  ilz  dirent  plainement  que 
desdictes  subsides  ilz  ne  paieroient  nulles ,  et  qu'il 
sçavoit  bien  que  le  bon  roy  Charles,  leur  seigneur,  ne 
vouloit  point  qu'ilz  paiassent,  non  plus  que  les  aultres 
villes  à  luy  appartenans  et  obéyssans.  Lequel  mayeur, 
véant  leur  rude  et  sotte  manière,  leur  accorda  tout  ce 
qu'ilz  vouloient  dire ,  en  les  rapaisant  par  de  doulces 
paroUes,  et,  comme  constraint,  convint  qu'il  alast  avec 
eulx  par  tout  en  la  ville ,  où  bon  leur  sambloit.  Et  fi- 
rent leur  capitaine  d'un  navieur  nommé  Honnouré 
Cokin.  Si  alèrent  àl'ostel  dudict  maistre  Tristran  pour 
le  mettre  à  mort ,  comme  ilz  en  moustroient  le  sam- 
blant.  Mais  il  fut  de  ce  adverti  par  aulcuns  qui  estoient 
ses  amis.  Si  s'estoit  mis  à  sauveté.  Et  là  rompirent 
plusieurs  haies  et  fenestres  pour  la  quérir.  Et  depuis 
s'en  alèrent  à  la  maison  d'un  nommé  Pierre  Leclercq, 
prévost  de  Beauvoisis,  lequel  avoit  eu  grand  gouver- 
nement en  la  ville  durant  le  temps  que  maistre  Robert 
le  Josne  avoit  esté  bailly  d'Amiens,  et  avait  fait  plui- 
seurs  rudesces  à  aulcuns  des  habitans  d'ycelle  cité 
d'Amiens  et  ou  pays  à  l'environ.  Par  quoy  il  avoit 
acquis  de  grans  haynes.  Et  là  le  quéroient  partout. 
Mais  il  ne  fut  point  trouvé;  car  lui,  sachant  ladicte 

meutacion ,  se  mist  hors  de  leur  voie.  Si  fuslèrent  et 
ravirent  tous  ses  biens,  et  burent  en  une  seulle  nuit 
bien  dix  huit  queues  de  vin  qu'il  avoit  en  sa  maison. 
Et  prinrent  ung  sien  nepveu,  qu'ilz  mirent  prisonnier 
ou  belfroy.  Et  de  là  en  avant  firent  pliiiseurs  desrois; 
et  aloient  par  grans  compaignies  aval  la  ville ,  es  hos- 
telz  des  plus  puissans.  I.esquelx,  comme  par  cons- 
trainte,  faloit  qu'ilz  leur  donnassent  de  leurs  biens 
largement,  et  par  espécial  vins  et  viandes.  Et  entre- 
tant,  ledict  Pierre  Le  Clerc  qui  s'estoit  mucié  en  la 
maison  d'un  povre  homme ,  ou  poulier  aux  gélines  *, 
fut  accusé  aux  dessusdiz.  Si  le  alèrent  quérir  à  grand 
sollempnité,  et  le  mirent  ou  belfroy  de  la  ville.  Etbrief 
ensievant  lui  firent  copper  le  haterel  en  plain  marchié. 
Et  pareillement  firent-ilz  à  son  nepveu.  Si  n'estoit-il 
alors  homme  de  justice  ou  aultre,  en  ycelle  ville  d'A- 
miens, qui  osast  dire  mot  contre  leur  plaisir.  Si  furent 
ces  nouvelles  mandées  au  duc  de  Bourgongne,  lequel 
y  envoia  Jehan  de  Brimeu ,  qui  estoit  nouvel  bailly 
d'Amiens,  et  depuis,  le  seigneur  de  Saveuses,  quiaussy 
en  avoit  esté  capitaine  nouvellement,  adfin  qu'ilz 
enquérissent  diligemment  par  quelle  manière  on  les 
pourroit  chastier  et  corrigier.  Et  après  y  fut  envoyé  le 
conte  d'Estampes,  avec  lui  pluiseurs  chevaliers  et  es- 
cuyers,  et  aussy  gens  de  trait.  Et  de  rechief  y  ala  le 
seigneur  de  Croy,  bien  acompaignié,  et  y  amena  les 
archiers  de  l'ostel  du  prince.  Si  vinrent  là  de  pluiseurs 
parties  et  à  diverses  fois  grand  nombre  de  notables 
seigneurs  des  marches  de  Picardie.  Et  faisoit-on  sam- 
blant  d'aler  asségier  le  chastel  de  Bonnes,  où  il  y  avoit 

i .  Dans  le  pouUailIer. 

des  pillars.  Toutefois,  Honnouré  Cokin  et  ses  gens 
n'estoieiit  point  bien  asseur  qu'on  ne  leur  jouast  à  le 
fausse  compaignie,  non  obstant  qu'ilz  avoient  esté  de- 
vers le  conte  d'Estampes  et  le  dessusdit  capitaine  et 
bailly,  pour  luy  excuser  et  ses  gens  des  maléfices 
passés ,  où  il  avoit  esté  servi  de  parolles  assés  cour- 
toises, en  lui  remoustrant  qu'il  cessast  de  poursievir 
telles  entreprinses,  et  on  lui  feroit  son  traictié.  Fina- 
blement  les  seigneurs  dessusdiz,  après  qu'ilz  eurent 
eues  pluiseurs  délibéracions  ensamble  sur  ceste  ma- 
tière, après  qu'ilz  eurent  garni  le  belfroy  pour  sonner 
la  grand  cloche  de  la  ville  s'il  y  advenoit  aulcun  effroy, 
au  son  de  laquelle  se  debvoient  tous  ensamble  lesdictes 
communes  accompaignier ,  si  se  mirent  ensamble 
yceulz  seigneurs,  et  en  alèrent  grand  partie  sur  le 
marchié.  Et  d'aultre  part  se  mirent  en  aucuns  lieux 
nécessaires,  de  leurs  gens,  armés  et  embaslonnés, 
pour  garderies  rues  entre  lesdiz  esmouvans,  se  ilz  s'as- 
sambloient.  Et  si  furent  commis  le  seigneur  Saveuse, 
gouverneur  de  la  ville,  et  le  bailly  d'Amiens,  à  tout 
certain  nombre  de  gens ,  à  aler  par  ladicte  ville  pour 
prendre  et  faire  retraite  ceulx  qui  se  vouldroient  armer 
et  assambler.  Après  lesquelles  ordonnances,  le  des- 
susdit conte  d'Estampes  et  pluiseurs  seigneurs  avec  lui 
estans  présens  sur  ledict  marchié,  où  il  y  avoit  grande 
multitude  de  gens,  fut  publié  ung  nouvel  mandement 
de  par  le  roy  Charles  et  le  duc  de  Bourgongne,  con- 
tenant que  les  subsides  et  imposicions  devant  dictes 
seroient  mises  sus ,  et  avec  ce  que  toutes  offences  par 
avant  passées  seroient  pardonnées ,  réservé  à  aulcuns 
en  petit  nombre  des  principaulx,  lesquelx  seroient 
dénonciés  et  punis  ci-après.  A  laquelle  publicacion 

estoit  présent  ung  nommé  Périnet  de  Chalon  qui  es- 
toit  un  des  chiefz,  lequel  oyant  ycelle  se  départi  de  là, 
en  fuiant  pour  lui  sauver.  Et  tantost  on  crya  qu'on  le 
prenist;  si  fu  poursievy  jusques  dedens  l'église  de 
Saint-Germain  d'euiprès  ung  prestre  qui  ebantoit 
messe,  où  il  s'estoit  agenoullié.  Et  fu  mené  jusque  au 
belfroy.  Et  d'aultre  part,  le  dessusdit  Honnouré  Cokin, 
qui  bien  sçavoit  ceste  assamblée,  s'estoit  armé  et  aul- 
cuns  de  ses  gens  avec  lui,  pour  aler  à  ladicte  assam- 
blée. Mais  il  fu  rencontré  dudit  seigneur  de  Saveuse 
et  du  bailly  d'Amiens  avec  leurs  gens.  Si  fut  prins  in- 
continent et  mené  au  belfroy.  Avec  lesquelx  en  furent 
prins  par  pluiseurs  lieux,  de  vingt  à  trente.  Desquels 
en  ce  meisme  jour,  ledit  Honnouré  et  sept  de  ses 
compaignons  eurent  les  hateriaux  copés  d'une  doloire. 
Et  Perinet  de  Chalon,  avec  lui  deux  aultres,  furent 
pendus  au  gibet.  Et  si  en  eut  ung  noyé,  et  cinquante 
trois  bannis.  Et  depuis  pour  ce  meisme  cas  en  y  eut 
pluiseurs  exécutés  à  diverses  fois.  Entre  lesquelz  le 

fut,  ung  saqueman  nommé  le *  qui  estoit  exelent 

maistre  en  ycelui  instrument.  Pour  laquelle  exécu- 
cion  tous  les  aultres  habitans  furent  mis  en  grande 
obéyssance. 

i.  Il  y  a  ici  un  mot  en  blanc  dans  le  ms.  8346.  Vérard  met  : 
«  Entre  lesquelz  le  fut  ung  gros  sacquement,  qui  estoit  exellent 
maistre  en  icelluy  instrument.  » 

CHAPITRE   CLXXXXIIL 

Comment  les  François  coururent  et  pillièrent  les  pays  du  duc  de  Bour- 
gongne  après  la  paix  d'Aras.  Et  comment  le  marescbal  du  Rieuprinst 
villes  et  forteresces  en  Normendie  sur  les  Anglois. 

Item,  après  que  les  ambassadeurs  du  roy  Charles 
dessus  nommés  furent  retournés  envers  lui,  et  qu'ilz^ 
eurent  monstre  les  lettres  du  traictié  qu'ils  avoient 
fait  depar  luy  en  la  ville  d'Arras  avec  le  duc  de  Bour- 
gongne,  lesquelles  entre  les  aullres  articles  contenoient 
comment  ycelui  duc  recongnoissoit  le  roy  dessusdit 
à  son  naturel  et  souverain  seigneur,  il  fu  de  ce  moult 
joyeux,  et  commanda  que  la  paix  fust  publiée  par  tout 
où  il  appartenroit. 

Et  après  brief  ensievant  se  départirent  les  François 
qui  estoient  à  Rue.  Si  fu  la  ville  délivrée  aux  commis 
du  duc  de  Bourgongne.  Lesquelz  François  se  assam- 
blèrent  avec  pluiseurs  de  leurs  gens  sur  les  marches  de 
Santhers  et  d'Amiennois,  et  pillèrent  en  pluiseurs  lieux 
les  pays  audit  duc,  et  de  ceulx  qui  avoient  tenu  son 
parti.  Et  meismement  destroussoient  tout  au  net  ceulx 
qu'ilz  po voient  attaindre  de  ceste  partie,  tant  nobles 
comme  aultres.  Pour  quoy  ledit  duc  feist  assambler 
gens  d'armes  pour  résister  aux  dessusdiz.  Lequelx  sa- 
chans  celle  assarablée,  se  tirèrent  arrière. 

Et  adonc,  les  Anglois  remirent  siège  devant  le  pont 
de  Meulent,  que  nagaires  les  François  avoient  mis  en 
leur  obéyssance.  Mais  pour  aulcun  empeschement  qui 
leur  sourvint,  se  départirent  dudict  siège. 

Et  d'autre  part,  le  raareschal  du  Rieu  et  Charles  des 

Mares  prinrent  la  ville  de  Dieppe  et  pluiseurs  aultres 
en  Normendie.  Si  vous  diray  comment. 

Il  est  vérité  que,  après  le  département  de  la  conven- 
cion  d'Ârras,  aulcuns  vaillans  capitaines  François, 
c'estassavoir  le  mareschal  du  Rieu,  Gauthier  de  Bous- 
sac,  le  seigneur  de  Longueval  et  aultres  capitaines  qui 
povoient  sur  tout  avoir  de  trois  à  quatre  cens  comba- 
tans,  fleur  de  droites  gens  de  guerre,  par  le  moyen  de 
Charles  des  Mares  et  à  son  entreprinse,  alèrent  le  ven- 
dredi devant  la  Toussains ,  pour  escheller  la  forte 
ville  de  Dieppe,  séant  sur  la  mer  en  moult  fort  lieu, 
ou  pays  de  Caulx.  Et  de  fait,  ledict  Charles,  à  tout 
six  vins  combatans  environ ,  ala  secrètement  monter 
dedens  la  ville  du  costé  vers  le  havène.  Et  de  là  alè- 
rent rompre  la  porte  devers  Rouen ,  par  où  entra  le- 
dit mareschal  du  Rieu,  à  tout  ses  gens  d'armes,  à 
estandart  desployé ,  la  plus  grande  partie  de  ses  gens 
tous  à  pied.  Si  alèrent  jusques  au  marchiet.  Et  estoit 
environ  le  point  du  jour.  Et  adonc  commencèrent 
fort  àcryer  ville  gagnié  !  Si  furent ceulx  de  dedens  moult 
fort  esmervilHés  quand  ilz  oyrent  ce  cry,  et  commen- 
cèrent les  aulcuns  à  gecter  des  pierres  et  à  traire  de 
leurs  maisons.  Et  pour  ce  qu'il  y  avoit  grand  nombre 
de  gens ,  tant  de  la  ville  comme  du  navire ,  attandi- 
rent  jusques  à  neuf  ou  dix  heures  avant  qu'ilz  assail- 
lissent lesdictes  maisons.  Mais  en  fin  fu  du  tout  con- 
quise ,  à  peu  de  dommage  pour  lesdiz  François.  Si  y 
estoit  comme  lieutenant  du  capitaine  un  nommé  Mor- 
temer,  qui  s'enfuy  avec  pluiseurs  aultres.  Et  y  fu  prins 
le  seigneur  de  Boisseville.  Et  à  la  première  venue  n'y 
furent  mors  que  trois  ou  quatre  Anglois  de  la  garni- 
son, mais  pluiseurs  y  furent  prins,  c'estassavoir  de 

ceulx  qui  plus  fort  avoient  tenu  la  partie  des  Anglois. 
Et  au  regard  de  leurs  biens,  en  y  eu  largement  prins 
comme  confisqués,  sinon  de  ceulx  qui  vouloient  faire 
sairement  de  demourer  bons  françois.  Et  y  avoit  au 
havène  très  grand  nombre  de  navires,  dont  la  plus 
grand  partie  demourèrent  avec  les  François.  Et  ce 
meisme  jour  ou  lendemain,  on  fist  crier  que  tous  es-  . 
trangiers  s'en  alassent  où  bon  leur  sambleroit,  réservé 
ceulx  qui  vouloient  faire  sairement.  Si  en  demoura  le- 
dict  Charles  des  Mares  capitaine,  du  consentement  de 
tous  lesaultres,  pour  le  roy  de  France.  Pour  laquelle 
prinse,  tous  les  Anglois  généralment  du  pays  de  Nor- 
mendie  furent  très  fort  troublés,  et  non  point  sans 
cause ,  car  ycelle  ville  de  Dieppe  estoit  mervilleuse- 
ment  forte  et  bien  garnie,  séant  sur  ung  des  bons  pays 
de  Normendie.  En  oultre,  assés  brief  ensievant ,  vin- 
rent les  François  audit  lieu  de  Dieppe  et  ou  pays  à 
Penviron ,  de  trois  à  quatre  mille  clievaulx ,  soubz  la 
conduite  de  Anthoine  de  Chabennes,  Blanchefort, 
Poton  le  Bourguignon,  Pierre  Renauld,  et  aultres  ca- 
pitaines. Et  depuis  s'i  bouta  Poton  de  Saincte-Treille, 
Jehan  d'Estouteville,  Robinet,  son  frère,  le  seigneur 
de  Monstreau -Bellay,  et  pluiseurs  aultres  nobles  chiefz 
de  guerre.  Et  aussi  y  vint  ung  capitaine  de  communes 
nommé  Kierewier ,  à  tout  bien  quatre  mille  paysans 
du  pays  de  Normendie,  qui  se  alya  et  fit  sairement  au 
mareschal  dessus  nommé,  de  guerroyer  hardiment  les 
Anglois.  Et  quant  toutes  ces  compaignies  furent  as- 
samblées  ensamble,  ilz  se  mirent  par  bonne  ordon- 
nance sur  les  champs.  Et  la  veille  du  Noël  alèrent  tous 
ensamble  devant  la  ville  de  Fescamp ,  laquelle  par  le 
moyen  du  seigneur  de  Malevilie  fu  rendue  audit  ma- 

reschal,  moyennant  qu'ilz  demourroient  paisibles.  Et 
y  fut  commis  capitaine  ledit  Jehan  d'Estouteville.  Et 
lendemain  du  Noël,  alèrent  devant  monsieur  Vilers, 
qui  se  rendi  pareillement.  Et  en  fut  cause,  ung  gas- 
con qui  se  nommait  Jehan  du  Puis ,  lequel  estoit  de 
par  les  Ânglois.  Si  y  commist,  ledit  mareschal  du 
Rieu,  ung  nommé  Combenton.  Et  alors  venoient  et 
aplouvoient  François  de  tous  costés.  Et  avec  ce,  firent 
sairement  à  ycelui  mareschal,  pluiseurs  nobles  hom- 
mes dudit  pays  de  Normendie.  Si  alèrent  devant 
Harfleur  et  l'assaillirent  moult  vaillamment,  mais  par 
force  furent  reboutés  de  ceulx  de  dedens,  et  y  perdi- 
rent quarante  hommes  de  leurs  gens,  qui  y  furent  mors. 
Desquelx  furent  les  principaulx  ledit  seigneur  de 
Monstreul-Bellay  et  le  bastard  de  Langle.  Si  conclu- 
ront derechef  de  les  assaillir ,  mais  ceulx  de  la  ville 
firent  traictié  de  eulx  rendre  ,  par  si,  que  bien  quatre 
cens  Anglois  qui  estoient  dedens  s'en  iroient  sauve- 
ment  à  tout  leurs  biens.  Si  en  estoit  leur  capitaine 
ung  nommé  Guillaume  Minors.  Qui  se  départirent  à 
tout  leurs  biens ,  et  ceulx  de  la  ville  firent  le  sairement. 
Et  en  ce  mesme  temps,  se  rendirent  de  la  partie  du 
Roy  les  villes  ensievant ,  assavoir  :  Le  Bec  Crespin , 
Tancarville,  Gonnisseule,  Les  Loges,  Valemont,  Gra- 
ville,  Longueville,  Noefville,  Lambreville  et  pluiseurs 
aultres  forteresces,  au  très  petit  domage  d'yceulx  Fran- 
çois. Et  depuis  vint  avec  eulx  Artus ,  conte  de  Riche- 
mont.  Auquel ,  depuis  sa  venue ,  se  rendirent  Charle- 
maisnil,  Aumasle,  Saint-Germain  sur  Cailly,  Fontaines 
le  Bourg,  Préaulx,  Blain ville  et  aulcunes  aultres  places, 
esquelles  partout  on  mettoit  garnison.  Si  fut  pour 
ceste  saison  le  pays  de  Caux  en  la  plus  grand  partie 

conquis.  Mais  par  faulte  de  vivres  il  convint  que  les 
François  se  séparassent  l'un  de  l'aultre.  Et  pour  ce, 
comme  dit  est ,  mirent  leurs  garnisons  sur  les  fron- 
tières. Et  se  retrayrent  les  principaulx  capitaines  hors 
du  pays. 

Si  furent  à  ces  conquestes  ci  dessusdictes,leditCharles 
des  Mares  et  Richarville,  qui  se  partirent  de  Dieppe 
et  se  mirent  aux  champs.  Si  trouvèrent  le  dessusdict 
mareschal ,  le  seigneur  de  Torsy,  Poton  le  Bourgui- 
gnon, Broussart,  Blanchefort,  Jehan  d'Estouteville,  et 
pluiseurs  aultres  capitaines ,  hommes  de  grand  façon 
et  droites  gens  de  guerre.  Avec  lesquelx  et  en  ycelles 
conquestes  faisant ,  se  alia  le  dessusdit  Kieruwier,  à 
tout  six  mille  combatans,  gens  de  communes,  pour 
achever  lesdictes  besongnes. 


CHAPITRE   CLXXXXIV. 

Comment  les  Anglois  se  commencèrent  à  donbter  des  Bourguignons  qui 
menoient  guerre  avec  eulx  contre  le  roy  de  France,  et  ne  volrentplus 
converser  en  leur  compaignie.  —  Et  aultres  matères  en  brief. 

Item,  après  ce  que  les  Anglois  furent  du  tout  adcer- 
tenés  du  traictié  fait  entre  le  rov  Charles  de  France  et 
le  duc  Phelippe  de  Bourgongne,  comme  dessus  est 
dict,  ilz  se  commencèrent  à  garder  et  garnir  contre  les 
gens  dudit  duc,  pareillement  comme  avant  ilz  faisoient 
des  François.  Et  non  obstant  que  avec  eulx  eussent  eu 
plusieurs  commun  icacions ,  amistiés  et  compaignies 
d'armes,  si  n'eurent  ilz  de  là  en  avant  plus  fiance ,  ne 
repaire,  l'un  avec  l'autre.  Jà  soit  que  présentement  ne 
s'entrefeyssent  point  de  guerre  ouverte,  toutelbis  yceulx 


204  CHRONIQUE  [1435] 

deux  parties  d'Angleterre  et  de  Bourgongne,  commen- 
cèrent secrètement  à  adviser  voies  et  manières  de 
prendre  advantaige  l'un  sur  l'autre.  Et  mesmement, 
yceulx  Anglois,  tenans  les  frontières  de  Calais,  se  mi- 
rent en  paine  de  prendre  la  ville  d'Ardre,  d'emblée. 
Et  d'aultre  part,  ceulx  de  la  partie  de  Bourgongne,  vers 
Ponthieu,  firent  le  cas  pareil  sur  la  forteresce  du  Cro  - 
toy,que  tenoient  yceulx  Anglois.  Maischascuu  segardoit 
de  près  l'un  de  l'autre.  Pour  lesquelles  entreprinses 
ainsi  faites  cou  vertement,  les  dessusdictes  parties  furent 
très  mal  contens  Tune  de  l'autre ,  et  firent  chascun 
d'yceulx  leurs  aprestes  pour  grever  et  faire  guerre  l'un 
à  l'autre. 

Et  pour  tant,  La  Hire,  qui  souvent  se  tenoit  à  Guer- 
beroy,  assambla  avec  Pothon  de  Saincte  -  Treille  et 
messire  Rigault  de  Fontaines,  jusques  à  six  cens  com- 
batans  ou  environ,  lesquelz  ilz  menèrent  jusques  assez 
près  de  Rouen,  en  intencion  d'entrer  en  y  celle  ville  par 
certains  moyens  qu'ilz  y  avoient.  Lesquelx  ne  peurent 
venir  à  chiefde  leur  entreprinse.  Et  pourtant,  yceulx 
capitaines  et  leurs  gens ,  qui  estoient  moult  travilliés, 
s'en  retournèrent  pour  eulx  rafreschir,  en  ung  grand 
village  nommé  Roys.  Auquel  lieu ,  messire  Thomas 
Kiriel  et  aultres  capitaines  anglois,  accompaigné  de  mil 
combatans,  sachans  que  lesdiz  François  se  rafreschis- 
soient  oudit  village ,  vinrent  férir  sur  eulx  avant  que 
de  ce  fait  peussent  estre  du  tout  advertis,  ne  montés  à 
cheval  pour  eulx  deffendre  et  garandir.  Par  quoy  ilz 
furent  prestement  mis  en  desroy.  Si  contendirent  à  eulx 
sauver  vers  les  parties  dont  ils  estoient  venus,  si  non 
aulcuns  des  capitaines,  en  petit  nombre,  qui  cuidèrent 
ralyer  leurs  gens.  Mais  en  ce  faisant  ilz  furent  vaincus 


[1435]  D'ENGUERRAN  DE  MONSTRELET.  ÎO» 

par  leurs  ennemis.  Et  y  furent  prins  le  seigneur  de 
Fontaines,  Alain  Géron,  Alardin  de  Monsay,  Jehan  de 
Bordes,  Gamarde  et  pluiseurs  aullres  jusques  au  nom- 
bre de  soixante  ou  plus.  Sy  en  furent  mors  sur  la  place, 
tant  seulement  huit  ou  dix,  et  les  aultres  se  sauvèrent. 
Toutefois,  La  Hire  fut  navré,  et  si  perdi  toute  sa  mon- 
ture. Et  aussy  gaignièrent,  lesdiz  Ânglois,  la  plus  grand 
partie  des  chevaulx  d'yceulx  François.  Pour  ce  que  les 
bois  estoient  près ,  se  sauvèrent  les  pluiseurs  à  pied , 
dedens  yceulx  bois. 

Item,  en  ce  temps  furent  envoyés  de  la  part  du  roy 
d'Angleterre  certains  ambassadeurs  devers  l'empereur 
d'Alemaigne ,  lesquelx  passant  parmi  le  pays  de  Bra- 
bant  furent  prins  et  arrestés  par  les  gens  du  duc  de 
Bourgongne.  Mais  depuis,  comme  je  fus  adverti  et  in- 
formé, furent  mis  à  délivrance,  pour  ce  que  ycelui  roy 
et  ledit  duc  n'avoient  point  encores  envoyé  l'un  à 
l'autre  leur  déffîances. 

item ,  en  ce  mesme  temps ,  par  la  diligence  et  en- 
treprinse  de  messire  Jehan  de  Vergy,  et  avec  lui  aul- 
cuns  capitaines  François ,  furent  déboutés  les  Anglois 
hors  de  deux  fortes  villes  qu'ilz  tenoient  en  Cham- 
paigne  sur  les  marches  de  Barois  ,  c'est  assavoir  No- 
gent-le-Roy  et  Montigny.  Et  pareillement  ceulx  dePon- 
thoise  rendirent  leur  ville  es  mains  de  monseigneur  de 
L'Isle-Adam,  laquelle  paravant  tenoient  les  Anglois.  Et 
non  obstant  que  ledit  seigneur  de  l'Isle  Adam  nagaires 
eust  fait  guerre  pour  les  dessusdiz  Anglois  et  eusl  esté 
mareschal  de  France  pour  le  roy  Henry,  nientmains, 
dedens  brief  temps  après ,  leur  fist  forte  guerre.  Et 
d'aultrepart,  furent  les  Anglois  déboutés  du  Bois  de  Vin- 
cenneset  d'aulcunes  aultres  places  qu'ilz  tenoient  vers 

rislede  France.  Et  adonc  se  commencèrent  à  percevoir 
les  Anglois  que  moult  avoient  perdu  en  ce  que  le  duc 
de  Bourgongne  estoit  d'eulx  desjoins,  et  ralié  avec  les 
François.  Si  l'en  commencèrent  à  avoir  en  grand  hayne, 
lui  et  les  siens,  et  en  plus  grande  indignacion  que 
leurs  anciens  ennemis. 


CHAPITRE  CLXXXXV. 

Comment  le  roy  Henri  d'Angleterre  envoya  lettres  à  ceulx  du  pays  de 
Hollande  pour  les  atraire  de  sa  partie,  et  la  copie  desdictes  lettres. 

En  cest  an,  Henri  de  Lancaslre,  roy  d'Angleterre, 
envoya  ses  lettres  scellées  de  son  seel  privé,  aux  bour- 
guemaistres,  eschevins ,  conseillers,  et  communaultés 
de  la  ville  de  Cérixée  *,  adfm  de  yceulx  attraire  et  en- 
tretenir de  sa  partie  contre  le  duc  de  Bourgongne. 
Desquelles  lettres  la  teneur  s'en  suit  : 

a  Henri,  par  la  grâce  de  Dieu,  roy  d'Angleterre  et 
de  France,  seigneur  d'Irlande.  A  nos  très  chiers  et 
grans  amis  les  bourgbemaistres,  eschevins,  conseillers 
et  communaultés  de  la  ville  de  Cérixée,  salut  et  conti- 
nuacion  de  vraie  amour  et  affection.  Très  cbiers  et 
grans  amis,  quantes  comédités  *  et  quelz  repos  a  porté 
le  fruit  de  naturelle  amour  aux  royaumes ,  signouries 
et  personnes ,  qui  par  longue  continuacion  sont  con- 
fédérées et  allées  ensamble  ,  leurs  fais  et  leurs  beson- 
gnes  le  demonstrent  assés,  comme  bien  en  avés  eu 
l'expérience.  Et  nous,  remirans  en  nostre  pensée  les 

1 .  Zierik-See,  dans  !a  province  de  Zélande. 

2.  Lis.  commodités. 

doulces  airiistiés  et  confédéracions  qui  de  grand  an- 
cienneté ont  esté  continuées  entre  noz  progéniteurs, 
ses  royaumes  et  pays  ,  et  les  princes  qui  ou  temps 
passé  ont  eu  signourie  en  Hollande ,  Zélande  et  Frise, 
moyennant  laquelle  amistié,  bonne  paix  et  union, 
transquilité,  seurté  de  marchandise,  amoureuse  conti- 
nuacion,  prouffîtable  conservation  de  loyaulté  et  de 
foy,  ont  esté  gardées  d'un  costé  et  d'autre,  au  rebou- 
tement  de  toutes  divisions,  haynes,  débas  et  envies, 
qui  sont  tous  jours  occasion  de  perturber  et  pervertir 
toute  bonne  pollicite  et  sceurté  humaine;  désirant 
pour  ce,  de  tout  nostre  cuer,  ycelles  amistiés  estre  con- 
tinuées en  ensievant  les  traces  de  nos  prédécesseurs 
qui,  tant  par  linage  et  affinité  de  sang,  comme  par 
loialle  confédéracion  et  alliance  qu'ilz  ont  eu  avec  les 
princes  de  Zélande ,  ont  esté  constitués  en  si  grand 
amour  et  union  les  ungs  avec  les  aultres  ,  comme  de 
prendre  et  porter  par  lesdiz  princes  nostre  honnou- 
rable  ordre  de  la  Jarretière,  avec  empereurs,  roys  et 
aultres  princes  et  seigneurs  portans  ycelui  ordre  pour 
nostre  amour,  avons  prins  juste  occasion  de  vous  es- 
cripre  présentement  l'affection  que  nous  avons  d'en- 
tretenir et  continuer  lesdictes  confédérations  et  amis- 
tiés, qui  pieçà  ont  eu  commencement,  comme  dit  est. 
A  quoy  de  nostre  part  avons  esté  et  sommes  bien  en- 
clins et  disposés ,  espérons  que  quelconque  nouvelle 
confédéracion  n'est  à  préférer  à  ancienne  chose,  plus 
honnourable  et  proufitable  à  entretenir.  Mais  toutefois, 
pour  ce  que  frescliement ,  soubz  umbre  de  couleur  de 
terme  de  paix,  que  ne  s'ensieve,  dont  plus  grand  guerre 
quonques  mais  est  en  adventure  de  venir,  non  pas  en 
nostre  défaulte,  ne  par  nostre  coulpe,  qui  tousjours 

par  la  révérence  de  Dieu  et  le  bien  de  la  chrestienté 
nous  sommes  mis  et  tousjours  voulons  mettre  en  nostre 
debvoir,  aulcunes  nouvellités  et  mutacions  ont  esté 
faites  en  nostre  royaume  de  France ,  au  grand  préju- 
dice de  nous  et  de  nostre  estât,  lionnour  et  signourie, 
en  enfraingnant  la  paix  généralle  de  nos  deux  royau- 
mes tant  soUempnelement  faite,  promise  et  jurée  par 
feu  de  très  noble  mémoire,  nos  très  chiers  seigneurs, 
père  et  ayoul,  les  rois  Henri  et  Charles  desrenièrement 
trespassés,  auquelz  Dieu  pardoinst,  et  les  plus  grans  de 
leur  sang  etlinage  et  estas  des  royaumes,  comme  vous 
povés  avoir  en  mémoire.  En  laquelle  cause  pluiseurs 
rumeurs  et  nouvelles  courent  en  divers  lieux,  comme 
on  dist  que  aulcuns  pays  se  disposent  à  romptures  de 
confédéracions  et  aliances  que  avons  eues  avec  eulx, 
desquelles  n'entendons,  n'avons  cause  d'entendre  ne 
ymaginer,  que  soyés.  Nientmains,  pour  vostre  conso- 
lacion  ou  advertissement,  nous  vouldrions  bien  sça- 
voir  en  ceste  matière  vostre  bonne  voulenté,  pareille- 
ment que  vous  faisons  sçavoir  la  nostre.  Et  pour  ce, 
nous  vous  prions  très  affectueusement  et  de  cuer,  que 
ainsy  que  franchement  vous  faisons  sçavoir  nostre  incli- 
nacion  et  désir  pour  l'entretenement  de  bonne  amistié 
d'entre  nous,  noz  subgetz  et  vous,  semblablementnous 
voeilliés  de  vostre  intencion  sur  ces  choses  plainement 
et  entièrement  rendre  certaines  responces  par  le  por- 
teur de  cestes ,  que  envoyons  pardevers  vous  pour 
ceste  cause,  ou  par  aultre  de  voz  messages,  se  vous  les 
voulés  envoyer  par  devers  nous.  En  nous  certefîant 
au  sourplus  de  toutes  choses  honnourables  et  agréa- 
bles à  vous  et  à  nous ,  y  ferons  entendre  très  voulen- 
tiers  et  de  bon  cuer.  Très  chiers  et  grans  amis,  le  saint 

Esperit  VOUS  ait  en  sa  sainte  garde.  Donné  soubz  nostre 
seel  privé,  en  nostre  palais  de  Wesmoustier ,  le  xiiii" 
de  décembre ,  l'an  de  grâce  mil  iiii'^  et  xxxv,  et  de 
nostre  règne  le  xiiif  »  Et  la  subscripcion  estoit.  «  A 
nos  très  chiers  et  grans  amis  les  bourghemaistres,  es- 
cbevins ,  consilliers  et  communaultés  de  la  ville  de 
Cérixée.  » 

Lesquelles  lettres  receus  par  les  dessusdiz,  sans  faire 
responce  au  message  qui  les  porta,  si  non  qu'ils  se 
conseilleroient  sur  le  contenu  d'ycelles,  les  envoyèrent 
devers  le  duc  de  Borgnongue  et  son  conseil.  Lequel 
fut  très  mal  content  des  manières  que  yceulx  Anglois 
tenoient  vers  luy  et  ses  pays,  tant  en  ce  comme  en 
aultres  besongnes. 


CHAPITRE   GLXXXXVI. 

Comment,  après  la  paix  d'Arras,  le  duc  de  Bourgongne  se  conclud 
de  faire  et  mener  guerre  aux  Anglois. 

Item,  durant  le  temps  que  les  besongnes  dessus- 
dictes  se  commencèrent  fort  à  enfélonnier  et  animer 
entre  les  deux  parties  d'Angleterre  et  de  Bourgongne, 
comme  dit  est,  pour  tant ,  fut  advisé  par  ledit  duc  et 
aulcunsde  ses  plus  féables  conseillers,  qu'il  seroitbon 
de  trouver  manière  secrète  que  ycelles  deux  parties 
ne  feyssent  point  de  guerre  l'un  contre  l'autre,  et  que 
leurs  gens ,  pays ,  amis  et  alyés,  demourassent  paisi- 
bles et  comme  neutre.  Et  ad  fin  de  ad  ce  pourveoir, 
fu  mandé  devers  le  duc  dessusdit  messire  Jeban 
de  Luxembourg  ,  conte  de  Ligney  ,  qui  point  encore 
n'avoit  fait  de  sairement  au  roy  Charles  de  France. 
Y  14 

liCquel,  à  la  requeste  d'ycelui  duc,  se  charga  de  ent 
(sic)  escripre  à  l'arcbevesque  de  Rouen ,  son  frère, 
lequel  estoit  un  g  des  principaulx  conseillers  du  roy 
Henry  et  son  chancelier  sur  la  marche  de  France.  El 
adonc  fut  ycelle  besongne  mise  en  conseil.  Et  que  plus 
est,  ycelui  archevesque  envoia  en  Angleterre  devers 
le  Roy  et  les  siens.  Si  fut  advisé  pour  mieulx  faire  que 
laissier,  que  il  seroit  bon  de  ycelles  deux  parties  de- 
mourer  en  bonne  union  l'un  avec  Tautre  quand  au 
fait  la  guerre.  Et  pour  tant,  la  responce  oye,  fut  res- 
cript audit  messire  Jehan  de  Luxembourg  par  son 
frère,  que  sa  requeste  seroit  mise  à  effect,  et  que 
bonne  seurté  se  bailleroit  de  la  partie  des  Anglois,  et 
de  non  faire  quelque  entreprinse  sur  le  dessusdit  duc 
de  Bourgongne  ,  ses  pays  et  subgetz,  moyennant  qu'il 
feroit  pareillement  de  la  partie  du  Roy.  Et  alors,  brief 
ensievant  que  ledit  conte  de  Ligney  eut  receu  par  es- 
cript  cette  responce,  il  l'envoia  devers  ycelui  duc  de 
Bourgongne,  en  faisant  sçavoir  à  lui  par  yceulx ,  se  il 
seroit  content  de  procéder  oultre.  Lequel  fist  faire 
responce  par  la  bouche  de  l'évesque  de  Tournay,  que 
non.  Car  nagaires  et  de  nouvel  lesdiz  Anglois  avoient 
fait  contre  lui  et  ses  subgetz  de  trop  grandes  desri- 
sions,  en  diffamant  en  pluiseurs  lieux  sa  personne  et 
son  honneur.  Avoient  aussy  rué  jus  quatre  ou  cinq 
cens  de  ses  gens  sur  les  marches  de  Flandres.  Et' 
d'aultre  part,  comme  dict  est  ailleurs,  avoient  voulu 
prendre  d'emblée  la  ville  d'Ardre;  et  ce  avoient  con- 
gneu  quatre  de  leur  parti,  qui  pour  celle  cause,  en 
ycelle  ville  d'Ardre,  avoient  eu  les  hatereaux  copés. 
Et  si  avoient  fait  pluiseurs  au  lires  entreprinses  sur  les- 
quelles il  ne  pourroit  bonnement  passer  soubz  dissi- 

raulacion.  Après  laquelle  responce  ainsy  faite  par  ledit 
évèsque  de  Tournay  aux  gens  dudit  conte  de  Ligney, 
requéroit  audit  duc  qu'il  lui  pleust  sur  ce  rescripre  ses 
lettres  à  leur  seigneur  et  maistre.  Lequel  leur  accorda 
et  signa  de  sa  main.  Depuis  lesquelles  lettres  envoiées 
par  la  manière  devant  dicte,  ledit  duc  de  Bourgongne 
fu  fort  et  par  diverses  fois  instruit  et  enhorté  par 
ceulx  de  son  conseil  à  lui  préparer  et  faire  ses  aprestes 
à  mener  guerre  contre  lesdiz  Anglois,  pour  garder 
son  honneur.  Et  tant,  que  assés  brief  ensievant,  il  fist 
escripre  et  envoia  ses  lettres  devers  le  roy  d'Angle- 
terre, en  lui  signifiant  et  récitant  les  entreprinses  qui 
avoient  esté  faites  de  sa  partie  depuis  la  paix  d'Arras, 
à  rencontre  de  luy,  ses  gens  et  subgectz,  lesquelles 
sambloient  estre  à  luy  et  aux  siens  tant  estranges , 
grièves  et  préjudiciables ,  que  pour  son  honneur  et 
lui  mettre  eu  debvoir ,  ne  debvoient  plus  estre  teues 
ne  dissimulées.  Disant  en  oultre,  que  se  il  en  estoit 
ainsy  fait  aulcune  chose  de  sa  part ,  nul  n'en  debve- 
roit  avoir  merveille  ne  donner  charge  à  luy  ne  aux 
siens,  car  assés  et  trop  lui  en  estoit  donnée  occasion 
et  cause  raisonnable,  dont  moult  lui  desplaisoit.  Les- 
quelles lettres  receues  par  le  dessusdit  roy  d'Angle- 
terre et  son  conseil,  ils  furent  tous  adcertenés  d'ac- 
tendre  et  avoir  la  guerre  audit  duc.  Et  sur  ce,  furent 
garnies  toutes  les  frontières  de  Boulenois,  du  Crotoy 
et  aultres  lieux  à  l'environ ,  à  l'encontre  de  ses  pays, 
prestz  pour  attendre  toutes  adventures  qui  pourroient 
advenir.  Et  pareillement  fist  ledit  duc  garnir  les 
siennes.  Et  adonc,  le  roy  d'Angleterre  envoia  ses 
lettres  es  marches  de  France  à  aulcuues  bonnes  villes, 
adfîn  qu'on  sceust  la  vérité  de  la  querelle  que  le  duc 

de  Bourgongne  prenoit  contre  luy.  Lesquelles,  ou  en 
substance ,  contenoient  excusacions  des  charges  que 
ycelui  duc  et  les  siens  vouloient  donner  sur  lui  et  sur 
ses  gens ,  des  entreprinses  dessusdictes.  Entre  les- 
quelles remonstrances  récitoit  les  lettres  qu'il  avoit  es- 
criptes  en  Hollande ,  non  point  pour  induire  les  habi- 
tans  à  nul  mal.  Et  aussy,  des  aliances  qu'il  avoit  voulu 
et  vouloit  faire  avec  l'empereur  d'Allemaigne,  estoit 
en  sa  franchise  de  ce  faire.  El  du  mandement  secret 
qu'il  faisoit  en  Angleterre  pour  grever  ledit  duc 
comme  il  avoit  escript,  estoit  si  secret,  que  par  toute 
Angleterre  en  estoit  commune  voix.  Et  ne  le  vouloit 
point  celer,  pour  ce  qu'il  pourroit  faire  assambler 
gens  pour  employer  où  bon  lui  sambleroit.  Disant 
oultre  par  ycelles ,  que  les  dessusdictes  charges  qu'on 
lui  avoit  voulu  baillier ,  estoient  sans  cause,  comme  il 
povoit  plainement  apparoir  par  les  œuvres  que  avoient 
faites  contre  lui  et  ses  subgectz  le  dessusdit  duc  de 
Bourgongne  et  ceulx  de  sa  partie.  Laquelle  charge, 
au  plaisir  de  Dieu ,  retourneroit  dont  elle  estoit 
venue. 

CHAPITRE  GLXXXXVII. 

Comment  le  duc  de  Bourgongne  avec  aulcuns  de  ses  privés  conseillers 
se  conclut  d'aler  asségier  et  conquerra  la  ville  de  Calais. 

Item,  assés  brief  ensievant,  après  que  le  duc  de 
Bourgongne  eusl  escript  ses  lettres,  comme  dict  est 
dessus,  au roy  d'Angleterre,  contenansles  entreprinses 
faites  contre  luy  et  ses  subgectz  par  ledit  roy  et  les 
siens,  voiant  les  besongnes  en  ce  point  que  pour  ve- 
nir, lui  et  ses  pays,  en  guerre  contre  les  Anglois,  tint 

par  pluiseurs  fois  de  grans  consaulx,  adfin  de  scavoir 
commenl  et  de  quelle  manière  il  pourroit  conduire 
son  fait.  Esquelz  furent  pluiseurs  diverses  oppinions 
mises'  en  avant.  Et  vouloient  les  aulcuns  que  le  duc 
coQimençast  la  guerre ,  et  qu'il  assamblast  sa  puis- 
sance de  tous  ses  pays  pour  résister  contre  lesdiz 
Anglois  et  conquerre  la  ville  de  Calais ,  qui  estoit  de 
son  héritage.  Les  aultres  estoient  d'aultre  oppinion 
en  ycelui  cas ,  et  pensoient  et  contrepensoient  moult 
le  commencement,  entretenement  et  fin  d'ycelle  guerre, 
disant  que  les  Anglois  estoient  moult  près  de  plui- 
seurs des  pays  d'ycelui  duc,  et  y  pourroient  bien  en- 
trer à  leur  advantaige,  quand  bon  leur  sambleroit.  Et 
ne  sçavoit  quelle  aide  il  pourroit  trouver  ou  roy 
Charles,  son  seigneur,  et  en  ses  princes,  à  cuy  il  estoit 
ralyé,  se  auculne  malvaise  fortune  lui  advenoit.  Toute- 
fois, quant  tout  eust  esté  débatu  par  pluiseurs  jour- 
nées, la  conclusion  fu  prinse,  que  le  dessusdit  duc 
feroit  guerre ,  et  requerroit  en  aide  ceulx  de  ses  pays 
de  Flandres ,  de  Holande  et  d'aultres  lieux  ,  pour  lui 
aidier  à  conquerre  la  dessusdicte  ville  de  Calais, 
et  la  conté  de  Guines.  Si  estoient  les  principaulx 
de  ladicte  conclusion  de  faire  guerre ,  maistre  Jehan 
Chevrot,  évesque  de  Tournay  ,  le  seigneur  de  Croy , 
maistre  Jehan  de  Croy,  son  frère ,  messire  Jehan  de 
Hornes,  séneschal  de  Brabant,  le  seigneur  de  Char- 
gny,  le  seigneur  de  Creveceur,  Jehan  de  Brimeu , 
bailly  d'Amiens,  et  aultres  pluiseurs.  Auxquelx 
consaulx  ne  furent  point  appelés  pluiseurs  aul- 
tres grans  seigneurs  ,  qui  coiitinuelment  avoient 
servi  et  soustenu  grand  partie  de  la  guerre  avec  ledit 
duc,  durant  son  règne ,  contre  tous  ses  adversaires  : 

c'estassavoir  messire  Jehan  de  Luxembourg,  le  sei- 
gneur d'Antoing ,  le  visdame  d'Amiens,  le  bastard  de 
Saint-Pol;  le  seigneur  de  Saveuses ,  Hue  de  Lannoy, 
seigneur  de  Santés,  le  seigneur  de  Mailly  et  moult 
d'aultres  nobles  et  puissans,  tant  des  pays  de  Picardie 
et  de  Bourgongne,  comme  d'aultres  estans  en  la  puis- 
sance dudit  duc.  Pour  qiioy  il  leur  sambloit  qu'ilz 
n'estoient  point  tant  tenus  d'eulx  et  leur  puissance 
employer  au  fait  de  ladicte  guerre,  comme  si  ilz  y 
eussent  esté  appelés.  Nientmains,  après  la  conclusion 
dessusdicte,  ledit  duc  ala  en  sa  ville  de  Gand.  Auquel 
lieu  il  fist  assambler,  en  sa  Chambre  des  collacions,  les 
eschevins  et  les  doyens  des  mestiers  d'ycelle  ville, 
auxquelx ,  lui  estant  présent,  il  fist  remoustrer  par 
maistre  Grossewin  le  Sauvage ,  qui  estoit  ung  de  ses 
conseillers  de  son  chastel  de  Gand ,  comment  la  ville 
de  Calais  appertenoit  jadis  à  ses  prédécesseurs,  et 
qu'elle  estoit  de  son  droit  demaine  et  héritage  à  cause 
de  sa  contée  d'Artois  ,  jà  soit-il  que  les  Anglois  l'a- 
voient  de  long  temps  occupée  par  force  et  contre 
droit,  comme  de  ce  ilz  povoient  estre  assés  véritable- 
ment informés,  tant  parce  que  aultre  fois  leur  avoit 
fait  remoustrer  par  maistre  Colard  de  Commines, 
souverain  bailly  de  Flandres ,  comme  par  aultres  ses 
conseillers  et  serviteurs.  Et  aussy  avoient,.  lesdiz  An- 
glois, depuis  la  paix  d'Arras,  fait  pluiseurs  entre- 
prinses  à  l'encontre  de  iuy,  ses  pays  et  subgectz,  dont 
estoit  moult  desplaisant.  Et  mesmement ,  avoient  en 
pluiseurs  lieux  escript  et  proclamé  de  très  grans  in- 
jures et  diffames  contre  sa  personne,  pour  quoy  il 
avoit  cause  bonnement,  sauve  son  honneur,  de  non 
plus  souffrir,  ne  dissimuler  contre  yceulx  Anglois.  Et 

pour  ce  leur  faisoit  requerre  et  prier  très  instamment, 
qu'ilz  lui  voulsissent  aidier  à  reconquerre  ycelle  ville 
de  Calais ,  laquelle ,  comme  disoit  ledit  maistre  Gos- 
suin ,  estoit  moult  préjudiciable  à  toute  la  contée  de 
Flandres,  parce  que  les  laines ,  estain,  plont  et  fro- 
mages, et  aultres  marcheandises  que  ceulx  de  Flandres 
y  achetoient,  on  ne  povoit  payer  de  quelque  raon- 
noye,  tant  fust  de  bon  aloy ,  à  leur  plaisir.  Et  leur 
convenoit  baillier  or  ou  argent  fondu  et  affiné,  ce 
que  ne  fesoient  point  les  aultres  pays.  Et  ce  relatèrent 
estre  vray  lesdiz  doyens  des  mestiers.  Après  lesquelles 
remonstrances  faites  bien  au  long,  grand  partie  desdiz 
esclievins  et  des  dovens  de  ladicte  ville  de  Gand,  sans 

prendre  délibéracion  de  conseil,  ne  jour  d'avis  pour 
parler  aux  aultres  membres  de  Flandres ,  se  consen- 
tirent à  la  guerre.  Et  ne  povoient  estre  oys  aulcuns 
seigneurs  et  gens  saiges  et  anciens ,  qui  estoient  de 
contraire  oppinion.  Et  qui  plus  est,  quand  les  nou- 
velles furent  espandues  par  les  aultres  villes  et  pays 
de  Flandres,  tous  furent  voulentrieux  à  celle  besongne; 
et  tardoit  moult  à  la  plus  grand  partie  qu'on  y  pro- 
cédoit  si  lentement.  Et  estoient  trop  malemeut  dési- 
rans  de  moustrer  comment  ilz  estoient  bien  armés  et 
pourveus  d'engiens  et  aultres  babillemens  de  guerre. 
Si  procédèrent  en  ce  arrogamment  et  pompeusement. 
Et  pour  vray  il  leur  sambloit  que  la  dessusdicte  ville 
de  Calais  n'aroit  point  de  durée  contre  eulx.  Et  depuis 
ce  jour  en  avant,  commencèrent  à  eulx  pourveoir  de 
toutes  besongnes  servans  à  la  guerre.  Et  pareillement, 
fist  ledit  duc  de  Bourgongne  faire  requeste  aux  aultres 
membres  et  cbastellenies  de  sa  contée  de  Flandres , 
d'avoir  aide  et  souscours.  Lesquelz  luy  accordèrent 

libéralment.  Et  d'aultre  part,  ycelui  duc  s'en  ala  en 
Holande  ,  et  fist  requesle  à  ceulx  du  pays  que  aussy 
ilz  luy  feyssent  ayde  de  gens  et  de  navire ,  pour  aler 
audit  lieu  de  Calais.  Lesquelx  luy  accordèrent  grand 
partie  desdictes  requestes.  Et  après  s'en  retourna,  et 
fist  par  tous  ses  pays  faire  grandes  préparacions  de 
guerre  contre  les  dessusdiz  ànglois,  en  intencion  de 
reconquerre  ladicte  ville  de  Calais. 

Item,  après  que  les  besongnes  dessusdictes  eurent 
esté  longuement  démenées ,  comme  dit  est ,  entre  les 
Anglois  et  Bourguignons ,  et  chascune  partie  se  gar- 
doient  l'une  de  l'autre,  et  desjà  avoient  fait  de  chascune 
partie  aulcunes  entreprinses ,  lors  le  duc  de  Bour- 
gongne  envoia  de  ses  pays  de  Picardie,  le  seigneur  de 
Ternant,  messire  Simon  de  Lalaing  et  aultres  de  ses 
capitaines,  à  tout  six  cens  combatans,  à  Pontoise,  en 
Tayde  du  seigneur  de  l'Isle  Adam ,  pour  lui  aidier  à 
garder  la  frontière  contre  lesdiz  Anglois.  Lesquelx 
menoient  forte  guerre  à  ycelle  ville  de  Pontoise,  pour 
tant  que  ledict  seigneur  de  l'Isle-Adam  l'avoit  nagaires 
prinse  sur  eulx.  Avec  lesquelx  se  assamblèrent  très 
souvent  les  François.  Et  contendoient  très  fort  à 
reconquerre  la  ville  de  Paris  pour  la  partie  desdiz 
François. 

Durant  lequel  temps,  la  royne  du  roy  Charles  acou- 
cha  d'un  fîlz,  lequel  le  dessusdit  roy  fist  lever  ou  nom 
du  duc  de  Bourgongne.  Et  fu  nommé  Phelippe.  Si  le 
tint  sur  les  fons  pour  ledit  duc,  le  duc  Charles  de  Bour- 
bon, et  avecques  lui,  Charles  d'Angou,  frère  de  la 
royne.  Et  après  qu'il  fut  baptisié ,  envoia  le  Roy  ses 
lettres  devers  ledit  duc,  par  lesquelles  il  lui  signifioit 
ce  que  dessus  est  déclairié,  en  lui  requérant  que  ce 

qu'il  en  avoit  fait,  ii  le  volsist  avoir  pour  agréable. 
Lequel  duc  fut  d'ycelles  nouvelles  très  joieux ,  et 
donna  audit  poursievant  de  très  riches  dons,  comme 
prince. 

El  entretant,  ledit  duc  faisoit  par  tous  ses  pays  de 
grans  requestes  à  ses  subgectz  pour  avoir  ayde  de  gens 
et  de  finances  contre  les  Anglois. 


DE   L'AN  MCCCCXXXVI. 

[Du  8  avril  1436  au  31  mars  1437.] 


CHAPITRE  CLXXXXVIII. 

Comment  la  Tille  de  Paris  fu  réduicte  eu  l'obéyssance  du  roy 
Charles  de  France. 

Au  commencement  de  cest  an,  s'assamblèrent  le 
conte  de  Richemont,  conneslable  de  France,  le  bas- 
tard  d'Orléans,  les  seigneurs  de  la  Suse,  de  la  Roche, 
de  risle-Adam,  de  Ternant,  et  avec  eulx  messire  Si- 
mon de  Lalain,  et  Sansse  son  frère,  et  pluiseurs  aultres 
capitaines  de  la  partie  des  François  et  Bourguignons, 
acompaigniés  de  cinq  à  six  cens  combatans  *  ou  en- 


i .  De  cinq  à  six  cens  combatans.  Le  manuscrit  8346  porte  de 
V  a  VI™  (de  cinq  à  six  mille).  Mais  c'est  une  faute  évidente.  Jean 
Chartier  met  :  <t  Avec  quatre  à  cinq  cent  combatans.  »  (Ch.  VII 
de  Godefr.,  p.  87.) 

viron.  Lesquelz,  eulx  partans  de  Pontoise,  vinrent 
devers  Paris,  espérans  de  y  entrer  par  certains  moyens 
que  y  avoit  le  seigneur  de  l'Isle-Adam  etaultres  favou- 
risans  la  partie  de  Bourgongne.  Si  furent  yluec  de 
quatre  à  cinq  heures.  Et  après,  véans  qu'ilz  ne  povoient 
venir  à  leur  intencion,  se  logièrent  à  Haubert- Vilier, 
Montmartre,  et  aultres  lieux  àl'environ.  Et  lendemain 
assaillirent  la  ville  de  Sainl-Denis,  où  il  y  avoit  de 
quatre  à  cinq  cens  Anglois,  qui  furent  prins  de  force,  et 
en  y  eut  de  mors  environ  deux  cens.  Et  les  aultres  se 
retrayrenten  l'abbéye,  en  la  tour  du  Vellin.  Lesquelx 
furent  asségiés;  mais  ils  se  rendirent,  saulves  leurs 
vies,  réservés  aulcuns  du  pays  qui  demourèrent  à 
voulenté.  Et  lendemain,  qui  estoit  joesdy,  messire 
Thomas  de  Beaumont,  qui  nouvellement  estoit  venu  à 
Paris,  à  tout  six  cens  Anglois  qu'il  avoit  amenés  de 
Normendie,  ala  dudit  lieu  de  f^aris,  tout  à  yceulx,  vers 
ladicte  ville  de  Saint-Denis ,  pour  sçavoir  et  enquerre 
de  Testât  des  François.  Desquelz  il  fut  apperceu  ;  et 
saillirent  hors  à  grand  puissance  contre  luy.  Si  furent 
assés  tost  mis  à  grand  meschief  et  tournés  à  desconfi- 
ture. Et  en  demoura  de  mors  en  la  chace  bien  trois 
cens,  et  quatre  vins  prisonniers.  Desquelz  fut  l'un 
ledit  messire  Thomas;  et  les  aultres  se  sauvèrent  en 
fuiant  à  Paris,  et  furent  chaciés  jusques  aux  portes  de  la 
ville. 

Et  adonc,  les  Parisiens,  qui  estoient  moult  favou- 
rables  au  duc  de  Bourgongne,  c'est  assavoir  le  quar- 
tier des  Halles,  aulcuns  de  l'Université,  Michault 
Laillier  et  pluiseurs  aultres  notables  bourgois  de 
Paris,  eulx  voians  la  perte  que  avoient  fait  lesdiz 
Anglois,  et  la  puissance  que  avoient  les  François  et 


[1436]  D'ENGUERRAN  DE  MONSTRELET.  219 

Bourguignons  auprès  d'eulx,  se  mirent  ensamble  par 
diverses  compaignies,  et  conclurent  l'un  avec  l'autre 
de  bouter  les  Anglois  hors  de  leur  ville,  et  y  mettre 
les  François  et  Bourguignons  dessusdiz.  Si  le  firent 
sçavoir  couvertement  au  seigneur  de  l'Isle-Adam, 
adfin  qu'il  y  menast  les  aultres.  Lequel  noncia  ces 
nouvelles  au  connestable  de  France  et  aux  aultres  sei- 
gneurs, lesquelz,  tous  ensamble,  se  conclurent  de  y 
aler.  Et  se  partirent  dudit  lieu  de  Saint-Denis  en  belle 
ordonnance,  le  vendredi  très  matin.  Et  entretant, 
Loys  de  Luxembourg,  évesque  de  Terewane,  les  éves- 
quesde  Lisieux  et  de  Meaulx,le  seigneur  deWillebi  et 
pluiseurs  aultres  tenans  le  parti  des  Anglois,  doubtans, 
ce  qui  leur  advint,  c'est  assavoir  que  le  commun  ne 
se  tournast  contre,  eulx,  firent  logier  leurs  gens  en  la 
rue  Saint-Anthoine  auprès  de  la  Bastille,  et  firent  la 
Bastille  bien  garnir  de  vivres  et  habillemens  de  guerre. 
Et  avec  ce  tinrent  leurs  gens  armés  et  sur  leur  garde, 
pour  eulx  y  retraire  se  besoing  y  estoit. 

Et  les  dessusdiz  François  et  Bourguignons,  venus 
devant  ladicte  ville  de  Paris  vers  la  porte  Saint-Jaque 
oultre  l'eaue  vers  Mont-le-Héry,  envoyèrent  le  sei- 
gneur de  l'Isle-Adam  parlementer  à  ceulx  des  murs. 
Lequel  leur  moustra  une  absolucion  généralle  de  par 
le  roy  Charles  de  France,  scellée  de  son  grand  seel.en 
les  admonestant  très  instamment  qu'ils  se  voulsissent 
réduire  en  l'obéyssance  du  dessusdit  roy  Charles,  à 
l'instance  et  faveur  du  duc  de  Bourgongne,  qui  s'estoit 
réconcilié  avec  lui;  duquel  ils  avoient  si  bien  tenu  le 
party  et  encore  demouroient  soubz  son  gouverne- 
ment. Lesquelz  Parisiens,  oyans  les  douîces  parolles  et 
offres  que  leur  faisoit  ledit  seigneur  de  l'Isle-Adam,  de 

sa  parlie  se  enclinèrent,  et  conclurent  assés  brief  en- 
sievant  l'un  avec  l'autre,  de  mettre  les  dessusdiz  sei- 
gneurs en  leur  ville.  Et  de  fait,  sans  délay,  furent 
dréciés  eschielles  contre  la  muraille,  par  lesquelles 
ycelui  seigneur  de  l'Isle-Âdam  monta  et  entra  dans  la- 
dicte  ville,  et  avec  lui  le  bastard  d'Orléans  et  grand 
foison  de  leurs  gens  ^  Avec  lesquelx  se  assamblèrent 
tantost  grand  foison  de  Bourguignons  et  grand  foison 
du  commun  de  ycelle  cité.  Qui  tantost  commencèrent 
à  cryer  par  la  ville  de  Paris  :  La  paix  !  Vive  le  Roy  et 
le  duc  de  Bourgongne  !  Et  tantost  après  firent  ouvrir 
les  portes,  par  lesquelles  entrèrent  dedens  ledit  connes- 
table  et  aultres  seigneurs,  à  tout  leurs  gens  d'armes, 
qui  se  trayrent  vers  la  bastille  Saint-Anthoine,  où  es- 
toient  les  Ânglois,  qui  desjà,  c'est  assavoir  les  sei- 
gneurs, se  retraioient  en  ladicte  bastille,  et  cuidèrent 
aulcunement  résister.  Mais  ce  fut  paine  perdue  ;  car 
leurs  adversaires  estoient  trop  puissans  au  regard 
d'eulx.  Par  quoy  ilz  furent  assés  tost  reboutés  en 
ycelle,  et  en  y  eut  d'yceulx  mors  et  prins,  en  petit 
nombre.  Et  après  furent  faites  barrières  au-devant  de 
la  porte  de  la  bastille,  de  chars  et  de  bois.  Et  se  logè- 
rent gens  d'armes  aux  ïournelles  et  aultres  logis  au 
plus  près,  adfm  que  yceulx  Anglois  ne  peussent  saillir 
dehors.  Et  lors  tous  leurs  biens,  qu'ilz  avoient  laissiés 
à  leurs  [logis],  furent  prins  et  partis.  Et  aussi,  plui- 
seurs  des  principaulx  qui  avoient  tenu  leur  parti,  furent 
mis  prisonniers  et  leurs  biens  confisquiés.  Et  avec  ce, 
de  par  le  roy  Charles  y  furent  fais  nouveaulx  officiers. 

1.  Le  vendredi  après  Pâques,  suivant.  Berry  et  le  Journal  d'un 
bourgeois  de  Paris,  c'est-à-dire  le  13  avril  1436. 

En  après,  le  dessusdit  évesque  de  Terewane,  le  sei- 
gneur de  Willebi  et  leurs  complices,  estans  dedens 
ladicte  Bastille,  eurent  parlement  avec  les  François. 
Lequel  parlement,  par  le  moyen  du  seigneur  de  Ter- 
nant  et  de  messire  Symon  de  Lalaing,  vint  à  conclusion 
par  tel  si,  que  en  rendant  ladicte  Bastille  ilz  s'en 
yroient  sauf  leur  corps  et  leurs  biens.  Sy  eurent  sauf- 
conduict  du  connestable  de  France,  soubz  lequel  ilz 
s'en  alèrent  à  Rouen  par  eaue  et  par  terre.  Et  à  leur 
département,  firent  lesdiz  Parisiens  grand  huée,  en 
criant  :  A  la  Keuwe  '  !  Et  par  ainsy  demoura  ladicte 
ville  de  Paris  en  l'obéyssance  du  roy  Charles.  Et  yssi- 
rent  yceulx  Anglois  parla  porte  des  champs,  et  alèrent 
par  autour  monter  sur  l'eaue  derrière  le  Louvre.  Si 
perdi  ledit  évesque  de  Terewane  sa  chapelle,  qui  estoit 
moult  riche,  et  grand  partie  de  ses  joiaulx  et  aultres 
bonnes  bagues ,  qui  demourèrent  aydit  connestablcr 
Toutefois  il  fut  aulcunement  favourisié  dudit  seigneur 
de  Ternant  et  messire  Symon  de  Lalaing,  et  lui  fu 
secrètement  rendu  aulcune  partie  de  ses  biens,  qui 
estoient  aval  la  ville.  A  l'entrée  de  laquelle  fut  des- 
ploiée  la  bannière  du  duc  de  Bourgongne  et  son  estan- 
dart,  pour  avoulenter  lesdiz  Parisiens  à  eulx  tourner 
de  ce  parti.  Et  si  y  furent  fais  chevaliers  nouveaulx  de 
par  le  connestable  dessusnommé,  des  marches  de  Pi- 
cardie, Sansse  de  LaLaing  et  Robert  de  Noefville,  avec 
aulcuns  aultres  de  la  partie  des  François.  Après  la- 
quelle entrée  demourèrent  dedens  ycelle  ville  grand 
espace,  ledit  connestable,  et  avec  lui  le  seigneur  de 


i .  Le  Journal  d'un  bourgeois  de  Paris  donne  la  date  précise  de 
la  reddition  de  la  Bastille,  Ce  fut  le  mardi  17  avril  1436. 

Ternant,  qui  lors  fut  fait  prévost  de  Paris.  Et  le  des- 
susdit messire  Sansse  de  La  Laing  et  les  aultres,  comme 
le  bastard  d'Orléans  et  les  aultres  Picars,  retournèrent 
es  lieux  dont  ilz  estoient  venus. 


CHAPITRE  GXGIX. 

Comment  Artus,  comte  de  Richement,  connestable  de  France, 
fist  guerre  au  damoisiau  de  Commarcis. 

En  cest  an,  Artus,  conte  de  Richemont,  connestable 
de  France,  à  tout  grand  compaignie  de  gens  d'armes, 
vint  ou  pays  de  Champaigne  et  es  marches  environ, 
pour  guerroyer  le  damoiseau  de  Commarcis  '  et  les  aul- 
tres qui  estoient  désobéyssans  au  roy  Charles  de 
France,  et  moult  traveilloient  ses  pays.  Et  à  sa  pre- 
mière venue  prinst  Louvois  à  quatre  lieues  près  de 
Rains,  et  de  là  ala  devant  Braine ,  apertenant  audit 
seigneur  de  Commarcis.  Mais  pour  ce  qu'elle  estoit 
trop  forte  et  bien  garnie  et  qu'ilz  ne  vouloient  point 
obéyr,  il  passa  oultre  et  s'en  ala  à  Sainte-Minehoult, 
que  tenoit  Henry  de  la  Tour.  Lequel  il  en  débouta 
par  certains  traictiés  fais  entre  les  parties.  Ouquel  lieu 
vint  devers  le  connestable,  le  damoiseau  Evrard  de 
la  Marche,  qui  avec  lui  fist  apoinctement  pour  avoir 
ses  gens  à  mettre  siège  devant  Chavensi.  Si  bailla  ledit 
connestable  pluiseurs  de  ses  capitaines  avec  leurs  gens 
audit  damoiseau  Evrard,  qui  alèrent  asségier  ladicte 
ville  de  Chavensy,  environ  huit  jours  après  Pasques. 
Et  là  firent  une  grande  et  forte  bastille,  où  se  logèrent 

i.  Le  damoiseau  de  Commercy  (Meuse). 

environ  quatorze  cens  combatans,  avec  grand  nombre 
des  communes,  des  bonnes  villes  et  du  plat  pays,  qui 
aloient  et  venoient.  Entre  lesquelx  y  estoit  le  lieute- 
nant du  connestable ,  qu'on  nommoil  messire  Jehan 
Malatret,  et  messire  Jehan  GefFroi  de  Couvrant  et 
le  prévost  des  mareschaulx ,  Tristan  Lermitte.  Et 
sy  esloit  Pierre  d'Orgi,  Y  von  du  Puis,  L'Arragon, 
Estievene,  Le  Grand  Pierre  et  pluiseurs  aultres 
notables  hommes,  qui  là  furent  bien  quatre  mois 
ou  plus,  faisant  moult  fort  guerre  aux  assëgiés. 
Lesquelx  aussy  se  deffendirent  moult  prudente- 
ment.  Durant  lequel  temps  une  partie  des  assé- 
gans  se  tinrent  aux  champs ,  sur  intencion  de  faire 
dommage  en  aultre  manière  au  dessusdit  damoiseau 
de  Commarcis,  lequel  se  tenoit  tousjours  sur  sa  garde 
et  bien  garny  de  gens  d'armes.  Si  sceut  par  ses  espies 
que  ses  adversaires  estoient  logiés  ou  pays  de  Cham- 
paigne,  en  une  ville  nommée  Romaigne\  Et  avant 
qu'ilz  s'en  perçussent  aulcunement,  les  assailly,  envi- 
ron huit  heures  au  matin,  et  ains  qu'ilz  s'en  donnas- 
sent garde,  les  rua  jus  et  délaissa  du  tout.  Si  y  furent 
mors  environ  soixante  hommes.  Entre  lesquelx  en  fu 
Alain  Géron,  bailli  de  Senlis,  Gieffroi  de  Morillon, 
Pierre  d'Orgy,  Alain  de  La  Roche,  Olivier  de  la  Jouste, 
le  bastard  de  Villeblanche  et  pluiseurs  aultres  gentilz 
hommes.  Et  si  en  furent  prins  prisonniers  bien  six 
vins,  dont  en  estoit  l'un  Blanchelaine.  Après  laquelle 
destrousse,  ledit  damoiseau  de  Commarchis  se  retray. 
Et  après,  quand  les  nouvelles  en  furent  portées  au 
siège  de  Chavensi,  ilz  en  furent  moult  esmervilliés. 

\ .  Romagne  sous  Montfaucon  (Meuse). 

Nientmains  ledit  Evrard  de  La  Marche  se  ralia  de  re- 
chief  avec  le  conte  de  Vernenbourg,  qui,  en  personne 
et  deux  de  ses  filz  avec  luy  et  de  quatre  à  cinq  cens 
combatans,  ala  audit  siège,  et  y  mena  messire  Hugue 
Cauxte,  messire  Hérault  de  Gorgnies,  gouverneur 
d'Auviller,  les  enfans  de  Brousset,  et  pluiseurs  aultres 
grans  seigneurs,  qui  au  siège  se  tinrent  jusques  à  la 
nuit  de  Saint  Jehan- Baptiste  *,  que  les  asségiés  livrè- 
rent une  moult  forte  escarmuche,  et  boutèrent  les 
feus  es  logis  des  asségans  ;  par  quoy  ilz  les  mirent  en 
desroy,  et  en  occirent  de  deux  à  trois  cens.  Entre  les- 
quelz  y  furent  mors,  Estievène  Diest  et  L'Arragon.  Et 
à  l'autre  des  escarmuches  y  fu  mort  l'un  des  filz  du 
conte  de  Vernenbourg.  Et  pareillement  le  feu  fut  bouté 
par  fusées  dedens  la  grand  bastille.  Par  quoy  lesdiz 
asségans,  à  grand  perte  et  dommage,  se  deslogèrent 
du  tout,  après  que  leurs  logis  furent  du  tout  ars  et 
bruis,  comme  desus  est  dit.  Et  estoient  dedens  Cha- 
vensi  durant  le  siège  devant  dict,  de  par  le  dict  sei- 
gneur de  Commarcis,  Inglebert  de  DoUe  et  Gérard  de 
Marescaux,  à  tout  environ  deux  cens  combatans. 

Si  avoit  ce  temps  pendant,  le  desusdit  connestable 
de  France,  mis  en  l'obéyssance  du  roy  Charles,  Nan- 
teuil,"enlamontaigne  de  Rains,  Han,  enChampaigne, 
Bourg,  et  aulcunes  aultres  forteresces,  de  sa  venue. 

1.  Le  24  juin^ 

CHAPITRE  ce. 

Comment  l'évesque  de  Liège  et  ses  Liégois  clestruisirent  Boussennoc, 
et  pluiseurs  aultres  forteresces  qui  les  grievoient. 

A  l'issue  du  mois  d'avril,  se  mist  sus  à  moult  grand 
puissance  l'évesque  de  Liège,  pour  aler  combatre  et 
mettre  en  son  obéyssance  pluiseurs  forteresces  sur  la 
marche  d'Ardenne,  lesquelles  estoient  garnies  d'aul- 
cuns  saquemans,  qui  très  souvent  aloient  coure  ou 
pays  de  Liège  et  y  faisoient  moult  de  dommages.  Des- 
quelz  estoient  les  principaulx  conduicteurs  et  qui  les 
soustenoient,  Jehan  de  Baurain,  Phelippot  de  Sergins, 
le  seigneur  d'Orchimont,  et  aulcuns  aultres,  qui  se  re- 
traioient  communément  ou  chastel  de  Boussenoch,  au 
Hault  Chasteler,  à  Vilers  devant  Mouson,  à  Ambigni,  à 
Orchimont,  à  Beaurain  et  en  pluiseurs  aultres  forte- 
resces à  l'environ.  Et  se  renommoient  très  souvent,  les 
aulcuns  du  Roy,  les  aultres  du  duc  de  Bourgongne,  et 
la  plus  grand  partie  de  messire  Jehan  de  Luxembourg, 
conte  de  Ligney.  Et  les  dessusdiz,  c'est  assavoir  Jehan 
de  Beauraing  et  Phelippot  de  Sangin,  faisoient  guerre 
en  leurs  noms  pour  aulcuns  intérestz  qu'ilz  disoient 
avoir  ou  service  desdiz  Liègois.  Si  assambla  ledit  éves- 
que,  de  deux  à  trois  mille  chevaulx,  par  l'ayde  des  no- 
bles de  ses  pays,  et  bien  douze  ou  seize  mille  hommes 
de  ses  communes,  très  bien  habilliés  et  embastonnés 
seloncq  leur  estât ,  avec  de  trois  à  quatre  mille  ,  que 
cars  que  carettes ,  cliargiés  d'engiens ,  artilleries  et  vi- 
vres, et  aultres  habillemens  de  guerre.  Lesquelx,  par- 
tans  de  la  cité  de  Liège,  les  conduis!  à  Dinant.  Et  de 

là  les  mena  passer  la  rivière  de  Meuse,  et  puis,  parmi 
les  bois  qui  duroient  bien  cinq  lieues ,  alèrent  à  Ri- 
gnewes ,  où  ils  sousjournèrent  par  l'espace  de  deux 
jours,  pour  ce  que  ledit  charroy  cheminoit  à  grand 
paine  et  pesamment,  pour  les  chemins  qui  estoient  ef- 
fondrés. Auquel  lieu  de  Rignewes,  à  son  département, 
devisa  son  ost  et  fist  mettre  quatre  batailles ,  c'est 
assavoir  deux  batailles  à  pied,  et  deux  à  cheval.  Et 
ala ,  ledit  évesque ,  tout  au  long  ,  les  admonestant  de 
chascun  bien  faire  son  debvoir.  Si  fist  partir  une  partie 
de  ses  gens  à  cheval,  qui  alèrent  logier  devant  ledict 
chastel  de  Boussenoch ,  et  il  les  sievy,  à  tout  ceulx 
de  pied ,  et  les  fist  asségier  tout  entour  et  affuster  ses 
bonbardes,  et  drécier  ses  bonbardes,  contre  la  porte 
et  muraille  du  dessusdict  chastel.  Dedens  lequel  fu- 
rent environ  vingt  sacquemans,  qui  moult  furent  es- 
bahis  de  veoir  si  grand  puissance  devant  leurs  yeulx. 
Et  adonc,  noz  bons  Liègois  mirent  la  main  à  l'œuvre, 
et  vuidièrent  grand  partie  de  l'eaue  des  fossés  par 
trenchis  qu'ilz  firent,  et  les  aultres  apportèrent  une 
grand   monjoie    de    fagos  pour   yceulx  fossés  rem- 
plir.  Puis  commencèrent  à  assaillir  terriblement,  et 
tant  firent   qu  ilz   prinrent   le   bolevert  et  la  forte- 
resce   d'assault.   Et  les  deffendans  se  retrayrent   en 
une  grosse  tour  qui  y  estoit,  et  là  se  deffendirent 
une  grande  espace.  Mais  ce  riens  ne  leur  valy.  Car 
ilz  furent  tantost  oppressés  de  feu  et  de  trait ,  tant 
qu'ilz   se  rendirent  à    la  voulenté    dudict   évesque. 
Lequel  les  fist  tous  pendre  par   les  batereaux   aux 
arbres   eslans   emprès   ladicte   forteresce ,    par    ung 
prestre,  qui  estoit  avec  eulx  comme  leur  capitaine. 
Lequel  prestre ,   après  qu'il  eust    pendu   ses   com- 

paignons  fu  lové  à  ung  arbre',  et  ars  en  cendre.  Et 
ladicte  forteresce  fu  démolie  et  arasée.  Si  se  parti  de 
là  ycelui  évesque,  et  mena  ses  gens  vers  le  Hault  Chas- 
teler.  Desquelx  y  avoit  grand  partie  de  ses  gens  qui 
vouloient  aler  devant  Hvrechon  et  aultres  forteresces 
de  messire  Jehan  de  Luxembourg,  pour  tant  qu'ilz  di- 
soient qu'il  soustenoit  en  sesdictes  forteresces  leurs 
ennemis  qui  leur  faisoient  guerre.  Mais  ce  propre  jour 
vint  devers  ledict  évesque  sur  les  champs ,  le  bastard 
de  Couchi',  qui  lui  dict  et  raporta  que  ledict  messire 
Jehan  de  Luxembourg  Tavoit  là  envoyé  pour  lui  cer- 
tifier qu'il  ne  vouloit ,  à  lui  ne  à  ses  pays ,  fors  bon 
voisinage,  requérant  qu'il  ne  lui  soufFreist  faire  quel- 
que dommaige ,  et  que  se  aulcun  tort  avoit  esté  fait  à 
luy  ou  à  ses  pays,  par  gens  qui  se  fussent  renommés 
de  lui,  luy,  oy  en  ses  deflfences ,  s'en  vouloit  raporler 
au  dit  d'amis  d'un  costé  et  d'aultre.  Et  d'autre  part 
vinrent  lettres  de  par  le  duc  de  Bourgongne  au  desus- 
dict  évesque,  par  lesquelles  lui  requéroit  qu'il  ne  feyst 
nul  dommage  audict  messire  Jehan  de  Luxembourg, 
ne  aussy  au  seigneur  d'Orchimont.  Et  par  ainsy  fut  ce 
propos  rompu  et  mis  en  délay.  Et  s'en  alèrent,  l' éves- 
que dessus  nommé  et  une  partie  de  ses  gens ,  logier  à 
Abigny',  où  il  trouva  que  ceulx  de  la  garnison  s'en 
estoient  fuis,  de  paour  qu'ilz  avoient  eu.  Et  pour  tant, 
fist  ardoir  la  forteresce,  et  puis  s'en  ala  au  Hault  Chaste- 
1er,  où  il  y  avoit  une  partie  de  ses  gens  qui  estoient 
dedens;  et  l'avoient  habandonné  ceulx  qui  le  tenoienl. 


4 .  Lié  à  un  arbre. 

2.  Le  bâtard  de  Coucy. 

3.  Aubigny 

Et  fut  abatu  comme  les  aultres.  Et  lors  avoit  l'évesque 
intencion  d'aler  à  Vilers.  Et  quand  ce  fut  venu  à  la 
cognoissance  d'ycelui  et  de  ceulx  de  Mousson  et 
d'Ywis,  doubtans  le  dommage  qu'ilz  povoient  avoir 
ou  pays  pour  le  grand  nombre  desdiz  Liègois ,  eulx 
mêmes  abatirent  ledict  fort  de  Vilers.  Et  quand  ce  fu 
venu  à  la  congnoissance  dudit  évesque,  il  print  son 
chemin  pour  aler  à  Beaurain.  Laquelle  forteresce 
Jehan  de  Beaurain,  qui  en  estoit  seigneur ,  avoit  fait 
fort  réparer  et  y  édifier  quatre  tours,  dont  l'une  estoit 
nommée  Haynau ,  la  seconde  Namur,  la  tierce  Brai- 
bant  et  la  quatriesme  Reters*,  qui  estoient  les  quatre 
pays  où  il  avoit  prins  la  finance  dont  il  les  avoit  faites 
fonder.  Toutefois,  quand  il  sceut  la  venue  desdiz  Liè- 
gois, il  ne  les  osa  attendre.  Si  s'en  ala  avec  ses  gens, 
et  y  fist  bouter  les  feux  dedens.  Mais  pour  tant  ne  de- 
moura  mie  que  ledict  évesque  de  Liège  ne  le  feyst 
abatre'  de  fons  en  comble  et  du  tout  démolir.  Et  de 
là ,  sans  plus  avant  besongnier  ramena  ses  Liègois  en 
leur  pays,  et  s'en  retourna  en  sa  cité  de  Liège. 

En  ce  temps,  se  rendi  au  seigneur  Daussy  et  à  mes- 
sire  Florimont  de  Brimeu  ,  séneschal  de  Ponthieu ,  la 
ville  de  Gamaches  en  Vimeu ,  qui  moult  longtemps 
avoit  tenu  le  party  des  Anglois,  par  certains  moyens 
qu'ilz  avoient  dedens'.  En  laquelle  ville  furent  mis  par 
ledit  séneschal  gens  d'armes  de  la  partie  du  duc  de 
Bourgongne. 

i.  La  tierce  Brabant,  et  la  quatrième  Réthel, 

2,  C'est-à-dire  la  forteresse.  Il  faut  se  rappeler  que  le  manu- 
scrit 83(à6,  que  nous  suivons,  met  toujours  le  pour  /n,  par  une 
forme  picarde. 

3.  C'est-à-dire  les  seigneurs  d'Acy  et  de  Brimeu. 

Et  pareillement  furent  lesdiz  Anglois  déboutés  d'Au- 
raarle*,  et  fu  mise  en  la  main  d'un  gentil  homme  nommé 
David  de  Reume ,  qui  tenoit  le  party  du  roy  Charles. 

Durant  lequel  temps,  le  conte  de  Richemont ,  con- 
nestable  de  France ,  fist  asségier  le  [chastel  de]  Creyl , 
que  tenoient  les  Anglois ,  et  fut  faite  une  bastille  au 
bout  du  pont  d'ycelle  ville,  vers  Beauvoisis,  où  ilz  fu- 
rent une  longue  espace.  Mais ,  en  fin ,  ils  s'en  dépar- 
tirent assés  honteusement,  et  perdirent  de  leurs  gens 
et  de  leurs  habillemens  de  guerre  bien  largement'. 


CHAPITRE    CGI. 

Comment  les  ville  et  forteresce  d'Orcliimont  furent  destruites  et  démolies 
par  le  damoisel  Evrard  de  La  Marche. 

Item,  durant  ce  temps  Bernard  de  Bourset,  qui  te- 
noit la  forteresce  d'Orchimont  sur  la  marche  d'Ar- 
denne,  envoia  cinquante  sacquemans  qu'il  avoit,  pour 
courre  sur  le  pays  de  Liège,  ainsy  que  pluiseurs  fois  par 
avant  avoient  fait.  Lesquelz  furent  apperceus  du  desus* 
dict  pays  de  Liège  et  mis  à  chasse  par  l'ayde  et  entre- 
prinse  du  prévost  de  Rebongne.  Et  de  fait  leur  fu 
rompu  le  passaige  par  où  ils  cuidoient  s'en  retourner. 
Si  s'en  fuirent  par  d'emprès  Dinant ,  et  se  boutèrent 
en  Bouvines,  pour  eulx  cuider  sauver,  mais  ilz  y  furent 
détenus  prisonniers.  Et  depuis,  non  obstant  que  les 
officiers  du  pays  de  Liège  feyssent  pluiseurs  requestes 


i .  Ancienne  forme  d'Aumale.  On  disait  aussi  Albemarle. 
2.  J.  Chartier  dit  que  La  Hire  était  à  celte  tentative  infructueuse 
des  François  sur  la  ville  de  Creil.  (Cli.  VII  deGodefr.,  p.  91.) 

à  ceulx  de  Bouvines,  qu'ilz  feyssent  justice  desdessus- 
diz  coureurs ,  si  les  délivrèrent  ilz.  Car  y  celles  deux 
signouries  n'amoient  point  bien  l'un  l'autre. 

En  enlretant  que  y  ceulx  furent  ainsy  empeschiés, 
Evrard  de  La  Marche ,  qui  estoit  alyé  à  l'évesque  de 
Liège  et  auquel  yceulx  desdiz  coureurs  avoient  fait  plui- 
seurs  dommages  et  desplaisances,  assamblahastivement 
ce  qu'il  peut  avoir  de  gens.  Et  se  mirent  avec  luy  ceulx 
de  Dinant  et  ceulx  du  pays  ;  à  tout  lesquelx  il  s'en  ala 
devant  Orcbimont,  et  gaigna  la  ville  d'assault.  Et  lors, 
le  dessusdict  Bernard ,  qui  adonc  avoit  très  peu  de 
gens  de  guerre  avec  luy,  se  retray  en  la  forleresce,  où 
il  fut  approucbié  desdiz  Liègois  très  fièrement ,  tant 
que  par  vive  force,  au  bout  de  quatre  jours,  il  fut  con- 
straint  par  telle  manière  qu'il  se  rendi  et  fist  traictié 
avec  le  desusdict  Evrard  de  La  Marche.  Après  lequel 
traictié  ycelle  ville  d 'Orcbimont  et  le  chastel  ensamble, 
furent  desmolis  et  rasez  jusques  en  terre.  Dont  tout 
le  peuple  de  la  marcbe  et  des  pays  à  l'environ  furent 
très  joyeux,  pour  tant  que  de  très  long  temps  par  avant 
s'estoient  tenus  dedens  ycelle  aulcunes  gens  de  très 
malvaise  raison  ,  et  qui  moult  avoient  grevé  et  op- 
pressé leurs  pays  voisins. 


CHAPITRE   GGIL 

Comment  les  Anglois  de  Calais  coururent  vers  Boulogne  et  Gravelines, 
et  desconflrent  les  Flamens.  • —  Et  de  La  Hire  qui  gaigna  Gisors  et  tan- 
tost  le  reperdl. 

Item,  après  ce  que  les  besongnes  furent  ainsy  ap- 
prouchiés  de  guerre,  comme  dit  est,  entre  les  Anglois 

et  Bourguignons,  et  que  cbescune  des  deux  parties 
estoit  sur  sa  garde,  yceulx  Ânglois  vindrent  coure  de- 
vant Boulongne,  et  Guidèrent  prendre  la  basse  Bou- 
longne.  Mais  elle  leur  fu  fort  deffendne.  Si  ardirent 
partie  du  navire  qui  estoit  ou  havêne ,  et  après  se  re- 
trayrent  à  tout  ce  qu'ilz  porent  avoir,  en  leurs  forte- 
resces,  sans  perte.  Et  puis  assés  brief  ensievant  se  re- 
mirent ensamble,  de  cinq  à  six  cens  combatans,  el 
alèrent  fourer  le  pays  vers  Gravelines.  Mais  les  Fla- 
mens  de  la  marche  à  l'environ  et  ceulx  du  pays,  s'as- 
samblèrent  et  coururent  sus  aux  dessusdiz  Ânglois, 
oultre  la  voulenté  des  gentilz  hommes  qui  les  condui- 
soient,  c'estassavoir  George  du  Wes  et  Theri  de  Haze- 
brouch.  Sy  furent  lost  vaincus  et  mis  en  desroy,  et 
en  y  eut  de  trois  à  quatre  cens  mors,  et  bien  six  vins 
prisonniers.  Lesquelz,  par  lesdiz  Anglois,  avec  grans 
proies,  furent  menés  à  Calais  et  es  aultres  forteresces 
de  leur  obéyssance.  Et  les  aultres  se  sauvèrent  par  les 
bayes  et  buissons,  où  ilz  porent  pour  le  mieulx. 

Duquel  temps  aussy,  La  Hire,  qui  se  tenoit  à  Beau- 
vais  et  à  Gerberoy,  par  certains  moyens  qu'il  avoit  en 
la  ville  de  Gisors,  entra  dedens  à  puissance  et  gaigna 
ladicte  ville.  Mais  aulcuns  de  ladicle  garnison  estans 
layens  se  retraiirent  en  la  forteresce,  et  envoyèrent 
quérir  souscours  de  leurs  gens  à  Rouen,  et  ailleurs  de 
leur  obéyssance.  Lequel  souscours,  dedens  tiers  jour, 
fut  envoyé  si  fort ,  qu'ilz  conquirent  ladicte  ville.  Et 
s'en  parti  La  Hire ,  plus  tost  que  le  pas ,  réservés  en- 
viron de  vint  à  trente,  qui  demourèrent  en  ycelle  ville, 
que  mors  que  prins,  avec  grand  quantité  des  habitans. 
Desquelx  par  yceulx  fut  faite  grand  destruxion,  pour 
tant  qu'ilz  estoient  demourés  avec  leurs  ennemis. 

CHAPITRE    CCIIL 

Coiqment  les  Gantois  et  ceulx  du  pays  de  Flandres  firent  grand  appareil 
de  guerre  pour  aller  devant  la  ville  de  Calais. 

Item,  durant  le  temps  dessusdit ,  les  Gantois ,  pour 
sçavoir  leur  puissance,  mandèrent  par  toute  leur  chas- 
telenie  et  es  pays  à  eulx  subgectz,  que  tous  ceulx  qui 
estoient  leurs  bourgois,  de  quelque  estât  qu'ils  fus- 
sent, réservé  ceulx  qui  estoient  à  leur  prince ,  venis- 
sent  dedens  trois  jours  eulx  monstrer  devant  les  es- 
chevins  de  Gand,  et  faire  escripre  leurs  noms  et  leurs 
sournoms,  sur  paine  de  perdre  la  franchise  de  leur  bour- 
goisie,  et  avec  ce  qu'ilz  se  pourveyssent  d'armures  et 
d'habillemens  nécessaires  à  guerre.  Aussi  firent  publier 
que  ceulx  qui  estoient  condempnés  pour  leurs  malé- 
fices, par  lesdiz  eschevins  ou  aultres  arbitres,  à  faire 
pèlerinages,  fussent  tenus  pour  excusés  jusques  au  re- 
tour d'ycelui  voyage  et  quatorze  jours  après.  Et  que 
ceulx  qui  avoient  guerre  ou  discencion  l'un  contre 
l'autre  demourroient  en  la  sauvegarde  de  la  loy,  ledit 
voiage  durant.  Et  qui  s'enfrendroit,  il  seroit  puni  se- 
lonc  lacoustume  de  ladicte  ville.  Item,  et  en  oultre,  fut 
deffendu  que  nul  du  pays,  de  quelque  estât  qu'il  fut,  ne 
raenast  ou  ne  fait  mener  hors  d'ycelui  pays  aulcunes 
armeures  ou  habillemens  de  guerre,  sous  paine  d'es- 
tre  banni  dix  ans. 

Après  lequel  mandement  dessusdit,  firent  en  ycelle 
ville  de  Gand  et  en  leur  chastelenie  moult  grand  appareil 
de  guerre.  Et  sçavoient  toutes  les  villes  fermées  et  les 
villages  combien  qu'ilz  debvoient  livrer  de  gens  pour 

accomplir  le  nombre  de  dix  sept  mille  hommes,  que 
ceulx  de  ladicte  ville  de  Gand  avoient  promis  à  déli- 
vrer à  leur  prince  en  ceste  présente  armée.  Et  pareil- 
lement sçavoient  bien  combien  chascun  maisnage 
debvoit  payer  de  taille  des  assiètes  qui  se  faisoient 
pour  la  despence  d'ycelle  guerre.  En  après,  mandè- 
rent par  toute  leur  obéissance  qu'on  leur  fîst  fin  pour 
leurs  deniers,  de  chars  et  de  charrettes,  le  tiers  plus 
qu'on  en  avait  livré  jadis  pour  le  voiage  de  Hem  sur 
Somme.  Si  furent  leurs  mandemens  publiés  par  toute 
leur  chastelenie  par  les  officiers  des  lieux.  Et  pour  tant 
que  bonne  expédicion  ne  fut  mie  de  ce  faite  du  tout 
à  leur  plaisir,  ilz  envoyèrent  de  rechief  aultre  nouvel 
mandement  auxdiz  officiers,  par  lequel  ilz  leur  signi- 
fioient  que  se  dedens  trois  jours  ensievans  ilz  u'avoient 
envoyé  monstrer  en  ladicte  ville  de  Gand  devant  leurs 
commis  les  chars  et  charettes  dessusdiz,  en  tel  nom- 
bre qu'ilz  les  demandoient  et  les  requéroient,  ilz  en- 
voieroient  le  doyen  des  blancz  chaperons  et  ses  gens 
es  dictes  villes  pour  prendre  yceulx  chars  et  cha- 
rettes sur  les  plus  apparens,  sans  riens  espargnier, 
aux  despens  de  ceulx  qui  auroient  esté  refusans  de  les 
baillier.  Lequel  second  mandement  venu,  pour  la 
double  desdiz  blancz  chaperons,  les  devantdiz  pay- 
sans firent  si  bonne  diligence  que  ceulx  de  Gand  fu- 
rent bien  contens  d'eulx.  Si  ordonnèrent  et  conclurent 
ad  fin  que  chascun  d'eulx  fust  pareillement  embas- 
tonnés,  que  chascun  se  pourveissent  de  cours  maillés 
de  plonc  ou  de  fer  à  pointes,  et  de  lances,  et  que  deux 
maillés  vauldroient  une  lance;  et  que  aultrement  ne 
seroient  point  passés  à  monstrer.  Et  si  en  seroient 
pugnis ,  ceulx  qui  en  seroient  défaillans.  Et  d' aultre 

part,  ceulx  de  Bruges  et  les  aullres  membres  firent , 
chascun  selonc  leur  estât  et  puissance,  très  grans  ap- 
paraulx  et  ordonnances  pour  aler  en  ycelle  armée. 
Et  fut,  bien  par  l'espace  de  deux  mois  ou  environ,  que 
la  plus  grand  partie  de  tous  ceulx  qui  estoient  or- 
donnés d'aler  en  ycelui  voiage,  ne  faisoient  aulcune- 
ment  leurs  mestiers ,  ne  leur  labeur.  Aincois  la  plus 
grand  partie  du  temps  se  occupoient  d'aler  despendre 
le  leur  par  grandes  compaignies  es  tavernes  et  caba- 
rès.  Et  souvent  s'esmouvoient  de  grans  débas  et  ru- 
meurs les  ungs  contre  les  aultres  ;  par  le  moyen  des- 
quelz  y  en  avoit  souvent  de  mors  et  de  navrés.  Et  en- 
tretant,  le  duc  de  Bourgongne  préparoit  ses  besongnes 
à  toute  diligence,  pour  furnir  ycelui  voiage  de  Calais. 
Durant  lequel  temps,  y  en  avoit  ung  nommé  Hanne- 
kin  Lion ,  natif  de  Dunequerque,  lequel  pour  ses  dé- 
mérites avoit  esté  banni  de  la  ville  de  Gand  et  s'estoit 
rendu  fugitif  du  pays  ;  si  devint  escumeur  de  mer,  et 
par  son  engin  et  diligence  multiplia  tellement  en 
cbevanche  qu'il  avoit  à  la  fois  buit  ou  dix  nefz  bien 
armées  et  avitailliées ,  toutes  à  son  commandement. 
Et  faisoit  guerre  mortelle  à  toutes  gens  de  quelque 
estât  qu'ilz  fussent.  Si  estoit  moult  crému  sur  la  mar- 
che des  mers  de  Flandres  et  de  Hollande  ;  et  se  disoit 
ami  de  Dieu  et  ennemi  de  tout  le  monde.  Mais  en  la 
fin,  il  en  eut  son  salaire,  tel  ou  pareil  que  ont  souvent 
gens  de  tel  estât  qu'il  estoit.  Car,  quand  il  fut  au  plus 
hault  de  la  roe,  fortune  le  mit  tout  au  plus  bas;  et 
fu  noyé  avec  ses  gens  par  tempeste  et  orage  de  mer. 

CHAPITRE   GGIV. 

Comment  messire  Jehan  de  Croy,  bailli  de  Haynan,  à  tout  plusieurs 
aultres  capitaines,  assailly  les  Anglois;  dont  il  fut  vaincu. 

Item,  en  ce  mesme  temps,  messire  Jehan  de  Croy, 
bailli  de  la  contée  de  Havnau ,  assambla  des  marches 
de  Picardie  et  du  Boulenois  jusques  au  nombre  de 
quinze  cens  combatans  ou  environ,  desquelx  esloient 
les  principaulx,  le  seigneur  de  Waurin,  messire  Baude 
de  Noyelle ,  messire  Loys  de  Thiembrone ,  Robert  de 
Saveuses ,  Guichard  de  Thiembronne ,  le  seigneur 
d'Eule,  le  bastard  de  Renty  et  moult  d'aultres  expers 
et  notables  hommes  de  guerre,  en  intencion  de  les 
mener  coure  devant  Calais  et  aultres  forteresces  tenans 
le  parti  des  Anglois.  Et  se  fit  cette  assamblée  en  ung 
village  nommé  le  Waast,  à  deux  lieues  près  de  Sam- 
mer  au  Bois.  Duquel  lieu  chevaulcbèrent  de  nuit  vers 
le  pays  de  leurs  adversaires.  Lesquelx  adversaires,  en 
celle  propre  nuit ,  estoient  yssus  de  leurs  garnisons, 
bien  deux  mille  ou  environ,  pour  aler  fourer  le 
pays  de  Boulonois  et  es  marches  d'environ.  Et  ne 
sçavoient  point  ycelles  deux  compagnies  la  venue  l'un 
de  l'autre,  et  ne  venoient  point  tout  ung  chemin  pour 
eulx  entrerencontrer.  Mais  le  dessusdiz  messire  Jehan 
de  Croy  et  ceulx  de  sa  partie,  approchans  les  marches 
des  dessusdiz  Anglois,  envoia  aulcuns  expers  hommes 
d'armes  congnoissans  le  pays^  devant ,  pour  enquerre 
et  sçavoir  des  nouvelles.  Lesquelx  trouvèrent  le  train 
des  Anglois  leurs  adversaires,  vers  le  point  de  Milay, 
environ  le  point  jour;  et  congnurent  bien  qu'ilz  es- 

toient  moult  grand  nombre.  Si  le  firent  sçavoir  à  leurs 
capitaines,  et  qu'ilztiroientvers  la  Fosse  de  Boulenois. 
Lesquelx  s'assamblèrent  l'un  avec  l'autre  pour  avoir 
advis  sur  ce  qui  leur  estoit  à  faire.  Si  conclurent  de 
les  poursievir  et  affaiblir  en  tant  qu'ilz  fourageroient 
les  villages,  se  ainsi  on  les  pouvoit  fourtrouver,  et  se 
ce  non,  ilz  les  combateroient  en  quelque  estât  qu'ilz 
fussent  ratains.  Et  fut  lors  ordonné  que  messire  Jehan 
de  Croy  dessus  nommé,  acompaignié  d'aulcuns  hom- 
mes d'armes  expers,  menroit  la  plus  grande  partie  des 
archiers  devant.  Et  tous  les  aultres  de  la  compaignie 
suivroient  d'assés  près ,  soubz  l'estandart  de  messire 
Loys  de  Thiembronne.  Si  furent  de  rechief  mis  cou- 
reurs devant ,  et  chevaulchèrent  très  grant  espace  de 
chemin,  tant  qu'ilz  veyrent  les  feux  que  a  voient  bouté 
en  ycelles  villes  les  dessusdizAnglois.  Lesquelz  estoient 
desja  advertis  que  leurs  ennemis  estoient  sur  les 
champs,  par  aulcuns  hommes  du  pays  qu'ilz  avoient 
prins.  Si  povoit  estre  environ  dix  heures  du  jour. 
Mais  la  plus  grand  compaignie  des  Anglois  estoit  plus 
bas,  et  ne  les  povoit  on  bonnement  veoir.  Et  adonc, 
ceulx  de  la  partie  de  Bourgongne,  véant  leurs  ennemis 
devant  leurs  yeulx,  furent  moult  désirans  de  assam- 
bler  à  eulx.  Et  pour  ce,  en  y  eut  grand  nombre  de 
ceulx  de  devant,  qui  alèrentfraperdedens.  Si  en  y  eut 
gramment  de  tués  à  leur  première  venue ,  environ  le 
nombre  de  soixante  ou  quatre  vingts.  Et  grand  partie 
des  aultres  se  mirent  à  le  fuite.  Mais  les  assaillans 
n'estoient  point  ensamble,  et  chevaulchèrent  à  long 
trayn.  Et  aussi,  quant  ils  veyrent  au  dessus  de  ladicte 
montaigne  une  si  grosse  compaignie  de  leurs  ennemis 
qui   se   ralioient   l'un  avec   l'aultre,    ilz  doubtèrent 

d'entrer  en  eulx  et  attendirent  leurs  aultres  compai- 
gnons,  en  hardiant  l'un  contre  l'autre.  Et  entretant, 
lesdiz  Anglois  reprinrent  cuer,  véans  que  yceulx  les 
assailloient  doubtablement.  Si  vinrent  par  bonne  or- 
donnance eulx,  coure  sus  et  férir  en  eulx  viguereuse- 
ment.  Et  lors,  les  dessusdiz  de  la  partie  de  Bourgon- 
gne,  sans  faire  grand  résistence,  se  mirent  en  desroy 
et  retournèrent  hastivement,  en  fuiant  hastivement 
vers  les  forteresces  de  leur  obéyssance.  Et  les  dessusdiz 
Anglois,  qui  avoientesté  comme  demi  vaincus  de  pre- 
mière venue,  coururent  après  à  règne  lasche  \  et  les 
chacèrent  jusques  aux  bailles  d'Ardre,  dedens  les  ba- 
rières.  Si  en  prinrent  et  occirent  bien  cent  ou  plus. 
Desquelx  mors,  en  fut  l'un,  Robert  de  Bernonville, 
surnommé  Le  Roux  ;  et  des  prisonniers  furent,  Jehan 
d'Estieves,  Bornonville,  Galet  du  Champ,  Maide, 
Houllefort,  Barnamont  et  pluiseurs  aultres.  Et  meis- 
mement  yceulx  Anglois  chacèrent  si  avant,  qu'ilz  occi- 
rent cinq  ou  six  Bourguignons,  au  plus  près  des  fossés 
de  ladicte  ville  d'Ardre.  Desquelx  en  y  avoit  ung  de 
grand  parage.  En  laquelle  ville  se  retrayrent  le  sei- 
gneur de  Waurin,  messire  Baude  de  Noyelle,  messire 
Loys  de  Thienbronne,  Robert  de  Saveuse,  qui  avoit 
esté  fait  chevalier  nouvel  à  ceste  besongne,  et  aulcuns 
aultres.  Etmeismement,  le  dessusdit  messire  Jehan  de 
Croy,  qui  avoit  esté  blescié  de  trait  à  l'assamblée  et 
y  eut  son  cheval  mort,  retourna,  avec  luy  le  seigneur 
d'Eule,  en  l'abbéye  de  Lische,  moult  troublé  de  ceste 
maie  adventure.  Et  les  aultres  s'en  retournèrent  en 
pluiseurs  forteresces  du  pays.  En  oultre,  après  que  les 

1 .  A  bride  abattue. 

Anglois  eurent  ainsy  reboutés  leurs  adversaires,  ilz  se 
rassamblèrent  et  se  boutèrent  en  Calais  et  autres  lieus 
de  leur  obéyssance,  à  tout  leurs  prisonniers.  Au  devant 
desquelx  vint  lors,  d'ycelle  ville  de  Calais,  le  conte  de 
Mortaing,  qui  leur  fist  moulte  joieuse  récepcion,  et 
blasma  moult  fort  ceulx  qui  ainsi  s'en  estoient  fuis  et 
les  avoient  laissiés  en  ce  dangier. 


CHAPITRE  GGV. 

Comment  les  Flamengs  alèrent  asségier  la  ville  de  Calais, 
et  comment  ils  s'en  partirent. 

A  l'entrée  du  mois  de  juing,  le  duc  de  Bourgongne, 
qui  par  avant  avoit  fait  toutes  ses  préparacions  ,  tant 
de  gens  comme  d'habillemens  de  guerre,  pour  aler  de- 
vers Calais,  s'en  ala,  à  tout  simple  estât,  en  la  ville  de 
Gand,  adfin  de  faire  partir  les  Gantois  et  aultres,  d'y- 
celui  pays  de  Flandres.  Lesquelx,  en  la  présence  dudit 
duc,  firent  leurs  monstres,  le  samedy  après  le  jour  du 
sacrement  \  dedens  ycelle  ville  de  Gand,  ou  Marchié 
des  Venredis.  Et  estoient  là  venus  pour  aler  avec  eulx 
ceulx  de  leur  chastelenie ,  c'est  assavoir  des  villes  de 
Grandmont,  de  Loz,  de  Tendremonde  et  de  Niève, 
avec  ceulx  des  cinq  membres  de  la  conté  d'Alost,  qui 
contiennent  soixante  douze  villes  champestres,  et  si- 
gnouries  de  Boulers,  Sotinghien,  Scornay,  Gavres  et 
Rides,  avec  ceulx  de  Renaiz  et  des  rigales  de  Flandres 
scituées  entre  Grandmont  et  Tournay.  Ouquel  mar- 

1.  Le  9  juin  1436. 

chié  dessusdit  ilz  furent  en  estant  ',  depuis  huit  heures 
au  matin  jusques  après  nonne*,  qu'ilz  yssirent  de  la 
ville,  alant  leur  chemin  devers  Calais.  Et  les  convoia 
ycelui  duc  jusques  aux.  champs ,  où  il  prinst  congié 
d'eulx ,  et  s'en  ala  pour  mettre  à  chemin  ceulx  de  la 
ville  de  Bruges.  Si  faisoit  ycelui  jour  moult  grand 
chaud  et  ferveur  de. soleil.  De  quoy  il  en  moru, 
d'ycelle  ville  de  Gand,  deux  capitaines,  dont  l'un 
estoit  nommé  Jehan  des  Degrés,  et  fut  doyen  des 
navieurs,  et  l'aultre,  Gautier  de  Wascreman,  capi- 
taine de  Westmoustre ,  avec  aulcuns  aultres  de  petit 
estât. 

Si  estoient  capitaines  gënéraulx  d'ycelle  armée  des 
Flamengz,  assavoir,  desdiz  Gantois,  le  seigneur  de 
Commines  ;  de  Bruges,  le  seigneur  de  Stienhuse  ;  de 
Courtray,  messire  Gérard  de  Ghisthelles  ;  de  ceulx  du 
Franc,  le  seigneur  de  Merquenne  ;  et  de  ceulx  d' Yppre, 
Jehan  de  Commines.  Et  se  loga  l'ost,  pour  cette  pre- 
mière nuit,  à  Denise  et  à  Petenghien,qui  sont  assés  à 
lieue  et  demie  près  de  ladicte  ville  de  Gand  ou  envi- 
ron. Et  le  lendemain  sousjournèrent  là  pour  attendre 
leurs  habillemens.  Et  le  lundi  ensievant',  se  partirent 
de  ce  lieu  et  s'en  alèrent,  par  pluiseurs  journées,  logier 
dehors  Armentières,  sur  les  praeries.  Et  se  mirent  avec 
eulx  en  chemin,  ceulx  de  Courtray  et  d'Âudenarde, 
qui  sont  de  leur  chastelenie.  Et  les  conduisoit  toujours, 
comme  chief,  le  seigneur  d'Antoing,  à  cause  qu'il  estoit 
visconte  héritablement  de  la  terre  de  Flandres.  Au- 


i.  Ils  furent  en  estant,  c'est-à-dire  sur  pied,  debout. 
'i.  Après  trois  heures  du  soir. 
3.  Le  H  juin  1436. 

quel  lieu  d'Armentières  furent  prins  vingt  et  un  hom- 
mes, et  loyés  aux  armes  devant  la  tente  deGand,  pour 
ce  qu'ilz  avoient  desrobé  aulcuns  du  pays.  Et  de  là 
s'en  alèrent  lesdiz  Gantois  parmy  le  pays  de  l'Aleu,  à 
Hazebrouch ,  où  ils  abatirent  le  moulin  Thëri  de  Ha- 
zebrouch.  Lequel,  comme  ilz  disoient,  avoient  mal 
conduict  les  Flamengz  devant  Gravelinghes  ;  qui  na- 
gaires  avoient  estes  desconfis  par  les  Anglois.  Mais  il 
s'en  excusoit ,  disant  qu'ilz  ne  l'avoient  point  volu 
croire,  ne  user  de  son  conseil.  Et  de  là  s'en  alèrent 
devers  Drincham.  Auquel  lieu  vint  devers  eulx  le  duc 
de  Bourgongne ,  leur  prince ,  et  le  conte  de  Riche- 
mont,  connestable  de  France,  qui  estoit  venu  en  ces 
parties  devers  ledit  duc.  Si  alèrent  visiter  les  Gantois 
de  lieu  à  aultre  ,  et  prinrent  la  collacion  de  vin  en  la 
tente  de  Gand.  Et  de  là  passèrent  parmy  Bourbourg, 
et  alèrent  logier  emprès  Gravelignes.  Si  abatirent  le 
molin  George  de  Wez,  pour  le  pareil  cas  qu'ilz  avoient 
fait  celui  dudit  Théri  de  Hazebrouch.  Auquel  lieu  vin- 
drent  ceulx  de  Bruges,  d'Yppres  et  du  Francq,  et  d'aul- 
tres  lieux  d'ycelui  pays  de  Flandres ,  et  se  assamblè- 
rent  tous  auprès  l'un  de  l'autre  et  mirent  leurs  tentes 
par  belle  ordonnance  seloncq  les  villes  et  estas  dont 
ilz  estoient.  Si  estoit  une  moult  grand  beaulté  à  les 
veoir.  Car  à  les  veyr  de  loing,  ce  sambloient  bonnes 
grandes  villes.  Et  quant  est  aux  charios  et  aux  clia- 
rettes,  il  y  en  avoit  par  miliers,  qui  portoient  lesdictes 
tentes  et  aultres  habillemens  de  guerre.  Et  sur  chas- 
cun  chariot  avoit  ung  cocq  pour  chanter  les  heures  du 
jour  et  de  la  nuit.  Et  si  avoit  très  grand  nombre  de 
ribaudekins,  portans  canons  et  aultres  gros  engiens.  Et 
si  estoient  yceulx  Flamengz,  en  la  plus  grand  partie. 

armés  de  plain  harnas\  selon  la  guise  du  pays.  Et  à 
leur  parlement  de  là ,  se  mirent  tous  ensamble  en  ar- 
mes ,  et  firent  monstre  en  la  présence  dudit  duc  de 
Bourgongne  et  du  dessusdit  connestable  de  France, 
qui  les  regarda  voulentiers.  Et  ce  meisme  jour  se  féri 
en  l'ost  de  Bruges  ung  leu%  pour  lequel  y  eut  très 
grand  effroy  et  fu  cryé  alarme  partout.  Pour  quoy  tous 
les  hostz  se  mirent  aux  champs.  Et  povoient  bien  estre 
trente  mille  ou  au  dessus,  de  testes  armées.  Et  adonc 
passèrent  la  rivière  de  Gravelignes,  et  se  logèrent  vers 
Tournehem.  Si  fist  en  celui  jour  moult  terrible  temps 
de  pluies  et  de  vens.  Pour  quoy  ilz  ne  porent  tendre 
leurs  tentes,  et  les  convint  gésir  sur  les  prés.  Et  là  fu- 
rent prins  trois  Picars  que  les  Gantois  firent  pendre, 
pour  ce  qu'ilz  avoient  desrobé  les  marcheans  [menant] 
vivres  en  l'ost. 

Durant  lequel  temps ,  le  conte  d'Estampes  et  toutes 
les  gens  d'armes  du  dessusdit  duc  de  Bourgongne  qui 
estoient  ordonnés  pour  ce  meisme  voiage ,  se  tirèrent 
vers  les  parties  où  estoient  les  dessusdiz  Flamengz.  Si 
alèrent  par  ung  vendredy'  tous  les  ostz  de  Flandres  et 
aussy  les  gens  d'armes,  logier  auprès  du  chastel  d'Oye, 
que  tenoientles  Anglois.  Lequel  fu  rendu  en  assés  brief 
terme,  et  se  mirent  en  la  voulenté  du  duc  de  Bour- 
gongne et  de  ceulx  de  Gand.  Laquelle  voulenté  fut 
telle,  qu'on  en  pendi  devant  ledit  chastel  le  meisme 
jour  vingt  neuf,  et  depuis  en  furent  pendus  encore 
vingt  cinq,  et  si  en  eust  trois  ou  quatre  qui  furent  res- 

\.  De  plein  harnas,  en  équipement  complet. 

2.  Un  loup. 

3.  Sans  doute  le  15  juin. 

V  16 

pités  à  la  requeste  dudit  duc  de  Bourgongne.  Après 
laquelle  reddicion  ycelui  chastel  fut  ars  et  du  tout  dé- 
moly.  Et  quant  est  au  regard  des  Picars  et  Bourgui- 
gnons là  estans,  non  obstant  qu'ilz  soient  assés  aspres 
au  pillage,  nientmains  ilz  n'y  povoient  avoir  lieu  pour 
riens  conquerre  et  avoir,   car  Hannekin ,  Willekin , 
Piètre  Lievin  et  aultres,  ne  l'eussent  jamais  souffert, 
ne  laissié  passer.  Et  qui  pis  est,  quand  ilz  se  entrebou- 
toient  avec  eulx  et  prenoient  aulcune  chose  sur  leurs 
ennemis ,  il  advenoit  souvent  que,  avec ,  leur  propre 
leur  estoit  osté;  et  s'ilz  en  parloient  aulcunement,  ilz 
avoient  souvent  des  durs  horions.  Si  les  convenoit 
taire  et  souffrir,  pour  la  grand  puissance  que  avoient 
les  dessusdiz  Flamengz.  Mais  ce  n'estoit  point   bien 
paciamment.  Et  sambloit  à  yceulz  communes  de  Flan- 
dres, que  de  toutes  besongnes  on  ne  pourroit  venir  à 
bon  chief,  se  par  eulx  n'estoit.  Et  meismement  estoient 
si  présumptueux ,  la  plus  grand  partie ,  qu'ilz  avoient 
grand  double  que  ceulx  de  Calais  ne  habandonnassent 
leur  ville  et  qu'ilz  s'enfuissent  en  Angleterre.  Et  di- 
soient aulcuns  de  leurs  gens  aux  Picars,  ausquelz  ilz 
se  devisoient  souventes  fois  :  «  Nous  sçavons  bien  que 
puis  que  les  Anglois  sçauront  que  messeigneurs  de 
Gand  sont  en  armes  et  à  puissance  pour  venir  contre 
eulx,  qu'ilz  ne  les  attendront  pas  ;  et  a  esté  très  grand 
négligence  que  le  navire  qui  doibl  venir  par  mer,  n'a 
esté  assise  avant  qu'on  les  approuchast ,  adfîn  qu'ilz 
ne  s'en  peussent  fuyr.  »  Toutefois  ilz  ne  debvoient 
point  de  ce  estre  en  soussy,  car  les  dessusdiz  Anglois 
avoient  bonne  voulenté  de  eulx  deffendre  contre  eulx. 
Et  pour  vérité,  le  roy  d'Angleterre,  ceulx  de  son  con- 
seil et  tous  les  trois  Estas  d'ycelui  royaume  d'Angle- 

terre,  eussent  avant  laissié  perdre  toute  la  conqueste 
qu'ilz  avoient  faite  ou  royaume  de  France  depuis 
trente  ans  par  avant,  que  ladicle  ville  de  Calais,  comme 
on  fut  depuis  véritablement  adcertené  et  informé.  Et 
aussy  ilz  en  monstrèrent  assés  bien  les  manières  et  le 
samblant ,  brief  après  ensuivant. 

En  après,  ledit  cliastel  d'Oye  ainsy  démoly,  comme 
dict  est,  toute  l'ost  et  les  gens  d'armes  se  deslogèrent 
et  alèrent  logier  entre  le  cliastel  de  Marcq  et  ycelle  ville 
de  Calais.  Auquel  jour  le  duc  de  Bourgongne  et  ses 
gens  alèrent  courre  devant  ladicte  ville  de  Calais.  Si 
saillirent  les  Anglois  hors  contre  eulx  ,  de  pied  et  de 
cheval,  et  y  eut  moult  grande  escarmuche.  Mais  enfin 
les  Anglois  furent  reboutés,  et  gaignièrent  sur  eulx  les 
Piquars  et  Flamengz,  vaches  et  chevaulx  et  aultres 
choses  de  la  ville.  Si  se  tint  ledit  duc  avec  ses  gens 
grand  espace  devant  ladicte  ville,  tant  que  les  ostz  fu- 
rent logiés.  Et  puis  retourna  ledit  duc  en  son  logis 
vers  ledit  chastel  de  Marcq.  Devant  laquelle  forte- 
resce  alèrent  les  Picars  dessusdiz  livrer  une  grande 
escarmuche.  Et  fut  depuis  le  boulevert  conquis.  Dont 
ceulx  de  dedens  se  commencèrent  moult  à  esbahir.  Et 
boutèrent  la  bannière  de  saint  George  dehors  vers 
Calais,  et  sonnèrent  leurs  cloches  et  firent  layens  moult 
grans  cris.  Et  pour  ce ,  doubtans  qu'il  ne  s'enfuyssent 
par  nuit,  on  mit  grand  guet  tout  à  l'environ.  Et  len- 
demain furent  assis  pluiseurs  grans  engiens  contre  la 
muraille  ;  desquelx  ils  furent  fort  desrompus.  Si  furent 
assaillis  des  Picars  et  Flamens.  Mais  ilz  se  deffendirent 
moult  vaillamment,  de  pierres  jetter  aval  et  de  traict," 
tant  qu'ilz  en  navrèrent  pluiseurs  de  ceulx  de  dehors 
et  les  firent  retraire.  Puis  requirent  ceulx  de  dedens 

(l'avoir  trièves  pour  parlementer,  lesquelles  leur  furent 
accordées.  Et  lors  se  offrirent  de  eulx  mettre  en  la 
voulenté  du  duc  de  Bourgongne,  moyennant  qu'ilz  ne 
fussent  point  pendus ,  mais   on  feroit  son  plaisir  en 
aultre  manière.  A  quoy  ilz  furent  receus.  Et  fut  dé- 
fendu sur  la  hart  que  nul  n'entrast  ou  chastel ,  se  il 
n'v  estoit  commis.  Et  adonc  furent  ceulx  de  dedens 
amenés  par  les  quatre  membres  de  Flandres  en  la 
tente  de  Gand.  Et  fut  ordonné  qu'ilz  seroient  chamb- 
giés  *  pour  ravoir  aulcuns  Flamengz  qui  estoient  pri- 
sonniers dedens  la  ville  de  Calais.  Si  furent  amenés 
hors  de  ladicte  forteresce  cent  et  quatre  Anglois,  les- 
quelx  furent  menés  en  prison  en  la  ville  de  Gand  par 
le  bailly   dudit  lieu.  Et  lors,  grand  partie  du  com- 
mun alèrent  dedens  ledit  chastel  et  prinrent  ce  qu'ilz 
porent  trouver.  Mais  aulcuns  de  ceulx  des  tisserans  et 
de  la  bourgeoisie  de  Gand  se  mirent  à  l'entrée  d'ycelui 
chastel,  et  toUirent  aux  dessusdiz  quand  ilz  s'en  ys- 
sèrent,  tout  ce  qu'ilz  avoient  prins ,  et  le  mirent  tout 
en  un  mont.  Et  disoient  que  ce  faisoient-ilz  par  l'or- 
donnance des  eschevins  de  Gand.  Mais  quand  la  nuit 
fu  venue,  ilz  le  chargèrent  tout  sur  chars  et  charrettes, 
et  le  menèrent  où  bon  leur  sambloit.  Si  en  furent  de 
ce  racusés  devers  les  dessusdiz  eschevins.  Dont  ilz 
furent  bannis  cinquante  hors  du  pays  et  de  la  contée 
de  Flandres.  Pour  lequel  bannissement  s'esmut  grand 
murmure  entre  eulx ,  et  furent  en  péril  d'avoir  l'un 
contre  l'autre  grand  discension.  Et  lendemain  furent 
décapités  sept  hommes  qui  avoient  esté  prins  avec  les 
dessusditz  Anglois  ;  dont  les  six  estoient  Flamengz ,  et 

1 .  Échangés  contre  des  Flamands, 

le  septième  Hollandois.  Et  après  ce,  fut  la  forteresce 
démolie  et  du  tout  abattue.  Si  se  partirent  de  là  et  s'en 
alèrent  logier,  les  Flamengz,  ou  propre  lieu  où  on  dist 
que  Jacques  d'Artevelle  avoit  jadis  mis  ses  tentes,  quand 
Calais  fut  conquise  de  par  le  roy  Edward  d'Angleterre 
après  la  grande  bataille  de  Cressy.  Et  le  duc  de  Bour- 
gongne,  à  tout  sa  chevalerie  et  ses  gens  d'armes,  se 
logèrent  assés  près,  en  tirant  vers  Calais.  Et  y  eut  ce 
jour  très  grand  assault  contre  ceulx  de  dedens,  et  en 
y  eut  de  mors  et  de  navrés  de  chacune  partie.  Entre 
lesquelx  La  Hire  fu  navré  en  la  jambe,  par  trait.  Lequel 
La  Hire  estoit  venu  veoir  ledit  duc.  Si  furent  assis 
pluiseurs  engiens  pour  getter  dedens  ycelle  ville  de 
Calais.  Et  pareillement  ceulx  de  dedens  en  affustèrent 
pluiseurs  contre  ceulx  de  l'ost;  dont  leurs  adversaires 
furent  malement  Iravilliés ,  et  convint  qu'ilz  se  trays- 
sent  plus  arière.  Si  se  loga  ledit  duc  plus  près  des 
dunes,  contre  les  montaignes  de  sablon.  Etainsy  que 
ycelui  duc  chevaulchoit  à  petite  compaignie  pour  ad- 
viser  la  ville,  vint  une  grosse  pierre  de  canon  au  plus 
près  de  lui,  laquelle  occist  une  trompette  et  trois  che- 
vaulx,  dont  le  seigneur  de  Fremesson  estoit  sur  l'un. 
En  oultre,  lesdiz  Anglois  sailloient  très  souvent 
dehors,  de  pied  et  de  cheval,  et  y  avoit  moult  de  fois 
de  très  dures  escarmuches  entre  les  deux  parties.  Les- 
quelles ne  se  pourroient  racompter  chascune  à  par 
elles,  ne  nommer  ceulx  qui  y  besongnèrent  le  pis  ou 
le  mieulx.  Mais  entre  les  aultres,  j'ay  oy  relater  à  aul- 
cuns  notables  et  dignes  de  foy,  que  les  seigneurs  de 
Haubourdin,  de  Créqui  et  de  Waurin,  furent  bien 
veues  et  loés  en  aulcunes  d'ycelles  escarmuches,  et 
moult  d'aultres  notables  et  vaillans  hommes  des  pays 

de  Picardie.  Toutefois ,  les  dessusdiz  Anglois  en  por- 
toient  aulcune  fois  la  renommée  pour  la  journée.  Et 
d'aultre  part,  les  Picars  les  reboutoient  trop  souvent 
jusques  dedens  leurs  barières,  assés  confusiblement. 
Et  quand  est  aux  Flamengz ,  ilz  estoient  assés  peu 
crémus  d'yceulx  Anglois,  et  leur  sambloit  que  s'ilz 
n'euyssent  que  trois  Flamengz  contre  l'un  d'eulx,  qu'ilz 
en  venissent  bien  à  chief. 

Si  estoient  avec  le  duc  de  Bourgongne  en  ceste 
exercite,  son  nepveu  de  Clèves,  le  conte  d'Estam» 
pes,  le  seigneur  d'Antoing,  qui  gouvernoit  les  Fla- 
mengz, le  seigneur  de  Croy,  les  seigneurs  de  Créqui, 
de  Fosseux,  de  Waurin,  de  Saveuse,  de  Habour- 
din,  de  Humières,  d'Inchi,  de  Brimeu,  de  Lannoy, 
de  Heuclîin ,  et  les  frères  de  Hastines  et  de  Fre- 
messen ,  avec  pluiseurs  aullres  seigneurs  et  gentilz 
hommes,  tant  de  son  hoslel  et  famille,  comme  de  ses 
pays  de  Bourgongne,  de  Flandres,  de  Braibant,  de 
Haynau,  d'Artois  et  des  aultres  lieux.  Toutefois,  le 
dessusdit  duc  n'avoit  point  assamblé  la  moitié  de  sa 
puissance,  quand  au  regard  de  ses  gens  d'armes  des 
pays  de  Picardie.  Et  en  avoient  esté  renvoyés  grand 
partie  des  monstres.  Dont  bien  des  gens  qui  amoient 
son  honneur,  estoient  moult  esmervilliés.  Et  leur 
sambloit  que  à  tous  besoingz  il  se  fust  mieulx  aydié 
d'eulx  que  du  double  de  ses  communes.  En  oultre, 
messire  Jehan  de  Croy,  qui  conduisoit  la  plus  grande 
partie  des  gens  de  guerre  de  Boulenois  avec  aulcuns 
Haynuyers  qu'il  avoit  amenés,  fut  envoyé  logier  à 
l'aultre^  costé  plus  près  de  Calais,  en  tirant  devers  le 
pont  de  Milay.  Durant  lequel  logis  y  eut  grand  pale- 
tis  entre  ses  gens  et  ceulx  de  la  ville.  Mais  assés  brief 

ensievant  fut  remandé  par  Jedit  duc  et  envoyé  devers 
Ghisnes,  où  il  se  loga  lui  et  ses  gens ,  assés  près  des 
portes  et  murailles,  devant  lesquelles  furent  dréciés  et 
assis  pluiseurs  gros  engiens,  qui  fort  les  adommagè- 
rent.  Avec  lesquelles  estoit  leGalois  de  Renti,  cheva- 
lier, Robert  de  Saveuses  et  aultres  nobles  hommes 
qui,  en  grand  diligence,  se  approuchèrent  de  leurs 
ennemis  et  les  mirent  en  moult  grand  doubte  et  né- 
cessité d'estre  prins  de  force,  et  tant  qu'ilz  habandon- 
nèrent  leur  ville,  et  se  retrayereut  dedens  le  chastel, 
où  ilz  furent  de  rechief  très  fort  approuchiés ,  assaillis 
et  combatus  desdiz  asségans.  Et  par  avant  leur  venue 
audit  lieu  de  Ghisnes ,  s'estoit  rendue  audit  messire 
Jehan  de  Croy,  la  forteresce  de  Ballinghem.  Et  luy 
avoient  délivrée  les  Anglois,  moyennant  qu'ilz  s'en 
yroient  saulf  leurs  vies  et  aulcune  petite  partie  de 
leurs  biens.  Et  pareillement  rendirent,  lesdiz  Anglois, 
le  chastel  de  Sangathe ,  à  messire  Robert  de  Saveuse, 
lequel  y  ala  devant ,  entretant  qu'il  estoit  au  siège  de 
Ghisnes.  Lequel  chastel  il  garni  de  ses  gens. 

Durant  lequel  temps,  le  dessusdit  duc  de  Bour- 
gongne  estant  logié  devant  la  forte  ville  de  Calais, 
comme  dict  est,  avoit  grand  merveille  que  son  navire, 
qui  debvoit  venir  par  mer,  demouroit  tant.  Et  d'aultre 
part  les  Flamengz  en  estoienttrès  mal  contens,  et  mur- 
muroient  très  fort  à  l'encontre  du  conseil  d'ycelui  duc 
de  Bourgongne  et  de  ceulx  qui  avoient  la  charge  de 
les  conduire  et  mener.  C'estassavoir  messire  Jehan  de 
Hornes,  séneschal  de  Braibant ,  et  le  commandeur  de 
La  Mourée.  Mais  ycelui  duc  les  rapaisoit  et  conten- 
toit  par  doulces  paroUes,  disant  qu'ilz  venroient  bien 
brief  comme  ilz  lui   avoient  fait   sçavoir  par  leurs 

lettres,  et  lï'avoient  point  eu  vent  propice  jusques  à 
présent  par  qiioy  ilz  eussent  peu  venir  plus  tost. 

Si  venoient  cliascun  jour  des  navires  d'Angleterre 
dedens  Calais ,  à  la  plaine  veue  de  leurs  adversaires , 
une  fois  plus  et  aultre  fois  mains ,  qui  leur  amenoient 
et  apportoient  des  vivres  nouvelles,  gens  et  habille- 
mens  de  guerre,  et  aultres  choses  nécessaires.  Et  aussy 
n'estoient  ilz  pas  si  près  approuchiés  de  leurs  enne- 
mis que  chascun  jour  ne  meissent  grand  partie  de  leur 
bestial  dehors  leur  ville  en  pasture  ;  qui  faisoit  moult 
grand  mal  à  veoir  à  ceulx  dehors.  Et  en  avoit  souvent 
de  grandes  escarmucbes  à  cause  et  a  l'occasion  d'yce- 
lui  bestial,  pour  ent  gaignier.  Et  meismement  ung  cer- 
tain jour,  les  seigneurs  et  bourgois  de  Gand,  qui  plui- 
seurs  fois  en  avoient  veu  et  veoient  souvent  ramener 
par  les  Picars ,  s'apensèrent  en  eulx  mesmes  qu'ilz  es- 
toient  grans  et  fors  et  bien  armes,  et  qu'ilz  povoient 
aussy  bien  conquerreet  avoir  leur  part  dudictbestail. 
Si  s'en  mirent  a  chemin  bien  deux  cens,  et  alèrent  le 
plus  couver tement  qu'ilz  porent  es  mares  auprès  d'y- 
celle  ville,  pour  prendre  et  amener  de  la  proie.  Mais 
ilz  furent  tantost  apperceus  des  Anglois,  qui  ne  furent 
mie  bien  paciens  quand  ilz  veyrent  les  dessusdiz  venir 
si  très  près  d'eulx  pour  leur  oster  ce  dont  ilz  deb- 
voient  vivre.  Et  les  recongnurent  bien  à  leurs  habil- 
lemens.  Si  se  férirent  en  eulx  viguereusement  et  en 
occirent  bien  vingt-deux,  et  en  prinrent  trente-trois, 
qu'ilz  emmenèrent  prisonniers.  Et  les  aultres  retour- 
nèrent à  grans  cours  à  leurs  logis,  disant  qu'ilz  y 
avoient  esté,  et  faisant  grand  effroy.  Et  leur  sambloit 
qu'ilz  estoient  bien  eschappés.  Et  y  avoit  souvent  en 
l'ost  d'yceulx  Flamens  de  grans  alarmes.  Car  pour 

peu  de  choses  ilz  s'esmouvoient  tous  et  se  mettoient 
en  armes.  Dont  ledit  duc,  leur  seigneur ,  [n'estoit  pas 
bien  content].  Mais  il  n'en  povoit  avoir  aultre  chose, 
et  convenoit  que  toutes  besongnes  se  conduisissent  en 
la  plus  grande  partie,  à  leur  plaisir. 

Ouquel  temps  vint  devers  ledit  duc  ung  hérault 
d'Angleterre ,  nommé  Kennebrouck ,  lequel  le  salua 
moult  revéramment,  et  luy  dist  que  Humfroy,  duc  de 
Glocestre ,  son  seigneur  et  maistre,  luy  faisoit  sçavoir 
par  luy  que,  au  plaisir  de  Dieu,  il  le  combateroit  avec 
toute  sa  puissance  bien  brief,  se  il  le  vouloit  attendre  ; 
et  se  il  se  partoit  de  ce  lieu ,  il  le  querroit  en  aulcun 
lieu  de  ses  pays  ;  mais  il  ne  lui  faisoit  point  sçavoir  le 
jour,  pour  tant  que  la  mer  et  le  vent  ne  sont  point 
estables,  et  ne  sçavoit  se  il  pouroit  passer  à  son  plai- 
sir. A  quoy  fut  respondu  par  ledit  duc  de  Bourgongne 
qu'il  ne  seroit  point  besoing  que  il  le  quérist  en  nul 
de  ses  pays,  et  qu'il  le  trouveroit  là,  se  Dieu  ne  lui 
envoioit  aulcune  aultre  fortune.  Après  lesquelles  pa- 
rolles  ledit  hérault  fu  grandement  festoyé,  et  lui  fu- 
rent donnés  aulcuns  dons ,  a  tout  lesquelx  il  s'en  ala 
en  la  ville  de  Calais.  Et  lendemain,  ledit  duc  de  Bour- 
gongne s'en  ala  en  la  tente  de  Gand,  où  il  fist  assam- 
bler  tous  les  capitaines  des  Flamens,  Et  là  fist  remous- 
trer  par  maistre  Gille  de  Le  Woustine ,  son  consillier 
en  la  chambre  de  Gand,  comment  le  duc  de  Glocestre 
lui  avoit  mandé  par  ung  sien  hérault  qu'il  le  comba- 
teroit, et  les  responces  qu'il  luy  avoit  données.  Pour 
quoy  il  les  requéroit  moult  instamment,  comme  à  ses 
humbles  amis,  qu'ilz  voulsissent  demourer  avec  luy 
et  luy  aidier  à  garder  son  honneur.  Laquelle  requeste 
ilz  lui  accordèrent  et  promirent  à  parfurnir  libéral- 

ment.  Et  pareillement  firent  les  Brughelins  et  aultres 
menbres  de  Flandres.  Adonc  fut  avisé  par  ledit  duc 
de  Bourgongne  et  ceulx  de  son  conseil ,  qu'on  feroit 
une  bastille  sur  une  montaigne  qui  estoit  assés  près 
de  la  ville  de  Calais ,  par  laquelle  on  verroit  le  gou- 
vernement de  leurs  ennemis.  Laquelle  bastille  fu  com- 
mencié  de  quesnes^  et  d'autres  bois.  De  laquelle  bas- 
tille lesdiz  Anglois  eurent  desplaisance,  doublans  que 
par  ycelle  leurs  saillies  ne  fussent  rompues  et  empes- 
chiés.  Dont,  pour  y  obvier  prestement ,  vinrent  en 
grand  nombre  et  le  assaillirent  moult  asprement.  Mais 
elle  leur  fut  bien  gardée  et  puissamment  deffendue 
des  Flamens  qui  le  gardoient,  par  le  moyen  et  conseil 
d'aulcuns  nobles  hommes  de  guerre  qui  si  estoient 
retrais.  Desquelx  l'un  estoit  Le  Bon  de  Saveuses.  Et 
pour  tant  que  en  faisant  ledit  assault,  ceulx  de  l'ost 
de  ce  advertis  alèrent  au  secours  en  grand  nombre, 
se  retrayrent  lesdiz  Anglois  en  leur  ville  sans  riens 
gagnier;  et  en  y  eut  pluiseurs  navrés.  Et  lendemain 
y  eut  grand  palelis,  et  pluiseurs  journées  ensievans. 
Dont  à  l'une  desquelles  fu  prins  ung  sot  saige,  nonàmé 
le  seigneur  des  Plateaux.  Lequel  non  obstant  sa  folie 
estoit  assés  rade  et  viguereus  homme  d'armes. 

En  après,  le  joesdi  ensievant,  qui  fu  le  "xxv®  jour  de 
juillet,  commença  on  à  veoir  venir  le  navire  de  devers 
Orient  ;  lequel  on  avait  tant  désiré  et  de  si  long  temps 
attendu.  Si  monta  le  duc  de  Bourgongne  à  cheval, 
acompaignié  d'aulcuns  seigneurs  et  aultres  gens  de 
guerre,  et  ala  sur  le  bort  de  la  mer.  Et  lors  s'avança 
une  barge  le  plus  près  qu'elle  peut.  De  laquelle  sailly 

i .  De  chesne  et  d'autre  bois. 

hors  ung  homme  qui,  en  noant%  vint  devers  ledit 
duc  et  luy  compta  que  cestoit  son  navire  qui  venoit. 
Pour  lesquelles  nouvelles  on  fist  grand  joie  par  tout 
Tost,  et  coururent  pluiseurs  sur  les  dunes  de  la  mer 
pour  le  veoir.  Mais  les  capitaines  les  firent  retraire  ce 
qu  ilz  porent.  Et  le  soir  ensuivant,  à  la  venue  de  la 
mer  *,  vinrent  aulcuns  dudit  navire  qui  estoient  à  ce 
commis,  et  effondrèrent  ou  havène  de  Palais  quatre 
nefz  qui  estoient  plaines  de  pierres  bien  maçonnées 
et  ancrées  de  plonc,  adfin  de  rompre,  démolir  et  dé- 
soler le  passaige,  que  ceulx  d'Angleterre  n'y  puyssent 
plus  venir,  ne  aler  à  tout  leur  navire.  Et  alors  ceulx 
de  dedens  jettoient  continuellement  de  leurs  engiens 
vers  le  port  pour  adomagier  les  vaisseaulx,  et  enfon- 
drèrent  ung.  Et  encore  lendemain ,  par  les  des- 
susdiz,  furent  effondrés  deux  vaisseaulx  en  ycelui 
havène,  qui  estoient  maçonnés  comme  les  aultres.  Mais 
à  brief  dire,  tous  les  dessusdiz  vaisseaulx,  qui  y  furent 
mis  de  par  le  dessusdit  duc  de  Bourgongne,  furent 
tellement  assis,  que  quand  la  mer  fu  retraicte  *,  ilz 
demourèrent  en  la  plus  grande  partie  sur  le  sablon,  à 
petite  parfondeur  d'eaue.  Et  pour  tant,  les  Anglois  de 
ladicte  ville,  tant  femmes  comme  hommes,  y  couru- 
rent à  grand  effort.  Si  les  despecèrent  et  ardirent  à 
grand  exploit,  par  telle  manière  qu'il  en  demoura 
assés  petit.  Et  firent  charier  et  en  mener  grand  partie 
du  bois  en  ladicte  ville,  non  obstant  qu'on  tiroit  as- 
prement  de  canons  après  eulx.  Dont  le  dessusdit  duc 


1 .  A.  la  nage. 

2.  A  la  marée  haute. 

3.  A  la  marée  basse. 

et  les  siens  eurent  grand  merveille.  Et  ceulx  qui  les 
avoient  amenés,  c'est  assavoir  messire  Jehan  de  Bor- 
nes, le  commandeur  de  La  Mourée  et  aulcuns  autres 
seigneurs  de  Hollande,  se  départirent  lendemain  si 
loing  qu'on  perdi  la  veue  d'eulx,  et  se  retrayrent  vers 
la  marche  dont  ilz  estoient  venus.  Car  bonnement  ne 
povoient  demourer  sur  les  marches  d'entre  Calais  et 
Angleterre,  pour  ce  que  la  mer  y  est  très  périlleuse, 
comme  dient  les  maronniers,  plus  qu'en  aultres  lieux. 
Et  avec  ce,  ilz  estoient  assés  advertis  que  l'armée 
d'Angleterre  estoit  preste  pour  passer.  Contre  laquelle 
ilz  n'avoient  point  puissance  de  résister.  Pour  lequel 
département  des  dessusdiz  les  Flamens  furent  fort 
troublés.  Si  commencèrent  de  là  en  avant  à  murmurer 
l'un  contre  l'autre,  en  disant  qu'ilz  estoient  trahis  par 
les  gouverneurs  de  leur  prince,  et  qu'on  leur  avoit 
promis  à  leur  département  de  Flandres  que  la  ville  de 
Calais  seroit  aussy  tost  asségié  par  mer  que  par  terre.- 
Si  avoient  leurs  gouverneurs  et  capitaines  assés  à  faire 
à  les  rapaisier  et  entretenir.  Et  entretant,  le  duc  de 
Bourgongne,  qui  par  tous  ses  pays  avoit  mandés  ses 
nobles  gens  de  guerre  pour  en  estre  accompaignié  à  la 
descendue  des  Anglois,  laquelle  il  attendoit  chascun 
jour,  fist  adviser  par  aulcuns  de  ses  chevaliers  féables 
et  en  ce  cognoissaus,  ung  champ  et  place,  la  plus 
advantageuse  que  faire  se  povoit,  pour  lui  et  les  siens 
mettre  en  bataille  contre  ses  adversaires  quand  ilz  ven- 
roient.  Et  adfin  d'avoir  advis  sur  toutes  ses  besongnes 
et  affaires,  le  xxvii^  jour  de  jullet  assambla  grand 
partie  de  ceulx  de  son  conseil  et  avec  eulx  pluiseurs 
de  ses  capitaines  et  gouverneurs  des  communes.  Aux- 
quelz  il  remoustra  et  fist  remoustrer  l'intencion  et 

voiilenté  qu'il  avoit  contre  ses  adversaires.  De  laquelle 
les  dessusdiz  estoient  assés  contens.  Mais  le  propos 
desdictes  communes  fut  assés  tost  mué,  par  ce  en 
partie,  que  ce  meisme  jour  ceulx  de  la  ville  de  Calais 
saillirent  hors  de  leur  ville  en  moult  grand  nombre, 
tant  de  pied  comme  de  cheval,  et  vindrent  soubdai- 
nement,  c'estassavoir  ceulx  de  pied  à  la  bastille  dont 
dessus  est  faite  mencion,  et  ceulx  de  cheval  alèrent 
coure  entre  l'ost  et  ladicte  bastille,  pour  empeschier 
que  ycelle  ne  peust  si  hastivement  avoir  souscours. 
En  laquelle  bataille  estoient  de  trois  à  quatre  cens  - 
Flamens.  Et  adonc  fut  crié  alarme  par  tout  l'ost,  et  y 
eut  moult  grand  effroy.  Si  saillirent  gens  de  toutes 
pars  en  grand  multitude  pouraler  au  secours  des  des- 
susdiz. Et  meismement  ledit  duc  de  Bourgongne  y  ala 
de  sa  personne,  tout  de  pied.  Mais  les  dessusdiz  Ân- 
glois  assaillirent  si  très  fièrement  et  si  asprement 
yceulx  Flamens  de  la  bastille ,  et  pour  tant  qu'ilz  les 
trouvèrent  de  meschante  et  povre  deffence,  ycelle  bas- 
tille ne  leur  dura  gaires,  mais  fu  briefment  conquise 
avant  que  on  y  peust  venir.  Si  y  furent  tués  environ 

-huit  vingts  Flamens,  et  une  grand  partie  des  aultres 
prins  et  menés  prisonniers.  Desquelx,  quand  ilz  furent 
auprès  des  portes  de  Calais,  ilz  en  mirent  à  mort  la 

-moitié  largement,  pour  ce  que  lesdiz  Anglois  avoient 
sceu  que  les  Flamens  avoient  mis  à  mort  ung  de  leurs 
chevaliers,  qui  avoit  esté  prins  par  les  Picars  qui  es- 
toient de  cheval  à  ceste  escarmuche.  Pour  laquelle 
prinse  et  occasion,  ledit  duc  eut  moult  grand  desplai- 
sance. Et  d'auUre  part,  les  Flamens  qui  s'estoient  mis 
en  bataille,  se  retrairent  moult  troublés  et  enoyeux, 
pour  leurs  gens  qu'ilz  veirent  ainsy  estre  occis.  Et 

s'assamblèrent  en  ce  propre  jour  par  divers  troppeaux, 
disans  l'un  à  l'autre  qu'ilz  estoient  trahis,  et  que  riens 
ne  leur  estoit  entretenu  de  chose  que  on  leur  euyst 
promis.  Et  aussy  qu'ilz  perdoient  chascun  jour  leurs 
-gens,  et  n'y  mettoient  les  nobles  nulle  provision.  Et 
finablement,  ilz  langagèrent  tant  ensamblequeen  fin, 
non  obstant  les  remonstrances  qui  leur  furent  faites 
de  leurs  capitaines,  ilz  conclurent  d'eulx  deslogier  et 
retourner  en  leurs  pays.  Et  avec  ce  en  y  avoit  pluiseurs 
qui  estoient  en  grand  voulenté  d'occire  aulcuns  des 
gouverneurs  de  leur  duc.  Lequel,  quand  il  fut  ad- 
verti  qu'ils  avoient  pourparlées  les  choses  dessus- 
dictes,  fu  moult  troublé  et  desplaisant,  considérant  la 
charge  et  deshonneur  qu'il  povoit  avoir  s'il  luy  con- 
venoit  partir  de  là ,  actendu  le  mandement  de  Hum- 
froy,  duc  de  Clocestre,  son  adversaire,  qui  lui  avoit 
esté  noncié  par  le  héraut  anglois,  et  la  response  que 
ledit  duc  lui  avoit  baillié.  Si  ala  en  la  tente  de  Gand, 
où  il  fist  assambler  grand  nombre  des  dessusdiz,  aux- 
quelz  il  requist  le  plus  adcertes  qu'il  povoit,  qu'ilz 
voulsissent  demoureravec  lui  et  attendre  la  venue  des 
Anglois,  de  laquelle  ilz  estoient  assés  adcertenés  qu'ilz 
arriveroient  dedens  briefs  jours  ensievans.  Disant 
oultre,  que  se  il  se  partoit  sans  attendre  ses  ennemis 
et  les  combattre,  ilz  feroient  à  luy  et  à  eulx  le  plus 
grand  deshonneur  qu'oncques  fut  fait  à  prince. 

Ainsy  alors  et  pluiseurs  aultres  fois  furent,  par  le 
dessusdit  duc  et  par  son  conseil ,  faites  pluiseurs  re- 
monstrances raisonnables  à  yceulz  communes.  Mais 
finablement  ce  fut  peine  perdue.  Car  ilz  estoient  du 
tout  affermés  et  obstinés  l'un  avec  l'autre  de  eulz 
partir.  Et  pour  ce ,  à  toutes  celles  remonstrances  fai- 

soient  comme  la  sourde  oreille,  si  non  aulcuns  des 
principaulx  qui  respondirent  courtoisement,  en  eux 
excusant.  Pour  lesquelx,  ceulx  qui  estoient  desoubz 
eulx ,  au  besoing  eussent  fait  assés  petit.  Et  adonc  le 
dessusdit  duc  de  Bourgongne  ,  véant  le  dangier  où  il 
s'estoit  bouté  soubz  l'ombre  et  instance  des  dessusdiz 
communes,  considérant  aussy  le  blasme  qu'il  lui  con- 
venoit  recepvoir  à  cause  de  son  partement,  il  ne  fait 
point  à  demander  s'il  avoit  au  cuer  grand  desplaisance. 
Car  jusques  à  ce  toutes  ses  entreprinses  lui  estoient  ve- 
nues assés  à  son  plaisir,  et  ycelle,  (|ui  estoit  la  plus 
grande  de  toutes  les  aultres  de  son  règne,  lui  venoit 
au  contraire.  Toutefois  lui  convint  souffrir  la  rudesce 
et  grand  sotie  de  ses  Flamens.  Car  il  n'y  povoit  pour- 
veoir,  jà  soit-il  que  par  pluiseurs  fois  se  meist  en  paine 
d'eulx  retenir  aulcuns  peu  de  jours.  Nientmains,  véant 
qu'il  perdoit  son  temps  de  les  plus  avant  requerre,  il 
se  conclut  avec  les  seigneurs  de  son  conseil  de  deslo- 
gier  avec  eulx.  Si  leur  fist  dire  que,  puis  qu'ilz  ne  vou- 
loient  plus  demourer,  ilz  attendissent  jusques  à  lende- 
main et  qu'ilz  se  partissent  par  ordonnance ,  à  tout 
leurs  babillemens  qu'ilz  chargeroient,  etadfin  que  leurs 
adversaires  ne  leur  portassent  nul  dommage  ;  et  il  les 
reconduiroit  à  tout  ses  gens  jusques  à  oultre  l'eaue  de 
Gravelignes.  A  quoy  les  aulcuns  respondirent  que  ainsy 
le  feroient  ilz.  Et  le  plus  grand  partie  disoient  qu'ilz 
estoient  assez  puissans  pour  eulx  en  râler  sans  avoir 
conduicte.  Et  en  y  avoit  grand  partie  qui,  à  toutes  fins, 
vouloient  aler  au  logis  du  duc  de  Bourgongne  tuer  le 
seigneur  de  Croy,  messire  Baude  de  Noyelle,  Jehan  de 
Brimeu,  pour  lors  bailly  d'Amiens,  et  aulcuns  aidtres 
de  son  conseil  ;  disaus  que  par  leurs  exorlacions  avoit 

ce  voiage  esté  entreprins,  lequel  n'estoit  point  bien  pos- 
sible de  le  achever,  comme  ils  disoient,  veu  le  gouver- 
nement et  les  manières  qu'on  y  tenoit.  Lesquelx  trois 
seigneurs  dessus  nommez,  sachans  la  meutacion  d'y- 
ceulx  Flamens  ainsi  estre  faite  contre  eulx ,  se  dépar- 
tirent de  l'ost  à  privée  maisnie ,  et  se  retrayrent  au 
logis  de  messire  Jehan  de  Croy,  devant  Ghisnes.  Et 
yceulx  Flamens ,  entre  le  samedi  et  le  dimenche  ,  par 
nuit,  commencèrent  à  descendre  par  leur  ost  tentes  et 
pavillons,  et  chargier  leurs  bagues  pour  eulx  en  aler. 
Et  estoient  les  Gantois  les  principaulx  faisans  ceste 
meutacion.  A  l'exemple  desquelz  toutes  les  gens  de 
guerre  et  marcheans  là  estans,  troussèrent  tout  ce 
qu'ilz  povoient  avoir  de  leursdictes  bagues.  Mais  pour 
le  soudain  département  y  demoura  des  vins ,  vivres  et 
aultres  biens ,  très  largement.  Et  convint  effondrer 
pluiseurs  queues  de  vin  et  aultres  buvrages,  à  la  perte 
et  dommage  desdiz  marcheans.  Et  aussi  furent  laissiés 
pluiseurs  groz  engiens  et  aultres  habillemens  de  guerre 
qui  estoient  audit  duc  de  Bourgongne ,  pour  ce  qu'on 
ne  povoit  recouvrer  de  chars  et  de  chevaulx  pour  les 
enmener.  Et  pareillement  y  demoura  grand  quantité 
des  biens  et  habillemens  que  y  avoient  amené  lesdiz 
Flamens.  Si  se  commencèrent  à  deslogier  en  faisant 
très  grand  bruit,  crians  tous  à  une  voix  en  très  grand 
multitude  :  Gawe!  Gawe!  nous  sommes  tous  trays. 
Qui  vault  autant  à  dire  Alons!  alons!  en  no  pays.  Au- 
quel partement  boutèrent  les  feux  en  leurs  logis.  Et 
commencèrent  à  tirer  vers  Gravelignes,  sans  tenir  or- 
donnance. Et  lors,  ledit  duc  de  Bourgongne,  qui  avoit 
au  cuer  très  grand  tristesce,  à  tout  ses  nobles  hommes 
et  gens  de  guerre ,  se  mist  en  bataille  par  bonne  or- 

donnance  vers  la  ville,  jusques  à  tant  que  yceulx  Fla- 
mens  fussent  eslongiés,  pour  les  garder,  adfin  que  les 
Anglois  de  Calais  ne  saillissent  dehors  pour  férir  sur 
eulx.  Et  après,  par  bonne  ordonnance,  mettant  de  ses- 
melleurs  gens  derrière  par  manière  de  arrière  garde, 
sievy  son  ost,  qui  estoit  desjà  vers  le  chastel  de  Marcq. 
Si  se  mirent  lesdiz  Flamens  yluec,  ung  petit  en  ordon- 
nance, et  s'en  alèrent  logier  emprès  ladicte  ville  de 
Gravelingnes,  ou  meisme  lieu  oii  ilz  avoient  logië  au 
passer.  Toutefois,  les  Bruglielins  estoient  très  mal 
contens  de  leur  honteus  département.  Et  pour  tant 
qu'à  ce  jour  n'avoient  point  leurs  chevaulx  pour  ra- 
mener leurs  groz  engiens  qu'ilz  avoient  là  amené ,  en 
chargèrent  aulcuns  sur  leurs  chars,  et  à  force  et  puis- 
sance de  gens  les  ramenèrent  jusques  audit  lieu  de 
Gravelingues.  Auquel  jour  le  duc  de  Bourgongne 
manda  à  messire  Jehan  de  Croy  qui  estoit  devant  la- 
dicte ville  de  Ghine,  qu'il  se  deslogast,  à  tout  ses  gens 
d'armes,  et  s'en  venist  devers  luy  sans  délay.  Lequel, 
oyant  le  mandement  de  son  seigneur,  et  sachant  que 
Tost  estoit  deslogié ,  fist  apprester  ses  gens  et  se  tira 
en  bonne  ordonnance  envers  sondit  seigneur  le  duc. 
Mais  aulcuns  engiens  demourèrent  là,  par  ce  qu'on  ne 
les  povoit  chargier  sur  les  chars  ;  avec  grand  quantité 
d'aultres  biens.  Pour  lequel  département,  ceulx  dudit 
chastel  de  Ghisnes  eurent  moult  grand  joie  et  léesce. 
Car  ilz  estoient  fort  constrains,  et  en  grand  nécessité, 
comme  pour  eulx  rendre.  Et  dedens  briefz  jours  en- 
sievans  saillirent  dehors,  en  faisant  très  grand  huée 
après  leurs  ennemis.  Et  pareillement  quand  ceulx  de 
Calais  veyrent  et  sceurent  le  parlement  de  l'ost,  ils  en 
furent  moult  joyeux.  Si  yssirent  hors  en  grand  nombre 
▼  il 

pour  recueillir  les  biens  qui  estoient  demeurés ,  des- 
quelx  y  avoient  très  largement.  Et  lors  envoyèrent 
pluiseurs  mesages  en  Angleterre  noncier  ceste  aven- 
ture. Et  ledit  duc  de  Bourgongne,  qui  estoit  logié  à 
Gravelingnes,  tant  desplaisant  et  anoyeux  comme  dict 
est,  prinst  conseil  avec  les  seigneurs  et  nobles  hommes 
qui  là  s'estoient  retrais  avec  lui,  sur  ses  affaires,  en  lui 
complaignant  de  la  honte  que  lui  faisoient  ses  com- 
munes de  Flandres.  Lesquelz,  les  aulcuns  lui  remous- 
trèrent  amiablement  qu'il  prenist  en  gré  et  paciamment 
ceste  aventure,  et  que  c'estoit  des  fortunes  du  monde. 
Et  puis  lui  dirent  et  consillièrent  qu'il  se  pourveyst  au 
sourplus  par  le  meilleure  forme  et  manière  que  faire 
se  povoit  :  est  assavoir  qu'il  fournesyst  ses  villes  et  for- 
teresces,  sur  les  frontières,  de  gens  d'armes,  de  vivres 
et  liabillemens  de  guerre,  pour  résister  contre  ses  ad- 
versaires qu'on  attendoit  cbascun  jour,  lesquelz, 
comme  on  povoit  supposer,  s'efforceroient  de  grever 
lui  et  les  siens  par  diverses  manières ,  attendu  les  en- 
treprinses  qui  avoient  esté  faites  contre  eulx  ;  et  lui, 
de  sa  personne,  se  retrayst  plus  avant  en  l'une  de  ses 
villes,  et  mandast  par  tous  ses  pays  gens  de  guerre, 
pouf  aidier  et  souscourir  ceulx  qui  en  auroient  be- 
soing.  Après  laquelle  conclusion,  ycelui  duc  requist  a 
pluiseurs  seigneurs  et  nobles  hommes  là  estans,  moult 
instamment,  qu'ilz  voulsissent  demourer  en  ycelle 
ville  de  Gravelingnes ,  laquelle  pouvoit  estre  moult 
préjudiciable  à  tout  le  pays  s'elle  n'estoit  bien  gardée, 
en  leur  prometant  sur  son  honneur  que  se  ilz  avoient 
aucun  besoing  et  ilz  fussent  asségiés ,  qu'il  les  sous- 
courroit  sans  point  de  faulte,  quelque  péril  ou  dom- 
mage qu'il  y  deust  avoir.  Lesquelz  lui  accordèrent. 

Et  demourèrent  là,  le  seigneur  de  Créqui,  le  seigneur 
de  Saveuses,  sire  Simon  de  Lalaing,  Sanse  son  frère, 
Philebert  de  Vandre  et  pluiseurs  aultres  notables , 
et  vaillans  et  expers  hommes  de  guerre.  Et  d'aultre 
part  furent  envoyés  à  Ardre  messire  Loys  de  Thien- 
bronne  et  Guichart,  son  frère,  et  aulcuns  aultres  de  de- 
vers la  marche  de  Boulenois.  Et  es  aultres  lieux  furent 
mis  gens  d'armes,  seloncq  les  estas  des  villes  et  forte- 
resces,  pour  la  garde  d'ycelles.  Si  estoient  là  présens 
pluiseurs  seigneurs  de  son  conseil,  par  le  moyen  des- 
quelx  ycelie  entreprinse  avoit  esté  mise  sus,  qui  de 
ceste  maie  aventure  estoient  très  desplaisans.  Sy  ne 
le  povoient  avoir  aultre.  Si  leur  convenoit  souffrir,  et 
oyr  les  parolles  du  monde. 

En  oultre,  après  ce  que  ledit  duc  eut ,  comme  dit 
est,  tenu  son  conseil  avec  ses  gens  et  conclud  les  choses 
dessusdictes ,  il  fist  requerre  aux  Flamens  qu'ilz  de- 
mourassent  encore  avec  lui  ung  peu  de  jours  pour 
attendre  la  venue  de  leurs  ennemis.  Laquelle  requeste 
ne  volrent  accorder,  pour  les  périlz  dont  ilz  se  doub- 
toient.  Et  alèrent  devers  lui  pluiseurs  des  capitaines, 
le  mardi  darrain  jour  de  jullet ,  requérir  audit  duc 
qu'il  leur  donnast  congié  de  retourner  en  leurs  pro- 
pres lieux.  Lequel,  véant  qu'il  ne  les  povoit  plus  re- 
tenir en  nulle  manière  du  monde,  leur  accorda  et  leur 
donna  congié  de  s'en  aler.  Car  il  percevoit  bien  qu'ilz 
n'y  feroient  jà  biau  fait,  puis  qu'ilz  n'avoient  à  ce  co- 
rage.  Sy  se  partirent  et  s'en  allèrent  par  pluiseurs  jour- 
nées jusques  en  leurs  villes.  Mais  ceulx  de  Gand  ne 
vouloient  point  rentrer  dedens  leur  ville ,  se  ilz  n'a- 
voient chascun  une  robe,  aux  despens  de  leur  dicte 
ville,  ainsy  que  anciennement  estoit  coustume  de  leur 

baillier  quand  ilz  revenoient  d'aulcune  armée.  Laquelle 
chose  on  leur  refusa  ,  pour  ce  qu'il  sambloit  aux  gou- 
verneurs d'ycelle  ville  de  Gand,  qu'ilz  s'estoient  trop 
mal  portés.  Et  quant  ilz  eurent  responce ,  ilz  rentrè- 
rent dedens,  tout  murmurant  et  mal  contens  des  des- 
susdiz  seigneurs  et  gouverneurs.  Si  avoient  esté  au  dé- 
partir de  devant  Calais  et  au  deslogier,  mises  en  feu 
et  désolées,  les  forteresces  de  Bavelingliehem  et  de 
Sanghate. 

En  après,  le  duc  de  Bourgongne  parlant  de  Grave- 
lingnes  s'en  ala  à  Lille-  Et  fist  publyer  par  tous  ses 
pays  que  toutes  gens  de  guerre  qui  estoient  acoustu- 
més  de  eulx  armer,  fussent  prestz  pour  aler  devers  luy 
pour  aler  où  il  les  envoieroit  pour  résister  à  l'encontre 
de  l'armée  des  Anglois ,  ses  adversaires ,  laquelle , 
comme  dict  est,  on  sçavoit  assés  qu'elle  estoit  preste 
pour  venir  descendre  au  havène  de  Calais.  Et  meisme- 
ment ,  après  ce  que  ledit  duc  de  Bourgongne  et  son 
ost  furent  deslogiés  de  devant  Calais,  arriva  ledit  duc 
de  Clocestre,  à  tout  son  armée  d' Anglois. 


CHAPITRE  GGVL 

Comment  messîre  Florimont  de  Brimeu,  séneschal  de  Ponthleu , 
conquîst  la  ■ville  du  Crotoy. 

Item,  durant  le  temps  que  le  duc  de  Bourgongne 
estoit  ou  voiage  de  Calais ,  messire  Florimont  de  Bri- 
meu, séneschal  de  Ponthieu,  Harpin  de  Richaumes, 
capitaine  de  Hue ,  Robert  du  Quesnoy ,  capitaine  de 
Saint-Waleri,  et  aultres  de  frontière  vers  le  Crotoy, 

s'assamblèrent  ung  certain  jour,  à  tout  le  nombre  de 
quatre  cens  combatans  environ,  et  alèrent  de  nuit 
eulx  mettre  en  embuscade  sur  les  grèves,  vers  la  ville 
et  forteresce  du  Crotoy.  Et  envoyèrent  le  dessusdit 
Robert  du  Quesnoy,  à  tout  trente  combatans  ou  envi- 
ron, au  matin,  passer  en  ung  batel  devant  ladicle  ville 
et  forteresce,  pour  faire  saillir  les  Anglois  de  layens 
après  eulx  ;  ce  qu'ilz  firent.  Et  quand  ilz  apperceurent 
que  lesdiz  Anglois  les  povoient  bien  veoir,  ilz  firent 
samblant  que  ledit  batel  fust  féru  en  terre  et  qu'ilz  ne 
peussent  passer  de  là,  ne  eulz  de  là  départir.  Et  meis- 
mement  dix  ou  douze  de  leurs  gens  saillirent  en  l'eaue; 
qui  faisoient  semblant  de  vouloir  bouter  ycelui  batel 
par  force  du  lieu  où  il  estoit  assis.  Si  faisoient  moult 
fort  l'embesongnié.  Et  alors  Henry,  Jehan,  Richard  et 
Thomas,  véans  de  leurs  murailles  l'esbatement  d'yceulx 
galans  et  la  manière  qu'ilz  tenoient,  désirans  de  les 
aler  aidier  et  souscourir,  mais  non  pas  au  plaisir 
d'yceulx  travillans,  mais  pour  vouloir  conquerre  proie, 
saillirent  hors  sans  délay  et  coururent  vers  ycelui  ba- 
tel pour  le  prendre.  Mais  ilz  furent  tantost  fourcloz 
par  ceulx  de  ladicteembusche,  lesquelzles  assaillirent 
fièrement,  et  en  occirent  sur  la  place  mieulx  de 
soixante  quatre.  Et  si  en  eut  de  prins,  de  trente  à  qua- 
rante. Et  par  ainsy  demoura  ycelle  ville  et  forteresce 
du  Crotoy  fort  desgarnie  de  gens.  Mais  il  y  en  eu  plui- 
seurs  navrés,  de  la  partie  dudit  séneschal.  Lequel  sé- 
neschal  et  ceulx  qui  estoient  avec  luy,  sachans  par 
lesdiz  prisonniers  que  dedens  la  ville  et  forteresce 
dudit  Crotoy  avoient  demouré  peu  de  gens  de  def- 
fence,  rassamblèrent  de  rechief  pluiseurs  hommes  de 
guerre  sur  la  marche  à  l'environ  et  les  mena  logier 

devant  ladicle  ville,  et  au  bout  de  quatre  ou  cinq 
jours  ensievans,  les  fist  assaillir.  Laquelle  fut  prinse 
d'assault,  à  petit  dommage  de  ses  gens.  Et  ceulx  qui 
estoient  dedens  la  ville  se  retrayrent  dedens  le  chastel, 
devers  lequel  se  logèrent  les  dessusdiz.  Et  firent  dré- 
cier  aulcuns  engiens  contre  ycelui,  qui  petit  ou  nient 
le  adommagèrent  ;  car  il  estoit  exelentement  fort.  Et 
après  que  ycelui  sénescbal  eust  là  esté  certain  espace 
de  temps,  véant  que  il  estoit  mal  possible  de  ycelle 
forteresce  conquerre,  se  desloga  et  fist  abatre  et  dé- 
molir la  fortification  de  ladicte  ville.  Si  se  retraist  avec 
les  siens  en  lieux  dont  ilz  estoient  venus.  Et  emportè- 
rent les  biens  qu'ilz  avoient  conquis  en  ladicte  ville. 

En  après,  yceulx  Anglois  du  Crotoy,  avoient  deux 
batiaulx  nommés  gabannes,  par  le  moyen  desquelx  ilz 
travilloient  souvent  ceulx  d'Abbeville,  et  par  espécial 
les  pescheurs.  Si  envoyèrent  les  dessusdiz  d'Abbeville, 
de  nuit ,  aulcuns  de  leurs  gens,  à  tout  un  batel,  assés 
près  du  Crotoy.  Et  en  y  eut  aulcuns  qui  en  nagant  alè- 
rent  atacbier  agrappes  de  fer  par  dedens  l'eaue,  aux 
bateaùlx  dessusdiz.  Auxquelles  agrappes  il  y  a  voit  de 
bien  longues  cordelles;  par  lesquelles  cordes  yceulz 
navires  furent  tirés  dehors  et  amenés  audit  lieu  d'Ab- 
beville. Dont  les  Anglois  furent  malement  troublés. 

CHAPITRE  GGVII. 

Comment  Humfroi,  duc  de  Clocestre,  arriva  à  Calais,  à  tout  graut  nom- 
bre de  gens  d'armes ,  et  entra  en  Flandres  et  en  Artois  et  es  aultres 
pays  du  duc  de  Bourgongne,  où  il  fist  moult  de  dommages. 

Item,  après  que  le  duc  de  Bourgongne  et  les  Fla- 
mengz  se  furent  deslogés  de  devant  Calais,  si  comme 
dit  est  ailleurs,  ariva  dedens  briefz  jours  après  ensie- 
vant,  le  duc  de  Clocestre,  ou  havène  de  la  dessusdicte 
ville  de  Calais,  à  tout  dix  mille  combatans  Anglois  ou 
environ.  Et  venoienten  intencion  de  combatre  le  duc 
de  Bourgongne  et  sa  puissance,  se  ilz  l'euyssent  trouvé. 
Et  pour  tant  qu'il  estoit  parti,  se  mist  à  chemin  pour 
aler  vers  Gravelignes.  Et  de  là  se  lira  en  Flandres,  et 
passa  par  pluiseurs  groz  villages,  comme  Poperinghe, 
Bailleul  et  pluiseurs  aultres,  lesquelz  il  désola  par  feu, 
et  plusieurs  fourbourcz  de  villes.  Dont  partout  ne 
trouvoient  point  gaires  de  deffence,  mais  tout  le 
monde  s'enfuioit  devant  luy,  et  nulz  Flamens,  ou  peu, 
ne  l'osoient  attendre.  Et  emmena  grant  proie  de  bé- 
tail et  d'aultres  biens.  Si  y  firent  de  moult  grant  dom- 
mages, sans  perdre  de  leurs  gens,  ou  bien  peu.  Mais 
-ilz  endurèrent  grand  fain  par  défaulte  de  pain.  Si  pas- 
sèrent le  Noefcliastel,  et  ardirent  Runesture  et  Walon 
Chapelle.  Et  puis  entrèrent  en  Artois,  et  alèrent  à 
Arques  et  Blendesques,  là  où  ilz  firent  des  escarmuches. 
Mais  ilz  boutèrent  les  feux  par  tous  les  lieux  où  ilz  po- 
rent  advenir.  Et  passèrent  par  emprès  la  justice  de  Saint- 
Omer.  Et  par  tout,  en  ces  villages  à  l'environ,  ilz  fi- 
rent moult  de  dommages.  Et  descendirent  autour  de 

Tournehem,  Esprelecques  et  Bredenarde,  là  où  ilz  fu- 
rent escarmuchiés  des  capitaines  des  chasleaulx  à 
l'environ.  Et  Cauwart  et  aultres  compaignons  de 
Langle  y  furent  bleciés  ;  qui  par  force  en  raboutèrent 
hors  de  leurs  villages  et  d'aultour  de  leurs  chasteaulx. 
Dont  ilz  furent  en  ycelles  marches  et  de  autour  d'Ar- 
dre plus  reboutés,  et  y  eut  plus  de  gens  bléciés  que 
par  tout  Flandres  où  ilz  avoient  esté.  Si  se  retrayrent 
vers  Ghines  et  Calais,  pour  ce  que  pluiseurs  de  leurs 
gens  prinrent  maladies,  par  nécessité  de  pain  dont  ilz 
n'avoient  point  à  leur  plaisir.  Dont ,  aulcunes  bonnes 
femmes  qui  leur  en  donnoient,  sauvèrent  leurs  mai- 
sons. Aussy  gaignièrent  en  aulcuns  lieux  du  bon  bes- 
tail,  du  grand  nombre  qu'ilz  amenoient  de  Flandres, 
dont  les  conduiseurs  n'en  povoient  point  bien  venir  à 
chief  de  les  conduire,  pour  ce  que  en  aulcuns  lieux  ne 
trouvoient  point  d'eaue  pour  les  abreuver,  dont  elles 
s'épardoient.  Et  ceulx  qui  les  pensoient  à  retourner, 
furent  souspris  souventefois  de  leurs  adversaires,  quand 
ils  s'eslongnoient  trop  de  l'avant  garde  de  la  bataille. 
Et  en  ce  temps ,  messire  Thomas  Quiriel  et  le  sei- 
gneur de  Faulkenberghe  assamblèrent  au  Noefcliastel 
de  JNicourt  environ  mil  combatans.  Lesquelx  ilz  me- 
nèrent passer  la  rivière  de  Somme  à  la  Blanquetacque, 
et  alèrent  logier  à  Foresmoustier,  et  de  là  à  Labroie 
sur  la  rivière  d'Authie,  où  ilz  furent  trois  jours,  et 
prinrent  le  chastel  d'assault,  qui  n'estoit  point  gram- 
ment  fort,  ne  de  grand  valeur;  et  appartenoit  au  vis- 
dame  d'Amiens.  Si  y  furent  mors  une  partie  des  def- 
fendans,  et  cinq  ou  six  des  combatans.  Pour  la  prise 
duquel,  le  pays  fut  en  grand  effroy,  doubtans  que  les 
Anglois  ne  se  voulsisent  là  logier.  Car  pour  ce  temps 

y  avoit  bien  petite  provision  quand  à  la  garde  du  pays. 
Mais  les  Anglois  avoient  trouvé  en  ycelle  ville  et  en 
pluiseurs  aultres  qu'ils  avoient  courues  et  prinses,  des 
biens  très  largement,  à  tout  lesquelx  et  grand  foison 
de  prisonniers,  ilz  s'en  retournèrent  audit  passage  de 
le  Blancquetacque,  par  où  ilz  estoient  venus,  et  de  là, 
en  leurs  garnisons,  sans  faire  perte  de  leurs  gens  qui 
face  à  escripre.  Et  firent  pour  ycelui  voiage  de  grans 
dommages  au  pays  de  leurs  ennemis. 


CHAPITRE   ce VIII. 

Comment  les  Flamens  se  remirent  en  armes  depuis  qu'ils  furent  retournés 
de  Calais  en  leurs  villes. 

Ttem,  après  que  les  communes  de  Flandres  furent 
rentrés  dedens  leurs  villes,  comme  dit  est  dessus,  leur 
vinrent,  dedens  briefz  jours  ensievans  nouvelles,  que 
une  grande  foison  de  navires  d'Angleterre  estoit  arivée 
dedens  septentrion  sur  la  marche  de  Flandres,  entour 
Wielinghe,  ayans  intencion  de  entrer  ou  pays.  Et 
pour  ce,  de  rechief  les  bonnes  villes  remandèrent 
toutes  leurs  gens  du  plat  pays,  et  se  remirent  en  armes 
à  toute  puissance.  Et  alèrent  hastivement,  sans  grand 
charoy,  devers  Brevelier,  et  se  logèrent  sur  la  mer  à 
rencontre  dudit  navire  d'Angleterre,  qui  estoit  là  en- 
viron. Et  estoit  ce  navire  là,  pour  occuper  et  donner 
empeschement  à  ceulx  du  pays,  adfm  qu'ilz  ne  se  re- 
trayssent  devers  l'ost  du  duc  de  Clocestre,  qui  estoit  en 
la  marche,  vers  Poperinghe  et  Bailleul.  Lequel  navire 
l'avoit  amené,  et  n'y  estoit  pour  lors  dedens  que  les 
marroniers,  et  aulcun  peu  de  gens  pour  les  garder. 

Pour  quoy  ils  n'avoient  mie  voulenté  de  prendre  port 
pour  entrer  oudit  pays.  Si  se  départirent  en  assés 
briefz  jours  ensievans,  et  retournèrent  à  Calais. 
Après  laquelle  retraite  et  département,  les  Flamens 
se  retraisent  chascune  compaignie  en  leurs  places. 
Mais  les  Gantois,  qui  bien  sçavoient  qu'on  leur  don- 
noit  la  plus  grand  charge  du  département  de  Calais 
qu'à  tous  les  aultres,  dont  ilz  esloient  très  mal  con- 
tens,  ne  vouloient  point  mettre  jus  leurs  armes.  Si 
contendoient  à  faire  de  grans  nouvelletés,  et  estoient 
en  moult  grand  discord  l'un  contre  l'autre,  par  quoy 
il  convint  que  leur  prince  y  alast.  Lequel,  là  venu,  luy 
firent  baillier  pluiseurs  articles  de  remonstrances , 
Desquelles  y  en  avoit  aulcunes  :  qu'ils  vouloit  sçavoir 
pour  quoy  le  siège  n' avoit  esté  mis  par  mer  devant 
Calais  comme  par  terre,  si  comme  il  avoit  esté  con- 
clud,  et  aussy  pour  quelles  raisons  le  navire  d'Angle- 
terre n'avoit  esté  ars  comme  on  avoit  ordonné.  A  quoy 
on  leur  fist  responce,  de  par  le  duc  de  Bourgongne, 
que  quand  au  siège  par  mer  il  estoit  impossible, 
comme  bien  sçavoient  les  marroniers  à  ce  congnois- 
sans,  que  navire  y  peuyst  arrester  par  fortune  de  mer 
sans  péril  d'estre  bouté  forciblement  par  devers  la 
terre  en  devers  lieux,  en  la  subjectionde  ses  ennemis. 
Et  avec  ce,  les  Hollandois  qui  lui  avoient  promis  une 
ayde  et  accordée  pour  furnir  ladicte  navire,  luy 
avoient  failly  de  promesse;  et  au  regard  du  navire 
d'Angleterre  qui  n'avoit  point  esté  brûlé,  les  gens  et 
vaissaulx  qui  avoient  ad  ce  esté  ordonnés  à  l'Excluse 
et  pour  ce  faire,  n'avoient  nullement  eu  vent  propice 
pour  y  aler,  mais  leur  avoit  tous  jours  esté  contraire. 
Et  quand  à  pluiseurs  aultres  poins  qu'ilz  requéroient, 


[1436]  D'ENGUERRAN  DE  MONSTRELET.  267 

c'eslassavoir  d'avoir  trois  capitaines  pour  gouverner  la 
ville  de  Gand ,  pour  faire  procession  généralle  par  le 
pays  à  main  armée  ;  de  garnir  les  forteresces  des  gens 
natifz  de  Flandres;  de  appaisier  le  discord  d'entre 
ceulx  de  Bruges  et  de  l'Excluse,  et  de  pluiseurs  aultres 
besongnes  requises  par  eulx,  leur  fut  par  ycelui  duc 
faite  si  bonne  et  si  raisonnable  responce  qu'ilz  furent 
assés  contens  de  lui.  Et  se  retlrayèrent,  ceulx  qui  es- 
toient  armés  ou  marchié  des  Venredis  en  grand  mul- 
titude, en  leurs  maisons,  et  laissièrent  leurs  armes,  jà 
soit-il  qu'ilz  eussent  esté  fort  esnieus  de  première 
venue.  Et  avoient,  aux  archiers  de  leur  prince,  fait 
mettre  jus  leurs  bastons ,  qu'ilz  portoient  emprès  luy, 
disant  qu'ilz  estoient  fort  assés  pour  le  garder. 

Et  après,  furent  bannis  de  Gand  messire  Roland  de 
Hutekerque,  messire  Colard  de  Commines ,  maistre 
Gille  de  Le  Woustine,  Enguerrand  Hauwiel  et  Jehan 
de  Dam ,  pour  ce  qu'ilz  ne  s'estoient  remoustrés 
comme  bourgois  ainsy  comme  les  aultres,  quand  il 
avoiteslé  publié.  Et  escripvirent  lesdiz  Gantois  à  ceulx 
de  leur  chastellenie ,  que  qui  pourroit  prendre  l'un 
des  dessusdiz  bannis  et  le  mettre  en  leurs  mains,  il 
auroit  pour  son  salaire  trois  cens  livres  tournois.  Et 
depuis  furent  faites  pluiseurs  ordonnances  pour  la 
garde  et  deffence  du  pays.  Si  furent  commis  pluiseurs 
capitaines ,  desquelx  le  seigneur  de  Steenhuse  fut  es- 
tabli  capitaine;  le  seigneur  de  Commines,  à  Gand; 
messire  Gérard  d'Estournay,  à  Audenarde;  messire 
Gérard  de  Ghisthelle,  à  Courtray.  Et  pareillement  fu- 
rent commis  par  toutes  les  aultres  villes  aulcuns  no- 
bles et  gens  de  guerre,  seloncq  Testât  d'ycelles ,  tant 
seloncq  les  frontières  de  Calaix^  comme  sur  la  mer  et 

ailleurs.  En  oullre  fut  publié  que  nul  ne  se  partesist 
du  pays  pour  cause  de  la  guerre ,  et  que  chascun  se 
pourveyst  d'armeures  seloncq  son  estât  et  puissance, 
et  aussy  que  toutes  les  bonnes  ailles  et  forteresces 
fussent  réparées  et  furnies  de  vivres  et  babiilemens  de 
guerre ,  et  avec  ce ,  que  tous  fossés  et  barières  fussent 
visitées  et  réédifiées  es  lieux  acoustumés ,  et  tout  aux 
despens  du  pays  et  ceulx  desoubz  cuy  lesdictes  reédi- 
ficacions  se  deb voient  faire. 

En  après,  pour  mieulz  faire  que  laissier,  convint  que 
le  duc  dessusdit  desist  de  sa  boucbe  aux  Gantois,  qu'il 
estoit  bien  content  d'eulx  pour  la  départie  de  devant 
Calais,  et  qu'ilz  s'en  estoient  retournés  par  sa  licence 
et  ordonnance.  Car  c' estoit  tout  leur  désir  que  d'en 
estre  excusés,  pour  ce  qu'ilz  sçavoient  bien  qu'ilz  s'en 
estoient  partis  trop  bonteusement. 

Et  quand  toutes  ces  besongnes  dessusdictes  furent 
ainsy  remises  en  rieule  *,  comme  dit  est,  ledit  duc  s'en 
retourna  à  Lille.  Et  lors  vinrent  devers  lui  le  seigneur 
de  Chargni  et  aulcuns  aultres  nobles  hommes ,  qui 
amenèrent  des  parties  de  Bourgongne  environ  quatre 
cens  combatans,  qui  furent  mis  en  garnison  sur  les 
frontières  de  Boulenois.  Et  puis  après,  briefensievant, 
vinrent  les  seigneurs  d'Arsi  et  de  Warenbon,  à  tout 
encore  quatre  cens  combatans  Savoyens.  Lesquels 
adommagèrent  moult  le  pays  d'Artois ,  Cambrésis,  et 
vers  Tournay.  Et  puis  après  les  mena ,  le  seigneur  de 
Warenbon,  en  garnison  à  Pontoise,  où  ils  furent  grand 
espace. 

Sy  estoient  lors  par  toutes  les  parties  du  royaume 

i  .  En  rieule,  en  règle. 

de  France  les  églises  et  le  povre  peuple  oppressé 
et  travillié  à  l'occasion  de  la  guerre,  et  n'avoient 
comme  nul  deffendeur.  Et  non  obstant  la  paix  d'Àrras 
faite,  les  François  et  Bourguignons,  vers  les  marches 
de  Beauvoisis,  Vermendois,  Santbers,  Laonnois,  Cham- 
paigne  et  Réthelois ,  faisoient  moult  souvent  de 
moult  grandes  entreprinses  les  ungs  sur  les  aultres,  et 
prenoient  querelles  non  raisonnables  l'un  contre 
l'autre.  Pour  quoy  il  advenoit  moult  de  fois  que  les 
pays  dessusdiz  estoient  courus  et  pilliés,  et  avoient 
autant  ou  plus  à  souffrir  comme  par  avant  la  dessus- 
dicte  paix  d'Arras.  Si  n'y  po voient  les  povres  labou- 
reurs mettre  aultre  provision,  si  non  de  crier  miséra- 
blement à  Dieu  leur  créateur  vengance.  Et  que  pis  est, 
quand  ilz  obtenoient  aulcun  saufconduit  d'aulcuns 
capitaines,  peu  en  estoit  entretenu  ;  meismement  tout 
d'un  parti. 

Et  entant  que  ces  besongnes  se  faisoient ,  messire 
Jehan  de  Hornes,  séneschal  de  Braibant,  qui  avoit  eu 
la  charge  avec  le  commandeur  de  La  Mourée  de  con- 
duire le  navire  par  mer  à  aler  devant  Calais  quand  le 
duc  de  Bourgongne  y  estoit,  fu  rencontré  par  aulcuns 
Flam,ens  sur  les  dunes  de  la  mer,  ainsi  qu'il  aloit  à  ses 
affaires,  à  petite  compaignie.  Lesquelz  le  mirent  à 
mort.  Dont  le  duc  de  Bourgongne  eut  au  cuer  très 
grand  desplaisance. 

Et  d'aultre  part,  après  que  ledit  duc  eut  rapaisié  les 
Gantois  comme  dit  est  cy  desus,  et  que  ilentendoit  que 
toutes  les  communes  de  sa  contée  fussent  bien  unis,  si 
s'esraeurent  les  Brughelins  en  grand  nombre  pour  aler 
asségier  l'Excluse ,  et  se  tinrent  en  armes  sur  le  mar- 
chié  par  moult  long  temps.  Et  entretant  mirent  à  mort 

l'escoutetle  de  la  ville  ,  qui  estoit  ung  des  officiers  du 
prince,  nommé  Wautre  d'Estembourch.  Et  fu  pour  ce 
qu'il  ne  vouloit  point  aler  en  armes  sur  le  marchié 
avec  le  commun  ;  où  ilz  furent  bien  six  sepmaines.  Et 
estoient  les  capitaines,  Pierre  le  Borgrave  et  Christofle 
Min  Heere.  Et  y  eut  ung  nommé  George  Vanderbec- 
que,  qui  fist  lever  la  duchesse  et  son  filz  de  son  cha- 
riot, pour  quérir  ceuix  de  dedens.  Laquelle  duchesse 
pour  lors  y  estoit,  et  l'arestèrent.  Et  puis  après,  quand 
elle  se  départi,  ly  ostèrent  de  son  chariot  la  femme  de 
messire  Roland  de  Hutekerque,  et  la  femme  de  messire 
Jehan  de  Hornes  ;  dont  ycelle  duchesse  fut  moult  trou- 
blée. Mais  elle  n'en  peut  avoir  aultre  chose.  Si  es- 
toient avec  elle  messire  Guillaume  et  messire  Symon 
de  Lalaing.  Toutefois,  par  certains  moyens  qui  depuis 
se  firent  entre  leur  prince  et  eulx  ,  se  retrayrent  en 
leurs  hostelz  ;  et  leur  pardonna,  pour  ceste  fois,  les 
offences  et  maléfices ,  pour  ce  que  il  avoit  pluiseurs 
aultres  grans  affaires. 


CHAPITRE   GGIX. 

Comment  La  Hire  prinst  la  ville  et  forteresce  de  Soissons. 
Et  aultres  matières. 

Item,  en  ce  meisme  temps  fut  prinse  d'emblée  la 
ville  et  forteresce  de  Soissons ,  de  laquelle  estoit  capi- 
taine Gui  de  Roie  pour  messire  Jehan  de  Luxembourg , 
qui  point  n'avoit  fait  de  serement  au  roy  Charles  de 
France  à  la  paix  d'Arras  ainsy  que  avoient  fait  les  aul- 
tres seigneurs  et  capitaines  tenant  la  partie  du  duc  de 
Bourgongne,  comme  dit  estcy-dessus.  Et  pour  tant  les 

François  le  tenoient  pour  leur  ennemi,  jà  soit-il  qu'il 
eust  obtenu  dudit  roy  mandement  durant  jusques  à 

k  certain  jour  pour  avoir  advis  de  faire  ycelui  serement. 

i  Lequel  roy  deflfendi  à   ses  gens  que  dedens  ycelui 

''  jour  on  ne  leur  feist  point  de  guerre,  moyennant  aussy 

que  lui  et  les  siens  n'en  feroient  point  à  lui,  ne  aux 
siens.  Nientmains ,  quand  il  vint  à  la  congnoissance 
dudit  de  Luxembourg  qu'on  avoit  prins  sur  lui  ycelles 
ville  et  forteresce  de  Soissons ,  qui  en  la  plus  grand 
partie  appartenoit  liéritablement  à  sa  belle  fille,  Je- 
henne  de  Bar,  contesse  de  Saint-Pol,  il  le  print  très 

I  mal  en  gré ,  et  pourvey  et  garni  aulcunes  de  ses  forte- 

resces  de  gens  de  guerre  pour  résister  à  telles  et  pa- 
reilles entreprinses.  Et  d'aultre  part,  le  dessusdit  Gui 
de  Roye ,  qui  tenoit  le  cbastel    de  Maincamp  entre 

I  Chargni  et  Noyon,  y  mist  grand  garnison,  et  commença 

à  mener  forte  guerre  à  La  Hire  et  au  pays  de  Soisson- 
nois,  Laonnois,  et  aultres  villes  tenans  le  parti  du  roy 
Charles.  Et  pareillement  fist  le  roy  Charles ,  par  La 
Hire  et  ses  alyés,  aux  bienvuellans  du  dessusdit  mes- 
sire  Jehan  de  Luxembourg.  Et  par  ainsy,  tous  les  pays 
autour  d'eulx  furent  moult  travilliés  et  oppressés,  tant 
d'un  parti  comme  de  l'aultre. 

Item,  après  que  le  duc  d'Yorch  eust  conquis  la  ville 
de  Fescamp,  comme  dit  est,  et  que  Jehan  d'Estoute- 
ville  l'eut  rendue,  fut  depuis  reprinse  des  François  sur 
lesdiz  Anglois.  Et  ce  meisme  temps ,  le  duc  d'Yorch 
devant  dit  conquist  par  continuacion  de  siège  Saint- 
Germain  sur  Chailly  *.  Si  furent  pendus,  des  François 
layens  estans,  jusques  au  nombre  de  douze  ou  envi- 

J .  Saint-Germain  sous  Cailly  (Seine-Inférieure). 

ron.  Et  pareillement  reconquist  Fontaines,  Le  Boureb, 
Blanville,  Préaulx,  Lillebonne,  Tancarville,  et  aultres 
pluiseurs  fortes  places  et  villes  ,  dont  la  plus  grand 
partie  furent  désolées  et  ruées  jus  par  lesdiz  Anglois. 
Durant  lequel  temps ,  lesdiz  Anglois  continuèrent  à 
dégaster  les  vivres  autour  de  Harfleur,  sur  intencion 
de  le  asségier  au  plus  tost  qu'ilz  pourroient  par  aul- 
cune  bonne  manière. 


CHAPITRE  GGX. 

Comment  la  duchesse  de  Bethfort,  seur  au  conte  de  Saint-Pol,  se  rema- 
ria de  sa  franche  voulenté.  Et  comment  le  roy  Charles  de  Sézille  traita 
avec  le  duc  de  Bourgongne  à  cause  de  sa  délivrance.  Et  comment  les 
Anglois  reprinrent  la  ville  de  Pontoise. 

En  l'an  dessusdit,  la  ducbesse  de  Betbfort,  seur  au 
conte  de  Saint-Pol,  se  remaria  de  sa  franche  voulenté 
à  ung  chevalier  d'Angleterre  nommé  Richard  Doude- 
ville.  Lequel  estoit  jeune  homme,  moult  bel  et  bien 
formé  de  sa  personne,  mais  au  regard  du  linage  il 
n'estoit  point  pareil  à  son  premier  mari,  le  régent,  ne 
à  elle.  Si  en  fut,  Loys  de  Luxembourg,  archevesque  de 
Rouen,  et  aultres  ses  prouchains  amis,  aulcunement 
mal  contens.  Mais  ilz  n'en  peurent  avoir  aultre  chose. 

Et  après,  environ  le  mois  de  novembre,  Jacqueline 
de  Bavière,  qui  avoit  espousé  Franque  de  Borselle, 
après  que  par  long  temps  elle  eut  jut  en  son  lit  de  ma- 
ladie langoureuse,  ala  de  vie  par  trespas.  Si  succéda 
le  duc  de  Bourgongne  en  toutes  ses  signouries. 

Et  en  ce  meisme  temps,  vers  la  Saint-Andrieu,  vin- 
rent devers  ledit  duc  de  Bourgongne  à  Lille  en  Flan- 

dres  où  il  tenoit  son  estât,  le  roy  de  Sëzille,  'duc 
d'Anjou,  le  duc  de  Bourbon,  le  connestable  de  France, 
le  grand  chancelier  de  France  et  pluiseurs  aultres  grans 
seigneurs  et  notables  princes,  lesquelz  il  receut  et  fes- 
toia  très  lionnorablement.  Et  après  furent  les  traictiés 
ouvers  d'entre  le  roy  Charles  de  Sézille  dessus  nommé 
et  le  duc  de  Bourgongne,  touchant  la  délivrance  de  sa 
prison,  dont  en  aultre  lieu  est  faite  mencion.  Car  en- 
core  n'estoit  sa   foy  acquitié  pour  sa  prinse.   Mais 
estoient  aulcuns  de   ses   enfans  demourés   ostagiers 
pour  luy  ou  pays  de  Bourgongne.  Lesquelz  traictiés 
vinrent  en  fin  à  conclusion,  moyennant  que  présente- 
ment ledit  duc  de  Bourgongne  euyst  la  possession  de 
la  terre  de  Cassel,  appartenant  à  ycelui  roy.  Laquelle 
estoit  moult  bonne  et  proufitable.  Et  avec  ce  promistà 
payer  certaine  grand  somme  de  deniers,  pour  la  seu- 
reté  de  laquelle  il  bailla  en  hostaige,  en  ses  duchées  de 
Bar  et  de  Loherainne,  quatre  bonnes  villes,  que  for- 
teresces,'  c'estassavoir ,  Noefchastel  en  Loherainne, 
Clermont  en  Argonne,  et  Princhi  et  Lony,  que  ledit 
roy  debvoit  baillier  quand  requis  en  seroit.  Esquelles 
villes  et  forteresces  le  dessusdit  duc  de  Bourgongne 
mist  garnison  et  capitaines  de  par  lui.  Et  par  ainsy  le 
roy  dessusdit  fut  acquitié  de  sa  foy  et  réeut  ses  enfans. 
Car,  à  présent,  ne  furent  bailliés  en  la  main  dudit  duc 
que  les  deux  enfans  premiers,  et  eut  seureté  par  pro- 
messe de  avoir  les  deux  aultres,  se  faulte  de  payement 
y  avoit.  Et  à  ce  faire,  pour  les  baillier,  se  obligèrent 
avec  ledit  roy,  messire  Colard  de  Sanssy  et  Jehan  de 
Chambli. 

Et  après  toutes  ces  besongnes  acomplies,  comme  dict 
est,  ledit  connestable  de  France  traicta  avec  messire 
V.  i8 

Jehan  de  Luxembourg,  qui  estoit  audit  lieu  de  Lille, 
que  la  guerre  d'entre  luy  et  La  Hire  pour  la  prinse  de 
Soissons  cesseroit,  sur  forme  d'appointement.  Et  si  fut 
audit  messire  Jehan  de  Luxembourg  ralongié  son  jour 
de  faire  sairement  au  roy  de  France  jusques  au  jour  de 
la  Saint  Jehan-Baptiste  ensievant,  ou  de  lui  déclairer 
parcial,  par  si  qu'il  promist  de  non  faire  guerre  durant 
le  terme  dessusdit.  DuqueP,  Guillaume  de  Flavy,  qui 
par  le  connestable  de  France  a\^oit  esté  débouté  de  la 
ville  de  Compiengne,  trouva  manière  de  rentrer  de- 
dens  secrètement,  à  tout  grand  foison  de  gens  de 
guerre,  et  le  reprinst  sur  ceulx  que  ledit  connestable 
y  avoit  commis.  Et  de  fait  le  tint  long  temps  depuis, 
et  ce  du  consentement  du  roy  Charles,  non  obstant 
que  ledit  connestable  fesist  depuis  pluiseurs  diligen- 
ces de  le  ravoir. 

Item,  en  ce  meisme  temps ,  le  propre  jour  des  qua- 
remiaus,  reprinrent  les  Anglois  la  ville  de  Pontoise 
d'emblée,  au  point  du  jour  ^  Dedens  laquelle  estoient 
en  garnison  les  seigneurs  de  l'Isle-Âdam  et  de  Warem- 
bon,  avec  eulx  environ  quatre  cens  combatans.  Les- 
quelz,  en  la  plus  grand  partie,  se  sauvèrent  par  forte 
fuite,  en  délaissant  leurs  biens.  Pour  laquelle  prinse 
risle  de  France  et  les  pays  à  l'environ  furent  fort  trou- 
blés. Car  les  Anglois  y  mirent  une  très  grande  et  forte 
garnison  de  leurs  gens.  Lesquelz  coururent  très  sou- 
vent jusques  aux  portes  de  Paris. 


i .  Il  faut  sous-entendre  :  terme. 

2.  On  peut  voir  dans  Jean  Chartier  le  singulier  stratagème  dont 
s'avisèrent  les  Anglais,  à  l'attaque  de  cette  ville.  {Ch.  Vide  Godefr., 
p.  93.) 

CHAPITRE  GGXI. 

Comment  le  roy  d'Escoce  fu  murdry  par  nuit  en  sa  chambre 
par  le  conte  d'Athelles.  Et  aultres  matières. 

Ou  temps  dessusdit,  advint  une  très  grande  et  mer- 
villeuse  cruaulté  ou  royaume  d'Escoce.  Car  le  roy 
dessusdit,  qui  estoit  à  Saint-Jehanston  sur  la  rivière  de 
Thay  *,  ou  milieu  de  son  royaume,  et  là  sousjournoit 
et  tenoit  son  estât  en  une  abbéye  de  Jacopins  en  de- 
hors d'icelle  ville,  si  fu  là  espyé  par  aulcuns  de  ses 
hayneux.  Et  en  estoit  le  chief  ung  sien  oncle,  nommé 
le  conte  d'Athelles*.  Si  vint,  le  second  merquedi  de 
quaresme,  qu'il  estoit  jusne  de  quatre-temps  ',  acom- 
paignié  de  trente  hommes  ou  environ,  jusques  en  la 
chambre  du  roy,  qui  de  riens  ne  se  doubtoit,  une 
heure  après  mienuit.  Si  rompirent  Fuis  de  ladicte 
chambre,  entrèrent  eus,  et  là  mirent  ledit  roy  à  mort 
cruelment,  en  lui  faisant  pluiseurs  plaies  jusques  au 
nombre  de  trente  ou  au  dessus,  dont  il  y  en  avoit  aul- 
cunes  adrèciés  droit  à  son  cuer.  Durant  laquelle 
cruaulté,  la  roy  ne  sa  femme,  seur  au  conte  de  Som- 
mersel*  d'Angleterre,  pour  le  cuidier  rescoure  et  le 
préserver  de  cestui  inconvénient,  fut  navrée  en  deux 
lieux  moult  vilainement,  par  aulcuns  d'yceulz  facteurs. 
Et  ce  fait,  se  départirent  de  là  hastivement  pour  eulx 
mectre  à  garand  et  à  sauveté.  Et  lors,  tant  par  le  cri 

1.  Jacques  I"  était  alors  à  Perth. 

2.  Val  ter,  comte  d'Athol. 

3.  Le  20  février. 

4.  Sommerset. 

de  la  dessusdicte  royne,  comme  par  aultres  de  ses 
gens,  fut  celle  besongne  tantost  divulguée  et  pronon- 
cée, tant  en  l'ostel,  comme  en  ladicte  \ille.  Si  s'as- 
samblèrent  en  très  grand  nombre  ceulx  de  sondit 
hostel  et  de  la  ville,  et  vindrent  en  la  chambre  du  roy, 
où  ilz  trouvèrent  le  dit  roy  murdri  très  piteusement, 
comme  dictest,  et  la  roy  ne  navrée.  Dont  ilz  eurent 
au  cuer  très  grand  tristesce,  et  en  firent  moult  grans 
pleurs  et  lamentacions.  Et  lendemain  fu  mis  en  terre 
très  soUempnellement  aux  Chartreux.  Et  tantost  après 
ensievant  furent  mandés  les  nobles  et  grans  seigneurs 
du  royaume  d'Escoce,  lesquelz  conclurent  tous  en- 
samble  avec  ladicte  royne,  que  yceulx  homicides 
feussent  poursievis  en  grand  diligence.  Laquelle  con- 
clusion fut  mise  à  exécucion.  Et  en  fin  furent  tous 
prins,  et  mis  à  mort  par  divers  et  mervilleus  tourmens. 
C'estassavoir  ledit  conte  d'Athelles,  oncle  du  roy, 
qui  estoitle  principal,  eut  le  ventre  ouvert  et  lui  osta 
on  les  boiaulx  hors  et  puis  furent  ars  en  ung  feu  en  sa 
présence,  et  puis  fut  esquartelé  et  furent  mis  les  quar- 
tiers au  dehors  des  quatre  plus  puissantes  villes  d'yce- 
lui  royaume  d'Escoce.  Ung  nommé  Robert  Stewart, 
qui  estoit  ung  des  principaulx  facteurs,  fut  pendu  à 
à  ung  gibet  et  après  esquartelé.  Robert  de  Gresme  fut 
mis  sur  ime  charrette  où  il  y  avoit  ung  gibet  fait  des- 
sus tout  propice,  auquel  on  avoit  atachié  l'une  de  ses 
mains,  assavoir  celle  dont  il  avoit  féru  le  roy,  et  en 
cest  estât  fut  mené  par  la  ville  en  pluiseurs  rues,  et  là 
environ  lui  avoit  trois  pendeurs  qui  lui  lançoient  de 
fers  tous  chaulx  parmi  les  cuisses  et  aultres  lieux  sur  son 
corps,  et  après  fut  esquartelé.  Et  les  aultres,  chascun 
endroit  soy,  furent  tourmentés  très  horriblement. 

Et  la  cause  pour  quoy  ledit  conte  fist  ceste  cruaulté  à 
sondit  uepveu  le  roy  d'Escoce,  fut  pour  ce  que  après 
que  ycelui  roy  fut  retourné  d'Angleterre,  où  il  avoit 
esté  long  temps  prisonnier,  comme  il  est  déclairié  en 
mon  premier  livre,  et  il  fut  retourné  en  son  royaume, 
il  fist  de  très  grandes  justices  de  pluiseurs  grans  sei- 
gneurs, tant  de  son  sang  comme  d'aultres,  qui  avoient 
eu  le  gouvernement  de  son  royaume  durant  sadicte 
prison,  et  n'avoient  point  fait  leur  debvoir,  seloncq 
son  vouloir,  de  le  délivrer  de  la  dessusdicte  prison. 
Entre  lesquelz  on  avoit  fait  exécuter  d'aulcuns  qui  es- 
toient  moult  prochains  audit  conte  d'Athelles.  Et  pour 
tant,  jà  soit-il  que  devant  le  jour  dudit  homicide  il  fust 
ung  des  plus  prouchains  et  des  plus  féables  dudit  roy, 
nientmains  lui  avoit  de  long  temps  gardée  ceste  mal- 
vaise  pensée,  et  en  fin  il  mist  à  exécucion  comme  vous 
avés  oy  cy-dessus. 

Lequel  roy  d'Escoce  avoit  ung  sien  filz,  éagié  de 
douze  ans  ou  environ,  lequel,  par  le  consentement 
et  auctorité  des  trois  Estas  du  pays,  fut  prestement 
esleu  et  eslevé  à  roy  d'Escoce  \  Et  fut  mis  ou  gou- 
vernement d'un  moult  notable  chevalier,  nommé  mes- 
sire  Guillaume  Criston,  lequel  le  gouvernoit  dès  le 
vivant  du  roy  son  père.  Et  avoit,  ycelui  roy  nouvel, 
la  moitié  du  visage  droit  à  ligne  vermeil,  et  l'autre 
blancq.  Et  puis  après,  certain  temps  ensievant,  ladicte 
royne  embla  audit  chevalier  le  roy  son  filz,  au  chastel 
de  Handebourg  %  et  le  mist  en  aultre  gouvernement, 
c'estassavoir  des  grans  seigneurs  du  pays.  Lesquelx 

1.  Sous  le  nom  de  Jacques  II. 

2.  Au  château  d'Edimbourg. 

depuis  firent  mourir  le  conte  de  Douglas  et  ung  sien 
frère  appelle  David,  et  le  seigneur  de  Combrevant, 
pour  ce  qu'on  disoit  qu'ilz  avoient  fait  conspiracion 
contre  le  josne  roy  pour  le  déposer  de  sa  signourie. 
Si  avoit  ycelui  josne  roy  six  sereurs,  dont  l'aisnée  es- 
toit  mariée  au  Dauifin,  filz  du  roy  de  France  ^  Et 
depuis  en  eut  une  le  duc  de  Bretaigne  ^  Et  la  tierce  fu 
mariée  au  filz  du  duc  de  Savoie,  et  la  quarte  au  filz  du 
seigneur  de  La  Verre,  en  Hollande.  En  après,  la  royne 
d'Escoce,  mère  aux  enfans  dessusdiz,  se  remaria  à  ung 
josne  chevalier  nommé  Jaques  Stouart,  et  en  eut  plui- 
seurs  enfans. 

Or  est  ainsy  que  depuis  cest  article  escript  je  seus 
par  aprobacion,  que  ledit  conte  d'Âthelles,  principal 
facteur  de  la  mort  du  roy  d'Escoce,  fut  desvestu  tout 
nud  empur  ses  braies,  en  la  ville  de  Edelbourg',  et  fu 
tiré  par  pluiseurs  fois  à  une  polie  en  contremont  tout 
hault,  et  puis  on  le  laissoit  cheoir  en  bas  à  deux  pies  près 
de  terre,  et  après  fu  mis  sur  ung  pilier  et  couronné 
d'une  couronne  de  fer  ardant,  en  signifiant  que  il  estoit 
le  roy  des  traytres.  Et  lendemain  fu  mis  sur  une  cloie 
tout  nud,  et  trainé  de  rue  en  rue,  et  après  fut  mis  sur 
une  table  et  lui  ouvri  on  le  ventre,  et  puis  furent  tous  ses 
boyaulx  et  entrailles  tirés  hors  et  jettes  en  ung  feu  et 
ars  en  sa  présence,  durant  sa  vie.  Et  depuis  fut  son 
cuer  jette  ou  feu,  et  après  fut  décapité  et  esquartelé, 
et  les  quartiers  mis  aux  quatre  milleures  bonnes  villes 

i .  Marguerite,  fille  de  Jacques  I",  avait  épousé,  le  24  juin  1 436, 
le  Dauphin  Louis,  plus  tard  Louis  XL 

2.  François  I",  duc  de  Bretagne,  épousa  Isabelle  d'Ecosse,  le 
30  octobre  1442. 

3.  Edimbourg. 

d'ycelui  royaume  d'Escoce,  comme  dict  est  ci-dessus. 
Et  avec  ce  que  lesdiz  facteurs  raorurent  par  divers 
martires  et  tourments,  furent  aussy  exécutés  pluiseurs 
de  leurs  plus  prouchains  amis,  qui  point  n'estoieut 
coulpables.  Et  n'est  point  mémoire  qu'onques  on  veyst 
faire  aux  chrestiens  plus  aspre  justice  '- 

Item,  en  ce  propre  temps,  le  duc  de  Bourgongne 
tint  pluiseurs  destrois  consaulx  avec  les  trois  Estas 
de  son  pays,  pour  avoir  advis  de  résister  contre  la 
descendue  et  puissance  des  Anglois  ses  ennemis,  les- 
quelx  il  attendoit  chascun  jour.  Si  fut  sur  ce  conclud 
de  mettre  garnison  par  toutes  les  frontières,  tant  sur 
la  mer  comme  ailleurs.  Et  aussy  fut  ordonné  à  tous 
les  nobles  de  sesdiz  pays  et  aultres  qui  se  avoient 
acoustumé  de  armer,  qu'ilz  fussent  prestz  toutes  les 
fois  qu'on  les  manderoit  pour  aler  avec  les  capitaines 
qui  estoient  commis  pour  la  garde  et  deffence  des 
pays.  C'estassavoir  en  chief,  Jehan  de  Luxembourg, 
conte  d'Estampes. 

Et  d'aultre  part,  durant  le  temps  dessusdit,  pluiseurs 
citoyens  de  la  ville  de  Lion  sur  le  Rosne  se  rebellèrent 
contre  les  officiers  du  roy  de  France,  pour  et  à  cause 
de  ce  qu'ilz  estoient  trop  travillés  de  gabelles  et  sub- 
sides qu'on  le  voit  sur  eulx.  Mais  pour  ceste  occasion 
en  furent  pluiseurs  exécutés,  et  les  aultres  emprison- 
nés par  lesdiz  officiers  royaulx. 

Et  pareillement,  aulcuns  Parisiens  furent  acusés 
de  vouloir  relivrer  la  viUe  de  Paris  aux  Anglois.  Entre 

i .  Tout  ce  récit,  qui  s'accorde  parfaitement  5,vec  celui  de  l'his- 
torien écossais  Buchanan,  est  ime  nouvelle  preuve  de  l'exactitude 
de  notre  chroniqueur.  Cf.  Buchanan.  Rer.  Scoticar,  hist. ,  p.  373. 
(Francfort,  1594.  In-12.) 

lesquelx  en  furent  décapités  maistre  Jaques  Roussel 
et  maistre  Mille  des  Saulx,  advocas  en  parlement,  et 
avec  eulx  ung  poursievant.  Desquelx  les  biens  furent 
confisqués  au  roy. 

En  l'an  dessusdit  se  remirent  les  Gantois  en  armes 
en  très  grand  nombre,  et  occirent  ung  nommé  Guille- 
bert  Pattetent,  souverain  doyen  des  mestiers.  Et  lui 
opposèrent  qu'il  avoit  empeschié  qu'on  n'assaillist  pas 
la  ville  de  Calais  quand  on  fu  devant,  et  que  les  engiens 
jettèrentpeu  durant  le  siège.  Et  disoient  que  trayson  y 
avoit  couru.  Si  requéroient  entre  les  aultres  choses 
qu'on  ordonnast  et  publiast  que  dore  en  avant  on  ne 
brassast  plus  nulles  cervoises,  ne  qu'on  ne  feyt  nuls 
aultres  mestiers,  à  trois  lieues  près  de  Gand.  Mais  pour 
ce  que  les  eschevins  et  aultres  officiers  de  la  ville  se 
mirent,  à  tout  la  bannière  de  Flandres,  amiablement 
avec  eulx  sur  le  marchié  des  Vendredis,  et  leur  dirent 
courtoisement  qu'ilz  en  auroient  advis  et  conseil,  et 
feroient  tant  qu'ilz  y  pouverroient  en  telle  manière 
qu'ilz  s'en  debveroient  bien  tenir  pour  contens  par 
raison,  ilz  furent  tantost  rapaisiés,  et  tantost  se  dépar- 
tirent d'illec  et  mirent  jus  leurs  armures  paisiblement. 
Et  après  pluiseurs  consaulx  tenus  par  les  eschevins  et 
doyens  des  mestiers  d'ycelle  ville  sur  le  fait  de  ladicte 
requeste,  ycelle  fu  déclarée  estre  inutile  et  desraison- 
nable. Et  finablement  fut  conclut  et  déterminé  qu'on 
laisseroit  le  pays  en  Testât  où  il  avoit  esté  moult  lon- 
guement, sans  faire  aulcune  inraisonnable  nouvellelé. 

CHAPITRE  GGXÏI. 

Comment  La  Hire,  Pothoa  et  pluisears  aultres  capitaines  du  roy  de 
France  cuidèrent  avoir  la  cité  de  Rouen,  et  comment  ils  furent  as- 
saillis et  desconfis  des  Anglois,  qui  les  sousprirent  en  leurs  logis. 

En  cest  an,  se  assamblèrent  pluiseurs  des  capitaines 
du  roy  Charles  sur  les  frontières  de  Normendie.  C'est- 
assavoir  La  Hire,  Pothon  de  Sainte-Treille,  le  seigneur 
de  Fontaines  Lavagan  ',  Phelippe  de  La  Tour,  et  aul- 
cuns  aultres,  qui  tous  ensamble  pouvoient  estre  de 
huit  cens  à  mil  combatans,  ou  environ.  Et  se  tirèrent 
tous  vers  la  cité  de  Rouen,  sur  intencion  de  entrer 
dedens  ycelle  par  le  moyen  d'aulcuns  des  habitans  qui 
secrètement  leur  avoient  promis  de  eulx  faire  ouver- 
ture. Mais  ceste  entreprise  fu  rompue,  par  ce  que  nou- 
vellement les  Anglois  y  estoient  venus  en  grand  nom- 
bre. Et  pour  ce,  les  dessusdiz  capitaines  françois,  à  tout 
leurs  gens,  qui  desjà  estoient  assés  près  dudit  lieu  de 
Rouen,  sachans  qu'ilz  ne  povoient  achever  ce  pour 
quoy  ilz  estoient  partis,  pour  eulx  rafreschir  se  logè- 
rent en  ung  gros  village  nommé  Ris,  à  quatre  lieues 
près  dudit  Rouen.  Et  ainsy  qu'ilz  estoient  là,  les  sei- 
gneurs d'Escalles  et  de  Thaleboth,  messire  Thomas 
Kiriel  et  aulcuns  aultres  capitaines  anglois,  à  tout  mil 
combatans  ou  environ,  qui  desjà  estoient  advertis  de 
leur  venue,  les  poursievirent  radement.  Et  de  fait, 
avant  qu'ilz  s'en  donnassent  garde,  si  non  assés  peu, 
vindrent  férir  par  divers  lieux  ou  logis  desdiz  François. 

i.  Fontaine-la-Vaganne  (Oise). 

Lesquelz  furent  si  très  fort  souspris  qu'ilz  ne  se  porent 
deffendre,  ne  mettre  ensamble.  Si  furent  en  assés  brief 
terme,  du  tout  tournés  à  desconfiture  et  mis  en  desroy. 
Toutefois,  La  Hire  monta  sur  ung  cheval  de  l'un  de  ses 
hommes  d'armes  et  cuida  rassambler  ses  gens.  Mais 
ce  fu  paine  perdue.  Si  fut  chacié  et  poursievy  assés 
longue  espace,  et  fut  navré  en  pluiseurs  lieux.  Nient- 
mains  il  eschappa  par  la  bonne  ayde  d'aulcuns  de  ses 
gens.  Si  y  furent  prins  ledit  seigneur  de  Fontaines, 
Alain  Géron,  Loys  de  Wale,  Alardin  de  Mansay, 
Jehan  de  Lon  et  pluiseurs  au] très,  et  le  sourplus  se  sau- 
vèrent, et  la  plus  grand  partie  dedens  les  bois.  Et 
perdirent  la  plus  grand  partie  leurs  chevaulx  et  aul- 
tres  baghes.  Et  quand  est  au  regard  des  mors,  il  n'en 
y  eut  que  huit  ou  dix. 


DE  L'AN  MCCCCXXXVn. 

[Du  31  mars  1437  au  13  avril  1438.] 


CHAPITRE   GGXIII. 

Comment  ceulx  de  Bruges  s'esmurent  contre  leur  prince  et  ses  officiers, 
et  y  eut  grand  débat  et  grand  occision. 

Au  commencement  de  cest  an,  se  resmeurent  ceulx 
de  Bruges  contre  les  officiers  du  prince ,  et  occirent 
assés    soubdainement  Meurisse   de  Versenaire,   qui 

estoient  bourghemaistres,  lui  et  Jaques,  son  frère. 
Lequel  aussi  ils  occirent,  pour  ce  qu'ilz  estoient  alez 
à  Arras  devers  le  duc  de  Bourgongne,  leur  prince.  Et 
furent  aies  querre  par  le  commun  sur  les  maisons  où 
ilz  s'esloient  aies  mucier,  quand  ilz  sceurent  qu'on  les 
quéroit  pom*  eulx  occire.  Desquelz  les  plus  notables 
furent  tous  en  grand  double.  Et  ainsy  le  duc  de 
Bourgongne,  quand  ce  fut  venu  à  sa  congnoissance,  en 
fu  très  mal  content,  et  par  pluiseurs  fois  fist  grand 
délibéracion  avec  ceulx  de  son  conseil  pour  sçavoir 
comment  on  les  pouroit  punir.  Si  fut  avisé  qu'on  en- 
voieroit  secrètement  aulcunes  personnes  féables  dedens 
ladicte  ville,  parler  à  ceulx  qu'on  pensoit  estre  de  la 
partie  dudit  duc,  pour  sçavoir  comment  on  porroit 
punir  et  corrigier  ceulx  qui  faisoient  les  esmeutacions 
dessusdictes.  Et  ce  fait,  grand  partie  des  plus  nota- 
bles escripvirent  secrètement  devers  ledit  duc  de  Bour- 
gongne, en  eulx  excusant  des  rigueurs  dessusdictes, 
et  lui  firent  sçavoir  que  très  voulentiers  aideroient  à 
punir  les  dessusdictes  meutemacres.  Et  adonc,  sur  in- 
tencion  de  faire  ycelle  punicion,  le  dessusdit  duc  de 
Bourgongne,  qui  avoit  voulenté  d'aler  en  Rolande 
pour  aulcunes  besongnes  et  affaires,  comme  on  disoit, 
et  passer  par  Bruges,  et  veoir  comment  et  en  quelle 
manière  on  pourroit  le  mieulx  besongner  sur  ceste 
matère,  si  fist  assambler  grand  nombre  de  ses  gens 
d'armes,  de  ses  Picars  de  Picardie,  soubz  pluiseurs 
capitaines,  jusques  au  nombre  de  quatorce  cens  com- 
batans  ou  environ.  Et  après,  partant  de  Lille,  à  tout 
yceulx  et  pluiseurs  notables  seigneurs,  s'en  ala  au 
giste  en  la  ville  de  Roulers,  et  lendemain  envoia  ses 
fouriers  devant  en  la  ville  de  Bruges.  Avec  lesquelx 

alèrent  pluiseurs  des  gens  d'armes  dessusdiz  pour 
prendre  les  logis,  comme  il  est  de  coustume.  Si  entrè- 
rent dedens  et  se  logèrent,  chascun  endroit  soy,  où 
Hz  povoient  le  mieiilx.  Et  ledit  duc  tantost  après  les 
sievy,  à  tout  ses  gens.  Et  avoit  de  heure  en  heure 
nouvelles  de  ceulx  de  la  ville.  Et  pour  vray,  la  plus 
grand  partie  des  plus  puissants  eussent  bien  esté 
joieux,se  ceulx  qui  avoient  fait  les  offences  dont  des- 
sus est  faite  mencion,  eussent  esté  pugnis.  Car  c'es- 
toient  gens  de  petit  estât,  qui  ne  désiroient  aultre 
chose  que  de  fort  entretoullier  les  besongnes  pour 
eulx  augmenter,  et  avoir  majesté  sur  les  plus  riches. 
Et  pour  ce,  quand  ilz  sceurent  la  venue  dudit  duc  de 
Bourgongne,  ilz  furent  en  grand  doubte  et  se  apen- 
soient  queceste  assamblée  se  faisoit  pour  eulx.  Ce  qui 
estoit  vérité.  Et  pour  tant,  se  commencèrent  à  assam- 
bler  par  compaignies  et  en  divers  lieux.  Et  en  y  eut 
aulcuns  qui  donnèrent  à  entendre  que  le  dessusdit 
duc  et  les  Picards  venoient  là  pour  les  destruiie  et 
pour  pillier  la  ville.  Et  adonc  les  aultres,  entendans 
ces  paroUes,  furent  plus  que  devant  en  grand  effroy, 
et  se  armèrent  communaulment  en  très  grand  nombre 
et  multitude.  Et  de  fait,  à  tout  beaulx  ribaudekins  et 
aultres  habillemens  de  guerre,  se  mirent  sur  le  mar- 
chié  et  envoyèrent  de  leurs  gens,  grand  partie,  à  la 
porte  vers  Roulers,  par  où  leur  prince  debvoit  entrer. 
Et  estoit  le  mercredi  des  festesde  la  Pentecouste^  Et 
quand  ledit  duc  fu  venu  et  qu'il  cuida  entrer  dedens, 
il  trouva  les  barières  fermées  et  les  Brughelins  armés 
et  enbastonnés.  Lesquelx  ne  furent  point  contens  de 

1.  Le  22  mai. 

lui  laissier  entrer,  si  non  à  petite  compaignie  et  à 
simple  estât.  Ce  que  point  ne  leur  vouloit  accorder; 
ains  leur  fist  responce  que  point  n'y  entreroit  se 
toutes  ses  gens  n'estoient  avec  lui.  Durant  lequel 
temps  y  eut  pluiseurs  parlemens  par  manière  de 
moyens  entre  ycelles  parties.  Et  estoient  lors  avec 
ledit  duc,  messire  Roland  de  Hutkerque  et  messire 
Colard  de  Commines,  que  les  dessusdiz  Brughelins 
avoient  très  mal  en  grâce.  Et  aussy  estoient  avec  le 
duc  pluiseurs  aullres  seigneurs  et  notables  hommes  de 
guerre  et  de  grande  auclorité,  c'estassavoir  le  conte 
d'Estampes,  le  seigneur  de  l'Isle-Adam,  le  seigneur  de 
Habourdin,  le  seigneur  de  Saveuses,  le  seigneur  de 
Crièvecuer,  Jaques  Kiëret,  le  seigneur  de  Lictervelle, 
Pierre  de  Roubaix  et  pluiseurs  aultres,  qui  avoient 
grand  merveilles  de  veoir  les  manières  que  tenoient 
yceulx  Brughelins  contre  leur  prince.  Et  en  y  eut  aul- 
cuns  qui  furent  d'oppinion  que  on  prendist  une  partie 
de  ceulx  qui  estoient  venus  pour  traictier  et  parler  au 
dehors  d'ycelles  barrières,  et  qu'on  copast  les  hatte- 
riaulx  à  ceulx  qui  seroient  trouvés  coulpables  des  com- 
mocions  devant  dictes.  Mais  ce  propos  fut  délaissié, 
pour  qu'ilz  ne  feissent  le  pareil  à  ceulx  qui  estoient  de- 
dens  entrés  pour  prendre  leurs  logis.  Nientmains,  après 
que  lesdictes  parties  eurent  parlementé  assés  longue- 
ment les  ungz  avec  les  aultres,  de  deux  à  trois  heures, 
fut  conclud  que  ledit  duc  y  entreroit.  Devant  laquelle 
entrée  il  garni  la  porte  et  y  mit  de  ses  gens.  C'estassa- 
voir Charles  de  Rochefort,  messire  Jehan,  bastard  de 
Renty,  messire  Jehan  bastard  de  Dampierre,  Melia- 
des,  breton,  acompaigniés  d'aulcunsgentilzhommes, 
et  partie  de  ses  archiers.  Si  entra  dedens  en  moult  belle 

ordonnance,  acompaignié  de  pluiseurs  seigneurs  et 
aultres  gens  de  guerre,  et  se  commença  à  mettre  bien 
avant  en  la  ville  pour  aler  descendre  à  son  hostel.  Et 
quand  ce  vint  qu'il  y  eut  dedens  de  quatre  à  cinq  cens 
de  ses  gens,  ceulx  de  la  ville,  qui  comme  dict  est  es- 
toient  à  la  porte  en  très  grand  nombre,  armés  et  em- 
bastonnés,  refermèrent  ycelles  barrières  et  puis  la 
porte,  et  enfermèrent  les  aultres  dehors.  Laquelle 
chose  fu  nonciée  audit  duc,  qui  en  fut  très  desplai- 
sant. Si  fist  dire  à  aulcuns  desdiz  gouverneurs,  que 
puis  qu'on  ne  vouloit  laissier  ses  gens  entrer  avec  luy, 
qu'on  le  remeyst  dehors.  A  quoy  ilz  se  excusèrent 
aulcunement.  Et  entretant,  ledit  duc  fist  mettre  en  or- 
donnance une  partie  de  ses  gens  ouViès  marchié.  Durant 
lequel  temps  s'esmul  débat  entre  les  parties,  et  com- 
mencèrent à  tirer  et  combatre  l'un  contre  l'autre  en  plui- 
seurs lieulx.  Et  adonc  fu  consillié  à  yceluy  duc  qu'il 
se  retrayst  vers  ladicte  porte  pour  ycelle  reconquerre, 
adfm  qu'il  peust  avoir  ses  gens  avec  luy  et  retourner 
dehors  se  besoing  lui  en  estoit.  Laquelle  chose  il  fit. 
Et  envoia  par  une  rue  une  partie  de  ses  gens  sur  les 
fossés,  pour  envayr  ceulx  qui  estoient  devant  ladicte 
porte  au  travers.  Et  luy,  en  sa  personne,  ala  par  la 
grand  rue.  Si  escrièrent,  leurs  ennemis,  tous  à  une 
voix,  et  les  envayrent  en  moult  grand  bruit.  Mais  sans 
délay,  yceulx  Brughelins  se  départirent,  et  laissèrent 
ycelle  porte.  Si  furent  aulcunement  poursievys,  et  les 
aulcuns  mis  à  mort.  Et  adonc,  le  seigneur  del'Ille- Adam, 
qui  s'esloit  rais  à  pied  avec  aulcuns  archiers  qui  point 
ne  faisoient  bien  leur  debvoir  à  son  plaisir,  se  bouta 
avant  pour  rebouter  les  dessusdiz,  pensant  que  les 
aullres  le  sievyssent  de  près,  qui  riens  n'en  faisoient. 

si  non  assés  doubtablement,  fut  incontinent  envay  de 
pluiseurs  Brughelins.  Lequel,  avant  qu'il  peust  avoir 
aucun  souscours,  fu  mis  à  mort.  Et  lui  arrachèrent 
l'ordre  de  la  Toison  qu'il  portoit.  Pour  la  mort  duquel, 
ledit  duc,  et  généralment  tous  ceulx  qui  estoientavec 
lui,  avoient  au  cuer  très  grand  tristesce.  Mais  ilz  n'en 
porent  avoir  aultre  chose.  Et  n'y  avoit  celui  qui  ne 
fust  en  très  grand  doubte  de  sa  vie,  pour  ce  qu'ilz 
sentoient  ycelles  communes  estre  «n  très-grand  mul- 
titude, tous  en  armes,  prestz  pour  les  envayr  de 
toutes  pars  ;  et  n'estoient  que  uug  petit  de  gens  au 
regard  d'yceulx.  Nientmains  ledit  duc,  de  sa  per- 
sonne, fut  toujours  assés  reconforté,  et  avoit  grand 
regret  qu'il  peuyst  avoir  ses  gens  qui  estoient  dehors 
pour  combatre  lesdiz  Brughelins  qu'il  véoit  ainsy  es- 
meus,  et  d' aultre  part  ses  gens  de  dedens  en  grand 
doubte.  Et  d'aultre  part,  ceulx  de  dehors  furent  en 
grand  desplaisance,  car  ilz  sçavoient  par  leurs  gens 
qui  estoient  sur  ladicte  porte,  le  meschief  et  tribula- 
cion  où  estoit  leur  prince  et  leurs  compaignons.  Et 
avec  ce,  veyrent  jusques  à  huit  ou  dix  de  leurs  com- 
paignons, lesquelz  furent  achaciés  sur  les  fossés  par 
les  Brughelins,  qui  pour  eulx  cuidier  sauver  saillirent 
es  fossés  et  furent  noyés.  Si  dura  ceste  mortelle  tem- 
peste,  moult  cruelle,  dedens  ycelle  ville  de  Bruges,  par 
l'espace  de  heure  et  demie  ou  environ.  Et  après,  pour 
ce  que  ledit  duc  fut  adverti  qu'ilz  se  aprestoient  tous 
aval  la  ville,  à  grand  puissance,  pour  là  venir  à  eulx 
combatre,  à  tout  grand  nombre  de  ribaudekins  et 
aultres  artilleries  et  habillemens  de  guerre,  à  quoy 
nullement  n'euyst  peu  résister,  luy  fut  consillié  de 
rechief  qu'il  se  meyst  en  tous  périlx  et  en  paine  à  re- 

conquerre  la  porte  devantdicle,  où  ses  ennemis  estoient 
assamblés.  Et  lors,  vint  vers  eulx  pour  les  combatre, 
à  tout  ce  que  pour  lors  avoit  de  gens.  Mais  ilz  se  dé- 
partirent hastivement,  comme  ils  avoient  fait  devant. 
Si  furent  prins  les  marteaulx  qui  furent  dedens  la  mai- 
son d'un  marissal  *  assés  près  de  ladicte  porte.  Si  leur 
bailla  y  celui  marissal,  et  en  furent  tantost  rompus  les 
verraulx  d'ycelle  porte  et  les  serrures.  Et  quand  elle 
fut  ouverte  avec  les  barrières,  lors  yssirent  gens,  de 
grand  voulenté^  Mais  ledit  duc,  qui  estoit  monté  sur 
ung  moult  bon  coursier  durant  toutes  ces  tribulacions 
dessusdictes,  et  avoit  esté  moult  approchié  de  ses  en- 
nemis, demoura  sur  le  derrière,  à  guise  de  bon  pas- 
teur, et  se  mist  à  cbemin  pour  retourner  en  la  ville  de 
Roulers,  dont  il  s'estoit  parti  ce  propre  jour,  très 
anoyeux  de  cuer  de  ce  qu'il  véoit  les  besongnes  ainsi 
tourner  contre  luy,  et  par  espécial  de  la  mort  du  sei- 
gneur de  risle-Adam  dessus  nommé,  et  de  ses  aultres 
gens.  Si  estoient  la  plus  grand  partie  ses  gens  d'armes 
là  estans,  si  très  eflfraés  qu'à  grand  paine  leur  povoit 
on  faire  tenir  ordonnance  au  retour  dessusdit.  Et  n'es- 
toient  point  entrés  en  y  celle  ville  avec  ledit  duc,  mes- 
sire  Roland  de  Hutkerque,  ne  messire  Colard  de 
Commines.  Si  furent  mors  et  occis  en  ycelle  journée, 
des  gens  dudit  duc,  jusques  à  cent  ou  plus,  qui  tous 
furent  enterrés  en  une  fosse  à  Saint-Jeban  de  l'Ospital, 
réservé  ledit  seigneur  de  l'Ile-Adam,  qui  fut  enterré  à 
par  luy.  Et  depuis,  à  grand  sollempnité,  fu  remis  en 
l'église  de  Saint-Donas  de  Bruges.  Et  si  en  demoura 
deux  cens  prisonniers  des  gens  dudit  prince.  Desquelx 

1.  Maréchal. 

le  vendredi  ensievant'  en  y  eut  trente-deux  de  décapi- 
tés, et  le  sourplus  eurent  les  vies  saulves  paT  les  prières 
des  bonnes  gens  d'église  et  des  marcheans  d'estranges 
pays,  qui  en  firent  très  humbles  requestes.  Et  au  bout 
de  huit  jours  ensievans  délivrèrent,  à  tout  leurs  ba- 
ghes,  tous  les  familiers  dudit  duc  de  Bourgongne. 
Mais  ilz  firent  esquarteler  le  dessusdit  marissal  dont 
dessus  est  faite  mencion,  qui  avoit  livré  les  marteaulx 
pour  ouvrir  la  porte.  Et  se  nommoit  Jacob  van  Ar- 
doyen.  Et  quand  aux  Brughelins  combatans  au  prince, 
n'en  y  eut  mors  que  douze  ou  environ.  Et  entre  les- 
diz  Picars  qui  furent  mors,  y  eut  peu  de  gens  de  re- 
nom, sinon  le  devantdit  seigneur  de  l'Isle-Adam,  et 
un  huissier  de  sale  du  duc  de  Bourgongne,  nommé 
Herman.  Et  quand  est  au  gouvernement  d'yceulx  Bru- 
ghelins, ilz  estoient  nuit  et  jour  en  armes,  en  très 
grand  nombre,  tant  sur  le  marchié  que  ailleurs.  Et 
brief  après  ensievant  alèrent  abatre  la  maison  d'un 
bourgois  nommé  Gérard  Reubz.  Et  quand  au  regard 
du  duc  de  Bourgongne,  il  s'en  râla  à  Roulers  et  de  là 
en  la  ville  de  Lille,  où  il  tint  pluiseurs  consaulx  pour 
sçavoir  par  quelle  manière  il  porroit  mettre  en  obéys- 
sance  yceulx  Brughelins.  Et  fut  advisé,  pour  les  mieulx 
constraindre,  qu'on  ferait  cryer  par  toutes  les  villes  et 
pays  en  tour  d'eulx,  que  nulz  ne  leur  portassent  vivres, 
sur  quanques  on  doubtoit  estre  ennemis  du  prince. 
Et  ainsy  en  fut  fait.  Dont  ilz  furent  moult  fort  esmervil- 
liés  et  en  grand  doubte.  Mais  pour  tant  ne  laissièrent 
ils  point  de  continuer  en  ce  qu'ilz  avoient  commencié. 

1.  Le  24  mai. 

CHAPITRE  GGXIV. 

Commeot  Le  Bourc  de  La  Hire  courut  et  fist  moult  de  maulx  es  marches 
de  Péronne,  Roie  et  Montdidier. 

Item,  en  ce  meisme  temps,  le  Bourch  de  La  Hire, 
qui  se  tenoit  au  chastel  de  Clermont  en  Beauvoisis,  à 
tout  environ  de  soixante  à  quatre  vins  combatans , 
dont  il  travilloit  nialement  le  pays  environ,  et  par  espe'- 
cial  les  chastelenies  de  Péronne,  Roie  et  Mondidier, 
appartenans  au  duc  de  Bourgongne ,  et  y  couroit  très 
souvent ,  et  en  ramenèrent  à  leurs  garnisons  de  grans 
proies,  tant  prisonniers,  bestail,  comme  aultres  biens, 
non  obstant  la  paix  d'Arras  faite  entre  le  roy  de  France 
et  ledit  duc  de  Bourgongne,  comme  dit  est  dessus.  Et 
entre  les  aultres,  vint  ung  certain  jour  courre  devant 
la  ville  de  Roie.  Si  prinst  et  leva  le  bestail  et  aultres 
biens  qu'il  povoit  attaindre,  à  tout  lesquelz  s'en  re- 
tourna pour  aler  devers  le  dessusdit  lieu  de  Clermont. 
Si  avoit  avec  lui  gens  de  pluiseurs  garnisons ,  tant  de 
Mortemer,  appartenant  à  Guillaume  de  Flavy,  comme 
d'aultres  forteresces.  De  laquelle  ville  de  Roie  estoit 
capitaine,  de  par  ledit  duc,  ung  très  vaillant  bomme 
d'armes  et  noble  homme,  nommé  Aubert  de  Folleville. 
Lequel,  sachant  l'entreprinse  dessusdicte,  assambla 
incontinent  tout  ce  qu'il  peut  avoir  de  gens  de  guerre, 
et  sans  délay  poursievy  les  dessusdiz,  sur  intencion  de 
rescourre  la  proie  qu'ilz  emmenoient.  Si  les  rattaindi 
vers  ung  village  nommé  Boulongne  la  Grasse*,  et  leur 

1.  Boulogne-la-Grâce  (Oise). 

couru  SUS  de  grand  voulenté.  Mais  par  avant  sa  venue 
avoient  mis  de  leurs  gens  en  embusche,  qui  tantost 
saillirent  sur  ledit  Aubert  et  les  siens.  Et  finablement, 
pour  ce  qu'ilz  estoient  en  très  grand  nombre  au  re- 
gard de  luy,  fut  tantost  tourné  à  desconfiture,  et  de 
fait  lui  copèrent  prestement  la  gorge.  Et  avec  lui  fu- 
rent mors  pluiseurs  genlilz  bommes,  comme  aultres. 
C'estassavoir  son  nepveu,  Soudan  de  La  Bretonnière, 
Hue  de  Bazincourt ,  le  bastard  d'Esne,  Colard  de  Pi- 
collon,  Jaques  de  La  Bruyère,  Jehan  Bazin,  Simon  Le 
Maire  et  aulcuns  aultres.  Et  les  aultres  se  sauvèrent 
par  les  bons  chevaulx  qu'ilz  avoient.  Pour  laquelle 
destrousse,  et  aussi  pour  pluiseurs  aultres  pareilles 
entreprinses,  le  duc  de  Bourgongne  en  estoit  très  mal 
content.  Et  adfin  de  y  résister,  furent  mis  es  dictes  villes 
de  Roye,  Péronne  et  Mondidier,  pluiseurs  gens  de 
guerre  de  par  le  conte  d'Estampes. 


CHAPITRE    GGXV. 

Comment  pluiseurs  capitaines  françois,  au  commandement  du  roy  Charles 
de  France,  alèrent  reconquester  pluiseurs  villes  et  forteresces  que  les 
Ânglois  tenoient.  Et  comment  ledit  roy,  propre  en  sa  personne,  ala 
devers  la  ville  de  Monstroel-ou-Fault-Yonne,  laquelle  il  reconquist. 

En  ces  jours,  Charles,  roy  de  France,  convocqua  de 
pluiseurs  parties  de  son  royaume  très  grand  nombre 
de  nobles  hommes  et  de  gens  de  guerre,  à  venir  devers 
luy  à  Gien  sur  Loire,  en  intencion  de  recouvrer  aul- 
cunes  villes  et  forteresces  que  tenoient  les  Anglois  ses 
adversaires,  vers  Montargis  et  sur  les  marches  de  Gas- 
tinois.  Lesquelz  venus  audit  lieu  de  Gien  devers  le 

Roy,  avec  lequel  estoieiit  le  connestable  de  France, 
messire  Jaque  d'Âniou,  le  comte  de  Padriacli*,  le  conte 
de  Vendosme,  le  bastard  d'Orléans  et  aultrespluiseurs. 
Si  fut  conclud  par  le  conseil  royal  que  ledit  connestable 
et  le  conte  de  Padriach  yroient,  à  tout  leurs  gens  d'ar- 
mes, mectre  le  siège  devant  le  Chasteau  Landon ,  que 
lors  tenoient  lesdiz  Anglois.  Et  comme  il  fu  délibéré,  en 
fu  fait.  Et  en  brief  vinrent  devant  et  l'avironnèrent  de 
toutes  parts,  dont  les  Anglois  furent  moult  esbahis. 
Car  ils  estoient  bien  avant  et  parfont  ou  pays,  et 
avoient  petite  espérance  d'avoir  souscours,  et  si  n'es- 
toient  mie  fort  pourveus  de  vivres.  Nientmains,  ilz 
monstrèrent  samblant  d'avoir  bonne  espérance  de 
eulx  tenir  et  deffendre.  Et  jà  soit-il  que  par  ledit  con- 
nestable fussent  sommés  d'eulx  rendre,  sauf  leurs  vies, 
ilz  firent  responce  qu'à  ce  n'estoient  point  consilliés 
de  faire ,  et  dire  qu'il  cousteroit  cbièrement  avant 
qu'ilz  le  feissent.  Toutefois,  au  quatriesme  jour,  fu- 
rent si  fièrement  et  si  asprement  assaillis  par  lesdiz 
François,  qu'ilz  furent  prins  de  force.  Si  y  eut  la  plus 
grand  partie  d'eulx  pendus ,  et  par  espécial  ceulx  qui 
furent  natifz  du  royaume  de  France.  Et  les  aultres  fu- 
rent délivrés  en  payant  finance. 

Et  après,  les  seigneurs  dessusdiz,  partans  dudit  lieu 
de  Cbasteau  Landon  ,  alèrent  mettre  le  siège  devant 
Nomoulx^  Laquelle  se  tint  environ  douze  jours,  au 
bout  duquel  terme  ceulx  de  dedens  se  rendirent,  sauf 
leurs  vies  et  leurs  biens  ,  et  s'en  alèrent  à  Monstreau. 

Et  entretant ,  messire  Gascon  de  Logus ,  bailly  de 

1 .  Le  comte  de  Pardiac. 

2.  Nemours. 

Bourges  eu  Berry,  et  aultres  capitaines ,  alèrent  assé- 
gier  la  ville  et  cliasteau  de  Cerny,  que  tenoient  les  des- 
susdiz  Anglois.  Lesquelx  en  dedens  briefz  jours  en- 
sievans  se  rendirent,  moyennant  qu'ilz  s'en  alèrent 
sauvement  à  tout  leurs  biens.  Et  quand  ilz  se  dépar- 
tirent de  là,  à  tout  leur  sauf  conduict,  le  dessusdit  mes- 
sire  Gascon ,  qui  estoit  monté  sur  ung  bon  coursier, 
les  convoia  ung  petit.  Mais  en  férant  de  l'éperon  et  vi- 
rant ycelui  coursier,  chey  dangereusement  et  se  tua 
ledit  chevalier  tout  mort.  Ou  lieu  duquel,  Pothon  de 
Sainte-Treille  fut  de  par  le  Roy  constitué  bailly  de 
Bou  ges. 

Et  tantost  après,  le  Roy,  à  tout  sa  compaignie,  vint 
de  Gien  à  Sens  en  Bourgongne  ,  et  de  là  à  Bray  sur 
Saine.  Duquel  lieu  il  envoia  devant  Monstreau  ou  fault 
Yonne  le  seigneur  de  Gaucourt,  messire  Denis  de 
Sailly,  Pothon  de  Sainte-Treille,  Brousac,  le  bastard  de 
Beau  manoir  et  aulcuns  aultres  capitaines ,  à  tout  en- 
viron seize  cens  combatans.  Lesquelx  se  logèrent  sur 
une  montaigne  vers  le  Chastel,  sur  la  Brie*,  et  devant 
ycelui  chastel  firent  faire  une  grosse  bastille  et  puis- 
sant, où  ilz  se  logèrent  et  fortifièrent  en  grand  dili- 
gence. Et  de  l'autre  costé,  vers  le  Gastinois,  Apurent  le 
connestable ,  le  conte  de  Padriach ,  le  bastard  d'Or- 
léans, messire  Jaques  de  Chabennes  et  leurs  gens,  dont 
dessus  est  faite  mencion.  Lesquelz  se  logèrent  assés 
près  de  la  ville.  En  après  vinrent  le  seigneur  de  Jaloin- 
gnes,  messire  Anselin  de  La  Tour,  bailly  de  Vitri,  Re- 
nauld  Guillaume ,  bailly  de  Montargis.  Lesquelz  se 
logèrent  dedens  l'isle,  entre  deux  rivières.  Et  par  ainsy 

i .   Le  Châtel  (Seine-et-Marne.) 

ladicle  ville  et  le  chastel  de  Moiistreau  ou  fault  Yonne 
furent  advironnés  de  tous  costés  par  les  gens  du  roy 
de  France.  Lesquelx  firent  asségier  en  pluiseurs  lieux 
pluiseurs  groz  engiens ,  dont  la  muraille  fut  en  assés 
brief  terme  treffort  adommagié.  Dedens  laquelle  ville 
et  cbasteau  estoit,  de  par  le  roy  d'Angleterre,  capitaine 
général ,  ung  nommé  Thomas  Gérard,  et  avec  luy 
Mondo  de  Monferant ,  Mondo  de  Lansay  et  aultres 
compaignons  de  guerre,  jusques  au  nombre  de  trois 
ou  quatre  cens  combatans  ;  lesquelx  firent  très  grand 
résistance  contre  leurs  adversaires ,  seloncq  qu'il  leur 
estoit  possible.  Et  avoient  grand  espérance  de  avoir 
souscours  par  les  capitaines  qui  gouvernoient  de  par 
le  roy  d'Angleterre  ou  pays  de  Normendie.  Car  ainsy 
leur  avoit  esté  promis.  En  après,  vint  le  roy  de  France 
dessusdit,  très  grandement  accompaignié,  de  Bray  sur 
Saine  audit  siège  de  Monstreau.  Si  se  loga  dedens  la 
forte  bastille  dessusdicte.  Si  povoit  bien  avoir  avec  luy 
de  cinq  à  sept  mille  combatans,  gens  de  bonne  estoffe 
et  très  bien  habilliés.  Et  depuis  sa  venue,  fist  faire  de 
moult  grans  diligence,  tant  de  approuchier  ladicte 
ville ,  comme  de  faire  getter  ses  gros  engiens.  Et  luy 
meisme,  de  sa  personne,  y  prist  moult  de  traveil.  Et 
enfin,  au  bout  de  six  semaines  ou  environ,  après  ycelui 
siège  mis,  fut  finablement,  parle  Roy  et  ses  gens,  ladicte 
ville  prinse  d'assault,  à  petite  perte  des  assaillans.  Et 
au  regard  des  asségiés  en  furent  mors  de  vint  à  trente 
ou  environ,  et  autant  de  prins.  Desquelx  la  plus  grand 
partie  furent  pendus.  Si  entra  ycelui  Roy  assés  trempe 
dedens ,  et  pour  vray  il  deffendi  qu'on  ne  meffeyst 
riens  aux  bonnes  gens  de  la  ville  ,  tant  aux  hommes 
comme  aux  femmes,  qui  s'estoient  retrais  aux  églises 

quant  à  leurs  personnes.  Mais  quand  au  regard  de  leurs 
biens,  tout  fu  prins  et  pillié  comme  en  ville  conquise. 
Auquel  assault  furent  fais  pluiseurs  nouveaux  cheva- 
liers. C'estassavoir  le  josne  conte  de  Tancarville ,  fils 
de  messire  Jaques  de  Harcourt,  Robert  de  Béthune , 
seigneur  de  Moreul  en  Brie,  et  aulcuns  aultres.  En 
oultre,  le  Roy  et  grand  partie  de  ses  princes  se  logè- 
rent dedens  ladicte  ville.  Et  environ  quinze  jours  en- 
sievant,  ceulx  du  chastel  se  rendirent  au  Roy,  par  tel 
sy  qu'ilz  s'en  yroient  sauf  leurs  vies  et  leurs  biens. 
Après  laquelle  reddicion  en  fut  constitué  capitaine,  le 
bastard  d'Orléans  ;  qui  le  regarny  de  ses  gens.  Et  toutes 
ces  besongnes  achevées,  le  dessusdit  roy  Charles,  avec 
luy  son  filz  le  Daulpliin,  et  aultres  grans  et  nobles 
princes,  s'en  ala  à  Melun.  Et  les  gens  d'armes,  par 
compaignies,  se  tirent  en  divers  lieux.  Mais  la  plus 
grand  partie  alèrent  devers  Paris. 


CHAPITRE  CCXVI. 

Comment  ceulx  de  Bruges  yssirent  par  pluiseurs  fois  hors  de  leur  ville, 
et  alèrent  fouragler  le  plat  pays. 

Or  convient  retourner  à  parler  de  ceulx  de  Bruges, 
lesquelx  continuèrent  toujours  en  leur  malvaise  et  folle 
oppinion  à  l' encontre  de  leur  prince.  Et  alèrent  très 
souvent  par  grandes  compaignies  hors  de  leur  ville, 
fouragier  le  plat  pays  et  abatre  les  maisons  de  ceulx 
qu'ilz  héoient  et  tenoient  pour  leurs  ennemis.  Et  entre 
les  aultres  prinrent  le  chastel  de  Coquelaire,  que  te- 
noit  le  bastard  de  Bailleul,  et  y  firent  de  grans  desrois. 
Et  d'auUre  part ,  quand  ilz  estoient  retournés  dedens 

leur  ville,  ilz  faisoient  souvent  de  cruelles  justices  sur 
ceulx  qu'ilz  sçavoient  non  estre  du  tout  de  leur  al- 
liance. Et  entre  les  aultres  firent  décoler  le  doyen  des 
fèvres ,  et  lui  mirent  sus  qu'ilz  vouloit  livrer  la  ville 
aux  Gantois.  Et  quant  aux  puissans  et  plus  notables 
de  la  ville,  grand  partie  s'en  estoient  partis  et  aies  en 
divers  lieux,  pour  double  des  dessusdiz.  En  après  se 
mirent  sus ,  de  trois  à  quatre  mille ,  à  tout  charroy, 
engiens  et  habillemens  de  guerre ,  et  alèrent  asségier 
la  ville  de  l'Escluse ,  qu'ilz  avoient  en  moult  grand 
hayne.  Dedens  laquelle  estoit  de  par  le  duc  de  Bour- 
gongne,  messire  Simon  de  Lalaing  et  avec  luy  envi- 
ron   *  combatans.  Si  y  furent  par  l'espace  de  vint 

trois  jours.  Durant  lequel  temps  livrèrent  pluiseurs 
grans  assaulz  à  aulcunes  des  portes  et  barrières  d'y- 
celle  ville  de  l'Escluse.  Et  y  furent  entre  les  parties 
faites  pluiseurs  escarmucbes,  auxquelles  en  y  eut 
grand  nombre  de  mors  et  de  navrés ,  et  par  espécial 
desdiz  Brugbelins.  En  entretant ,  le  dessusdit  duc  de 
Bourgongne  fist  grand  assamblée  de  nobles  et  gens  de 
guerre  du  pays  de  Picardie  et  aultres  lieux  de  ses  si- 
gnouries,  autour  de  Saint  Omer,  sur  intencion  que  de 
y  aler  pour  eulx  combatre.  Mais  durant  le  temps  des- 
susdit, tant  par  le  moyen  des  Gantois  qui  s'en  entre- 
mirent, comme  pour  la  doubte  de  l'assamblée  que  fai- 
soit  ledit  duc,  lesditz  Brugbelins  se  retrayrenl  en  leur 
ville. 

i .  Un  blanc  dans  le  manuscrit  8346.  Vérard  met  :  œ  avec  certain 
nombre  de  combattants.  » 

CHAPITRE  GGXVII. 

Comment  les  Anglois  reconquirent  la  ville  de  Fescamp,  en  Normendie. 

Item,  en  ces  jours  les  Anglois  mirent  le  siège  devant 
la  ville  de  Fescamp  en  Normendie ,  et  y  furent  envi- 
ron trois  mois.  En  la  fin  duquel  temps  ceulx  du  de- 
dens  se  rendirent ,  moyennant  que  de  là  se  départi- 
roient  sauf  leur  corps  et  leurs  biens.  Mais  en  assés 
briefz  jours  ensievans  fut  reconquise  par  les  François. 

Si  avoit  alors  très  grand  guerre  par  toute  la  Nor- 
mendie, et  se  faisoient  très  souvent  de  divers  rencon- 
tres entre  les  parties.  Et  entre  les  aultres  en  y  eut  une 
dont  il  fault  faire  mencion.  C'est  assavoir  que  La  Hire, 
Pothon  de  Saincte-Treille,  le  seigneur  de  Fontaines 
Lavagan  et  aulcuns  aultres  capitaines ,  se  mirent  en- 
samble  un  g  certain  jour,  et  alèrent,  environ  à  tout  six 
cens  combatans,  coure  vers  Rouen ,  sur  intencion  de 
faire  aulcune  bonne  besongne  sur  yceulx  Anglois  de 
Normendie.  Mais  ilz  faillirent  de  ce  qu'ilz  avoient  en- 
treprins.  Et  pour  tant  se  prinrent  à  retourner  vers 
Beauvais.  Et  pour  ce  que  eulx  et  leurs  chevaulx  estoient 
fort  travilliés,  se  logèrent  à  ung  vilage  nommé  Risse, 
pour  eulx  repaistre  et  rafreschir.  Auquel  logis  vint 
assés  tosl  après  messire  Thomas  Kyriel  et  aulcuns  aul- 
tres capitaines  anglois  ,  lesquelx  viguereusement  leur 
coururent  sus,  devant  qu'ilz  peussent  estre  assamblés, 
et  enfin  les  déconfirent,  à  peu  de  dommage  de  leurs 
gens.  Et  y  fut  prins  le  dessusdit  seigneur  de  Fontaines, 
Alardin  de  Monssay  et  pluiseurs  aultres.  El  La  Hire,  par 
le  bon  cheval  qu'il  avoit,  se  sauva,  à  très  grand  paine. 

et  fu  navré  en  pluiseurset  divers  lieux.  Et  parespécial 
perdirent  la  plus  grand  partie  deleurschevaulxethar- 
nas.  Après  laquelle  destrousse  les  Anglois  s'en  retour- 
nèrent à  Rouen,  très  joyeux  de  leur  bonne  fortune. 
Mais  ce  non  obstant  ilz  reperdirent  tantost  ladicle  ville 
de  Fescamp,  comme  ci-devant  est  déclairié. 


CHAPITRE    GGXVIII. 

Comment  le  seigneur  d'Offemont  prlnst  La  Hire  prisonnier, 
où  il  jouoit  à  la  palme  en  la  cité  de  Beauvais. 

Item,  durant  les  besongnes  dessusdictes,  le  seigneur 
d'Offemont ,  qui  point  encore  n'avoit  oublié  la  mal- 
vaise  compaignie  que  La  Hire  lui  avoit  fait,  lequel 
l'avoit  prins  et  rançonné  à  Clermont  en  Beauvoisis, 
comme  en  aultre  lieu  est  plus  à  plain  déclairié,  assam- 
bla  environ  six  vins  combatans,  desquelx  estoit  le  sei- 
gneur de  Moy,  son  beau  frère,  le  bastard  de  Ghauny, 
et  pluiseurs  aultres  gentilz  hommes.  Lesquelx  il  mena 
par  le  moyen  dudit  seigneur  de  Moydedens  la  cité  de 
Beauvais,  dont  La  Hire  estoit  capitaine.  Et  à  celle 
heure  il  jouoit  à  la  palme  en  la  court  d'une  hostelerie 
où  estoit  l'ensaigne  Saint  Martin.  Ledit  seigneur 
d'Offemont,  à  tout  ses  gens  y  ala  tout  droit.  Car  bien 
le  sçavoit  parsesespies  estre  à  ycelui  jeu.  Mais  La  Hire, 
qui  en  fut  adverti  aulcunement,  s'ala  mucier  dessoubz 
une  mangoire  de  chevaulx.  Mais  en  fin  fu  trouvé  et  prins 
par  les  gens  dudit  seigneur  d'Offemont ,  et  avec  lui 
un  g  nommé  Pierrot  de  Salenoire.  Si  furent  prestement 
montés  à  cheval  derière  deux  hommes.  Si  leur  fut  dit 
que  s'ilz  faisoient  quelque  samblant  de  cryer  ne  d'es- 

mouvoir  quelque  noise  pour  eulx  rescoure ,  on  les 
metteroit  incontinent  à  mort.  Et  lors,  sans  arrester, 
furent  amenés  au  travers  de  la  ville  hors  de  la  porte. 
Mais  aulcuns  de  ses  gens  et  de  la  comraunaulté  s'as- 
semblèrent et  le  poursievyrent,  pour  yaulx  cuidier  dé- 
livrer. Et  y  eut  fait  aulcunes  escarmuches  de  trait 
entre  ycelles  parties.  Nientmains  ilz  furent  emmenés 
jusques  au  chastel  de  Moy,  et  de  là  à  Merlau*,  où  ilz 
furent  aulcune  espace  de  temps.  Et  depuis  furent  ame- 
nés au  chastel  d'Encre  ',  qui  estoit  au  dessusdit  sei- 
gneur d'Offemont,  et  là  furent  certaine  espace  de 
temps  prisonniers.  Pour  laquelle  assamblée  et  entre- 
prinse,  le  roy  de  France  et  pluiseurs  de  ses  capitaines 
n'estoient  mie  bien  contens,  pour  tant  qu'on  l'estoit 
ainsy  aie  quérir  es  pays  du  Roy.  Mais  la  plus  grand 
partie  de  ses  nobles  hommes  et  seigneurs  dessus- 
diz ,  disoient  de  avoir  fait  à  ycelui  seigneur  ce  ser- 
vice à  cause  de  linage  et  appartenance.  Et  depuis, 
le  Roy,  par  pluiseurs  fois,  en  rescripvi  bien  destroite- 
ment  au  duc  de  Bourgongne  en  faveur  de  La  Hire,  ad 
fin  qu'il  meyst  moyen  à  sa  délivrance,  et  aussy  qu'on 
ne  luy  feyst  aulcune  griefté  de  sa  personne.  Et  en  fin 
y  fu  tant  besongnié  que  ledit  duc  de  Bourgongne,  en 
partie  par  constrainte,  trouva  moyens  que  ycelui  et 
sa  partie  se  submirent  de  leur  discord  sur  luy  et  son 
conseil,  chascun  d'eulxoy  en  ses  raisons.  Et  se  tinrent 
pluiseurs  journées  en  la  ville  de  Douay,  présent  ledit 
duc.  Lequel  duc,  en  conclusion,  tant  pour  complaire 
au  Roy,  qui  moult  adcertes  lui  en  avoit  escript  ainsi 

t.  Mello  (Oise). 

2.  Ancre  OM  Albert  (Somme). 

que  dit  est,  comme  pour  tant  que  il  fu  trouvé  que  la 
prinse  n'esloit  belle  ni  bonne,  ne  lionnest  (sic),  mais 
du  tout  desraisonnable,  les  mist  d'acord.  Et  eut  le 
seigneur  d'Offemonl  aulcunes  récompensacions  pour 
ses  intérestz,  non  mie  à  comparer  à  la  finance  qu'il 
avoit  paiée.  Et  si  luy  rendy  le  chastel  de  Clermont.  Et 
ledit  Pierret  paia  mil  escus  pour  sa  rançon.  Et  par 
ainsy  furent  ycelles  parties  rapaisiés  et  accordées  de 
toutes  les  questions  qu'ilz  avoient  eu  ensamble. 

Esquelz  jours  aussy  furent  accordés  La  Hire  avec 
messire  Jehan  de  Luxembourg,  lequel  le  héoit  mor- 
telment,  tant  pour  la  prinse  de  Soissons,  comme  pour 
aultres  griefz  et  dommages  qu'il  lui  avoit  fais  en  ses 
signouries.  Et  demourèrent  bons  amis  l'un  avec  l'aul- 
tre,  comme  ilz  monstrèrent  les  samblans.  Et  tantost 
après  ensievant,  ledit  La  Hire  s'en  retourna  devers  le 
roy  de  France.  Auquel  il  se  loa  grandement  de  l'hon- 
neur et  de  l'amour  que  le  dessusdit  duc  de  Bourgon- 
gne  lui  avoit  fait  en  faveur  de  luy.  Dont  le  roy  fu  très 
content,  et  luy  feist  très  bonne  chière.  Si  lui  assigna 
incontinent  la  plus  grand  partie  de  ses  frais  et  intérestz, 
qu'il  avoit  eus  es  besongnes  dessusdictes.  Et  pour  ce 
que  ses  gens  furent  advertis  qu'il  les  convenoit  dépar- 
tir du  chastel  de  Clermont,  alèrent  réparer  une  vielle 
forteresce  nommée  Thoys^  appertenant  au  seigneur 
de  Crieveceur.  Si  se  boutèrent  en  garnison  et  com- 
mencèrent de  rechief  à  moult  fort  travillier  le  pays 
devers  Amiens  et  Piquegni,  et  par  espécial  les  terres 
de  ceulx  qui  avoient  aidié  à  aler  quérir  La  Hire,  leur 
capitaine,  dont  dessus  est  faite  mencion.  Si  estoit  l'un 

i.  Thoix  (Somme). 

des  chiefs  de  ceulx  qui  ledit  chastel  avoient  réparé  et 
faisans  toutes  ces  besongnes  dessusdictes,  ung  qui 
s'appeloit  Phelippe  de  La  Tour. 

CHAPITRE   GGXIX. 

Comment  Charles,  roj'  de  France,  fist  sa  première  entrée  dans  la  cité  de 
Paris  depuis  qu'elle  fut  réduicte  en  son  obéyssance.  Et  les  préparations 
qu'on  y  fist. 

Le  mardy  xif  jour  de  novenbre  de  cest  an  mil  nu" 
XXXVII,  Charles,  roy  de  France,  se  loga  en  sa  ville  de 
Saint-Denise  Si  estoient  en  sa  compaignie  son  filz  le 
Daulphin  de  Vienois,  le  connestable  de  France,  mes- 
sire  Charles  d'Angou,  les  contes  de  Perdriach  et  de 
Vendosmes,  et  le  josne  conte  de  Tancarville,  messire 
Christofle  de  Harcourt,  le  bastard  d'Orléans,  et  aultres 
en  très  grand  nombre ,  nobles  et  grans  seigneurs , 
chevaliers  et  escuyers.  Et  si  y  estoit  La  Hire,  en  très 
bel  et  noble  appareil.  Et  de  là  s'en  ala  ledit  Roy  à  la 
cité  de  Paris,  où  il  n'avoit  esté  depuis  le  temps  qu'il 
en  avoit  esté  débouté  quand  elle  fu  prinse  du  seigneur 
de  l'Isle-  Adam,  qui  fut  en  l'an  mil  iiii"  et  xviii.  Et 
vinrent  au-devant  de  luy  jusque  à  la  Chapelle*,  le  pré- 
vost  des  marchans,  eschevins  et  bourgois  en  très 
grand  nombre,  acompaigniés  des  arbalestriers  et  ar- 
chiers  de  la  ville,  tous  vestus  de  robes  paraulx  de  pers 
et  de  vermeil'.  Et  quand  ilz  furent  devant  le  Roy,  ledit 

1 .  Le  parlement,  dont  l'ouverture  devait  se  faire  ce  jour-là,  s'a- 
journa au  lendemain.  (Voy.  Félibic/i,  t.  IV,  pag.  598.) 

2.  C'est  la  Chapelle-Saint-Denis. 

3.  De  robes  pareilles,  de  bleu  et  de  rouge. 

prévost  lui  présenta  les  clefs  de  la  ville  de  Paris,  et  le 
Roy  les  bailla  en  garde  au  connestable  de  France.  Si 
mirent,  yceulx  prévost  et  eschevins,  ung  ciel  bleu 
couvert  de  fleurs  de  lis  d'or  moult  riche,  pardessus  le 
Roy,  et  le  portèrent  tousjours  après  pardessus  le  chief 
du  Roy.  Après,  vint  le  prévost  de  Paris,  accompaignié 
de  ses  sergans  de  pied,  qui  avoient  chascun  un  cha- 
peron parti  de  verd  et  de  vermeil.  Et  ensievanl  yceulx 
sergans,  vinrent  les  notaires,  procureurs,  advocas  et 
commissaires  de  Chastelet.  En  après  vinrent  les  per- 
sonnages des  Sept  péchiés  mortelz  et  des  Sept  vertus, 
montés  à  cheval,  et  estoient  tous  habilliés  seloncq 
leurs  propriétés.  Lesquelz  personnages  sievoient  les 
seigneurs  de  parlement  et  des  requestes.  Après  sievoient 
les  présidans.  Et  y  avoit  très  grand  multitude  de  peu- 
ple. Et  ainsy  ala  le  Roy,  très  autentiquement  et  très 
noblement  acompaignié,  entrer  par  la  porte  de  Saint- 
Denis  en  la  ville  et  cité  de  Paris.  Sur  laquelle  porte 
estoit  ung  escu  de  France  que  trois  angles*  tenoient 
eslevé,  et  audessus  dudit  escu  estoient  angles  chan- 
tans,  et  au  dessoubz  y  avoit  escript  :  Très  exelent  Roy 
et  seigneur^  les  manans  de  vostre  cité  vous  repçoivent 
en  tout  honneur  et  très  grande  humilité. 

Item^  au  poncelet*  avait  une  fontaine  en  laquelle  y 
avoit  ung  pot  où  estoit  une  fleur  de  lis,  laquelle  fleur 
de  lis  jettoit  bon  ypocras,  vin  et  eaue.  Et  dedens  la- 
dicte  fontaine  estoient  deux  daulphinsj  et  au  dessoubz 
avoit  une  terrasse  volsée  de  fleur  de  lis.  Et  dessus  la- 


\ .  Trois  angles^  trois  anges. 

2.  Rue  Saint-Denis,  à  l'endroit  où  fut  ouverte,  en  1605,  la  rue 
du  Ponceau. 

dicte  terrace  estoit  ung  personnage  de  saint  Jehan- 
Baptiste  qui  raonstroit  le  Agnus  Dei.  Et  y  avoit  an- 
gles, chantans  moult  bien  et  mélodieusement. 

Item^  devant  la  Trinité  ',  estoit  la  Passion,  c'estas- 
savoir  comment  Nostre  Seigneur  fu  prins,  batu,  mis 
en  croix,  et  Judas  qui  s'estoit  pendu.  Et  ne  parloient 
riens  ceulx  qui  ce  faisoient,  mais  le  monstraient  par 
jeu  de  mistère.  Et  furent  les  manières  très  bonnes  et 
bien  juées,  et  vivement  compacioneuses  à  regarder  et 
moult  piteuses. 

Item.  A  la  seconde  porte',  estoient  Saint  Thomas, 
Saint  Denis,  et  Saint  Maurice,  et  Saint  Loys  de  France, 
et  Saincte  Geneviève  ou  milieu. 

Item.  Au  sépulcre',  estoit  comment  Nostre  Sei- 
gneur résuscita,  et  comment  il  se  apparu  à  Marie 
Magdelaine. 

Item.  A  sainte  Katherine,  en  la  rue  Saint-Denis, 
estoit  le  Saint-Esperit  qui  descendoit  sur  les  apostles. 

Item.  Devant  le  Chastelet,  estoit  l'Annunciacion 
faite  par  l'angle  aux  paslouriaus,  chantant  Gloria  in 
excelsis  Deo.  Et  au  dessoubz  de  la  porte  estoit  le  Lit 
de  justice,  la  Loy  divine,  la  Loy  de  nature  et  la  Loy 
humaine.  Et  à  l'autre  costé,  contre  la  Boucherie, 
estoient  le  Jugement,  Paradis  et  Enfer.  Et  ou  milieu 
estoit  saint  Michiel  l'Angle,  qui  pesoit  les  âmes. 

1 .  L'hôpital  de  la  Trinité  était  situé  rue  Saint-Denis,  vis-à-vis 
la  rue  Saint-Sauveur, 

2.  C'est  la  Porte  aux  peintres.  Elle  se  trouvait  rue  Saint-Denis, 
entre  la  rue  du  Petit-Hurleur  et  la  rue  aux  Ours. 

3.  L'église  du  Saint-Sépulcre  était  située  rue  Saint-Denis,  près 
des  Halles,  à  l'endroit  où  l'on  voyait,  il  y  a  quelques  années,  la 
Cour  Batave. 

Item.  Au  pied  du  grand  pont  derrière  ledit  Chaste- 
let,  estoit  le  baptisement  de  Nostre  Seigneur.  Et  y  es- 
toit  saincte  Marguerite,  contrefaite  d'une  moult  belle 
fille  yssant  d'un  dragon  \ 

Item.  S'en  vint  le  Roy  au  portai  de  Nostre-Dame  de 
Paris,  où  il  descendi,  et  vint  devant  lui  l'Université,  qui 
proposa  en  brief^  Et  audit  portai  estoient  les  pré- 
latz,  c'estassavoir  les  archevesques  de  Toulouse  et  de 
Sens,  et  les  évesques  de  Paris,  de  Clermont,  de  Saint 
Mangon  lez  Montpellier',  les  abbés  et  ministres*  de 
Saint-Denis,  de  Saint-Mor,  de  Saint-Germain  des  Prés, 
de  Saint-Magloire  et  de  Sainte-Geneviève.  Et  là  fist,  le 
Roy,  le  sairement  à  l'évesque  de  Paris.  Et  puis  entra 
en  l'église  de  Nostre-Dame,  en  laquelle  estoient  trois 
arches,  comme  à  Amiens  la  nuit  de  l'an ,  bien  plaines 
de  chandeilles  de  cire.  Et  de  là  s'en  ala  le  Roy,  après 
qu'il  eut  faite  son  oroison,  au  Palais,  où  il  coucha 
pour  celle  nuit. 

Et  à  son  entrée,  estoient  environ  huit  cens  archiers, 
bien  habilliés  et  en  moult  belle  ordonnance ,  lesquelx 
le  conte  d'Ângoulesme  conduisoit.  Et  estoient,  le  Roy 
et  le  Daulphin,  armés  de  plain  harnas,  réservé  leurs 
chiefz.  Et  sur  les  harnas  du  Roy  estoit  une  courniole 
couverte  d'orfaverie.  Et  sur  son  cheval  estoit  un  pers 
velours,  tout  tissu  de  grandes  fleurs  de  lis  d'or  moult 

1 .  C'est-à-dire  que  cette  belle  jeune  fille  représentait  la  sainte. 

2.  Qui  fit  une  courte  allocution. 

3.  C'est-à-dire  l'évêque  de  Maguelonne. 

4.  Et  ministres.  Nous  remarquerons  ce  mot  en  passant,  parce 
qu'il  nous  confirme  dans  notre  idée,  que  Monstrelet  s'est  souvent 
servi  de  pièces  latines.  On  sait  que  les  abbés  ont  pris  dans  leurs 
chartes  la  dénomination  de  Minister  humilis. 

riches,  et  baloit  jiisques  à  terre.  Et  avoit  ung  chanffrain 
d'acier,  sur  lequel  avoit  ung  très  bel  plumail.  Et  devant 
lui  aloit,  tout  au  plus  près  de  sa  personne,  Pothon  de 
Saincte  Treille,  lequel  portait  le  heaume  du  Roy  sur 
ung  baston  apoyé  contre  sa  cuisse.  Lequel  heaume 
estoit  couronné  d'une  moult  riche  couronne,  et  sur  le 
milieu  de  ladicte  couronne  avoit  une  double  fleur  de 
lis*.  Et  menoit  son  cheval,  tout  à  pied,  ung  gentil 
homme  nommé  Jehan  d'Olon.  Et  tousjours  portoit-on 
le  ciel  dessusdit  par  deseure  luy.  Et  après  lui  sievoient 
ses  paiges,  qui  estoient  très  richement  et  noblement 
habilliés  et  couvers  d'orfavrerie,  et  leurs  cbevaulx  pa- 
reillement. Et  ung  petit  devant  ledit  Pothon,  aloient 
le  connestable,  les  contes  de  Vendosme  et  de  Tancar- 
ville,  et  pluiseurs  aultres  grans  et  nobles  seigneurs, 
moult  noblement  montés  et  habilliés.  Et  ung  petit  en 
sievant  le  Roy,  chevaulchoit ledit Daulphin,  tout  cou- 
vert d'orfavrerie,  lui  et  son  coursier  moult  noblement 
houcié,  et  samblablement  ses  paiges  et  leurs  coursiers. 
Et  estoit  acompaignié  de  messire  Charles  d'Angou,  son 
oncle,  et  des  contes  de  Perdriach  et  de  La  Marche.  Et 
tout  derrière  sievoit  le  bastard  d'Orléans,  armé  de 
plain  harnas,  tout   couvert  d'orfaverie,  lui   et  son 
cheval.  Et  avoit  une  moult  riche  escherpe  d'or  qui  aloit 
par  derrière  jusques  sur  le  dos  de  son  cheval  ;  et  me- 
noit la  bataille  du  Roy,  où  il  y  povoit  avoir  environ 
mil  lances,  fleur  de  gens  d'armes,  et  habilliés  eulx  et 
leurs  cbevaulx.  Et  quand  aux  aultres  chevaliers,  es- 
cuyers  et  gentilz  hommes,  il  y  en  avoit  en  si  grand 


4.  C'est-à-dire  une  fleur  de  lis  à  quatre  pétales  au  lieu  de 
deux  et  disposées  en  croix  horizontalement. 

y  20 

nombre,  qui  estoienteulx  et  leurs  clievaulx  touschar- 
giés  d'orfaverie.  Desquelx  entre  les  aultres,  après  les 
princes,  messire  Jaques  de  Chabennes  et  le  seigneur  de 
Rostelang  en  eurent  le  bruit  pour  ycelui  jour  de  estre 
eulx,  leurs  gens  et  leurs  chevaulx,  les  plus  richement 
parés  et  aournés.  Et  quand  est  au  peuple  de  Paris,  il  en 
y  avoit  si  grand  multitude  qu'à  grand  paine  povoit  on 
aler  par  les  rues.  Lesquelx  en  divers  lieux  crioient  à 
baulte  voix  :  Noë  !  pour  la  joieuse  venue  de  leur  Roy 
et  naturel  seigneur  et  de  son  filz  leDaulphin.  Si  en  y 
avoient  pluiseurs  qui  plouroient  de  joie  et  de  pitié 
qu'ilz  avoient  de  ce  qu'ilz  le  revéeoient  en  leur  ville  '. 

En  après,  le  roy  venu  au  Palais  comme  dict  est,  se 
loga  là,  et  avec  luy  le  Daulphin.  Et  tous  les  seigneurs 
et  gens  de  guerre  s'en  alèrent  logier  en  la  ville,  par 
pluiseurs  et  divers  lieux.  Et  fu  cryé  de  par  le  Roy,  sur 
le  liart,  que  homme  nul  quel  qu'il  fust,  ne  meffeyst 
riens  aux  Parisiens,  en  corps,  ne  en  biens. 

Et  lendemain,  le  Roy  moustra  au  peuple,  à  la 
Sainte-Chapelle,  la  vraie  croix  Nostre  Seigneur  [et]  le 
fer  de  la  lance  dont  nostre  seigneur  Jhésu-Crist  fu 
féru.  Et  tantost  après  montèrent  à  cheval,  et  ala  le  Roy 
logier  à  l'ostel  noef  auprès  de  la  bastille,  et  le  daulphin 
se  logà  aux  Tournelles.  Si  y  demourèrenÇ  certain  espace 
de  temps  audict  lieu  de  Paris. 

Et  furent  faites  pluiseurs  nouvelles  ordonnances  sur 
le  régisme  du  royaume.  Et  par  espécial  dedens  ycelle 
ville  de  Paris  furent  adonc  fait  aulcuns  nouveaulx 


1 .  On  peut  conférer  pour  quelques  détails  cette  entrée  de 
Charles  VII,  avec  celle  de  Charles  IX,  dont  il  a  été  question  dans 
la  Revue  archéologique  [kxmée  1848,  tomeV,  pag.  bl9). 

officiers,  tant  en  la  cour  de  parlement ,  comme  ail- 
leurs. 

En  oultre ,  après  ce  que  le  Roy  eust  fait  son  entrée 
à  Paris  comme  dit  est,  les  contes  de  La  Marche  et  de 
Pardriach,  enfans  de  Bernard  conte  d'Ârmignac, 
jadis  connestable  de  France,  mis  à  mort  par  la  com- 
munaulté  de  Paris,  eulx  très  grandement  acompai- 
gniés  de  pluiseurs  seigneurs,  tant  d'église  comme 
séculiers,  firent  desterrer  leur  feu  père  et  mettre  en 
ung  sarcu  de  plomb,  et  après  le  firent  porter  en  l'é- 
glise de  Saint-Martin  des  Champs,  où  luy  fut  fait  ung 
service  très  solempnel,  auquel  furent  toute  la  plus 
grande  partie  des  collèges  d'ycelle  ville  de  Paris.  Et 
lendemain  fut  mis  sur  un  chariot  couvert  de  noir,  et 
convoie,  à  moult  grand  solempnité,  hors  de  la  ville, 
et  après  mené,  à  grand  compaignie  de  gens,  de  ses 
deux  filz  dessusdiz,  en  la  conté  d'Armignac. 


CHAPITRE  CGXX. 


Comment  les  Brughelins  se  commencèrent  à  amodérer ,  et  enyoyèrent 
leurs  ambassadeurs  devers  le  duc  de  Bourgongne,  leur  seigneur,  pour 
avoir  paix. 

En  ce  temps,  les  Brughelins  qui  se  sentoient  gran- 
dement avoir  offensé  vers  le  duc  de  Bourgongne  leur 
seigneur,  et  aussy  considérant  que  les  aultres  bonnes 
villes  de  Flandres  ne  les  vouloient  aulcunement  con- 
forter ne  aidier  par  quelque  manière  que  ce  fust,  se 
commencèrent  fort  à  esmayer  et  avoir  doubte  que  au 
long  aler  ne  peussent  résister  ne  eulx  deffendre  contre 
le  dessusdit  duc.  Car  avec  ce,  ilz  sça voient  assés  bieii 

qu'ilz  n'estoient  point  bien  en  la  grâce  des  Gantois,  et 
leur  venoient  chascun  jour  nouvelles  que  le  devantdit 
duc  venoit  à  grand  puissance  pour  les  subjuguer,  et 
yceulx  Gantois  seroient  à  son  ayde.  Et  pour  à  tout  ce 
obvier,  trouvèrent  aulcune  manière  de  envoyer  leurs 
ambassadeurs  devers  ycelui  duc,  qui  se  tenoit  à  Arras. 
Si  fu  la  besongne  assés  longuement  démenée  entre 
ycelles  parties.  Et  entretant,  yceulx  Brughelins  se  com- 
mencèrent à  abstenir  de  faire  leurs  courses  et  rudes- 
ces  en  ycelui  pays,  comme  par  avant  avoient  fait. 


CHAPITRE    GGXXI. 

Gomment  le  seigueur  d'Auxi  et  raessire  Florimont  de  Brimeu,  séneschal 
de  Ponthieu  et  d'Abeville,  alèrent  asségier  le  Crotoy. 

Ou  temps  dessusdit,  qui  fut  environ  le  mois  d'oc- 
tobre en  l'an  prescript,  le  seigneur  d'Auxi,  capitaine 
général  des  frontières  de  Ponthieu  etd'Abbeville,  avec 
lui  messire  Florimont  de  Brimeu,  séneschal  dudit 
Ponthieu,  et  ung  chevalier  de  Rodes  nommé  messire 
Jehan  de  Foy,  assamblèrent  certain  nombre  de  com- 
batans.  Lesquelx  conducteurs  conduirent  et  menèrent 
devant  le  chastel  du  Crotoy,  que  pour  lors  tenoient 
les  Anglois,  espérans  ycelui  reconquerre  et  mettre  en 
l'obéissance  du  duc  de  Bourgongne  dedens  brief 
terme  ensievant,  par  ce  que  auparavant  ung  passant, 
qui  nagaires  a  voit  esté  oudit  chastel,  et  comme  il  disoit 
avoit  espoussé  tous  les  bledz  de  layens,  leur  donna  à 
entendre  qu'il  estoit  impossible  qu'ilz  peussent  vivre 
ne  eulx  entretenir  plus  hault  d'un  mois.  Sur  lequel 
raport,  qui  point  n'estoit  véritable  comme  il  fut  depuis 

apparant,  se  alèrent  logier  avec  leurs  gens  devant 
ledit  cbastel  en  la  vièse  fermeté  de  la  ville  \  Et  man- 
dèrent ayde  de  gens  à  pluiseurs  seigneurs,  qui  leur 
envoyèrent  aulcuns  hommes  de  guerre.  Et  avec  ce 
furent  fort  aidiés  et  soustenus  de  vivres  et  d'argent 
par  ceulx  d'Abbeville,  qui  avoient  moult  grand  désir 
que  ycelui  Crotoy  fut  subjuguié,  pour  ce  qu'il  leur 
faisoit  souvent  de  grands  dommaiges.  Si  envoyè- 
rent les  chevaliers  dessusdiz  noncier  ces  nouvelles  au 
duc  de  Bourgongne,  en  lui  requérant  son  ayde.  Le- 
quel leur  envoia  aulcuns  de  son  hostel,  pour  sçavoir 
ce  que  povoit  estre.  Lesquelx  lui  firent  responce  et 
rapport  que  se  on  pooit  garder  qu'ilz  ne  fussent  re- 
garnis de  vivres  par  la  mer,  il  estoit  possible  de  les 
affamer  et  les  constraindre  de  eulx  rendre  par  famine. 
Et  sur  ce  fut  escript  par  le  dessusdit  duc  de  Bourgon- 
gne à  ceulx  de  Dieppe  et  de  Saint  Waleri  et  de  la 
marine  à  l'environ,  qu'ilz  se  apprestassent,  à  tout  ce 
qu'ilz  povoient  fmerde  navire,  pour  garder  le  dessus- 
dit passaige  de  la  mer.  Si  se  tira  ledit  duc  ou  cbastel 
de  Hesdin,  et  manda  à  venir  devers  lui  messire  Jehan 
de  Croy,  bailly  de  Haynau ,  auquel  il  avoit  aultrefois 
donné  la  capitainerie  d'ycelui  chastel  du  Crotoy,  s'il 
povoit  estre  conquis.  Et  lui  ordonna  d'aler  en  ycelui 
logis  devant  dit,  à  tout  certain  nombre  de  combatans 
et  de  gens  de  guerre,  pour  en  estre  le  principal  chief 
et  gouverneur.  Et  depuis  y  ala  ledit  duc  en  sa  per- 
sonne, à  privée  maisnie,  pour  veoir  et  sçavoir  plus  au 
vray  Testât  d'ycelui  logis  ;  et  n'y  sousjourna  mie  long 
temps.  Et  adfin  que  ses  gens  y  fussent  plus  seurement, 

1.  En  la  vieille  forteresse. 

pour  la  double  du  secours  qui  povoit  venir  d'Angle- 
terre par  nier  et  par  terre  à  ceulx  dudit  Crotoy,  il 
ordonna  à  faire  et  ordonner  une  grande  bastille  pour 
eulx  y  logier  plus  seurement.  Et  fu  faite  moult  forte 
et  bien  avironnëe  de  grans  fossés.  Et  en  estoit  le  édi- 
fieur  et  deviseur  aux  ouvriers,  ung  chevalier  nommé 
messire  Baudo  de  Noyelle.  Après  l'acomplissement 
de  laquelle  bastille ,  furent  faits  dedens  pluiseurs 
logis.  Avec  ce  fu  porveue  de  toute  artillerie  et  de 
toules  besongnes  nécessaires  à  guerre.  Durant  lequel 
temps  furent  faites  pluiseurs  escarmuches  entre  les 
parties.  Entre  lesquelles  fu  prins  le  lieutenant  du  capi- 
taine de  la  forteresce  dessusdicte,  par  le  seigneur 
d'Auxi. 

Desquelles  préparacions  ainsy  faites  par  la  partie 
dudit  duc  de  Bourgongne,  fut  adverli  le  roy  Henri 
d'Angleterre  et  son  conseil,  dont  ilz  ne  furent  point 
bien  joyeux,  pour  ce  qu  ilsambloitqueycelle  forteresce 
leur  estoit  moult  convenable  pour  avoir  entrée  es 
pays  de  Picardie.  Si  fut  conclud  qu'on  y  pourverroit 
de  remède.  Et  pour  ycelle  mettre  à  exécucion,  fut 
escript  de  par  le  dessusdit  roy  Henry  à  ceulx  de  son 
conseil  qui  se  tenoient  à  Rouen,  que  incontinent  et 
sans  délay  ilz  assamblassent  le  plus  de  gens  de  guerre 
qu'ilz  pourroient  finer  sur  les  marches  de  Normendie 
pour  le  souscours  dessusdit.  Laquelle  chose  ilz  firent 
diligamment  publier  en  leur  obéissance.  Si  se  mirent 
ensamble  jusques  au  nombre  de  quatre  mil  combatans 
ou  environ,  tant  de  cheval  comme  de  pied.  Desquelz 
furent  les  conduicteurs  le  seigneur  de  Thalebot,  le 
seigneur  de  Fauquenberghe,  messire  Thomas  Kiriel, 
aulcuns  aultres  qui  adrecèrent  à  venir  vers  le  Noef- 

Chastel  de  Nicourt*  par  pluiseurs  journées.  Et  de  là 
par  aulcuns  peu  de  jours  vinrent  se  logier  à  l'abéye 
de  Saint-Waleri ,  tous  ensamble  portans  avec  eulx 
leurs  vivres  et  pourvéances.  Et  entretant  que  ceste 
assamblée  se  faisoit,  le  duc  de  Bourgongne,  qui  estoit 
assés  adcertené  de  leur  venue,  avoit  par  avant  assam- 
blé  de  toutes  les  marches  de  Picardie  et  de  ses  aultres 
pays,  la  plus  grand  partie  de  tous  les  nobles  hommes 
avec  luy,  et  aultres  gens  de  guerre  qui  avoient  acous- 
tumé  d'eulx  armer,  Lesquelxtous  ensamble  povoient 
estre  de  cinq  à  six  rail  combatans.  Lesquelx  s'estoient 
partis  de  Hesdin  et  venus  à  Abbeville,  le  jour  devant 
que  les  dessusdiz  Anglois  venissent  à  la  dessusdicte 
abbeye  de  Saint-Waleri.  Sy  estoient  en  la  compaignie 
d'ycelui  duc,  le  conte  d'Estampes,  son  nepveu  de 
Clèves,  le  conte  de  Saint-Pol  et  pluiseurs  aultres  no- 
tables et  grans  seigneurs.  Si  estoit  venu  audit  lieu  de 
Hesdin,  vers  lui  et  à  son  mandement,  messire  Jehan 
de  Luxembourg,  conte  de  Ligney.  Mais  il  s'excusa 
devers  ledit  duc  de  lui  armer,  disant  qu'il  avoit  encore 
à  renvoyer  le  sairement  qu'il  avoit  fait  aux  Anglois,  et 
que  bonnement  ne  se  povoit  armer  contre  eulx.  De 
laquelle  excusacion,  si  comme  je  fus  informé,  ledit 
duc  de  Bourgongne  ne  fu  point  bien  content,  et  lui 
remoustra  comment  il  avait  sairement  à  lui  et  estoit 
son  homme  lige,  portant  son  ordre,  et  avoit  toujours 
tenu  son  parti,  pour  quoy  bonnement,  à  son  honneur, 
ne  se  povoit  ou  debvoit  excuser  de  lui  servir,  attendu 
qu'il  alloit  pour  rebouter  ses  ennemis,  qui  lui  venoient 

1.  Le  Noef chastel  de  Nicourt.  C'est  Neufchâtel-en-Bray  (Seine- 
Inférieure.) 

coure   sus   en  son   pays.    Nientmains  ledit  duc  de 
Luxembourg  proposa  tant  de  raisons,  qu'enfin  s'en 
retourna  par  le  congié  dudit  duc,  et  obtint  de  lui  man- 
dement de  ladicte  excusacion.  Et  après  que  le  dessus- 
dit duc  fut  venu  audit  lieu  d'Abbeville,  et  qu'il  eut  eu 
certaine  nouvelle  de  la  venue  de  ses  ennemis,  il  fist 
de  recbief  bastivement  pourveoir  et  garnir  de  ladicte 
bastille  de  vivres,  artilleries,  habillemens  et  gens  de 
guerre,  et  tant  qu'ilz  povoient  dedens  estre  de  buit 
cens  à  mil  combatans,  gens  expers  et  renommés  en 
armes.  Et  quand  il  leur  fu  demandé  par  ledit  duc  se 
il  leur  sambloit  qu'ilz  peussent  bien  tenir  ceste  bastille 
contre  leurs  adversaires,  ilz  firent  responce  que  oyl, 
et  qu'il  n'en  fust  en  nulle  double.  Toutefois  ledit  duc 
avoit  conclud  qu'il  ne  combateroil  point  yceulx  An- 
glois  à  jour  nommé  ne  assigné,  mais  feroit  garder  les 
passages  de  la  rivière  contre  eulx,  et  les  feroit  affamer 
et  herryer  en  leurs  logis,  où  il  les  feroit  prendre  en 
aulcuns  autres  destrois  adventageusement,  se  il  po- 
voit.  Lequel  propos  ne  fu  point  bien  mis  à  exécucion. 
Car  les  dessusdiz  Anglois,  tantost  qu'ilz  furent  logiés 
en  l'abéye  devant  dicte,  passèrent  la  rivière  à  gués, 
deux  ou  trois  cens,  au  desseure  dudit  Crotoy,  et  alè- 
rent  coure  ou  pays  pardevant  la   bastille,  jusques 
emprès  Rue.  Et  prinrent  aulcuns  hommes   d'armes 
avec  des  chevaux  et  aultres  baghes,  à  tout  lesquelx, 
sans  avoir  aulcun   empeschement ,  retournèrent  en 
leurs  logis.   Et  lendemain,  très  matin,  se  mirent  à 
chemin  tous  ensamble,  et  vinrent  en  bonne  ordon- 
nance passer  la  rivière.  Et  povoient  estre  environ 
deux  mille  de  pied,  qui  entroient  en  l'eaue  jusques 
aux  rains.  Si  se  alèrent  mettre  en  bataille  aux  plains 

champs,  sur  le  hault  au  desus  de  la  ville,  en  la  veue 
de  ceux  de  ladicte  bastille.  Lesquelx  cuidèrent  qu'ilz 
les  deussent  venir  assaillir.  Si  se  préparèrent  diligam- 
ment  pour  eulx  deffendre.  Et  adonc,  dedens  ycelle 
bastille  furent  fais  pluiseurs  nouveaulx  chevaliers,  c'est- 
assavoir  Jaques  de  Craon,  seigneur  de  Dommart  en 
Ponthieu,  Aymont  de  Monchi,  seigneur  de  Massy, 
Eustache  d'Inchy,  le  grand  bastard  de  Renty,  Antoine 
de  Hardentyn,  seigneur  de  Bouchasnes,  Harpin  de 
Richaumes,  Gilles  de  Foy  et  aulcuns  aultres.  Lesdiz 
Anglois,  qui  en  riens  n'avoient  estes  empeschiés  oudit 
passaige,  s'en  alèrent  logier  tous  ensamble  ou  monas- 
tère de  Forestmoutier  ',  à  deux  lieues  de  là.  Et  le  se- 
cond jour  se  mirent  aux  champs,  et  se  alèrent  logier 
à  ung  groz  village  sur  l'eaue  d'Authie,  nommé  Labroie. 
Lequel  estoit  furni  de  vivres  trèshabondamment.  Et  y 
furent  quatre  ou  cinq  jours.  Et  alèrent  très  souvent 
batre,  vaner  et  recueillier  vivres,  cent  ou  six  vins  au 
cop,  en  aulcuns  villages,  à  demie  lieue  de  leurs  logis. 
Et  meismement,  en  tant  qu'ilz  furent  en  y  celui  logis, 
alèrent,  quatre  ou  cinq,  ardoir  ung  groz  village  nommé 
Aubien,  auprès  de  Hesdin.  Ja  soit-il  que  le  duc  eust 
renvoyé  pour  la  garde  de  Hesdin  et  du  pays,  grand 
nombre  de  gens  d'armes,  qui  à  brief  comprendre  leur 
firent  une  mole  guerre,  car  ilz  ne  les  adommagèrent, 
si  non  assés  petit.  Et  après  que  les  Anglois  eurent  esté 
audit  lieu  de  Labroie  quatre  ou  cinq  jours  seulement, 
ilz  l'embrasèrent  en  feu,  et  s'en  alèrent  logier  à  Auxy, 
où  ils  furent  par  l'espace  de  trois  jours.  Et  coururent 
par  petites  compaignies  en  pluiseurs  et  divers  lieux 

i .  Faremoutier  (Seine  et  Oise). 

pour  fourer  le  pays,  et  ne  furent  de  leurs  ennemis 
nullement  empeschiés,  dont  il  soitbesoing  deent  faire 
mencion. 

Et  quand  est  au  gouvernement  du  duc  de  Bour- 
gongne,  il  se  tenoit  tousjours  à  Abbeville,  et  s'estoient 
départis  de  luy  grand  partie  de  ses  gens  par  son  con- 
gié,  pour  aler  garder  les  bonnes  villes  et  forteresces 
du  pays.  Si  envoia  ung  certain  jour  le  seigneur  de 
Croy  et  Jehan  de  Brimeu,  bailly  d'Amiens,  pour 
visiter  la  bastille  dessusdicte,  sçavoir  se  ceulx  de  dedens 
esloient  encore  en  ferme  propos  de  eulx  la  tenir.  Les- 
quelz,  venus  yluecq,  perceurent  assés  bien  à  leur  façon 
qu'il  y  en  avoit  une  grand  partie  qui  bien  eussent 
volu  estre  dehors  à  leur  honneur.  Si  avoit  esté  conclut, 
tant  du  dessusdit  duc  comme  de  ceulx  de  son  conseil, 
que  pour  pis  eschiever  on  rechargeroit  toutes  les  ar- 
tilleries, et  puis  se  retrairaient  les  gens  d'armes  à  Rue, 
après  ce  qu'ilz  auroient  bouté  le  feu  dedens  ycelle 
bastille.  Mais  ilz  ne  attendirent  point  à  eulx  retraire  si 
honnourablement  qu'il  avoit  esté  ordonné.  Car,  sans 
ce  qu'ilz  fussent  advertis  de  cause  raisonnable,  ne 
qu'ilz  veyssent  venir  leurs  ennemis  sur  eulx,  grand 
partie  se  esmeurent  soubdainement  par  manière  de 
commocion ,  et  saillirent  qui  mieulx  mieulx  hors 
d'ycelle  bastille,  en  grand  desroy,  sans  tenir  ordon- 
nance, délaissant  dedens  ycelle  toute  leur  artillerie  et 
grand  partie  de  leur  harnois  et  aultres  baghes.  Si  com- 
mencèrent à  cheminer  pour  aler  devers  Rue.  Mais  aul- 
cuns  des  principaulx  chiefz  se  mirent  en  paine  de  les 
retenir  et  ramener  en  ycelle.  Ce  que  faire  ne  po voient. 
Et  aussi  le  feu  avoit  esté  bouté  es  logis  secrètement, 
par  quoy  ladicte  bastille  fut  assés  tost  esprise.  Si  sail- 

Urent  avant  aulcuns  x\nglois  de  la  forteresce,  qui  criè- 
rent et  huèrent  fort  après  eulx,  comme  on  fait  après 
merdaille.  Etbriefensievant,  les  devantdiz,  qui  estoient 
comme  on  povoit  supposer  grand  partie  des  plus 
vaillans  gens  et  plus  expers  hommes  de  guerre  de  la 
compaignie  du  duc  de  Bourgongne,  se  départirent 
ainsy  honteusement  comme  vous  avés  oy,  et  retournè- 
rent à  Rue,  et  de  là  en  pluiseurs  aullres  lieux  de  leur 
obéissance.  Desquelz  estoient  les  principaulx,  messire 
Jehan  de  Croy,  bailly  de  Haynau,  messire  Florimont 
de  Brimeu,  messire  Jaque  de  Brimeu,  et  messire  Baudo 
de  Noyelle,  tous  quatre  portans  la  toison  et  l'ordre 
du  duc  de  Bourgongne.  Et  avec  eulx  estoient  Wale- 
ran  de  Moreul,  le  seigneur  d'Auxy,  le  Galois  de  Renty 
chevalier,  le  seigneur  de  Fremessent,  Robert  de  Sa- 
veuses,  messire  Jaques  de  Craon,  Jehan  d'Â.rly,  et  tous 
les  nouveaulx  chevaliers  dessusdictz,  avec  très  grand 
nombre  de  chevaliers  et  escuyers  de  Picardie,  qui 
grandement  furent  blasmés  pour  celle  départie.  Si 
s'excusèrent  les  grans,  en  donnant  la  charge  aux  petis 
archiers,  disant  qu'ilz  ne  les  avaient  peu  retenir. 

Et  en  ce  propre  jour,  les  Anglois  qui  comme  dict 
est  estoient  logiés  (sic),  sçeurent  le  département  des 
dessusdiz.  Dont  ilz  se  resjoyrent  grandement.  Si  con- 
clurent tous  ensamble  de  repasser  la  rivière  pour  re- 
tourner vers  leur  pays  et  es  lieux  et  places  dont  ilz 
estoient  venus.  Et  à  leur  département  boutèrent  les 
feux  en  la  ville  d'Auxi,  qui  estoit  ung  moult  bel  et 
grand  village.  Sireprinrent  leur  chemin  devers  le  Cro- 
toy  et  alèrent  logier  au  Nouvion.  Et  lendemain  repas- 
sèrent la  rivière  de  Somme  par  le  lieu  où  ilz  estoient 
venus,  et  alèrent  logier  en  l'abbéye  de  Saint-Waleri, 

comme  ilz  avoient  fait  devant.  Et  de  là  se  retrayrent  à 
Rouen  et  es  aultres  lieux  de  leur  obéissance.  Et  emme- 
nèrent pluiseurs  hommes  prisonniers,  chevaulx  et  aul- 
tres bestes ,  qu'ilz  avoient  prins  et  rapine  ou  pays.  Et 
avec  ce,  avoient  fait  grand  dommage  des  feux  qu'ilz 
avoient  bouté  en  sept  ou  en  huit  bons  villages.  Et  si 
n'avoient  eu  nul  empeschement  de  leurs  adversaires, 
sinon  de  trente  ou  quarante  fouragiers  qu'ilz  avoient 
perdus. 

Et  après  toutes  ces  besongnes  se  retraist  ledit  duc 
de  Bourgongne  à  Hesdin,  et  donna  congié  à  toutes  ses 
gens  d'armes ,  réservé  ceulx  qui  demeurèrent  sur  les 
frontières. 

CHAPITRE  GGXXIÏ. 

Comment  pluiseurs  capitaines  François,  à  tout  grand  nombre  de  gens  de 
guerre  qu'on  appelle  Escorcheurs,  vinrent  ou  pays  de  Haynau. 

Item,  après  ce  que  le  roy  Charles  de  France  eut, 
comme  dit  est  ailleurs,  sousjourné  par  aulcun  temps 
dedens  la  cité  de  Paris,  il  s'en  départi  et  s'en  retourna 
à  Tours  en  Touraine.  Et  lors  après  son  département 
pluiseurs  de  ses  capitaines  se  départirent  des  frontières 
de  Normendie,  pour  tant  qu'ilz  n'avoient  vivres  fors 
à  grand  paine  pour  eulx  y  entretenir.  C'estassavoir 
Ânthoine  deChabennes,  Blanchefort,  Gautier  de  Bron, 
Floquet,  Pierre  Regnauld,  Chapelle,  Mathelin,  Des- 
couet  et  aulcuns  aultres.  Si  se  mirent  à  chemin  tous 
ensamble ,  et  estoient  environ  de  deux  mil  chevaulx. 
Et  parmy  le  pays  de  Vimeu  s'en  alèrent  passer  la  ri- 
vière de  Somme  à  la  Blanquetacque,  et  se  logèrent  ou 
pays  de  Ponlhieu.  Et  de  là  alèrent  devers  Dourlenset 

logèrent  à  Orreville  *  et  es  villages  d'entour,  apperte- 
nans  au  conte  de  Saint-Pol.  Et  puis  après  se  tirèrent 
vers  Bray,  et  repassèrent  l'eaue  à  Cappi ,  et  s'en  alè- 
rent  loger  à  Lihons  en  Santhers.  Et  tousjours  faisoient 
de  très  grans  maulx  partout  où  ilz  passoient.  Et  ne  se 
tenoient  point  contens  de  prendre  vivres ,  mais  ran- 
çonnoient  tous  ceulx  qu'ilz  povoient  attaindre ,  tant 
de  paysans,  comme  de  bestail  et  aultres  biens.  Et 
raeismement  assaillirent  le  chastel  dudit  lieu  de  Li- 
hons. Mais  il  leur  fut  bien  deffendu  par  Waleran  de 
Moreul  et  ses  gens ,  qui  estoient  dedens.  Et  après  ce 
qu'ilz  eurent  là  esté  par  pluiseurs  journées  et  y  fait  de 
très  grans  et  sumptueux  dommages,  se  tirèrent  ou  pays 
de  Cambrésis,  auprès  des  terres  de  messire  Jehan  de 
Luxembourg,  conte  de  Ligney,  qui  encore  n'avoit 
point  fait  sairement  au  roy  Charles.  Nientmains  ilz  ne 
luy  meffirent  riens  sur  ses  terres,  pour  ce  qu'il  estoit 
tousjours  bien  pourveu  de  gens  de  guerre.  Mais  lui 
baillèrent  leurs  sellez  et  luy  à  euîx,  de  ne  riens  entre- 
prendre l'un  sur  l'autre.  Si  firent  yceulx  François  plui- 
seurs maulx  oudit  pays  de  Cambrésis.  Et  après  s'en 
alèrent  logier  à  Solaines*  vers  le  pays  de  Haynau.  Et 
adonc  messire  Jehan  de  Croy,  bailly  de  Haynau,  as- 
sambla  les  nobles  dudit  pays  de  Haynau  et  manda 
aussy  aulcunes  des  bonnes  villes,  pour  deffendre  yce- 
luy  pays  contre  les  dessusdiz ,  lesquelx  on  nommait 
en  commun  langaige  les  Escorclieurs.  Et  la  cause  pour 
quoy  ilz  avoient  ce  nom,  si  estoit  pour  tant  que  toutes 
gens  qui  estoient  rencontrés  d'eulx,  tant  de  leur  parti 


i .  Doulens  et  Orville  (Somme). 
2.  Solesmes  (Nord.) 

comme  d'aultre,  estoient  desvestus  de  leurs  habille- 
mens  tout  au  net  jusques  à  la  chemise.  Et  pour  ce, 
quand  yceulx  retournoient  ainsy  nuds  et  desvestus  en 
leurs  lieux  ,  on  leur  disoit  qu'ilz  avoient  esté  entre  les 
mains  des  Escorcheurs ,  en  eulx  gabant  de  leur  maie 
aventure.  Si  dura  ledit  nom  par  aulcune  espace  de 
temps,  et  par  ainsi  ne  fut  plus  nouvelle  des  Armignacs, 
ne  de  leur  nom  qui  avoit  longuement  duré.  Toutefois, 
quand  yceulx  capitaines  furent  logiés  à  Solaines,  comme 
dit  est  ci-dessus,  et  es  villages  à  l'environ ,  il  en  y  eut 
une  partie  qui  ung  certain  jour  se  tirèrent  ou  pays  de 
Haynau  oultre  le  Quesnoy,  pour  trouver  aulcun  gai- 
gnage.  Si  rencontrèrent  d'aventure  le  bailly  deLeschi- 
nes,  nommé  Colard  de  Fenières,  à  tout  de  trois  à  quatre 
cens  hommes  qu'il  avoit  assamblés  en  son  village,  à 
tout  lesquelz  il  venoit  au  Quesnoy-le-Conte,  au  man- 
dement de  la  contesse  de  Haynau,  douagère,  et  du  des- 
susdit bailly  de  Haynau ,  qui  là  faisoit  son  amas  de 
gens  d'armes;  et  estoit  très  matin.  Et  incontinent  que 
yceulx  François  les  apperceurent ,  ilz  leur  coururent 
sus  viguereusement  et  de  hardi  courage.  Si  furent 
yceulx  communes  tous  esmervilliés.  Et  non  obstant 
que  les  aulcuns  se  meissent  très  vaillamment  à  deffence, 
nientmains  ilz  furent  en  brief  mis  à  grand  meschief  et 
tournés  à  desconfiture,  et  la  plus  grand  partie  prins  et 
mis  à  mort  très  piteusement.  Et  meismement  ledit 
Colard  y  demoura  mort  sur  la  place,  et  avec  lui  envi- 
ron huit  vins  de  ses  gens.  Et  les  aultres ,  ilz  les  emme- 
nèrent prisonniers  et  les  rançonnèrent  comme  leurs 
ennemis,  sinon  aulcuns  en  très  petit  nombre  qui  es- 
chappèrent  par  bien  fuir. 

Pour  laquelle    destrousse  les   nobles  hommes  et 

bonnes  villes  de  celuy  pays  de  Haynau  furent  dure- 
ment troublés.  Si  envoia,  ledit  bailly  de  Haynau,  vers 
le  duc  de  Bourgongne,  lui  noncier  ceste  malvaise  be- 
songne,  en  luy  requérant  qu'il  luy  volsist  envoyer  ayde 
de  gens  de  guerre.  Lequel  duc  luy  en  envoya  large- 
ment. Si  fist  de  rechief  yceluy  bailly  une  très  grande 
assamblée  audit  lieu  du  Quesnoy-leConle,  tant  de  gens 
de  guerre ,  comme  de  ceulx  de  Valenciennes  et  aultres 
bonnes  villes ,  pour  combatre  les  dessusdiz.  Mais  en- 
tretant  ilz  se  départirent  du  pays  et  se  tirèrent  vers  la 
terre  de  Guise ,  et  de  là  ou  pays  de  Champaigne ,  en 
faisant  tousjours  de  grands  dommages.  Mais  avant 
leur  parlement  dudit  pays  de  Haynau ,  rendirent  aul- 
cuns  des  prisonniers  dessusdiz,  sans  payer  aulcune  fi- 
nance, à  la  requeste  dudit  duc  de  Bourgongne,  qui 
leur  en  escripvi  bien  adcertes.  Et  pour  ceste  cause  y 
envoia  ung  gentil  homme  de  son  hostel  nommé  Me- 
liadès,  lequel  estoit  breton,  et  bien  amé  d'yceulx  capi- 
taines de  France. 


CHAPITRE   GCXXIII. 

Comment  grans  pestilences  et  famines  furent  en  cest  an. 

Item,  en  cest  an  mil  un"  et  xxxvii,  furent  les  bleds 
et  les  grains  si  chers  par  toutes  les  parties  du  royaume 
de  France  et  aultres  divers  lieux  et  pays  de  chrestienté, 
que  ce  que  on  avoit  aulcune  fois  donné  pour  quatre 
solz,  monnoye  de  FVance,  on  le  vendoit  xl,  ou  au 
dessus*,  k  l'occasion  de  laquelle  chierté  fut  si  très 

i.  On  lit  dans  \e  Journal  d'un  Bourgeois  de  Paris,  p.  174  :  «Le 

grand  famine  universelle,  que  grand  multitude  de  po- 
vres  gens  morurent  par  indigence.  Et  estoit  moult 
dolereuse  et  piteuse  chose  à  les  veoir  es  bonnes  villes 
mourir  de  fain  et  gésir  sur  les  fumiers,  par  grandes 
compaignies.  Si  y  avoit  aulcunes  villes  qui  les  débou- 
tèrent hors  de  leur  signourie  ;  et  si  en  eut  aussy  des 
aultres  qui  les  receurent  et  administrèrent  assés  lon- 
guement seloncq  leur  puissance,  en  accomplissant  les 
œuvres  de  miséricorde.  Entre  lesquelles,  de  celles  qui 
les  receurent  et  administrèrent,  en  fut  l'une  la  ville  de 
Cambray.  Si  dura  ceste  pestilence  jusques  en  l'an 
XXXIX.  Et  furent  fais  à  ceste  cause  pluiseurs  édictz  par 
les  seigneurs,  tant  princes  comme  aultres,  et  aussy  par 
ceulx  des  bonnes  villes ,  en  deffendant  que  nulz  bledz 
ou  aultres  grains  ne  fussent  portés  hors ,  sur  grosses 
paines.  Et  meismement  fu  publié  en  la  ville  de  Gand 
qu'on  se  abstenist  de  brasser  cervoises,  ne  aultres  pa- 
raulz  buvrages,  et  que  toutes  povres  gens  feissent  tuer 
leurs  chiens,  et  que  nul  ne  gouvernast  ne  nouresist 
chienne,  se  elle  n'estoit  chastrée.  Telles  et  pareilles 
ordonnances  furent  faites  en  moult  de  pays ,  adfin  de 
pourvoir  à  la  commune  povreté  du  menu  peuple  et 
des  mendians. 

CHAPITRE   GGXXIV. 

Comment  les  Gantois  firent  nouvelle  mentacîon  et  se  remirent  en  armes. 
Dont  les  fèvres  furent  les  principaulx. 

En  ce  temps  dessusdit  les  Gantois  se  remirent  en 

pain  fut  moult  cher  ;  car  le  sextier  de  très  petit  seigle  coustoit 
quarante-quatre  sols  ou  trois  francs,  et  lefromant  quatre  francs.» 

armes  de  nouvel  en  très  grand  nombre,  par  le  moyen- 
des  fèvres  d'ycelle  ville.  Et  fu  la  cause  de  ceste  assam- 
blée  pour  ce  qii'ilz  disoient  que  ceulx  de  la  garnison 
de  l'Escluse  avoient  pillié  sur  ceulx  du  plat  pays,  dont 
les  plaintes  en  estoient  venues  en  ladicte  ville  de  Gand. 
Si  requéroient  yceulx  fèvres  qu'on  pugnesist  yceulx 
pillars.  Item,  et  qu'on  alast  en  armes  sur  ceulx  de 
Bruges,  assavoir  se  ilz  se  vouldroient  départir  de  ceulx 
du  Franc  et  les  laissier  estre  ung  des  quatre  membres. 
Item ,  et  que  pareillement  on  alast  sur  ceulx  de  l'Es- 
cluse pour  oster  les  piliers  ficbiés  en  l'eaue  de  la 
Lève ,  adfin  que  la  marcbandise  peust  venir  et  entrer 
ou  pays.  Item,  que  on  yroit  par  toute  la  contée  de 
Flandres  visiter  et  adviser  ceulx  qui  estoient  leurs 
amis  ou  non ,  et  qui  leur  vouldroient  aidier  à  faire  et 
entretenir  paix  ou  pays,  et  que  les  gens  y  peussent 
avoir  à  ouvrer  et  gagnier  par  les  villes.  Et,  se  en  ce  les 
eschevins  et  habitans  de  Gand  ne  vouloient  faire  asis- 
tence,  que  entre  eulx  fèvres  le  feroient  d'eulx  meismes 
moyennant  l'ayde  de  ceulx  de  leur  aliance.  Et  aultre- 
ment  ne  se  vouloient  départir  de  leurs  armes.  Si  estoit 
fèvre  le  doyen  des  mestiers  pour  lors,  lequel  estoit 
apellé  Pierre  Hermibloc.  Lesquelles  choses  les  esche- 
vins  remoustrèrent  aux  bourgois  et  aux  doyens  des 
lisserans  et  des  aultres  mestiers  de  Gand,  en  la  place  à 
ce  ordonnée  en  l'ostel  de  la  ville,  adfin  que  sur  ce  ilz 
eussent  ad  vis  chascun  avec  ceulx  de  son  mestier,  et 
ce  que  ilz  trouveroient  en  conseil ,  ilz  le  raportassent 
lendemain  à  la  loy.  Et  adonc  chascun  mestier  fut  sur 
ce  en  congrégacion  es  lieux  acoustumés  en  tel  cas.  Si 
revindrent  les  dessusdiz  doyens  faire  leur  raport  à  la 
loy,  le  XIX*  jour  d'octobre.  Et  après  pluiseurs  interro- 
V  21 

gacions  concordèrent  aux  fèvres  leurs  dictes  requestes, 
pour  ce  qu'il  leur  convenoit  ainsy  faire  par  la  impor- 
tunité  d'eulx  et  de  leurs  alyés.  Dont  toutefois  grand 
murmure  fu  des  plus  notables ,  pour  ce  que  en  ce 
temps  ceulx  de  la  ville  de  Bruges  traictoient  de  paix 
en  la  ville  de  Lille  aux  députés  du  duc  de  Bourgongne, 
leur  seigneur,  là  où  ceulx  de  Gand  meisme  avoient 
envoyé  certains  ambassadeurs.  Si  doubtoient  plui- 
seurs  que  les  menues  gens  ne  voulsissent  appliquier  à 
eulx  les  biens  des  riches. 

Tantost  les  fèvres,  à  tout  leurs  bannières,  alèrent  sur 
le  Marchié  au  bled,  et  tantost  et  incontinent  vindrént 
avec  eulx  les  parmentiers ,  les  revendeurs  de  vièses 
robes,  et  bientost  après  tous  les  aultres  mestiers. 
Après  y  vindrént  les  xxxvii  bannières  des  tisserans,  et 
puis  le  bailly  avec  la  loy  et  avec  la  bannière  de  Flan- 
dres et  de  la  ville ,  et  avec  eulx  la  bourgoisie,  et  tant 
qu'il  y  eut  en  nombre  quatre  vins  et  deux  bannières. 
Tost  après  se  départirent  ceulx  de  la  loy,  et  après  eulx 
toutes  les  aultres  bannières ,  par  la  manière  acoustu- 
mée  et  d'ordonnance  coustumière.  Si  s'en  alèrent  ou 
Marchié  des  venredis  devant  l'Ostel  des  remonstrances, 
où  ilz  demourèrent  toute  ycelle  nuit  jusques  à  lende- 
main, que  les  dessusdiz  fèvres  et  aultres  de  leur  oppi- 
nion  vouloient  aler  aux  champs.  Mais  la  bourgoisie  et 
la  plus  saine  partie  des  tisserans ,  désirans  de  laissier 
ycelle  armée,  pour  ce  qu'ilz  n' avoient  point  voulenté 
de  guerroyer,  estoient  d'oppinion  contraire.  Si  es- 
toient  en  voie  d'eulx  discorder  et  entrebatre.  Lors  les 
fèvres  se  retrayrent  de  l'aultre  costé  du  marchié  et  se 
séparèrent  des  aultres,  disans  que  ceulx  venissent  qui 
sievyr  les  vouldroient.  Dont  pluiseurs  se  mirent  avec 

eulx  de  leur  costé.  Et  après,  tous  les  aultres  se  dépar- 
tirent par  bonne  ordonnance,  et  alèrent  à  Merenqiier- 
que,  qui  est  le  chemin  de  Bruges,  logier  en  tentes  et 
en  pavillons. 

Si  estoient  en  ce  temps  pluiseurs  appovris,  et  par  ce 
estoient  pluiseurs  esmeus  et  rioteux ,  tant  par  la  perte 
de  la  monnoye  nouvelle  de  l'an  xxxiii  et  de  l'abaisse- 
ment des  vielles  monnoies,  comme  pour  ce  qu'ilz 
avoient  moult  frayé  en  tailles,  ou  voiage  de  Calais.  Et 
aussi  ilz  n'avoient  plus  de  laines  d'Angleterre,  par 
quoy  pluiseurs  ne  sçavoient  en  quoy  employer  leur 
temps  pour  gaigner  leur  povre  vie,  et  en  espécial, 
ceulx  d'Yppre,  qui  estoient  acoustumés  de  drapper  de 
ces  laines  d'Angleterre,  et  pluiseurs  aultres.  Et  d'aultre 
part  le  fourment  et  tous  aultres  bledz  estoient  moult 
chiers.  Et  si  ne  usoit  on,  ne  trouvoit  de  marchandise 
en  Flandres,  pour  la  cause  de  la  guerre  de  ceulx  de 
Bruges.  Par  quoy  les  biens  cessoient  de  venir  oudit 
pays  de  Flandres.  Car  ceulx  de  l'Escluse  avoient  fichié 
piliers  ou  fleuve  de  le  Liève ,  si  que  les  marchandises 
ne  povoient  entrer  ou  pays.  Et  les  riches  gardoient  au 
mieulx  qu'ilz  povoient  ce  qu'ilz  avoient  de  chevance*, 
pour  ce  qu'ilz  véoient  que  ces  gens  de  labeur  se  vou- 
loient  maintenir  de  eulx  armer  et  aprendre  à  vivre  de 
rapine,  et  que  aulcuns  ne  se  povoient  remettre  à  leur 
labeur.  Et  les  riches  ne  voloient  riens  mettre  dehors, 
pour  ce  qu'ilz  se  doubtoient  de  guerre  avoir  tous  les 
jours,  d'un  cost  ou  d'aultre. 

Après  ce,  les  Gantois  mandèrent  ceulx  des  villes  et 
vilages  de  leur  chastelenie  ,  qu'ilz  venissent  inconti^ 

1.  Ce  qu'ils  avoient  de  bien. 

lient  devers  eulx  en  armes,  en  tel  nombre  qu'ilz  fu- 
rent quand  ilz  furent  au  voiage  de  Calais.  Lequel 
mandement  les  eschevins  monstrèrent  au  commun 
habitans,  pour  eulx  sur  ce  consillier  ensamble.  Et 
pour  ce  que  ilz  ne  le  faisoient  mie  voulentiers,  alèrent 
aulcuns  devers  les  eschevins  de  Gand  pour  avoir  délay, 
et  qu'ilz  peussent  passer  à  moins  de  nombre.  Mais 
adonc  leur  commandèrent,  les  eschevins  de  Gand, 
qu'ilz  obéissent. 

Ce  temps  pendant,  lesdiz  Gantois  eslevèrent  ung 
capitaine,  éagié  environ  de  xxxvi  ans,  appelle  Rasse 
Oiivrem,  bourgois  de  Gand.  Auquel  ordonnèrent 
douze  consilliers,  qui  oncques  n'avoient  esté  en  la  loy 
de  ladicte  ville.  Et  de  ces  douze  en  y  eut  quatre  de 
la  bourgoisie,  quatre  des  tisserans,  et  quatre  des  mes- 
tiers.  Lequel  capitaine  ainsy  esleu  ne  vouloit  point 
emprendre  ledit  office ,  sinon  que  ce  fut  du  comman- 
dement du  prince. 

Item,  ledit  xix^  jour  d'octobre  avoit  esté  publyé  en 
l'ostel  des  eschevins,  que  tous  les  bourgois  forains 
venissent  en  ladicte  ville  de  Gand,  sur  paine  de  corps 
et  de  biens ,  dedens  trois  jours,  tellement  habilliés  en 
armes  comme  ilz  vouldroient  garder  leur  corps.  Dont, 
en  cedit  terme,  pluiseurs  y  comparurent.  Et  aucuns 
s'envoyèrent  excuser,  disans  qu'ilz  avoient  loyalle  en- 
sonne'  par  quoy  ilz  n'y  povoient  venir.  Et  firent  traic- 
tié  qu'ilz  paieroient  aulcune  pécune  pour  estre  ex- 
cusés. Et  pour  ce  qu'on  ne  donnast  point  de  charge, 
ne  à  besongnier,  à  ceulx  qui  y  estoient  venus,  quand 
ilz  eurent  sousjourné    trois  jours  ou   environ  en  la 

1 .  Ensonnc,  ci  mieux  Essoine  :  excuse. 

ville,  ilz  s'en  partirent  alans  en  leurs  besongnes.  Par 
quoy,  le  xxvii*  jour  dudit  mois  d'octobre,  furent  re- 
mandés, sur  peine  de  perdre  leur  bourgoisie  et  de 
payer  yssue.  Cedit  jour  furent  prins  huit  hommes  sol- 
doyers  de  l'Escluse ,  lesquelx  soubz  umbre  de  guer- 
royer ceulx  de  Bruges  desroboient  le  pays.  Si  les  prin- 
rent  ceulx  de  Saint-Laurens,  au  bloc.  Car  il  avoit  esté 
cryé  et  publyé  que  chascun  prenist  et  menast  devers 
la  justice  tous  les  desroubeurs  qu'on  pourroit  trouver, 
se  on  les  prenoit  vifz ,  et  que  se  l'on  ne  les  povoit 
prendre  vifz,  qu'on  les  tuast  et  meyst  à  mort.  Lesquelx 
les  désarmèrent,  et  retinrent  ycelles  armeures  avec 
leurs  vestemens.  Si  les  emmenèrent,  en  pur  leurs 
pourpoins,  à  Merenkerque,  en  l'ost  de  Gand,  où  len- 
demain, par  le  jugement  des  eschevins  eurent  les  ha- 
teriaulx  coppés.  Et  à  la  proyere^  du  souverain  doyen 
de  Gand,  furent  leurs  corps  donnés  aux  Augustins, 
qui  les  ensepvelirent.  Depuis  furent  trois  hommes 
boutés  hors  de  l'ost  de  Gand ,  pour  cause  de  pillage 
par  eulx  fais  sur  ceulx  des  villages. 

Ledit  Rasse ,  qui  fut  esleu  capitaine,  ala  devers  le 
duc  de  Bourgongne  à  Arras ,  pour  quérir  sa  commis- 
sion, si  son  plaisir  estoit  qu'il  fust  capitaine.  Et  laissa 
trois  lieutenans  à  Gand,  de  trois  membres  de  la 
ville,  ung  de  la  bourgoisie ,  nommé  Jehan  Lestauwe, 
des  mestiers  ung,  nommé  Jehan  Cachielle,  et  ung  des 
tisserans,  nommé  Gille  de  Sterque.  Le  lundi  qualriesme 
jour  de  novembre,  revint  Rasse  de'ssusdit  à  Gand,  à 
tout  commission  d'ycelui  duc  de  Bourgongne  d'estre 
capitaine  desdiz  Gantois.  Et  comme  il  en  eut  fait  le 

1 .  Proyerc,  prière. 

sairement  en  la  ville  de  Lille  devant  les  seigneurs  du 
conseil ,  samblablement  jura  en  Tost  devant  le  bailly 
et  eschevins  de  Gand,  d'estre  bon  et  loyal  au  prince,  à 
garder  ses  drois  et  signouries  et  les  préviliéges  de  la 
ville,  et  tenir  le  peuple  en  paix  et  union.  Et  pareille- 
ment jurèrent  les  douze  consilliers.    Le  cinquiesme 
jour  de  novembre,  Rasse,  capitaine,  à  tout  deux  per- 
sonnes de  chascune  bannière  avec  ceulx  de  la  loy, 
vinrent  de  Merenkerque   à  Gand ,   à  la  requeste  de 
ceulx  qui  avoient  pour  ce  pris  les  armes.  Si  prinst  plui- 
seurs  personnes  qui  avoient  esté  des  principaulx  gou- 
verneurs de  la  ville,  assavoir  Loys  de  Holle,  qui  avoit 
esté  premier  eschevin,  Lievin  le  Jagre ,  qui  pluiseurs 
fois  avoit  esté  eschevin  et  trésorier,  Gille  le  Clerc,  ad- 
vocat,  Jehan  l'apposticaire ,  qui  avoit  esté  trésorier  et 
eschevin,  Jehan  le  Grauwe,  qui  avoit  esté  eschevin, 
et  Jaque  le  Zaghère ,  qui  avoit  esté  souverain  doyen 
des  mestiers.  Et  furent  ensamble  emprisonnés  en  la 
maison  du  prince.  Et  encore  en  eussent-ilz  pris  des 
aultres,  mais  ilz  s'estoient  absentés.  Et  les  appelloit  on 
mangeurs  de  foie.  Si  fist,  ledit  capitaine,  publyer  que 
tous  ceulx  qui  avoient  esté  en  loy  en  la  ville  de  Gand 
depuis  dix  ans ,  qu'ilz  venissent  en  l'ost.  Lors  estoit 
grandement  accreu  l'ost  de  Gand  lez  Merenkerque. 
Car  ceulx  de  leur  chastelenie  estoient  venus  estoffée- 
ment,  excepté  ceiilx  de  Courtray.  Et  sambloit  une 
bonne  grande  ville,  de  leurs  tentes  et  pavillons  qu'on 
y  véoit.  Si  prinrent  leurs  armes  de  rechief  le  vi*  jour 
de  novembre,  et  vouloient  aler  à  Gand  quérir  les  pri- 
sonniers de  la  ville,  pour  yceulx  estre  en  leur  compai- 
gnie.  Mais  le  capitaine  les  refrainist,  et  dit  qu'il  avoit 
esté  ordonné  qu'on  les  laisseroit  en  prison  jusques  ad 

ce  que  l'ost  seroit  retournée  en  la  ville,  et  que  lors  on 
feroit  droit  et  loy  seloncq  ce  qu'on  trouveroit  par  une 
généralle  inquisicion  par  toute  la  contée  de  Flandres. 
Si  euyst  voulentiers  veu,  ledit  capitaine,  que  ledit  ost 
se  fust  apéticié,  disant  qu'il  metteroit  bien  la  paix  en 
droit  et  en  justice,  à  tout  la  quarte  partie  d'ycelui  ost. 
Mais  ceulx  de  l'ost  ne  se  vouloient  nullement  départir 
Tun  de  l'autre ,  ains  vouloient  demourer  ensamble  en 
fraternelle  amour.  Et  vouloient  aïer  logier  entre  les 
villes  de  Bruges  et  de  l'Escluse,  et  sçavoir  se  ceulx  de 
Bruges  et  de  l'Escluse  se  partiroient  du  Franc  selonc 
la  sentence  du  prince ,  et  se  ilz  se  submetter oient  de 
leurs  méfiais  et  oultrages  en  l'ordonnance  du  prince 
et  des  aultres  trois  membres  d'ycelui  pays  de  Flandres, 
sauves  leurs  vies  et  leurs  priviléeges.  Et  se  ceulx  de 
Bruges  le  vouloient  ainsy  faire,  ou  qu'ilz  suppliassent 
au  prince  qu'il  luy  pleuyst  sur  ce  avoir  eulx  en  grâce, 
et  en  oullre  déterminer  du  débat  de  entre  ces  deux 
villes  de  Bruges  et  de  l'Escluse  ,  adfm  que  les  mar- 
cheans  peussent  paisiblement  fréquenter  le  pays  ;  et  se 
ceulx  de  Bruges  le  refusoient,  on  feroit  tant  qu'on  les 
metteroit  en  obéyssance  en  la  voulenté  du  prince. 

Or  avoient ,  ceulx  de  Bruges,  envoyé  de  chascun 
mestier  de  leurs  députés,  lesquelx  traictèrent  tant  à 
Merenkerque  en  l'ost,  que  après  pluiseurs  paroUes 
furent  d'accord.  Si  estoient  yceulx  députés  en  nombre  de 
XLii  personnes.  Lesquelx,  après  ledit  accord,  ensamble 
présentèrent  et  accordèrent  à  baillier  lettres  selonc 
une  minute  faite  par  eulx,  le  xii"  jour  de  novembre. 
Dont  la  teneur  s'ensuit  : 

«  Nous  bourghemaistres,  eschevins,  conseil,  clieve- 
tains  de  la  bourgoisie,  doyens  jurés  des  mestiers  et 

toute  la  communaulté  de  la  ville  de  Bruges,  faisons 
sçavoir  à  tous  ceulx  qui  ces  présentes  lettres  verront, 
que  nous,  à  l'onneur  de  nostre  très  redoubté  seigneur 
et  prince  le  duc  de  Bourgongne,  conte  de  Flandres, 
en  et  à  la  prière  des  trois  membres  de  la  bonne  ville  X 
de  Gand  et  de  toutes  les  franches  villes  et  de  la  chas- 
telenie  de  Gand,  avons  consenti  et  consentons  par 
ces  présentes,  par  nous  et  noz  successeurs,  à  tenir 
ferme  et  estable  tel  dit  et  sentence  donnée  et  ordon- 
née de  nostredit  seigneur  et  son  conseil  en  sa  dicte 
bonne  ville  de  Gand ,  le  xi^  jour  de  février,  l'an  mil 
iiu"^  et  XXXVI,  de  ceulx  du  Francq  comme  le  quart 
membre  du  pays,  comme  par  avant  eust  esté  sans 
fraude  et  seloncq  le  contenu  d'ycelle  sentence.  En 
tesmoing  de  vérité  avons  ces  lettres  scellées  du  seel 
des  promesses  de  ladicte  ville.  » 

Lequel  accord  ainsy  par  les  députés  de  la  ville  de 
Bruges  rapporté  en  leur  ville,  après  grand  conseil,  ceulx 
de  la  loy  firent  demande  aux  habitans  de  Bruges  assam- 
blésdevantl'osteldes  eschevins,  se  ilzvoloient  accorder 
cedit  traictié.  Lesquelx,  là  estans  jusques  au  nombre 
de  vint  mille  personnes  ou  plus,  après  ung  peu  de 
silence,  respondirent  comme  tous,  oyl  I  Lors  s'avança 
ung  nommé  Copin  de  Mesmacre,  pieçà  banni  de  Gand 
pour  ses  démérites,  et  disoit  :  «  Tout  va  mal.  Comment 
estes  vous  si  couwars  que  vous  crémés  tant  les  Gan- 
tois. Certes  vous  estes  dignes  d'avoir  à  souffrir  à  cause 
de  vostre  folie  et  inconstance.  »  Et  après  ce,  le  doyen 
des  fèvres,  ung  cousturier,  et  pluiseurs  aultres  com- 
mencèrent fort  à  murmurer  et  à  contrarier  ledit  ac- 
cord, et  espécialementcontredisoient  moult  de  en  faire 
lettres.  Et  tant  firent  que  tout  ledit  accord  et  traictié 

furent  adnientis  par  le  tumulte  d'yceulx.  Par  quoy 
depuis^  par  le  jugement  de  la  loy  de  Bruges,  eurent 
les  haleriaux  coppés,  ledit  Copin,  le  doyen  des  fèvres, 
le  cousturier,  et  ung  aullre.  Et  furent  bannis  de  leurs 
complices,  jusques  à  dix  sept  sédicieux.  Toutefois 
».  ycelle  unité  et  paix  entre  ceulx  de  Bruges  et  ceulx  de 
Gand  fut  toute  despécié,  quoique  lesdiz  députés  et 
ceulx  de  Bruges  en  eussent  baillié  dix  sept  hostaiges 
à  ceulx  de  Gand.  Lesquelx  ceulx  de  Gand  délivrèrent 
depuis  et  leur  renvoyèrent,  soubz  umbre  que  yceulx 
députés  leur  disoient  qu'ilz  avoient  fait  leur  debvoir 
et  leur  povoir  à  faire  interriner  ledict  traitié  et  accord. 
Avec  lequel  traictié  avoit  aussy  esté  ordonné  et  accordé 
que  ceulx  du  Franc  pourroient  prendre  la  franchise 
de  bourgoisie  à  Gand  ou  à  Bruges,  ou  mieulx  plairoit 
à  chescun.  Et  sur  ce  debvoienl,  lesdiz  Gantois  et 
ceulx  d'Yppre,  envoyer  devers  le  duc  de  Bourgongne 
leurs  ambassadeurs,  prier  qu'il  luy  pleuyst  oster  les 
soldoyers  estrangiers  de  l'Escluse  et  les  piliers  de  la 
rivière  de  la  Liève,  ad  fin  que  les  marchandises  peus- 
sent  venir  ou  pays,  ou  se  ce  non,  que  eulx  meismes 
les  peussent  oster. 

Après  ce,  s'en  ala  Tost  de  Gand  logier  à  Arden- 
bourg.  Et  pour  ce  que  ceulx  de  Bruges  contredisans 
cedit  accord  et  qu'ilz  ne  vouloient  partir  du  Francq, 
fut  publié  à  Gand  et  en  la  chastelenie  le  mandement 
du  prince,  fait  en  l'esté  darrain  passé,  qu'on  ne  menast 
ne  souffrist  mener  aulcuns  vivres  à  Bruges.  Item,  que 
leurs  biens  et  debtes  fussent  prins  et  délivrés  en  jus- 
tice. Et  après  fut  pubhé  que  se  ceulx  de  Bruges  vou- 
loient faire  aulcunes  courses  ou  envayes  sur  ceulx  de 
la  chastelenie,  qu'on  sonnast  les  cloches  aux  églises  et 

les  bacins,  et  fesist-on  feux  pour  assambler  et  résister 
contre  eulx. 

Après  ce,  eut  le  hattereau  coppé  Glarus  Boie,  natif 
d'Axcelle,  et  aussi  furent  décolés  Guillaume  le  Bocque- 
quelare,  patinier,  natif  du  pays  de  Wast,  et  ung 
homme  de  Courtray,  pour  ce  qu'ils  avoient  esté  à  Cour- 
tray  pour  l'instigacion  des  fèvres  et  cousturiers  de 
Gand,  et  avoient  dit  yluecq,  que  ceulx  de  Gand  dési- 
roient  moult  que  ceulx  de  Bruges  venissent  aux  champs 
en  armes  avec  eulx  pour  le  bien  du  commun  pays  de 
Flandres  et  le  union  d'ycelui. 

Et  pour  corrigier  ceux  de  l'Escluse,  le  xvi*  jour  de 
novembre,  ceulx  de  l'ost  eurent  conseil  qu'ils  envoye- 
roient  certains  députés  à  Gand  et  es  villes  de  la  chas- 
telenie,  pour  sçavoir  que  on  feroit  et  en  quelle  manière 
on  procéderoit.  En  oultre  que  ilz  estoient  de  l'oppi- 
nion  qu'on  alast  sur  ceulx  de  Bruges  ;  qu'on  leur  en- 
voiast  encore  autant  tant  de  gens  qu'ilz  estoient.  Mais 
ceulx  de  Gand  et  aultres  eurent  advis,  pour  ce  que  les 
vivres  estoient  chiers  et  que  l'iver  estoit  près,  avec  ce 
aussy  qu'il  leur  anuioit  de  baillier  l'argent  des  soldées, 
qu'on  retournast  et  délaissast-on  l'armée.  Car  aussy 
la  grigneur  partie  estoient  adonc  contraires  contre 
ycelle  et  quéroient  occasion  de  le  despecier.  Et  adonc 
l'ost  des  Gantais  se  départi  de  Ardembourg,  retour- 
nans  jusques  à  Hecquelo.  Et  yluecq,  ung  de  la  chas- 
telenie,  portant  une  partie  d'une  sauch  de  bois  et 
clôture  d'un  champ  pour  faire  feu  et  eschauffer  vian- 
des, pour  ce  que  aulcuns  de  Gand  lui  vouloient  oster 
par  force,  se  deffendi  et  crya  :  à  la  chastelenie  !  et  les 
Gantois  cryèrent  :  Gand  !  Si  que  tous  s'esmeurent  à 
ceste  cause,  les  Gantois  d'une  part,  et  la  chastelenie 

d'aultre  part.  Ety  eusteu  grand  bataille,  se  n'eustesté 
un  g  nommé  Piètre  Simon,  premier  eschevin  de  Gand, 
qui  par  belles  paroUes  desparti  l'estourmie,  par  grand 
vaillance.  Et  y  fut  vilainement  blécié  des  sombres 
cops^  qu'il  recupt  de  se  bouter  entre  eulx.  Mais  il  ne 
povoit  estre  navré  pour  ses  bonnes  armeures.  Et  en  y 
eut  pluiseurs  navrés,  dont  les  aulcuns  en  moururent 
depuis,  et  par  espécial  des  Gantois.  Dont  il  y  moru 
en  la  place  ung  navieur  de  Gand ,  viguereux  homme. 
Et  depuis  furent  bannis  de  Gand  deux  hommes  qui 
avoient  féru  sur  le  premier  eschevin  dessusdit.  Et  la 
vigile  saint  Andrieu*  retournèrent  chescun  en  son  lieu 
lesdiz  Gantois,  qui  s'estoient  mis  en  armes  à  petite 
délibéracion,  et  repaisièrent  en  leur  ville  à  peu  de 
consolacion.  Et  ceulx  de  leur  chastelenie  qui  y  estoient 
aies  bien  envis,  retournèrent  bien  voulentiers  chescun 
à  son  hostel. 

Peu  de  temps  après  ensievant  fu  déposé  de  sa 
capitainerie  ledit  Rasse  Ouvrem,  et  les  dessusdiz 
six  prisonniers  furent  délivrés,  pour  ce  qu'ilz  pro- 
mirent de  ester  à  droit  et  à  loy  de  ce  qu'on  leur  im- 
poseroit  ou  demanderoit  dedens  trois  jours  après  ce 
qu'ilz  en  seroient  semons. 

En  décembre,  le  mois  ensievant,  furent  publiées 
lettres  du  prince  par  les  villes  et  chastelenies  de  Gand, 
contenans  qu'on  n'obéyst  plus  au  capitaine  Rasse 
Ouvrem,  carie  prince  l'avoit  démis.  La  veille  de  Noël 
fut  ordonné  par  ceulx  de  Gand  en  plaine  colacion, 


1 .  Sombres  cops.  On  disait  plus  ordinairement  :  coups  orbes  ; 
des  meurtrissures. 

2.  Le  29  novembre. 

que  messire  Roland  de  Hutkerque,  messire  Colard  de 
Commines,  Jehan  de  La  Damme,  maistre  Cille  de  Le 
Woustine,  Gérard  de  Maldighem,  Jehan  de  Popeghem, 
Piètre  Goudghebur,  Piètre  Bris,  Josse  de  Beys,  Mar- 
tin de  Mesmimes  et  Jehan  Cricque,  lesqiielx  avoient 
esté  bannis  de  Gand,  qu'ilz  pourroient  revenir  en  la- 
dicte  ville  de  Gand,  et  ou  pays  de  Flandres.  En  oultre 
ung  appelle  Copin  Capon,  qui,  a  passé  cinq  ans,  s'es- 
toit  absenté  de  ladicte  ville,  et  avoit  desrobé  pluiseurs 
personnes  en  la  contée  de  Flandres,  tant  que  pluiseurs 
alans  par  le  chemin  se  doubtoient  moult  fort  de  lui. 
Si  fu  pour  lors  retourné  à  Gand,  cuidant  que  tout  fust 
oublié,  mais  il  fu  prins  et  condemné,  par  quoy  il  eut 
le  hateriel  coppé,  avec  deux  aultres  qui  avoient  des- 
robé deux  hommes  emprès  la  ville  de  Tendremonde. 


CHAPITRE  CCXXV. 

Comment  le  traictié  se  fîst  entre  le  duc  de  Bourgongne 
et  ceulx  de  la  Yille  de  Bruges. 

Item,  entretant  que  toutes  besongnes  dessusdictes 
se  faisoient,  les  devantdiz  Brughelins,  qui  bien  véoient, 
comme  dit  est  ailleurs  par  ci  devant,  que  à  demou- 
rer  longuement  en  l'indignacion  de  leur  prince  estoit 
totalement  la  destruction  d'eulx  et  de  leur  ville,  se 
commencèrent  fort  à  continuer  de  quérir  les  moyens 
et  avoir  traictié  avec  luy.  Lequel  traictié  enfin  ilz 
trouvèrent,  et  se  submirent  du  tout  à  leur  prince  des- 
susdit, avec  ceulx  de  son  conseil,  par  certaines  condi- 
cions  déclairées  entre  ycelles  parties.  Duquel  traictié, 
ou  au  moins  aulcuns  des  principaulx  poins,  pronon- 

ciés  à  Arras  le  iiii'"  jour  de  mars,  présent  le  dessusdit 
duc  et  son  conseil  et  très  grand  nombre  d'aultres 
gens,  la  copie  s'ensieut  : 

Premiers.  Fut  ordonné  que  à  la  première  fois  que 
ledit  duc  yroit  à  Bruges-,  venroient  au  devant  de  lui 
vint  personnes  avec  ceulx  de  la  loy,  sans  chaperons 
et  nuds  pies  et  deschaux,  une  lieue  hors  de  ladicte 
ville,  et  eulx  venus  en  sa  présence  se  metteroient  à 
genoux,  en  luy  requérant  pardon,  et  lui  pryer  qu'il 
lui  pleust  à  venir  en  ycelle  ville. 

Item.  Que  la  porte  de  la  bouverie  seroit  convertie 
en  une  chapelle,  où  on  célébreroit  chescun  jour  les 
sept  heures  cannoniaulx. 

Item.  Que  dore  en  avant  à  tousjours,  quand  mondit 
seigneur  et  ses  successeurs,  contes  et  contesses  de 
Flandres  venroient  à  Bruges,  yceulx  de  Bruges  ven- 
roient hors  de  ladicte  ville,  portans  les  clefz  de 
toutes  les  portes,  en  perpétuelle  mémoire  d'obeys- 
sance. 

Item.  Que  chescun  an,  le  jour  de  leur  mésus*,  ilz 
feront  en  l'église  de  Saint-Donas  chanter  une  messe 
sollempnelle  à  dyaque  et  soubdiaque,  oii  ilz  feront 
estre  xxiiii  personnes,  chescun  tenant  une  torche  ar- 
dant  tant  que  la  messe  durra,  de  vi  livres  de  cire 
chescune  torche,  et  à  chescun,  un  groz. 

Item.  Que  à  la  Liève  on  fera  une  belle  croix. 

Item.  Que  les  biens  des  bastars  ne  seront  plus 
affranchis  à  la  mort,  mais  seront  confisquiés  au 
prince. 

Item,  Que  ceulx  de  Bruges  quitteront  et  rachateront 

1 .  Le  jour  de  leur  sédition. 


334  CHRONIQUE  [1437] 

à  mondit  seigneur  les  rentes  viagères  en  quoy  ses  do- 
maines sont  tenus  et  obligiés. 

Item.  Que  ceulx  de  Bruges  n'auront  plus  de  cong- 
noissance  sur  ceulx  de  l'Escluse.  C'est  assavoir  que 
ceulx  de  Bruges  ne  seront  plus  leur  chef  lieu,  et  ne  les 
sievront  plus  ceulx  de  l'Escluse  en  l'ost,  ne  aultrement, 
et  ne  auront  à  faire  avec  eulx,  fors  seulement  en  ce  qui 
touche  la  marchandise. 

Item.  Que  aux  mestiers  qu'on  fait  à  l'Escluse,  dont 
longuement  a  esté  question  entre  les  deux  villes, 
yceulx  de  Bruges  n'en  auront  pas  nulle  congnoissance. 

Item.  Ceulx  de  Bruges  ne  pourront  faire  aulcune 
armée,  sous  la  forfaiture  de  corps  et  de  biens. 

Item.  Quiconques  feroit  cesser  les  mestiers  quand 
armées  et  discencions  se  naisteroient,  encourroit  moult 
grièves  paines  contenues  en  la  principalle  sentence. 

Item..  Sont  réservés  à  mondit  seigneur  aulcunes 
personnes  à  estre  en  sa  voulenté,  de  ceulx  de  Bruges, 
et  de  ceulx  qui  y  sont  devenus  bourgois  durant  la 
dissencion. 

Item.  Donrront  et  payeront  ceulx  de  Bruges  à  mon- 
dit seigneur,  if  mille  ridres  d'or. 

Item.  Ceulx  de  la  loy  et  aultres  dénommés  de 
Bruges,  yrontdedens  huit  jours  hors  de  la  ville  à  ren- 
contre d'aulcuns  députés  qui  y  seroient  envoyés  de 
par  ledit  duc,  et  les  recepverront  en  grande  obé- 
dience. 

Item.  Que  nul  ne  sera  plus  bourgois  forain  d'ycelle 
ville,  se  il  n'y  demeure  par  trois  fois  quarante  jours. 

Item.  Fut  ordonné  que  le  filz  du  seigneur  de  l'Ule- 
Adam  auroit  pour  la  mort  de  son  père  x"^'  escus,  avec 
aulcunes    amendes  honnourables.    Et   pareillement 

amenderoient  la  mort  du  fèvre,  a  sa  femme  et  à  ses 
amis.  Lequel  fèvre  avoit  esté  esquartelé,  pour  ce 
qu'il  avoit  baillié  les  marteaulx  pour  ouvrir  la  porte. 
Avec  lesquelles  amendises  en  y  avoit  de  pluiseurs 
aultres  mises  par  escript  ou  principal  traictié ,  des- 
quelles à  cause  de  briefté  je  me  passe  de  en  faire  récita- 
tion ne  mencion.  A  laquelle  sentence  prononcier  et  oyr 
estoient  présens,  à  genoulx  devant  leur  prince,  en  son 
hostel  dedens  Arras,  pluiseurs  notables  personnes  et 
jusques  au  nombre  de  vint  quatre  ,  ad  ce  commis  et 
députés  de  par  la  ville  de  Bruges.  Lesquelx  furent 
Iravilliés  pour  la  lecture  et  longueur  d'ycelle  sentence, 
et  tant  que  en  fm  le  duc,  ce  voiant,  par  pitié  ordonna 
qu'on  les  feyst  seoir  pour  estre  plus  à  leur  aise.  Et 
toutes  ces  besongnes  parfaites  et  acomplies,  et  que  les 
dessusdiz  députés  furent  retournés  en  la  ville  de 
Bruges,  assamblèrent  le  peuple  en  très  grand  nombre 
et  multitude,  et  monstrèrent  la  copie  de  la  sentence, 
laquelle ,  pour  le  grand  désir  qu'ilz  avoient  pour  re- 
tourner en  la  grâce  du  prince  leur  naturel  seigneur, 
fut  à  la  plus  grand  partie  assés  agréable.  Et  à  aulcuns 
aultres,  gens  de  petit  estât,  qui  avoient  eu  gouverne- 
ment durant  les  tribulacions,  ne  fut  point  plaisant.  Et 
eussent  voulentiers  de  rechief  par  leurs  paroUes  sédi- 
cieuses  esmeu  le  peuple  contre  les  puissans.  Ce  que 
faire  ne  po voient.  Car  ilz  doubtoient  grandement  après 
ycelle  paix  estre  pugnis  de  leurs  oultrages  et  desmé- 
rites. Et  comme  ilz  doubtoient,  leur  advint.  Et  dedens 
brief  temps  ensievant  furent  prins  jusques  au  nombre 
de  douze  ou  environ,  des  principaulx  qui  avoient  sous- 
tenu  et  entretenu  toutes  les  rigueurs  dont  dessus  est 
faite  mencion.  Lesquelx  eurent  les  hateriaulx  coppés. 

Et  si  en  y  eut  pluiseurs  bannis ,  qui  se  rendirent  fugi- 
tifz.  Et  fu  faite  ceste  justice  à  la  venue  du  damoiseau 
de  Clèves,  nepveu  du  duc  de  Bourgongne,  qui  de  par 
Juy,  avec  aulcuns  de  son  conseil,  fu  commis  d'aler  re- 
cepvoir  lesdictes  amendises  et  sairemens,  selonc  le 
contenu  du  Iraictié  fait  et  passé  à  Arras.  Et  par  avant 
avoient  esté  renvoyés  devers  ledit  duc,  en  la  ville 
d' Arras,  lxiii  hommes,  lesquelx  avoient  esté  prins  en 
la  ville  de  Bruges,  quand  ledit  duc  en  fu  débouté.  Et  à 
leur  département  de  Bruges  leur  fu  livré  à  chascun 
une  robe  de  verd^  aux  despens  de  la  dessusdicte  ville. 


CHAPITRE  GGXXYI. 

Comment  la  guerre  se  resmeut  entre  la  duchée  de  Bar 
et  la  contée  de  Waudémont. 

Item,  en  l'an  dessusdit  se  resmeut  la  guerre  d'entre 
la  duchée  de  Bar  et  la  contée  de  Waudémont,  pour  ce 
principalment  que  messire  Jehan  de  Aysonville,  sé- 
neschal  héritable  de  la  duchée  de  Lohorainne ,  voult 
prendre  la  ville  de  Waudémont,  sur  aulcune  querelle 
qu'il  se  disoit  y  avoir.  Et  depuis  qu'il  eust  failly  de  son 
entreprinse ,  fist  guerre  ouverte ,  en  boutant  les  feux 
en  pluiseurs  lieux  par  ladicte  conlée.  Laquelle  be- 
songne  venue  à  la  congnoissance  du  conite  du  Wau- 
démont, qui  estoit  à  Genville  \  monta  à  cheval  hasti- 
vement,  et  avec  lui  Forte-Espice ,  à  tout  environ  cent 
combatans,  et  poursievy  ses  ennemis  très  radement, 
et  les  raconsievy  à  l'issue  de  son  pays.  Si  les  assailly 

i .  Joinville  (Haute-Marne.) 

très  vaillamment  et  vigeureusement ,  et  en  conclusion 
les  mist  en  desroy,  jà  soit  qu'ilz  fussent  bien  eulx  trois 
cens.  Si  en  furent  mors  environ  quarante  et  autant  de 
prisonniers,  et  les  aultres  se  sauvèrent  en  fuiant.  Et  fu 
leur  estendart  gagnié  sur  eulx,  et  porté  en  l'église  de 
Vezelize*. 

Et  tantost  après,  fu  la  guerre  plainement  ouverte 
entre  ycelles  parties.  Et  alèrent,  les  gens  dudit  conte, 
courre  sur  leurs  ennemis.  Lesquelx  furent  rencontrés 
de  messire  Gérard  du  Chastelet,  et  rués  jus  et  menés 
prisonniers  à  Mirencourt  *,  qui  est  une  bonne  ville  ap- 
pertenant  au  duc  de  Loborainne.  Et  depuis,  ledit  conte 
de  Waudémont  prinst  ladicte  ville  de  Mirencourt,  par 
l'ayde  de  Floquet  et  de  Forte-Espice.  Si  en  rescoust 
ses  gens,  et  en  laissa  ledit  Floquet  capitaine.  Lequel 
brief  ensievant  le  rendi  aux  Loborains,  et  se  retourna 
contre  ledit  conte,  à  la  requeste  de  La  Hire. 

En  oultre  ,  Blancbefort ,  Antlioine  de  Chabennes , 
Chapelle  Gautier,  Le  Bron,  Matbelin  et  aulcuns  aultres 
capitaines,  à  tout  leurs  gens,  menoient  guerre  aux 
Lohorrains  et  aux  Barrois  pour  ledit  conte  de  Waudé- 
mont, lequel  avoit  leurs  séellés  pour  le  servir.  Et  sur 
ce  leur  avoit  baillié  pour  eulx  Vezelize  "et  aulcnues 
aultres  de  ses  places.  Mais  après  qu'ilz  eurent  tout 
gasté  le  pays,  ilz  se  retournèrent,  et  trouvèrent  manière 
d'avoir  mandement,  contenant  qu'ilz  se  partissent  de 
là  et  serveyssent  lesdiz  Loborains  et  Barrois  contre 
ycelui  conte.  Lequel  mandement  ilz  monsttèrent  à 
messire  Hector  de  Flavi,  qui  estoit  gouverneur  de  la- 

i .  Vezelize  (Meurlhe). 
2.  Mirecourt  (Vosges). 

dicte  contée  de  Waudémont.  Et  tantost  après,  les  ca- 
pitaines dessusdiz  délivrèrent  la  dessusdicte  ville  de 
Vezelize  à  yceulx  Lohorains ,  qui  le  désolèrent.  Et 
tantost  après  ensievant,  quand  ilz  eurent  gasté  grand 
partie  des  pays,  tant  d'un  costé  comme  d'aultre,  se 
départirent  yceulx  François,  qu'on  nommoit  Escor- 
cheurs  en  commun  langaige ,  et  se  tirèrent  vers  les 
Alemaignes.  Auquel  déparlement  ilz  eurent  très  grand 
finance  des  dictes  duchées  de  Bar  et  de  Lohoraine,  et 
avec  ce  emmenèrent  ostaiges  avec  eulx  pour  estre 
payés  du  surplus.  Desquelx  ostaiges  en  estoit  l'un ,  le 
filz  de  messire  Gérard  du  Chastelet. 

Durant  lequel  temps ,  le  roy  de  Sézile  envoia  son 
filz  le  marquis  du  Pont,  éagié  de  ix  ans,  pour  entrete- 
nir le  pays.  Et  gouvernoient  pour  lui  l'évesque  de 
Thoul  et  ledit  messire  Gérard.  Et  ung  petit  paravant, 
ung  nommé  Watelin  Tieulier  menoit  guerre  au  conté 
de  Waudémont ,  et  avoit  sa  retraicte  en  ung  moult 
fort  chastel  qui  estoit  à  son  beau  père,  c'estassavoir  le 
seigneur  de  Harteul,  laquelle  soustenoit.  Et  avoit  fait 
pluiseurs  dommages  par  feu  et  par  espée  en  ladicte 
contée  de  Waudémont.  Pour  lesquelx  contrevengier, 
ledit  conte  de  Waudémont ,  accompaignié  de  son 
nepveu  le  conte  de  Blamont,  le  seigneur  de  Commar- 
chis  et  Forte-Espice ,  avec  le  nombre  de  quatre  cens 
combatans  ou  environ,  ala  devant  ladicte  forteresce  et 
le  prinst  par  force  d'assault ,  et  ledit  chevalier  dedens. 
Mais  incontinent,  lesdiz  Lohorains  vinrent  à  grand 
puissance  pour  baillier  souscours  à  ycelui  chevalier. 
Lesquelx  voians  que  sa  place  estoit  prinse  et  leurs  ad- 
versaires dedens,  se  retrairent  et  firent  de  rechief 
moult  grand  assamblée  pour  mettre  le  siège  devant 

Moustier  sur  Saulz.  Mais  pour  ce  que  messire  Hector 
de  Flavi  avoit  fait  ardoir  la  ville  où  ilz  se  cuidoient 
logier,  s'en  retournèrent  en  leurs  marches.  Ainsy  et 
par  ceste  manière  se  destruisoient  yceulx  deux  parties. 


DE  L'AN  MCCCCXXXVin. 

[Du  13  mars  1438  au  5  avril  1439.] 


CHAPITRE   GGXXVII. 

Comment  la  famine,  la  guerre  et  la  pestilence  fu  grande  et  merveilleuse 
en  pluiseurs  pays. 

Au  commencement  de  cest  an ,  en  continuant  de 
mal  en  pis ,  la  famine  universelle ,  dont  en  aultre  lieu 
est  faite  mencion^,  commença  de  rechief  estre  si  très 
grande  et  si  destréçeuse,  que  c'estoit  moult  piteuse 
chose  de  veoir  les  povres  gens  morir  en  grand  multi- 
tude par  le  moyen  d'ycelle  famine.  Et  avec  ce,  fu  très 
grande  mortalité  en  diverses  parties  du  royaume  de 
France,  et  par  espécial  en  la  contée  de  Flandres,  et 
plus  en  la  ville  de  Bruges  que  ailleurs;  et  pareillement 
dedens  la  cité  de  Paris.  Et  d'aultre  part,  la  guerre  es- 
toit  très  aspre  et  dure  merveilleusement  en  pluiseurs 
divers  lieux  et  pays.  Par  lesquelx  trois  inconvéniens 
pluiseurs  nobles  hommes,  et  générallement  tout  le 

1.  Page  323. 

peuple  dudit  royaume  et  des  pays  à  l'environ ,  furent 
en  grande  et  doloreuse  perplexité ,  et  fort  amatîs. 

Et  entretant,  les  François,  qu'on  nommoit  en  com- 
mun langaige  les  Escorcheurs,  se  tenoient  en  très 
grand  nombre  sur  les  marches  de  Bourgongne,  où  ilz 
faisoient  de  très  grans  et  innumërables  dommages, 
tant  de  prendre  forteresces  et  prisonniers,  comme  de 
tuer  et  ravir  hommes  et  femmes,  tant  nobles  comme 
aultres,  en  toute  et  pareille  manière  comme  eussent 
peu  faire  les  ennemis  et  adversaires  du  pays.  Lesquelles 
entreprinses ,  venues  à  la  congnoissance  du  duc  Phe- 
lippe  de  Bourgongne ,  en  eut  au  ceur  grand  desplai- 
sance, tant  pour  l'amour,  du  temps  de  la  famine*, 
comme  pour  les  mortalités  qui  estoient  eu  pluiseurs 
lieux  de  ses  pays. 


CHAPITRE  CGXXVIII. 

Comment  le  seigneur  de  Thalebot,  messire  Thomas  Kiriel  et  aulcuus 
aultres  capitaines  anglois  conquirent  Longueville  et  pluiseurs  aultres 
forteresces  sur  les  François. 

Item,  en  cest  an,  le  seigneur  de  Thalebot,  messire 
Thomas  Kiriel  et  aulcuns  aultres  capitaines  Anglois  se 
mirent  sur  les  champs ,  environ  le  mois  de  may,  avec 
eulx  le  nombre  de  huit  cens  combatans  ou  environ,  et 
alèrent  logier  devant  le  chastel  de  Longueville,  que  te- 
noient les  gens  de  La  Hire.  Duquel  chastel  et  de  la 


1 .  Tant  pour  t amour  du  temps  de  la  famine.  Il  faut  entendre 
par  là  :  Tant  pour  la  compassion  qu'il  eut  des  pcuiles  pendant  la 
famine,  comme,  etc. 

signourie,  yceliii  La  Hire  se  disoit  seigneur  par  le  don 
du  roy  Charles,  ainsi  et  par  la  manière  que  l'avoit  eu 
jadis  ce  très  vaillant  et  excellent  combatant,  Bertran 
Du  Glaiakin  *,  breton ,  connestable  de  France.  Les- 
quelx  assëgiés  vëans  leurs  adversaires,  en  assés  brief 
terme  rendirent  la  forteresce  aux  Ânglois  ,  par  tel  si 
qu'ilz  s'en  partiroient  sauf  leurs  corps  et  leurs  biens.  Si 
s'en  retournèrent  à  Beauvais.  Lesquelx  Anglois,  après  ce 
qu'ilz  orent  mis  bonne  et  souffîsante  garnison,  s'en  alè- 
rent  devant  Charlemaisnil,  qui  estoit  un  moult  bel  chas- 
tel  séant  au  plus  près  de  Diepe,  appertenant  au  seigneur 
de  Torsy.  Lequel  fu  rendu.  Et  pareillement  conquirent 
Guillemecourt*  et  aulcunes  aultres  places  que  tenoient 
les  François  ou  pays  de  Caulx.  Et  la  cause  pour  quoy 
ilz  furent  si  tost  mis  en  obèyssance ,  si  fut  pour  ce 
qu'ilz  esloient  mal  pourveus  de  vivres  et  d'artilleries. 


CHAPITRE  GGXXIX. 

Comment  le  traictlé  de  mariaige  fu  fait  entre  l'aisné  filz  du  roy  de  Navarre 
et  la  damoiselle  de  Clèves,  nlèpce  au  duc  de  Bourgongne. 

Ou  temps  dessusdit,  vinrent  devers  le  duc  de  Bour- 
gongne en  la  ville  de  Douway  ^,  environ  vint  quatre 
hommes  de  cheval,  ambassadeurs  envoyés  par  le  roy 
de  Navarre  pour  traictier  le  mariaige  de  la  damoiselle 
de  Clèves*,  nièpce  dudit  duc  de  Bourgongne,  avec  le 


i ,  Sic.  Lisez  :  Bertrand  Duguesclin. 

2.  Guilmecourt  (Seine-Iuférieure.) 

3.  Douai. 

4.  Inez,  fils  du  duc  de  Clèves. 

filz  héritier  dudit  roy  de  Navarre'.  Entre  lesquelx  es- 
toient  le  prieur  de  Raincevaulx ,  et  ung  chevalier  no- 
table homme,  nommé  messire *,  et  aulcuns  aultres 

gentilz  hommes,  et  le  roy-d'armes  dudit  royaume  de 
Navarre.  Lesquelx  traictiés  furent  conduis  et  démenés 
assés  longuement.  Mais  en  la  fin  vint  la  besongne  à 
conclusion,  et  fut  octroiée  par  ledit  duc ^  Et  depuis 
fu  ladicte  dame  envoyée  très  honnourablement  acom- 
paignée,  en  la  conduite  de  son  frère  aisné,  audit  roy  de 
Navarre. 

CHAPITRE  GGXXX. 

Comment  les  villes  et  chasteaux  de  Montargis  et  Chevreuses  furent  mises 
en  l'obéyssance  du  roy  Charles  de  France. 

Durant  le  temps  dessusdit,  furent  remises  en  l'obéys- 
sance du  roy  Charles  de  France  les  villes  et  forte- 
resces  de  Montargis,  et  Chevreuses ,  qui  tenoient  les 
Anglois.  Et  d'aultre  part,  les  garnisons  de  Meaulx  en 
Brie,  de  Creil,  Ponthoise  et  Gisors,  travilloient  moult 
fort  les  pays  d'ycelui  roy  Charles;  et  par  espécial  es 
pays  de  Santhers,  Vermendois,  Amiennois,  Beauvoisis, 
et  aultres  signouries.  Et  pareillement,  les  garnisons 
qui  estoient  assises  contre  les  Anglois,  faisoient  grans 
dommages  aux  pays  dessusdiz  ;  dont  le  povre  peuple 
en  pluiseurs  manières  estoit  moult  travillié.  Et  quand 
est  au  regard  de  messire  Jehan  de  Luxembourg ,  il  se 

1.  Don  Carlos,  fils  de  Jean  II,  roi  de  Navarre. 

2.  Un  blanc  dans  le  manuscrit  8346.  Vérard  met  :  «  Ung  cer- 
tain chevalier.  » 

3.  Cela  s'entend  de  la  demoiselle. 

tenoit  comme  neutre ,  et  pour  celui  temps  avoit  peu 
de  hantise  avec  nulles  de  ces  parties.  Si  faisoit  très 
fort  furnir  ses  villes  et  cbasteaux,  de  vivres  et  d'artille- 
ries, sur  espérance  de  lui  deffendre  contre  tous  ceulx 
qui  nuire  ou  grever  le  vouldroient.  Et  jà  soit-il  que 
par  pluiseurs  fois  il  eust  esté  requis  et  admonesté  de 
faire  sairement  au  roy  Charles,  nientmains  oncques 
ne  s'i  volt  consentir,  et  estoit  tout  reconforté  d'at- 
tendre les  advenlures  qui  advenir  lui  pourroient.  Car 
il  avoit  les  séellés  du  roy  d'Angleterre,  du  duc  d' Yorch, 
et  de  pluiseurs  aultres  Anglois ,  par  lesquelx  ilz  luy 
prometoient  sur  leur  foy  et  honneur,  que  se  il  adve- 
noit  que  les  François  le  approuchassent  en  aulcune 
manière  pour  luy  faire  guerre,  ilz  le  venroient  secou- 
rir à  si  grand  puissance  que  pour  le  délivrer  de  tous 
ses  ennemis ,  quelque  aultre  besongne  qu'ilz  eussent 
à  faire.  Et  sur  ce  ledit  duc  de  Luxembourg  se  fioit 
1res  grandement. 


CHAPITRE    GGXXXL 

.iComtnent  il  avoit  grand  discord  entre  le  pape  Eugène  et  le  concilie 
,  de  Basic.  —  Et  aultres  matères. 

Item,  en  ce  temps  furent  envoyés  devers  le  roy  de 
France,  le  duc  de  Bourgongne,  et  aultres  princes  du 
sang  royal,  les  ambassadeurs  de  nostre  saint  père  le 
pape  Eugène',  et  pareillement  ceulx  du  concile  de 


1 ,  Eugène  IV.  Il  fut  déposé  par  le  concile  de  Bâle,  le  25  juin 
1439,  et  Amédée,  duc  de  Savoie,  fut  mis  en  sa  place,  sous  le  nom 
de  Félix  V. 

Basle,  lesquelz  estoient  en  grand  discors  l'un  contre 
l'autre.  Car  en  proposant  devers  les  dessusdiz  princes, 
ilz  difïamoient  assez  vitupérablement,  chescun  son  ad- 
verse partie.  Et  dura  ceste  discencion  assés  longue- 
ment. Toutefois,  pour  ceste  fois  le  Roy  estoit  plus 
enclin  à  la  partie  du  concile  que  du  pape ,  et  le  duc 
de  Bourgongne  se  tenoit  plainement  pour  le  pape  Eu- 
gène, et  pareillement  faisoit  le  roy  d'Angleterre.  Esquelx 
jours,  ledict  duc  de  Bourgongne  envoia  devers  nostre 
dict  saint  père  le  pape  soUempnelle  ambassade .  G'est- 
assavoir  maistre  Quentin  Maynast,  provost  de  Saint- 
Omer,  le  prieux  de  Lihons  en  Santhers,  messire  Si- 
mon de  Lalaing,  Guillaume,  le  josne  frère  du  cardinal 
de  Terrewane,  et  pluiseurs  aultres  notables  personnes. 
Lesquelx,  du  dessusdict  saint  père  furent  receus  très 
agréablement,  et  obtinrent,  en  la  plus  grande  partie, 
tout  ce  pour  quoy  il  estoient  venus. 

Esquelx  jours,  le  seigneur  de  Crièvecuer,  qui  estoit 
moult  saige  et  prudent ,  fut  envoyé  de  par  le  duc  de 
Bourgongne  devers  le  roy  de  France,  pour  pluiseurs 
besongnes ,  et  entre  les  aultres ,  pour  Iraictier  le  ma- 
rio,ge  de  la  seconde  fille  du  Roy  et  du  conte  de  Cba- 
rolois,  seul  filz  dùdit  duc  de  Bourgongne.  Auquel  sei- 
gneur fut  faite  très  joieuse  récepcion ,  tant  de  par  le 
Roy,  comme  de  par  la  Royne.  Et  pour  tant  que  la  fille 
pour  quoy  il  aloit  estoit  nouvellement  trespassée  ,  lui 
fu  remandé  par  ledict  duc  que  il  demandas!  la  mais- 
née.  Ce  qu'il  fist,  et  luy  fut  accordée.  Et  se  nommoit 
dame  Katherine*. 

En  après,  devant  le  retour  dudit  seigneur  de  Criè- 

i .  Catherine,  première  femme  de  Charles,  comte  de  Charrolois. 

vecuer,  fut  accordé  envers  le  Roy  le  discord  des  éves- 
ques  de  Tournay,  c'estassavoir  de  maistre  Jehan  de 
Harcourt  et  maistre  Jehan  Chevrot.  Lequel  Chevrot 
demoura  à  Tournay,  et  ledit  de  Harcourt  demoura  ar- 
chevesque  de  Nerbonne.  Et  toutes  ces  besongnes  et 
aulcunes  aultres  accomplies  par  les  manières  dessus- 
dicles,  s'en  retourna  ledit  seigneur  de  Crièvecuer  de- 
vers son  seigneur  le  duc  de  Bourgongne,  qui  le  reçut 
joieusement. 

Item,  en  ce  meisrae  temps,  ung  gentil  homme  che- 
valier, qui  estoit  de  l'ostel  du  duc  de  Bourgongne, 
prenant  son  chemin  pour  retourner  en  Savoie  dont  il 
estoit  natif,  par  la  licence  dudit  duc ,  et  en  son  che- 
min ala  en  la  ville  de  Guise,  veoir  messire  Jehan  de 
Luxembourg,  duquel  il  estoit  très  bien  en  grâce,  et  le 
festia  très  grandement  en  son  hostel.  Mais  après  qu'il 
fu  départi  de  là,  et  qu'il  eust  pris  son  chemin  pour 
aler  en  son  pays  comme  dit  est,  il  fu  rencontré  d'aul- 
cuns  sacquemans,  lesquelx  se  disoient  audit  de  Luxem- 
bourg. Entre  lesquelx  y  estoit  ung  nommé  Garmouset. 
Si  le  prinrent  et  le  menèrent  à  Meaulz  en  Brie,  devers 
les  Anglois.  Et  depuis  fu  mené  à  Rouen,  où  il  fut  dé- 
tenu prisonnier  par  certain  espace  de  temps.  Et  en 
fin  il  moru  de  maladie,  qui  le  prinst,  comme  aulcuns 
dirent,  par  desplaisance  à  cause  de  sa  prinse.  Duquel 
le  duc  de  Bourgongne  fu  très  mal  content,  et  en  res- 
cripvi  aulcunement  audit  de  Luxembourg,  avec  aul- 
tres besongnes.  De  laquelle  prinse  ledit  de  Luxem- 
bourg s'excusa  grandement.  Car  il  est  à  supposer  que 
de  celle  prinse  n'esloit  riens  coupable,  car  depuis  fist 
exécuter  aulcuns  de  ceulx  qui  l'avoient  prins,  et  ainsi 
fist  grand  diligence  de  faire  délivrer  ledit  chevalier, 

nommé  Philebert,  de  la  main  desdiz  Anglois,  par  le 
moyen  du  cardinal  de  Rouen  son  frère.  yr.'v 


CHAPITRE   GGXXXII. 

Comment  le  conte  d'Eu,  qui  estoit  prisonnier  en  Angleterre, 
retourna  en  France,  et  des  armées  qu'il  fist. 

Item,  en  l'an  dessusdit,  retourna  de  la  prison  du 
roy  d'Angleterre  le  conte  d'Eu  *,  où  il  avoit  esté  dé- 
tenu depuis  l'an  mil  un"  et  xv.  Si  retourna  en  France. 
Et  avoit  esté  prins  à  la  bataille  de  Azincourt.  Et  fu 
délivré  pour  le  conte  de  Sombresel  ^,  que  le  duc  de 
Bourgongne,  frère  audit  conte  d'Eu,  retenoit  prison- 
nier, et  l'avoit  acheté,  ou  au  moins  la  duchesse  de 
Bourbon,  sa  mère,  à  ceulx  qui  jadis  l'avoient  prins  à 
la  bataille  de  Blangi,  où  le  duc  de  Clarence  moru, 
comme  en  aultre  lieu  est  plus  à  plain  déclairié.  Pour 
le  retour  duquel  conte  d'Eu,  pluiseurs  princes  de 
France  et  aultres  nobles  hommes  furent  bien  joyeux, 
et  par  espécial  le  roy  Charles  et  ledit  duc  de  Bourbon, 
son  frère.  Et  tantost  après  sa  venue,  fut  par  ledit  Roy 
de  France  constitué  capitaine  de  Normendie  depuis 
la  rivière  de  Saine  jusques  à  Abbeville  et  à  la  rivière 
de  Somme.  Si  assambla  certain  nombre  de  gens  d'ar- 
mes et  ala  prendre  possession  de  la  ville  de  Harfleur. 
Si  fut  receu  d'aulcunsqui  en  avoient  le  gouvernement 
de  par  le  seigneur  Du  Rieu,  mareschal  de  France. 
Mais  aulcuns  aultres  ne  volrent  point  obéyr,  ains  se 

\.  Charles  d'Artois. 

2.  Le  comte  de  Sommerset. 

retrayrent  en  une  porte  et  en  aulcunes  tours,  et  là  se 
tinrent  par  certain  espace  de  temps.  Dont  ledit  conte 
d'Eu  fut  très  mal  content.  Si  les  fist  assaillir  très  rade- 
ment  et  asprement,  et  tellement  que  une  partie  d'y- 
ceulx  se  rendirent  à  luy.  Et  les  aultres,  qui  estoient 
es  tours  du  Havène,  envoyèrent  à  Rouen  devers  les 
Anglois  pour  avoir  souscours.  Mais  depuis  s'accordè- 
rent secrètement  devers  ledit  conte  d'Eu.  Et  tellement 
s'apointièrent  ensamble,  que  quand  yceulx  Anglois 
vinrent  aux  tours  dessusdictes  pour  baillier  souscours 
à  ceulx  qui  les  avoient  mandes,  ilz  furent  vastement 
trompés.  Car  il  en  y  eut  de  prins  et  retenus  environ 
trente.  Et  les  aultres,  qui  s'apperceurent  d'ycelui  ma- 
lengien,  s'en  retournèrent  tout  courrouciés  audit  lieu 
de  Rouen.  Et  après  que  ledit  conte  eust  du  tout  l'o- 
béyssance  de  cette  ville  de  Harfleur  et  d'aulcunes  aul- 
tres ou  pays  de  Caulx,  il  y  mist  gens  de  par  luy.  Et 
après,  lui  partant  de  ce  pays,  s'en  ala  à  Brouxelles  en 
Braibant,  devers  le  duc  de  Bourgongne  son  beau  frère, 
qui  le  festoia  grandement  et  lui  donna  aulcuns  dons 
moult  riches.  Et  après,  luy  partant  de  là  s'en  ala  par 
pluiseurs  journées  à  Noyon,  où  il  fu  moult  congoy  des 
habitans  d'ycelle  ville.  Si  luy  firent  grans  plaintes  des 
pillars  qui  se  tenoient  en  aulcunes  forteresces  assés 
près  de  là.  Lesquelx  de  jour  en  jour  portoient  de  grans 
dommages  et  couroient  souvent  jusques  à  leurs  portes, 
en  ravissant  et  en  emportant  tout  ce  qu'ilz  povoient 
attaindre,  meismement  ceulx  qui  se  disoient  au  Roy 
de  France,  et  aulcuns  aultres  qui  se  disoient  à  messire 
Jehan  de  Luxembourg.  Et  entre  les  aultres  y  en  avoit  ung 
qui  se  nommoit  Jehan  de  Lille,  et  ung  avec  lui  sien  frère, 
qui  avoient  avec  eulx  assamblé  jusques  à  trente  com- 

paignons.  Et  s'estoient  boutes  en  une  vielle  forteresce 
nommée  Bretigni*,  laquelle  ilz  avoient  aulcunement 
réparée,  sur  intencion  de  faire  guerre  à  ceulx  du 
pays.  Et  en  y  avoit  une  partie  qui  portoient  la  rouge 
croix  et  contre faisoient  les  Anglois.  Si  en  fut  ycelui 
conte  d'Eu  adverti,  et  pour  y  pourveoir  assambla 
aulcune  quantité  de  gens  de  guerre  partout  où  il  les 
peut  avoir.  Et  lui  envoia,  son  nepveu  le  conte  d'Es- 
tampes, une  partie  de  ses  gens.  Et  tantost  après  cela, 
vint  devant  ledit  chastel  de  Bretegni,  qui  estoit  moult 
faible  et  povrement  pourveu  de  vivres  et  d'artillerie. 
Et  pour  tant,  ceulx  qui  estoient  dedens  furent  moult 
tost  constrains  de  eulx  rendre  à  la  voulenté  dudit 
conte  d'Eu.  Laquelle  voulenté  fut  telle  qu'il  fist  pres- 
tement coper  le  baterel  audit  Jehan  de  Lille  et  à  son 
frère,  en  la  cité  de  Noyon.  Et  en  fist  prendre  jusques 
au  nombre  de  vint.  Pour  laquelle  prinse  et  mort  d'y- 
ceulx,  messire  Jehan  de  Luxembourg  concupt  grand 
hayne  et  malvoellance  contre  ycelui  conte  d'Eu  et 
ceulx  qui  avoient  esté  à  ycelle  entreprinse.  Et  tant, 
que  ung  peu  de  jours  après,  ledit  conte  estant  à  Char- 
gni  sur  Oise,  fut  ordonné  par  ledit  messire  Jehan  de 
Luxembourg  à  mettre  une  embusche  de  ses  gens  au- 
près du  chemin  par  où  il  devoit  retourner  à  Noyon, 
pour  lui  et  ses  gens  ruer  jus.  Mais  ledit  conte  en  fut 
aulcunement  adverti.  Si  prinst  aultre  chemin,  et  ne 
sorti  point  la  besongne  son  effect.  Toutefois,  à  cesle 
cause,  demourèrenl  en  grand  hayne  l'un  contre 
l'autre. 

i.  Bretigny  (Oise),  à  9  kil.  de  Noyon. 

CHAPITRE  GCXXXIII. 

Comment  La  Hire,  Blanchefort  et  pluiseurs  aultres  capitaines 
du  roy  Charles  coururent  es  Âlemaignes. 

Item,  en  ces  mesmes  jours  et  ou  propres  temps, 
pluiseurs  capitaines  du  roy  Charles,  entre  lesquelx 
estoient  La  Hire,  Blanchefort,  Broussach,  Anthoine  de 
Chabennes,  Capelle,  Pierre  Renauld  et  aultres,  si  se 
tirèrent,  à  tout  bien  six  mille  chevaulx,  par  les  mar- 
ches de  Barrois  et  deLohorainne,  ou  pays  d'AIlemai- 
gne,  et  coururent  jusques  devant  la  ville  de  Basle  où 
se  tenoit  encore  le  concile.  Et  donnoient  à  entendre  à 
aulcuns  que  c'estoit  par  l'envoy  et  consentement  du 
pape  Eugène  pour  deffendre  sa  guerre.  Et  domma- 
gèrent  moult  fort  le  pays  par  feu  et  par  espëe.  Et 
après  se  tirèrent  ou  pays  d'Anssay  envers  Franque- 
fort.  Si  prinrent  et  rançonnèrent  pluiseurs  meschantes 
forteresces  et  fors  moustiers.  Mais  entretant  qu'ilz  gas- 
toient  ledit  pays  d'Alemaigne  et  qu'ilz  y  faisoient  tant 
de  maulx,  les  Allemands  se  assamblèrent  en  très  grand 
nombre  pour  les  rebouter.  Et  firent  retraire  les  vivres 
et  les  paysans  dedens  les  forteresces  et  es  bonnes 
villes.  Et  après,  leur  commencèrent  à  faire  forte  guerre, 
et  les  prenoient  à  leur  advantaige  quand  ilz  aloient 
fouragier  à  petite  compaignie.  Si  en  occirent  et  mirent 
à  mort  pluiseurs  par  ceste  manière.  Et  ne  vouloient 
point  assambleren  bataille  contre  eulx  à  jour  nommé, 
jà  soit  que  pluiseurs  fois  par  yceulx  en  fussent  requis. 
Lesquelx,  voyant  la  perte  de  leurs  gens  et  ainsy 
croistre  la  force  des  Allemans,  se  tirèrent  hors  du 

pays  après  ce  qu'ilz  y  eurent  fais  de  grans  cruaultés  et 
dommages,  et  s'en  alèrent  en  Bourgongne,  où  ilz 
firent  tous  pareillement.  Et  de  là  se  tirèrent  vers  le 
Nivernois.  Et  après,  toujours  continuant,  en  gastant 
pays  et  en  faisant  maulx  iunumérables,  s'en  alèrent  ou 
pays  d'Auvergne. 

Si  multiplioient  chescun  jour  la  compaignie  des 
malvais.  Car  toutes  mescheans  gens  se  boutoient  avec 
eulx,  qui  n'avoient  point  de  conscience.  Et  tant  qu'ilz 
se  trouvèrent  bien  telle  fois  fut,  bien  en  nombre  de  dix 
mille.  Si  ne  déportoient  personne  de  quelque  estât 
qu'il  fust,  fust  seigneur  ou  aultre.  Et  meisment  les 
propres  villes  et  pays  du  Roy  et  de  ses  princes  dégas- 
toient  comme  les  aultres.  Et  ne  y  sçavoit-on  comment 
pourveoir  ne  remédier,  pour  ce  qu'ilz  estoient  en  si 
très  grand  nombre.  Et  par  tout  pays  où  ilz  aloient,  si 
comme  aultre  fois  vous  oy  dit  \  on  les  nommoit  les 
Escorcheurs.  En  après,  durant  ceste  pestilence,  eu- 
rent les  gens  du  pays  moult  à  souffrir  es  places  et 
lieux  où  ilz  aloient. 


CHAPITRE  GGXXXV. 

Comment  le  conte  d'Estampes  reprinst  la  forteresce  de  RaouUet 
sur  les  gens  du  seigneur  de  Moy.  Et  aultres  matières. 

Item,  et  aussi  durant  ceste  pestilence,  les  gens  du 
seigneur  de  Moy  en  Beauvoisis  ^  avoient  prins  la  forte- 
resce de  Raoulet  à  deux  lieus  près  de  Mondidier,  sur 


i.  Page  340. 

2.  Mouy  (Oise),  à  9  k.  de  Clermont. 

les  gens  Gui  de  Roie  qui  l'avoient  en  garde  et  faisoient 
guerre  à  ladicte  ville  de  Mondidier  et  au  pays  à  Ten- 
viron.  Et  pour  ce  que  ycelle  ville  et  ledit  pays  estoient 
en  la  garde  du  conte  d'Estampes  et  en  son  gouverne- 
ment, il  envoia  devant  ladicte  forteresce  certain  nom- 
bre de  gens  de  guerre  soubz  la  conduite  d'aulcuns  de 
ses  capitaines.  C'estassavoir  Waleran  de  Moreul ,  Gui 
de  Roie,  et  aulcuns  aultres.  Lesquelx  les  assaillirent  et 
mirent  à  tel  meschief  qu'ilz  se  rendirent  en  voulenlé 
dudit  conte  d'Estampes.  Desquelx  il  fist  pendre  de 
vint  à  trente.  Et  ladicte  forteresce  fu  remise  en  la 
main  du  dessusdit  Gui  de  Roye.  Pour  laquelle  exécu- 
cion  ledit  seigneur  de  Moy,  qui  estoit  capitaine  de 
Clermont,  fist  dedens  brief  temps  ensievant  plus  forte 
guerre  que  paravant  à  la  ville  de  Mondidier  et  au  pays 
à  l'environ.  Pour  quoy  il  convint  mettre  en  pluiseurs 
lieux  gens  d'armes  en  garnison,  tant  en  villes  comme 
en  forteresces,  contre  ledit  seigneur  de  Moy.  Et  par 
ainsy  toutes  les  marches  à  l'environ,  d'un  costé  et 
d'aultre,  furent  exilliés  et  gastéez,  et  eurent  plus  à  souf- 
frir que  devant  et  durant  plaine  guerre. 

Et  d'aultre  part,  les  Anglois  prinrent  en  ces  pro- 
pres jours  les  forteresces  de  Saint  Germain  en  Laye  *  et 
deGerberoy,  non  mie  de  force,  mais  d'emblée.  Si  y. 
mirent  très  grans  garnisons,  dont  les  Parisiens  eurent 
moult  à  souffrir. 

En  ce  meisme  temps,  advint  une  très  grande  et 
cruelle  merveille  en  ung  village  assés  près  d'Abbe ville. 
Car  une  femme  y  fut  prinse  et  accusée  de  avoir  mm- 

i .  Saint-Germain  en  Laye  fut  prise  au  mois  de  janvier.  (Voy. 
le  Journal  <r un  Bourg,  de  Paris ^  p.  479.) 

dri  pluiseurs  petis  enfans,lesquelx  elle  avoit  desmeiii- 
brez  et  salez  secrètement  en  sa  maison.  Si  fut  celle 
grande  cruaulté  accusée  par  le  moyen  d'aulcuns  bri- 
gans,  qui  par  nuit  vindrent  en  sa  maison  et  trouvèrent 
des  pièces.  Et  pour  ceste  cause  fut  prinse,  et  après 
qu'elle  eut  congneu  son  malice,  fut  arse  et  exécutée 
par  justice  dudit  lieu  d'Abbeville  en  Ponthieu. 

Ou  temps  dessusdit,  ceulx  de  Bruxelles  eurent 
grand  discors  et  discencion  contre  ceulx  de  Louvain, 
Malisnes  et  aultres  bonnes  villes  de  Braibant,  pour  ce 
qu'ilz  constraingnirent  par  toute  la  territoire  [d'ame- 
ner] Mes  bleds  en  leur  ville  au  grand  préjudice  des 
bourgois  d'ycelles  bonnes  villes,  auxquelx  les  bledz 
estoient.  Et  pour  ceste  cause  s'esmeut  très  grande 
guerre  entre  ceulx  de  Malisnes  et  eulx.  Car  lesdiz  de 
Maslines  tendirent  leurs  chaisnes  sur  la  rivière,  par 
quoy  riens  ne  povoit  aler  à  Bruxelles.  Et  assés  tost 
après ,  coururent  en  armes  l'un  contre  l'autre;  et  en  y 
eut  pluiseurs  mis  à  mort  entre  ycelles  parties.  Nient- 
mains,  depuis,  le  duc  de  Bourgongne  et  son  conseil 
y  mirent  moyen,  et  les  appaisièrent  de  leur  discen- 
cion. 

CHAPITRE  GCXXXVI. 

Comment  une  assamblée  se  fîst  entre  Calais  et  Gravelingnes,  du  cardi- 
nal d'Angleterre  et  de  la  duchesse  de  Bourgongne,  pour  trouver  moyen 
d'avoir  paix  finalle  entre  les  partis  de  France  et  d'Angleterre. 

Environ  le  mois  de  janvier  de  cest  an ,  se  assam- 
blèrent  entre  Calais  et  Gravelingnes,  en  un  lieu  devisé 

1 .  D'amener.  La  manuscrit  8246  met  ici  :  a  La  territoire  d'A- 
miens), »  non-sens  qui  a  été  suivi  par  Vérard. 

par  les  parties,  où  furent  tendues  aulcunes  tentes  pour 
avoir  convencion ,  c'estassavoir  le  cardinal  de  Win- 
ceslre  d'une  part ,   et  la  duchesse  de   Bourgongne 
d'aultre  part,  chescun  d'eulx  accompaigniés  de  grand 
nombre  de  notables  personnes,  tant  ecclésiastiques 
comme  séculiers.  Avec  lesquelx  y  estoient   de   par 
le  Roy  de  France  comme  ambassadeurs,  ung  sien 
maistre  d'ostel,  nommé  messire  Renauld  Gérard,  che- 
valier, seigneur  de  Basoches ,  et  maistre  Robert  Mail- 
lière,  consillier  et  maistre  des  comptes,  adfin  de  avoir 
tous  ensamble  conseil ,  advis  et  délibéracion  sur  la 
paix  finalle  d'entre  les  deux  royaumes ,  et  aussi  pour 
la  délivrance  et  rançon  de  Charles,  duc  d'Orléans.  Si 
furent  pluiseurs  ouvertures  mises  avant  et  par  pllii- 
seurs  journées.  Et  en  fin  ne  peurent  aultrement  con- 
clure, sinon  de  prendre  jour  par  l'advis  et  conclusion 
des  deux  rois  et  de  leurs  consaulx,  chescun  pour  tant 
que  touchier  lui  povoit,  à  l'an  ensievant ,  pour  tenir 
nouvelle  convencion.  Lequel  jour  et  lieu  on  debvoit 
faire  sçavoir  à  la  dessusdicte  duchesse  de  Bourgongne, 
pour  en  advertir  chescune  desdictes  parties,  A  laquelle 
journée  nouvellement  reprinse  debvoit  estre  amené 
en  personne  ledit  duc  d'Orliens,  c'estassavoir  à  Chier- 
bourg  ou  à  Calais ,  au  quel  des  deux  il  seroit  advisé , 
en  dedens  ledit  jour.  Et  après  que  les  besongnes  des- 
susdictes  furent  ainsy  conclûtes  entre  ycelles  parties, 
se  départirent  de  là  et  retournèrent  es  lieux  dont  ilz 
estoient  venus. 

Item,  en  cest  an,  le  duc  de  Bourgongne  assambla 
environ  seize  cens  combatans ,  lesquelx  furent  menés 
et  conduis  vers  Calais  pour  garder  contre  les  Anglois 
très  grand  nombre  de  pionniers,  de  charpentiers  et 

▼  23 

aultres  manouvriers  qui  y  furent  menés  et  conduis 
pour  rompre  et  démolir  une  dicque  de  mer,  adfm  de 
noyer  et  destruire  ceulx  de  la  ville  de  Calais  et  le 
pays  environ.  Et  avoit-on  donné  à  entendre  audit 
duc  de  Bourgongne,  qu'il  estoit  très  possible  de  le 
faire,  et  que  par  ces  moyens  ycelle  ville  seroit  du  tout 
mise  à  destruxion.  Mais  quand  ce  vint  que  les  pion- 
niers dessusdiz  eurent  ouvré  certain  espace  de  temps, 
on  perçut  assez  bien  que  ce  n'estoit  point  une  chose 
qui  se  peuyst  bonnement  achever.  Si  fut  l'entreprinse 
délaissié ,  et  fîst-on  rompre  le  pont  de  Millay  et  aul- 
cunes  aultres  petites  dicques,  qui  peu  firent  de  dom- 
mage auxdits  Anglois. 


CHAPITRE  GGXXXVII. 

Comment  le  roy  de  France  constraindi  Rodighes  de  Villandras,  lequel 
gastoit  et  Iravilloit  son  pays,  d'aler  guerroyer  sur  les  Anglois. 

En  cest  an,  vint  à  la  congnoissance  de  Charles,  roy 
de  France,  comment  ses  pays  en  divers  lieux  estoient 
dégastés  et  oppressés  par  aulcuns  capitaines  tenans 
son  parti,  lesquelx  avoient  grand  nombre  de  gens 
d'armes  sur  les  champs.  Entre  lesquelx  estoit  ung  des 
principaulx,  Rodighe  de  Villandras.  Lequel  avoitensa 
compaignie  mieulx  que  seize  cens  chevaulx.  Si  luy 
furent  envoyés  de  par  le  Roy  certains  mesages,  les- 
quelx luy  dirent  et  commandèrent  de  par  luy,  qu'il 
vuidast  ses  pays,  ou  alast  en  frontière  contre  les  An- 
glois. A  quoy  il  ne  veut  obéyr.  Et  pour  tant,  le 
Roy,  qui  estoit  à  Bourges  en  Berry,  assambla  gens 
et  ala  en  personne  pour  le  ruer  jus.  Mais  ledit  Ro- 

dighe  en  fut  adverti.  Si  se  retira  vers  Toulouse ,  et 
de  là  entra  ou  pays  de  Ghienne.  auquel  lieu ,  avec 
aulcuns  du  pays,  il  assambla  de  rechief  très  grand 
nombre  de  gens  d'armes.  Si  commença  à  faire  très 
forte  guerre  aux  Anglois.  Et  tant  en  ce  continua  qu'il 
leur  fist  très  grand  dommage,  et  prinst  pluiseurs  villes 
et  forteresces,  où  il  mist  de  ses  gens.  Si  entra  en  l'isle 
de  Madoch  jusques  à  Soulacli^  Lequel  pays  ilz  des- 
truisirent  et  y  trouvèrent  des  biens  très  largement  et 
en  très  grand  habondance.  Et  pareillement  conquirent 
le  pays  de  Blanqueforres  *.  En  oultre  alèrent  devant 
ung  fort  nommé  Chastel-Noef,  lequel  ilz  prinrent  d'as- 
sault.  Et  estoit  au  captai  de  Buef.  Et  tost  après  vint  le 
seigneur  de  Labreth,  à  tout  très  grand  puissance  de 
gens  d'armes ,  et  le  mena  devers  Bordeaulx ,  où  ilz 
prinrent  l'église  de  Saint  Séverine  qui  est  à  ung  trait 
d'arbalestre  près  de  la  cité.  Si  se  logèrent  yluecq  très 
grand  nombre  de  gens  de  guerre.  Et  depuis,  par  nuit, 
en  mirent  es  vignes  auprès  de  la  ville,  en  une  très  grosse 
embusche,  de  leurs  gens.  Lesquelles  vignes  estoient 
haultes  comme  treilles.  Et  lendemain  firent  samblant 
d'eulx  deslogier.  Et  adonc  ceulx  de  Bordeaulx  com- 
mencèrent à  saillir  dehors  sur  eulx ,  et  ilz  en  yssirent 
bien  deux  mille  largement.  Contre  lesquelx  se  mirent 
ceulx  de  ladicte  embusche.  Et  y  eut  entre  eulx  une 
très  grand  besongne  et  mervilleuse  escarmuche.  Car 
ilz  se  combatirent  félonnessement  par  moult  grand 
espace  de  temps,  et  se  tinrent  très  vaillamment  l'un 


1 .  C'est-à-dire  qu'il  pénétra  en  Médoc  et  ala  jusqu'à  Souillac. 

2.  Blanquefort. 

3.  Saint-Sernin. 

contre  l'autre.  Si  en  demoura  de  mors  sur  la  place 
bien  huit  cens,  dont  la  plus  grand  partie  furent  An- 
glois.  Lesquelx  Anglois  il  convint  retraire  dedens  la 
ville  de  Bordeaulx,  par  la  force  et  grand  puissance 
des  François.  Et  adonc  furent  mises  grosses  et  puis- 
santes garnisons  de  gens  d'armes  autour  de  ladicte 
ville  de  Bordeaulx,  en  pluiseurs  lieux.  Lesquelx  cons- 
traindirent  et  destruisirent  moult  le  pays,  qui  estoit 
moult  grand  et  plantureux.  Et  avoit  esté  long  temps 
sans  estre  si  fort  approchié  de  gens  de  guerre  qu'il  fut 
pour  lors.  Pour  lesquelles  entreprinses  vaillances  et 
diligences  que  fist  ycelui  Rodighe  de  Villandras  ou 
pays  de  Bordeaulx,  le  Roy  de  France  lui  pardonna 
toutes  les  offences  et  malfais  qu'il  avoit  fais  contre 
luy.  Toutefois,  dedens  ung  an  après  ensievant,  lesdiz 
Anglois  reconquirent  la  plus  grand  partie  de  ce  que 
yceulx  François  avoient  gagnié  sur  eulx. 


\ 

DE  L'AIV  MCCCCXXXIX. 

Du  n  avril  1439  au  27  mars  4440.] 


CHAPITRE  GGXXXVIII. 

Comment  le  pape  Eugène  envoia  ses  lettres  en  pluiseurs  lieux 
de  la  chrestienté.  Et  la  teneur  d'y  celles. 

Au  commencement  de  cest  an,  furent  envoies  unes 
bules  par  nostre  saint  père  le  pape  Eugène^  contre 
ceulx  tenans  le  concilie  de  Basle.  Dont  la  teneur  s'en- 
sieut*  : 

«  Eugène  évesque,  serf  des  serfz  de  Dieu.  Tous  les 
exemples,  tant  du  nouvel  comme  du  vies  testament, 
nous  admonestent  que  les  criesmes  et  défaultes  espécia- 
lement  griefz,  et  qui  sont  et  attendent  à  l'esclandre  et 
division  à  la  chose  publique  et  du  peuple  commis  et 
baillié,  ne  que  nous  ne  laissons  passer  soubz  silence, 
ne  que  nullement  ne  les  laissons  impugnis.  Et  se  les 
défaultes  par  lesquelles  Dieu  est  grandement  offencé, 
nous  différions  à  poursievir  et  vengier,  certainement 
nous  provoquerions  la  divine  sapience  à  se  courrou- 
cier.  Car  il  est  pluiseurs  défaultes  esquelles  grande 
ment  pèchent  ceulx  qui  relaschent  et  différent  la  van 
gance,   quand   ilz  les  doibvent  punir.  Juste  chose 


1.  Eugène  IV. 

2.  Cette  pièce,  que  nous  reproduisons  scrupuleusement  d'après 
If  manuscrit  8346,  est  à  peu  près  inintelligible. 

doncqnes  est  et  à  raison  consonnante,  selon  la  raison 
des  sains  pères,  que  ceulx  qui  contempnent  les  divins 
mandemens  et  désobéyssent  aux  paternelles  ordon- 
nances selonc  les  saintes  institucions,  soient  corrigiës 
de  plus  cruelles  vengances,  adfin  que  les  aultres  ayent 
honte  de  commettre  les  criesmes,  et  toute  concorde 
fraternelle  se  resjoysse,  et  que  tous  prendent  exemple 
de  crémeur  et  de  honnesteté.  Car  se  il  estoit  ainsy, 
que  jà  ne  soit,  que  la  vigueur  et  sollicitude  de  l'Église 
fust  par  nous  dëlaissié  nëgligentement,  la  discipline 
de  l'Église  périe  par  nostre  peresce,  ce  seroit  chose 
moult  muisant  aux  âmes  des  bons  et  loyaulx  chres- 
tiens.  Dont  à  retrenchier  lamalvaise  char  de  la  bonne 
et  la  brebis  rongneuse  du  tropel,  à  ce  que  toute  la 
maison  et  les  hestes  ne  périssent,  ne  soient  corrompus, 
neinfectz.  Car,  comme  dit  le  glorieux  docteur  saint 
Jhérosme,  Aryen,  fut  en  Alexandre  une  estincelle  de 
feu.  Mais  pour  ce  qu'elle  ne  fut  pas  tost  estainte  et 
oppressée,  la  flambe  si  dépopula  et  aluma  tout  le 
monde.  Et  pour  cesle  cause,  à  l'évesque  de  Romme 
furent  de  nostre  Sauveur  données  les  clefz  de  lier  et 
deslier,  adfin  que  ceulx  qui  se  dévoient  et  vont  insen- 
siblement hors  du  chemin  de  vérité  et  de  justice 
soient  abstrains  et  constrains  des  liens  de  correction 
et  obligacion.  Disons  doncques,  de  Tauctorité  aposto- 
lique, ceulx  qui  errent  et  qui  mettent  et  mainent  les 
aultres  en  esreur,  par  les  censures  de  l'Église  estre 
bailliés  à  Sathan,  ad  ce  que  leurs  esperis  soient  sau- 
vés, et  ad  ce  que,  tant  eulx  comme  les  aultres,  désa- 
prendent  à  blasphémer.  Et  comme  dit  le  beneoist 
pape  Sixte  :  Nous  ayons  mémoire  de  présider  soubz 
le  nom  d'ycelle  Église,  de  laquelle  la  confession  est  de 

iiostre  très  doulx  sauveur  Jhésus  glorifier,  de  laquelle 
la  foy  jamais  ne  nourist  hérésie,  mais  toutes  les  des- 
truit.  Et  pour  ce,  nous  entendons  à  nous  non  estre 
aultrement  licite,  que  de  mettre  toute  nostre  force  et 
puissance  ad  ce  à  quoy  le  fait  de  l'universelle  Eglise 
soit  arresté.  Vérité  est  que  es  jours  prouchains,  nous 
présidens  en  la  congrégacion  du  concilie  général  de 
ceste  saincte  sacrée  Église,  nostre  bien  amé  filz  maistre 
Hutin  de  la  Plante,  docteur  es  loix  et  nostre  advocat, 
ou  nom  et  à  la  requeste  de  noz  biens  amés  filz,  mais- 
tre Jehan  de  Plato,  docteur  en  loix,  promoteur  d'yce- 
lui  sacré  concilie,  et  de  maistre  Venture  du  Chastel, 
ordonné  procureur  de  la  chambre  apostolique  et 
licencié  es  loix,  eust  exposée  une  lamentable  que- 
relle soubz  ces  parolles  en  disant  :  Très  saint  et  révé- 
rend père,  en  ce  sacré  et  communique*  concilie  géné- 
ral légitimement  assamblé,  jà  soit  ce  que  une  soit  la 
sainte,  catholique  et  apostolique  Église  rommaine  que 
le  beneoit  Saint-Esperit  en  la  personne  de  nostre  Sei- 
gneur ou  Livre  des  Cantiques  le  démonstre  en  disant  : 
Ma  colombe  est  une  et  parfaite.  Une  est  aussi  sa  mère 
qui  la  porte  et  enfante.  Et  le  vaissel  de  élection  Saint- 
Pol  démonstre  le  unité  d'ycelle  Église  et  le  sacrement 
de  ceste  unité  en  disant  :  Ung  corps  et  un  esperit,  une 
espérance  de  nostre  vocation,  ung  seigneur  et  une 
foy  en  baptesme,  et  ung  Dieu.  Et  comme  dist  le  be- 
neoist  Cyprien  :  Elle  est  ung  chief,  une  naissance  et 
une  mère  plantureuse  de  toute  fécondité,  et  ne  puet 
adultérer  l'espeuse  incorrompue  de  Jhésucrist,  nette 
et  pure.  Elle  congnoist  une  maison.  Elle  garde  par 

•1 .   Lis.  :  œcuménique. 

chasteté,  netteté  et  saincteté  d'une  seulle  couche.  Et 
en  ung  aultre  Heu  ycelui  meisme  Cyprien  dist  :  Il  n'a 
point  le  Ecclésiastique  ordonnancé  qui  ne  tient  le 
unité  de  l'Église.  Et  comme  Pelage  pape  afferme  des 
parolles  du  beneoit  saint  Augustin,  très  noble  docteur 
d'ycelle  Église  :  Pour  ce  qu'il  ne  puet  estre  qu'il  ne 
soit  Église  et  faut  que  ycelle  le  soit,  laquelle  si  est  ung 
siège  appostolique  radicalment  constitué  par  la  suc- 
cession des  évesques,  nientmains  dès  le  commence- 
ment d'ycelle  Éghse  la  libidiosité  et  oultrage  effréné 
d'aulcuns  hommes  a  tousjours  attendu  de  deschirer  et 
détranchier  le  unité  d'ycelle  Église.  A  l'encontre  des- 
quels la  divine  vangance  premièrement,  et  après, 
l'auctorité  des  sains  pères  si  se  sont  eslevés.  Quicon- 
ques  doncques  par  hardiesce  sacrilège  et  dyabolique 
persuacion  présumera  de  entamer  ceste  saincte  et  sans 
nulle  macule  unité  de  l'Église,  cestui  sacré  canon  le 
démonstre  et  ensaigne  ennemi  de  l'Eglise.  Et  ne  puet 
avoir  Dieu  à  père  se  il  ne  tient  l'unité  de  l'Église  uni- 
verselle. Et  ne  puet  celui,  ne  nul,  en  riens  convenir 
qui  ne  convient  avec  le  corps  de  l'Église  et  le  univer- 
selle fraternité.  Car  comme  Jhésucrist  soit  mors  pour 
l'Église,  et  l'Église  soit  le  corps  deJhésucrist,  il  n'est 
point  de  double  que  qui  divise  l'Église,  qu'il  est  con- 
vaincu de  diviser  et  deschirer  le  corps  de  Jhésuscrist.  Et 
à  ceste  cause,  par  la  voulenté  de  Dieu,  en  ces  scisma- 
tiques  Dathan  et  Abiron  qui  contre  l'onneur  de  Dieu  fai- 
soient  scisme  et  division  telle  vengance  vint  que  la  terre 
se  ouvri  et  les  englouti  tous  vifz.  Et  les  aultres,  qui  les 
adhéroient,  furent  consumés  par  feu  qui  descendi  du 
ciel.  En  après,  combien  que  soit  inséparrable  le  sa- 
crement de  l'unité  de  l'Église,  et  combien  que  soient 

sans  espérance  et  que  ilz  se  acquièrent  grand  perdi- 
cion  par  le  indignacion  de  Dieu  ceulx  qui  font  scisme 
en  l'Église  et  qui,  délaissant  le  vray  espeux  de  l'Église, 
ung  aultre  faulx  évesque  se  constituent.  Es  livres  des 
Rois  l'Escripture  divine  déclaire,  que  quand  de  la 
lignié  de  Juda  et  de  Benjamin  les  dix  aultres  ligniés  se 
furent  séparées,  et  que  eurent  laissié  leur  droit  roy  et 
s'en  fussent  constitué  ung  aultre,  là  dit  l'Escripture 
que  nostre  Seigneur  fut  indigné  contre  toute  la  se- 
mence d'Ysrael,  et  les  donna  en  direpcion  et  division, 
et  aussi  jusques  ad  ce  qu'il  les  eut  dejettés  de  sa  face. 
Et  dist  ceste  Escripture  noslre  Seigneur  avoir  esté 
indigné  et  ceulx  avoir  donné  en  perdicion  qui  s'es- 
toient  séparés  et  dissipés  de  unité  et  se  avoient  aultre 
roy  constitué.  Et  à  tous  jours  est  si  grande  de  Dieu  le 
indignacion  contre  ceulx  qui  ont  fait  scisme  et  divi- 
sion, que  aussy  quand  l'omme  de  Dieu  fut  envoyé  à 
Jéroboam,  qui  lui  reprouchoit  et  blasmoit  ses  péchiés, 
et  que  en  vengance  que  Dieu  en  vouloit  prendre  lui 
prédisoit,  auquel  Dieu  avoit  deffendu  qu'il  ne  men- 
gast  de  pain,  ne  beust  yaue  avec  eulx,  laquelle  chose 
il  trespassa  contre  le  commandement  de  Dieu,  et  tan- 
tost  par  la  divine  sentence  il  fut  tellement  perçus,  que 
ainsy  qu'il  revenoit  dudil  Jhéroboam,  il  lui  vint  ung 
lion  très  impétueusement  qui  l'occit.  Desquelles  cho- 
ses comme  saint  Jhérosme  afferme,  nul  ne  doibt  avoir 
double  que  le  criesme  de  scisme  ne  soit  et  ait  esté  de 
Dieu  griefment  pugny.  Comme  doncques  jàpièça,  ung 
saint  sacré  concilie  général  de  Constance,  ce  perni- 
cieux scisme  lequel  l'Église  de  Dieu  et  la  religion 
crestienne  à  très  grand  perdicion  de  âmes  et  non  mie 
tant  seulement  d'hommes  mais  aussi  de  cités  et  de 

provinces  par  persécucion  cruelle  et  longue  mort  a 
travillié  et  donné  affliction.  Et  depuis  par  le  ineffable 
miséricorde  de  Dieu  tout  puissant  et  aussi  par  les 
grans  labeurs,  angousses  et  despens  excessifz  des  rois 
et  des  princes,  tant  ecclésiastiques  comme  séculiers,  et 
aussy  de  moult  de  Universités  et  d'aultres  loyaulx 
chrestiens,  n'eust  esté  appaisié.  Et  créoit  en  l'Eglise 
parfaitement,  comme  chascun  le  désiroit,  joyr  de  par- 
faite paix,  tant  par  la  élection  de  bien  amée  mémoire 
le  pape  Martin  \  comme  aussy  après  son  trespas  par 
le  indubitable,  unique  et  canonique  assumpcion  de 
vraie  saincteté  à  la  baultesce  de  appostole.  Mais  main- 
tenant véci  que  nous  sommes  constrains  de  dire 
comme  Jhérémie  le  prophète  :  Nous  avons  attendu 
paix,  mais  véci  turbacion.  Et  de  rechief  avec  Ysaye  : 
Nous  avons  attendu  lumière,  et  véci  ténèbres.  Car 
pluiseurs  enfants  de  perdicion  et  de  iniquité,  peu  en 
nombre  et  légiers  de  auctorité,  a  baillié  après  la 
translacion  du  concilie,  lequel  avoit  là  en  vigueur  par 
une  espace  par  vostre  saincteté.  Laquelle  translacion 
a  esté  faite  par  justes  évidentes  constraignans  et  né- 
cessaires, canoniquement  et  légitimement.  Première- 
ment, la  très  sainte ,  et  à  tout  le  peuple  cbrestien  très 
désirée  union  des  Grecz  et  de  toute  l'Église  orientale 
et  de  toutes  leurs  forces  de  toutes  leurs  doleurs  eau- 
telles  se  sont  enforciés  d'empescbier.  Car,  quand  les 
devant  dits  appelleurs  estandars  qui  estoient  demou- 
rés  à  Basle,  eussent  failly  aux  Grecz  de  leur  promesse, 
et  qu'ilz  apperceurent  par  les  orateurs  des  Grecz  et 
de  l'Eglise  orientalle  que  très  noble  prince  messire 

i .  Martin  V,  élu  au  concile  de  Constance  le  H  novembre  1 41 7. 

Jehan  Pelage*,  empereur  des  Rommains,  et  aussy  Jo- 
seph de  bonne  mémoire,  patriarche  de  Gonstanti- 
noble,  avec  pluiseurs  aultres  prélats  et  aultres  hom- 
mes de  l'Église  orientalle  debvoient  venir  au  lieu 
esleu  pour  célébrer  le  concilie  ycuménique,  et  que 
vostre  saincteté  estoit  là  venue  avec  pluiseurs  prélatz 
orateurs  et  aultres  innombrables,  à  très  grans  des- 
pens  et  frais,  pour  destourber  la  venue  du  dessusdit 
empereur  des  Grecz  ont  esté  décerner  ung  monien- 
toire  détestable  contre  nostre  saincteté  et  contre  mes 
très  révérens  seigneurs  les  cardinaulx  de  l'Église  de 
Romme.  Et  quand  ilz  perceurent  les  devantdits  em- 
pereurs et  patriarche  de  l'Église  orientalle  venir,  ilz 
alèrent  de  fait  proposer  contre  nostre  saincteté  une 
sacrilège  sentence  de  suspension  de  l'administracion 
de  papalité.  Lesquelz  enforcément  sans  droit  et  har- 
diesces  sacrilèges,  non  obstant  nostre  diligence,  cure 
et  solicitude,  avec  le  conseil  par  moult  de  labeurs  et 
de  diverses  disputacions.  En  fin  la  divine  miséricorde 
a  concédé  que  le  scisme  des  devantdits  Grecz  et  orien- 
talle église,  lequel  à  la  grande  destruction  du  peuple 
de  chrestienté  avoit  duré  près  de  cinq  cens  ans,  si  fut 
osté  du  milieu  de  l'Église,  et  que  la  très  désirée  union 
entre  le  orientalle  Église  et  occidentale,  laquelle  on 
créoit  à  grand  paine  povoir  faire,  par  très  souveraine 
concorde  s'en  ensievyst.  Et  eulx,  qui  de  voz  tant 
sainctes  oeuvres  et  sacré  concilie  se  debvoient  très 
haultement  esmervillier,  et  par  souveraines  loenges  et 
exaltacions  comme  toute  la  religion  chrestienne  avoit 
fait,  debvoient  vénérer  et  rendre  grâces  au  très  haul- 

1.  Jean  VII.  Paléologue. 

tain  de  tant  mervilleux  dons,  sont  fais  plus  cruelx  et 
plus  obstinés,  en  voellant  plus  à  la  très  malvaise 
cruaulté  ministrer  en  flambement  pour  et  à  la  destruc- 
tion de  la  chose  publique  et  la  ruyne  chrestienne 
mettre  à  exécucion,  en  leur  reproche  et  malvaise 
renommée,  et  fais  persécuteurs  de  leur  propre  hon- 
neur, pour  présumpcion  pestiférente  se  sont  efforciés 
tant  qu'ilz  ont  peu  de  retranchier  le  unité  de  la  saincte 
rommaine  et  universelle  Église  et  le  inconsutille  cotte 
de  nostre  seigneur  et  le  ventre  de  ycelle  piteuse  et 
saincte  mère  Église  par  leurs  morseaulx  et  mausacres 
serpentineuses  deschirer.  De  ceulxle  duc,  le  prince  et 
l'ouvrier  de  celle  néphande  euvre  a  esté  premièrement 
et  le  premier  engendré,  ce  très  desloyal  Sathan  As- 
modeus,  jadis  duc  de  Savoie  \  Lequel  jà  pièçà  à  ces 
choses  prémédictées  en  son  courage  et  a  esté  adcer- 
tené  de  pluiseurs  faulses  pronosticacions  et  sorceries 
de  pluiseurs  exécrés  et  mauldis  hommes  et  femmes, 
lesquelz  ont  délaissié  leur  Sauveur  derrière  et  se  sont 
convertis  après  Sathan,  séduis  par  illusion  dedyables. 
Lesquelz,  en  commun  langaige  sont  nommés  sorce- 
ries, frangules,  straganes  ou  vaudoises.^Desquelz  on 
dit  en  avoir  grand  foison  en  son  pays,  Et  par  telles 
gens,  jà  passé  aulcuns  ans,  a  esté  séduit  tellement 
que  adfm  qu'il  peust  estre  eslevé  ung  chief  mons- 
trueux et  déforme  en  l'Église  de  Dieu,  il  prinst  habit 
d'ermite  ou  aincois  d'un  très  faulx  ypocrite,  adfm  que 
soubz  la  pel  de  brebis  ou  aignel  il  couvreist  sa  cruaulté 
lupine,  ad  ce  que* en  la  fm  en,  procès  de  temps,  lui 

1 .  II  désigne  ici  en  jouant  sur  le  mot  Amédée,  duc  de  Savoie, 
qui  fut  pape  sous  le  nom  de  Félix  V. 

qui  esloit  confédens  à  ceulx  de  Basle,  en  fraude,  par 
dons,  par  promesses  et  par  menaces,  une  grand  partie 
de  ceulx  de  Basle,  laquelle  estoit  subjecte  à  son  com- 
mandement ou  tiranne  ydolle  ou  Belzebutli  d'iceulx 
nouveaulx  déables  leurs  princes,  ilz  se  constituassent 
à  l'encontre  de  nostre  saincteté  et  très  vray  vicaire  de 
Dieu  et  successeur  de  saint  Pierre  indubitablement,  ilz 
le  proplianassent  et  pollussent  en  l'Église  de  Dieu.  Et 
a  induict  ce  très  miséreux  Assinodée,  homme  de 
inexécrable  et  non  mie  innomineuse  convoitise  et 
lequel  toujours  anathèmatise.  Laquelle  selonc  l'a- 
postle  est  servitude  des  déables  ce  nulle  telle  très 
scellerée  et  blasphémeuse  sinagoglie  de  hommes  per- 
dus et  de  toute  chrestienté.  La  honteuse  et  confusible 
sextine  puante,  à  laquelle  a  député  pour  électeurs  ou 
aincois  pour  prophaneurs,  certains  hommes  ou  déa- 
bles soubz  figure  et  espèce  d'hommes  muciés,  qui  en 
la  fin  en  ydole,  comme  jadis  l'estatue  de  Nabudogodo- 
noze,  ou  temple  et  en  l'Église  de  Dieu  se  eslevassent. 
Et  aussi  luy  meisme  eslevé  par  ses  furieux  vices  des- 
cendant à  l'exemple  de  Lucifer  qui  dist  :  Je  metteray 
mon  siège  en  Aquilon  et  seray  samblable  au  très 
haultain.  La  devant  dicte  élection,  mais  plus  vray  pro- 
phanacion  faite  de  lui,  laquelle  lui  propre  à  grans  frais 
pour  anxiété  de  courage  avoit  pourchacié  par  très 
grande  et  détestable  avidité  et  dézir  il  embraça,  et  n'a 
point  eu  de  hisde  ne  de  horreur  de  veslir  les  vesteàiens 
papaulx  et  les  signes  et  ensaignes,  et  de  se  tenir,  por- 
ter et  exercer  pour  le  souverain  et  rommain  évesque 
et  de  pluiseurs  comme  tel  se  faire  vénérer  et  honnou- 
rer.  En  oultre  plus  y  a  :  il  n'a  point  eu  de  honte  ne 
crémeur  d'envoyer  en  pluiseurs  et  diverses  parties  du 

monde  ses  lettres  plombées  et  buUées  en  la  forme  des 
évesques  rommains,  esquelles  il  se  nomme  et  appelle 
Félix,  comme  il  soit  ainsy  que  de  tous  les  hommes  du 
monde  il  soit  le  plus  malheureux.  Et  par  lesquelles  il 
s'esforce  de  mettre  et  espandre  les  divers  venins  de  ses 
pestilences. 

O  très  saint  père  et  très  sacré  conseil  !  que  quiers  je 
premièrement  ci,  ou  que  demandé  je,  ou  par  quelle 
force  de  voix  ou  par  quelle  gravité  de  pesanteur  de  pa 
roUes,  par  quelle  doleur  de  courage ,  par  quel  gémisse- 
ment de  courage,  ou  par  quelle  habondance  de  larmes 
puis-je  plourer  tant  horrible  fourfaiture  ?  Quelle  orai- 
son sera-ce  qui  puisse  déplorer  ou  exprimer  par  nulle 
effluencieuse  largesse  ou  habondance  de  larmes  di- 
gnement, cest  horrible  et  énorme  pèchiet  et  criesme. 
Certainement  ceste  chose  ne  se  puet  véritablement  ex- 
primer ne  racompter,  pour  l'indicible  grandeur  de  sa 
crudelité.  Car  la  grandeur  de  si  grande  offence ,  si 
vainct  la  force  de  la  langue.  Mais  très  saint  et  très  ré- 
vérend père ,  comme  je  congnois ,  maintenant  est  le 
temps  de  remède,  plus  de  querelle  et  de  plainte.  Car 
véci  nostre  mère  saincte  Église  laquelle  en  la  personne 
de  sa  sainteté,  qui  en  son  vray  et  seur  espoux  par 
bonne  et  vraie  paix  se  resjoyssoit  par  ci  devant,  main- 
tenant est  constrainte  de  cryer  en  grans  souspirs,  sou- 
glitissemens  et  deffermées  toutes  les  fontaines  des  lar- 
me^ à  toy  qui  es  son  vray  espoux,  et  à  vous  mes  très 
révérends  pères,  qui  estes  maintenant  en  partie  de  so- 
licitude,  et  à  ce  sacré  et  icuraénique  concilie  évocquié, 
en  disant  :  Âyés  mercy  de  moy,  ayez  mercy  de  raoy 
singulièrement  vous  qui  estes  mes  amis,  car  mes  en- 
trailles sont  toutes  remplies  d'amertume.  Car  les  lions 

destruisent  la  vigne  de  Dieu  Sabahoth  ;  et  la  robe  de 
Jhésucrist  inconsulile  et  entière,  c'est  l'Église,  les  1res 
malvaix  si  deschirent  maintenant.  Doncques  se  liève 
Dieu  et  tous  ses  ennemis  soient  dissipés  et  destruis.  Et 
toy,  très  saint  père,  comme  il  soit  ainsy  que  toutes  les 
choses  dessusdictes  soient  manifestées  publiques  et  si 
notoires  que  par  nulle  couverture  elles  ne  se  pueent 
celer,  dePfendre  ne  excuser  en  la  vertu  du  trèsbaultain 
avec  ce  sacré  concilie,  si  lièves  toy  et  te  esmues,  et 
juge  la  cause  de  ton  espeuse  et  ayes  la  mémoire  de 
i'obprol)re  de  tes  enfans.  O  très  puissant  !  çaing  ton 
espée  et  le  met  sur  ta  cuisse  en  ton  prospère  et  règne, 
et  dis  avec  le  Psalmiste  :  Je  persécuteray  mes  ennemis 
et  les  persécuteray  et  ne  m'en  retourneray  jusques 
ad  ce  que  je  les  consume  et  desrorape ,  ad  ce  que 
plus  ne  s'eslièvent,  cbieent  et  trébuchent  sous  mes 
pies.  Ne  il  n'appartient  point  si  desraisonnable  of- 
fence  ne  si  abhominables  fais  passer  soubz  dissimu- 
lacion,  adfîn  que  par  adventure  présumpcion  de  ma- 
lice impugnie  ne  truève  ung  successeur.  Mais  par  le 
contraire  la  transgression  et  défaulte  pugnie  soit  aux 
aultres  exemple  d'eulx  retraire  de  offencer.  Et  à  l'exem- 
ple de  Moyse,  l'ami  et  serviteur  de  Dieu,  doibt  estre 
dict  par  vraie  saincteté  à  tout  le  peuple  chrestien  :  Des- 
partés  trestous  des  tabernacles  et  villes  des  malvaix.  Et 
aussi  à  l'exemple  du  bêneoit  saint  ton  prédécesseur, 
lequel  selonc  le  conseil  général  de  l'Eglise  à  Ephèse 
esta  et  envoia  Dioscorum  et  ses  fauteurs  et  ensievans 
en  Calcédoine,  lequel  après  ung  conseil  qu'il  in- 
stitua à  Calsédoine,  il  condempna.  Aussy  à  l'exemple 
des  souverains  évesques  tes  prédécesseurs,  lesquelx 
ont  toujours  exterminés  et  expulsés   de  l'Eglise  de 

Dieu  et  de  la  communité  des  loyaulx  crestiens  et  du 
sacré  corps  de  Dieu ,  et  afilictionnés  et  pugnis  d'aul- 
tres  condignes  et  justes  paines  seloncq  que  justice  le 
requéroit,  tous  ceulx  qui  se  sont  eslevés  contre  l'É- 
glise de  Dieu  par  hérésies,  divisions  et  scismes.  Venge 
doncques  ceste  nouvelle  rage  qui  est  en  l'injure  de 
toi  et  de  l'église  de  Romme  ton  espouse,  et  aussy  en 
l'esclandre  de  tout  le  peuple  clirestien.  Venge  dis-je,  à 
l'ayde  et  approbacion  de  ce  saint  sacré  et  incuméni- 
que  concilie.  Excommenie,  oste  et  sépare  perpétuele- 
ment  des  portes  de  l'Église,  de  l'auctorité  de  Dieu  tout 
puissant,  de  saint  Pierre  et  de  saint  Pol  et  de  la  Tri- 
nité, tous  les  malvais  devantdiz,  monstres  et  défor- 
més acteurs  de  telle  offence,  avecq  leur  hérésiarque 
père  de  hérésie ,  les  très  pestilencieux  Assinodée  et 
nouvel  Antécrist  en  l'église  de  Dieu,  avec  aussy  tous 
les  serviteurs  ,  adhérens  et  ensuivans  ,  et  singulière- 
ment de  ses  pervers  électeurs,  fauteurs,  ou  plus  vraie- 
ment  prophaneurs.  Soient  doncques  derectes  lui  et 
tous  les  devantdiz  comme  Antécrist,  destructeur  et 
invadeur  de  toute  la  chrestienté ,  ne  jamais  à  lui  ne 
aux  devantdiz  sur  ceste  matère  ne  soit  donnée  nulle 
audience.  Soient  eulx  et  leurs  successeurs  privés  de 
tous  degrés  et  dignités  ecclésiastiques  et  mondains  sans 
nulle  révocacion  ,  et  que  tous  soient  de  perpétuelle 
anathématisacion  et  excommuniement  condempnés , 
et  que  au  jugement  ilz  soient  avec  les  malvaix  et  qu'ilz 
sentent  la  fureur  des  béneois  sains  apostles  saint 
Pierre  et  saint  Pol ,  desquelx  ilz  présument  l'Église  à 
confondre.  Soit  leur  habitacion  faite  déserte,  et  ne  soit 
nul  qui  habite  en  leurs  tabernacles.  Leurs  enfans  soient 
fais  orphelins  et  leurs  femmes  vesves.  Tout  le  monde 

se  combatte  contre  eulx  et  tous  les  élémeus  leur  soient 
contraires,  et  qu'en  telle  manière  ils  soient  dejettés  et 
exterminés  et  abliominés  de  tous,  ad  ce  que  eulx  pou- 
rissans  en  perpétuelle  nécessité  et  misère  justement, 
la  mort  leur  soit  solaz  et  vie  leur  soit  tourment.  Et  les 
mérites  de  tous  les  sains,  si  les  confondent,  et  que  sur 
eulx  démoustrent  publique  vengance.  Et  avecq  Thoré, 
Datlian  et  Abyron,  qui  furent  tous  vifz  engloutis  de  la 
terre,  ilz  recoipvent  leur  porcion.  Et  finablement  se 
ilz  ne  se  retournent  et  de  cuer  se  convertissent  et  fa- 
cent  fruis  de  pénitence  et  satisfassent  à  ta  sainteté  et  la 
universelle  Eglise,  pour  la  communaulté  de  tant  de 
criesmes  et  d'offences  avec  les  malvaix  es  ténèbres  in- 
fernalles  soient  muciés  en  perpétuel  tourment,  là  con- 
dempnés  par  le  jugement  de  Dieu.  Et  nous  et  tous 
chrestiens  qui  avons  en  abbominacion  les  hérésiar- 
ques princes  de  hérésie  et  leur  très  abbominable  ydole 
Antécrist  et  blaspbèmeur  exècres,  et  réprouvons.  Et 
toy  vicaire  de  Jhésucrist  et  très  digne  espeux  de  l'E- 
glise comme  nous  confessons  et  par  dévotte  révérence 
et  obédience  révérons  la  grâce  de  Dieu  tout  puissant 
garde  et  deffende.  Et  l'auctorité  des  beneois  apostles 
saint  Pierre  et  saint  Pol  ;  et  enfin  par  sa  pitié  inénar- 
rable aux  éternelles  joies  nous  maine,  Amen. 

Nous  doncques,  et  par  la  relacion  des  gens  dignes  de 
foy,  avons  aperceu  si  très  grand  impiété  avoir  esté  com- 
mise, avons  esté  et  sommes  afflictionnés  de  grand  do- 
leur  et  tristresce  comme  il  appertenoit,  tant  pour  le  si 
très  grand  esclandre  maintenant  venu ,  comme  pour 
la  mort  et  perdicion  des  âmes  de  ceulx  qui  commet- 
tent et  ont  perpétrées  telles  choses,  et  par  espécial  de 
celui  Assinodée  anlhipape ,  lequel  nous  aviens  embra- 

cié  es  entrailles  de  charité,  duquel  nous  avons  eu  tous- 
jours  cure  de  exaucier  les  prières  et  requestes,  tant  que 
nous  avons  peu  avec  Dieu.  Et  comme  jà  pieçà  à  ren- 
contre de  ceste  abhominacion  nous  ayons  eu  désir  en 
nostre  courage  de  y  pourveoir  de  salutaires  remèdes 
seloncq  le  droit  de  nostre  office  de  pasteur,  et  mainte- 
nant si  publiquement  en  la  face  de  l'Eglise  soions  re- 
quis de  résister,  obvier  et  nous  eslever  contre  si  cruel 
criesme  pour  la  deffence  de  l'Eglise  le  plu*  instam- 
ment et  hastivement  que  nous  pourrons.  Pour  quoy, 
adfin  que  ceste  chose  tant  énorme  et  exécrable  sort  en 
sourgon  et  naissance  moyennant  l'ayde  de  Dieu  de 
qui  en  la  besongne  radicalment  extirper  avec  nous 
ensamble,  ce  saint  sacré  conseil  présent ,  nous  avons 
intencion  de  y  mettre  remède  sans  quelque  dilacion 
seloncq  les  sainctes  ordonnances  et  canoniques  de 
l'Eglise.  Véans  doncques  et  attendans  la  requeste  du 
procureur  et  du  promoteur  de  ce  sacré  concilie  et  de 
nostre  chambre  apostolique  estre  juste  et  consonante 
en  droit  divin  et  humain ,  nonobstant  que  les  devant- 
dictes  défaultes  soient  si  publiques  et  si  notoires 
qu'elles  ne  se  peussent  par  nulle  manière  couvrir  ne 
celer,  et  qu'il  ne  seroit  nulle  nécessité  de  faire  aultre 
informacion,  toutefois  pour  plus  grande  certificacion 
et  cautelle  des  choses  prémises ,  par  l'aprobalion  de 
ce  sacré  concilie  nous  avons  commis  à  pluiseurs  no- 
bles et  vaillans  hommes  d'un  chescun  estât  du  con- 
cilie, diligamment  examiner,  et  ce  qu'ilz  trouveroient 
par  informacion  justement,  ilz  raporlassent  à  nous  et 
à  y  celui  sacré  concilie.  Et  ces  dictz  commissaires,  eue 
très  diligente  inquisicion  en  tant  qu'il  appertient  de  ce 
scisme  et  division ,  à  nous  et  audit  concilie  assamblés 

en  congrégacion  sinodale,  les  choses  qu'ilz  auroient 
trouvées  par  l'examen  des  gens  dignes  de  foy  ont  loyal- 
ment  raportées.  Et  combien  que  par  ces  tant  publi- 
ques ,  manifestes  et  notoires  défaultes ,  nous  eussiens 
peut  sans  quelque  diiacion  les  dessusdiz  scandaliseurs 
et  flagicieus  hommes  anathématiser  et  condempner 
seloncq  les  sainctes  ordonnances  ecclésiastiques,  nient- 
mains,  nous  à  ce  sacré  senne,  en  ensievant  la  clé- 
mence de  Dieu  tout  puissant,  qui  ne  volt  point  la  mort 
du  pécheur  mais  voelt  qu'il  se  convertisse  et  vive, 
avons  décrété  et  ordonné  de  faire  pour  toute  la  doul- 
ceur  que  nous  pourrons  adfin  que  par  leur  proposer 
la  voie  de  doulceur  ilz  se  retournassent  et  reculent  des 
devant  dictz  oultrages  et  excès,  adfin  que  eulx  retour- 
nant à  la  congrégacion  de  l'Eglise  comme  le  filz  pro- 
digue ,  bénignement  nous  les  recepvons  et  par  pater- 
nelle charité  nous  l'embraçons.  Ycelui  doncques  Assi- 
nodée  et  anthipape  adhèrent  et  le  reçoivent  ou  par 
quelque  manière  favourisent  par  les  entrailles  de  la 
miséricorde  de  nostre  Dieu  et  par  l'effucion  et  asper- 
cion  du  précieux  sang  de  Nostre  Seigneur  Jhésucrist 
ouquel  et  par  lequel  la  rédempcion  de  l'humain  linage 
et  bénéficacion  de  l'Eglise  est  faite,  de  tout  nostre  cuer 
nous  exhortons,  prions  et  obsécrons  que  la  unité  d'y- 
celle  Eglise,  pour  laquelle  ycelui  Sauveur  tant  instam- 
ment pria  son  père,  dore  en  avant  ilz  délaissent  et  dé- 
sistent à  violer,  et  que  la  fraternelle  dilection  et  paix, 
laquelle  tant  de  fois  et  si  curieusement  quand  il  doubt 
aler  de  ce  monde  à  son  père  par  mort  il  recommanda 
à  ses  disciples,  et  sans  laquelle,  ne  orisons,  ne  jusnes, 
ne  aumosnes  ne  sont  acceptées  à  Dieu ,  destrenchent 
et  déchirent  ;  ilz  se  repentent  et  ayent  honte.  Et  que 

des  devantdiz  excès  tant  scandaliseux  et  tant  perni- 
cieux, le  plus  tost  qu'ilz  pourront  ilz  se  désistent  et  ilz 
trouveront  véritablement  envers  nous  et  envers  ce 
sacré  concilie  ,  se  affectueusement  ilz  y  voelent  com- 
paroir, comme  ilz  doibvent  et  sont  tenus  par  efiect, 
paternelle  charité.  Et  ad  fin  ,  se  de  aventure  l'amour 
de  justice  et  de  vertu  ne  les  retraioit  de  péché,  la  ri- 
guem-  de  discipline  et  des  paines  contraingne  les  de- 
vantdiz Assinodéeanthipape,  électeurs  et  prophaneurs, 
créans,  adhérans  et  récepvans  et  par  quelque  manière 
approuvans ,  par  l'approbacion  de  ce  conseil  nous  le 
requérons  et  admonestons  en  la  révérence  de  se 
obéyssance  de  sainte  Eglise  et  sur  la  paine  de  anathé- 
matisacion  et  des  criesmes  de  hérésie  et  scisme  et  de 
la  majesté  et  de  quelques  aultres  paines  données  contre 
tel.../  de  droit.  Et  leurs  mandons  en  commandant  très 
destroitement ,  que  dedens  cinquante  jours  depuis 
ensievans  immédiatement  après  cette  influcion  et  sen- 
tence, ycelui  Assinodée  anthipape ,  pour  le  pape  de 
Rorame  dore  en  avant  il  désiste  et  délaisse  à  soy  tenir 
et  nommer,  et  que  par  aultres,  tant  qu'il  le  pourra 
amender,  il  ne  se  laisse  nommer.  Et  que  dore  en  avant 
il  ne  présume  de  user  des  signes  et  aultres  choses  ap- 
partenans  à  pape  de  Romme  en  quelque  manière  que 
ce  soit.  Et  les  devantdiz  électeurs  et  prophaneurs, 
adhérans  et  récepvans  et  faulteurs,  doremais  ou  criesme 
de  ce  scisme  ne  facent  assistence,  ne  croient,  ne  adhè- 
rent, ou  favourisent  en  quelque  manière  que  ce  soit 
par  eulx  ou  par  aultres,  directement  ou  indirectement, 

i.  Un  blanc  dans  le  manuscrit  8346.  Vérard  omet  les  mois  : 
«  contre  tel  de  droit.  » 

ne  par  quelque  manière,  question  ou  couleur.  Mais, 
tant  ycelui  Assinodée,  comme  les  devantdiz  électeurs, 
créditeurs  ,  adhérens ,  récepteurs  et  faulteurs ,  nous 
ayent,  recongnoissent  et  révèrent  comme  évesque  de 
Romme ,  vicaire  de  Dieu,  et  de  saint  Pierre  et  saint 
Pol  légitisme  successeur.  Et  que  à  nous  comme  à  père 
et  pasteur  de  leurs  âmes  ilz  entendent,  comparent  et 
estudient  dedens  le  terme  préfiquié  ,  nous  et  ce  con- 
seil certifier  et  adcertener  des  choses  devant  dictes. 
Et  aultrement  se  ycelui  Assinodée ,  électeurs,  créans, 
adhérens,  récepteurs  et  faulteurs  devant  diz  font  le 
contraire,  que  jà  ne  soit ,  et  que  toutes  les  choses  et 
singulières  devant  dictes  ilz  n'acomplissent  par  efTect 
dedens  le  terme  assigné ,  donc  pour  maintenant  et 
maintenant  pour  adonc,  nous  voulons  qu'ilz  en  en- 
queurent  toutes  les  paines  devant  dictes.  Et  nientmains 
voulons  que  les  devantdiz,  se  ilz  font  le  contraire  ou 
diviséement,  le  xv®  jour  prochain  ensievant  après  le- 
dit terme,  mais  qu'il  ne  soit  feste ,  et  s'il  est  feste  au 
prouchain  jour  ensievant  sans  feste ,  comparent  per- 
sonelement  devant  nous  et  le  devantdit  concilie,  où 
nous  serons  adonc,  pour  veoir  et  oyr  eulx  et  chescun 
d'eux  nommez.  Lesquelz  nous  citons  par  telle  manière 
pour  les  déclairier  audit  jour  dignes  d'estre  pugnis 
comme  scismatiques,  blasphémeurs  et  comme  héré- 
tiques et  coulpables  de  criesme  de  lèze  majesté  et  avoir 
encouru  et  deservi  les  censures  et  paines  devant  dictes. 
Et  oultre  donner  seloncq  ce  que  justice  requerra  et 
sera  veu  bon  et  prouffîtable ,  en  certifiant  yceulx  en- 
samble  et  chescun  d'eulx  à  par  lui  qui  soit,  qu'il  apè- 
rent  ou  non  se  démoustrent  avoir  apparu  nous  pro- 
céderons à  la  déclaracion   des    paines  moyenant  et 

selonc  justice,  nonobstant  que  leur  contumasse  ou 
présence  ne  soit  mie  procéderons  oultre  à  leur  agreve- 
ment  et  réagrèvement  seloncq  que  la  rigueur  de  justice 
le  requerra  et  leurs  mérites  l'auront  déservi.  Et  adfin 
que  nostre  monicion  et  citacion  faite  en  ceste  manière 
soit  démenée  et  viengne  à  la  congnoissance  de  ceulx 
qui  sont  cités  et  à  qui  il  en  appartient  la  congnois- 
sance, nous  ferons  atachier  les  Chartres  et  lettres  de 
cesle  citation  contenant,  aux  portes  de  l'église  de 
Nostre-Dame  la  Nouvelle  de  Flourence.  Lesquelles 
lettres  et  cbartres,  ainsy  comme  par  leur  son  et  publi- 
que moustrance  annoncèrent  et  publièrent  et  publie- 
ront comme  mesages,  à  celle  fin  que  les  admonestés 
ne  ygnorent  ne  puissent  moustrer  ne  prétendre  nulle 
ignorance  ne  excusacion,  comme  il  ne  puist  estre  vray- 
semblable  que  telle  chose  leur  puist  demourer  incon- 
gneue  ou  celée ,  laquelle  sera  si  patentement  déclarée 
et  publiée.  Nous  voulons  aussy  et  ordonnons  par  l'auc- 
torité  apostolique,  que  nostre  dicte  monicion  mise  aux 
dictes  portes,  vaille  et  obtiengne  plaine  vertu  et  fer- 
meté et  constrainde  lesdiz  admonestez  nonobstant 
quelconque  constitucion  au  contraire,  comme  si  la- 
dicle  monicion  avoit  esté  à  chescun  des  admonestez 
personnelement  et  présencielement  insinuée  et  intimée. 
A  celle  fin  toutefois  que  lesdiz  admonestés  et  cités  en 
ladicte  excusacion  ne  alèguent  ycelui  concilie  et  court 
Rommaine  commune  à  chescun  le  pays  et  le  lieu  estre 
mains  seur  pour  eulx  et  pour  les  causes  dessusdictes 
et  aultres  deussent  estre  en  péril,  tant  en  alant  comme 
en  venant  et  séjournant,  et  les  asseurantpar  la  teneur 
de  ces  présentes ,  tous  et  singuliers  patriarches ,  ar- 
hevesques ,  évesques  et   aultres  prélas  et  clers  d'é- 

glises  et  de  monastères  et  personnes  ecclésiastiques, 
et  aussi  ducz,  marquis,  contes ,  princes,  potestas,  ca- 
pitaines et  aultres  officiers  qu'ilz  qu'ilz  soient  et  leurs 
lieutenans,  en  après  communaultés,  universités,  chas- 
teaulx,  oppides,  villes  et  aultres  lieux,  nous  requérons 
par  la  teneur  de  ces  présentes  et  exortons.  Et  à  yceulx 
patriarches,  archevesques  et  évesques  et  aultres  pre- 
latz,  estroitement  nous  mandons  que  à  tous  les  devant- 
diz  admonestés  ou  chescun  d'eulx  en  venant  à  ce 
conseil  ou  à  ceste  dicte  court  Rommaine,  en  demou- 
rant  ou  sousjournant  en  ycelle  pour  l'occasion  devant 
dicte  et  en  retournant ,  à  leurs  personnes ,  biens  et 
aultres  choses,  ne  facent  ne  souffrent  faire  tant  qu'ilz 
le  puissent  amender  nuluy  nuire  ou  offencer  à  nulz 
homme  dont  ne  soit  licite  comment  qu'il  soit  totale- 
ment ceste  page  de  nostre  citacion ,  monicion,  vou- 
lenté,  requeste,  exortacion,  procès  et  commandement 
enfraindre,  ou  par  présumptueuse  hardiesce  aler  à 
rencontre.  Et  s'il  est  aulcun  qui  présume  ce  atempter, 
l'indignacion  de  Dieu  tout  puissant  et  des  beneois 
apostles  saint  Pierre  et  saint  Pol  se  congnoisse  avoir 
encouru. 

Donné  à  Flourence ,  en  nostre  publique  cession  si- 
nodale  solempnelment ,  en  l'église  laneufve,  en  la- 
quelle ville  de  présent  nous  sommes  résidens.  Célé- 
brée l'an  de  l'incarnacion  dominicale,  mil  uif  et  xxxix, 
le  X*  jour  d'avril,  et  de  nostre  pontificat  le  x*. 

CHAPITRE  GGXXXIX. 

Comment  messire  Jean  de  Luxembourg  envoia  ses  lettres  aux  chevaliers 
de  la  Toison,  à  cause  de  ce  qu'il  se  s?ntoit  en  l'indignacion  du  duc 
de  Bourgongne. 

Item,  durant  les  besongnes  dessusdictes  furent  por- 
tées pluiseurs  nouvelles  deverg  le  duc  de  Bourgongne, 
contraires  et  préjudiciables  à  messire  Jehan  de  Luxem- 
bourg, conte  de  Ligney,  et  pour  lesquelles  ledit  duc 
de  Bourgongne  ne  fu  point  trop  bien  content  de  luy, 
et  pour  ce  principalment  qu'il  soustenoit  en  ses  villes 
et  forteresces  pluiseurs  gens  de  guerre  qui  faisoient 
moult  de  rigueurs  et  de  rudesces  contre  les  gens  et 
pays  d'ycelui  duc.  Si  en  fu  ledict  messire  Jehan  de 
Luxembourg  aulcunement  adverti,  et  pour  ce,  adfm 
de  lui  excuser,  escripvi  certaines  lettres  aux  che- 
valiers de  l'ordre  de  la  Toison  d'or  de  l'ostel  du  des- 
susdit duc.  Desquelles  lettres  mot  après  aultre  s'en- 
sieut  la  teneur  : 

«  Très  chiers  frères  et  compaignons.  Depuis  peu  de 
temps  en  esçà,  aulcuns  mes  bons  amis  me  ont  adverti 
que  mon  très  redoubté  seigneur  le  duc  de  Bourgongne 
estoit  indigné  pour  aulcuns  raporz  qui  lui  avoient  esté 
fais  à  rencontre  de  moy.  Pour  laquelle  cause  j'ay  en- 
voyé devers  luy  Jehan  Taillemonde  et  Huet,  mon 
clercq,  par  lesquelx  luy  ay  rescript,  suppliant  très 
humblement  que  de  sa  grâce  il  ne  luy  plaise  soy  in- 
former contre  moy  ne  me  tenir  en  son  indignacion, 
sans  moy  oyren  mes  excusacions  raisonnables.  Lequel 
me  a  par  les  dessusnommés  rescript  unes  lettres  de 

crédence  et  à  yceulx  en  sa  présence  fait  faire  res- 
ponce  de  bouche,  en  déclarant  les  poins  dont  il  estoit 
informé  et  mal  content  de  moy.  Lesquelx,  pour  ce 
qu'ilz  leur  sambloient  de  grandjpoix,  les  ont  requis 
d'avoir  par  escript.  Mails  ilz  n'en  ont  peu  finer.  Dont 
je  suis  bien  esmervillié.  Toutefois  ilz  me  les  ont  dé- 
clairiés  au  raieulx  qu'ilz  ont  peu,  et  sur  yceulx  je  res- 
crips  à  mondit  seigneur  pour  mes  excusacions.  Et 
combien  que  je  espéroie  les  aulcuns  de  vous  avoir  esté 
présens  à  leur  déclairier  lesdiz  poins ,  nientmains  ad- 
fin  de  les  vous  rafreschir  et  de  vous  informer  de  mes 
responces  sur  ce,  je  vous  escrips  pareillement.  Et  pre- 
miers, pour  respondre  au  point  de  ladicte  crédence 
que  j'ay  plus  au  cuer  et  qui  plus  touche  mon  hon- 
neur, par  lequel  leur  a  esté  déclairié  que  mondit  sei- 
gneur a  sceu  de  la  part  des  Anglois  que  certain  temps 
après  le  traictié  d'Arras  ilz  escripvirent  à  monseigneur 
de  Rouen,  mon  frère,  que  s'il  plaisoit  à  mondict  sei- 
gneur tenir  paisibles  eulx,  leur  pays  amis  et  alyés,  ilz 
feroient  envers  mondit  seigneur  et  les  siens  le  sam- 
blable,  et  que  mondict  seigneur  et  frère  m'en  advertesist 
pourenttouchier  à  mondit  seigneur  et  trouver  moyen 
de  ad  ce  parvenir,  dont  combien  qu'il  m'en  ayst  escript 
je  l'ay  celé,  par  quoyse  sont  ensievys  de  grans  maulx 
et  inconvéniens,  qui  ne  fussent  pas  se  je  m'en  fusse 
acquitié.  Pour  moy  excuser  de  ce,  sauf  la  révérence 
de  mondit  seigneur  le  duc,  lesdiz  maulx  et  inconvé- 
niens ne  sont  point  advenus  par  moy,  ne  en  ma  dé- 
faulte  ou  négligence,  ne  la  guerre  commencié  ou 
consillié.  Et  sçay  de  vray  que  si  mondit  seigneur  eust 
esté  mémoratif  des  debvoirs  et  diligences  que  j'ay  sur 
ce  faites,  on  ne  m'en  euyst  point  donné  charge.  Car 

véritablement,  lendemain.que  je  eusles  lettres  que  mon 
dit  seigneur  et  frère  m'envoia  touchant  ceste  matière, 
qui  furent  escriptes  à  Rouen  le  xxix^  jour  de  jenvier 
l'an  milmfet  xxxv,  et  lesquelles  je  receus  le  viif  jour 
de  février  ensievant,  je  envoyai  pour  ceste  cause  à 
mondit  seigneur  en  sa  ville  de  Brouxelles,  aulcuns  de 
ses  gens,  qui  y  arrivèrent  le  x*  jour  de  février  dessus- 
dit ensievant,  à  tous  mes  lettres  de  crédence.  Par  les- 
quelles je  leur  chargay  là  déclairier  le  contenu  des 
lettres  de  mondit  seigneur  et  frère,  ainsy  que  par 
eulx  le  rapport  en  fu  fait.  Sur  quoy  leur  fu  faite  res- 
ponce  de  par  mondit  seigneur  par  la  bouche  de  l'é- 
vesque  de  Tournay,  que  pour  certaines  causes  qu'il 
leur  déclaira  lors,  mondit  seigneur  n'avoit  encore  dé- 
libéré d'entendre  au  contenu  desdictes  lettres  de  mon- 
dit seigneur  et  frère  que  lui  avoient  exposées  en 
substance.  Et  me  donne  grand  merveille  de  ce  que 
ledit  évesque,  qui  a  dignité  et  honneur  en  l'Eglise, 
meismement  qu'il  est  réputé  de  si  très  grand  prudence 
et  l'un  des  chiefz  du  conseil  de  mondit  seigneur,  qui 
de  par  lui  fist  la  responce  à  mesdictes  gens,  ne  l'en 
adverti  pour  s'acquilier  envers  luy  et  aussy  pour  ma 
descharge.  Car  se  ainsy  l'euyst  fait,  je  sçai  certainement 
qu'on  ne  m'en  euyst  point  imposé  ladicte  charge. 
Toutefois,  se  ce  ne  souffîssoit  pour  madicte  descharge, 
je  feray  bien  apparoir  par  lettres  signées  de  la  main 
de  mondit  seigneur,  que  je  l'en  ay  fait  advertir  deue- 
ment  seloncq  que  mondit  seigneur  et  frère  le  m'avoit 
escript.  Et  aussy  que  par  les  lettres  de  mondict  sei- 
gneur et  aussy  pour  les  causes  y  déclarées,  il  me  escripvi 
qu'il  n'estoit  point  délibéré  de  y  entendre.  Et  par  ce 
povés  entendre  se  je  m'en  suis  acquitié,  et  se  tel  charge 

m'en  doit  estre  donnée.  Et  de  ceay  intencion,  au  plai- 
sir Dieu,  de  me  ent  excuser  par  tout  où  il  apperlen- 
dra,  tellement  que  chescun  pourra  congnoistre  que  la 
faulte  n'est  point  venue  de  moy. 

«  A  l'aultre  point,  pour  lequel  me  est  imposé  que 
j'aye  envoyé  de  mes  gens  devers  les  Anglois  à  Calais 
depuis  la  convencion  etassambléed'Arrassanslesceu 
de  mondit  seigneur  et  de  ma  très  redoublée  dame  la 
duchesse  et  de  ceulx  du  conseil,  il  est  vérité  que  lors- 
que je  sçeus  que  madicte  dame  estoit  à  Gravelingnes 
je  y  envoiay  pour  aulcuns  affaires,  cuidant  que  mon- 
seigneur le  cardinal  y  fust,  comme  on  disoit  qu'il  y 
estoit,  et  baillay  charge  de  parler  à  luy  de  certaine 
matière  dont  aultre  fois  ay  parlé  à  mondit  seigneur  et 
pour  laquelle  il  m'a  accordé  envoyer  en  Angleterre, 
non  point  que  je  voulsisse  ce  estre  fait  recéleément, 
mais  en  appert,  et  meismement  devant  madicte  dame 
et  le  conseil,  se  le  cas  le  adonnoit.  Et  pour  ce  que 
mondit  seigneur  le  cardinal  n'y  estoit  point,  et  ne  deb- 
voit  venir  grand  temps  après,  comme  on  disoit,  celui 
que  y  avoie  envoyé,  véant  que  pluiseurs  aloient  audit 
lieu  de  Calais,  se  enhardi  de  y  aler  pour  aulcuns  de 
ses  affaires.  Mais  il  prinst  congié  de  ce  faire  au  capi- 
taine des  Gravelingnes,  qui  ce  lui  accorda.  Et  pour  ce 
se  advanca  de  v  aler  comme  les  aultres,  non  cuidant 
riens  mesprendre,  ainsy  qu'il  m'a  dict.  Et  vous  certifie 
ue  je  n'ay  qchargié,  signifié  ne  fait  dire  audiz  Anglois 
chose  qui  puist  préjudicier  le  royaume,  mondit  sei- 
gneur ne  ses  pays,  ne  retarder  les  choses  encommen- 
ciées  de  par  de  là.  Et  me  samble  que  en  ce  on  ne  doibt 
ymaginer  sur  moy  quelque  suspicion  de  mal.  Car  se 
je  vouloie  prétendre  à  telles  fins,  dont  Dieu  me  voelle 

garder,  vous  povés  assez  considérer  que  je  l'eusse  peu 
ou  pourroie  faire  par  aultre  manière  ou  par  gens  in- 
congneus,  marcheans  ou  aultres,  qui  journellement  y 
repairent.  Mais  jà  à  Dieu  ne  plaise  que  j'aye  courage 
ne  voulenté  de  ce  faire.  Car  oncques  envers  mondit 
seigneur  ne  fis,  ne  voel,  ne  ay  intencion  de  faire 
chose  que  chevalier  d'honneur  ne  puisse  et  doibve 
faire. 

«  Touchant  les  lettres  de  garde  qu'on  dist  que  j'ay 
baillées,  et  si  avoie  esté  à  certaine  assamblée  des  trois 
Estas  pièçà  faite  en  la  ville  d'Arras,  à  laquelle  avoit 
esté  remonstré  que  mondit  seigneur  estoit  puissant 
et  plus,  la  merci  Dieu,  que  oncques  ses  prédicesseurs 
contes  d'Artois  n'avoient  esté,  par  quoy  il  sambloit 
que  oudit  pays  ne  debvoit  avoir  gardien  aultre  que  luy , 
et  pour  ce  et  aultres  choses  avoit  esté  conclud  que 
plus  nulles  desdictes  gardes  seroient  baillées  sinon  à 
mondit  seigneur,  je  n'en  ay  point  de  souvenance  que 
j'aye  esté  à  quelque  assamblée  avecq  yceulx  trois  Es- 
tas en  ladicle  ville  d'Arras  où  il  y  ait  esté  ainsy  con- 
clud sur  le  fait  desdictes  gardes.  Mais  j'ay  bien  mé- 
moire que  à  Lille,  en  la  maison  du  seignem*  de  Rou- 
baix,  où  pour  lors  mondit  seigneur  tenoit  son  hostel, 
en  la.présence  de  pluiseurs  de  son  conseil,  fu  conclud 
que  nul  ne  bailleroit  plus  lesdicles  gardes,  et  en  fus 
d'oppinion  comme  les  aultres,  et  dis  que  je  n'en  bail- 
leroie  nulles  se  les  aultres  ne  les  bailloient,  et  à  ceste 
cause  m'en  départis.  Mais  aulcun  temps  après,  plui- 
seurs recommencèrent  à  en  baillier.  Grand  espace 
après,  quand  je  vey  ce,  je  en  baillay  pareillement.  Mais 
je  n'entendoie  point  que  mondit  seigneur  en  deuyst 
eslre  mal  content,  ne  que  on  me  volsist  tenir  en  plus 

grand  servitude  que  les  aullres.  Meismement  que  pour 
aulcunes  desdictes  gardes  par  moy  baillées  mondit 
seigneur  m'en  escripvi  pluiseurs  lettres  closes  de  sa 
main.  Sy  a  fait  madicte  dame  la  duchesse,  mandant 
que  je  les  voulsisse  bailler.  Et  par  ce  me  samble  que 
mondit  seigneur  ne  doibt  point  estre  mal  content  de 
moy. 

«  Au  regard  de  Rifflart  de  Noefville,  qu'on  dist  avoir- 
esté  tué  à  cause  desdictes  gardes,  et  le  seigneur  des 
Bosquès,  qui  en  sa  maison  fu  chassé  pour  le  vilonner, 
combien  que  pour  aulcuns  desplaisirs  qui  par  eulx  me 
ont  esté  fais  je  n'ay  pas  esté  bien  content  d'eulx,  nient- 
mains,  mondit  seigneur  bien  informé  de  la  vérité,  j'ay 
espérance  que  les  rapors  qu'ilz  luy  ont  fais  ne  seroient 
pas  trouvés  véritables. 

«  Quand  à  la  désobéyssance  qu'on  voelt  dire  que 
font  mes  officiers  es  termes  du  bailliage  d'Amiens  aux 
officiers  du  roy  et  de  mondit  seigneur  le  duc,  qu'ilz 
ne  voelent  souffrir  y  exploitier,  et  dient  que  je  n'ay 
sairement  fors  au  roy  d'Angleterre,  je  n'en  oys  onc- 
ques  faire  mencion  jusques  à  présent,  et,  sans  sçavoir 
les  tors  particuliers  par  quoy,  ne  à  quelles  gens  ce  ait 
esté  fait,  ne  sçavoie  bonnement  que  respondre.  Et  me 
samble  que  le  bailly  d'Amiens,  que  je  tenoie  pour  mon 
espécial  ami,  m'en  deuyst  avoir  adverti.  Car  se  il  le 
euyst  fait,  je  y  eusse  rendu  paine  de  y  avoir  pourveu 
à  mon  povoir,  tellement  que  je  esperroie  que  mondit 
seigneur  en  euyst  esté  bien  content. 

«  Du  prévost  de  Péronne  qu'on  dist  avoir  esté 
agaitié  et  chacié  en  la  ville  de  Cambray  pour  le  vilon- 
ner, balre  ou  tuer,  j'en  ay  fait  parler  à  mesdils  ar- 
chiers,  lesquelx  dient,  que  eulx  estans  aies   esbalre 

au  xx°...*.  audit  [lieu  de  Cambray,  il  leur  fut  dit  que 
ledit  prévost  s'estoit  vanté  que  se  il  povoit  estre  mais- 
tre  d'eulx  il  les  prenderoit,  et  feroit  pendre  par  les 
hattereaulz.  Pour  quoy  soubdaineraent  s'esmeurent, 
et  chaudement  le  poursievirent  pour  sçavoir  se  il  leur 
vouloit  mal.  Et  assés  tost  après  sceurent  qu'il  n'a- 
voit  point  ainsy  parlé  d'eulx;  et  pour  ce,  se  départi- 
rent. Et  tant  que  aux  menaces  qu'on  dist  par  eulx 
avoir  esté  faites  à  l'abbé  de  Saint-Audebert  de  Cam- 
bray, ilz  s'en  excusent. 

M  Quand  au  recepveur  de  Péronne,  qui  se  plaint, 
disant  qu'il  ne  puet  exercer  son  office,  ne  les  péa- 
geurs  de  Bapeaumes  à  Péronne,  pour  les  empesche- 
mens  que  y  mettent  mes  officiers,  dont  mondit  seigneur 
se  informera,  et  m'en  fera  escripre  plus  au  long,  quand 
il  plaira  à  mondit  seigneur  et  frère  advertir,  j'ay  es- 
pérance de  y  faire  telle  et  si  bonne  responce  que  par 
raison  il  n'en  debvera  point  estre  mal  content. 

«  Et  au  regard  de  maistre  Oudart  Caperel,  qui  a 
informé  mondit  seigneur  que  je  l'ay  fait  agaitier  pour 
le  vilonner,  je  vous  certefie  qu'il  ne  sera  point  ainsy 
trouvé  pour  vérité,  et  requier  que  sur  ce  soit  faite 
bonne  et  vraie  informacion ,  et  se  il  appert  deuement 
que  je  l'aye  fait  agaitier,  moy  oy,  je  suis  content  d'en 
recepvoir  telle  punicion  que  de  raison  il  appertendra. 
Mais  s'il  est  trouvé  le  contraire,  je  vous  prie  que  vous 
voelliés  tenir  la  main  vers  mondit  seigneur  ad  ce  que 
ledit  Capperel  et  aultres ,  qui  ont  fais  telz  faulx  mal- 


i  .  Un  blanc  dans  le  manuscrit  8346.  Vérard  met  :  Lesquelz  dient 
que  eulx  estant  allez  se  batre  au  vingtième  lieue  de  Cambray,  il 
leur  fut  dit,  etc. 

vaix  et  mençongiers  rappors,  soient  pugnis  tellement 
que  tous  aultres  y  prengnent  exemple  et  que  on  per- 
çoive que  mondit  seigneur,  ne  nulz  de  ceiilx  de  son 
conseil,  ne  \oelent  souffrir  de  telz  rappors  estre  fais 
contre  moy,  ne  aultres  ses  serviteurs. 

«  Et  pour  ce  très  cbiers  frères  et  compaignons,  que 
je  vous  sens  de  grand  prudence  et  discrecion,  amans 
loyaulté,  honneur  et  noblesce,  et  que  vous  ne  voul- 
driés  ung  de  voz  frères  estre  chargié  sans  cause,  en  ce 
moy  confiant,  et  pour  plainement  vous  informer  et 
adverlir  desdictes  charges  et  de  mes  excusacions,  je 
vous  escrips  par  la  manière  desus  déclarée,  vous 
priant  fraternellement  et  tant  adcertes  comme  je  puis, 
que  vous  voelliés  tenir  la  main  envers  mondit  sei- 
gneur ad  ce  que  de  sa  grâce  il  lui  plaise  osier  de  moy 
son  indignacion,  et  estre  content  de  mes  excusacions 
et  responces  ci  desus  contenues,  et  aussy  qu'il  ne  luy 
plaise  de  croire  rappors  qui  lui  ont  estéoupourroient 
estre  fais  à  l'encontre  de  ma  personne,  sans  le  moy 
signifier  pour  y  respondre  et  estre  oy  en  mes  excusa- 
cions raisonnables,  ainsy  que  vous  scavés  que  de  rai- 
son à  chescun  faire  se  doibt.  Et  véritablement,  se  par 
vous  ne  suis  en  ceste  matière  assisté,  et  qu'on  voelle 
procéder  envers  moy  par  telle  manière  et  senestres 
rappors  sans  estre  oy  comme  desus  est  dit,  je  ne  m'en 
sçaroie  plus  encore  cuy  moy  retraire,  et  n'auroie 
point  d'espérance  d'estre  entretenu  en  termes  de  rai- 
son. Par  quoy  je  auroie  cause  de  m'en  douloir,  comme 
ces  choses  povés  assés  considérer.  Lesquelles  ledit 
Thalemonde  et  Huet,  ou  l'un  d'eulx,  vous  pourront 
dire  plus  à  plain.  Très  chiers  frères  et  compaignons, 
se  chose  vous  plaise  que  faire  je  puisse,  signifiés  le 

moy  et  je  le  feray  de  très  bon  cuer,  comme  sçet  Nostre 
Seigneur,  qui  vous  ait  en  sa  beneoite  garde.  Escript 
en  mon  chastelde  Bohaing,  le  jour  de  lachandeler*.  » 
Ainsy  escripvi  messire  Jehan  de  Luxembourg  aux 
chevaliers  de  l'ordre  de  la  Thoison.  Desquelz  grand 
partie  avoient  grande  affection  de  eulx  employer  de- 
vers ledit  duc  de  Bourgongne  ad  ce  que  ledit  messire 
Jehan  de  Luxembourg  demourast  tous  jours  en  sa 
grâce,  et  luy  remoustroient  très  souvent  pluiseurs 
causes  auques  raisonnables  par  quoy  il  estoit  tenu  de 
souffrir  de  luy.  Mais  de  jour  en  jour  sourdoient  nou- 
velles besongnes  entre  eulx,  etfaisoit  on  divers  rappors 
au  dessusdit  duc  de  Bourgongne  de  lui.  Et  encore,  de 
rechief,  advint  en  ce  meisme  temps  qu'en  laprouvosté 
de  Péronne  on  mist  sus  une  ayde  de  certaine  somme 
de  pécune  à  lever  et  recueillir  sur  ycelle.  Et  entre  les 
aultres  furent  assis  pour  le  payer  aulcuns  vilages  des 
signouries  de  Hem  et  de  Neelle,  que  pour  ce  temps 
possédoit  ledit  messire  Jehan  de  Luxembourg.  Lequel 
ne  fut  point  bien  content  que  lesdictes  aydes  se  levas- 
sent sur  nulz  de  ses  subjects.  Mais  de  fait  fîst  entrejec- 
ter  une  appellacion  contre  les  officiers  dudit  duc  de 
Bourgongne  qui  l'avoient  assise  et  vouloient  cueiUier. 
Lequel  duc,  ou  content  de  ce,  envoia  aulcuns  de  ses 
archiers  avec  les  sergans  qui  avoient  charge  de  faire 
ladicte  exécucion  de  l'ayde  dessusdicte.  Et  quand  ils 
furent  venus  en  ycelles  signouries,  ilz  commencèrent  à 
prendre  et  lever  des  biens  desdis  subjects  assés  rigo- 
reusement.  Et  tant  que  lesdiz  subjectz  s'en  alèrent 
plaindre  en  ladicte  ville  de  Hem  à  Jacolin  de  Béthune 

1 .  Le  2  février. 

qui  là  estoit  en  garnison.  Si  fist  tantost  ses  gens  monter 
à  cheval  en  très  grand  nombre  pour  aller  veoir  que 
ce  vouloit  estre.  Et  luy  meisme  en  personne  y  monta 
pour  aler  après.  Si  s'en  alèrent  où  estoient  les  archiers 
et  officiers  dudit  duc  de  Bourgongne  desus  nommé. 
Lesquelz,  de  première  venue,  sans  enquérir  à  cuy  ils 
étoient,  furent  très  bien  escous  et  batus.  Et  y  eut  ung 
sergant  de  Mondidier  qui  y  fut  fort  navré  en  pluiseurs 
lieux.  Mais  quand  ledit  Jacotin,  qui  venoit  derrière, 
apperçust  que  c'estoient  les  archiers  du  duc  de  Bour- 
gongne, il  fist  cesser  ses  gens,  et  se  excusa  aulcune- 
ment  à  eulx,  en  disant  qu'il  entendoient  que  ce  fussent 
les  Escorcheurs  ;  c'est  assavoir  les  gens  du  roy  Charles. 
Nientmainsils  furent  très  durement  vilonnés,  et  retour- 
nèrent brief  ensievant  devers  leur  seigneur  et  maistre, 
ledit  duc  de  Bourgongne,  auquel  ils  firent  grand  plainte 
de  la  besongne  desusdicte.  Dont  ledit  duc  fut  très 
mal  contant  et  moult  for  indigné  contre  ledit  messire 
Jehan  de  Luxembourg  et  de  ses  gens,  et  dist  qu'il  se- 
roit  amendé  de  quoy  qu'il  en  deust  advenir.  Si  escripvi 
brief  ensievant  audict  messire  Jehan  de  Luxembourg, 
qu'il  luy  envoiast  ledit  Jacotin  de  Béthune  et  ses  aul- 
tres  gens  qui  avoient  fait  cette  offense.  Laquelle  chose 
ledit  de  Luxembourg  lui  refusa,  en  lui  excusant  comme 
dict  est  ci  dessus,  disant  qu'ilz  ne  cuidoient  point  adré- 
cier  sur  ses  gens.  Et  par  ainsy  se  multiplia  la  hayne 
entre  eulx.  Et  d'autre  part,  assés  brief  ensievant,  yce- 
lui  Jacotin  rua  jus  en  la  terre  des  potes  qu'il  avoit  en 
sa  garde*,  aulcunes  gens  qui  estoient  aux  contes  de 
Nevers  et  d'Estampes.  Et  de  fait  y  fut  occis  un  gentil 

i .  Vérard  met  :  rua  jus  de  postes  qu'il  avait  en  sa  garde. 

homme  nommé  Jehan  de  la  Perrière,  qui  estoit  capi- 
taine des  aultres  ;  encore  aulcuns  aultres.  Dont  les 
seigneurs  desusdiz  furent  malement  troublés  et  le  pri- 
rent en  très  mal  gré.  Toutefois,  ledit  messire  Jehan  de 
Luxembourg  estoit  fort  doubté,  pour  tant  qu'il  avoit 
de  moult  puissans  places  ;  c'est  assavoir  Coussi,  Beau- 
lieu,  Hem  sur  Somme,  Neelle,  La  Ferté,  Saint-Gobain, 
Marie, Àrsy,  Montagu, Guise,  Hirechon,  Bohaing,  Beau- 
revoir,  Honnecourt,  Oisy  et  pluiseurs  aultres  forte- 
resces,  qui  estoient  garnies  de  ses  gens  puissamment. 
Et  si  n'estoit  point  encore  deslyé  des  Anglois,  comme 
dict  est  ailleurs,  mais  s'y  fioit  moult  grandement.  Pour 
quoy  tousceulx  qui  avoient  grand  voulenté  d'empren- 
dre  contre  lui,  avoient  doubte  que,  ou  cas  qu'on  lui 
courust  sus  et  feroit  guerre  de  quelque  costé  que  ce 
fust,  qu'il  ne  boutast  lesdiz  Anglois  en  ses  forteresces 
et  en  ses  villes  ;  qui  eust  esté  la  destruction  de  pluiseurs 
villes  et  pays.  Et  pour  celle  doubte  principalement,  se 
disimuloient  tousceulx  qui  l'avoienten  hayne.  Lequel 
temps  durant  il  entretenoit  en  ses  places  pluiseurs 
gens  de  guerre,  en  intencion  de  résister  et  luy  deffendre 
contre  tous  ceulx  qui  nuire  ou  grever  le  vouldroient, 
tant  François  et  Bourguignons,  comme  aultres.  Des- 
quelles gens  de  guerre  pluiseurs  pays  estoient  fort  tra- 
villiés,  et  par  espécial  le  pays  de  Cambrésis.  Et  meis- 
mement,  soubz  ombre  de  ses  gens,  venoient  très  sou- 
vent les  Anglois  de  Creil  et  aultres  garnisons,  qui 
prenoient  pluiseurs  hommes  prisonniers,  et  aultres 
bagues  pilloient  et  emmenoient  es  aultres  forteresces 
de  leur  partyet  deleur  obéyssance.  Et  aussy  pluiseurs 
des  gens  dudit  messire  Jehan  de  Luxembourg  avoient 
grand  hantise  et  communicacion  avec  lesdiz  Anglois. 

Ouquel  temps  y  avoit  ung  nommé  Perrinel  Quatre 
Oefz,  qui  estoit  de  devers  Beau  vois  en  Cambrésis*,  le 
quel  estoit  guide  d'yceulx  et  les  avoit  amenés  pluiseurs 
fois  en  ycelui  pays ,  où  ilz  avoient  prins  et  rançonnés 
aulcuns  riches  hommes.  Mais  il  advint  que  pour  con- 
tin  uer  en  son  malvais  propos ,  il  estoit  venu  en  une  censse 
assès  près  d'Oysi,  nommée  Gourgouches.  Ouquel  lieu 
le  sceut  messire  Jehan  de  Luxembourg,  qui  estoit  en 
sa  forteresce  d'Oisy,  et  lors  incontinent  y  envoia  ses 
arcbiers,  qui  les  mirent  tous  à  mort,  et  furent  tous  huit 
enterrés  en  une  fosse.  Pour  laquelle  besongne  et  exé- 
cucion  il  acquist  très  grande  louenge  de  tous  ceulx  du 
pays. 

CHAPITRE  GGXL. 

Comment  le  conte  de  Richemont,  connestable  de  France, 
prist  la  ville  de  Meaulx  en  Brie  sur  les  Anglois. 

En  après,  durant  toutes  ces  tribulacions ,  Artus  de 
Bretaigne,  conte  de  Richemont,  connestable  de  France, 
assambla  jusques  au  nombre  de  quatre  mille  comba- 
tans,  gens  de  guerre.  Avec  lequel  estoient  la  Hire, 
Floquet,  le  seigneur  de  Thorsy,  messire  Gille  de  Saint- 
Simon  et  pluiseurs  anltres  capitaines  françois,  comme 
aultres ,  à  tout  lesquelz  il  se  tira,  à  l'entrée  du  mois 
I  de  juillet,  devant  la  ville  de  Maulx  en  Brie,  que  pour 

lors  tenoient  les  Anglois,  et  tout  de  première  venue 
seloga  à  Champcommun,  qui  est  ung  bien  groz  vilage. 
Et  brief  après  ensievant  fist  asségier  une  bastille  de- 
vant ycelle  ville  de  Meaulx,  devant  la  porte  de  Saint- 

i .  Beauvois  (Nord). 

Remy.  Et  après  fist  logier  ses  gens  dans  l'abéye  de 
Saint-Pliaron ,  aux  Cordeliers,  et  en  aultres  divers 
lieux  autour  de  ladicte  ville.  Et  tost  après  fut  mise 
une  bastille  en  l'isle,  vers  la  tour  de  Constances.  Et 
si  en  fut  faite  une  encore,  par  messire  Denis  de  Chailly, 
à  la  porte  Cormillon  vers  la  Brie.  Et  depuis  en  furent 
faites  cinq ,  en  deux  isles  vers  la  court  de  Supletist 
contre  le  marchié,  qui  toutes  furent  furnies  de  gens 
de  guerre.  En  oultre  furent  dréciés  pluiseurs  groz  en- 
giens  contre  les  portes  et  murailles  de  la  dessusdite 
ville,  qui  très  fort  le  adommagèrent.  Et  tant  en  ce  fait 
continuèrent,  qu'en  la  fin  de  trois  sepmaines,  le  des- 
susdit conneslable  de  France  et  ses  capitaines  conclu- 
rent l'un  avec  l'autre  de  faire  assaillir  ycelle  ville  par 
leurs  gens ,  qui  en  estoient  en  grand  voulenté.  Duquel 
assault  elle  fut  prinse  et  conquise,  à  peu  de  perte  de 
leurs  gens.  Et  fut  prins  dedans  ycelle  le  bastard  de 
Thian,  lequel  tan  tost  après  eut  le  haterel  copé,  et 
avec  luy  ung  gentil  homme  nommé  Carbonnel  de 
Chaule,  avec  aulcuns  aultres.  Et  si  furent  mors  des 
dessusdiz  assëgiés,  tant  en  deffendant  leurs  gardes 
comme  en  eulx  retraiant  ou  marchié,  environ  le  nom- 
de  soixante  hommes,  et  de  quarante  à  cinquante  pri- 
sonniers, parmy  les  deux  dessusdiz.  Après  laquelle 
prinse,  le  dessusdit  connestable  et  la  plus  grand  partie 
de  ses  gens  se  loga  dedens  ladicte  ville.  Toutefois,  de- 
mourèrent  granment  de  gens  en  aulcunes  desdictes 
bastilles.  Si  estoient  dedens  le  marchié  de  Meaulx  pour 
chief  de  la  part  des  Anglois,  messire  Guillaume  Cham- 
brelent,  messire  Jehan  Ripellay  et  aulcuns  aultres, 
environ  cinq  cens  combalans.  Et  par  avant,  devant 
la  venue  d'icelui  siège,  avoient  envoyé  certains  me- 

sages  de  leurs  gens  à  Rouen,  pour  signifier  la  venue 
desdis  François  leurs  adversaires,  en  requérant  aux 
commis  du  roy  Henri  d'Angleterre  qu'ils  fussent  sous- 
courus  au  plus  briefment  que  faire  se  pourroit.  Pour 
lequel  souscours  baillier,  le  conte  Sombreset,  qui  lors 
avoit  la  charge  de  par  yceluy  roy  d'Angleterre  de  la 
garde  et  gouvernement  de  la  duchée  de  Normendie, 
et  avec  luy  messire  Jehan  Thalebot,  le  seigneur  de 
Fauquemberghe,  messire  Richard  d'Andeville  et  aul- 
cuns  autres  capitaines  anglois,  acompaigniés  de  quatre 
mil  combalans  ou  environ,  se  mirent  au  chemin,  sur 
intencion  de  lever  ledit  siège.  Et  chevaulchèrent  tant 
qu'ils  vinrent  devant  ladicte  ville  de  Meaulx.  Dedens 
lequelle  le  dessusdit  connestable,  sachant  ycelle  venue, 
avait  fait  retirer  ses  gens  et  ses  habillemens  de  guerre. 
Qui  très  bien  leur  vint  à  point.  Car  pour  vray  se  ils 
eussent  esté  trouvés  aux  champs,  il  y  eust  eu  du  grand 
meschiefet  de  dures  escarmuchesd'un  costé  et  d'aultre. 
Et  vous  dy  que  les  Anglois  ne  désiroient  aultre  chose 
que  de  trouver  lesdis  François  pour  les  combatre.  Et 
de  ce  firent  pluiseurs  requestes  par  leurs  officiers 
d'armes  audit  connestable ,  qui  ne  leur  vouloit  accor- 
der. Et  entretanl  furent  faites  aulcunes  escarmuches 
entre  les  parties.  A  l'une  desquelles  lesdis  Anglois  gai- 
gnièrent  sur  les  François  bien  vint  batteaulx  chargiés 
de  \ivres  et  aultres  biens.  Et  d'aultre  part  fut  haban- 
donnée  une  bastille  que  tenoit  le  seigneur  de  Moy.  En 
après  assaillirent,  yceulx  Anglois,  et  prinrent  de  fait 
une  aultre  bastille  qui  estoit  en  l'isle  auprès  du  mar- 
chié.  Dedens  laquelle  furent  mors  de  cent  à  six  vins 
hommes  du  parti  des  François,  et  les  aultres  furent 
prisonniers.  Durant  lequel  temps  les  dessusdis  Anglois 

véans  que  les  François  n'avoierit  point  voulenté  de 
les  combatre,  et  aussy  qu'il  leur  estoit  impossible  de 
les  grever  dedens  leur  fort,  si  se  disposèrent  de  re- 
tourner en  Normendie,  après  ce  qu'ils  eurent  rafreschi 
leurs  gens  qui  estoient  ou  dit  marchié  de  Meaulx.  Si 
se  départirent  de  là,  et  par  le  meisme  marchié  dont  ils 
estoient  venus ,  s'en  retournèrent  oudit  pays  de  Nor- 
mendie. Après  lequel  département  ledit  connestable 
et  ses  gens  s'efforcèrent  de  recbief,  moult  fort,  de  gre- 
ver et  combatre  ceulx  du  dessusdit  marchié,  par  di- 
vers engiens.  Et  tant  en  ce  continuèrent,  que,  environ 
trois  sepmaines  après  ensievans,  ledit  sire  Guillaume 
fist  traictié  avec  ledit  connestable  pour  luy  et  pour  ses 
gens,  par  telle  condicion  qu'ils  s'en  yroient  sauves 
leurs  vies  et  leurs  biens.  Lequel  traictié  conclud  et  fini, 
leur  fut  donné  bon  et  seur  sauf  conduict,  et  s'en  râ- 
lèrent à  Rouen,  où  ledit  capitaine  fut  fort  reprouchié 
de  ceulx  qui  avoient  le  gouvernement.  Et  de  fait  fu 
mis  prisonnier  ou  chastel  de  ladicte  ville  de  Rouen, 
pour  tant  qu'il  avoit  si  tost  rendu  y  celui  marchié  de 
Meaulx,  qui  estoit  bien  garni  de  vivres  et  habillemens 
de  guerre.  Et  si  estoit  aussy  une  des  fortes  places  du 
royaume  de  France.  Nientmains,  depuis  il  trouva 
manière  de  lui  excuser  vers  les  seigneurs  de  son  party, 
par  lesquelx  il  fut  mis  à  pleine  délivrance. 

Ouquel  temps  dessusdit,  fut  décapité  et  esquartelé 
ung  gentil  homme  nommé  Jehan  de  La  Faingte,  pour 
ce  qu'il  fu  trouvé  coulpable  d'avoir  parlé  avec  les  An- 
glois  sur  aulcunes  besongnes  qui  estoient  préjudicia- 
bles au  roy  de  France  et  à  sa  signourie.  Si  fu  pour  lors 
aussy  esquartelé,  avec  ledit  Jehan  de  La  Faingte,  ung 
sergant  du  Chastelet  de  Paris. 

CHAPITRE   CGXLI. 

Comment  mesire  Jehan  de  Luxembourg  envoia  ses  lettres  de  excusacioBS 
devers  le  grant  conseil  du  duc  de  Bourgongne,  et  la  teneur  d'ycelles. 

En  après,  messire  Jehan  de  Luxembourg,  conte  de 
Ligney  et  de  Guise,  lequel  de  jour  en  jour  sçavoit  par 
les  rappors  qui  fais  lui  estoient,  comment  le  duc  de 
Bourgongne  estoit  malcontent  de  lui,  et  ce  principale- 
ment pour  l'offence  qui  avoit  esté  faite  encontre  ses 
archiers  par  Jacotinde  Béthuneetses  gens,  comme  en 
aultre  lieu  ci  devant  est  plus  à  plein  déclairié*,  et  ad- 
fin  que  sur  ce  se  peust  excuser  et  aussi  ledit  Jacotin, 
escripvi  lettres  à  ceulx  du  grand  conseil  dudit  duc  de 
Bourgongne.  Desquelles  la  teneur  s'ensieut. 

«  Révérends  pères  en  Dieu,  très  chiers  et  très  amez 
cousins,  et  très-espéciaulx  amis,  je  croy  qu'il  soit  assés 
advenu  à  vostre  congnoissance  certain  débat,  et  soub- 
daineraent  et  par  mescliief  advenu  entre  aulcuns  ar- 
chiers de  mon  très  redoublé  seigneur  le  duc  de  Bour- 
gongne et  les  gens  de  Jacotin  de  Béthune,  emprès  ma 
ville  de  Hem.  Par  lequel  mon  très  redoubté  seigneur  a 
conceu  indignacion  contre  moy,  dont  j'ay  esté  et  suis 
tant  desplaisant  que  plus  ne  puis.  Et  pour  vous  donner 
à  congnoistre  le  cas  et  les  debvoirs  où  je  me  suis  mis 
envers  mondit  seigneur  le  duc,  aussy  vous  faire  appa- 
roir que  se  j'ay  fait  aulcune  chose  envers  luy  par  quoy 
il  ait  cause  de  ce  faire,  pour  ma  descharge  je  vous  es- 
crips  ledit  cas  qui  est  tel.  C'est  assavoir  que  par  avant 

i.  Page  376. 

ledit  débat,  les  officiers  de  mondit  très-redoubté  sei- 
gneur imposèrent  sur  les  champs  une  taille,  sans  évoc- 
quer  les  trois  Estas  d'yceluy,  au  moins  en  nombre 
compétent.  Laquelle  taille  ilz  vouloient  eslever  sur  nos 
terres.  Dont  aulcuns  mes  officiers  appellèrent,  et  de- 
moura  la  chose  en  ce  point.  Et  pendant  ce,  aulcuns 
qu'on  nomme  Escorcheurs,  ceulx  de  Valois,  et  aultres 
gens  d'armes,  se  démonstroient  moy  vouloir  faire 
guerre.  Pour  quoy  me  convint  mettre  gens  en  mes 
places  et  forteresces.  Entre  lesquels  je  ordonnay  en 
madicte  ville  de  Hem  ledit  Jacotin,  etc.  Certain  temps 
après  vindrent  aulcuns  compaignons  de  cheval  en 
pluiseurs  de  mes  villages  d'environ  madicte  ville  de 
Hem,  courans  par  les  champs,  destelans  et  prenans 
chevaulx,  vaches  et  aultres  biens.  Pour  quoy  vindrent 
audit  lieu  de  Hem  pluiseurs  femmes,  crians  qu'on  em-. 
menoit  ainsi  leurs  biens.  Lors,  ledit  Jacotin  cuidant 
certainement  que  ce  fussent  lesdiz  Escorcheurs,  envoia 
ses  gens  sur  eulx,  et  y  eut  aulcune  voie  de  fait  d'un 
costé  et  d'aultre.  Mais  prestement  que  ledit  Jacotin 
qui  sievoit  ses  aultres  gens,  sceut  que  lesdiz  compai- 
gnons se  disoient  archiers  de  mondit  très-redoubté 
seigneur,  il  fist  cesser  ses  gens,  tant  desplaisant  dudit 
cas  que  plus  ne  povoit.  Car  il  neuyst  jamais  cuidié  de 
prime  face  qu'ils  eussent  esté  à  mon  très-redoubté 
seigneur,  actendu  ledit  appel  et  aussy  les  grands  des- 
risions  qu'ils  faisoient  environ  ladicte  ville  de  Hem. 
Et  meismement  qu'ils  avoient  dictpar  avant  qu'ils  n'a- 
voient  point  de  charge  de  exploiter  sur  mes  terres. 
Pour  quoy,  appert  ledit  cas  estre  advenu  par  meschief 
soubdainement.  Ce  nonobstant  mon  très  redoublé 
seigneur  m'a,  à  ceste  cause,  fait  sommer  de  lui  délivrer 

ledit  Jacotin  de  Béthune  et  ses  gens.  Pour  laquelle 
cause,  j'ay  d'j'celui  cas  fait  faire  informacion  par  gens 
de  justice,  présent  tabellion  roial,  et  fait  remoustrer  à 
mon  très-redoubté  seigneur  l'efTecl  d'ycelle,  pour  la  - 
quelle  apparoit  ledit  Jacotin  et  ses  gens  non  estre 
coulpables  en  la  manière  que  mondit  très-redoubté 
seigneur  monseigneur  le  duc  en  estoit  informé.  Mais 
que  ledit  cas  estoit  advenu  par  la  coulpe  desdicts  ar- 
chiers  et  les  explois  par  eulx  fais  contre  les  termes  de 
justice,  en  lui  suppliant  que,  ce  considéré,  il  luy  plaise 
estre  content  de  moy,  et  que  la  chose  fust  traictié  par 
voie  de  justice,  ou  qu'il  luy  en  pleust  faire  faire  infor- 
macion par  ses  gens  tels  qu'il  luy  plairoit,  pour  en  estre 
fait  ainsy  que  de  raison  appertendroit.  En  lui  offrant 
que  se  il  estoit  trouvé  que  lui  eusse  aulcune  chose  mes- 
fait,  moy  oy  en  mes  excusacions,  de  lui  amender  et  de 
lui  en  requérir  le  pardon.  Et  encore  pour  plus  moy 
humilier  et  adfin  de  oster  de  luy  toutes  ymaginacions 
qu'il  pourroit  avoir  conceues  à  l' encontre  de  moy  de 
ce  que  onques  ne  lui  mesfis,  par  franchise  je  luy  ay 
voulu  prier  merci.  Desquelles  offres  il  n'a  voulu  estre 
content,  mais  a  fait  saisir  et  mettre  en  ses  mains  les 
terres  que  moy  et  ma  femme  avons  en  ses  pays  de 
Braibant  et  de  Flandres.  Laquelle  chose  m'a  esté  et  est 
bien  dure,  considéré  qu'en  riens  je  ne  suis  coulpable 
dudit  cas  et  que  je  me  suis  offert  en  toute  justice  et 
raison,  seloncq  ce  que  dict  est.  Et  posé  que  on  m'en 
volsist  dire  estre  coulpable,  ce  qui  ne  sera  point  trouvé, 
de  confiscacion,  ne  cause  raisonnable  de  empeschier 
le  mien,  meismement  seloncq  les  drois,  loix  et  cous- 
tumes.  Toutes  lesquelles  choses  pour  plus  avant  mettre 
en  mes  debvoirs,  j'ay  bien  au  long  déclairié  au  sei- 

gneur  de  Sauter,  qui  de  sa  courtoisie  est  venu  devers 
moy.  J'ay  prié  très-instamment  que  ycelles  volsist  re- 
mouslrer  à  mon  trèsredoubté  seigneur,  en  luy  sup- 
pliant très-humblement  que  de  sa  bénigne  grâce  il  lui 
pleust  moy  ouvrir  la  voie  de  justice  et  j'estoie  prest, 
moy  oy  en  mes  excusacions,  d'ester  en  droit  par  de- 
vant mondit  très-redoubté  seigneur  le  duc  de  Bour- 
gongne,  messeigneurs  de  son  ordre,  et  aultres  notables 
personnes  de  son  conseil,  ou  par  devant  les  trois  Estas 
de  sesdis  payz  de  Braibant  ou  de  Flandres,  ou  par  de- 
vant les  juges  et  loix  dont  sont  mouvans  mesdiz  tene- 
mens.  Suppliant  en  oultre  qu'il  pleust  à  mon  très-re- 
doubté seigneur  à  ce  moy  recepvoir,  et  faire  lever  la 
main  de  mesdictes  terres.  En  quoy  n'est  point  que  je 
voelle  fuyr  mondit  très-redoubté  seigneur,  ne  sa  jus- 
tice, ne  quérir  à  juges  nulz  aultres  princes  que  luy  et 
ses  gens,  comme  dessus  est  dict,  et  semble  que  seloncq 
Dieu,  noblesce  et  justice,  on  ne  me  debveroit  point  ce 
refuser.  Car  je  ne  croy  point  que  je  me  pensse  plus 
mettre  et  faire  mon  debvoir  que  de  requérir  et  traic- 
tier  par  justice  par  mondit  très-redoubté  seigneur,  qui 
est  prince  tant  renommé,  par  messeigneurs  de  son  or- 
dre, qui  sont  ses  parens,  ses  frères  et  ses  amis  et  gens 
d'élite  et  bonne  preudhommie,  par  son  conseil  et  par 
les  trois  Estas  et  juges  desdicts  pays  subjectz  à  luy, 
oii  il  y  a  tant  de  notables  et  saiges  personnes.  Et  en 
oultre,  de  présenter,  d'amender  et  de  pryer  merci  à 
mondit  très-redoubté  seigneur  monseigneur  le  duc, 
meismement  de  ce  que  oncques  ne  lui  mesfis,  ainsi 
que  dessus  est  dict.  Et  nientmains,  j'ai  sceu  depuis 
par  aulcuns  qui  pour  ceste  cause  sont  venus  devers 
moy,  que  mondit  très-redoubté  seigneur  ne  voelt  point 

estre  content  de  moy  se  je  ne  lui  livre  ledit  Jacotin 
de  Bëthune.  Laquelle  chose  m'est  et  seroit  impossible 
de  faire.  Car  il  n'est  point  en  ma  puissance.  Et  si  n'est 
pas  vraysamblable  que  nul  qui  se  sentist  en  le  indi- 
gnacion  d'un  tel  prince,  si  hault  et  si  puissant  comme 
est  mon  très  redoublé  seigneur,  se  voulsist  [laisser] 
appréhender  pour  estre  livré  à  martire.  Et  pour  ce,  très 
chiers  et  très  espéciaulx  amis,  que  les  choses  dessusdic- 
tes,  qui  sont  trouvées  véritables,  je  désire  donner  à 
congnoistre  pour  ma  descharge  entre  vous  qui  estes  no- 
tables connoissans,  que  c'est  de  raison,  je  vous  les  si- 
gnifie, vous  priant  tant  humblement  que  je  puis  que 
ycelles  voelliés  remoustrer  à  mon  très-redoubté  sei- 
gneur, et  tenir  la  main  ad  ce  qu'il  lui  plaise  estre  con- 
tent de  moy  et  faire  lever  la  main  de  mesdictes  terres, 
et  au  sourplus  ouvrir  la  voie  de  justice  en  moy  y  em- 
ploiant  par  toutes  voies  et  manières  que  pourrés,  aians 
considéracion  comment  dès  le  temps  de  ma  jonesce 
j'ay  loialement  servi  feu  monseigneur  le  duc  Jehan, 
cuy  Dieu  pardoinst,  et  mon  très  redoubté  seigneur, 
qui  esta  présent,  comme  chascun  scet,  et  à  mon  loial 
povoir  ay  aidié  à  garder  leurs  pays.  Et  se  ainsy  estoit 
que  à  tort  on  détenist  mesdictes  terres  sans  moy  vou- 
loir administrer  justice,  laquelle  on  ne  doibt  refuser 
ànul  qui  le  requière  pour  tant  qu'il  voelle  estre  adroit, 
I  je  vous  prie  que  ayés  mémoire  et  souvenance  des  of- 

'  fres  et  debvoirs  en  quoy  je  me  suis  mis,  lesquels  sont 

ci- dessus  plus  amplement  déclarés.  Révérends  pères 
l<  en  Dieu,  très  chiers  et  très  amés  cousins  et  très  espé- 

ciaulx amis,  se  chose  voulés  que  je  puisse,  signifiés  le 
moy  et  de  bon  cœur  le  feray,  comme  scet  le  beneoit 
filz  de  Dieu,  qui  vous  ait  en  sa  sainte  garde.  Escript 


396  CHRONIQUE      T^""**'  [i439j 

en  mon  chastel  de  Vendeul,  le  xm*  jour  d'avril.  » 
La  superscripcion  estoit  «  A  mes  très  chiers  et  très 
amés  cousins  et  espéciaulx  amis,  les  gens  du  grand 
conseil  de  mon  très  redoubté  seigneur,  monseigneur 
le  duc  de  Bourgongne.  » 

Quand  les  dessusdiz  seigneurs  eurent  veues  et  re- 
ceues  lesdictes  lettres,  ilz  se  mirent  ensamble  pour  avoir 
advisce  qu'il  estoit  bon  de  faire  sur  ceste  matière.  Et 
parespécial,ceulx  del'ordrede  la Thoison d'or, duquel 
nombre  le  dessusdit  messire  Jehan  de  Luxembourg 
estoit,  firent  pluiseurs  diligences  pour  trouver  manière 
qu'il  fust  réconcilie  avec  ledit  duc.  Car  moult  doub- 
toient  que  s'il  advenoit  qu'il  convenist  qu'on  pro- 
cédast  par  voie  de  fait  à  l'encontre  de  lui,  qu'il  en 
advenist  de  grans  inconvéniens  aux  pays  d'ycelui  duc. 
Pour  ce  principalement,  comme  en  aultre  lieu  est  dé- 
clairié,  qu'ilz  le  sentoient  estre  homme  de  haulte  en- 
treprise de  sa  personne,  bien  pourveu  de  puissans 
villes  et  forteresces  pour  faire  forte  guerre  se  besoing 
lui  en  estoit.  Si  estoit  avec  ce ,  encore  alyë  aux  An- 
glois,  qui  lui  avoient  promis  baillier  assistence  et 
souscours,  et  aussi  luy  livrer  gens,  toutes  et  quantes  fois 
que  besoing  en  seroit.  Avoient  regard  aussy  aux  grans 
services  qu'il  avoit  fait  au  dessusdit  duc  de  Bourgongne 
et  à  ses  pays  par  pluiseurs  fois  et  de  moult  long  temps. 
Et  d'aultre  part  véoient  que  les  François  de  jour  en 
jour  entreprenoient  en  divers  lieux  sur  les  terres  et 
pays  du  devant  dit  duc,  et,  seloncq  leur  advis,  entre- 
tenoient  très  mal  les  poins  et  les  aticles  du  traictié 
d'Arras ,  derrenièrement  fait.  Pour  quoy,  tout  consi- 
déré, il  leur  sambla  par  pluiseurs  raisons  qu'il  valoit 
mieulx  que  ledit  de  Luxembourg  fust  receu  en  faisant 

les  satisfactions  qu'il  ofFroit  à  faire,  que  aultrement. 
Et  pour  tant,  après  que  ladicte  matière  eut  entre  eulx 
esté  par  pluiseurs  fois  moult  dèbatue,  conclurent  tous 
ensamble  d'eulx  essayer  envers  ledit  duc  de  Bourgon- 
gne,  leur  seigneur,  pour  sçavoir  se  ils  pourroient  met- 
tre aulcuns  bons  moyens.  Et  de  faitluyen  touchèrent 
bien  au  long,  en  luy  remoustrant  toutes  les  besongnes 
dessusdictes,  par  diverses  fois.  Et  entre  les  aultres,  y 
continua  très  souvent  messire  Hue  de  Lannoy,  sei- 
gneur de  Santés,  qui  avoit  la  chose  moult  fort  au  cuer  ; 
et  aussy  avoient  aulcuns  des  aultres.  Nientmains,  de 
prime  face  trouvèrent  le  duc  de  assés  froide  manière 
et  responces.  Car,  entre  les  aultres  choses,  il  estoit 
très  fort  indigné  pour  l'offense  qui  avoit  esté  faite  et 
commise  contre  les  archiers,  plus  que  de  toutes  les 
aultres;  et  aussy  les  contes  de  Nevers  et  d'Estampes, 
qui  avoient  eus  leurs  gens  mors  et  deslroussés  par  le- 
dit Jacotin  de  Béthune,  comme  dessus  est  dit.  Dont  plus 
avoient  la  besongneau  cuer  et  leur  en  déplaisoit  moult 
grandement,  et  non  point  sans  cause.  Toutefois,  les 
dessusdiz  seigneurs ,  par  longue  continuation ,  en  ce 
pourparlèrent  tant  sur  les  besongnes  dessusdictes, 
qu'il  se  commença  à  condescendre  de  oyr  yceulx  et 
les  offres  qu'ils  faisoient  pour  le  dessusdit  messire  Je- 
han de  Luxembourg.  Et  finablement,  tant  firent  les 
,  dessusdis  et  tant  furent  pourmenées  lesdictes  beson- 
gnes et  tant  approchiés,  qu'on  prinst  journée  pour 
estre  les  deux  parties  ensamble  en  la  cité  de  Cambray. 
Duquel  lieu  y  furent  de  par  ledit  duc,  l'évesque  de 
Tournay,  maistre  Nicolas  Raoulin,  seigneur  d'Anthon, 
son  chancelier,  messire  Hue  de  Lannoy,  le  seigneur 
de  Saveuses,  et  plusieurs aultres  notables  personne^. 

Et  pareillement  furent  messire  Jehan  de  Luxem- 
bourg, accompaignié  aussy  de  pluiseurs  notables  per- 
sonnes, tant  chevaliers  et  escuyers,  comme  gens  de 
conseil.  Et  meismement  y  estoit  le  dessusdit  Jacotin 
de  Béthune.  Et  eulx  venus  ensamble ,  certains  jours 
ensievans  furent  les  matières  ouvertes  et  mises  avant 
sur  tous  les  troubles  qu'on  disoit  avoir  esté  fait  contre 
le  duc  de  Bourgongne  et  ceulx  de  ses  pays  par  ycelui 
messire  Jehan  de  Luxembourg  et  ceulx  de  sa  partie. 
Auxquelles  ouvertures  ledit  messire  Jehan  de  Luxem- 
bourg fist  respondre  sur  tout ,  en  luy  excusant  de  la 
plus  grand  partie,  offrant  du  sourplus,  tant  pour  luy 
comme  pour  ses  gens,  faire  si  avant  qu'il  apparten- 
droit.  Et  après  que  tout  eut  esté  pourparlé  bien  et  au 
long  en  la  manière  dicte,  on  mist  par  escript  les  traic- 
tiés  telz  qu'il  sambloit  qui  fussent  raisonnables  pour 
une  partie  et  pour  l'autre  pour  venir  à  paix.  Si  furent 
moustrés  audit  messire  Jehan  de  Luxembourg,  qui 
aulcunement  y  fist  corrigier  aulcuns  poins,  lesquelx 
n'estoient  point  à  son  plaisir.  Et  depuis  furent  rappor- 
tés devers  le  chancelier  et  aultres  du  conseil ,  qui  de 
rechief  y  firent  aulcunes  corrections.  Et  pour  tant, 
quand  aultre  fois  on  les  rapporta  audit  de  Luxem- 
bourg, quand  il  les  eut  veus  et  oys,  ils  ne  lui  furent 
point  agréables.  Si  se  troubla  assés  soubdainement  et 
les  deschira  par  despit,  et  dist  toushault  que  l'évesque 
de  Tournay  et  le  chancelier  ne  l'auroient  point  à  leur 
plaisir.  Et  brief  ensievant,  par  le  moyen  des  seigneurs 
et  gens  du  conseil,  tant  de  l'un  costé  comme  de  l'au- 
tre, tout  se  rapaisa.  Et  en  fin,  de  conclusion,  furent 
assés  bien  d'accord,  en  retenant  tant  seulement  sur  ce 
le  bon  advis  et  plaisir  dudit  duc,  auquel  ils  dévoient 

rapporter  par  escript.  Et  entre  les  aultres  choses  ledit 
Jacotin  de  Béthune  se  debvoit  aler  rendre  es  prisons 
dudit  duc  pour  estre  en  sa  merci.  Mais  les  seigneurs 
luy  promirent,  c'est  assavoir  ceulx  de  la  partie  dudit  duc 
estans  audit  lieu  de  Cambray,  qu'ils  se  employeroient 
de  tout  leur  povoir  envers  luy,  adfin  qu'il  le  receust 
en  sa  grâce  et  miséricorde.  Et  ainsy  toutes  ces  beson- 
gnes  traictiées,  furnies  et  accomplies  par  la  manière 
dessusdicte,  firent  les  dessusdiz  seigneurs  du  conseil, 
tous  ensamble,  très  joieuse  chière  l'un  avec  l'autre  en 
Tostel  du  dessusdit  messire  Jehan  de  Luxembourg. 
Pour  lequel  traictié  et  pacifiement,  pluiseurs  pays  et 
contrées,  avec  les  habitans  d'yceulx,  tant  nobles  com- 
me gens  d'église  et  aultres,  en  eurent  très  grand  liesce, 
quand  ils  sceurent  yceulx  traictiés  estre  achevés.  Et 
brief  ensievant  se  départirent  les  deux  parties  de  la 
dessusdicte  cité  de  Cambray.  Et  retournèrent  les  gens 
du  duc  de  Bourgongne  devers  luy,  et  moustrèrent  ce 
qu'ilz  avoient  besongnié  ;  dont  il  fut  assés  bien  content, 
Et  certain  temps  après,  ledit  Jacotin  de  Béthune  ala 
devers  lui  en  sa  ville  de  Hesdin,  et  se  rendi  en  sa  mer- 
ci, en  lui  requérant  que  s'il  avoit  aulcune  indigna- 
cion  à  rencontre  de  lui ,  il  lui  pleust  le  recepvoir  en 
sa  grâce.  Lequel  duc  l'envoia  prisonnier.  Et  peu  de 
temps  après,  par  les  très  humbles  requestes  et  prières 
d'aulcuns  seigneurs  notables  et  de  grande  auctorité, 
et  ceulx  de  son  conseil,  il  le  fist  délivrer,  sur  certaines 
condicions,  qui  lors  prestement  lui  furent  déclarées. 

CHAPITRE  GGXLII. 


Comment  le  roy  Charles  de  France  envola  dame  Katherine,  sa  fille, 
devers  le  duc  de  Bourgongne,  pour  raccompUssement  de  la  promesse 
du  mariage  d'ycelle  dame  et  du  comte  de  Charroloix,  filz  audit  duc. 

Encest  an  xxxix%  environ  le  mois  juing,  le   roy 
Charles  de  France  fist  départir  dame  Katherine,  sa  fille, 
hors  de  son  hostel,  ycelle  moult  haultement  et  hon- 
nourablement  acompaignié  des  archevesques  de  Rams 
et  de  Nerbonne,  des  contes  de  Vendosme,  deTonnoire 
et  de  Dunois,  du  josne  fils  du  duc  de  Bourbon  nommé 
le  seigneur  de   Beaujeu,  du  seigneur  Dampierre,et 
aultres  pluiseurs  grans  et  notables  seigneurs ,  cheva- 
liers et  escuiers,  acompaigniés  de  trois  cens  chevaul- 
cheurs  ou  environ,  pour  le  mener  et  conduire  devers 
le  duc  de  Bourgongne,  auquel,  comme  dict  est  par 
ci-devant,  il  l'avoit  promise  pour  son  fils  le  conte  de 
Charroloix  avoir  en  mariage^  Avec  laquelle  dame  es- 
toient  pour  le  conduire,  la  dame  de  Rochefort  et  plui- 
seurs aultres  nobles  dames  et  damoiselles,  en  très  noble 
et  bel  estât.  Et  tant  cheminèrent  par  pluiseurs  journées 
qu'ilz  vinrent  en  la  cité  Cambray,  où  ilz  sousjournè- 
rent  par  l'espace  de  trois  jours.  Et  y  furent  grande- 
ment  receus  et  festoyés  de  ceulx  de  ladicte  ville,  tant 
de  gens  d'église,  comme  des  gouverneurs  et  habitans 
d'ycelle.  Auquel  lieu  de  Cambray  [vinrent]  de  parle 
dessusdit  duc  de  Bourgongne,  pour  recepvoir  ladicte 
dame,  les  contes  de  Nevers  et  d'Estampes,  le  chance- 
lier de  Bourgongne,  et  aultres  en  moult  grand  nombre 

1 .  C'était  une  des  conséquences  du  traité  d'Arras. 

de  grans  et  notables  seigneurs,  chevaliers  et  escuiers. 
Avec  lesquelx  estoient  la  contesse  de  Namur,  la  dame 
de  Crièveceur,  la  dame  de  Haubourdin ,  et  pluiseurs 
aultres  femmes  d'estat.    Si  firent  ces  seigneurs,  en 
ycelle  ville  de  Cambray,  de  moult  grans  honneurs  et 
chières  joieuses,  avec  grans  récepcions  l'un  avec  l'au- 
tre. Et  portoit-on  la  dessusdicte  josne  dame,  éagié  de 
dix  ans  ou  environ ,  sur  une  litière  moult  richement 
parée  et  apointié.   Et  à  toutes  bonnes  villes  où  elle 
passoit,  tant  es  bonnes  villes  du  royaume,  comme  du- 
dit  duc  de  Bourgongne,  on  lui  faisoit  très  grand  hon- 
neur et  révérance.  Etàl'entrée  d'ycelles  bonnes  villes 
descendoient    communément  dix  ou   douze  gentilz 
hommes,  à  l'entrée  de  la  porte,  qui  tenoient  la  main  à 
sadicte   litière,  tant  qu'elle  estoit  descendue  en  son 
hostel.  Et  partant  de  Cambray  alèrent  par  aulcuns 
jours  en  la  ville  de  Saint-Omer,  où  ledit  duc  de  Bour- 
gongne estoit  et  tenoit  son  estât.  Lequel,  grandement 
acompaignié  de  chevaliers  et  escuyers,  yssi  hors  d'y- 
celle  ville  et  vint  aux  champs.  El,  lui  venu  au  devant  de 
ladicte  dame  Katherine  de  France, le  conjoy  et  festoia 
moult  revéramment,  et  l'y  fist  grand  honneur  et  joieuse 
recepcion,  et  tous  ceulx  qui  estoient  avec  lui.  Et  les 
mena  dedens  ladicte  ville  de  Saint-Omer,  où  le  ma- 
riage fut  parconfermé.   Si  y  furent  faites  très  grandes 
et  mélodieuses  festeset  esbatemens  par  pluiseurs  jour- 
nées, tant  en  jousles  comme   aultrement,  tous  aux 
despens  du  duc  de  Bourgongne.  Et  estoit  lors  l'entre- 
preneur d'ycelles  joustes,  pour  la  partie  d'ycelui  duc, 
le  seigneur  de  Créqui,  contre  les  aultres  deffendans. 
Si  demourèrent  les  dessusdis  seigneurs  assés  longue- 
ment au  dessusdit  lieu   de   Saint-Omer,  pour  estre  à 
T  26 


402  CHRONIQUE  [1439] 

ung  parlement  qui  se  devoit  faire  d'entre  les  deux  rois 
de  France  et  d'Angleterre  entre  Gravelignes  et  Calais. 
Duquel  asses  tost  je  feray  mencion. 


CHAPITRE  GGXLIII. 

Comment  le  bastard  de  Bourbon  prinst  la  ville  de  La  Motte 
en  Lohorainne. 

En  cest  an,  le  bastard  de  Bourbon  se  parti  de  Gar- 
geaux,  à  tout  quatre  cens  combatans  ou  environ,  les- 
quelx  il  conduisi  et  amena  par  pluiseurs  journées  jus- 
ques  à  La  Motte,  en  Lohorainne,  laquelle  il  prinst  assës 
soubdainement  d'emblée.  Et  tous  les  biens  qui  estoient 
dedens,  c'est  assavoir  les  biens  portatifs,  furent  par 
ses  gens  prins  et  ravis.  Et  fut  dedens  ycelle  environ 
ung  mois.  Durant  lequel  temps  il  couru  et  pilla  le  pays 
en  pluiseurs  et  divers  lieux.  Et  meismement  couru  sur 
la  ville  de  Saint-Nicliolay  de  Warengeville,  qui  de  très 
long  temps  par  avant  n'avoit  esté  adoramagié,  ne 
courue  par  nulles  gens  de  guerre,  quelz  qu'ilz  fussent. 
Et  adonc,  les  seigneurs  et  gouverneurs  dudit  pays  de 
Lohorainne,  voians  la  destruction  totalle  d'ycelui  par 
le  moyen  d'ycelle  garnison,  traictèrent  avec  ycelui 
bastard  de  Bourbon,  par  condicion  qu'il  auroit  cer- 
taine grande  somme  d'argent,  et  il  leur  renderoit  ycelle 
ville  de  La  Motte.  Lesquelx  traictiés  conclus  et  du  tout 
confermés,  ledit  bastard  se  départi  d'yluecq,  à  tout 
ses  gens,  pour  retourner  dont  il  estoit  venu.  Mais  ainsy 
qu'il  passoit  assés  près  de  Langres,  fut  poursievi  et 
rataint  par  messire  Jehan  de  Vergi,  Anthoine  de  Ghe- 
let,  Phelippot  de  Saingnis  et  aulcuns  aultres,  lesquelx 

le  ruèrent  jus  et  le  destroussèrent.  Et  si  en  demoura 
mors  sur  la  place  bien  six  vins,  ou  mieulx.  Et  les  aul- 
tres,  en  la  plus  grande  partie,  furent  prisonniers.  Et 
par  ainsy,  ceulx  qui  furent  desrobés  furent  d'yceulx 
pillars  aulcunement  vengiés.  Mais  pour  tant  ne  ra- 
voient  point  leurs  biens.  Et  au  regard  dudit  bastard, 
il  n'y  fu  mors  ne  pris. 


CHAPITRE   GGXLIV. 

Comment  pluiseurs  notables  ambasadeurs  se  assemblèrent  entre  Grave- 
lingues  et  Calaix  sur  le  fait  du  parlement  qui  lors  se  debvoit  tenir  et 
faire  entre  les  rois  de  France  et  d'Angleterre,  etc. 

Item,  en  ce  temps  furent  assamblés  pluiseurs  nota- 
bles ambassadeurs  entre  Gravelignes  et  Calais,  ou  lieu 
cil  l'an  précédent  avoient  esté  ordonnés,  tant  par  les 
rois  de  France  et  d'Angleterre,  comme  par  le  duc  de 
Bourgongne.  Entre  lesquelx  y  esloient  de  par  le  roy 
de  France,  l'arcbevesque  de  Rains,  grand  chancelier, 
l'archevesque  de  Nerbonne,  et  l'évesque  de  Châlons, 
les  contes  deVendosme  et  de  Dunois,  le  seigneur  de 
Dampierre,  messire  Regnauld  Gérard,  capitaine  de  La 
Rochelle,  maistre  Robert  Mailliere  et  maistre  Andrieu 
le  Bref.  Et  de  la  partie  du  duc  de  Bourgongne,  la  du- 
chesse sa  femme,  l'évescjue  de  Tournay,  maistre  Nico- 
las Raulin,  chancelier  dudit  duc,  le  seigneur  de  Criè- 
vecuer,  le  seigneur  de  Santés,  maistre  Pierre  Bourdin, 
maistre  Plielippe  de  Nampterre  et  pluiseurs  aultres. 
Et  du  costé  du  roy  d'Angleterre,  le  cardinal  de  Win- 
cestre,  l'évesque  d'Yorch,  l'évesque  de  Norwich,  l'é- 
vesque de  Saint  David,  l'évesque  de  Liseux,  le  doyen 

de  Salberi,  le  duc  de  Northfort,  le  conte  de  Slafort  et 
son  frère  le  seigneur  de  Bresiere,  le  conte  Donthonfort, 
messire  Thomas  Kiriel  et  pluiseurs  aultres  notables 
hommes.  Lesquels  tous  ensemble  assemblèrent  en  con- 
seil par  pluiseurs  journées,  pour  sçavoir  se  ils  pour- 
roient  aulcune  chose  besongnier  sur  la  paix  généralle 
d'entre  les  deux  royaumes,  et  aussy  pour  la  délivrance 
du  duc  d'Orléans.  Mais  finablement  ne  peurent  venir 
à  aulcune  conclusion  quifust  de  valeur.  Car  les  Anglois, 
pour  nulle  riens  ne  vouloient  condescendre  à  faire  nul 
traictié  avec  le  roy  de  France,  si  non  que  la  duchée  de 
Normendie,  avec  leurs  aultres  conquestes,  leur  de- 
mou  rassent  franchement  sans  les  tenir  dudit  roy  de 
France.  Si  fu  reprinse  aultre  jour  au  prouchain  an 
ensievant,  et  se  départirent  d'yluecq  sans  aultre  chose 
besongnier.  Et  quand  est  aiix  Anglois,  ils  y  estoient 
venus  en  très-grand  pompe  et  beubant,  et  moult  riche- 
mant  habilliés.  Et  par  espécial,  le  dessusdit  cardinal 
de  Wincestre  y  avoit  fait  venir  de  moult  riches  tentes 
et  pavillons,  bien  parés  et  adournés  de  tout  ce  qu'il  y 
falloit,  tant  de  vaisselle  d'or  et  d'argent,  comme  d'aul- 
tres  besongnes  nécessaires  et  duisables.  Etfist  à  ladicte 
duchesse,  sa  belle  niepce,  moult  joieuse  chière  et  re- 
cepcion,  et  lecongoyet  festoia  très-honnourablement. 
Et  après  s'en  retournèrent  chescun  d'eulx  à  lieux  et 
places  dont  ils  estoient  venus,  sans  povoir  aultre  chose 
besongnier. 

CHAPITRE  GGXLV. 

Comment  les  Anglois  vinrent  au  pays  de  Santhers,  où  ils  prinrent  le 
chastel  de  FoUeville,  et  y  firent  moult  d'aultres  maulx  et  cruaultés. 

Item,  en  cest  an,  environ  Pentrée  de  quaresme, 
le  conte  de  Sombreseth ,  avec  lui  le  seigneur  de 
Thalebot  et  aulcuns  aultres  capitaines,  assamblèrent 
jusques  au  nombre  de  deux  mille  combatans  ou  envi- 
ron, tant  de  pied  comme  de  cheval,  sur  les  marches  de 
Normendie  vers  Rouen.  A  tout  lesquelx,  et  à  tout 
charoy  portant  leurs  habillemens  de  guerre,  vivres  et 
aultres  besongnes  nécessaires  pour  venir  au  pays  de 
Santhers,  passa  l'eaue  de  Somme  parmi  la  ville  de 
Moreuil.  Si  s'en  ala  logier  devant  la  forteresce  de  Fol- 
leville',  qui  pour  lors  estoit  ou  gouvernement  du  Bon 
de  Saveuse  à  cause  de  la  dame  doagière  qu'il  avoit  es- 
pousée.  Et  pour  ce  que  ceulx  qui  estoient  dedens  ledit 
chastel  saillirent  dehors  et  occirent  l'un  des  gens  dudit 
conte  de  Sombreseth,  lequel  il  amoit  moult  bien,  il 
jura  bien  grand  sairement  que  de  là  ne  se  partiroit 
jusques  ad  ce  que  il  auroit  conquis  ycelui  chastel  et 
ceulx  de  dedens,  à  sa  voulenté.  Si  fist  prestement 
afuster  une  petite  bombarde  qu'il  avoit  admenée  avec 
lui,  laquelle  estoit  très-excellentement  bonne  et  rade, 
avec  aultres  engiens.  Lesquels  engiens,  bombarde  et 
canons,  à  l'une  des  fois  occirent  le  capitaine  de  layens, 
quand  ilz  furent  jettes.  Et  depuis  continuèrent  tant, 
que  tout  le  sourplus  desdiz  asségiés  furent  contens  de 

1 .  FoUeville  (Oise). 

eulx  rendre  en  délaissant  ladicte  forteresce  et  tous  leurs 
biens,  avec  ce  paiant  une  grand  somme  d'argent,  en 
rachetant  leurs  vies  envers  lesdessusdis  Anglois.  Si  fist 
ledit  conte  réparer  ledit  chastel  et  y  laissa  garnison 
de  ses  gens,  qui  depuis  y  firent  moult  de  maulx,  d'op- 
pressions et  de  dommages,  à  tous  les  pays  à  l'environ. 
Et  lendemain  de  ladicte  reddicion,  se  départirent  d'y- 
celui  lieu  ledit  conte  et  ses  gens,  et  sievirent  ledit 
seigneur  de  Thalebot,  qui  desjà  s'estoit  bouté  bien 
avant  audit  pays  de  Santhers,  et  tous  ensamble  s'en 
alèrent  logier  à  Lihons  en  Santhers,  où  ilz  trouvèrent 
des  biens  très-largement  et  habondamment,  et  aussy 
par  tout  le  pays.  Car  on  ne  se  doubtoit  point  de  leur 
venue,  par  quoy  ceulx  dudit  lieu  n'avoient  point  re- 
trais leurs  biens.  Auquel  lieu  de  Lihons  avoit  une  pe- 
tite forteresce  et  la  grande  église,  oii  le  peuple  et  les 
habitans  d'y  celle  ville  s'estoient  retrais  hastivement, 
quand  ils  sceurent  que  c'estoient  Anglois.  Si  fist  ledit 
conte  signifier  à  ceulx  qui  estoient  en  ladicte  église 
qu'ilz  se  rendissent  à  sa  voulenté,  ou  il  les  feroit  as- 
saillir. Ce  que  point  faire  ne  volrent.  Et  pour  ce,  len- 
demain, fist  faire  ledit  assault,  très-cruel  et  merveil- 
leus.  Lequel  fu  tant  continué,  que,  pour  tant  que  les 
Anglois  ne  les  povoient  aultrement  avoir,  boutèrent 
le  feu  dedens,  et  fut  l'église  toute  arsse  et  démolie, 
avec  tous  les  biens  d'ycelle  et  ceulx  qui  s'y  estoient 
retrais.  Si  y  furent  mors  et  brûlés  très-piteusement 
bien  trois  cens  personnes  ou  plus,  tant  hommes, 
femmes,  comme  enfans,  et  très-peu  en  eschapa  de 
ceulx  qui  estoient  en  ladicte  église.  Pour  lesquelles 
cruaultés,  ceulx  de  la  forteresce  dessusdicte,  véans  la 
maie  aventure  de  leurs  povresparens,  voisins  et  amis. 

se  composèrent  audit  conte  de  Sombreset  ou  à  ses 
commis,  pour  racheter  leurs  vies,  avec  le  feu  pour  les 
maisons  d'ycelle  ville,  et  ^n  donnèrent  une  grand 
somme  d'argent.  Pour  laquelle  payer  ils  baillièrent  et 
livrèrent  pluiseurs  hostaiges,  tant  hommes  comme 
femmes,  qui  depuis  furent  long  temps  prisonniers  à 
Rouen  et  ailleurs  pour  la  finance  dessusdicte.  Desquelx 
hostaiges  en  fui' un,  ung  gentil  homme  nommé  Noiseux 
de  Sailly,  lequel  moru  en  ladicte  prison.  Et  yceulx 
Anglois  estans  audit  lieu  de  Lilions,  c'estassavoir  yceulx 
Anglois,  firent  pluiseurs  courses  sur  les  pays  à  l'envi- 
ron,  desquelx  ilz  ramenèrent  des  biens  très-largement 
à  leurs  logis.  Et  si  prinrent  la  forteresce  de  Herbon- 
nières*  et  le  seigneur  de  dedens.  Lequel,  pour  racheter 
lui,  ses  subjects  et  sadicte  forteresce,  de  non  estre  dé- 
solée, se  accorda  et  composa  à  mil  salus  d'or. 

Et  entretant  que  toutes  ces  besongnes  se  faisoient, 
le  conte  d'Estampes,  qui  estoit  lors  venu  à  Péronne, 
manda  incontinent  tous  les  seigneurs  de  Picardie,  de 
Hainau  et  des  marches  à  l' environ,  qu'ils  venissent 
hastivement  devers  luy,  à  tout  le  plus  de  gens  de 
guerre  qu'ils  pourroient  finer.  Lesquelx  y  vinrent  en 
très-grand  nombre.  C'estassavoir  le  seigneur  de  Croy, 
le  seigneur  de  Humières,  le  seigneur  de  Saveuses  et 
ses  frères,  Waleran  de  Moreul,  Jehan  de  Brimeu,  lors 
bailly  d'Amiens,  messire  Jehan  de  Croy,  bailly  de 
Haynau,  le  seigneur  de  Habourdin,  le  seigneur  de 
Barbenchon,  messire  Simon  de  Lalaing  et  pluiseurs 
aultres  nobles  des  pays  dessusdis,  en  très-grand  nom- 
bre. Lesquelz  venus  audit  lieu  de  Péronne  et  es  villes 

i.  Qarbonnières  (Somme). 

au  plus  près,  povoient  bien  estre  en  nombre  de  trois 
mille  combatans,  de  bonne  estoffe.  Si  tinrent  yceulx 
seigneurs  conseil  sur  ce  qu'il  estoit  de  faire.  Et  vou- 
loient  les  aulcuns  qu'on  combatesist  les  Anglois,  et 
aultresen  y  avoient  de  contraire  oppinion,  et  disoient 
pluiseurs  raisons  pour  quoy  on  ne  les  debvoit  point 
combatre.   Et  en  fin    conclurent  d'eulx   mettre  aux 
champs  de  nuit  et  eulx  mettre  en  embusche  auprès  de 
Lihons,  etilyauroit  aulcuns  capitaines  ordonnés  pour 
envayr  leurs  logis  et  bouter  le  feu  en  aulcunes  mai- 
sons pour  veoir  leur  gouvernement  et  conduicte,  et  sur 
cefairecequeonverroit  estre  plus  expédient.  Après  la- 
quelle conclusion,  fut  ordonné  que  toutes  gens  fussent 
prestes  pour  monter  à  cheval  tantost  après  mienuit.  Et 
ainsienfutfait.Etyssi  ledit  conte  d'Estampes  et  tous  les 
aultres  hors  de  Péronne,   pour  faire  ladicte  entre- 
prinse.    Mais  quand  ilz  eurent  cheminé  une  demie 
lieue  ou  environ  hors  de  ladicte  ville  de  Péronne,  il 
fist  si  très  noir  qu'à  moult  grand  paine  ne  povoient 
tenir  chemin.  Et  adonc  se  commencèrent  à  pourmener 
jusques  ad  ce  qu'il  fist  ung  peu  plus  cler  jour,  que 
toutes  gens  se  retournèrent  en  leur  ville.  Et  par  ainsy 
fut  ladicte  entreprinse  rompue.  Et  en  ce  meisme  jour, 
vers  l'eure  de  midi,  vinrent  certaines  nouvelles  au 
dessusdit  conte  d'Estampes  et  aux  aultres  seigneurs, 
que  yceulx  Anglois  s'estoient  deslogiés  de  ladicte  ville 
de  Lihons  et  s'en  retournoient  le  chemin  dont  ilz  es- 
toient  venus  ou  assés  près,  pour  retourner  en  Nor- 
mendie.  Ce  qui  estoit  véritable.  Car  après  qu'ilz  eurent 
esté  en  ladicte  ville  de  Lihons  bien  l'espace  de  dix 
jours  ou  environ,  et  fait  de  bien  grans  dommages  au 
pays,  comme  dit  est  desus,  ilz  se  partirent  de  là  et 

s'en  alèrent  en  Normendie,  sans  cequ'ilz  eussent  aul- 
cuns  empeschement  ne  destourbier,  qui  face  à  es- 
cripre.  Et  emmenèrent  pluiseurs  prisonniers  et  grand 
foison  de  biens  avec  les  hoslaiges  dessusdiz.  Et  au 
rapasser  audit  lieu  de  Folleville,  le  renforcèrent  et  y 
laissièrent  forte  garnison  de  leurs  gens.  Et  en  tant 
qu'ilz  furent  en  ycelui  pays  et  audit  logis  de  Lilions, 
les  gens  de  messire  Jehan  de  Luxembourg  aloient  et 
venoient  de  jour  en  jour  paisiblement  avec  yceulx 
Anglois,  et  avoient  grant  communicacion  ensamble. 
Dont  ledit  conte  d'Estampes  et  pluiseurs  aultres  grans 
seigneurs  qui  esloient  avec  lui,  n'estoient  point  bien 
contens.  Mais  pour  lors  on  ne  le  povoit  avoir  aultre. 
Après  lequel  département  et  deslogement  desdiz  An- 
glois qui  ainsy  s'en  retournèrent,  toutes  les  gens  de 
guerre  qui  esloient  venus  au  commandement  du  des- 
susdit conte  d'Estampes,  se  commencèrent  à  retraire 
es  lieux  dont  ils  estoient  venus. 

DE   L'AIV   MCCCCXL. 

[Du  27  mars  1440  au  16  avril  1441.] 


CHAPITRE  GGXLVI. 

Comment  le  Daulfin,  le  duc  de  Bourgongne  et  pluiseurs  aultres 
seigneurs  se  départirent  du  roy  de  France, 

Au  commencement  de  cest  an,  Charles,  roy  de 
France,  fist  grand  assamblée  de  nobles  hommes  et 
aultres  gens  de  guerre,  pour  aler  au  pays  de  Bourbon - 
nois,  destruire  et  subjuguierleduc  de  Bourbon  et  ses 
pays,  lequel  à  sa  grand  desplaisance  avoit  séduit  et  em- 
mené son  filz  le  Daulfin ,  qui  par  avant  estoit  logié  à 
Loches  en  Touraine,  ou  chastel.  Et  estoit  pour  ce 
temps  ou  gouvernement  du  conte  de  La  Marche,  qui 
estoit  à  ceste  heure  en  la  ville,  et  point  ne  se  doubtoit 
que  ledit  Daulphin  se  volsit  partir  sans  parler  à  lui. 
Nientmains,  le  bastard  de  Bourbon,  Anthoine  de  Cha- 
bennes  et  aultres  capitaines,  à  tout  foison  de  gens 
d'armes,  vindrent  devers  luy  audit  chastel  de  Loches, 
et  de  son  consentement  le  menèrent  ou  pays  du  Bour- 
bonnois,  en  la  ville  de  Molins.  Ouquel  lieu  se  alièrent 
avec  lui  le  dessusdit  duc  de  Bourbon,  le  duc  d'Alen- 
çon,  le  conte  de  Vendosme,  les  seigneurs  de  La  Tré- 
moille,  de  Caumont  et  de  Prie,  avec  pluiseurs  aultres 
nobles  hommes  et  seigneurs.  Si  estoit  leur  intencion 
que  le  dessusdit  Daulphin  aroit  seul  le  gouvernement 
et  povoir  du  royaume  de  France,  et  que  le  roy  Charles 

son  père  seroit  mis  comme  en  tutelle  et  gouverné  par 
eulx.  Et  adfin  de  avoir  ayde  et  faveur  pour  acomplir 
leur  intencion,  mandèrent  en  divers  lieux  les  barons, 
grans  seigneurs  et  gentilz  hommes  de  pluiseurs  pays, 
auxquelx  ils  déclarèrent  leur  intencion,  en  requérant 
qu'ils  volsissent  faire  sairement  audit  Daulphin  et  le 
servir  contre  tous  ceulx  qui  grever  ou  nuire  le  voul- 
droient.  Entre  lesquelx  y  vindrent  les  seigneurs  d'Au- 
vergne ;  lesquelx,  ceste  requestre  oye,  firent  responce 
par  la  bouche  du  seigneur  de  Dampierre,  que  très 
voulentiers  le  serviroient  en  tous  ses  affaires,  réservé 
contre  le  Roy  son  père.  Disoit  oultre,  que  ou  cas 
que  le  Roy  venroit  à  puissance  ou  pays  et  il  leur  requé- 
rist  d'avoir  leur  ayde  et  aussy  de  entrer  en  leurs  villes 
forteresces,  ils  ne  liiy  oseroient  ne  vouldroient  nulle- 
ment refuser,  et  que  yceulx  requérans  point  ad  ce  ne 
se  attendissent  aultrement.  Laquelle  responce  ne  fu 
point  bien  agréable  audit  Daulphin ,  ne  aux  aultres 
seigneurs.  Et  se  commencèrent  très  fort  à  doubler  que 
de  leur  dicte  entreprinse  ne  leur  venist  grand  mal.  Car 
avec  ce  estoient  desjà  advertis  que  ycelui  Roy  venoit 
contre  eulx  à  moult  grand  puissance,  comme  dessus 
est  dict.  Laquelle  chose  estoit  véritable.  Car  le  Roy 
entra  audit  pays  de  Bourbonnois  et  commença  à  faire 
très  forte  guerre  aux  villes  et  forteresces  du  devantdit 
duc  de  Bourbon  et  de  ceulx  tenans  de  son  parti.  Si 
en  mist  pluiseurs  en  son  obéyssance.  Et  entretant,  le- 
dit Daulphin  et  ceux  de  son  conseil  envoyèrent  de- 
vers le  duc  de  Bourgongne  pour  sçavoir  se  il  voudroit 
en  ses  pays  recepvoir  luy  et  les  siens,  et  luy  baillier 
ayde  en  tous  ses  affaires.  Lequel  duc,  après  qu'il  eut 
eu  délibéracion  de  conseil  sur  ce ,  fist  responce  que 

tous  ses  pays,  avec  ses  biens,  estoient  bien  au  comman- 
dement du  Daulphin  quand  il  luy  plairoit  à  y  venir, 
mais  pour  nulle  riens  ne  lui  donroit  faveur  ne  ayde 
pour  faire  guerre  au  Roy  son  père,  mais  estoit  prest, 
par  toutes  les  manières  qu'il  pourroit,  de  luy  aidier  à 
rentrer  et  eslre  en  sa  grâce.  Disoit  oultre  qu'il  lui  con- 
silloit  que  ainsy  le  feist,  et  que  trop  grand  deshonneur 
et  dommage  en  pourroit  advenir  ou  royaume,  se  ceste 
guerre  continuoit.  Et  pour  y  obvier  et  trouver  ma- 
nière et  moyens,  envoya,  le  duc  de  Bourgongne,  ses 
ambassadeurs  devers  ycelui  roy,  qui  s'entremirent 
entre  y  celles  parties.  Si  fu  fait  le  traictié  par  condicion 
que  ycelui  Daulphin,  le  dessusdit  duc  de  Bourbon  et 
aultres  qui  avoient  offensé,  yroient  par  devers  le  Roy 
en  grand  humilité,  requérir  pardon  desdictes  offences. 
Toutefois,  avant  que  ceste  chose  peust  estre  achevée, 
grand  partie  des  pays  dudit  duc  de  Bourbon  et  de  ses 
favourisans  furent  très  fort  destruis  par  les  gens  de 
guerre  dudit  roy  de  France,  qui  sur  eulx  estoient  venus 
en  très  grand  nombre. 

En  après,  le  xix^  jour  de  juUet,  le  Roy  estant  à  Cas- 
set*,  vinrent  devers  luy  le  Daulphin  et  le  duc  de  Bour- 
bon, accompaigniés  des  seigneurs  de  laTrémoulle,  de 
Caumont  et  de  Prie.  Mais  quand  ils  furent  à  demie 
lieue  près  dudit  lieu  de  Casset,  ung  messaige  vint  de- 
vers eulx ,  lequel  dist  aux  trois  seigneurs  que  le  Roy 
ne  les  asseuroit  point,  et  qu'il  ne  vouloit  point  qu'eulx 
venissent  devers  luy.  Et  lors,  quand  ledit  Daulphin  oy 
et  entendi  ce,  il  dist  au  duc  de  Bourbon  :  «  Beau  com- 
père, vous  ne  nous  aviés  talent  de  dire  comment  la 

1 .  Vérard  écrit  aussi  Casset,  mais  il  faut  lire  Cusset  (Allier). 

chose  estoit  faite,  et  que  le  Roy  n'eiist  point  pardonné 
à  ceulx  de  mon  ostel.  »  Et  adonc  jura  ung  grand  sai- 
rement,  qu'il  s'en  retourneroit  et  n'iroit  point  devers 
le  roy  son  père.  Et  lors  ledit  duc  de  Bourbon  lui  dist  : 
«  Monseigneur,  tout  se  fera  bien,  n'en  soyés  en  quel- 
que doubte.  Vous  ne  povës  retourner,  car  l'avant  garde 
du  Roy  est  en  votre  chemin.  »  Toutefois  se  n'eust  esté 
le  conte  d'Eu  et  aulcuns  aultres  seigneurs  qui  estoient 
venus  audevant  de  luy,  lesquelx  lui  remoustrèrent 
qu'il  feroit  grand  mal  de  s'en  retourner,  il  s'en  fust 
râlé.  Si  s'en  râlèrent  lesdiz  trois  seigneurs  audit  lieu 
de  Molins.  Et  lesdiz  Daulphin  et  duc  de  Bourbon  en- 
trèrent en  la  ville  de  Casset,  et  alèrent  descendre  à  l'os- 
tel  du  Roy.  Et  eulx  venus  en  la  chambre  où  il  estoit, 
se  agenouillèrent  par  trois  fois  avant  qu'ilz  venissent 
à  luy,  et  à  la  tierce  fois  luy  prièrent  en  grand  humilité 
qu'il  luy  pleuyst  à  eulx  pardonner  son  indignacion.  A 
quoy  le  Roy  respondit  en  adréçant  ses  paroUes  à  son 
filz,  disant:  wLoys,vous  soyés  le  bien  venu.  Vous 
avés  longuement  demouré.  Aies  vous  huy  mais  repo- 
ser en  vostre  hostel,  et  demain  nous  parlerons  à  vous.  » 
Et  après  parla  au  dessusdit  duc  de  Bourbon  assés  lon- 
guement, saigement  et  prudentement,  et  lui  dist: 
«  Biau  cousin,  il  nous  desplait  de  la  faulte  que  mainte- 
nant et  aultres  fois  avés  faite  contre  nostre  majesté  par 
cinq  fois.  »  El  lui  déclaira  les  propres  lieux  où  ce  avoit 
esté,  disant  :  «  Se  ne  fust  pour  l'onnour  et  amour  d'aul- 
cuns,  lesquelx  nous  ne  voulons  point  nommer,  nous 
vous  eussions  moustré  le  desplaisir  que  vous  nous 
avés  fait.  Si  vous  gardés  d'ore  en  avant  de  plus  y  ren- 
cheoir.  »  Après  lesquelles  parolles  et  pluiseurs  aultres, 
les  dessusdiz  Daulphin  et  duc  de  Bourbon  se  dépar- 

tirent  de  là  quand  ils  eurent  prins  congié,  et  s'en  alè- 
rent  à  leurs  ostels  jusques  à  lendemain  après  la  messe 
du  Roy,  qu'ilz  retournèrent  envers  luy.  Et  de  rechief, 
présans  tous  ceulx  de  son  conseil ,  lui  requirent  très 
humblement  qu'il  luy  pleuyst  pardonner  son  maltalent 
aux  dessusdiz  trois  seigneurs  deLaTrémoulle,deCau- 
moiit  et  de  Prie.  Et  le  Roy  respondi  qu'il  n'en  feroit 
riens.  Mais  il  estoit  assés  bien  content  qu'ils  retour- 
nassent chascun  en  leurs  maisons.  Et  adonc  dist  le 
Daulplîin  au  Roy.  «Monseigneur,  donc  faut  il  que  je 
m'en  revoise  ;  car  ainsy  leur  ay  promis.  »  Et  lors  le 
Roy,  non  content  de  ceste  parolle,  respondi  à  ce,  et  lui 
dist  :  «Loys,  les  portes  sont  ouvertes,  et  se  elles  ne 
sont  assés  grandes,  je  vous  en  feray  abatre  seize  ou 
vint  toises  du  mur  pour  passer  ou  mieulx  vous  sam- 
blera.  Vous  estes  mon  fils,  et  ne  vous  povés  obligier  à 
quelque  personne  sans  mon  congié.  Mais  s'il  vous 
plaist  en  aler,  si  vous  en  aies,  car  au  plaisir  de  Dieu 
nous  trouverons  aulcun  de  notre  sang  qui  nous  aide- 
ront mieulx  à  maintenir  notre  honneur  et  signourie 
que  encore  n'avés  fait  jusques  à  cy.  »  Après  lesquelles 
paroUes  le  Roy  le  laissa,  et  ala  parler  audit  duc  de 
Bourbon,  qui  prestement  lui  fist  sairement  de  le  servir 
et  obéyr  à  tous  jours  mais.  Et  d'aultre  part  osta  et 
destitua  tous  les  officiers  et  gouverneurs  dudit  Daul- 
phin ,  réservé  son  confesseur  et  son  cuisenier. 

Et  au  regard  du  traictié  dudit  duc  de  Bourbon ,  il 
promist  de  rendre  en  la  main  du  Roy  dedens  briefz 
jours  ensievans,  Corbueil,  le  Bois  de  Vicennes,  San- 
soire*,  et  le  chastel  de  Loches.  Lesquelles  places  il  tenoit 

i.  Sancerre. 

en  sa  main.  Et  ne  veut  point  le  Roy  nullement  consen- 
tir que  ses  gens  d'armes  se  départissent  du  pays  de 
Bourbonnois  et  d'Auvergne,  jusques  ad  ce  qu'il  feust 
asseur  d'avoir  et  posséder  en  sa  main  toutes  les  places 
dessusdicles. 

Et  pareillement  pardonna  le  Roy  audit  duc  d'Alen- 
çon,  au  conte  de  Vendosme  et  à  pluiseurs  aultres  grans 
seigneurs  qui  avoient  acompaignié  le  Daulphin  es  be- 
songnes  dessusdictes.  Et  quant  tout  ce  fut  fait  et  acom- 
pli  en  la  manière  dessusdicte  et  que  le  Daulphin  fu 
content  de  demeurer  avec  le  Roy  son  père,  on  cria  la 
paix.  Dont  la  teneur  s'ensieut. 

«  On  vous  fait  assavoir  de  par  le  Roy,  que  monsei- 
gneur le  Daulphin  et  monseigneur  le  duc  de  Bourbon 
sont  venus  devers  luy,enlrès  grand  humilité  et  obéys- 
sance,  et  les  a  le  Roy  receus  très  amiablement  en  sa 
bonne  grâce,  et  tout  pardonné.  Et  par  ce  voelt  et  or- 
donne que  toutes  guerres  et  voies  de  fait  cessent,  et 
qu'on  ne  prende  nulz  prisonniers,  laboureurs  et  aul- 
tres gens  quelconques,  ne  bestail,  ne  aultres  biens,  et 
que  nulz  ne  face  nulles  extorcions  l'un  contre  l'autre, 
soit  en  prenant  places  ou  aultrement.  Et  que  toutes 
gens  puissent  aler  et  venir  seurement,  faisans  leurs 
besongnes,  sans  ce  qu'on  leur  mesface  aulcunement. 
Et  aussy  que  nulles  places  ne  soient  abatues  ne  dé- 
molies es  pays  de  mondit  seigneur  de  Bourbon,  ne 
ailleurs.  Donné  à  Casset*,  le  xxiiri*  jour  de  jullet,  l'an 
mil  un  cens  et  xl.  m  Et  estoit  escript  dessoubz  :  «  De 
par  le  Roy  et  son  grand  conseil.  Ainsi  signé  :  Din- 
goon. » 

1.  Cusset. 

En  oultre,  dedens  assés  briefz  jours  après  ensievans, 
le  Roy  bailla  à  son  dit  fils  le  Daulpbin  le  gouverne- 
ment du  Daulpbiné.  Si  fist  assés  tost  après  départir  les 
gens  d'armes  des  pays  du  duc  de  Bourbon,  et  leur 
donna  congié  de  tirer  devers  Orliens  et  devers  Paris. 


CHAPITRE    CGXLVIL 

Comment  les  François  coururent  en  la  terre  de  Neelle  appartenant 
J  '  à  messire  Jehan  de  Luxembourg. 

Item,  en  ycelui  meisme  temps,  environ  le  mois  de 
juUet,  messire  Jehan  de  Luxembourg,  conte  de  Ligney, 
estant  à  Neelle  en  Vermendois,  vinrent  les  garnisons 
de  Crespien  Valois,  de  Ver,  et  d'aultres  lieux,  passer 
l'eaue  de  la  rivière  d'Oise  au  Pont-Sainte-Maxence, 
jusques  au  nombre  de  cent  combalans  ou  environ , 
soubz  la  conduicte  de  ung  nommé  Guillebert  de  la 
Roche  et  de  Razille,  son  compaignon  d'armes.   Si  se 
tirèrent  en  ladicte  terre  de  Neelle  appartenant  audit 
conte  de  Ligney,  et  en  ycelle  prinrent  et  levèrent  très 
grand  nombre  de  paysans,  chevaulx,  bestail  et  aultres 
biens,  à  toutlesquelx,  quand  ilz  eurent  fait  leurs  dictes 
courses,  ilz  s'en  retournèrent  pour  ent  râler  es  lieux 
dont  ilz  estoient  venus.  Si  vinrent  à  la  connoissance  du- 
dit  conte  ces  nouvelles,  dont  il  fu  moult  fort  indigné 
contre  eulx,  pour  ce  que  pluiseurs  fois  lui  avoient  fait 
de  telles  envayes.  Si  fist  incontinent  assambler  de  ses 
villes  et  forteresces  jusques  au  nombre  decentcomba- 
tans  ou  environ ,  lesquelx  il  envoia  sans  délay  après  les 
dessusdiz.  Et  estoient  les  principaulx,  messire  Daviot 
de  Poix,  gouverneur  de  Guise,  Guiot  de  Béthune,  An- 

thoine  de  La  Beuvrière,  gouverneur  de  Hem,  Anthoine 
de  Beiloy  et  aulcuns  aultres  genlilz  hommes.  Les- 
quelx  chevaulcboient  viguereusement  après  yceulx,  et 
tant  qu'ilz  les  reconsievyrent  et  rataindirent  au  de- 
soubz  de  Compiengne  contre  Royaulieu,  où  desjà 
avoient  fait  passer  leurs  proies  et  partie  de  leurs  che- 
vaulx  oultre  la  rivière,  par  ung  batel  qu'ilz  avoient 
trouvé.  Et  desjà  en  y  avoit  bien  vint  entrés  dedens  le 
batel  pour  passer  oultre,  quand  ilz  perceurent  venir 
leurs  adversaires  contre  eulx,  qui  les  envayrent,  et 
assaillirent  baudement  et  vigueureuseraentceulx  qu'ilz 
trouvèrent  audit  passaige.  Et  adonc  ceulx  dudit  batel, 
véans  leurs  compaignons  assaillir  comme  dit  est,  cui- 
dièrent  retourner  pour  les  aidier.  Mais  ce  fut  pour 
nient.  Car  tantost  qu'ilz  approuchèrent  près  de  la 
terre,  les  aultres  eulx  voians  ainsy  souspris  et  envays, 
saillirent  ou  dict  batel,  et  en  y  entra  tant  qu'ilz  l'effon- 
drèrent  et  noyèrent  pluiseurs  de  leurs  gens,  et  les  aul- 
tres sans  délay  furent  tournés  à  desconfiture,  et  une 
grande  partie  mis  à  mort.  Entre  lesquelx  y  furent 
mors  ledit  Guillebert  de  la  Roche.  Et  ycelui  Razille 
se  sauva  à  grand  paine,  avec  huit  ou  dix  de  ses  gens 
tant  seulement.  Après  laquelle  besongne,  ceulx  qui  les 
avoient  rués  jus  passèrent  l'eaue,  et  râlèrent  querre  les 
proies  dessusdictes.  Et  après,  par  aultre  chemin,  pas- 
sèrent l'eaue  et  retournèrent  franchement  audit  lieu 
de  Neelle  devers  le  dessusdit  de  Luxembourg  leur  sei- 
gneur, qui  fu  très  joieux  de  leur  bonne  fortune.  Et  si 
avoient  amené  aussy  cinq  prisonniers,  desquelx  il  fist 
pendre  la  plus  grand  partie. 


27 

CHAPITRE  CGXLVllI. 

Comment  le  conte  de  Sombreset,  à  tout  grand  puissance  d'Anglais, 
asséga  la  ville  de  Harfleur, 

Item,  environ  l'issue  d'avril  de  cest  an,  se  mirent 
sus  en  la  ville  de  Rouen  et  ou  pays  de  là  entour,  jus- 
ques  à  six  mille  combatans  Anglois,  avec  lesquelx, 
soubz  la  conduicte  et  gouvernement  des  contes  de 
Sombreset,  Dourset  et  de  Fauquenberghe,  estoient  les 
seigneurs  de  Thalebot,  messire  François  L'Arragonnois, 
Malhago,  Jaquemin  Vaquier,  Thomas  Hemton,  le 
bailly  de  Rouen,  et  aulcuns  aultres capitaines,  qui  tous 
ensamble  alèrent  mettre  siège  tout  à  l'environ  de  la 
ville  de  Harfleur,  tant  par  terre  comme  par  mer.  I)e- 
dens  laquelle  ville  estoit  capitaine  pour  le  roy  de 
France,  Jehan  d'Estoute ville,  et  avec  lui  Robinet,  son 
frère,  et  aultres,  jusques  au  nombre  de  quatre  cens 
combatans  ou  environ,  avec  ceulx  de  la  ville  et  de  la 
marine,  qui  grandement  et  vaillamment  se  mirent  à 
deffence  contre  leurs  adversaires,  et  fortifièrent  nuit 
et  jour  en  grand  diligence  les  gardes  de  ladicte  ville. 
Et  firent  aulcunes  saillies  contre  les  asségans,  auxquelx 
ilz  prinrent  et  occirent  aulcuns  de  leurs  gens.  Lesquelx 
asségans  d'aultre  partie  se  fortifièrent  en  leur  dit  siège 
de  grans  fossés  tout  autour  de  leur  ost,  et  laissièrent 
en  aulcuns  lieux  convenables,  yssues  et  entrées,  et  avec 
ce  firent  sur  lesdiz  fossés  fortes  hayes,  afin  que  de 
leurs  ennemis  ne  peussent  eslre  par  nul  costé  envays 
ne  souspris.  En  oultre  assyrent  contre  la  porte  et  mu- 
raille d'y  celle  ville  pluiseurs  bonbardes,  canons  et 

grans  engiens  volans  etaultres  habillemens  de  guerre, 
desquelx  ils  travillèrent  moult  les  asségiés.  Si  conti- 
nuèrent par  très  longue  espace  en  ceste  œuvre,  et  tant 
que  ceulx  de  dedens  furent  moult  oppresse's  et  travil- 
liés,  et  par  espécial  avoient  grand  disette  et  nécessité 
de  vivres  et  aultres  choses.  Si  envoyèrent  pluiseurs 
mesages  devers  le  roy  Charles,  lui  requérant  qu'il  leur 
volsist  envoyer  souscours.  Ce  qu'il  promist  de  faire. 
Mais  pour  les  grans  affaires  et  occupacions  qu'il  avoit, 
ne  le  peut  envoyer  si  briefqu'ilz  avoient  requis.  Nient- 
mains,  au  bout  de  quatre  mois  ou  environ  que  ledit 
siège  eut  duré,  et  que  la  contesse  de  Sombreset  et  aul- 
tres dames  etdamoiselles  d'Angleterre  y  furent  venues, 
lesquelles  y  demourèrent  jusques  en  la  fin  dudit  siège, 
fut  baillié  la  charge  pour  faire  ledit  souscours  aux  as- 
asségiés,  au  conte  d'Eu,  et  avec  luy  le  conte  de  Du- 
"nois,  bastard  d'Orliens,  le  bastard  de  Bourbon,  le 
seigneur  de  Gaucourt,  LaHire,  messire  Gille  de  Saint- 
Simon,  le  seigneur  de  Pennesacq,  Pierre  de  Broussacq 
et  aulcuns  aultres  chiefz  de  guerre,  avec  ceulx,  quatre 
mille  combatans,  ou  environ.  Et  dedens  ladicte  ville 
de  Harfleur,  avec  ledit  Jehan  d'Eslouteville,  capitaine, 
y  avoit  environ  quatre  cens  combatans,  dont  les  chiefz 
estoient,  messire  Jehan  de  Bressay,  messire  Sacquet 
de  Hincourt,  Hector  de  Sol,  Guillot  de  Las  et  Jehan 
Gentil.  Si  estoient  yceulx,  toutes  gens  d'armes  à  l'esli  te. 
Lesquelx  souscourans,  des  marches  de  Paris  se  tirèrent 
assés  soubdainement  jusques  à  Amiens  et  Corbie,  où 
ilz  passèrent  la  rivière  de  Somme.  Et  de  là,  parmi  Pon- 
thieu  alèrenl  à  Abbeville,  où  ilz  firent  leur  assamblée 
et  tinrent  conseil  pour  prendre  conclusion  pour  par- 
sievyr  leur  entreprinse.  Sise  mirent  avec  eulxdes  mar- 

chesde  Picardie,  à  tout  leurs  gens,  les  seigneurs  d'Auxi 
et  de  Humières,  Jehan  d'Ailly,  seigneur  d'Arainnes, 
Guillaume  le  josne,  seigneur  de  Contay,  et  pluiseurs 
aultres  gentilz  hommes.  Et  après  que  tous  ensamble 
eurent  délibéré  ce  qu'ilz  avoient  à  faire ,  ilz  firent 
chargier  pour  mener  avec  eulx,  trente  charios  d'artil- 
lerie ou  environ,  et  des  vivres  et  aultres  engiens  et  ha- 
billemens  de  guerre.  Et  puis,  eulx  partans  d'Abbeville 
en  très  belle  et  bonne  ordonnance,  alèrent  à  Eu.  Et 
faisoient  l'avant  garde,  le  bastard  de  Bourbon  et  La 
Hire.  De  laquelle  ville  d'Eu  alèrent  logier  en  ung  vi- 
lage  nommé  le  Bourg  de  Dun  la  plus  grand  partie. 
Et  ledit  conte  d'Eu  se  loga  à  Saint-Aubin  en  Caulx. 
Mais  en  ce  meisme  jour,  sur  le  vespre,  le  seigneur  de 
Gaucourt,  qui  estoit  demouré  derrière,  fut  prins  de 
environ  dix-huit  Anglois  qui  sievoient  leur  trace  ^  Et 
depuis  fut  délivré  en  payant  grand  somme  d'argent.'^ 
Auquel  lieu  de  Saint- Aubin  ledit  conte  d'Eu  oy  nou- 
velles que  ung  nommé  Jehan  de  La  Motte  avoit  esté 
prins  des  Anglois,  par  lesquelx  il  envoia  noncier  à 
ceulx  de  Harfleur  le  souscours  qui  leur  venoit.  Car  là 
meismement  renvoyèrent  les  Anglois  par  ung  de  leurs 
poursievans,  nouvelles  et  lettres  qu'ilz  venroient  com- 
batre  les  François  devant  ce  qu'ilz  venissaent  à  eulx,  ce 
que  point  ne  firent.  Pour  quoy  les  François  se  tirèrent 
tous  ensamble  à  Fauculle  en  Caulx  à  deux  lieues  près 
de  leurs  adversaires.  Et  lendemain  se  départirent  dès 
le  point  du  jour  et  alèrent  à  Moustier-Vilers,  qui  estoit 
de  leur  obéyssance,  et  là  eurent  certaines  nouvelles 


i  .  Vérard  ajoute  :  Lesquelz  l'emmenèrent  prisonnier  au  Neuf- 
Chastel  de  Nicourt.  Et  depuis,  etc. 

que  lesdiz  Anglois  ne  s'estoient  point  partis  de  leur 
siège.  Et  en  ce  jour  ledit  conte  d'Eu  les  ala  adviser,  à 
tout  cent  combatans,  gens  d'eslitte,  montés  sur  fleurs 
de  chevaulx,  et  y  eut  entre  ycelles  parties  très  grandes 
escarmucbes.  Et  lui  retourné,  prinst  conclusion  avec 
ceulx  de  sa  compaignie,  c'est  assavoir  les  plus  expers 
et  apers,  de  ce  qu'il  estoil  de  faire.  Toutefois,  tous  gé- 
néralment  estoient  très  desplaisans  de  la  prinse  dudit 
seigneur  de  Gaucourt,  pour  ce  qu'il  estoit  moult  saige 
et  bien  exité  en  telles  ou  pareilles  besongnes.  Ouquel 
conseil  fut  ordonné  que  ledit  conte  d'Eu  monteroit  sur 
mer  avec  certain  nombre  de  combatans,  au  cbief  de 
Caulx,  et  le  bastard  d'Orliens,  à  tout  une  aultre  partie 
et  les  Picars,  yroient  de  pied  et  porteroient  les  pons  à 
mettre  par  dessus  les  fossés  que  avoient  fais  les  dessus- 
diz  Anglois  autour  de  leurs  logis,  et  d'un  commun  ac- 
cord assauldroient  leurs  dicts  adversaires  par  divers 
lieux  ;  et  La  Hire  et  aultres  capitaines  et  leurs  gens, 
demourroient  à  cheval  pour  donner  souscours  à  ceulx 
qui  en  auroient  besoing.  Après  lesquelles  ordonnances 
ainsy  faites,  lendemain  se  préparèrent  pour  faire  chas- 
cun  d'eulx  ce  qui  avoit  esté  ordonné  et  commandé. 
Si  fut  commencié  ledit  assault  par  ceulx  estans  de  pied 
et  du  costé  vers  le  logis  de  Thalebotb.  Lequel  assault 
fut  très  dur  et  très  aspre  et  bien  merveilleux,  et  dura 
par  l'espace  de  demie  heure  ou  plus.  Mais  lesdiz  as- 
saillans,  jà  soit  il  qu'ilz  se  portassent  très  vaillamment, 
toutefois  pour  la  très  grande  résistence  d'yceulx  An- 
glois leurs  adversaires,  et  aussy  pour  ce  que  leurs  pons 
estoient  trop  cours,  ne  povoient  venir  à  chief  de  leur 
dicte  entreprinse.  Et  d'aultre  part  yceulx  Anglois  es- 
toient hault  et  advantageusement  assis,  par  quoy  leurs 

archiers,  dont  ilzavoient  moult  grand  nombre,  tiroient 
moult  mervilleusement  et  par  grand  vigueur  sur  yceulx 
assaillans,  et  tant  qu'ilz  en  navrèrent  et  blécièrent  très 
grand  nombre.  Entre  lesquelx  furent  mors  deux  vail- 
lans  chevaliers  qui  là  estoient,  c'estassavoir  messire 
Jehan  de  Chailly,  seigneur  de  Chamblois,  et  messire 
Harpin  de  Richaumes,  capitaine  de  Rue,  avec  aulcuns 
aultres.  Auquel  assault  furent  fais nouveaulx  chevaliers 
de  la  partie  des  François  Jehan  d'Arlyet  Guillaume  le 
Josne,  et  aultres.  Durantlequeltemps  saillirent  hors  de 
leur  logis  environ  cinq  cens  Anglois,  pour  courir  sus 
yceulx  François  de  pied.  Mais  ilz  furent  tantost  rebou- 
tës  par  ceulx  de  cheval,  et  en  y  eut  de  quarante  à 
cinquante  mors.  Et  pareillement  ceulx  de  la  ville  sail- 
lirent sur  le  guet  qui  estoit  contre  eulx,  etenprinrent 
que  occirent,  environ  trente.  Et  de  l'aultre  costé,  sur 
la  mer,  se  boutèrent  avant,  le  conte  d'Eu  et  ceulx  de 
sa  compaignie,  qui  estoient  commis  avec  luy  pour  as- 
saillir le  siège  de  la  marine.  Mais  ce  fut  paine  perdue. 
Car  yceulx  Anglois  se  estoient  garnis  et  fortifiés  par  telle 
manière  qu'on  ne  leur  povoit  mal  faire.  Et  pourtant, 
après  qu'ilz  eurent  perdu  aulcuns  de  leurs  vaisseaulx, 
qui  estoient  demourés  sur  le  gravier,  ilz  se  retrayèrent 
à  Moustiervilers.  Et  aussy  firent  ceulx  de  pied,  véans 
que  riens  ne  povoient  besongnier  qui  leur  fust  prouf- 
fitable.  Auquel  lieu  de  Moustierviller  ilz  furent  bien 
huit  jours  entiers,  en  très  grand  povreté  de  vivres  pour 
eulx  et  leurs  chevaulx,  attendant  se  ilz  pourroient  riens 
faire  de  souscoursauxdizasségiés.  Durant  lequel  temps 
y  eut  aulcunes  escarmuches  entre  eulx.  Et  aussy  le 
dessusdit  conte  d'Eu  fist  sçavoir  au  conte  de  Sombre- 
set  que  se  il  le  vouloit  combatre  puissance  contre  aul- 

tre,  il  les  furniroit,  ou  cent  contre  cent,  ou  de  sa  per- 
sonne contre  luy.  Mais  rien  ne  lui  fust  accordé.  Et  la 
cause  si  fut  que  ledit  conte  de  Sombreset  et  ceulx  de 
sa  partie  sçavoient  que  ceulx  de  la  ville  estoient  si  fort 
abstrains  que  bonnement  ne  povoient  longuement 
durer  qu'ilz  ne  les  eussent  à  leur  plaisir.  Et  avoient 
regard  au  grand  travail  et  aux  grandes  misères  qu'ilz 
avoient  eu  moult  longuement,  et  quechièreraent  avoit 
cousté  àleurroy,  qu'ilz  ne  vouloient  point  mettre  à 
l'aventure  sur  la  requeste  de  leurs  adversaires.  Et  fina- 
blement  les  François  dessusdiz,  considérans  la  grand 
povreté  où  ilz  estoient^  et  que  lesdiz  Anglois  estoient 
en  plus  grand  nombre  que  ilz  n'estoient,  pour  quoy 
bonnement  ne  povoient  souscourir  leurs  gens,  si  con- 
clurent tous  ensamble  et  d'un  commun  accord  de  re- 
tourner dont  ilz  estoient  venus.  Car  force  leur  estoit, 
pour  la  nécessité  des  vivres  dont  ilz  ne  povoient  finer. 
Mais  avant  leur  département  firent  requerre  ung  sauf 
conduict  auxdiz  Ànglois  pour  le  seigneur  de  Rambures. 
Lequel  saufconduit  fut  accordé.  Si  s'en  ala  ledit  de 
Rambures  devers  eulx,  traictier  pour  la  reddicion  de  la 
ville.  Et  entretant,  tous  les  François  et  Picars  s'en  re- 
tournèrent par  aulcuns  briefs  jours  ensievans  à  Abbe- 
ville.  Si  trouvèrent  en  leur  chemin  certains  mesages 
envoyés  de  par  le  duc  de  Bourgongne,  lesquelx  leur 
signifièrent  de  par  luy  qu'ilz  ne  rentrassent  point  en 
son  pays,  pour  les  grans  dommages  qu'ilz  y  avoient 
fais  au  passer,  disans  que  se  ilz  y  entroient,  il  les  fe- 
roit  rebouter  dehors  à  puissance  de  gens.  Sy  promi- 
rent de  non  y  entrer.  Nientmains  les  aulcuns  faillirent 
de  leur  promesse.  Si  entrèrent  ou  pays  de  Ponthieu 
en  tirant  vers  Amiens,  faisans  de  moult  grans  dom- 

maiges.  Mais  les  contes  d'Estampes  et  de  Saint-Pol,' 
qui  s'esl oient  mis  sus  avec  très  grand  nombre  de  gens 
d'armes,  alèrent  au  devant  d'yceulx  pour  les  rebouter 
et  combatre.  Si  y  furent  faites  aulcunes  entreprinses 
d'un  costé  et  d'aullre.  F.t  en  fin,  par  certains  moyens, 
promirent  de  eulx  en  râler.  Et  se  tirèrent  ou  pays  de 
Santhers,  et  de  là  vers  les  terres  de  messire  Jehan  de 
Luxembourg,  qui  moult  fort  le  menaçoient  de  luy  faire 
grand  guerre  et  dommage.  Mais  il  s'estoit  très  bien 
pourveu  de  gens  de  guerre  pour  résister  contre  eulx. 
Par  quoy  ilz  furent  tous  joyeux  de  passer  paisiblement 
auprès  de  ses  signouries.  Car  avec  ce  ledit  conte  de 
Saint-Pol  les  poursievoit  très  radement  et  à  grand  puis- 
sance de  gens  d'armes  pour  estre  en  ayde  et  souscours 
-de  son  oncle,  sebesoing  luy  en  eust  esté.  Si  se  tirèrent 
es  campaignes  faisans  toujours  de  grans  vilonies  et 
dommages  au  povre  peuple  par  tout  ou  qu'ilz  po- 
voient  avoir  sur  eulx  puissance. 

Et  au  regard  du  seigneur  de  Rambures,  il  traicta 
avec  ledit  conte  de  Sombreset  et  avec  les  aultres  capi- 
taines Anglois,  par  si  que  la  ville  de  Harfleur  leur  fu 
rendue,  et  se  départirent  ceulx  dededens  chascun  ung 
baston  oupuing.  Et  pareillement  leur  fu  rendue Mous- 
tierviler  *  qui  par  nécessité  de  vivres  ne  se  povoient 
plus  tenir. 

i.   Mondvilliers  (Seine-Tnférieure). 

CHAPITRE  GGXLTX. 

Comment  ung  très-grand  seigneur  de  Bretaigne,  nommé  le  seigneur 
de  Raix,  fut  accusé  de  hérésie. 

En  l'an  dessusdit,  advint  en  la  duchée  de  Bretaigne 
une  très  grande,  diverse  et  mervilleuse  adventure.  Car 
le  seigneur  de  Raix,  qui  pour  lors  esloit  mareschal  de 
France,  et  estoit  noble  homme  et  très  grand  terrien 
et  yssu  de  très  grande  et  très  noble  généracion  , 
fut  accusé  et  convaincu  de  hérésie,  laquelle  il  avoit  par 
long  temps  maintenue.  C'estassavoir  par  la  sédicion* 
et  enort  principalment  du  déable  d'enfer,  et  aussy 
d'aulcuns  ses  complices  et  serviteurs.  Comme  il  con- 
fessa avoir  fait  mourir  pluiseurs  enfanz  soubz  eage,  et 
femmes  ençaintes,  sur  intencion  de  parvenir  à  aulcunes 
haulteurs  et  chevanches,  et  aussy  honneurs  désordon- 
nées. Desquelx  en  fans  et  aultres  créatures,  après  ce 
qu'il  les  avoit  fait  mourir  violentement,  faisoit  prendre 
aulcune  partie  de  leur  sang,  duquel  on  escripvoit  livres 
où  il  y  avoit  conjuracions  dyaboliques  et  aultres  ter- 
mes contre  nostre  foy  catholique.  Pour  lequel  cas  des- 
susdit, après  qu'il  eust  esté  prins  et  diliganment  exa- 
miné, et  aussy  qu'il  eust  congneu  tout  son  fait  d'en 
avoir  fait  mourir  par  ceste  malvaise  manière  jusques 
au  nombre  de  huit  vins  ou  plus,  il  fut  en  la  présence^, 
par  saiges  et  notables  juges,  condempné  àestrependu 

d.  Lis.  :  Séduction. 

2.  Il  fut  en  la  présence .  Il  faut  suppléer  ici  :  Du  duc  de  Bretagne. 
Vérard  met  :  Il  fut  en  sa  présence....  condempnée,  etc.  Ce  qui  est 
absurde. 

et  estranglé  tant  qu'il  fust  mort,  et  après  tout  son  corps 
ars  en  ung  feu.  Si  y  estoient  présens,  avec  ledit  duc, 
très  grand  nombre  de  grans  seigneurs  et  aultres  no- 
bles hommes,  tant  séculiers  comme  clercz.  Si  fu  faite 
ceste  tondempnacion,  et  aussy  l'exécucion,  en  la  ville 
de  Nantes  en  Bretaigne.  Toutefois  après  ladicte  exécu- 
cion  première  accomplie,  et  qu'il  fu  mis  ou  feu  et  en 
partie  brûlé,  il  y  eut  aulcunes  dames  et  damoiselles  de 
son  linage  et  amitié,  qui  requirent  au  dessusdit  duc 
de  Bretaigne,  de  avoir  le  corps  pour  le  mettre  en  terre 
saincte.  Lequel  duc  leur  accorda,  et  y  fu  mis.  Et  jà 
soit  qu'il  eust  eu  ceste  faiilse  et  perverse  manière  et 
inhumaine  voulenté,  nientmains  si  eut-il  sa  fin  très 
belle  et  dévotte  congnoissance  et  repentance,  en  re- 
quérant moult  humblement  à  son  créatour  merci  et 
miséricorde  de  ses  grans  péchiés  et  offences.  Pour  la 
mort  duquel  seigneur  de  Rais,  grand  partie  des  nobles 
dudit  pays  de  Bretaigne  et  espécialement  ceulx  de  son 
linage,  en  eurent  au  cuer  très  grand  doleur  et  tris- 
tesce.  Et  aussy,  avant  que  ceste  adventure  lui  adve- 
nist,  il  estoit  moult  renommé  d'estre  très  vaillant  che- 
valier. 

CHAPITRE   CGL. 

Comment  Pierre  Renauld,  frère  bastard  de  La  Hire, 
ala  fourer  es  pays  d'entour  Abbeville. 

En  après,  en  ce  meisme  temps,  Pierre  Renauld, 
frère  bastard  de  La  Hire,  qui  lors  se  tenoit  ou  chastel 
de  Milly^  assés  près  de  Beauvais,  lequel  paravant  il 

i.  Milly  Notre-Dame  (Oise). 


[1440]  D'ENGUERRAN  DE  MONSTRELET.  427 

avoit  réparé,  se  parti  ung  certain  jour  de  là,  à  tout 
huit  vins  combatans  ou  environ,  tant  de  cheval  comme 
de  pied,  et  vint  pour  fourer  et  coure  le  pays  d'entour 
Abbeville.  Si  prinst  le  chasleau  d'Yaucourt*,  et  le  sei- 
gneur dedens.  Lequel  chastel  il  pilla  tout  nettement, 
assavoir  de  tous  les  biens  qui  estoient  portatifz.  Si  fu- 
rent tantost  les  nouvelles  espandues  jusques  en  la  ville 
d'Âbbeville,  où  lors  estoient  les  seigneurs  d'Auxy,  Guil- 
laume de  Chiembronne,  Phelippe  de  Vaucourt,  Gui 
Gourle,  et  pluiseurs  aultres  gentilz  hommes.  Lesquelx, 
tantost  après  qu'ilz  eurent  oy  les  nouvelles,  se  armèrent 
et  mirent  sus,  tant  de  cheval  comme  de  pied,  et  sail- 
lirent hors  de  leur  ville  bien  trois  cens  ou  plus,  sur 
intencion  de  rebouter  les  dessusdis  et  rescoure  les 
biens  qu'ilz  avoient  prins  oudit  chastel.  Laquelle  as- 
samblée  vint  à  la  congnoissance  du  dessusdit  Renauld 
et  de  ses  gens,  lesquelx  envoyèrent  devers  le  dessusdit 
seigneur  d' Auxi  et  ceulx  de  sa  partie  pour  eulx  excuser 
aulcunement,  disans  qu'ilz  ne  vouloient  que  vivres. 
Mais  pour  tant  ne  furent  mie  yceulx  contens.  Si  s'es- 
murent  entre  ycelle  parties  très  grand  discord ,  telle- 
ment que  ledit  Pierre  Renauld,  véansquela  plus  grand 
partie  d'yceulz  qui  estoient  saillis  hors  d'Abbeville 
contre  lui  n'estoient  que  communes,  se  féri  avec  ses 
gens  tout  au  travers,  et  sans  y  trouver  grand  deffence 
les  tourna  assés  briefment  à  grand  meschief,  et  en  fin 
a  desconfiture.  Si  en  furent  mors  [en]  la  place  bien 
vint  ou  trente,  et  si  en  y  eut  bien  neuf  noyés,  qui  se 
cuidièrent  sauver  et  passer  la  rivière  de  Somme.  Entre 
lesquelz  fut  l'un  d'yceulx  ledit  Gui  de  Gourle.  Et  avec 

1.  Jaucourt  (Somme). 

ce  en  y  eut  de  prisonniers  bien  soixante  ou  environ. 
Uesquelx  furent  les  principaulx  messire  Jehan  de  Fay, 
chevalier  de  Rodes,  et  le  dessusdit  Phelippe  de  Wau- 
court  et  Guillaume  de  Chiembronne.  Après  laquelle 
destrousse  ledit  Pierre  Renauld  et  ses  gens  s'en  retour- 
nèrent franchement,  à  tout  leurs  prisonniers  et  aultres 
proies  et  biens,  prins  oudit  chastel  de  Milly.  Lesquelx 
prisonniers  dessusdiz  ledit  Pierre  Renauld  rançonna  et 
mist  à  finance  comme  se  ilz  eussent  esté  Anglois.  Et 
fist  en  oultre,  pour  cest  an,  pluiseurs  entreprinses  assés 
samblables  en  divers  lieux  et  pays  de  l'obéyssance  du 
duc  de  Bourgongne.  Pour  lesquelles  ycelui  duc  n'estoit 
point  bien  content  dudit  Pierre  Renauld,  ne  des  aultres. 
Et  pour  ceste  cause  envoia  devers  le  roy  Charles,  luy 
noncier  et  faire  sçavoir  comment  de  jour  en  jour  ceulx 
qui  tenoienl  son  parti  roboient  et  pilloient  son  pays, 
prenoient  ses  gens  et  subgectz  et  metoient  à  grosse 
finance  et  rançon  ;  faisoient  en  oultri.  pluiseurs  aultres 
grans  maux  et  excès,  qui  moult  lui  estoientdesplaisans 
et  durs  à  porter,  attendu  la  paix  qu'ilz  avoient  l'un 
avec  l'autre.  Desquelles  entreprinses  le  Roy  se  excusa 
par  moult  de  fois,  en  disant  qu'il  lui  en  déplaisoit 
moult  grandement  et  qu'il  y  pouverroit  en  tout  ce 
qu'il  lui  seroit  possible.  Et  meisment  qu'il  estoit  con- 
tent, ou  cas  que  ledit  duc  de  Bourgongne  pourroit  at- 
taindre  par  lui  ou  par  ses  gens  ceulx  qui  en  ses  pays 
faisoient  telles  assamblées,  besongnes  et  entreprinses, 
qu'on  les  ruast  jus  ou  destrousast.  Nientmains,  ou 
grand  préjudice  desdiz  pays  et  grand  dommage  du 
povre  peuple,  lesdictes  courses  et  pilleries  se  conti- 
nuèrent par  longtemps. 

Ouquel  temps,  d'aultre  partie,  les  gens  de  La  Hire 

qui  se  tenoient  au  chastel  de  La  Bonne  emprès  Laon, 
comnaancèrent  à  courir  en  pluiseurs  pays,  c'est  assa- 
voir ou  pays  de  Hainau,  Cambresis  et  aultres  lieux,  es 
terres  du  conte  de  Saint-Pol.  Lequel,  ou  content  de  ce 
et  pour  y  résister,  mist  grosse  garnison  en  la  ville  de 
Marie.  Laquelle  garnison  ala  ung  jour  samblablement 
coure  vers  Rains,  et  pour  avoir  le  passaige  de  l'eaue 
prinrent  le  Bac  à  Berry,  qui  n'estoit  point  de  moult 
grand  valeur.  Lequel  tenoient  les  gens  La  Hire.  Si 
laissèrent  dedens  environ  trente  combatans  pour  le 
garder,  ety  demouraun  capitaine  d'yceulx.  Mais  de- 
dens briefz  jours  ensievans  vinrent  devant  les  gens  de 
La  Hire  dessusdit,  et  avec  eulx  aulcuns  des  garnisons 
de  Valois,  qui  nagaires  par  avant  avoient  esté  rués  jus 
des  gens  messire  Jeban  de  Luxembourg  au  plus  près 
de  la  ville  de  Compiengne,  comme  en  auttre  lieu  est 
plus  à  plain  déclairié.  Et  povoient  estre  en  tout  envi- 
ron le  nombre  de  trois  cens  combatans.  Lesquelx 
incontinent  et  de  grand  voulenté  assaillirent  le  fort 
dessusdit.  Lequel  asséstost  ensievant  fu  prins,  etgéné- 
rallement  tous  ceulx  de  dedens  mis  à  l'épée  et  rués  en 
la  rivière.  Après  laquelle  besongne  yceulx  François,  de 
rechief,  laissièrent  de  leurs  gens  dedens  ycelui  fort  en 
garnison.  Et  environ  huit  jours  après  se  mirent  ensam- 
ble,  les  gens  d'ycelui  conte  de  Saint- Pol  et  de  son 
oncle,  messire  Jehan  de  Luxembourg,  conte  de  Li- 
gney,  pour  aller  rassaillir  ycelle  garnison  dudit  Bac  à 
Berry.  Mais  ceulx  de  dedens,  sachans  celle  assamblée 
s'en  départirent,  et  habandonnèrent  ladicte  place  de- 
vant la  venue  d'yceulx.  Si  fut  ycelle  place  du  tout  dé- 
molie et  abatue. 

Ainsy  et  par  ceste  manière  estoient  les  pays  vers 

Rains  et  Laonnois  et  pluiseurs  aultres  marches  et  pays 
àrenviron,  fort  traveilliés  et  oppressés  par  les  dessus- 
dictes  coursses  et  assamblées  d'ycelles  deux  parties. 
Et  se  faisoit  tout  ce,  comme  lors  en  estoit  commune 
renommée  et  voie,  à  l'occasion  de  ce  que  le  dessusdit 
messire  Jehan  de  Luxenbourg  ne  vouloit  point  faire 
sairement  au  roy  Charles,  et  entretenoittousjours  gar- 
nisons de  gens  d'armes  en  ses  places  pour  l'entretene- 
ment  d'ycelles. 


CHAPITRE    CGLI. 

Comment  les  ambassadeurs  de  France,  d'Angleterre  et  de  Bourgongne, 
vinrent  à  Calais  pour  traictier  la  paix. 

En  ces  jours  furent  envoyés  de  par  le  roy  Charles 
pluiseurs  notables  ambassadeurs  à  Saint-Omer,  pour 
traictier  de  la  paix  avec  les  Anglois,  qui  lors  debvoient 
venir  en  ycelle  ville,  comme  promis  l'avoient  l'an  pré- 
cédent. Desquelx  estoient  les  principaulx,  les  arche- 
vesques  de  Rains  et  de  Nerbonne,  le  conte  de  Dunois, 
bastard  d'Orliens.  Lesquelx  là  venus  furent  notable- 
ment receus  et  festoyés  par  le  duc  de  Bourgongne.  Et 
brief  ensievant  oyrent  nouvelles  comment  le  duc 
d'Orliens  estoit  arrivé  à  Calais  et  que  lesdiz  Anglois 
les  y  avoient  amenés.  Si  envoyèrent  devers  eulx  pour 
sçavoir  en  quel  lieu  ilz  vouldroient  assambler  pour 
tenir  leur  convencion.  Lesquelx  Anglois  leur  firent 
sçavoir  qu'ilz  ne  se  partiroient  point  de  Calais  à  tout 
le  duc  d'Orliens,  mais  estoient  prestz  de  la  besongne 
se  ilz  y  vouloient  venir.  Après  laquelle  responce  oye,  y 
alèrent  par  sauf  conduict  ledit  archevesque  de  Rains. 

le  conte  de  Dunois  et  aulcuns  aultres  avec  les  ambassa- 
deurs dudit  duc  de  Bourgongne,  c'est  assavoir  le  sei- 
gneur de  Crièveceur  et  aulcuns  aullres.  Lesquelx  là 
venus,  ledit  conte  de  Dunois  fut  mené  devers  le  duc 
d'Orliens,  son  frère,  qui  grandement  fut  joieux  de  le 
veoir  et  le  reçupt  très  courtoisement  et  honnourable- 
ment,  eiv  lui  remerciant  de  la  bonne  diligence  qu'il 
avoit  faite  d'entretenir  ses  pays  durant  sa  prison.  Après 
laquelle  récepcionycelles  parties  convindrent  ensamble 
par  pluiseurs  fois.  Et  de  rechief  furent  faites  aulcunes 
ouvertures  sur  la  délivrance  dudit  duc  d'Orliens,  et 
aussi  sur  les  traictiés  aultrefois  commenciés  entre  les 
deux  royaumes.  Toutefois  encore  ne  povoient  estre 
d'accord,  mais  reprinrent  aultre  journée  pourrassam- 
bler,  en  dedens  de  laquelle  chascun  debvoit  rapporter 
à  sa  partie  les  moyens  qu'ilz  avoient  commenciés.  Et 
ce  fait  s'en  retournèrent  les  dessusdiz  audit  lieu  de 
Saint-Omer.  Et  ledit  duc  d'Orliens  fut  tantost  après 
remené  en  Angleterre. 


CHAPITRE  GGLII. 

Comment  les  Barrois  et  Lohorains  coururent  en  la  contée  de  Vandémont, 
où  ils  firent  moult  de  maulx  et  de  grans  desrois. 

En  après,  durant  le  temps  dessusdit,  se  mirent  sus 
à  grand  puissance  les  Barrois  et  les  Lohorains^  avec 
lesquelx  estoient  aulcuns  François,  qui  trèstout  ensam- 
ble se  tirèrent  en  la  contée  de  Vaudémont  et  ycelle 
par  feu  et  par  espée  mirent  à  grand  destruction,  vio- 
lèrent pluiseurs  églises,  et  y  firent  maulx  inestimables. 
Pour  lesquelles  contrevengier  le  conte  de  Vaudémont, 


432  CHRONIQUE  [1440] 

pour  ce  qu'il  n'avoit  point  assés  puissance  pour  résis- 
ter contre  eulx,  envoia  hastivement  devers  le  duc  de 
Bourgongne,  et  aussi  à  son  beau  filz  le  seigneur  de 
Croy,  eulx  requérir  instamment  qu'ilz  lui  volsissent 
envoyer  souscours  etayde  de  gens  de  guerre.  Laquelle 
requesteluy  fut  accordée.  Et  y  furent  envoyés  en  chief, 
messire  Jehan  de  Croy,  et  avec  lui  messire  Simon  de 
Lalain,les  seigneurs  de  Lannoy  et  de  Maingoual,  nep- 
veus  dudit  seigneur  de  Croy,  messire  Jehan,  bastard 
de  Renty,  messire  Anthoine  de  Wissoch  et  aulcuns 
aultres  nobles  hommes,  de  mil  combatans  ou  envi- 
ron, bien  en  point.  Et  firent  leur  assamblée  autour 
de  Aubenton ,  et  de  là  se  tirèrent  vers  la  duchée  de 
Bar.  Car  desjà  les  dessusdiz  Barrois  s'estoient  retrais 
hors  de  ladicte  contée  de  Waudémont.  Et  tant  che- 
vaulchèrent  que  tous  ensamble  vinrent  devant  ladicte 
ville  de  Bar-le-Duc,  où  estoit  le  marquis  du  Pont,  filz 
au  roy  de  Sézille,  duc  de  Bar,  et  aultres  pluiseurs  sei- 
gneurs du  pays.  Si  se  mirent  en  ordonnance  de  bataille 
devant  ladicte  ville  de  Bar,  et  envoyèrent  sommer  le- 
dit marquis  que  se  il  vouloit  venir  dehors  à  tout  sa 
puissance,  ou  prendre  jour  de  les  combatre,  ilz  es- 
toient  tous  preslz  de  les  recepvoir  et  furnir.  A  laquelle 
requeste  leur  fut  faite  responce  par  le  conseil  du  des-: 
susdit  duc  de  Bar,  que  point  ne  les  combateroit  à  leur 
requeste,  ne  à  leur  plaisir,  mais  avoit  intencion  de  le 
faire  en  temps  et  en  lieu ,  quand  bon  lui  sambleroit. 
Laquelle  responce  oye,  lesdiz  Bourguignons  se  dépar- 
tirent de  là  et  alèrent  tous  ensamble  logier  à  ung  groz 
village  nommé  Longueville.  Et  là  vint  contre  eulx  le- 
dit conte  de  Vaudémont,  à  tout  ce  qu'il  avoit  peut  as- 
sambler  de  gens  de  guerre.  Et  lendemain  se  tirèrent 

plus  avant  en  marche,  et  commencèrent  à  bouter  feux 
au  travers  de  la  ducbée  de  Bar.  Et  de  là  se  tirèrent  en 
la  duchée  de  Lolioraine,  en  destruisant  tout  ce  qu'ilz 
povoient  attaindre  et  trouver  hors  de  forteresces.  Et 
qui  plus  est ,  prinrent  par  force  pluiseurs  églises ,  es 
quelles  ilz  firent  moult  de  violences.  Et  pour  vray  le 
conte  de  Vaudémont  estoit  sy  enclin  et  obstiné  de  tout 
détruire,  que  non  obstant  que  les  dessusdiz  seigneurs 
qui  estoient  avec  luy  n'estoient  point  bien  contens  de 
faire  si  très  cruel  desroy  et  indicibles  desrisions,  nient- 
mains  ne  l'en  povoient  garder,  ne  pareillement  ses 
gens.  Et  après  qu'ilz  eurent  continué  en  ycelles  beson- 
gnes  par  l'espace  de  vint  six  jours  ou  environ ,  sans 
trouver  aulcuns  gens  de  guerre  qui  se  apparussent 
contre  eulx  pour  eulx  combatre,  s'en  retournèrent  par 
aultre  chemin  qu'ilz  n'estoient  aies.  Toutefois,  en  fai- 
sant ycelui  voiage,  ilz  souffrirent  eulx,  et  eurent  eulx  et 
leurs  gens  de  moult  grans  paines  et  travauix,  et  moult 
grand  défaulte  de  vivres.  Ainsy  et  par  ceste  manière 
se  faisoit  la  guerre  entre  ycelles  parties,  assavoir 
yceulx  deux  seigneurs  et  leurs  segnouries ,  au  préju- 
dice, dommage  et  grand  destruction  du  povre  menu 
peuple. 

CHAPITRE  CGLIII. 

Comment  le  duc  d'Orliens  fu  délivré  de  la  prison  d'Angleterre  par  le 
moyen  du  duc  de  Bourgongne,  et  espousa  la  demoiselle  de  Clèves, 
nièpce  audit  duc  de  Bourgongne. 

Vous  avés  ci-dessus  bien  et  oy  racompter  comment 
par  pluiseurs  fois  en  diverses  ambassades,  tant  par  le 
Roy  comme  du  duc  de  Bourgongne,  avoient  esté  en- 
V  28 


434  CHROISIQUE  [1440] 

volées  devers  les  gens  du  roy  d'Angleterre,  sur  inten- 
cion  de  traictier  de  paix  entre  les  deux  royaumes ,  et 
aussy  pour  la  délivrance  de  Charles,  duc  d'Orliens. 
Lesquelles  ambassades  y  avoient  assés  peu  besongnié. 
Car  lesdiz  Ânglois  ne  bailloient  responce,  ne  espérance 
de  venir  à  aulcun  traictié,  se  n'estoit  que  ce  fust  au 
grand  dommage  et  préjudice  du  roy  de  France  et 
de  sa  signourie.  Et  ne  vouloient  lesdiz  Anglois  venir 
ne  condescendre  à  nul  appointement,  se  les  conquestes 
qu'ilz  avoient  faites  en  France,  et  en  espécial  les  duchées 
de  Guienne  et  de  Normendie,  ne  leur  demouroient 
franchement,  sans  les  tenir  du  roy  de  France  en  quel- 
que souverainté  ou  ressort.  Et  à  ce  s'estoient  du  tout 
fermés.  Laquelle  chose  ycelui  roy  de  France,  ne  ceulz 
de  son  conseil,  n'eussent  jamais  accordée.  Et  au  re- 
gard du  duc  d'Orliens,  lesdiz  Anglois  n'estoient  point 
trop  désirans  de  le  délivrer,  pour  ce  que  chascun  an  en 
avoient  très  grosse  somme  de  pécune,  pour  largement 
payer  ses  despens.  Et  fut  mie  des  choses  en  partie 
pour  quoy  ilz  le  tinrent  si  longuement  prisonnier,  se- 
loncq  larelacion  que  en  faisoient  aulcuns  Anglois  qui 
bien  sçavoient  les  secrès  du  roy  d'Angleterre.  Et  pour 
vray,  se  le  roy  de  France  et  ceulx  qui  avoient  le  gou- 
vernement des  besongnes  touchans  les  signouries  du 
dessusdit  duc,  eussent  long  temps  par  avant  conclud 
de  lui  point  envoyer  lesdictes  finances,  il  est  à  suppo- 
ser que  sa  délivrance  eust  esté  plus  lost  trouvée  qu'elle 
ne  fu.  Nientmains  je  croy  que  tout  ce  qui  s'en  faisoit 
estoit  en  bonne  intencion  et  pour  tenir  honneur. 

Lesquelx  traictiés  durans  et  depuis,  ledit  duc  de 
Bourgongne,  qui  avoit  assés  grand  désir  et  voulenté  de 
aidierà  délivrer  ledit  duc  d'Orliens,  tant  pour  la  prou- 

cliaineté  de  sang  dont  ilz  atenoient  l'un  à  Vautre, 
comme  aussy  que  se  il  revenoit  en  France  ilz  peussent 
demourerbons,  vrais  et  loyaulx  amis  l'un  avec  l'autre, 
et  que  toutes  guerres  et  rigueurs  qui  avoient  esté  en 
temps  passé  à  cause  et  par  le  moyen  de  leurs  deux 
pères  deffunctz,  fussent  mis  en  oubli  et  du  tout  adnul- 
lées  sans  jamais  en  riens  relever,  fist  par  pluiseurs  et 
diverses  fois  parler  et  ouvrir  ceste  matère  par  aulcuns 
de  ses  gens  audit  duc  d'Orliens  et  à  ceulx  qui  avoient 
puissance  de  luy  aidier  à  avoir  sadicte  délivrance  en- 
vers le  roy  d'Angleterre  et  ceulx  qui  le  gouvernoient, 
pour  sentir  comment,  ne  par  quelle  manière  ceste  be- 
songne  pourroit  prendre  fin.  Et  en  oultre  fist  parler 
audit  duc  d'Orliens  pour  sçavoir  se  il  voulroit  prendre 
une  sienne  nièpce  qu'il  avoit,  fille  de  sa  seur  duchesse 
deClèves^,  laquelle  estoit  en  sonhostel.  Et  avec  ce,  ou 
cas  qu'on  pourroit  traictier  de  sa  délivrance,  se  il  se- 
roit  content  du  tout  luy  alyer  et  accorder  avec  ledit 
duc  de  Bourgongne,  sans  jamais  faire  aulcune  pour- 
sieute  contre  lui  ne  les  siens  par  quelque  manière  que 
ce  fust,  pour  les  querelles  du  temps  passé  dessusdictes, 
sauf  en  tout  le  roy  de  France  et  son  filz  le  Daulphin. 
Lequel  duc  d'Orliens,  considérant  la  grand  servitude 
où  il  avoit  esté  long  temps  et  le  grand  dangier  qu'il 
avoit  eu  et  povoit  encore  avoir,  s'enclina  à  y  entendre. 
Et  de  fait  promist  en  parolle  de  prince,  que  se  ainsy 
estoit  que  ledit  duc  de  Bourgongne  le  peuyst  et  volsist 
aidier  à  délivrer  de  ycelle  servitude,  il  seroit  content 
de  prendre  sadicte  nièpce  à  espeuse,  et  avec  ce,  du 


i.  Marie  de  Bourgongne,  fille  de  Jean  Sans-Peur,  et  femme 
d'Adolphe,  duc  de  Clèves. 

sourplus,  tant  faire  avec  lui  sur  toutes  ses  requestes, 
que  de  raison  ildebveroit  estre  content.  Après  lesquelles 
promesses,  on  commença  de  rechief  à  traictier  dili- 
gemment avec  ledit  roy  d'Angleterre  et  ceulz  de  son 
conseil.  Si  fut  en  ce  tant  continué  entre  les  deux  par- 
lies  que  fmablement  furent  d'accord ,  moyennant  et 
par  tel  si,  que  le  duc  de  Bourgongne  bailla  son  scellé 
au  roy  d'Angleterre  pour  la  somme  qui  entre  eulx  fu 
dicte  et  de  visée. 

Après  ces  traictiés  fais  et  accordés  par  la  manière 
ci  dessus  déclarée,  le  dessusdit  duc  d'Orliens  fut  du 
tout  mis  à  plaine  délivrance.  Et  après  qu'il  eust  promis 
solempnelment  de  lui  employer  en  tout  ce  qu'il  lui 
seroit  possible  à  la  paix  finalle  d'entre  les  deux  rois 
et  leurs  royaumes,  et  avec  ce  quand  il  eut  prins  con- 
gié  au  roy  d'Angleterre  et  aux  aultres  seigneurs,  se 
parti  de  Londres  en  Angleterre,  et  par  aulcuns  peu  de 
jours  vint  en  la  ville  de  Calais,  garni  de  bon  sauf-con- 
duict.  Et  de  là  fut  amené  à  Gravelignes.  Et  estoient  avec 
-lui,  pour  le  conduire,  le  seigneur  de  Cornouaille,  mes- 
sire  Robert  de  Ros,  et  aulcuns  aultres  gentilz  hommes 
d'Angleterre.  Auquel  lieu  de  Gravelignes  ala  devers  lui 
la  duchesse  de  Bourgongne*,  acompaignié  de  pluiseurs 
grans  seigneurs  et  aultres  gentilz  hommes.  Si  s'entre- 
firent  grand  joie  et  moustrèrent  semblant  d'avoir  toute 
léesce  quand  ilz  se  entrevirent  ensamble,  c'estassavoir 
ledit  duc  d'Orléans  pour  sa  délivrance,  et  ladicte  du- 
chesse pour  sa  venue.  Et  peu  de  jours  ensievans  y  ala 
ledit  duc  de  Bourgongne  pour  le  veoir  et  bienveigner. 
Et  lors  y  fut,  comme  devant,  très  grand  plaisir  et  joie 

i .  Isabelle  de  Portugal,  troisième  femme  de  Philippe  le  Bon. 

à  tous  ceulx  qui  là  estoient,  pour  ycelle  assamblée,  et 
pour  la  grand  amour  qu'ilz  véoient  ces  deux  princes 
avoir  l'un  à  l'autre.  Et  est  assavoir  qu'ilz  se  entre  aco- 
lèrent  et  embraçèrent  par  pluiseurs  fois.  Et  pour  la 
grand  joie  qu'ilz  avoient  de  veoir  l'un  l'autre,  furent 
moult  grand  espace  qu'ilz  ne  dirent  riens  l'un  à  l'autre. 
Et  premièrement  le  duc  d'Orliens  parla  et  dist  :  «  Par 
ma  foy  !  beau  frère  et  beau  cousin ,  je  vous  doy  amer 
par  dessus  tous  les  aultres  princes  de  ce  royaume  et 
ma  belle  cousine  vostre  femme,  car  se  vous  et  elle  ne 
fussiés,  je  fusse  demouré  à  tous  jours  mais  ou  dangier 
de  mes  adversaires,  et  n'ay  trouvé  nul  milleur  ami  que 
vous.  »  Â  quoy  le  duc  de  Bourgongne  respondi  que 
moult  lui  pesoit  que  plus  tost  n'y  avoit  peu  pourveoir, 
et  que  long  temps  par  avant  avoit  eu  grand  désir  de 
luy  employer  poursarédempcion.  Telles  et  samblables 
paroUes  furent  dictes  par  moult  de  fois  entre  yceulx 
deux  princes.  Pour  lesquelles  pluiseurs  nobles  hommes 
et  aultres  gens  d'auctorité,  qui  là  estoient  des  deux 
parties,  estoient  bien  joyeux,  et  par  espécial  pour  la 
revenue  du  duc  d'Orliens  dessusdit,  lequel  par  si  long 
temps  avoit  esté  prisonnier  es  mains  desdiz  Anglois. 
C'estassavoir  depuis  le  vendredi  prochain  devant 
la  Toussains  de  l'an  de  grâce  mil  iiif  et  xv*,  jusques 
au  mois  de  novembre  en  l'an  mil  iiif  et  xl.  Si  es- 
toient là  présens  les  ambassadeurs  du  roy  de  France, 
desquelx  estoient  les  principaulx,  l'archevesque  de 
Rains,  grand  chancelier  de  France,  et  l'archevesque 
de  Nerbonne,  le  conte  de  Dunois,  bastard  d'Or- 
liens, et  aulcuns  aultres.    Auxquelx,  chascun  à  son 

i.  Le  25  octobre  1413.  C'est  la  date  de  la  bataille  d'Azincourt. 

tour,  ledit  duc  d'Orliens  fist  joieuse  récepcion,  et  par 
espécial  à  son  frère.  Et  de  là  s'en  vinrent  à  Saint-Omer 
par  eaue,  et  se  logèrent  en  l'abéye  de  Saint-Bertin,  où 
les  apparaulx'  avoient  esté  fais,  moult  sollempnelz,  pour 
recepvoir  ledit  duc  d'Orliens.  Et  avec  lui  y  vindrent 
les  Anglois  dessusdiz.  Si  fut  là  receu  moult  honnoura- 
blement  dudit  duc  de  Bourgongne  et  des  seigneurs  de 
son  hostel.  Et  lui  furent  fais  de  par  la  ville  moult  grans 
présens.  Et  chascun  jour  venoient  gens,  tant  des  mar- 
ches de  France  comme  des  pays  de  Picardie,  pour  le 
veoir,  et  entre  les  aultres,  plus  ceulx  de  ses  pays  que 
d'aultres  lieux.  Et  estoient  moult  joyeux  de  son  retour. 
En  après  aulcuns  jours  ensievans,  fut  ycelui  duc  d'Or- 
liens requis  de  la  partie  du  duc  de  Bourgongne,  qu'il 
lui  pleuyst  jurer  la  paix  d'Arras,  et  prendre  en  mariage 
la  damoiselle  de  Clèves,  nièpce  audit  duc  de  Bourgon- 
gne, ainsy  et  par  la  manière  que  par  leurs  gens  ad  ce 
commis  avoit  esté  traictié.  Lequel  duc  d'Orliens  fist 
responce  que  tout  ce  qu'il  avoit  dit  et  accordé,  lui  es- 
tant prisonnier,  il  vouloit  entretenir.  Et  adonc  cesbe- 
songnes  ainsi  conclûtes,  se  mirent  les  deux  ducz  et 
leurs  gens  dedens  le  cuer  de  l'église  dudit  Saint-Ber- 
tin. Ouquel  lieu  fut  apporté  ledit  traictié  par  escript, 
en  latin  et  en  françois.  Et  là  fut  leu  hault  et  entendi- 
blement,  premier  en  latin  et  puis  en  françois,  par 
maistre  Jehan  Tronchon,  archediaque  de  Bruxelles  en 
Braibant,  présens  les  deux  ducz  dessusdiz,  les  arche- 
vesques  et  évesques  là  assistans,  avec  moult  grand 
nombre  de  chevaliers  et  escuyers,  gens  d'église,  bour- 
gois  et  aultres  officiers  des  deux  parties.  En  la  fin  du- 

1 ,  Préparatifs, 

quel,  ledit  duc  d'Orliens  promist  et  jura  sollempnel- 
ment  sur  le  livre  et  représentacion  de  nostre  Créateur, 
que  tenoit  en  ses  mains  ledit  arclievesque  de  Rains,  de 
bien  et  loyalment  entretenir  tout  ycelui  traictié  en 
tous  ses  poins  généralment,  sauf  que  l'article  qui 
parloit  de  la  mort  du  duc  Jehan  de  Bourgongne.  Et 
dist  qu'il  n'estoit  point  tenu  de  lui  excuser  d'ycelle 
mort,  et  que,  par  son  âme,  il  n'en  avoit  esté  oncques 
consentant ,  ne  si  n'en  avoit  riens  sçeu ,  mais  en  avoit 
esté  desplaisant  quand  ycelle  fu  venue  à  sa  congnois- 
sance,  véant  et  considérant  que  par  le  moyen  de  la 
dicte  mort  le  royaume  de  France  estoit  en  plus  grand 
dangier  que  devant.  Et  ce  fait,  fut  appelle  le  conte  de 
Dunois,  bastard  d'Orliens,  pour  faire  le  sairement 
dessusdit.  Lequel  délaia  ung  petit.  Mais  incontinent, 
par  le  commandement  dudit  duc  d'Orliens,  son  frère, 
il  le  fist.  Et  ce  faitetacompli,leduc  dessusdit  promist 
à  espouser  la  dessusdicte  damoiselle  de  Clèves.  Et  de 
fait  fiancèrent  l'un  l'autre  en  la  main  de  l'archevesque 
de  Nerbonne.  Sy  commencèrent  layens  de  toutes  pars 
à  mener  grand  joie  et  faire  moult  grans  festes  et  esba- 
temens.  Et  fut  envoyé  par  les  gens  dudit  duc  en  plui- 
seurs  et  divers  lieux  de  ses  pays,  pour  avoir  provisions 
à  furnir  la  feste  d'ycelles  neupces.  Et  soustenoit  ledit 
duc  de  Bourgongne  tous  les  despens  dudit  duc  d'Or- 
liens et  de  ses  gens.  Et  en  après  le  samedi  devant  la 
saint  Andrieu^,  espousa,  le  dessusdit  duc  d'Orliens, 
ladicte  damoiselle  de  Clèves.  Et  lendemain,  qui  estoit 
diemenche,  fut  faite  la  feste  très  honnourable.  Et  es- 
toit moult  grand  noblesce  [veoir]  les  seigneurs  et  les 

1.  Le  26  novembre  1440. 

dames  aler  à  l'église.  Etmenoit,  ledit  duc  de  Bourgon- 
gne,  sa  nièpce,  en  le  tenant  par  le  senestre  bras.  Et 
au  dextre  costé  estoit,  sur  le  derrière,  messire  Jehan, 
bastard  de  Saint-F^ol,  seigneur  deHabourdin,  quipor- 
toit  la  manche  de  ladicte  duchesse  d'Orliens.  Et  une 
dame  portoit  la  robe  par  derrière;  qui  estoit  moult 
riche.  Et  après,  ung  petit  plus  derrière,  sievoit  le  duc 
d'Orliens,  qui  menoit  la  duchesse  de  Bourgongne, 
acompaigniés  des  plus  grans  seigneurs,   comme  les 
contes  d'Eu,  de  Nevers,  d'Estampes,  de  Saint-Pol,  de 
Dunois.  Et  si  y  avoit  très  grand  nombre  de  grans  sei- 
gneurs, chevaliers  et  escuyers,  dames  et  damoiselles, 
qui  tous  sievoient  ledit  archevesque  de  Nerbonne.  Le- 
quel chanta  la  messe  pour  ycelui  jour.  Et  avec  lui  es- 
toient  grand  cantité  de  gens  d'église,   qui  firent  la 
procession  autour  du  cuer.  Et  quand  est  aux  rois- 
d'armes,  héraulx  et  poursievans,  trompettes,  mènes - 
trelx  et  aultres  juans  de  divers  inslrumens  de  musique, 
il  y  en  avoit  largement.  Et  estoient  lesdiz  officiers 
d'armes  vestus  de  leurs  cottes  d'armes,  où  estoient  les 
blasons  des  seigneurs   à  cuy  ilz  estoient.  Entre  les- 
quelx  y  estoit  le  roy-d'armes  de  la  Jartière  d'Angle- 
terre. A    toutes  lesquelles    honneurs   estoient   aussi 
-lesdiz  seigneurs  de  Cornouaille  et  messire  Robert  de 
Ros,   avec  eulx  pluiseurs  de  leurs  gens,  auxquelx  on 
faisoit  et  fist  on  durant  ces  besongnes  très  grans  hon- 
neurs et  joieuse  récepcion,  et  par  espécial  ledit  duc 
de  Bourgongne  à  ycelui  seigneur  de  Cornouaille.  Et 
aloient  par  toute  la  ville  à  leur  plaisir,  sans  ce  qu'on 
leur  baillast  empeschement.  Et  la  messe  finée  on  ala 
disner.  Et  fut  la  duchesse  d'Orliens  assise  en  la  grand 
salle  ou  milieu  de  la  table,  et  au  droit  lez  estoit  ledit 

archevesque,  qui  avoit  célébrée  la  messe,  et  de  Taultre 
costé,  au  lez  senestre,  estoit  la  duchesse  de  Bourgon- 
gne.  Sy  y  estoient  aussy  les  contesses  d'Estampes  et  de 
Namur.  Et  aux  aultres  tables  estoient  assises  les  dames 
et  damoiselles,  chascune  seloncq  le  degré  de  sa  no- 
blesce.  Et  quand  aux  deux  ducz,  et  les  deux  seigneurs 
I  anglois,  et  les  contes  dessus  nommés  et  aultre  grande 

chevalerie,  disnèrent  l'un  avec  l'autre  comme  en  bri- 
gade. Et  furent,  tant  les  ungz  comme  les  aultres,  servis 
très  habondamment  de  pluiseurs  riches  et  divers  mes. 
Après  lequel  disner  ilz  alèrent  veoir  les  joustes  qui  se 
faisoient  sur  le  marchié.  Et  là  estoient  les  dames  aux 
fenestres,  en  très  grand  nombre.  Desquelles  joustes, 
pour  ycelui  jour,  emporta  le  bruit,  le  seigneur  de 
Waurin.  Et  de  rechief  furent  faites  aultres  joustes 
après  soupper,  en  la  grand  sale  de  Saint-Bertin,  tout 
hault,  sur  petis  chevaulx,  de  six  heaumes  tant  seule- 
ment*. Et  y  eut  grand  foison  de  lances  rompues.  Si  les 
faisoit  moult  bel  veoir. 

Et  lendemain,  quil  fu  le  lundi,  fu  faite  moult  joieuse 
feste,  tant  en  joustes  comme  aultres  esbatemens.  Des- 
quelles joustes  le  conte  de  Saint-Pol  emporta  le  pris 
des  dames.  Esquelx  jours  furent  donnés  moult  grans 
dons  à  tous  les  officiers  d'armes  par  les  princes  des- 
susdiz,  pour  lesquelz  ils  crièrent  à  haute  voix  et  par 
pluiseurs  foi  :  largesse  !  en  dénommant  ceulx  qui  ces 
biens  leur  avoient  fais. 

Et  le  mardi  ensievant ,  qui  fu  la  nuit  de  Saint  An- 
drieu,  le  duc  de  Bourgongne  commença  sa  feste  de  la 
Toison  d'or,  et  ala  oyr  messe  ou  cuer  de  l'église  de 

1.  C'est-à-dire  de  six  partenaires  seulement. 


442  CBRONIQUE  [1440] 

Saint-Bertin,  acompaignié  de  ses  frères  de  l'ordre,  ves- 
tus  et  habitués  de  leurs  mantiaulx,  chaperons  et  ha- 
billemens,  auhre  fois  acoustumés  de  porter.  Ouquel 
cuer  estoient  mis  et  atachiés  par  dessus  lesdiz  cheva- 
liers, contre  leur  siège,  ung  tablieP  ouquel  estoient 
paintes  leurs  armes.  Et  y  en  avoit  grand  partie  qui 
point  n'estoient  présens,  et  si  en  faloit  cinq ,  qui  es- 
toient mors  depuis  qu'on  avoit  estorée  ladicte  feste. 
Et  lendemain,  quil  fu  le  jour  Saint  Andrieu^  vinrent 
en  l'église  en  moult  noble  appareil,  où  fut  fait  le  ser- 
vice très  soUempnellement.  Et  faisoit  moult  bel  veoir 
les  riches  paremens,  tant  de  l'autel  comme  du  cuer. 
Et  pour  vray,  les  François  et  Anglois  là  estans,  es- 
toient tous  esmervilliés  de  veoir  le  grand  estât  et  les 
richesses  dudit  duc  de  Bourgongne.  Après  lequel  ser- 
vice ledit  duc  se  assist  à  table  en  la  grand  sale  ou  mi- 
lieu desdiz  chevaliers  de  l'ordre,  lesquelz  séoient  tous 
d'un  lez  et  par  belle  ordonnance,  en  la  manière  aultre 
fois  acoustumée  ;  et  furent  servis  très  richement.  Et 
en  alant  et  retournant  aloient  deux  à  deux,  et  les  plus 
anciens  derrière;  c'estassavoir  en  chevalerie.  Lejoes» 
di'  entrèrent  en  leur  chapitre,  où  ilz  furent  très  lon- 
guement pour  eslire  les  chevaliers  qui  tenroient  les 
lieux  et  les  coliers  de  ceulx  qui  estoient  trespassés. 
Ouquel  chapitre  se  assentirent  tout  d'un  commun  ac- 
cord de  en  présenter  ung  au  duc  d'Orliens.  Et  pour 
sçavoir  se  ce  seroit  son  plaisir  de  le  recepvoir,  on  en- 
voia  devers  luy  l'évesque  de  Tournayet  maistre  NicoUe 


i.  Un  tableau. 

2.  Le  30  novembre. 

3.  1*'  décembre. 

Raulin,  chancelier  de  Bourgongne.  Lesquelx  lui  dé- 
clairèrent  la  voulenté  du  duc  de  Bourgongne  et  des 
chevaliers  de  l'ordre.  A  quoy  il  fist  responce  que  vou- 
lentiers  le  recepveroit  pour  l'onneur  de  son  beau  frère 
et  cousin  le  duc  de  Bourgongne  dessusdit.  Et  brief- 
ment  après  vint  en  la  grand  salle.  Auquel  lieu  vinrent 
le  dessusdit  duc  de  Bourgongne  et  tous  les  chevaliers 
dudit  ordre  qui  estoient  layens,  venans  de  leur  chapi- 
tre, les  officiers  d'armes  devant  eulx.  Et  portoit  le  roy- 
d'armes  de  la  Toison  d'or  ung  mantel  et  chaperon  de 
ladicte  ordre  sur  son  bras.  Et  eulx,  approuchant  ledit 
duc  d'Orliens,  messire  Hue  de  Lannoy,  qui  de  ce  es- 
toit  chargié,  porta  la  parolle  et  en  adreçant  à  luy,  dist  : 
(f  Mon  très  exellent  très  puissant  et  très  redoubté  sei- 
gneur, monseigneur  le  duc  d'Orliens,  vées  icy  en  vos- 
tre  présence  mon  très  redoubté  seigneur,  monseigneur 
le  duc  de  Bourgongne,  et  messeigneurs  ses  frères  de 
l'ordre  de  la  Toison  d'or,  qui  ont  advisé  et  conclud 
tous  ensamble  en  leur  chapitre,  que  pour  la  très  haulte 
renommée,  vaillance  et  preudhommie  qui  est  en  vostre 
très  haulte  personne,  ilz  vous  présentent  ung  colier 
de  ladicte  ordre,  en  vous  priant  très  humblement  qu'il 
vous  plaise  à  le  recepvoir  et  porter,  adfin  que  la  très 
fraternelle  amour  qui  est  entre  vous  et  mondit  très 
redoubté  seigneur,  se  puist  niieulx  persévérer  et  en- 
tretenir. »  Lequel  duc  respondi  qu'il  le  feroit  volen- 
tiers.  Et  adonc  ledit  duc  de  Bourgongne,  qui  avoit 
ung  desdiz  coliers  tous  prest,  lui  présenta,  et  mist  au 
col  dudit  duc  d'Orliens  au  nom  du  Père,  du  Filz  et  du 
Saint-Esperit,  et  puis  le  baisa.  Et  là  présentement,  yce- 
lui  duc  d'Orliens  requist  aussy  au  duc  de  Bourgongne 
qu'il  luy  pleuyst  à  porter  son  ordre.  Ce  qu'il  lui  accor- 

da.  Et  tantost  ledit  duc  d'Orliens  tira  de  sa  manche 
ung  des  coliers  de  son  ordre,  et  le  mist  autour  du  col 
dudit  duc  de  Bourgongne.  Et  après  ledit  duc  d'Orliens 
fu  là  affublé  d'un  mantel  et  chaperon  de  l'ordre.  Et 
puis  fu  mené  ou  chapitre  pour  faire  les  sairemens 
acoustumés  en  ycelle,  et  pour  aidier  à  eslire  quatre 
chevaliers  qui  failloient  encore,  lesquelz  ne  furent 
point  dénommés  si  hastivement.  Et  ne  sçeut  nul  adonc, 
fors  eulx  meismes,  à  cuy  ilz  seroient  donnés.  Pour  les- 
quelles ordres  dessusdictes  ainsy  bailliés  et  reçeues  par 
yceulx  deux  princes,  la  plus  grande  partie  des  nobles 
et  d'aultres  gens  d'auctorité  là  estans,  furent  très 
joyeux  de  les  veoir  estre  en  si  très  grand  amour  et 
concorde  l'un  avec  l'autre.  Et  certain  temps  après  en- 
sievant  retournèrent  en  leur  dict  chapitre  tous  ensam- 
ble,  et*là  se  concordèrent  de  l'envoyer  et  présenter 
aux  ducs  de  Bretaigne  et  d'Alençon,  à  chascun  d'eulx 
ung  des  coliers  dessusdiz.  Pour  lequel  message  faire, 
fut  envoyé  ledit  roy  de  la  Toison  d'or.  Et  porta  lettres 
desdiz  ducs  de  Bourgongne  et  d'Orliens  et  des  cheva- 
liers de  l'ordre.  Si  fist  son  message  bien  et  à  point.  Et 
tant  que  yceulx  deux  seigneurs  receurent  bien  agréa- 
blement les  deux  coliers  dessusdiz,  et  lui  donnèrent 
pour  sa  paine  et  traveil  aulcuns  riches  dons.  Desquelx 
il  fut  très  content. 

En  oultre,  les  besongnes  dessusdictes  acomplies,  et 
que  le  feste  de  le  Saint-Andrieu  fut  passée,  le  seigneur 
de  Cornouaille  se  parti  de  Saînt-Omer,  et  par  Calais 
s'en  retourna  en  Angleterre,  à  tout  ses  Anglois, 
excepté  la  compaignie  dudit  messire  Robert  de 
Ros,  qui  demoura  avec  ledit  duc  d'Orliens ,  sur  in- 
tencion  d'aler  avec  luy  devers  le  roy  de  France,  où 

il  esloit  envoyé  en  ambassade  de  par  le  roy  d'Angle- 
terre. 

Durant  lequel  temps,  aulcuns  notables  hommes  de 
la  ville  de  Bruges  vinrent  audit  lieu  de  Saint-Omer, 
pour  ce  qu'ilz  désiroient  moult  que  le  duc  de  Bour- 
gongne  leur  seigneur,  duquel  ilz  n'estoient  point  en- 
core bien  en  grâce,  retournast  en  leur  ville.  Car,  non 
obstant  qu'ilz  fussent  réconciliés  avec  luy,  si  avoit-il 
dit  que  jamais  n'y  entreroit  se  plus  grand  seigneur  de 
lui  ne  lui  menoit.  Si  requirent  lesdiz  Brughelins  très 
humblement  auditducd'Orliens,  que  de  sa  grâce  il  lui 
pleuyst  faire  cette  requeste  du  duc  de  Bourgongne,  et 
qu'il  lui  pleuyst  de  le  y  mener.  Laquelle  requeste  il  fist, 
et  luy  fut  par  ledit  duc  accordée.  Si  se  préparèrent,  et 
tous  ensamble  se  partirent  de  Saint-Omer,  et  par  aul- 
cuns jours  s'en  alèrent  à  Bruges,  ainsy  qu'il  avoit  esté 
ordonné.  Où  ilz  furent  receus  très  joieusement.  Et  fi- 
rent ceulx  de  Bruges  de  grans  apparaulx  pour  hon- 
nourer  et  recepvoir  yceulx  deux  ducz  et  les  duchesses 
leurs  femmes,  avec  toutes  leurs  gens,  plus  sans  com- 
parison  qu'ilz  n'avoient  fait  passé  long  temps  par  avant. 
Desquelz  apparaulx  et  préparacions  aulcunes  seront 
yci  déclarées  en  brief. 

Premièrement.  Quand  les  Brughelins  sçeurent  que 
lesdiz  deux  ducz  approuchoient  leur  ville,  tous  ceulx 
de  la  loy  généralment,  avec  tous  leurs  officiers  et  ser- 
viteurs, yssirent  dehors,  et  pareillement  les  doyens  par 
connestablies,  en  nombre  compétent,  seloncq  ce  qu'il 
leur  avoit  esté  ordonné.  Et povoient bien  estre  sur  tout 
quatorze  cens;  qui  alèrent  au  dehors  de  ladicte  ville 
de  Bruges,  et  jusques  à  ung  hostel  nommé  les  Trois 
Rois,  et  là  se  mirent  en  une  grande  place,  attendant 


446  CHRONIQUE  [1440] 

la  venue  de  leur  seigneur.  Lesquelx  le  voiant  venir  et 
approuchier  d'eulx  au  costé  dudit  duc  d'Orliens,  se 
mirent  trestous  en  ordonnance,  à  nuds  pies  et  sans 
chapperons  et  tous  desçains*,  et  en  luy  approuchant 
se  mirent  tous  à  genous,  les  mains  jointes,  et  présent 
toute  la  signourie,  qui  y  estoit  en  très  grand  nombre, 
et  les  duchesses  d'Orliens  et  de  Bourgongne  lui  sup- 
plièrent très  humblement  qu'il  leur  volsist  pardonner 
leurs  offences  du  temps  passé,  seloncq  la  teneur  de  la 
paix.  Lequel  duc  délaya  ung  petit.  Mais  incontinent, 
par  la  prière  du  duc  d'Orliens,  leur  octroia  leur  re- 
queste.  Et  ce  fait,  ceulx  de  ladicte  loy  baillèrent  audit 
duc  de  Bourgongne  toutes  les  clefs  des  portes  de  la 
ville.  Et  adonc,  tous  les  dessusdiz  Brughelins  se  levè- 
rent, et  s'en  alèrent  chaucier  et  habillier.  Et  puis,  par- 
tans  de  là,  vinrent  tantost  toutes  les  processions  des 
églises  de  ladicte  ville,  tant  des  quatre  ordres  mendians, 
comme  des  rehgieux  et  religieuses,  et  béguines  et  pa- 
roisses, à  tout  leurs  reliques  et  meilleures  chapes.  Si 
estoient  en  très  grand  nombre.  Et  commencèrent  tous 
à  chanter  Te  Deum  laudamus  à  haulte  voix  et  clère, 
quand  ilz  oyrent  que  leur  naturel  seigneur  estoit  con- 
tent d'eulx.  Si  le  convoyèrent,  la  plus  grand  partie, 
jusques  à  son  hostel.  Et  quand  au  regard  des  mar- 
cheans  de  toutes  nacions  qui  lors  se  tenoient  en  ladicte 
ville  de  Bruges,  ilz  alèrent  chascun  d'eulx  endroit  soy, 
en  moult  belle  ordonnance  et  très  richement  habilliés 
de  divers  habillemens,  tous  à  cheval,  au  devant  dudit 
duc  de  Bourgongne. 

1.  Sans  ceinture,  en  signe  de  soumission,  La  ceinture  marquait 
le  chevalier  et  l'homme  libre. 

D'aultre  part  estoient  fais  en  pluiseurs  lieux  par  où 
le  duc  debvoit  passer  grans  eschaffaus,  sur  lesquelx  il 
y  avoit  personnages  qui  jouoient  de  moult  de  manières 
de  jeux.  Aussy  estoient  les  rues  à  ung  costé  et  à 
l'autre  pourtendues  de  riches  draps.  Et  quand  aux 
trompettes  d'argent,  clarons,  ménestrels  et  aultres 
instrumens  de  musique,  il  y  en  avoit  par  si  grand 
nombre  que  tout  en  retentissoit  par  ladicte  ville.  Si  y 
avoit  en  oultre  en  pluiseurs  et  divers  lieux,  manières 
d'instrumens,  tantensamblance  de  personnages  comme 
aultres,  qui  gettoient  vin  et  aultres  bruvages,  et  en 
pren oient  tous  ceulx  qui  en  vouloient  et  advenir  y 
povoient. 

Finablement,  il  n'est  point  de  mémoire  que  lesdiz 
Bruguelins  feyssent  oncques  pour  nulz  de  leurs  sei- 
gneurs prédicesseurs  dudit  duc,  tant  de  joieusetés  et 
de  riches  paremens  qu'ilz  firent  à  ceste  fois,  comme 
dessus  est  dit.  Et  quand  il  fut  descendu  à  son  hostel, 
ceulx  de  la  loy  alèrent  devers  luy  pour  le  bienvigner. 
Et  après  ce  qu'il  les  eust  receus  assés  joieusement,  il 
leur  fist,  par  le  souverain  de  Flandres,  rendre  les  clefz 
des  portes  qu'ilz  luy  avoient  présentées  et  baillées  au 
dehors  de  ladicte  ville,  disant  qu'il  avoit  bonne  fiance 
en  eulx.  Dontilz  furent  moult  joyeux  et  commencèrent 
tous  à  cryer  Noë  !  Et  aussy  l' avoient  desjà  cryé  en  plui- 
seurs lieux  par  la  ville,  à  sa  venue.  Et  quand  ce  vint 
à  la  nuit,  par  toute  la  dessus  dicte  ville  furent  fais 
moult  beaulx  feux  sur  haulx  eschaffaus,  et  tant  que 
tout  resplendissoit.  Et  lendemain  furent  faites  unes 
joustes  sur  le  marchié,  auxquelles  joustèrent  pluiseurs 
nobles  hommes  et  bourgois.  Si  emporta  le  pris,  de 
ceulx  de  dehors,  le  seigneur  de  Waurin,  et  de  ceulx 

de  dedens,  le  seigneur  de  Clèves,  lequel  fut  servi  de 
lances  par  son  oncle  le  duc  de  Bourgongne.  Après  les- 
quelles joustes  et  que  le  souper  fut  fait,  on  commença 
à  dansser  en  grand  triumphe.  Et  y  furent  mandées  les 
damoiselles  de  ladicte  ville  de  Bruges.  Et  le  mardi  en- 
sievant  furent  faites  encore  unes  joustes  sur  ledit  mar- 
chié.  Et  soupèrent  tous  lesdiz  seigneurs,  dames  et  da- 
moiselles, en  la  maison  des  eschevins,  où  ilz  furent 
servis  très  habondamment  aux  despensde  ladicte  ville. 
Et  le  samedy  vinrent,  le  conte  de  Charolois,  filz  du 
dessusdit  duc  de  Bourgongne,  et  la  contesse  sa  femme, 
fille  du  roy  de  France  ^  A  l'encontre  desquelx  alèrent, 
le  duc  d'Orliens,  et  pluiseurs  nobles  hommes,  et  ceulx 
de  la  loy  de  ladicte  ville,  acompaigniés  de  grand  nom- 
bre de  notables  bourgois.  Et  furent  convoyés  jusques 
à  la  court  d'ycelui  duc.  Et  le  diemenche,  en  persévé- 
rant, furent  faites  joustes,  dansses  et  pluiseurs  aultres 
esbatemens,  qui  trop  longz  seroient  à  racompter  chas- 
cun  par  luy.  Mais  pour  vray,  les  Brughelins  firent  es 
jours  dessusdiz  toutes  les  joieusetés  qu'ilz  povoient 
ymaginer,  tant  pour  l'amour  de  leur  dict  seigneur  et 
prince,  comme  pour  complaire  au  duc  d'Orliens  et  à 
ceulx  qui  estoient  avec  luy.  Et  aussy  lui  firent  aulcuns 
présens.  Desquelx  il  se  tint  assés  content.  Et  le  lundi 
ensievant  se  départi  d'y  celle  ville  de  Bruges,  sa  femme 
la  duchesse,  en  sa  compaignie.  Auquel  département  y 
eut  maintes  larmes  plourées,  des  dames  et  damoiselles 
de  l'ostel  dudit  duc  de  Bourgongne,  au  prendre  congié 
à  ycelui  duc,  et  par  espécial  pour  la  cause  du  dépar- 
tement d'ycelle  duchesse  d'OrUens.  Et  s'en  alèrent  à 

4 .  Catherine  de  France,  fille  de  Charles  VII. 

Gand.  Jusqiies  auquel  lieu  les  convoia  le  devant  dit 
duc  de  Bourgongne  ;  où  ilz  furent  semblablement  re- 
ceus  honnourablement.  Duquel  lieu  de  Gand,  peu  de 
jours  ensievans,  se  départi  le  dessusdit  duc  d'Orliens, 
la  duchesse  sa  femme  avec  luy,  et  les  convoia  le  duc 
de  Bourgongne  jusques  au  dehors  de  la  ville.  Si  prin- 
rent  congié  l'un  à  l'autre  et  se  entre  offrirent  de  faire 
dore  en  avant  ce  que  possible  leur  seroit  l'un  pour 
l'autre.  Et  de  là  s'en  ala  par  aulcuns  jours  en  la  cité 
de  Tournay,  où  on  lui  fist  très  honnourable  et  soUemp- 
nelle  récepcion. 

En  oultre,  depuis  que  ycelui  duc  fut  retourné  des 
pays  d'Angleterre  à  Gravelignes,  et  de  là  venu  à  Saint- 
Omer  et  es  aultres  lieux  dessus  nommés,  jusques  au 
parlement  de  lui  et  du  duc  de  Bourgongne  vinrent 
devers  luy,  des  marches  de  France,  tant  de  ses  si- 
gnouries  comme  d'ailleurs,   pluiseurs  gens,  pour  le 
veoir  et  bienvignier  et  luy  offrir  leur  service.  Desquelz 
il  en  retint  grand  partie.  Et  d'aultre  part,  des  pays 
meismes  du  dessusdit  duc  de  Bourgongne,  en  y  eut 
très  grand  nombre  qui  par  divers  moyens  firent  tant 
qu'ilz  furent  retenus  à  luy  et  de  son  hostel,  tant  gen- 
tilz  hommes,  comme  damoiselles  et  aultres  de  divers 
estas.  Âussy  lui  furent  présentés  par  pluiseurs  cheva- 
liers et  escuyers,  bien  huit  ou  dix  de  leurs  enfans  pour 
estre  ses  paiges.  Et  avec  ce  luy  furent  bailliés  environ 
vint  quatre  compaignons  des  marches  de  Boulenois, 
bien  en  point,  montés  et  habilliés,  pour  estre  ses  ar- 
chiers  et  gardes  de  son  corps.  Lesquelx  furent  tous  re- 
tenus de  son  hostel.  Et  tant  se  multiplièrent  les  servi- 
teurs dessusdiz,  que  quand  il  vint  audit  lieu  de  Tournay, 
il  avoit  bien   trois  cens  chevaulx  de  sa  retenue.  Et 
V  29 

quand  à  son  ordre ,  elle  fut  par  lui  octroiié  à  porter 
grand  nombre  de  chevaliers  et  escuyers  et  aultres  de 
moyen  estât.  Qui  lui  en  requéroit  pour  l'avoir,  il  en 
faisoit  peu  ou  nient  de  refus  ;  et  fut  pour  ce  temps  as- 
sés  commune  es  pays  de  Picardie.  Si  estoient  moult 
de  gens  désirans  de  le  servir  et  estre  à  luy,  sur  l'inten- 
cion  et  espérance  qu'ilz  a  voient  principalment  que 
lui  venus  envers  le  Roy  il  auroit  ung  très  grand  gou- 
vernement ou  royaume  de  France,  pour  quoy  par  ses 
moyens  ilz  pourroient  estre  moult  advanciés  en  di- 
verses manières.  Et  lui  meisme  l'entendoit  ainsy.  Tou- 
tesfois  y  avoit  aulcuns  saiges  qui  doubtoient  le  contraire 
et  qu'il  n'en  advenist  ainsy  qu'il  fist.  Et  bien  disoient 
en  leur  secret,  que  plus  tost  eussent  consillié  audit  duc 
de  aler  devers  le  Roy  plus  baslivement  et  à  plus  privée 
maisnie  qu'il  ne  fist.  Et  d'aultre  part  leur  sambloit  que 
ceulx  qui  gouvernoient  le  Roy  et  avoient  gouverné 
long  temps  par  avant  durant  le  temps  de  ses  adversi- 
tés, ne  soufferroient  point  tant  qu'ilz  peussent,  que 
aultre  d'eulx  euyst  le  gouvernement,  jà  fust  que  yce- 
lui  duc  lui  fust  plus  proucbain  que  tous  les  aultres,  et 
qu'il  eusl  eu  moult  à  souffrir  pour  la  couronne  de 
France.  Nient  mains  il  a  esté  veu  de  très  long  temps 
que  entre  si  grans  seigneurs  a  toujours  eu  de  grans  en- 
vies et  discencions,  et  que  les  grans  seigneurs  ont 
souvent  baillié  l'un  à  l'autre  des  travers. 

Et  après,  ledit  duc  d'Orliens,  partant  de  Tournay, 
s'en  ala  à  Valenciennes ,  et  de  Valenciennes  au  Ques- 
noy-le-Conte  ,  veoir  sa  belle  cousine  la  contesse  Mar- 
guerite, douagière  de  Haynau,  qui  le  festoia  très 
joieusement.  Et  après  qu'elle  lui  eust  donné  aulcuns 
dons,  s'en  vint  en  la  cité  de  Cambray,  où  on  luy  fist 

pluiseurs  présens.  Et  entre  les  aultres  lui  donnèrent 
ceulx  de  la  ville,  v*"  escus  d'or  de  France.  Duquel  lieu 
de  Cambray  il  avoit  intencion  d'aler  à  Saint-Quentin. 
Mais  aulcuns  de  ses  gens  luy  donnèrent  à  entendre 
qu  il  y  avoit  grand  péril  pour  luy  et  sa  compaignie  d'aler 
ce  chemin ,  pour  ce  qu'il  falloit  passer  par  aulcuns 
destrois  près  des  forteresces  messire  Jehan  de  Luxem- 
bourg, qui  encore  n'avoit  point  Tait  le  sairement  delà 
paix   d'Arras.   Et  pour  ceste  cause  et  pour  aler  plus 
seurement,  manda  aulcuns  gentilz  hommes  de  la  mar- 
che de  Cambresis  et  leurs  gens,  pour  aidier  à  convoyer 
ses  baghes.  Ducjuel  messire  Jehan  de  Luxembourg,  se 
ledit  duc  d'Orliens  eust  sceu  les  affaires,  il  n'en  deust 
point  estre  en  double  pour  deux  raisons  :  la  première 
si  estoit  qu'il  estoit  du  tout  réconcilié  avec  ledit  duc 
de  Bourgongne,  et  meismement  avoit  esté  à  Bruges  en 
tant  que  ledit  duc  d'Orliens  y  estoit,  et  avoit  eu  avec 
lui  assés  grand  communicacion  et  pluiseurs  parlemens 
sur  aulcuns  de  leurs  affaires ,  tant  de  la  signourie  de 
Couci  comme  d'aultres  besongnes  qui  leur  touchoit. 
Et  avec  ce  ledit  messire  Jehan  de  Luxembourg  estoit 
par  bonne  amour  parti  de  lui  de  la  ville  de  Bruges,  et 
lui  avoit  offert  de  le  servir  et  lui  faire  plaisir  en  tout 
ce  qui  lui  seroit  possible.  Par  quoy  estoit  à  supposer 
que  jamais  n'eust  consenti  de  lui  porter  aulcun  dora- 
mage  ou  contrariété.  La  seconde  raison  si  estoit  que 
en  tant  que  ycelui  duc  d'Orliens  estant  à  Cambray,  le 
dessusdit  messire  Jehan  de  Luxembourg  gisoit  en  son 
I  hostel  de  Guise,  moult  agrevé  de  maladie,  de  laquelle 

ilalade  vie  àtrespas.  Et  furent  apportées  les  nouvelles 
de  sa  mort  au  dessusdit  duc  d'Orliens  en  ladicfe  ville 
de  Cambray.  Pour  lesquelles  il  demoura  deux  jours 

plus  qu'il  n'avoit  intencion.  Et  fist  requeste  aux  gou- 
verneurs de  ladicte  ville  qu'ilz  le  voulsissent  eslire  à 
gardien  de  leur  dicte  ville  ou  lieu  dudit  de  Luxem- 
bourg qui  par  avant  l'estoit,  et  il  se  feroit  confernier 
de  par  le  roy  de  France,  si  comme  il  estoisacoustumé. 
De  laquelle  requeste  ilz  se  excusèrent  au  mieulx  qu'ilz 
peurent,  disans  qu'ilz  ne  le  oseroient  faire  sans  le 
consentement  de  leur  évesque. 

En  après,  ledit  duc  s'en  ala  de  Cambray  à  Saint- 
Quentin  et  de  là  à  Noyon ,  à  Compiengne  à  Senlis ,  et 
puis  à  Paris ,  oii  il  sousjourna  par  aulcuns  jours.  Et 
par  tout  oii  il  passoit  et  sousjournoit,  on  lui  faisoit 
aussi  grand  honneur  et  révérence  comme  on  eust  fait 
à  la  personne  du  roy  de  France  ou  à  son  filz  le  Daul- 
phin.  Et  avoient  les  gens  moult  grand  confidence  et 
espérance  que  par   son  retour   et  desprisonnement 
venroit  grant  consolacion  ou  royaume  de  France.  Et 
par  espécial  la  plus  grand  partie  du  peuple  y  estoient 
moult  affectés,  et  désiroient  longtemps  par  avant  à  le 
veoir  en  sa  franchise ,  comme  lors  le  veoient.  Si  estoit 
l'intencion  dudit  duc  d'aler  devers  le  Roy  au  plus  tost 
que  faire  se  pourroit.  Mais  il  oy  nouvelles  pour  les- 
quelles il  se  délaia  grand  espace  de  temps,  c'est  assavoir 
bien  ung  an  ou  plus.  Et  la  cause  si  fut  pour  ce  que  le 
Roy  fut  adverti  de  toutes  les  manières  que  ycelui  duc 
avoit  tenues  depuis  qu'il  estoit  retourné  d'Angleterre, 
et  des  aliances  et  sairemens  qu'il  avoit  fais  avec  le  des- 
susdit duc  de  Bourgongne,  et  aussy  de  son  ordre  qu'il 
avoit  prinse.  Et  meismement  que  desjà  estoit  acom- 
paignié  et  avoit  de  son  ostel  grand  nombre  de  gens  des 
pays  dudit  duc  de  Bourgongne ,  qui  aultrefois  avoient 
mené  guerre  au  roy  de  France  et  à  ses  pays.  Et  luy 

fut  dit  en  oultre  que  ces  aliances  se  faisoient  contre 
luy  et  ceiilz  qui  le  gouvernoient,  et  que  avec  yceulx 
deux  ducz  estoient  alyés  pluiseurs  grans  seigneurs, 
comme  les  ducz  de  Bretaigne  et  d'Alençon  ,  et  aultres. 
Lesquelz  avoient  desjà  proposé  de   lui  baillier  tout 
nouvel   gouvernement ,    et  que   dore  en   avant  son 
royaume   seroit    gouverné   par  eulx  et   aultres    telz 
qu'ils  y  vonldroient  commettre ,  et  auroit  tant  seule- 
ment honnestement  son  estât ,  sans  faire  aulcune  chose 
qui  ne  fust  le  consentement  ou  congié  d'yceulx  sei- 
gneurs. Lequel  roy,  qui  tousjours  estoit  assés  enclin 
de  croire  conseil ,  pour  ce  que  durant  son  règne  on  lui 
avoit  fait  et  machiné  par  pluiseurs  fois  de  grans  tra- 
verses et  assés  semblables,  crey  légièrement  tout  ce 
qu'on  lui  dist  des  besongnes  dessusdictes,  estre  vérita- 
bles. Et  par  espécial ,  quand  il  sceut  que  lesdiz  deux 
ducz  de  Bretaigne  et  d'Alençon  avoient  receu  l'ordre 
dudit  duc  de  Bourgongne,  il  en  fut  en  plus  grand 
double  que  par  avant.  Et  avec  ce,  de  jour  en  jour, 
ceulx  qui  estoient  avec  luy  lui  disoient  et  raportoient 
que  ainsy  estoit  comme  on  l'en  disoit.  Pour  lesquelles 
nouvelles  il  estoit  très  mal  content.  Et  pour  ce ,  non 
obstant  qu'il  eust  ordonné  au  duc  d'Orliens  venir  de- 
vers luy,  en  disant  à  ses  gens  qui  luy  avoient  apporté 
les  nouvelles  de  son  retour,  que  moult  le  désiroit  à 
veoir,  nientmains,  pour  les  choses  dessus  dictes,  ne 
fut  point  content  qu'il  y  alast,  si  non  à  privée  maisnie, 
sans  y  mener  aulcuns  dessusdiz  de  son  service ,  c'est 
assavoir  ceulx  du  dessusdit  pays  du  duc  de  Bourgon- 
gne. Et  pour  tant,  ledit  duc  d'Orliens,  sachant  les 
choses  estre  en  Testât  dessusdit,  se  tira  de  Paris  à 
Orliens,  et  puis  à  Blois  et  sur  ses  aultres  signouries, 

OÙ  il  fut ,  encore  plus  que  ailleurs ,  très  notablement 
receu  de  tous  ses  vassaulx  et  subgectz.  Et  luy  furent 
fais  pluiseurs  notables  dons  et  riches  présens  en  ses- 
dictes  signouries. 

Or  convient  retourner  à  parler  ung  peu  de  messire 
Jehan  de  Luxembourg,  conte  de  Ligney,  lequel, 
comme  dict  est  par  avant,  trespassa  dedens  le  chastel 
de  Guise.  Si  fut  son  corps  apporté  sur  ung  chariot  et 
acompaignié  de  ses  gens  très  honnourablement,  en 
l'église  de  Nostre-Dame  de  Cambray,  où  il  fut  mis  sur 
deux  hestaulx  dedens  le  cuer.  Et  la  première  nuit  ou 
dist  vigilles  et  commandasses.  Et  fut  villié  jusques  à 
lendemain ,  qu'on  dist  la  messe  des  mors,  moult  sol- 
lempnellement.  Et  y  avoit  très  grand  nombre  de 
torsses  alumées  autour  dudit  corps ,  que  tenoient  ses 
gens.  Et  ycelle  messe  finée,  fut  mis  en  cuer,  assés  près 
de  ung  de  ses  prédicesseurs,  nommé  Waleran  de 
Luxembourg,  seigneur  de  Ligney  et  de  Beaurevoir.  Et 
comme  en  aultre  'lieu  est  plus  à  plain  déclairié ,  ledit 
sire  Jehan  de  Luxembourg  ala  de  vie  par  trespas  sans 
avoir  fait  devers  le  roy  de  France,  ne  aultres  ses  députés, 
le  sairement  de  la  paix  d'Arras,  jà  soit  que  ad  ce  faire 
eust  esté  par  pluiseurs  fois  incité.  Et  depuis  l'an  XXXV 
que  ycelle  paix  avoit  esté  confermée,  jusques  environ 
la  nuit  des  Rois  l'an  mil  IIII<=  et  XL  '  qu'il  trespassa , 
comme  dict  est,  avoit  entretenu  ses  villes,  forteresces  et 
pays  sans  ce  que  nulles  des  trois  parties,  c'estassavoir 
de  France,  d'Angleterre  et  de  Bourgongne,  y  eussent 
fait  aulcunes  entreprinses ,  sinon  assés  peu.  Car  quant 
est  auxdiz  Anglois,  ils  estoient  tous  désirans  de  lui 

complaire  et  faire  plaisir,  pour  ce  qu'il  n'estoit  point 
encore  deslyé  d'eulz  et  n'avoit  rendu  son  sairement, 
et  avoient  moult  grand  fiance  d'avoir  son  ayde  et  as- 
sistance, se  besoing  leur  en  eust  esté.  Et  pareillement  il 
se  tenoit  tout  seur  d'avoir  leur  ayde  contre  tous  ceulx 
qui  l'eussent  voulu  nuire  et  grever.  Et  au  regard  des 
Bourguignons,  peu  en  y  avoit  qui  ne  fussent  enclins 
de  lui  faire  plaisir  en  tous  ses  affaires.  Et  non  obstant 
que  le  duc  de  Bourgongne  fust  pour  ung  temps  aulcu- 
nement  indigné  contre  luy  par  les  rappors  qu'on  luy 
faisoit  souvent,  nientmains  la  besongne  ne  sorti  point 
d'effect  si  avant  que  pour  venir  à  l'œuvre  de  fait.  Ains 
estoit  du  tout  retourné  en  la  grâce  et  bienveillance 
dudit  duc  de  Bourgongne.  Et  d'aultre  part_,  lesdiz 
François ,  et  par  espécial  les  capitaines  qui  menoient 
et  qui  entretenoient  les  gens  de  guerre,  le  doubtoient 
fort,  pour  ce  qu'ilz  le  sentoient  moult  vaillant  de  sa 
personne,  et  que  tousjours  il  estoit  pourveu  de  gens 
de  guerre  pour  résister  contre  eulx  se  ilz  lui  faisoient 
aulcun  dommage ,  et  sçavoient  bien  que,  se  il  les  trou- 
voit  sur  aulcunes  de  ses  signouries  à  son  advantage , 
il  les  feroit  destruire  sans  en  avoir  aulcune  miséri- 
corde. Et  pour  ces  raisons ,  quand  ilz  approuchoient 
ses  dictes  signouries,  ilz  estoient  tous  joyeulx  de  bail- 
lier  leurs  séellez  prometans  de  luy  non  faire  aulcun 
dommage,  ne  quelque  grief  ou  desplaisir,  à  luy  ne  aux 
siens.  Et  ainsy  le  firent  pluiseurs  fois.  Et  aussi  il  estoit 
content  de  les  laissier  paisibles  sur  ycelles  condicions. 
Toutefois,  peu  de  temps  devant  sa  mort,  le  roy  de 
France  avoit  conclut  avec  son  conseil  de  luy  non  plus 
baillier  aulcuns  jours  de  respit.  Et  avec  ce  estoit  du 
tout  délibéré  de  venir  à  grand  puissance  contre  luy 

pour  le  subjuguer  et  mettre  en  son  obéissance,  ou  au 
moins  de  le  constraindre  de  lui  faire  faire  le  sairement 
d'Arras  dessusdit.  Mais  le  très  puissant  Dieu  créateur 
de  toutes  cboses  y  pourvey  avant  qu'on  peuyst  sça- 
voir  à  quelle  fin  ycelles  besongnes  pourroient  venir. 
Âinsy  et  par  ceste  manière  fina  sa  vie  le  dessusdit  mes- 
sire  Jehan  de  Luxembourg,  qui  de  sa  meisme  per- 
sonne avoit  esté  très  chevalereux  et  moult  doubté  en 
tous  lieux  où  on  avoit.  de  lui  congnoissance.  Et  en 
assés  brief  temps  après  son  trespas,  ung  nommé  Levrin 
de  Moncy,  à  cuy  il  avoit  baillié  le  chastel  de  Coucy  en 
garde,  le  rendy  es  mains  du  duc  d'Orliens,  moyen- 
nant certaine  somme  d'argent  qu'il  en  receiipt.  Et  ne 
fu  point  content  de  le  mettre  es  mains  du  conte  de 
Saint- Pol,  nepveu  et  successeur  dudit  de  Luxembourg. 
Et  aussy,  ceulx  de  Neelle  et  de  Beaulieu  en  Ver- 
mendois,  déboutèrent  Lyonel  de  Vandome ,  qui  estoit 
leur  gouverneur,  et  tous  les  aultres  qui  estoient  en 
ycelles  places  de  par  le  dessusdit  de  Luxembourg ,  et 
mirent  dedens  les  gens  de  monseigneur  de  Montgai- 
guier.  Et  toutes  les  aultres  villes  et  forteresces  furent 
mises  et  délivrées  en  l'obéyssance  dudict  conte  de 
Saint-Pol  par  ceulx  qui  les  tenoient  et  en  avoient  eu 
le  gouvernement. 

CHAPITRE    GGLIV. 

Comment  le  roy  de  France  ala  à  Troyes  en  Champaigne,  et  comment 
pluiseurs  villes  et  forteresces  se  mirent  en  son  obéyssance. — Et  aultres 
mater  es. 

Durant  le  temps  dessusdit,  Charles,  roy  de  France, 
fist  moult  grand  assamblée  de  gens  de  guerre  de  plui- 
seurs ses  pays,  et  avec  ce  remanda  les  capitaines  des 
compaignies  dont  dessus  est  faite  mencion*,  qu'ilz  ve- 
nissent  devers  lui,  à  tout  leurs  gens.  Et  quand  tout  fut 
assamblé  vers  la  rivière  de  Loire ,  il  se  parti  de  Bourges 
en  Berri,  son  fils  le  Daulfin  en  sa  compaignie,  le 
connestable  de  France,  messire  Charles  d'Anjou  et 
aultres  en  grand  nombre,  de  grans  seigneurs.  A  tout 
lesquelz  il  se  tira  à  Troyes  en  Champaigne ,  et  là  sous- 
journa  environ  trois  sepmaines.  Et  estoient  ses  gens 
logiés  par  les  villages  sur  le  plat  pays.  Dont  cestuy 
pays  estoit  moult  fort  travillié.  Et  si  en  avoit  grand 
partie  es  contrées  d'Aussoire  et  de  Tonnoire,  et  sur  les 
marches  de  Bourgongne. 

Ouquel  temps,  pluiseurs  villes  et  forteresces  se  mi- 
rent en  son  obéyssance,  lesquelles  par  avant  lui  a  voient 
fait  forte  guerre  et  à  ses  pays.  Et  aussi  appaisa  la 
guerre  des  Barrois  et  des  Lohorains  et  du  conte  de 
Vaudémont.  Et  sy  se  pacifia  avec  lui  le  damoiseau  de 
Commarcis  et  pluiseurs  aultres  seigneurs  des  marches 
de  Bourgongne,  qui  par  avant  estoient  en  son  indi- 
gnacion.  Et  ces  besougnes  faites  et  accomplies,  s'en 

vint  ledit  Roy  eu  la  ville  de  Bar-sur-Aube.  Auquel  lieu 
vint  devers  lui  le  bastard  de  Bourbon ,  qui  avoit  soubz 
lui  à  son  commandement  une  très  grosse  compaignie 
de  gens  d'armes,  qu'il  avoit  longtemps  entretenu  sur 
leurs  champs.  Mais  quand  il  fut  venu  audit  lieu  de 
Bar,  il  fut  accusé  d'aulcuns  criesmes  envers  le  Roy.  Et 
après  que  sur  yceulx  eust  esté  diligamment  examiné 
et  son  procès  fait,  fut  condempné  à  estre  rué  en  une 
rivière  tant  qu'il  fut  noyé.  Et  ainsy  en  fut  fait.  Et  de- 
puis qu'il  fut  mort,  fut  tiré  dehors  et  mis  en  terre 
sainte.  Si  fut  lors  assés  commun  qu'on  lui  avoit  ce  fait 
pour  ce  que,  durant  la  guerre  d'entre  le  Roy  et  son  fils 
le  Daulphin,  il  estoit  à  grand  puissance  avec  son  frère 
le  duc  de  Bourbon,  et  avoit  esté  cause  principalment 
d'eslongnier  y  celui  Daulphin  du  Roy  son  père.  Et 
d'aultre  part,  au  retour  du  voiage  de  Harfleur,  où  il 
avoit  esté  avec  le  conte  d'Eu,  comme  dict  est  ailleurs, 
il  s'estoit  tiré  à  Saint-Oraer  devers  le  duc  de  Bour- 
gongne,  auquel  lieu  il  avoit  promis  de  le  servir  se 
aulcuns  affaires  lui  sourvenoient ,  en  la  faveur  du  des- 
susdit duc  de  Bourbon,  beaufrère  au  duc  de  Bour- 
gongne  dessusdit.  Pour  laquelle  exécucion  ainsi  faite 
sur  ycelui  bastard  de  Bourbon,  aulcuns  des  aultres 
capitaines,  qui  par  longtemps  avoient  tenu  les  champs 
soubz  umbre  des  armées  du  Roy,  furent  en  très  grand 
doubte  et  crémeur  que  pareillement  ilz  ne  feussent 
pugnis  de  leurs  anciennes  malvaises  œuvres. 

CHAPITRE  GCLV. 

Comment  les  Anglois  qui  se  tenoient  ou  chastel  de  FoUeville  faisoient 
moult  de  maulx  en  Amiennoîs  et  es  pays  d'environ,  et  desconfîrent 
aulcuns  seigneurs  Picars  et  leurs  gens,  qui  les  assaillirent. 

Item,  en  celui  temps,  les  Anglois,  qui  se  tenoient  ou 
chastel  de  Foleville,  firent  moult  de  maulx  ou  pays 
d'Amiennois,  de  Corbie  et  de  Santhers,  et  aussy  à  la 
ville  de  Mondidier  et  aux  aultres  lieux  à  l'environ.  Et 
estoient  en  tout  cent  compaignons  de  guerre,  qui 
firent  moult  de  grans  maulx.  Et  tellement  contraindi- 
rent  yceulx  pays,  que  la  plus  grand  partie  des  villes 
estoient  toutes  apaties  à  eulx  et  rançonnés  à  certaine 
somme  d'argent  et  de  fourment  pour  cbascun  mois. 
Dont  le  povre  peuple  estoit  moult  fort  oppresse  et 
travillié.  Et  meismement  alèrent  ung  jour  coure  la  ville 
de  Dours  sur  la  rivière  de  Somme.  Si  estoit  dedens  la 
forteresce  d'ycelle  ville  le  seigneur  d'ycelle,  lequel, 
pour  ce  qu'il  n'estoit  point  assés  puissant  pour  résister 
à  rencontre  desdiz  Anglois,  monta  hastivement  à 
cheval  et  s'en  alla  en  la  ville  d'Amiens  pour  avoir  ayde 
et  souscours.  Sy  trouva  là  le  seigneur  de  Saveuses, 
capitaine  de  ladicte  ville  d'Amiens,  et  pluiseurs aultres 
gentilz  hommes  et  aultres  gens  de  guerre;  lesquelx, 
avec  aulcuns  du  commun ,  se  mirent  à  voie ,  tant  de 
cheval  comme  de  pied,  pour  radement  poursievyr 
yceulx  Anglois.  Lesquelx  ils  trouvèrent  assés  près  du- 
dit  lieu  de  Foleville,  oii  ilz  se  retraioient  en  moult 
belle  ordonnance,  menant  avec  eulx  grand  foison  de 
bagages  qu'ils  avaient  conquis.  Si  fut  ordonné  que  le 

seigneur  de  Saveuses  conduiroit  ceulx  de  pied ,  et  le 
seigneur  de  Dours  dessus  nommé ,  le  seigneur  de  Con- 
tay,  le  seigneur  de  Tilloie,  Guichard  de  Fiennes  et 
aulcuns  aultres  gentilz  hommes,  menroient  ceulx  de 
cheval.  Lesquelx  approuchèrent  et  lierrièrent  yceulx 
Anglois  pour  les  combattre  tous  ensemble,  c'estassa- 
voir  ceulx  de  cheval  et  ceulx  de  pied.  Laquelle  ordon- 
nance ne  fut  point  bien  tenue.  Car  les  dessusdiz  de 
cheval ,  qui  estoient  moult  désirans  d'assambler  avec 
leurs  adversaires,  férirent  dedens  sans  attendre  yceulx 
de  pied.  Dont  il  leur  mésavint  grandement.  Car  les 
dessusdiz  Anglois  qui  veyrent  leurs  adversaires  eulx 
approuchier,  et  qui  estoient  en  plus  grand  nombre  les 
deux  pars,  se  mirent  en  bonne  ordonnance,  leurs 
chevaulx  derrière  eulx ,  adfm  qu'on  ne  les  peust  en- 
voyer par  derrière,  et  se  deffendirent  très  vaillamment 
et  tant ,  que  grand  partie  de  leurs  adversaires  y  furent 
mors.  Entre  lesquelz  le  furent  le  seigneur  de  Dours, 
Guichard  de  Fiennes,  Jehan  de  Beaulieu  et  aulcuns 
aultres.  Et  des  prisonniers  fut  le  principal,  messire 
Marthel  d'Antoch,  seigneur  de  Tilloy.  Et  les  aultres 
passèrent  oultre  par  force  de  bons  chevaux  qu'ilz 
avoient.  Desquelx  les  aulcuns  furent  moult  fort  na- 
vrés et  bléciés ,  et  les  aultres  eurent  leurs  chevaulx 
effondrés.  Et  ledit  seigneur  de  Saveuses,  véant  la 
besongne  estre  ainsi  mal  tournée ,  entretint  au  mieulx 
qu'il  peut  ceulx  de  pied ,  lesquelx  il  avoit  en  son  gou- 
vernement, et  avec  ceulx  de  cheval  qui  estoient  es- 
chappés  de  la  besongne  dessus  dicte,  les  reconduist 
audit  lieu  d'Amiens,  moult  tristes  et  desplaisans  de 
ceste  maie  adventure.  Et  depuis,  par  traictié  fait  avec 
yceulx  Anglois ,  furent  les  mors  raportés ,  tous  desnués. 


[1440]  D'ENGUERRAN  DE  MONSTRELET.  461 

pour  enterrer  chascun  en  leurs  lieux.  Si  furent,  aul- 
cuns  des  amis  et  prouchains  de  ceulx  qui  y  avoient 
esté  mors,  qui  en  volrent  donner  aucune  charge  à 
ycelui  seigneur  de  Saveuses,  disans  qu'il  ne  s'estoit 
point  advancié  comme  il  deuyst  pour  aydier  et  sous- 
courir  ses  gens  quand  besoing  leur  en  estoit.  A  quoy, 
selon  son  povoir  s'en  excusoit ,  disant  que  bonnement 
ne  se  povoit  plus  fort  haster,  pour  ce  qu'il  avoit  en 
son  gouvernement,  comme  dict  est  cy-dessus,  les 
gens  de  pied,  lesquelz  luy  avoient  esté  bailliés  à  con- 
duire par  le  consentement  de  tous  les  nobles  là  estans. 


^  CHAPITRE   CGLVI. 

Comment  les  gens  du  conte  de  Saint-Pol  destroussèrent  aulcuns  des  ser- 
viteurs du  roy  de  France  qui  ramenoient  des  habillements  de  guerre, 
tant  de  la  cité  de  Tournay  comme  de  ailleurs,  et  l'amende  que  ledit 
conte  de  Saint-Pol  en  fîsl. 

Item ,  entretant  que  le  roy  de  France  estoit ,  à  tout 
son  armée,  ou  pays  de  Champaigne,  comme  vous 
avez  oy  dessus,  il  avoit  ordonné  aulcuns  de  ses  plus 
féaulx  serviteurs  pour  aler  en  sa  ville  de  Tournay  et 
es  marches  de  Flandres,  pour  acheter  certain  nombre 
d'artillerie  et  aultres  habillemens  de  guerre,  pour 
mener  en  sa  ville  de  Paris,  adfm  de  lui  en  aidier 
quand  il  en  auroit  besoing.  Lesquelx,  c'est  assavoir 
ceulx  qui  y  estoient  commis,  en  firent  très  bonne  dili- 
gence, et  tant  que  des  besongnes  dessusdictes  chargè- 
rent pluiseurs  chars  et  charios  et  les  conduirent  seure- 
ment  parmy  les  pays  du  duc  de  Bourgongne,  depuis  la 
cité  de  Tournay,  sans  trouver  aulcun  qui  leur  baillast 

OU  feyst  empeschement ,  jusques  à  tant  qu'ilz  vinrent 
à  une  ville  nommée  Rippemont,  où  ilz  furent  rencon- 
trés des  gens  du  conte  de  Saint-Pol,  qui  estoient  en 
garnison  en  ycelle  ville.  Entre  lesquelx  estoient  Jehan, 
seigneur  de  Thoraute ,  Guiot  de  Béthune ,  Oste  de 
Noefville,  et  pluiseurs  aultres,  tant  hommes  d'armes 
comme  archiers.  Lesquelz  destroussèrent  du  tout  les- 
dictes  gens  et  serviteurs  du  Roy,  et  prinrent  et  emme- 
nèrent lesdiz  harnois ,  et  les  boutèrent  en  ladicte  ville 
de  Ripemont,  auquel  lieu  ilz  en  butinèrent  et  dissipè- 
rent grand  partie.  Toutefois  ce  ne  fut  point  du  sceu 
ne  du  consentement,  ne  ordonnance  du  dessusdit 
conte  de  Saint-Pol.  Ains  en  fut  très  courroucié  et  des- 
plaisant. Laquelle  destrousse  venue  à  la  congnoissance 
du  Roy,  en  fut  très  indigné  et  mal  content ,  et  jura 
qu'il  seroit  amendé,  et  qu'il  feroit  guerre  à  ycelui  conte 
de  Saint-Pol,  s'il  n'en  faisoitdutout  restitucion  et  dé- 
livrance, et  s'il  ne  lui  faisoit  hommage  et  féaulté  des 
terres  etsignouries  qu'il  tenoit  de  luy  en  son  royaume. 
Et  lors,  lui  estant  en  la  ville  de  Bar-sur-Aube  comme 
dict  est  dessus,  venoient  de  jour  en  jour  gens  de 
guerre  devers  luy  pour  le  servir.  Et  quand  il  eut 
yluecq  sousjourné  une  espace ,  il  s'en  vint  par  Châ- 
lons  et  Rains,  en  la  cité  de  Laon.  Et  par  tout  où  il 
venoit,  estoit  receu  par  les  bonnes  villes  à  luy  obéis- 
sans  très  honnourablement,  ainsy  et  par  la  manière 
qu'il  est  accoustumé  de  faire  à  son  roy  et  souverain 
seigneur.  Duquel  lieu  de  Laon  et  de  la  marche  à  l'en- 
viron ,  se  départirent  grand  partie  de  ses  capitaines ,  à 
tout  leurs  gens  d'armes.  C'estassavoir  La  Hire,  An- 
thoine  deChabennes,  Joachim  Rouault  et  aulcuns  aul- 
tres ,  pour  venir  et  approuchier  les  villes  et  forteresces 

que  tenoient  les  gens  dudit  conte  de  Saint-Pol  et  pour 
eulx  faire  guerre.  Lequel  conte  de  Saint-Pol,  qui  estoit 
assés  adverti  d'ycelle  venue,  les  avoit  fait  garnir  de  ses 
gens  du  mieulx  qu'il  avoit  peu.  Et  se  tenoit  de  sa  per- 
sonne à  Guise  en  Terrasse  *,  pour  souscourir  ceulx  qui 
en  avoient  besoing.  Mais  il  advint  que  ceulx  de  la- 
dicte  garnison ,  et  les  dessus  nommés  qui  se  tenoient 
à  Rippemont  de  par  ledit  conte  de  Saint-Pol  comme 
dict  est ,  quand  ilz  oyrent  et  sceurent  que  le  Roy  et  sa 
puissance  les  approucboit  de  si  près,  eurent  si  grand 
double  et  si  grand  paour,  que  avant  que  les  François 
venissent,  se  départirent  soubdainement  en  grand 
desroy,  sans  attendre  l'un  l'autre,  et  babandonnèrent 
la  ville  et  le  cbasteau  dudit  Ripemont ,  en  les  laissant 
ou  gouvernement  du  commun  peuple.  Lesquelx  de- 
mourèrent  moult  désolez  pour  la  départie  des  dessus- 
diz.  Lesquelx  se  retrayrent  vers  leur  maistre  et  seigneur 
ledit  conte  de  Saint-Pol,  audit  lieu  de  Guise  et  en  aul- 
tres  villes  et  forteresces  appartenans  audit  conte ,  qui 
d'eulx  fut  très  mal  content;  et  par  espécial  de  ceulx 
qui  en  avoient  eu  le  gouvernement  et  auxquelz  il  en 
avoit  baillié  la  cbarge.  Et  ce  mesme  jour  ou  lende- 
main ,  vinrent  devant  ladicte  ville  de  Rippemont  les 
François,  auxquelz,  ou  nom  du  Roy,  futbailiié  plaine 
obéyssance,  et  les  mist-on  dedens  ladicte  ville.  De- 
dens  laquelle  ilz  trouvèrent  des  biens  très  largment, 
et  en  partie  en  prinrent  à  leur  plaisir.  Et  entre  les 
aultres  y  entra  comme  cbief  ledit  Joachin  Robault.  Et 
briefz  jours  ensuivans,  la  plus  grand  partie  de  l'armée 
du  Roy  se  tirèrent  devant  la  ville  de  Marie,  et  le  advi- 

1 .  A  Guise  en  Thiérarche. 

ronnèrent  et  asségièrentà  moult  grand  puissance.  De- 
dens  laquelle  ville  estoit,  de  par  le  conte  de  Saint-Pol, 
ung  gentilhomme  assés  expert  en  fait  de  guerre,  nommé 
George  de  Croix ,  qui  avoit  avec  lui  environ  soixante 
combatans,  avec  ceulx  de  la  ville.  Si  futsouffisammenl 
sommé  depar  le  Roy  de  rendre  la  ville.  Mais  il  fist 
responce  toutes  les  fois  qu'il  en  fut  requis ,  que  sans  le 
sceu  et  consentement  de  son  seigneur  et  maistre,  le 
conte  dé  Saint-Pol,  point  ne  le  renderoit.  Pour  lequel 
refus,  les  dessusdiz  asségans  mandèrent  en  grand  dili- 
gence les  groz  engiens  et  artilleries  du  Roy,  et  de  fait 
les  firent  asseoir  et  affuster  en  très  grand  nombre  de- 
vant les  portes  et  murailles  de  la  dessusdicte  ville.  Si 
commencèrent  à  jetter  et  adommagier  ladicte  muraille 
en  aulcuns  lieux.  Et  estoit  leur  intencion  de  le  assaillir 
brief  ensievant.  Mais  entretant  que  les  besongnes  des- 
susdictes  se  faisoient ,  ledit  conte  de  Saint-Pol ,  con- 
sidérant que  au  longaler  celui  estoit  chose  impossible 
de  tenir  sesdictes  places  contre  le  Roy  et  sa  puissance, 
attendu  que  desjà  avoit  esté  assés  adverti  que  point  ne 
auroit  de  souscours  au  duc  de  Bourgongne,  se  com- 
mença aulcunement  à  dissimuler.  Car  avec  ce,  les 
principaulx  qui  estoient  avec  lui ,  lui  consilloient  qu'il 
trouvast  ses  moyens  d'avoir  traictié  et  demourer  pai- 
siblcy  lui  et  ses  signouries.  Lesquelz  moyens,  tant  pour 
la  contesse  douagère,  sa  mère,  qui  par  avant  avoit 
esté  devers  le  Roy  et  encore  estoit  à  Laon,  comme 
pour  aultres  ses  bons  amis,  se  commencèrent  traictiés 
à  ouvrir.  Et  finablement  ledit  conte  de  Saint-Pol  ala  à 
Laon  devers  le  Roy.  Duquel  et  du  Daulphin  il  fut 
receu  assés  courtoisement,  et  aussy  des  aultres  sei- 
gneurs qui  là  estoient.  Et  certains  briefz  jours  ensie- 

vans  impétra  et  obtint  envers  ledit  Roy,  que  ceulx  qui 
estoient  devant  sadicte  ville  de  Marie  et  ses  gens  qui 
estoient  dedens,  ne  feyssent  point  de  guerre  l'un  à 
l'autre  jusques  à  certain  jour.  Pendant  lequel  temps 
on  traitoit  du  sourplus.  Lesquelz  traictiés  finablement, 
après  que  sur  ce  le  Roy  avec  son  grand  conseil  eut 
tenu  pluiseurs  journées,  et  que  le  dessusdit  conte  de 
Saint-Pol  eut  esté  oy  sur  ce  qu'il  vouloit  dire  et  re- 
querre,  fut  ordonné  que  ycelui  conte  de  Saint-Pol  de- 
mourroit  en  la  bonne  grâce  du  Roy,  moyennant  qu'il 
luy  feroit  bommage  et  sairement  de  fidélité  des  terres 
et  signouries  qu'il  tenoit  en  son  royaume ,  tant  de  par 
luy  comme  de  par  lacontesse  de  Marie  et  de  Soissons, 
sa  femme ,  ainsy  et  par  la  manière  que  luy  avoient  fait 
et  faisoient  journelment  ses  aultres  vassaulz.  Et  avec 
ce  qu'il  feroit  mettre  sa  ville  de  Marie  en  l'obéyssance 
du  Roy  et  de  ses  commis ,  et  en  vuidier  ceulx  qui  de- 
dens estoient.  Et  oultre  plus  qu'il  bailleroit  certaines 
lettres  signées  de  sa  main  et  séellées  de  son  séel ,  con- 
tenans  certains  poins  déclairiés  en  ycelle.  Dont  la  copie 
sera  cy-après  mise  et  escripte. 

Après  lesquelz  traictiés  fais  et  accordés  par  ycelles 
parties,  on  envoia  tantost,  de  par  ledit  Roy,  audit 
lieu  de  Marie,  certains  commis  pour  prendre  l'obéys- 
sance de  la  ville,  comme  dit  est.  Lesquelz  commis 
portèrent  ung  saufconduit  du  Roy  au  dessusdit  George 
de  Croix,  pour  luy  et  pour  ses  gens.  A  tout  lequel  il 
se  parti  de  là  et  ala  à  la  Fère  sur  Oise ,  par  l'ordon- 
nance dudit  conte  de  Saint-Pol.  Ettost  après  entrèrent 
yceuix  commis  dedens  la  dessusdicte  ville  de  Marie,  et 
firent  ce  qui  leur  estoit  commandé  et  ordonné  de  par 
le  Roy,  en  prenant  ladicte  obéyssance  seloncq  le  des- 
Y  30 

susdit  traictié.  Mais  brief  ensievarit  ladicte  ville  fu 
remise  et  rendue  par  le  consement  du  Roy  et  par  son 
octroy,  en  la  main  dudit  conte ,  comme  devant  avoit 
esté.  Et  adonc  se  deslogèrent  de  là  toutes  gens  de 
guerre,  et  se  tirèrent  avant  es  marches  de  Vermen- 
dois,  de  Haynau  et  de  Cambrésis.  Et  partout  où  ilz 
aloient,  faisoient  de  grandz  oppressions  au  povre  peu- 
ple. Lequel  conte  de  Saint-Pol,  depuis  qu'il  eut  son 
traictié,  commença  à  estre  très  bien  en  la  grâce  du 
Roy  et  de  tous  les  aultres  grans  seigneurs,  et  par  espé- 
cial  du  Daulfin ,  et  lui  promist  de  lui  servir  dore  en 
avant  contre  les  Anglois,  se  il  leur  plaisoit  à  le  man- 
der. Et  fut  en  ladicte  ville  de  Laon  bonne  espace  de 
temps.  Et  avant  son  département,  bailla  les  lettres 
dont  dessus  est  faite  mencion ,  contenant  la  fourme  et 
manière  que  ci-après  s' ensieut. 

«  Loys  de  Luxembourg,  conte  de  Saint-Pol,  de  Li- 
gney,  de  Conversen,  de  Briane,  et  de  Guise ,  seigneur 
d'Enghien  et  de  Beaurevoir,  et  chastelain  de  Lille,  à 
tous  ceulx  que  ces  présentes  lettres  verront  ou  orront, 
salut.  Savoir  fay,  que  j'ay  promis  et  par  ces  présentes 
promès,  par  foy  et  sairement  de  mon  corps  et  soubz 
Tobligacion  de  tous  mes  biens,  faire  faire  plaine  et 
entière  obéyssance  au  Roy  nostresire  et  à  ses  officiers, 
tant  en  justice,  comme  aux  fais  et  conservacions  des 
drois  royaulx  de  ses  finances ,  aydes ,  greniers ,  tailles, 
baulx,  passages  et  aultres  touchant  son  demaine  ou 
aultrement,  de  faire  cesser  gardes  et  apatis  mises  sus 
en  ce  qui  est  de  ma  puissance,  depuis  vint  ans  ençà. 
Et  avec  ce  promès  restituer  au  Roy,  et  partout  où  il 
appertendra,  ce  qu'il  reste  à  restituer  de  l'artillerie  du 
Roy  et  marchandises  prinses  par  ceulx  de  Rippemont, 

et  ce  qui  reste  des  chevaulx  et  chariotz  du  Roy  prins 
par  ceulx  de  Marie.  Et  avec  ce,  ay  promis  et  promès 
de  respondre  en  la  court  de  parlement  à  tout  ce  que 
le  Roy  ou  son  procureur  vouldra  maintenir,  requerre 
ou  demander,  touchant  la  succession  de  feu  monsei- 
gneur le  conte  de  Ligney,  mon  oncle ,  cui  Dieu  par- 
doiust,  tant  au  regard  des  héritaiges,  comme  des 
biens  meubles  que  tenoit  et  possédoit  mondit  feu 
oncle  au  jour  de  son  trespas,  pour  tant  que  touchier 
m*en  puet,  et  pour  les  contées  de  Ligney  et  de  Guise, 
comme  pour  aultres  terres  et  signouries  venues  de 
mondit  feu  oncle,  et  de  tenir,  obéyr  et  acomplir,  en 
tant  qu'en  moy  est ,  tout  ce  que  par  ladicte  court  me 
sera  sur  ce  jugié  et  apointié.  Pour  quoy  j'ay  prins  et 
accepté  jour,  et  me  suy  tenu  et  tieng  pour  adjourné 
en  ladicte  court  de  parlement,  pour  respondre  au 
procureur  du  Roy,  au  XV*  jour  de  juillet  proucbaine- 
ment  venant,  pour  y  procéder  ainsy  qu'il  apperten- 
dra.  Et  généralment  promès  faire  envers  le  Roy,  mon 
souverain  seigneur,  tout  ce  que  bon,  vray  et  loyal 
subgect  doibt  et  est  tenu  de  faire  envers  son  roy, 
naturel  et  souverain  seigneur.  Ne  ne  soufferay  ne  ten- 
dray  en  nulles  de  mes  places  gens  pour  faire  guerre , 
mal  ne  dommage ,  sur  les  pays  et  subgectz  du  Roy.  Et 
avec  ce,  promès  rendre  et  délivrer  toutes  les  terres 
d'aultruy  que  j'ay  en  ma  main  à  cause  de  la  guerre.  Et 
au  regard  de  Montagu ,  faire  mon  plain  povoir  d'y  celle 
rendre.  Toutes  lesquelles  choses  je  promès  tenir  de 
point  en  point,  ainsy  que  dessus  est  dict,  sans  en- 
fraindre.  En  tesmoing  de  ce,  j'ay  signées  ces  présentes 
de  ma  main,  et  séellées  du  séel  de  mes  armes,  le 
xx"  jour  d'avril  l'an  mil  luf  et  xli.  » 

CHAPITRE  CGLVII. 

Comment  la  duchesse  de  Bourgongne  vint  à  Laon  devers  le  Boy, 
pour  faire  aulcunes  requestes.  —  Et  aultres  matières. 

Ou  temps  dessusdit,  la  duchesse  de  Bourgongne, 
femme  au  duc  Phelipe  et  fille  au  roy  de  Portingal  \ 
ala  devers  le  roy  Charles  en  la  cité  de  Laon ,  très  hou- 
nourablement  accompaigniée ,  tant  de  chevaliers  et 
escuyers ,  comme  gens  de  conseil ,  et  aussy  dames  et 
damoiselles.  Et  pour  ce  qu'elle  n'estoit  mie  bien 
haitié  %  se  faisoit  porter  sur  une  litière.  Si  vint  au 
devant  d'elle,  bien  une  lieue,  le  connestable,  qui 
avoit  espousée  la  seur  dudit  duc  de  Bourgongne, 
comme  dict  est  ailleurs  '.  Lequel  conte  le  mena  et 
conduisi  jusques  en  ladicte  ville,  et  aussy  devers  le 
Roy,  qui  le  recupt*  et  bienvigna  assés  courtoisement. 
Et  aussy  fist  son  filz  le  Daulphin ,  et  aultres  pluiseurs 
nobles  et  grans  seigneurs.  Après  laquelle  récepcion 
elle  se  retraist  en  l'abbaye  de  Saint-Martin ,  où  elle  fu 
logié.  Et  depuis  fu  par  plusieurs  fois  devers  le  Roy, 

4.  Isabelle,  fille  de  Jean  I",  roi  de  Portugal,  troisième  femme 
du  duc  Philippe  le  Bon. 

2.  C'est-à-dire,  à  cause  de  son  état  de  souffrance. 

3.  Arlur  de  Bretagne,  comte  de  Richemont,  connétable  de 
France,  avait  épousé,  le  4  0  octobre  1423,  Marguerite  de  Bour- 
gogne, fille  de  Jean  sans  Peur,  et  veuve  du  dauphin  Louis,  fils  de 
Charles  VI. 

4.  Qui  le  recupt,  pour  :  qui  la  reçut.  Car  il  s'agit  de  la  du- 
chesse. Il  faut  se  rappeler  que  notre  texte  emploie  ordinairement 
le  pronom  masculin  /e  au  lieu  de  la,  en  parlant  d'une  femme  ou 
d'une  ville. 

pour  luy  faire  aulcunes  requestes  dont  elle  estoit 
chargié  de  par  le  duc  de  Bourgongne ,  son  seigneur  et 
mari,  tant  sur  la  paix  généralle  d'entre  les  royaumes 
de  France  et  d'Angleterre,  comme  pour  le  fait  du  duc 
d'Orliens.  Et  avec  ce ,  pour  la  forteresce  de  Montagu , 
appartenant  au  seigneur  de  Commarcis,  que  tenoit 
encore  Willemar  de  Haynau  et  aultres  des  gens  de 
feu  monseigneur  Jehan  de  Luxembourg.  Et  se  van- 
toient,  ceulx  qui  le  tenoient,  de  le  non  rendre  à  ceulx 
qui  desjà  leur  en  avoient  requis  de  par  le  Roy,  sans  le 
congié  et  licence  du  duc  de  Bourgongne.  Pour  lequel 
refus  y  estoient  aies  grand  compaignie  des  gens  du 
Roy,  sur  intencion  de  y  mettre  le  siège.  Si  fut  aulcu- 
nement  atargié  de  lui  mettre,  sur  espérance  qu'on 
trouveroit  aulcun  bon  traictié  devant  le  parlement 
d'ycelle  duchesse.  Laquelle  fist  en  oultre  pluiseurs  re- 
questes au  Roy.  Mais  peu  luy  en  furent  acordées. 
Nientmains  elle  fist  ses  pasques  audit  lieu  de  Laon,  et 
y  tint  très  bel  et  noble  estât.  Si  fut  assés  souvent  vi- 
sitée des  grans  seigneurs  et  pluiseurs  aultres  notables 
gens  de  Testât  d'ycelui  roy.  Et  pareillement,  ala  de- 
vers le  Roy  à  Laon ,  Jehanne  de  Béthune ,  contesse  de 
Ligney  et  viscontessse  de  Meaulx.  Lequel  Roy  fut  très 
content  de  sa  venue  et  le  reçupt  très  agréablement  et 
joieusement.  Et  releva  ycelle  contesse,  du  Roy,  toutes 
les  signouries  qu'elle  tenoit  de  luy.  Et  avec  ce  fist 
certain  traictié  avec  ses  commis ,  pour  et  en  tant  que 
touchier  ly  pooit,  des  biens  meubles  que  sondit  feu 
mari  ly  avoit  laissiés.  Lesquelx  on  disoit  estre  confis- 
quiés,  pour  ce  qu'il  estoit  aie  de  vie  par  mort,  adver- 
saire du  Roy;  et  en  paya  certaine  somme  d'argent.  Et 
par  ainsy,  au  regard  de  ce,  demoura  paisible,  et  en 

obtint  lectres  royaulx.  Et  ycelle  sousjournant  alors  en 
ladicte  ville  de  Laon ,  fut  instamment  requise  de 
prendre  à  mari  le  conte  d'Eu.  Mais  elle  s'en  excusa 
aulcunement.  Et  briefz  jours  ensievans,  quand  elle 
eut  fait  et  accompli  ce  qu'elle  peut  et  pour  quoy  elle  y 
estoit  alëe ,  elle  s'en  retourna  au  chasteau  de  Beaure- 
voir,  et  de  là  à  Cambray. 

Durant  lequel  temps,  venoient  de  jour  en  jour 
pluiseurs  gens  devers  le  Roy,  pour  luy  faire  hommage 
et  le  servir.  Lesquelx  il  retenoit  et  leur  prometoit  à 
eulx  faire  du  bien  largement.  Car  il  avoit  voulenté  de 
faire  à  l'esté  ensievant  une  très  grosse  armée  à  l'en- 
contre  des  Anglois ,  ses  anciens  adversaires. 

Item ,  en  cet  an ,  fut  accusé  devers  le  duc  d'Orliens, 
ung  sien  escuyer  de  l'escuirie,  nommé  Dunot,  de  le 
avoir  voulu  empoisonner,  à  la  requeste  et  instance, 
comme  on  disoit,  d'aulcuns  grans  seigneurs  de  l'ostel 
du  roy  de  France.  Si  fut  pour  ceste  cause  très  dure- 
ment jehiné,  questionné  et  examiné,  et  après  noyé 
par  nuit  en  l'eaue  de  Loire.  Mais  du  surplus  fut  peu 
de  nouvelle  que  la  besongne  venist  à  clarté  contre 
ceulx  qui  en  estoient  souspeçonnés. 

Durant  aussy  le  temps  dessusdit,  se  advancèrent 
environ  huit  vins  sacquemans  de  l'ostel  du  roy 
Charles ,  et  alèrent  au  pays  de  Haynau ,  coure  à  une 
ville  nommée  Haussy,  en  laquelle  avoit  ung  viel 
chastel.  Si  se  logèrent  là  et  se  y  tinrent  deux  ou  trois 
jours.  Si  composèrent  pluiseurs  villes  et  vilages,  tant 
de  Haynau  comme  de  Cambrésis,  à  grand  finance. 
Durant  lequel  temps,  messire  Jehan  de  Croy,  bailli 
de  Haynau,  assambla  aulcune  puissance  de  gens  d'ar- 
mes au  Kesnoy  le  Conte,  et  s'en  vint  pour  les  destrous- 

ser.  Mais  une  partie  se  retrayrent  oudit  hostel.  Auquel 
assault  fut  mort  ung  moult  notable  gentil  homme 
assés  ancien ,  nommé  Lardenois  d'Osteure.  Et  depuis 
fut  fait  traictié  dudit  bailly  avec  yceulx,  par  tel  si 
qu'ilz  se  départiroient  en  délaissant  ce  qu'ils  avoient 
prins,  et  avec  ce  luy  donnèrent  une  somme  d'argent 
adfin  qu'il  les  laissast  partir.  Et  en  y  avoit  pluiseurs 
mors  et  destroussés,  qui  avoient  esté  trouvés  en  la- 
dicte  ville  de  Haussy.  Si  se  partirent  tous  ensamble 
pour  eulz  tirer  vers  la  ville  de  Laon.  Mais  ilz  furent 
rencontrés  des  gens  du  conte  de  Saint-Pol  vers  le  pont 
au  Nouvion,  et  du  tout  destroussés.  Et  la  plus  grand 
partie  y  demourèrent  mors  en  la  place. 

